
I skyrius 


Frenkui Kaupervudui, patyrusiam didelių nuostolių po ilgos 
kovos Čikagoje dėl koncesijų atnaujinimo penkiasdešimčiai me- 
tų, iškilo dvi itin svarbios problemos. 

Pirmoji — tai jo amžius. Jam jau baigėsi šeštoji dešimtis, ir, 
nors atrodė energingas kaip visuomet, jautė, kad nebus leng- 
va varžytis su jaunesniais, bet taip pat sumaniais finansininkais, 
sukaupti didelį kapitalą, kurį tikrai būtų įgijęs, jei būtų pavykę 
pratęsti koncesijas. Ir tasai kapitalas būtų siekęs penkiasdešimt 
milijonų dolerių. 

Antra, blaiviai pagalvojus, dar svarbesnė problema buvo toji, 
jog jis iki šio laiko nebuvo užmezgęs reikšmingesnių pažinčių 
aukštuomenėje, — kitais žodžiais tariant, jis neturėjo aukštuome- 
nėje prestižo. Naudos, žinoma, nedavė ir tai, kad jaunystėje jis 
sėdėjo Filadelfijos kalėjime; paskui dar nepastovumas, tos 
nelaimingos vedybos su Eilina, kuri nė kiek nepadėjo jam pra- 
siskverbti į aukštuomenę; be to, jo paties ryžtingas ir dažnai net 
žiaurus individualizmas atstūmė daugelį tokių žmonių, kurie kitu 
atveju būtų galėję žiūrėti į jį draugiškai. 

Mat, Kaupervudas buvo ne toks Žmogus, kuris bičiuliaujasi 
su silpnesniais, ne tokiais sumaniais ar ne tokiais veikliais, kaip 
jis pats. Jam atrodė, kad tai būtų beprasmiškas nusižeminimas 
arba stačiai tuščias laiko gaišinimas. Antra vertus, jis patyrė, 
kad nelengva tapti stipriųjų, gudriųjų bei įžymiųjų žmonių drau- 
gu. Ypač čia, Čikagoje, kur Kaupervudas, siekdamas tvirtos pa- 
dėties ir valdžios, daugelį jų nugalėjo. Jie nutarė susiburti prieš 
jį ne dėl to, kad jis laikėsi tokios moralės ar tokių metodų, ku- 
rie būtų buvę nepriimtini jiems patiems ar kurių jie būtų neno- 
rėję leisti kitiems; taip atsitiko greičiausiai todėl, kad jis, visiš- 
kai svetimas, drįso įsibrauti į finansines jų valdas ir pasiekti di- 
desnio turto bei valdžios netgi per trumpesnį laiką, negu jie pa- 
tys. Maža to, jis suviliodavo žmonas ir dukteris tų žmonių, kurie 
degė didžiu pavydu jam finansų srityje. Taigi jie nutarė izoliuo- 
ti jį nuo aukštuomenės, ir tai jiems neblogai sekėsi. 

Santykiuose su moterimis jis visada troško laisvės sau ir vi- 
sada be atodairos siekė jos. Ir vis dėlto jis niekada neatsisakė 
minties, kad kur nors jam teks sutikti tokią tobulą moterį, kuri 
sugebės laikyti jį prie savęs; žinoma, jis negalvojo apie abso- 
liučią ištikimybę — jis niekad nemanė taip savęs varžyti — o 

greičiau apie nuoširdžią sąjungą, paremtą supratimu ir prisiri- 
šimu. Ir jau aštuonerius metus jis jautė, kad iš tiesų surado tokį 
įdealą, įsikūnijusį Berenisėje Fleming. Jos, atrodo, visai neakino 
nei jo asmenybė, nei jo šlovė, o jo sugebėjimas žavėti moteris 
nedarė jai jokio įspūdžio. Dėl to, o taip pat ir dėl didelio jos 
sužadinto jam estetinio bei kūniško susižavėjimo. Kaupervudas 
manė, kad Berenisė su savo jaunyste, grožiu, taktu ir pasitikėji- 
mu savimi galėtų sudaryti reikiamą aukštuomenėje ramstį jo ga- 
liai bei turtui, jeigu, žinoma, jam pavyktų kada nors išsivaduoti 
ir ją vesti. 

Deja, nors ir nemylėdamas Eilinos, išsilaisvinti jis neįstengė. 
Pirmiausia, Eilina buvo tvirtai pasiryžusi niekam jo neatiduoti. 
O kova dėl skyrybų, greta kovos dėl geležinkelio koncesijų Či- 
kagoje, būtų buvusi per daug sunki našta. Antra vertus, iš Bere- 
nisės pusės jis nesusilaukė nė mažiausio pritarimo. Matyt, jos 
žvilgsnį traukė vyrai ne tik jaunesni už jį, bet ir turintys to- 
kių pranašumų aukštuomenėje, kurių jis su savo reputacija ne- 
būtų galėjęs jai suteikti. Ir tada, pirmą sykį tikrai pajutęs, ką 
reiškia nelaiminga meilė, jis prasėdėdavo vienas savo kamba- 
riuose ištisas valandas, suprasdamas, kad beviltiškai pralaimėjo 
kovą dėl kapitalo padidinimo ir dėl Berenisės meilės. Ir štai vie- 
nąkart, kai jis visai to nesitikėjo, jinai staiga atėjo pas jį ir taip 
tvirtai pareiškė sutinkanti būti jo, kad jis visas tarytum atgimė 
ir ankstyvesnės prislėgtos jo nuotaikos neliko nė ženklo. Jis pa- 
juto, kad pagaliau yra mylimas tokios moters, kuri iš tiesų gali 
padėti jam siekti galybės, garbės, prestižo. 

Antra vertus, nors ji nuoširdžiai ir atvirai paaiškino savo at- 
ėjimą... ,,Aš pagalvojau, kad tikrai galiu būti jums reikalinga... 
Aš taip nusprendžiau“... vis dėlto jautėsi kažkoks lūžis jos pa- 
žiūroje į gyvenimą, į aukštuomenę, privertusią ją ieškoti kokio 
nors būdo atkeršyti už atšiaurumą, kurį teko patirti ankstyvoje 
jaunystėje. Nudžiugintas staigaus jos sprendimo, Kaupervudas 
nesusigaudė, ką ji iš tiesų galvoja. O galvojo ji štai ką: „Tu esi 
aukštuomenės atstumtas, ir aš tokia. Žmonės stengėsi sužlugdyti 
tave. O mane jie bandė išstumti iš tos sferos, kuriai aš tiek savo 
būdu, tiek viskuo kitu priklausau. Tu piktiniesi — aš irgi. Todėl 
sudarykim sąjungą — abipusę grožio, jėgos, proto ir drąsos są- 
jungą, kurioje tačiau nė vienas iš mudviejų neviešpatautų. Jei 
nebūsim teisingi vienas kitam, mūsų nepripažintoji sąjunga nie- 
kaip negalės išsilaikyti.“ Tokie pagrindiniai motyvai atvedė ją 
pas Kaupervudą. 

Ir vis dėlto Kaupervudui, jaučiančiam jos tvirtumą ir sudė- 
tingą prigimtį, nepavyko tiksliai nujausti šitokių jos minčių tėk- 
mės. Žiūrėdamas į ją tą vėjuotą vakarą, kai ji atėjo pas jį, Žy- 
dinti ir daili, nugairinta ledinio vėjo, jis nebūtų pasakęs, kad ji 
yra viską rūpestingai pergalvojusi ir apsvarsčiusi. Kaipgi galima 
buvo tikėtis ko nors panašaus iš tokios jaunos, besišypsančios, 
linksmos, o drauge ir tokios moteriškai patrauklios būtybės? Ir 

vis dėlto taip buvo. Ji stovėjo prieš jį drąsi, bet slapčia vis dėl- 
to truputį jaudinosi. Jos pažiūroje į jį nebuvo nė lašelio klastos, 
greičiau meilė, jei troškimą būti su juo ir priklausyti jam tol, 
kol jis gyvens;— ir tokiomis sąlygomis — galima buvo pavadinti 
meile. Su juo, jam padedant, ji pasieks tokią pergalę, kuri jai 
reikalinga; jiedų nuoširdžiai ir su meile parems vienas kitą. 

Tada, tą pirmąjį vakarą, Kaupervudas pažvelgė į ją ir tarė: 

— Bet, Bevi, mane tikrai stebina toks staigus tavo spren- 
dimas. Tik pamanyk, tu atėjai tokiu metu, kai mane ištiko antroji 
didelė nesėkmė gyvenime. 

Ramus mėlynas jos žvilgsnis apgaubė jį lyg šilta skraistė, lyg 
tirpstanti migla. 

— Jūs juk žinote, kad aš galvojau ir skaičiau apie jus kele- 
rius metus. Štai, praėjusį sekmadienį, Niujorke, perskaičiau apie 
jus ištisus du puslapius laikraštyje „San“. Manau, kad jie padėjo 
man geriau suprasti jus. 

— Laikraščiai! Negali būti! | 

— Ir taip, ir ne. Žinoma, ne jų kritika, o faktai, jei tik visa 
tai, ką jie surinko apie jus, yra tiesa. Ar tikrai jūs niekad ne- 
mylėjote savo pirmosios Žmonos? 

— Pradžioje maniau, kad myliu. Bet, žinoma, aš buvau labai 
jaunas, kai ją vedžiau. 

— O dabartinę misis Kaupervud? 

— O, Eiliną, taip. Kadaise aš ją labai mylėjau, — prisipažino 
jis.— Tada ji labai daug man padarė, o aš nesu nedėkingas, Be- 
vi. Be to, tada ji man labai patiko. Bet aš vis dar buvau jaunas 
ir dvasiniu atžvilgiu ne toks reiklus, kaip dabar. Eilina dėl to 
nekalta. Tai buvo nepatyrusio žmogaus klaida. 

— Man daug lengviau, kai jūs taip kalbate, — tarė ji — Jūs 
nesate toks negailestingas, kaip apie jus rašoma. Aš daug jau- 
nesnė už Eiliną, bet jaučiu, kad jums nedaug tereikštų mano 
dvasinis pasaulis, jei mano išvaizda būtų kitokia. 

Kaupervudas šyptelėjo. 

— Visai teisingai. Koks esu, toks esu,— tarė jis.— Protin- 
ga tai ar kvaila, bet aš stengiuosi vadovautis egoistiniais inte- 
resais, nes, man rodos, daugiau vadovautis nėra kuo. Gal aš 
klystu, bet atrodo, kad daugelis šitaip daro. Galbūt yra kiti in- 
teresai, aukštesni už egoistinius, bet visada paaiškėja, kaip tai- 
syklė, kad žmogus, veikdamas savo naudai, padaro naudos ir ki- 
tiems. 

— Atrodo, kad aš sutinku su jūsų nuomone,— pritarė Bere- 
nisė. 

— Aš noriu, kad tu, Bevi, gerai suprastum vieną dalyką, — 
tęsė  Kaupervudas, švelniai šypsodamasis.— Aš nesistengiu su- 
menkinti ar pridengti tas žaizdas, kurias esu kam nors padaręs. 
Gyvenimas eina, keičiasi, o jį lydi skausmas. Aš noriu tik pasa- 
kyti, kaip viskas atrodo man pačiam, kad tu galėtumei mane 
suprasti. 


— Dėkoju, — nusijuokė Berenisė,— tačiau jūs neturite jaustis 
taip, lyg stovėtumėte prieš teisėją. 

— Beveik taip aš ir jaučiuosi. Bet leisk papasakoti truputį 
apie Eiliną. Ji yra mylinčios, jautrios prigimties, tačiau jos dva- 
sinių savybių man nepakanka, ir niekada nepakako. Aš ją labai 
gerai suprantu ir esu dėkingas už viską, ką ji padarė man Fila- 
delfijoje. Ji nepasitraukė nuo manęs, nors tai ją sukompromita- 
vo. Todėl ir aš jos nemečiau, net ir negalėdamas mylėti, kaip 
mylėjau kadaise. Ji turi mano pavardę, valdo mano namus. Ji 
jaučia, kad turi į tai teisę.— Jis nutilo, nežinodamas, ką atsakys 
Berenisė.— Tu supranti, tiesa? — paklausė jis dar. 

— Taip, taip, — sušuko Berenisė,— žinoma, suprantu. Ir aš ne- 
noriu daryti jai jokių nemalonumų. Aš atėjau pas jus, ne apie 
tai galvodama. : 

— Tu labai kilni, Bevi, bet neteisi sau, — tarė Kaupervudas.— 
Aš noriu, kad tu žinotum, kiek daug reiški visai mano ateičiai. 
Gal tu ir nesupranti, bet aš prisipažįstu tai kaip tik dabar. Ne 
veltui sekiau tave, Bevi, aštuonerius metus. Tai reiškia, kad aš 
tave myliu, labai myliu. 

— Aš žinau, — švelniai tarė ji, giliai sujaudinta šito prisipa- 
žinimo. 

— Visus tuos aštuonerius metus, — tęsė jis— aš turėjau vie- 
ną idealą. Tas idealas — tu! 

Jis nutilo, norėdamas apkabinti ją, bet pagalvojęs susilaikė. 
Paskui iš liemenės kišenaitės išėmė ploną auksinį medalioną, si- 
dabrinio dolerio dydžio, atidarė jį ir padavė jai. Vienoje meda- 
liono pusėje buvo nuotrauka: Berenisė, dvylikos metų mergaitė, 
plonutė, grakšti, išdidi, nepriklausoma, santūri, kokia ji liko ir 
iki šios dienos. 

Ji pažvelgė ir prisiminė — nuotrauka buvo daryta tada, kai 
ji su motina dar gyveno Luisvilyje, kai motina buvo pasiturinti 
moteris, su padėtimi visuomenėje. Kaip viskas pasikeitė ir kiek 
ji iškentėjo dėl to pasikeitimo! Berenisė žiūrėjo į nuotrauką, ir 
vienas po kito kilo šviesūs prisiminimai. 

— Kur jūs gavote ją? — pagaliau ji paklausė. 

— Paėmiau nuo tavo motinos rašomojo stalo Luisvilyje, kai 
pirma sykį ją pamačiau. Medaliono ten nebuvo; aš jį užsakiau 
vėliau. 

Jis atsargiai uždarė medalioną ir įsidėjo į kišenę. 

— Nuo to laiko visada jį nešiojuosi, — tarė jis. 

Berenisė šyptelėjo. 

— Tikiuosi, niekam nerodote. Bet aš s ten visai vaikas. 

— Vis tiek, ir tada buvai mano idealas. O dabar dar labiau 
negu anksčiau. Taip, aš pažinau daug moterų. Mano santykiai su 
jomis priklausydavo nuo mano nuotaikos ir įgeidžio. Tačiau, ne- 
paisant viso to, aš visada aiškiai žinojau, ko iš tiesų trokštu. Aš 
visuomet svajodavau apie tokią tvirtą, jautrią, poetišką būtybę 
kaip tu. Galvoki apie mane ką nori, bet spręski apie mane iš 

darbų, o ne iš žodžių. Tu sakaisi atėjusi todėl, kad manai esanti 
reikalinga man. Tai tiesa. Tu tikrai man reikalinga. 

Ji padėjo ranką jam ant peties. 

— Aš taip nusprendžiau, — ramiai tarė ji — Geriausia, ką aš 
galiu gyvenime padaryti, tai padėti jums. Bet mes... aš... — nė 
vienas iš mudviejų negali visko padaryti taip, kaip norėtų. Jūs 
žinote tai. 

— Puikiausiai. Aš noriu, kad tu būtum laiminga su manim 
ir kad aš būčiau laimingas su tavim. Ir, žinoma, aš nebūsiu lai- 
mingas, jeigu tu dėl ko nors krimsiesi. Čia, Čikagoje, ir ypač 
dabar, aš turiu būti labai atsargus, ir tu taip pat. Ir todėl tu 
tučtuojau turi grįžti į savo viešbutį. Rytoj — kitas. dalykas; ti- 
kiuosi, kad tu paskambinsi man apie vienuoliktą valandą. Tada 
mes tikriausiai galėsime viską aptarti. Bet palauki minutėlę. 

Jis paėmė ją už rankos ir nusivedė į miegamąjį. Uždaręs du- 
Tis, greit nuėjo prie gražios didokos, geležim kaustytos skrynu- 
tės, stovinčios kambario kampe. Atrakinęs ją, išėmė tris padėk- 
lus su senovinių graikų ir finikiečių žiedų kolekcijomis. Išdėlio- 
jęs prieš ją žiedus, paklausė: 

— Kurį žiedą pasirenki kaip įžadą? 

Iš aukšto ir šiek tiek abejingai, kaip visuomet darydavo — 
ji visada turėjo būti prašoma, o ne pati prašyti — Berenisė ėmė 
žiūrinėti žiedus, čiupinėdama juos ir net šūktelėdama, kai pasi- 
taikydavo toks, kuris ją ypatingai sudomindavo. Pagaliau ji tarė: 

— Kirkė būtų pasirinkusi šitą susirangiusią sidabrinę gyvatę. 
O Elena tikriausiai šitą žalią bronzinį gėlių vainiką. Aš manau, 
kad Afroditei būtų patikusi šitoji sulenkta ranka, kuri laiko 
apgniaužusi akmenį. Bet aš renkuosi ne vien dėl grožio. Aš pa- 
siimsiu šią dulsvą sidabro juostą. Joje yra ir jėgos, ir grožio. 

— Visada nelauktai, visada originaliai! — sušuko Kaupervu- 
das.— Bevi, tu neprilygstama! 

Maudamas žiedą jai ant piršto, jis švelniai ją pabučiavo. 


2 skyrius 


Berenisė, atėjusi pas Kaupervudą pralaimėjimo valandą, at- 
gaivino jo tikėjimą nelauktais dalykais ir, dar daugiau, — jo ti- 
kėjimą savo paties laime. Jis jautė jos stiprią asmenybę,— 
egoistišką, atkaklią, ironišką, bet švelnesnę ir poetiškesnę už jį 
patį. Jeigu jis troško pinigų dėl to, ką jie gali duoti — dėl galy- 
bės, kuria galima būtų naudotis kaip patinka, tai Berenisei rei- 
kėjo erdvės, kur būtų galėjusi pasireikšti jos sudėtinga prigim- 
tis, ieškanti grožio, kur ji būtų galėjusi patenkinti estetinius sa- 
vo polinkius. Ji troško ne tiek pasireikšti kokioje nors konkre- 
čioje srityje, kiek gyventi taip, kad jos gyvenimas kaip ir pati 
asmenybė savaime taptų veiklos įsikūnijimu. Ne vieną sykį ji 
galvojo apie tai, kaip kūrybiškai panaudotų didelį turtą, labai 

didelę galią, jei tik juos turėtų. Ji niekad nešvaistytų turto di- 
deliems rūmams ar žemės sklypams, ar tuščiam pasirodymui, 
ji geriau sukurtų aplink save tokią aplinką, kuri būtų labai praš- 
matni ir, žinoma, sudarytų įkvepiančią atmosferą. 

Tačiau apie tai ji niekad nekalbėjo. Tai slypėjo pačioje jos 
prigimtyje, kurioje Kaupervudas ne visada taip jau gerai susi- 
gaudė. Jinai atrodė jam liauna, jautri, neapčiuopiama, nesugau- 
nama, paslaptinga. Dėl šių priežasčių jam niekad nenusibosdavo 
ją stebėti, tuo labiau, kad jis iš prigimties mėgo viską stebėti: 
naują dieną, naujus vėjus, besikeičiančius reginius. Koks bus ry- 
tojus? Kokia bus Berenisė, kitą sykį, kai jis vėl ją pamatys? Jis 
negalėjo atsakyti. Ir Berenisė, nuvokdama savyje tokius jaus- 
mus, negalėjo to paaiškinti jam ar kam kitam. Ji buvo tokia, ko- 
kia buvo. Tegu Kaupervudas, o taip pat visi kiti, ir priima ją 
tokią. 

Be viso to, jis dar matė, jog ji — aristokratė. Ramiu ir savim 
pasitikinčiu elgesiu ji kėlė pagarbą visiems, su kuriais jai tek- 
davo susidurti. Niekas šito neišvengdavo. Ir Kaupervudas, su- 
vokdamas pranašumą, kurį jis nesąmoningai moteryje vertino ir 
kurio joje ieškojo, buvo nepaprastai patenkintas ir ne mažiau 
nustebintas. Ji buvo jauna, graži, protinga, tvirta — tikra ledi, 
Jis nujautė tai net iš dvylikametės mergaitės nuotraukos prieš 
aštuonerius metus Luisvilyje. 

Bet dabar, kai Berenisė, pagaliau atėjo pas jį, vienas dalykas 
kėlė jam nerimą. Tuo momentu jis entuziastingai ir labai nuo- 
širdžiai norėjo pareikšti esąs atsidavęs visiškai ir tik jai vienai. 
Bet ar tikrai taip buvo? Po pirmųjų vedybų, ypač po to, kai 
gimė vaikai, apsuptas ramios ir vienodos namų aplinkos, jis la- 
bai aiškiai suprato, kad meilės ir vedybų įprastinės normos — 
ne jam. Tai patvirtino ir jo romanas su jauna, gražia Eilina, ku- 
rios pasiaukojimą ir atsidavimą jis vėliau atlygino, ją vesda- 
mas. Ir vis dėlto jis taip pasielgė ne vien tik iš meilės, bet taip 
pat ir iš teisingumo. O paskui ėmė laikyti save visiškai laisvu 
tiek fiziškai, tiek dvasiškai. 

Jis visiškai nenorėjo ir nesistengė būti pastovus. Nepaisant 
to, jis aštuonerius metus tykojo Berenisės ir dabar suko galvą, 
kaip viską dorai apie save papasakoti. Jis žinojo, kad ji protin- 
ga ir nuovoki. Melas, kurio pakaktų numaldyti, jei ne visiškai 
apgauti, eilinę moterį, nedaug teįtikintų Berenisę. 

Ir dar blogiau — tuo metu Vokietijoje, Drezdene, gyveno 
Arletė Vein. Tik prieš metus is buvo suartėjęs su ja. Anks- 
čiau Arletė gyveno mažame Ajovos valstijos miestelyje, iš kur, 
norėdama pabėgti nuo savo likimo, grasinusio pražudyti jos ta- 
lentą, ji parašė Kaupervudui, pridėdama savo, sireniško grožio 
asmenybės, nuotrauką. Nesulaukusi atsakymo, ji pasiskolino pi- 
nigų ir pati prisistatė į jo kontorą Čikagoje. Ir jai pačiai pa- 
vyko tai, kas nepavyko nuotraukai, nes Arletė buvo ne tik drąsi, 
pasitikinti savim, bet temperamentinga — tuo ji ir patraukė 

Kaupervudą. Be to, jos tikslas nebuvo grynai komercinis. Ji iš 
tiesų domėjosi muzika, turėjo gerą balsą. Tai patyręs, Kaupervu- 
das panoro jai padėti. Norėdama jį įtikinti, ji atsivežė įrodymų: 
nuotrauką mažo namelio, kuriame gyveno su našle motina, užsi- 
iminėjančia smulkia prekyba, ir papasakojo labai jaudinančią is- 
toriją, kaip sunkiai vargo motina, kad tik galėtų pragyventi ir 
padėtų jai pasiekti tikslą. 

Aiškų, kad tie keli šimtai dolerių, kurių reikėjo jos siekiams 
įgyvendinti, nieko nereiškė Kaupervudui. Noras prasimušti — 
kaip bepasireikšdamas,— visada imponavo Kaupervudui, ir jis, 
sujaudintas šios merginos, nusprendė ją aprūpinti. Pirmiausia ji 
turėjo mokytis pas geriausius Čikagos profesorius. Vėliau, jei 
ji pasirodys tikrai verta, jis išsiųs ją į užsienį. Tačiau, nenorėda- 
mas kompromituoti ar varžyti save, jis paskyrė jos reikalams 
tam tikrą sumą, kurią ji iki šiol naudojosi. Jis taip pat patarė 
jai atsigabenti į Čikagą savo motiną ir gyventi kartu. Todėl Ar- 
letė išsinuomojo nedidelį namelį, parsikvietė motiną, įsikūrė, o 
Kaupervudas, savo ruožtu, pasidarė tenai dažnas svečias. 

Arletė buvo protinga, atsidavusi savo menui, ir jų santykiai 
rėmėsi abipusiu supratimu bei draugiškumu. Ji niekad nė nepa- 
galvojo kaip nors jį sukompromituoti. Prieš pat Berenisei atvyks- 
tant į Čikagą, jis įkalbėjo Arletę išvažiuoti į Drezdeną, numaty- 
damas, kad pats tikriausiai Čikagoje ilgai negyvens. Ir jei ne 
Berenisė, jis dabar būtų aplankęs Arletę Vokietijoje. 

Bet dabar, lygindamas ją su Berenise, Kaupervudas nebejautė 
jai fizinio potraukio, nes šiuo atžvilgiu, kaip ir visais kitais, Be- 
renisė visiškai galėjo jį užvaldyti. Vis dar domėdamasis Ar- 
lete kaip menininke, jis rūpinosi jos sėkme ir ketino toliau pa- 
dėti jai. Tačiau jis jautė, kad geriausia visiškai išbraukti ją iš 
savo gyvenimo. Jam tai nebus sunku. Jos laikas praėjo. Dabar 
viską reikia pradėti iš naujo. Jei Berenisė pareikalautų absoliu- 
čios, romantiškos ištikimybės, grasindama išsiskirti, jis padarytų 
viską, kad prisitaikytų prie jos norų. Ji tikrai buvo verta labai 
rimtų aukų iš jo pusės. Šitaip nusiteikęs, jis panoro svajoti ir 
žadėti taip, kaip kažkada jaunystėje. 


3 skyrius 


Kitą rytą, truputį po dešimtos, Berenisė paskambino Kauper- 
vudui, ir jie susitarė susitikti ir pasikalbėti jo klube. 

Užkopusi atskirais laiptais į jo apartamentus, ji rado jį jau 
laukiantį laiptų aikštelėje. Svetainėje ir miegamajame buvo 
daug gėlių. Kaupervudas vis dar abejojo šito laimėjimo rea- 
lumu ir atidžiai stebėjo jos veidą, bijodamas pamatyti kokią 
nors permainą, kai ji lėtai lipo aukštyn, šypsodamasi jam. O kai 
Berenisė peržengė slenkstį, leidosi apkabinama ir tvirtai priglau- 
džiama, abejonių jam neliko. 

— Atėjai! — linksmai ir meiliai šūktelėjo jis, vis tebežiūrė- 
damas į ją. 

— Tu manei, kad neateisiu? — paklausė ji, prajuokinta jo 
išraiškos. 

— O kas galėjo garantuoti? — paklausė jis.— Anksčiau tu 
niekad nedarydavai to, ko norėdavau. 

— Tikrai. Bet tu žinai kodėl. O dabar bus kitaip. 

Ji prispaudė savo lūpas prie jo lūpų. 

— Kad tu žinotum, ką man reiškia tave turėti, — susijaudi- 
nęs kalbėjo jis— Aš visą naktį nesumerkiau akių. Aš jaučiausi 
taip, lyg man daugiau niekad nesinorės miegoti... Perliniai dan- 
tukai... pilkai mėlynos akys... rausvos lūpos. ..— šnekėjo jis, 
gėrėdamasis ja.— Ir plaukai kaip saulės spinduliai — Jis džiū- 
gaudamas lietė jūos ranka. 

— Vaikutis gavo naują žaislą! 

Kaupervudas suvirpėjo, pamatęs jos supratingą ir tokią mie- 
lą šypseną, pasilenkė ir pakėlė ją ant rankų. 

— Frenkai! Paleisk! Plaukai... tu mane visą suvelsi! 

Juokdamasi ji gynėsi, kai jis nešė ją į gretimą miegamąjį, 
kuris visas tarytum virpėjo nuo židinio liepsnos atšvaitų, ir lei- 
dosi nurengiama, nudžiuginta tokio jo nekantrumo. 

Buvo jau gerokai po pusiaudienio, kai jis pagaliau, anot Be- 
renisės, tiek atgavo protą, kad su juo galima buvo susikalbėti. 
Jie susėdo prie arbatos stalelio šalia židinio. Ji sakėsi būtinai 
norinti likti Čikagoje, kad galėtų būti su juo kaip galima daž- 
niau, tačiau jie turį susitvarkyti taip, kad neatkreiptų niekieno 
dėmesio. Su tuo jis sutiko. Tuo metu jis buvo visų ypatingo dė- 
mesio Centre ir todėl — juk visi žinojo, kad Eilina gyvena Niu- 
jorke — jo pasirodymas su tokia dailia moterim būtų sukėlęs be- 
gales paskalų. Jie turėjo vengti rodytis drauge. 

Jis dar pasakė, jog visa ši koncesijų arba, tiksliau, nesėkmės 
su jomis istorija, nereiškė, kad jis liausis dirbti ir atsižadės jam 
priklausančio miesto transporto. Jis sukūrė tą nuosavybę per 
ilgus metus, akcijos buvo parduotos tūkstančiams indėlininkų, ir 
atimti jas iš jo arba indėlininkų be rimto teismo proceso nebus 
įmanoma. 

— Štai dabar, Bevi,— atvirai pasakė jis jai, — reikia rasti fi- 
nansininką ar grupę finansininkų, ar kokią akcinę bendrovę, ku- 
Ii nupirktų visą šį turtą tokia kaina, kad nebūtų nuostolių nei 
vieniems, nei kitiems. To, žinoma, nepadarysi per minutę. Gali 
praeiti ne vieneri metai. Aš žinau, kad jei pats neieškosiu ir ne- 
paprašysiu tokios paslaugos, tai siūlyti niekas neateis. Visi žino, 
kaip sunku tvarkyti gatvių transportą taip, kad jis duotų pelno. 
O paskui dar teismai, kurie pridarys daug rūpesčių, jeigu mano 
priešai ar kitos akcinės bendrovės panorės įsikišti į šitą reikalą. 

Jis sėdėjo šalia jos ir kalbėjo taip, lyg ji būtų buvusi koks 
nors stambus akcininkas ar jam lygus finansininkas. Nors Be- 
renisė ir nelabai domėjosi praktinėmis jo finansinių reikalų de- 

talėmis, ji sugebėjo suprasti, kokie svarbūs ir kaip labai jam rūpi 
visi tie dalykai. 

— Aš žinau tik viena, — įterpė ji, — būtent, kad tavęs nie- 
kas nenugalės. Tu esi perdaug protingas, perdaug gudrus. 

— Galbūt — atsakė jis, patenkintas jos pagyrimuų.— Bet vis 
vien reikia laiko. Gali praeiti ne vieneri metai, kol man pavyks 
atsikratyti šito transporto. Antra vertus, ilgas terliojimasis su 
tuo gali man padaryti žalos. Sakysim, aš panorėsiu užsiimti kuo 
nors kitu, bet jausiu, kad mano rankos surištos, nes būsiu čia 
atsakingas. | 

Valandėlę jis žiūrėjo į tolį didelėmis pilkomis akimis. 

— Dabar, kai turiu tave,— susimąstęs kalbėjo jis — užvis la- 
biausiai norėčiau padykinėti, pakeliauti su tavim, nors ir neil- 
gą laiką. Aš pakankamai pasidarbavau. Tu man brangesnė už 
visus turtus, nepalyginamai brangesnė. Keista, bet aš staiga pa- 
sijutau per daug dirbęs visą gyvenimą. 

Jis nusišypsojo ir apkabino ją. 

O Berenisė klausėsi jo žodžių kupina išdidumo; ji suvokė sa- 
vo galią ir pajuto jam tikrą švelnumą. 

— Teisybę sakai, mielasis. Tu visą laiką buvai kaip koks 
didelis garvežys ar mašina, lekianti visu greičiu, pati nežinoda- 
ma kur.— Ji suvėlė jo plaukus ir paglostė skruostą.— Aš galvo- 
jau apie tavo gyvenimą, apie viską, ką tu iki šiolei padarei. Aš 
manau, kad tau reikėtų kuriam laikui išvažiuoti į užsienį, pasi- 
dairyti po Europą. Neįsivaizduoju, ką daugiau tu galėtum čia 
nuveikti, nebent tik padidinti savo kapitalą, o Čikaga juk nėra 
tokia įdomi. Ji tiesiog baisi. 

— Na, aš taip nepasakyčiau,— tarė Kaupervudas, gindamas 
Čikagą.— Joje yra daug gero. Aš atvykau čionai praturtėti ir, 
tiesą pasakius, negaliu nusiskųsti. 

— O, aš žinau,— pasakė Berenisė; jai patiko, kad jis gi- 
na Čikagą, nors jam teko patirti čia daug nemalonumų ir rū- 
pesčių.— Bet, Frenkai... — ji nutilo, rūpestingai sverdama savo 
žodžius, — žinai, man atrodo, kad tu stovi aukščiau viso to. Aš 
visada taip galvodavau. Ar nemanai, kad tau reikėtų pailsėti, 
pasidairyti, pamatyti pasaulį, pamiršti savo reikalus? Tu gali 
Iasti užsiėmimą — nuveikti kokį nors didelį darba, kuris duos 
ne tik pelno, bet ir išgarsins tave, suteiks garbės. O gal tave kas 
nors sudomintų Anglijoje ar Prancūzijoje. Man patiktų gyventi 
su tavim Prancūzijoje. Kodėl gi nenuvažiuoti ten ir neparodyti 
jiems, ką tu gali? Pagalvok apie Londono transportą. Ar ką nors 
panašaus! Šiaip ar taip, išvažiuokim iš Amerikos. 

Kaupervudas pritariamai nusišypsojo. 

— Žinai, Bevi,— tarė jis,— kažkaip keista, kad aš imu kal- 
bėti apie finansinius reikalus, žiūrėdamas į tokias gražias mė- 
lynas akis ir saule žėrinčius plaukus. Bet viskas, ką tu pasakei, 
yra labai protinga. Sekančio mėnesio vidury, o gal ir anksčiau, 
mes būtinai išvažiuosim į užsienį — tu ir aš. O ten, aš manau, 

atsiras kuo tave nudžiuginti, nes maždaug prieš metus man bu- 
vo pasiūlyta organizuoti požeminio susisiekimo sistemą Londone. 
Tada aš buvau taip užsiėmęs čia, Čikagoje, kad jokiems kitiems 
reikalams neturėjau laiko. Bet dabar... — ir jis paplekšnojo jos 
ranką. 

Berenisė patenkinta nusišypsojo. 

Ji išėjo temstant rami ir santūri; lipdama į Kaupervudo pa- 
šauktą ekipažą, ji šypsojosi. | 

Po kelių minučių Kaupervudas, linksmas ir tarytum atgijęs, 
išėjo į gatvę, galvodamas, kad sekančią dieną jis aptars su sa- 
vo juristu būsimą susirinkimą, kuriame dalyvaus meras bei kiti 
žymesni miesto pareigūnai. Jame bus apsvarstyta, kokiomis są- 
lygomis ir priemonėmis jis galės perleisti kitiems daugybę įvai- 
riausių savo pareigų. O paskui... paskui... Taip, paskui bus 
Berenisė. Didžioji jo gyvenimo svajonė tapo tikrove. Na ir kas, 
kad jis pralaimėjo? Ne, nepralaimėjo! Gyvenimas — tai meilė, 
ne vien pinigai. 


4 skyrius 


Pasiūlymas iš Anglijos, apie kurį kalbėjo Kaupervudas, maž- 
daug prieš metus buvo pateiktas jam dviejų anglų verslovininkų 
misterio Filipo Henšo ir misterio Montegju Grivzo. Jie atsivežė 
laiškus iš kelių gerai žinomų Londono ir Niujorko bankininkų 
bei maklerių, rekomenduojančių juos kaip rangovus, jau stačiu- 
sius geležinkelių ir tramvajų linijas bei pramonės įmones Ang- 
lijoje ir kitur. 

Dar anksčiau jie buvo investavę į Elektros transporto bend- 
rovę (anglų bendrovę, organizuotą tramvajų sistemai išplėsti) 
dešimt tūkstančių svarų, numatydami pastatyti metro liniją nuo 
Čering-Kroso stoties Londono centre į Hempstedą, augantį gy- 
venamųjų namų rajoną, už keturių ar penkių mylių. Viso plano 
sine gua non buvo ta, kad būsimasis ruožas turėjo tiesiogiai 
sujungti Čering-Kroso stotį (galutinę stotį Pietryčių geležinke- 
lyje, kuris aptarnauja pietinius ir pietrytinius Anglijos rajonus 
ir yra svarbiausia arterija keliaujantiems į kontinentą ir atgal) 
su Justono stotimi — galutiniu sustojimu Šiaurės vakarų geležin- 
kelyje, kuris aptarnauja Šiaurės vakarus ir jungia miestą su 
Škotija. 

Kaupervudui buvo išaiškinta, kad Elektros transporto bend- 
rovė turi trisdešimties tūkstančių svarų sterlingų kapitalą. Bend- 
rovei pavyko „prastumti“ pro abejus parlamento rūmus leidi- 
mą, duodantį jai teisę statyti, eksploatuoti ir valdyti šią metro 
liniją, tačiau, šito siekiant, bendrovei dar teko paaukoti nemažą 
sumą pinigų, nors tai visai nesiderino su anglų tarpe nusistovė- 
jusia nuomone apie savo parlamentą. Pinigai nebuvo įteikti ko- 
kiai nors vienai grupei, bet, kaip užsiminė misteriai Grivzas ir 

Henšas,— ir Kaupervudas tikrai sugebėjo juos suprasti — rei- 
kėjo griebtis įvairiausių gudrybių, norint įsigyti palankumą tų, 
kurie turėjo daugiau šansų paveikti komisijos narius, negu koks 
pašalietis, prašąs visuomeninės privilegijos, kuri, kaip jau įpras- 
ta Anglijoj, garantuojama visam laikui. Ir štai teko kreiptis 
į juridinę Raiderio, Buloko, Džonsono ir Čanso kontorą — rimtą, 
solidžią firmą, kurioje dirbo patys išmaningiausi Anglijos sosti- 
nės juristai. Ši privilegijuota firma turėjo daugybę ryšių su 
individualiais akcininkais ir įvairiausių kompanijų atstovais. Fir- 
ma tikrai rado žmonių, kurių įtakos dėka pavyko išgauti par- 
lamento leidimą metro statybai, bet, turėdama savo rankose lei- 
dimą ir beveik išleidusi trisdešimties tūkstančių kapitalą, firma 
pritraukė Grivzą ir Henšą, kurie už teisę pastatyti metro per dve- 
jus metus sumokėjo maždaug prieš metus dešimt tūkstančių sva- 
rų sterlingų. 

Leidimo arba koncesijos sąlygos buvo gana griežtos. Jos rei- 
kalavo iš Elektros transporto bendrovės įnešti lygiai šešiasdešimt 
tūkstančių svarų sterlingų konsolais kaip garantiją, kad numaty- 
tas darbas bus atliekamas pagal išdėstytas sąlygas, reikalaujan- 
čias užbaigti visą darbą ar jo dalį tam tikru laiku arba dar anks- 
čiau. Bet, kaip tie du makleriai paaiškino Kaupervudui, bet koks 
bankas ar finansinė grupė už tam tikrą komisinį atlyginimą su- 
tiks išlaikyti reikalaujamą konsulų kiekį bet kurioje nurodytoje 
vietoje, o parlamento komisija, jei vėl bus deramai prie jos pri- 
eita, be abejo, pratęs darbų baigimo terminą. | 

Ir vis dėlto — nors jie dėjo pastangas pusantrų metų, nors 
buvo įmokėta keturiasdešimt tūkstančių svarų sterlingų ir įneš- 
ta šešiasdešimt tūkstančių konsolais,— pinigų tunelio statybai, 
kuris turėjo kainuoti milijoną šešis šimtus tūkstančių, vis dar 
nebuvo surasta. O priežastis štai kokia: nors Londone sėkmin- 
gai veikė viena moderni požeminė linija Sitis — Pietų Londonas, 
niekas negalėjo įtikinti sostinės kapitalistų, kad nauja, o tuo 
pačiu ilgesnė ir brangesnė metro linija duos pelno. Kitos dvi 
veikiančios miesto transporto linijos buvo pusiau požeminės, ir 
traukiniai dalį kelio jomis važiuodavo žemės paviršiumi, o da- 
lį — tuneliais. Tai buvo Rajoninis ruožas apie pusšeštos mylios 
ilgio ir Metropoliteno ruožas ne daugiau kaip dviejų mylių il- 
gio. Pagal susitarimą abu ruožai sudarė vieną sistemą. Bet ka- 
dangi beveik visa traukiamoji jėga buvo garinė, tai tuneliai ir 
pravažiavimai buvo nešvarūs, dažnai pilni dūmų, o pelnas nedi- 
delis. Anglų kapitalistai netikėjo, kad milijonus svarų kainuo- 
jantis ruožas gali duoti didelį pelną, todėl tuo visai nesidomėjo. 
Štai kodėl pinigų teko ieškoti kituose pasaulio kraštuose ir štai 
kodėl misteriai Henšas ir Grivzas atvyko — per Berlyną, Pary- 
Žžių, Vieną ir Niujorką — pas Kaupervudą. 

Kaupervudas, kaip jis paaiškino Berenisei, tuo laiku buvo 
taip paskendęs Čikagos rūpesčiuose, kad visai neatidžiai išklau- 
sė misterių Henšo ir Grivzo kalbas. Tačiau dabar, kai jis pralai- 

mėjo kovą dėl koncesijų, 0 ypač kai Berenisė pasiūlė išvykti 
iš Amerikos, jis prisiminė jų planus. Žinoma, visas tas projektas 
atrodė prislėgtas tokios išlaidų naštos, kad joks finansininkas, 
turįs Kaupervudo patyrimą, nebūtų jo ėmęsis, bet dabar jam at- 
rodė, kad vis dėlto nebloga būtų pasižiūrėti į tą Londono požemi- 
nį geležinkelį, ketinant imtis šio reikalo plačiu mastu ir galbūt 
apsieiti be visų kombinacijų, kurių jis buvo priverstas griebtis 
Čikagoje, be pelno vaikymosi. Jis jau ir dabar multimilijonie- 
rius, tai kam gi plūktis dėl pinigų iki pat grabo lentos? 

O turint tokią praeitį, po to, kai jį taip baisiai buvo užsi- 
puolusi spauda ir visokie priešai, būtų labai puiku tapti pelnytai 
pripažintu, ir dar Londone, kur, visų įsitikinimu, viešpatauja ne- 
priekaištingos komercinio gyvenimo normos. Tai padėtų jam už- 
imti visuomenėj tokią vietą, kokios jis negalėjo tikėtis Ameri- 
koje. 

Toji mintis jį jaudino. Ir ją sužadino Berenisė, toji mergai- 
čiukė. Tai ji turėjo dovaną suprasti ir suvokti, o todėl ir nu- 
jautė tokią galimybę. Buvo stebėtina, kad visa tai, visa ši Londo- 
no idėja, ir viskas, kas dar kils iš jo pažinties su Berenise at- 
eityje, visa tai prasidėjo nuo lengvabūdiško nuotykio prieš de- 
vynerius metus, kai jis drauge su pulkininku Natanieliu Džilsu 
iš Kentukio nuvyko į Berenisės motinos, tuo metu aukštuomenės 
atstumtos moters, Heti Star namus. Kas tad yra drįsęs tvirtinti, 
kad iš blogio negali kilti nieko gero? 


5 skyrius 


Dabar, kai aprimo pirmasis susijaudinimas, kurį sukėlė suar- 
tėjimas su Kaupervudu, Berenisė jau turėjo laiko apgalvoti ir 
apsvarstyti kliūtis ir pavojus, tykančius ją iš visų pusių. Tatai 
ji puikiai žinojo, kada galutinai apsisprendė eiti pas Kauper- 
vudą, ir dabar suprato, kad turi sutikti visus sunkumus nesvy- 
ruodama ir drąsiai, negaišdama veltui laiko. 

Pirmoji kliūtis — Eilina, pavydi, jausminga žmona, kuri tik- 
Iiausiai stengsis bet kokiomis įmanomomis priemonėmis pražu- 
žyti Berenisę, kai tik pajus, kad Kaupervudas ją myli. Antra — 
laikraščiai. Jie tikriausiai paskelbs apie jos santykius su juo, 
jei juodu bus pastebėti drauge. Paskui dar motina, kuriai teks 
paaiškinti savo poelgį, ir dar brolis Rolias, kurį ji dabar, Kau- 
pervudui padedant, tikėjosi įstatyti į kokią nors tarnybą. 

Visa tai įpareigojo ją būti nepaprastai atsargia, gudria, dip- 
lomatiška, drąsia, o taip pat pasiruošusią kai kurioms aukoms ar 
kompromisams 

Kaupervudas tuo metu irgi daug apie tuos dalykus galvojo. 
Dabar, kai Berenisė užėmė svarbiausią vietą jo gyvenime, jam 
ypač rūpėjo jos gerovė ir tolesnis gyvenimas su ja. Jo galvoje 
vis labiau brendo mintis apie Londoną. Todėl, kai juodu susitiko 

kitą dieną, jis tuojau pradėjo rimtai kalbėti apie visus reikalus, 
kurie lietė juos abu. 

— "Žinai, Bevi,— tarė jis — aš apgalvojau tavo sumanymą dėl 
Londono, ir jis man labai patinka; jis žada daug įdomių gali- 
mybių. 

Ir Kaupervudas papasakojo viską, ką buvo galvojęs, o taip 
pat apie tuos du finansininkus, kurie pas jį kadaise lankėsi. 

— Štai ką reikia dabar padaryti, — tęsė jis toliau. — Aš turiu 
pasiųsti ką nors į Londoną pažiūrėti, ar tasai pasiūlymas tebe- 
galioja. Jeigu taip, tai jis gali atverti duris tavo idėjai. — Jis mei- 
liai šyptelėjo Berenisei, pažadinusiai jame šį sumanymą.— Ant- 
Ia vertus, labai svarbu žinoti, ką darytų Eilina, jeigu kas nors 
iškiltų į viešumą. Ji vadovaujasi jausmais, o ne protu. Daug me- 
tų aš stengiausi, kad jį suprastų mane, suprastų, jog vyras gali 
pasikeisti, visai pats to nenorėdamas. Bet to ji negali suprasti. 
Ji mano, kad žmonės keičiasi tyčia.— Jis šyptelėjo.— Ji yra to- 
kia moteris, kurios širdis visam gyvenimui lieka ištikima; tai 
moteris, pasišventusi vienam vyriškiui. 

— Tau tatai nepatinka? — paklausė Berenisė. 

— Priešingai. Manau, kad tai labai gražu. Visa bėda, kad 
iki šiol aš toks nebuvau. 

— Ir nebūsi, aš manau, — paerzino jį Berenisė. 

— Nekalbėk,— paprašė jis.— Nesiginčyk! Leisk man baig- 
ti, brangioji. Buvo laikas, kai aš ją labai mylėjau, ir ji negali 
suprasti, kodėl dabar nebemyliu. Bijau, kad jos sielvartas vir- 
to kažkuo panašiu į neapykantą, arba ji bent stengiasi save 
tuo įtikinti. Blogiausia, kad visa tai susiję su jos didžiavimu- 
si, jog ji — Mano žmona. Ji norėjo švytėti aukštuomenėje. Aš 
taip pat norėjau, kad jai tai pavyktų, nes žinojau, jog tai 
būtų mums abiem į naudą. Bet greitai įsitikinau, kad Eilina ne- 
pakankamai protinga. Tada nutariau, jog Čikagoje stengtis 
nėra ko. Pagalvojau, kad Niujorkas svarbesnis miestas, tikrai 
tinkamas miestas turtingam žmogui. Taigi nutariau bandyti ten. 
Tada kilo mintis, kad gal ir ne visą amžių nugyvensiu su Eili- 
na, bet, patikėk, tik po to, kai pamačiau tavo nuotrauką Luis- 
vilyje — tą pačią, kurią turiu kišenėje. Tik po to aš nutariau 
pasistatyti rūmus Niujorke ir paversti juos tikru meno muzieju- 
mi. O tada, jei tu galų gale susidomėsi manim... 

— Tokie didžiuliai rūmai, kuriuose aš niekad negyvensiu, pa- 
statyti man? — susimąsčiusi tarė Berenisė.— Kaip keista! 

— Toks yra gyvenimas, — tarė Kaupervudas.— Bet mes ga- 
lim būti laimingi. 

— Žinau, — atsakė ji. — Aš tik galvojau, kad labai keista. 
Ir jokiu būdu nenorėčiau padaryti Eilinai ką nors blogo! 

— Taip, tu be prietarų ir išmintinga. Gal tau pavyks geriau 
sutvarkyti reikalus negu man. 

— Manau, kad pavyks, — ramiai atsakė Berenisė. 


— Tačiau, be Eilinos, dar yra laikraščiai. Jie visur mane per- 
sekioja. Kai tik jie išgirs apie Londoną, — sakysim, aš tikrai 
imsiuos to darbo — baisiausią triukšmą pakels! Ir jei tavo var- 
dą susies su mano vardu, ims ir tave persekioti kaip vanagai 
viščiuką. Viena išeitis yra — įdukrinti tave ir važiuoti į Lon- 
doną, apsimetus tavo globėju. Tada turėčiau teisę būti su tavim 
ir dėtis, jog aš prižiūriu tavo turtą. Kaip tu manai? 

— Taip, žinoma, — lėtai tarė ji. — Nematau kitos išeities. Bet 
apie Londoną reikės gerokai pamąstyti. Juk aš turiu galvoti ne 
tik apie save. 

— Tikiu, — atsakė Kaupervudas. — Jei mums tik bent tru- 
putį pasiseks, mes viską nugalėsime. Reikia vengti per dažnai 
rodytis drauge. Bet svarbiausia — pagalvoti, kaip atitraukti Eili- 
nos dėmesį, nes ji, aišku, viską apie tave žino. Niujorke aš daž- 
nai matydavausi su tavim ir tavo motina, todėl ji ilgą laiką 
įtarinėjo, kad tarp mūsų yra artimi santykiai. Man buvo nepa- 
togu tau pasakyti: tu, rodos, tada nelabai mane mėgai. 

— Nelabai pažinau, — pataisė Berenisė. — Tu buvai man di- 
delė mįslė. 

— O dabar?.. 

— Bijau, kad ir dabar taip pat. 

— Negali būti. O dėl Eilinos aš nieko nenusprendžiau. Ji 
tokia įtari. Kol aš gyvenau Amerikoje ir laikas nuo laiko at- 
važiuodavau į Niujorką, atrodo, kad ji laikėsi ramiai. Bet kai 
išvyksiu, apsigyvensiu Londone, laikraščiai pradės komentuo- 
ti. ..— jis susimąstęs nutilo. 

— Tu bijai, kad ji ims visiems kalbėti arba paseks tave 
ir sukels skandalą. .. ar ką nors panašausį 

— Sunku pasakyti, ką ji galėtų padaryti, o ką ne. Jei tu- 
rėtų kokį nors užsiėmimą, tikriausiai nepadarytų nieko. Antra 
vertus, pastaraisiais metais ji įprato išgerti, todėl gali kažin ko 
griebtis. Prieš keletą metų, išgėrusi ir įsiaudrinusi, ji bandė nu- 
sižudyti. — Berenisė suraukė antakius. — Aš išgelbėjau ją — iš- 
laužiau duris ir labai rimtai su ja pasikalbėjau. 

Jis nupasakojo Berenisei visą įvykį, bet vengė kalbėti apie 
save, nenorėdamas pasirodyti, koks negailestingas tada buvo. 

Berenisė klausė, tik dabar galutinai įsitikinusi, kokia bega- 
linė Eilinos meilė, ir pajutusi, kad pati smeigia dar vieną dyg- 
lį į jos erškėčių vainiką. Tačiau Berenisė suprato, kad, ką ji 
bedarytų, niekas negalės pakeisti Kaupervudo. O dėl jos pa- 
čios — tai ji atkeršys aukštuomenei... Ji, be abejo, myli Fren- 
ką. Ir ji tikrai jį mylėjo. Jis veikė ją kaip stiprūs vaistai. Jo 
dvasinis tvirtumas, jo žavesys buvo tokie galingi, kad ji ne- 
galėjo atsispirti. Labai svarbu sutvarkyti santykius su Kau- 
pervudu taip, kad nereikėtų dar labiau skaudinti Eilinos. 


Ji pagalvojo valandėlę, o paskui pasakė: 
— Sunkus uždavinys, tiesa? Bet mes dar turim laiko pasvars- 

tyti. Lukterėkim keletą dienų. Aš galvoju apie tai, rimtai visą 
laiką galvoju... 

Ji pažvelgė į Kaupervudą tiesiu, susimąsčiusiu ir mylinčiū 
žvilgsniu; lengvutė, džiugi šypsena slystelėjo jos lūpomis. 

— Aš žinau, dviese mes nepražūsime. 

Pakilusi nuo kėdės ties židiniu, ji priėjo prie jo, atsisėdo 
jam ant kelių ir ėmė velti jo plaukus. 

— Ne visos problemos yra finansinės, tiesa? — pajuokavo ji, 
liesdama lūpomis jo kaktą. 

— Būna ir kitokių, — linksmai atsakė jis, nudžiugintas ir pa- 
drąsintas jos užuojautos. 

Paskui Kaupervudas pasiūlė išsiblaškyti: vakar prisnigę daug 
sniego, ir būtų labai puiku pavakare pasivažinėti rogėmis. Jis 
žinąs nuostabų viešbutį Nort-Šore, kur jie pavakarieniausią 
prie ežero žiemos mėnesienoje. 

Grįžusi vėlai vakare, Berenisė viena sėdėjo savo kambary- 
je prie židinio, mąstydama ir kurdama planus. Ji pasiuntė te- 
legramą motinai, prašydama ją tuojau pat atvykti į Čikagą, Jos 
abi nuvažiuos į kokį nors Nort-Saido viešbutį ir ten apsigyvens. 
Motinai ji papasakos viską, ką jiedu su Kaupervudu yra su- 
manę. 

„ Ir vis dėlto daugiausia nerimo kėlė jai Eilina, viena besė- 
dinti didžiuosiuose Niujorko rūmuose, gal dar ir graži, bet jau 
amžinai netekusi savo jaunystės. Eilina, kaip buvo pastebėju- 
si Berenisė, gerokai aptuko ir, matyt, visai nesistengė suplonėti. 
Jos drabužiai buvo ne tiek skoningi, kiek brangūs ir pre- 
tenzingi. Amžius, išvaizda, įgimtos išminties stoka — visa tai 
liudijo, kad Eilina negali kovoti prieš tokią moterį, kaip Bere- 
nisė, tačiau pastaroji pasižadėjo sau niekad nepasielgti žiauriai, 
kad ir kaip Eilina bandytų kerštauti. Ji pasiryžo pati elgtis kuo 
kilniausiai ir, jei tik laiku pastebės, neleisti Kaupervudui būti 
žiauriam ar padaryti neapgalvotą žingsnį. Ji nuoširdžiai gailė- 
josi Eilinos, labai gailėjosi, suprasdama, kokį baisų skausmą te- 
ko jai pakelti. Juk pačiai Berenisei, dar tokiai jaunai, irgi teko 
kentėti, taip pat ir jos motinai. Jų žaizdos dar nebuvo užgijusios. 

Taigi ji nutarė laikytis kaip galima nepastebimiau ir atsar- 
giau, tačiau būti visur su juo, nes tai — didžiausias jo troški- 
mas! Gyventi reikės taip, kad niekas per daug neatkreiptų į ją 
dėmesio. Kad tik kaip nors pavyktų atitraukti Eilinos mintis 
nuo dabartinių jos nelaimių, apsaugoti nuo jos neapykantos Kau- 
pervudą, o taip pat ir save, jei Eilina viską sužinos. | 

Pirmiausia ji pagalvojo apie religiją, tiksliau, apie kokį nors 
kunigą, kurio dvasiniai patarimai galėtų paguosti Eiliną. Visada 
atsiras tokių pasišventusių, taip pat ir apdairiai gudrių asme- 
nų, kurie, tikėdamiesi gauti gerą palikimą, mielai padėtų jai. Ji 
net prisiminė Niujorke gyvenantį tūlą kunigą Vilį Stilą, Niu- 
jorko anglikonų švento Svitino parapijos dvasininką. Kartais ji 
užsukdavo į jo bažnyčią — ne tiek melstis Dievui, kiek pasvajoti, 

pasigėrėti architektūra ir mišiomis. Kunigas Vilis buvo vidutinio 
amžiaus, linksmas, mandagus, patrauklios išvaizdos, pinigų jis 
turėjo nedaug, nors pasaulietiškų manierų jam netrūko. Berenisė 
prisiminė, kad jis kadaise bandė suartėti su ja, ir mintis apie tai 
privertė ją šyptelėti; taigi šią mintį ji atmetė. Bet vis dėlto rei- 
kia, kad Eiliną kas nors prižiūrėtų. 

Staiga ji prisiminė tuos malonius dykaduonius, besisukinė- 
jančius Niujorko aukštuomenėje, kurie, tikėdamiesi gauti ge- 
Ią atlyginimą ir smagiai praleisti laiką, galėtų apsupti EĖiliną, 
jei ir ne visai tikra, tai bent pakankamai linksma aukštuome- 
nės atmosfera ir šitokiu būdu bent laikinai ją nuraminti. Bet 
kaip surasti tokį žmogų ir kaip jam visa tai paaiškinti? 

Berenisė nutarė, kad ši idėja iš tiesų gali pasirodyti per- 
daug ciniška ir klastinga, jei ji pati pasiūlytų ją Kaupervudui. 
Ir vis dėlto ši mintis atrodė tokia reikšminga, kad ji ne- 
galėjo visai jos pamiršti Galbūt motina galėtų prasitarti 
jam apie tai. Pakaks tik užuominos — 0 paskui jau jis imtų 
viską praktiškai tvarkyti. 


6 skyrius 


Henris de Soto Sipensas buvo tas žmogus, kurį Kaupervu- 
das ketino tuojau pasiųsti į Londoną ištirti, kaip dabar ten at- 
rodo požeminio geležinkelio reikalai ir kokios ten finansinės 
galimybės. 

Prieš daugelį metų Kaupervudas susirado Sipensą, ir jis pa- 
sirodė nepakeičiamas derybose, kovojant už dujų koncesijas 
Čikagoje. Pinigus, pelnytus iš to verslo, Kaupervudas panau- 
dojo Čikagos transportui užgrobti. Jis Sipenso nebepaleido, pa- 
matęs, kad tasai turi puikų talentą išuostinėti ir sužinoti viską, 
kas liečia įvairius komunalinius miesto reikalus ir komunalines 
organizacijas. Jis greit imdavo nervintis ir todėl ne visada veik- 
davo diplomatiškai, bet, antra vertus, jis pasirodė esąs absoliu- 
čiai ištikimas, nors buvo persisunkęs tuo amerikonišku veiklumu, 
kuris buvo labai vertingas, nežiūrint jo neigiamųjų savybių. 

Sipensas buvo įsitikinęs, kad Kaupervudas, netekęs koncesi- 
jų, beveik galutinai sužlugo. Jis negalėjo įsivaizduoti, kaip tasai 
žmogus sugebės atsiskaityti su vietiniais finansininkais, kurie bu- 
vo investavę savo kapitalus ir kuriems dabar grėsė pavojus ne- 
tekti savo dalies. Nuo to vakaro, kai Kaupervudas pralaimėjo, 
Sipensas visą laiką galvojo, kaip jam reikės vėl su juo susitikti. 
Ką reikės sakyti? Kaip pareikšti užuojautą žmogui, kuris dar 
prieš savaitę atrodė esąs vienas nenugalimiausių pasaulio mil- 
žinų? 

Ir štai, trims dienoms praėjus po pralaimėjimo, Sipensas ga- 
vo Kaupervudo sekretoriaus telegramą, kurioje buvo prašomas 
atvykti pas savo buvusį darbdavį. Atvykęs ir pamatęs Kauper- 

vudą linksmą, tiesiog spinduliuojantį, nusiteikusį kuo puikiausiai, 
Sipensas nenorėjo tikėti savo akimis. 

— Sveiki, šefe, kas gero? Džiaugiuosi, matydamas, kad jūs 
patenkintas. 

— Viskas sekasi kuo geriausiai Sipensai. Kaip jūs gyvuoja- 
te? Pasiruošęs veikti? 

— Taip, šefe, visuomet. Galite pasikliauti manim. Aš visada 
pasiruošęs. 

— Žinau, Sipensai,— šypsodamasis pasakė Kaupervudas. 

Dabar, turėdamas Berenisę, jis jautė, kad atsiskleidžia pats 
svarbiausias jo gyvenimo knygos puslapis; jis buvo kupinas vil- 
čių, ir viskas atrodė jam nudažyta šviesiomis spalvomis. 

— Turiu sumanymą ir noriu pavesti jį jums. Pakviečiau jus, 
Sipensai, nes man reikia patikimo žmogaus, mokančio laikyti 
paslaptį, o jūs, kiek žinau, toks ir esate! 

Tai taręs, Kaupervudas stipriai sučiaupė lūpas, ir jo akyse 
pasirodė tas rūstus, griežtas, metalinis, nenusakomas blizgesys, 
kurio taip nekentė visi, nepasitikintieji Kaupervudu ir bijantieji 
jo. Sipensas visas pasitempė, pasiruošęs klausyti. Jis buvo ne- 
didelio ūgio, maždaug penkių pėdų, todėl nešiojo aukštakulnius 
batus ir cilindrą, kurį nukeldavo vien tik prieš Kaupervudą. Dė- 
vėjo ilgą ir platų dvieilį švarką, kuris, jo manymu, paaukština 
žmogų ir priduoda jam orumo. 

— Dėkoju, šefe, — pasakė jis.— Žinote, dėl jūsų aš kiekvie- 
nu momentu pasiryžęs Nors ir į pragarą. 

Jo lūpos virptelėjo — tiek jis buvo sujaudintas ne vien tik 
Kaupervudo pasitikėjimo bei pagyrimo, bet ir viso to, ką pasta- 
rajam teko ištverti per kelis paskutiniuosius mėnesius, o taip 
pat ir per visą jų bendradarbiavimo laikotarpį. 

— Nereikės šį kartą pragaro, Sipensai,— tarė Kaupervudas, 
sušvelnėdamas ir nusišypsodamas.— Mes jau perėjome per tą 
pragarą čia, Čikagoje, ir daugiau nebesiruošiame to daryti. Tuo- 
jau jums paaiškinsiu. Aš noriu, Sipensai, pakalbėti su jumis apie 
požeminį Londono transportą. Man svarbu žinoti, ką galima bū- 
tų nuveikti toje srityje. 

Jis nutilo ir lengvu mandagiu judesiu pakvietė Sipensą sėstis 
arčiau jo, o Sipensui net kvapą užgniaužė, taip jį sujaudino ži- 
nia, kad galima bus nuveikti kažką visai naujo ir įdomaus. 

— Londonas! Ką jūs sakote, šefe! Nuostabu! Aš taip ir ma- 
niau, kad jūs ką nors sugalvosite, šefel Taip ir maniau! O, sunku 
ir apsakyti, kaip aš džiaugiuosi. 

Šitaip kalbant, jo veidas vis. labiau skaidrėjo, tarytum nu- 
šviestas iš vidaus, o pirštai drebėjo. Sipensas bandė keltis nuo 
kėdės, paskui vėl atsisėdo, — visada būdavo taip, kai jis jaudin- 
davosi. Žiūrėdamas į Kaupervudą susimąsčiusiu ir kupinu naujo 
susižavėjimo žvilgsniu, jis truktelėjo šauniai užraitytą ūsą. 

— Dėkoju, Sipensai,— pareiškė  Kaupervudas.— Aš taip ir 
maniau, kad jūs susidomėsite. 

— Kaip aš galiu nesidomėti, šefe! — šūktelėjo Sipensas. — 
Juk jūs tikras pasaulio stebuklas! Štai, vos tik spėjote atsikra- 
tyti tų Čikagos sukčių, o jau vėl pasiruošęs tokiam darbui! Nuo- 
stabu! Aš visada žinojau, kad niekam nepavyks jūsų suraityti, 
bet po paskutiniųjų įvykių, prisipažinsiu, tikėjausi, kad jūs tru- 
putį atvėsite. O jūs ne, ir tiek! Jūs tiesiog nesugebate nusivilti. 
Jūs perdaug galingas, štai kas yra. Kad taip man — tai aš tikrai 
būčiau sugniužęs. Tikrai būčiau. Viską būčiau metęs, žodis. O 
jūs nel Na, o dabar man tik reikia sužinoti, ką turiu padaryti, 
šefe, ir aš padarysiu! Ir niekas nieko nesuuostys, jeigu jūs taip 
norėsite, šeie. 

— To aš ir noriu, de Soto, — pasakė Kaupervudas.— Jūs 
mokate saugoti paslaptį ir turite puikiausią nuovoką! Šių savy- 
bių reikės, įgyvendinant mano sumanymą, jei tik aš jo imsiuos. 
Ir, reikia pasakyti, nė vienas iš mudviejų nebus nuskriaustas. 

— Ką jūs, šefe, apie tai nėra ko kalbėti, — pasakė Sipensas, 
sujaudintas iki pat širdies gelmių. — Aš jau tiek gavau dėka 
jūsų, kad pakaktų iki grabo lentos, jeigu daugiau ir nė cento 
neuždirbčiau. Pasakykite tik, ką turiu daryti, ir padarysiu vis- 
ką, ką galėsiu, o jei nesugebėsiu, tai grįšiu ir pasakysiu jums 
tiesiai, kad nesugebu. 

— Jūs dar niekad taip nepasakėte, Sipensai, ir aš netikiu, 
kad kada nors pasakysite. Štai kokia viso to dalyko esmė. Maž- 
daug prieš metus, kai mes čia painiojomės su šitais reikalais, 
atvažiavo iš Londono du anglai, vieno anglų sindikato atstovai. 
Vėliau aš smulkiai paaiškinsiu viską, o dabar tik pačią esmę. 

Ir jis nupasakojo, ką jam buvo kalbėjęs Grivzas ir Henšas, 
baigdamas savo paties samprotavimais šiuo klausimu: 

— Matote, Sipensai, jiems riesta, nes jie išleido daug pinigų. 
Sukišo penkis šimtus tūkstančių dolerių — o pažiūrėti nėra į ką; 
jie gavo tik leidimą ar koncesiją, duodančią teisę nutiesti ke- 
turių ar penkių mylių ilgio liniją. Viskas, be kito ko, dar surišta 
su teise sujungti šią liniją su kitom dviem jau nutiestom lini- 
jom. Jie patys tai pabrėžė. Bet man, Sipensai, labai svarbu ne 
tik viską sužinoti apie jau esamą Londono metro sistemą, bet 
ir tai, kokios yra galimybės pastatyti daug didesnę sistemą, jeigu 
tai bus įmanoma. Jūs, aišku, suprantate, ką aš turiu galvoj — 
linijas, kurios atneš pelną, žodžiu, linijas, galimas nutiesti tose 
vietose, kur dar neįsibrovė niekas kitas. Suprantate? 

— Puikiausiai, šefe! 

— Be to, — kalbėjo jis toliau,— man reikalingas bendras 
miesto planas ir visų susisiekimo linijų aprašymas — antžeminių 
ir požeminių, kad būtų aišku, kur jos prasideda ir kur baigiasi, 
ir dar žinios apie gruntą, jei pavyks tokias gauti. Reikia suži- 
noti, kokius priemiesčius ir rajonus siekia tos linijos, kokie žmo- 
nės ten gyvena dabar ir kas galės ten gyventi ateityje. Supra- 
tote 

— Puikiausiai, šefe, puikiausiai! 

— Norėčiau turėti ir visas žinias apie tai, kam priklauso da- 
bar ten veikiančių linijų koncesijos, ar, kaip jie ten vadina, lei- 
dimai, jų terminai, linijų ilgis, kas jų savininkai, kas turi di- 
džiausią dalį akcijų, kaip tos linijos eksploatuojamos, kokį pel- 
ną akcijos duoda. Žodžiu, viską, ką galima suuostyti, neatkrei- 
piant per daug dėmesio į save ir, savaime aiškų, į mane. Tikiuo- 
si, kad jūs suprantate, kam tai reikalinga? 

— Puikiausiai, šefe, puikiausiai! 

— Ir dar, Sipensai, norėčiau žinoti, kokie atlyginimai moka- 
mi tų linijų tarnautojams ir kokios yra eksploatavimo išlaidos. 

— Aišku, šefe— lyg aidas atkartojo Sipensas, mintyse jau 
regzdamas savo veiklos planą. 

— Paskui dar išlaidos kasimo darbams ir įrengimams, nuosto- 
liai ir išlaidos pakeičiant elektriniu dabar ten esamą garinį trans- 
portą, kuriuo, kiek man žinoma, jie naudojasi. Paskui dar tre- 
čiojo bėgio idėja, kuri, kaip dabar kalbama, bus panaudota nau- 
jajame Niujorko metro. Suprantate, anglai visai kitaip žiūri į 
tuos reikalus, pas juos viskas kitaip, negu pas mus, todėl aš no- 
riu, kad jūs kaip galima daugiau apie viską sužinotumėte. Ir ga- 
liausiai, galbūt. pavyktų sužinoti ką nors apie kainas tų žemės 
sklypų, kurių mums gali prireikti. Gal vertėtų supirkti visus skly- 
pus tose vietose iš anksto, kaip mes darydavome čia — Leik-Vju 
ir kitose vietose. Prisimenate? 

— Žinoma, šefe, žinoma, — atsakė Sipensas.— Aš supratau ir 
sužinosiu viską, ko norite, o gal net daugiau. Jūsų sumanymas 
nuostabus! Sunku žodžiais išreikšti koks laimingas aš esu ir 
kaip didžiuojuosi tuo, kad jūs man skiriate tokį uždavinį. Kaip 
galvojate, kada aš turėčiau išvažiuoti“ 

— Tuojau pat, — pasakė Kaupervudas,— tai yra tada, kai 
tik sutvarkysite savo reikalus užmiestyje. | 

Jis kalbėjo apie priemiestinę tramvajų sistemą, kuriai vado- 
vavo Sipensas. 

— Manau, kad geriausia būtų perduoti reikalus Kitredžui, 
o pačiam apsimesti, jog norite praleisti žiemą kur nors Angli- 
joje arba Europoje. Jeigu pavyks padaryti taip, kad laikraš- 
čiai nepastebėtų jūsų išvykimo, tuo geriau. O jeigu ne — reikia 
nuduoti, kad jūs domitės bet kuo, tik ne susisiekimu. Jei suži- 
nosite apie kokį asmenį, pakankamai veiklų ir tinkamą imtis 
panašaus reikalo, tuojau praneškite man. Mūsų bendrovė turės 
būti angliška nuo pradžios iki galo, Sipensai, o ne amerikoniš- 
ka, jeigu tik mes ją suorganizuosime. Žinokite tai, nes anglai 
nemėgsta amerikiečių, ir aš nenoriu sukelti antiamerikinės kam- 
panijos. 

— (Gerai, šefe, aš supratau. Bet prašau jūsų vieno dalyko — 
jei galėsiu dar kada nors ateityje būti jums naudingas, tai ti- 
kiuosi, jūs manęs nepamiršite. Aš bendradarbiavau su jumis, 
šefe, taip ilgai ir taip artimai, todėl būtų labai sunku, jei po vi- 
so to...— jis nutilo ir pažvelgė į Kaupervudą maldaujančiomis 

akimis, o Kaupervudas atsakė jam maloniu ir vis dėlto neperre- 
gimu žvilgsniu. 

— (Gerai, gerai, Sipensai. Aš žinau ir suprantu. Padarysiu vis- 
ką, ką galėsiu, kai ateis laikas. Aš jūsų nepamiršiu. 


7 skyrius 


Nurodęs Sipensui, ką jis turės veikti, o taip pat įsitikinęs, 
kad, tvarkant Čikagos reikalus, teks pasitarti su kai kuriais Niu- 
jorko finansininkais dėl savo akcijų realizavimo, Kaupervudas 
vėl ėmė galvoti apie Berenisę ir apie tai, kaip sutvarkyti būsi- 
mą kelionę ir tolesnį gyvenimą, kad viskas kuo mažiausiai kristų 
į akis. | 

Žinoma, jis daug aiškiau už Berenisę įsivaizdavo padėtį, nes 
su Eilina labiau, nei su kuo kitu, jį rišo ilga virtinė intymių per- 
gyvenimų ir prisiminimų. Buvo kažkas, ko Berenisė negalėjo iki 
galo suprasti, gal dėl to, kad jis taip aistringai siekė jos. Bet jis 
pats nė kiek neabejojo, kad su Eilina protingiausia būtų elgtis 
diplomatiškai ir taikingai. Dabar, sumanius vykti į Londoną, po 
tokio triukšmo ir riksmo dėl jo akcinių bendrovių ir aukštuo- 
menei priešiško elgesio Čikagoje, būtų perdaug pavojinga rizi- 
kuoti. Jis buvo viešai apkaltintas kyšininkavimu ir aukštuomenę 
kompromituojančiais veiksmais. Todėl sukelti kokį nors viešą 
nepasitenkinimą arba susilaukti kokių nors žygių iš Eilinos pu- 
sės — sakysim, užuominų laikraščiuose apie jo santykius su Be- 
renise — tai jau būtų visai blogai. 

Buvo ir dar viena problema, kuri galėjo sukelti nesusiprati- 
mų tarp jo ir Berenisės,— tai jo santykiai su kitomis moterimis. 
Kai kurie ankstyvesnieji ryšiai dar nebuvo nutraukti. Su Arlete 
Vein jis šiuo metu nebendravo, su kitomis moterimis susitikda- 
vo tik atsitiktinai, tačiau buvo dar Kerolaina Hend, Hosmero 
Hendo, turtingo Čikagos transporto ir konservavimo įmonių ak- 
cininko, buvusioji žmona. Kai Kaupervudas pirmą sykį sutiko 
Kerolainą, ji buvo visiška mergaitė, nors jau ir ištekėjusi. Hen- 
das išsiskyrė su ja dėl Kaupervudo, bet užrašė jai nemažą kapi- 
talą. Ji ir dabar tebebuvo prisirišusi prie Kaupervudo. Jis nupir- 
ko jai namus Čikagoje ir visą laiką, kol vyko jo koncesijų kova, 
dažnai lankėsi pas ją, nes buvo įsitikinęs, kad Berenisė niekad 
neateis pas jį. 

Dabar, kai Kaupervudas galutinai nutarė išsikelti iš Čikagos, 
Kerolaina irgi ruošėsi apsigyventi Niujorke, kad būtų arčiau jo. 
Ji buvo protinga moteris, nepavydi — ar bent mokanti savo pa- 
vydą nuslėpti — graži, tik rengdavosi kiek per daug iššaukian- 
čiai, ir buvo tiek sąmojinga, kad visuomet pataisydavo jam nuo- 
taiką. Ji turėjo trisdešimt metų, bet atrodė dvidešimt penkerių, 
O savo gyvumu nenusileido dvidešimtmetei. Iki pat tos valandos, 
kol pasirodė Berenisė, o taip pat ir po to — nors Berenisė nie- 

ko apie tai nežinojo — Kerolainos Hend durys visada buvo at- 
viros Kaupervudui ir visiems tiems, kuriuos jis norėdavo sųsi- 
tikti. Tai jos namus Nort-Saide minėjo Čikagos laikraščiai, aršiai 
puldami Kaupervudą. Kerolaina visada sakydavo, kad jis, nu- 
stojęs ją mylėti, būtinai turės prisipažinti, ir jinai nesistengsianti 
jo sulaikyti. 

Galvodamas apie savo santykius su Kerolaina, jis tikėjosi pa- 
sinaudoti jos žodžiais, pasakyti jai viską, kaip ji buvo siūliusi, 
ir išsiskirti su ja. Tačiau, nepaisant meilės Berenisei, toks žings- 
nis, jam atrodė, nebuvo būtinas. O gal geriau išsiaiškinti ir su 
viena, ir su kita? Šiaip ar taip, niekas neturi gadinti jo'santykių 
su Berenise, kuriai jis pažadėjo būti ištikimas tiek, kiek tai jam 
bus įmanoma, 

Bet jo mintys nuolat ir nuolat grįždavo prie Eilinos. Norom 
nenorom jis prisimindavo daugybę įvykių, kurie juodu suartino. 
Ta pirmoji audringa ir dramatiška aistra, sujungusi juodu Fila- 
delfijoje, ir jei ne visiškai privedusi, tai bent pastūmėjusi jį į 
pirmąjį finansinį jo pralaimėjimą! Linksmoji, nieko nepaisanti, 
mylinti anų laikų Eilina, taip aistringai atiduodanti visą save ir 
laukianti už tai tos amžinos ištikimybės, kurios meilė, viską sa- 
vo kelyje griaudama, dar niekam nedavė! Ir net dabar, po šitiek 
metų, po šitiek įvairių meilės istorijų tiek jo, tiek jos gyveni- 
me, ji nepasikeitė, ji vis dar mylėjo jį. 

— Žinai, brangioji, — pasakė jis Berenisei. — man tikrai nuo- 
širdžiai gaila Eilinos. Gyvena ji viena didžiuliame Niujorko na- 
me, be gerų draugų, apsupta gaujos dykaduonių, kurie nieko 
doro neveikia, tik skatina ją gerti ir lėbauti, o paskui lupa iš 
jos pinigus savo sąskaitoms apmokėti. Apie tai pasakojo tarnai, 
kurie man tebėra ištikimi. 

— Labai liūdna, — pasakė Berenisė,— bet aš ją suprantu. 

— Aš nenoriu būti žiaurus jai — tęsė Kaupervudas.— Šiaip 
ar taip, prisiimu visą kaltę sau. Ir norėčiau štai ką padaryti — 
surasti kokį nors neblogą vyruką iš Niujorko aukštuomenės, o 
gal ir iš jai artimų sluoksnių, kuris už tam tikrą sumą pinigų 
sutiktų padraugauti su ja, išvestų ją pasižmonėti. Žinoma, aš 
kalbu ne ta prasme...— čia jis nelinksmai šyptelėjo Berenisei. 

Bet ji apsimetė, kad nekreipia labai daug dėmesio į tas kal- 
bas, tik paslaptingas trumpas žvilgsnis, tik vos vos sujudėję lū- 
pų kampučiai išdavė jos pasitenkinimą, kad tai, ką ji išgirdo, 
buvo taip panašu į jos pačios sumanymą. 

— Nežinau, — atsargiai prabilo ji — Gal ir atsirastų tokių 
žmonių. 

— Jų turėtų būti daugybė, — rimtai tarė Kaupervudas.— Jis 
žinoma turi būti amerikietis. Eilina nemėgsta užsieniečių — vyriš- 
kių, žinoma. Ir viena tik aišku — reikia išspręsti šią problemą 
nedelsiant, jeigu mes norime apsieiti be skandalų ir ramiai iške- 
liauti. 

— Atrodo, kad aš prisimenu vieną tokį Žmogų, — susimąsčiu- 
si įterpė Berenisė.— Tai Briusas Toliferis. Iš Virginijos ir Pietų 
Karolinos Toliferių šeimos. Gal tu ir žinai jį? 

— Ne. Ar jis toks, kokį turiu galvoje? 

— Taip. Jis jaunas, dailios išvaizdos, jeigu toks reikalin- 
gas, — kalbėjo Berenisė— Aš asmeniškai nepažįstu jo. Mačiau 
jį vienintelį kartą Niu-Džersyje, pas Danają Mor, teniso varžy- 
bų metu. Tada Edgaras Bonsilis papasakojo man, kad tas jauni- 
kaitis gerokas svieto perėjūnas, gyvenantis iš turtingų moterų, 
tokių, kaip misis Danaja Mor.— Ji nusijuokė ir pridūrė: — Ma- 
nau, Edgaras, buvo truputį nusigandęs, kad aš galiu juo susido- 
mėti, o jis iš tiesų man patiko. 

Ji šyptelėjo taip, tarytum ką tik dabar būtų tą žmogų prisi- 
minusi. | 

— Įdomu,— pasakė Kaupervudas.— Jį, be abejo, visi pažįsta 
Niujorke. 

— Taip. Prisimenu, Edgaras sakė, kad jis dažnai sukinėjasi 
Volstrite. Jis, Žinoma, ten nieko nedirba, o tik apsimeta, norė- 
damas sudaryti biznieriaus įspūdį. 

— Štai kaip! — tarė Kaupervudas, visiškai patenkintas. — 
Atrodo, nebus didelio vargo jį surasti, nors panašių tipų yra ne- 
maža. Man ne sykį teko su jais susidurti. 

— Taip daryti nėra labai gražu — garsiai mąstė Berenisė.— 
Kaip gaila, kad tenka apie tokius dalykus kalbėti. Ir tu turi su- 
tvarkyti taip, kad su kokiu žmogum besusitartum, Eilina netu- 
Iėtų dėl jo nemalonumų. 

— Mano ketinimai jos atžvilgiu kuo geriausi, Bevi. Žinok 
tai. Tiesiog aš noriu rasti Žmogų, galintį padaryti tai, ko nei 
ji, nei aš, ar atskirai, ar drauge, negalime padaryti. 

Jis nutilo ir klausiamai pažvelgė į Berenisę, o ji atsakė jam 
apsiniaukusiu ir liūdnu žvilgsniu. 

— Aš noriu, kad kas nors pasitarnautų jai, padėtų išsiblaš- 
kyti. Ir mielai atsilyginsiu už tai. Dosniai atsilyginsiu. 

— Gerai, pažiūrėsime,— pasakė Berenisė, o paskui, norėda- 
ma baigti tą nemalonią kalbą, pridūrė: — Apie pirmą valandą 
rytoj atvažiuoja mama. Aš užsakiau kambarius ,„Brendingeme“. 
Dabar noriu pakalbėti dėl Rolfo. 

— Ką gi? 

— Ak, jis toks nepraktiškas. Jis nieko nemoka. Būtų gerai, 
jei atsirastų jam koks nors darbas. 


— Na, dėl to nesijaudink. Aš liepsiu vienam iš savo kom- 
panionų pasirūpinti juo. Galės padirbėti sekretoriumi. Pasa- 
kysiu Kitredžui, kad parašytų. 

Berenisė pažvelgė į jį: ją gerokai sujaudino tas lengvumas, 
su kuriuo Kaupervudas spręsdavo -visus reikalus, o taip pat jo 
dosnumas jai. 

— Žinok, Frenkai, aš nesu nedėkinga. Tu toks geras man. 

8 skyrius 


Tuo metu, kai Berenisė kalbėjo apie Briusą Toliferį, šis dai- 
lusis veltėdis lepino gerokai nuvalkiotą savo kūną, o taip pat 
permainingą ir išradingą savo protą viename iš mažesnių kamba- 
rėlių misis Selmos Hol pensione Rytinėje penkiasdešimt trečio- 
joje gatvėje. Toji vieta kadaise buvo gana prašmatni, o dabaI, 
apstatyta iš visų pusių rudais mūro namais, tapo paprastu užkam- 
piu. Burnoje jis jautė bjaurų skonį, likusį po linksmai praleistos 
nakties, tačiau šalia jo, ant senos taburetės, stovėjo butelis vis- 
kio, sifonas su gazuotu vandeniu ir cigaretės, o greta ant atlen- 
kiamos sofos, gulėjo neabejotinai graži jauna artistė, kurios už- 
darbiu, kambariu ir kitomis gėrybėmis naudojosi Toliferis. 

Jau baigėsi vienuolikta valanda, bet abu dar snaudė. Netru- 
kus Rozalė Herigen pramerkė akis; apžvelgusi labai nesmagų 
kambarį, išklijuotą gelsvais nublukusiais tapetais, kurie dabar 
buvo jau rudi, žemutį tualetinį staliuką su trijų dalių veidrodžiu 
ir komodą, ji nutarė, kad reikia keltis ir sutvarkyti išmėtytus, 
kur pakliuvo, drabužius. Čia pat buvo ir savotiška virtuvė, ir 
prausykla, o į dešinę nuo taburetės stovėjo rašomasis stalas, ant 
kurio Rozalė padėdavo valgį, jei pasitaikydavo valgyti namie. 

Net ir su kambariniais drabužiais Rozalė buvo viliojanti bū- 
tybė. Garbanoti papurę juodi plaukai, baltas mažas veidelis su 
nedidelėmis, bet žingeidžiomis akimis, raudonos lūpos, šiek tiek 
užriesta noselė, figūra grakšti, gosliai apvali — žodžiu, viskas, 
kas bent laikinai galėjo sulaikyti dailųjį nenuoramą ir frantą 
Toliferį. Ji taip pat pagalvojo, kad reikėtų paruošti Toliferiui 
viskio su vandeniu ir paduoti cigaretę. Paskui, jei tik jis pano- 
Tės, ji išvirs kavos ir porą kiaušinių. O jeigu jis nepanorės ju- 
dintis ir nekreips į ją dėmesio, ji apsirengs ir eis į repeticiją, 
kuri turėjo įvykti dvyliktą valandą. Paskui grįš prie jo ir lauks, 
kol jis teiksis atsibusti, nes Rozalė karštai mylėjo jį. 

Toliferis buvo damų numylėtinis, tačiau didelio dėkingumo 
už jų paslaugas niekada nejausdavo. Dar ko! Juk jis Toliferis, 
iš Virginijos ir Pietų Karolinos Toliferių! Jam buvo lemta su- 
kinėtis pačiose viršūnėse. Visa bėda, kad jis niekad neturėdavo 
nė cento; jis seniai būtų prasigėręs ir paskendęs skolose, jei ne 
Rozalė ar kitos panašios merginos. Šiai par taip, nežiūrint į visa 
tai, jis it magnetas traukte pritraukdavo moteris. Tačiau per visą 
dvidešimtį tuščiai praleistų metų jam taip ir nepavyko vesti tur- 
tingą aukštuomenės moterį, ir todėl dabar jis ėmė elgtis su kiek- 
viena moterim, patraukusia jo dėmesį, be jokių ceremonijų, pa- 
šaipiai ir diktatoriškai. 

Toliferis buvo kilęs iš žinomos pietiečių šeimos, kuri kadaise 
buvo turtinga ir garsi. Dar ir dabar Čarlstone tebestovėjo senas 
jaukus namas, kuriame gyveno paskutinieji šeimos palikuonys, 
išlikę per Pilietinį karą. Jie saugojo tūkstančių dolerių vertės 
Konfederacijos obligacijas, kurios dabartiniu metu visai bever- 

tės. Toliferio brolis Veksfordas Toliferis, tarnavęs armijoje kapi- 
tonu, laikė Briusą dykaduoniu ir valkata. 

Kitas brolis persikėlė į vakarus, į Teksaso valstiią ir, įsikūręs 
San Antonyje, tapo pelningos rančos savininku. Jis buvo vedęs, 
turėjo vaikų, ir Briuso noras blizgėti Niujorko aukštuomenėje 
jam atrodė didžiausia kvailystė. Juk jeigu Briusas ir norėjo ko 
nors pasiekti — na, sakysim, nutverti turtingą - nuotaką — tai 
kodėl jis taip ilgai delsė? Tiesa, jo pavardė laikas nuo laiko pa- 
sirodydavo laikraščiuose, o sykį net pasklido gandai, kad jis 
ruošiasi vesti vieną turtingą, ką tik pasirodžiusią visuomenėje 
niujorkietę. Bet tai buvo prieš dešimtį metų, kai jam buvo dvi- 
dešimt aštuoneri, ir nieko iš to neišėjo. Dabar ir broliai, ir kiti 
giminaičiai numojo į jį ranka. Žuvęs žmogus! Dauguma jo bi- 
čiulių vienmečių, gyvenančių Niujorke, buvo tos pačios nuo- 
monės. Jis nemokėjo tramdyti savo aistrų, dažnai nepaisydavo 
savo padėties visuomenėje ir elgdavosi visai neoriai. Ir seniai 
jau jie buvo pasiryžę daugiau neskolinti jam nė cento. 

Ir vis dėlto buvo dar daug vyrų ir moterų, senų ir jaunų, 
kurie, atsitiktinai susitikę jį, blaivų ir dailiai apsirengusį, nuo- 
širdžiai gailėjosi, kam jis nevedė turtingos nuotakos ir neįsijun- 
gė į tą aukštuomenės ratą, kuriame taip gerai būtų tikęs. Tokia 
maloni ir švelni buvo pietietiška jo tarsena, kai jis teikdavosi 
prabilti, o jo šypsenai taip sunku būdavo atsispirti. 

Romanas su Rozale Herigen prasidėjo prieš du mėnesius ir, 
atrodė, netrukus turės baigtis. Ji buvo eilinė choristė, uždirbanti 
per mėnesį trisdešimt penkis dolerius, linksma, meili, patraukli, 
bet jis jautė, kad jai nepakaks jėgų iškilti aukščiau. Tik trum- 
pam laikui patraukė jį jos kūnas, jos aistra, jos meilė jam. 

Ir štai dabar, šį patį rytmetį, ji žiūrėjo į jo suveltus juodus 
plaukus, į dailiai apibrėžtas lūpas bei smakrą su džiaugsmu, ku- 
ris tačiau buvo atmieštas liūdesiu, nes ją visą laiką kamavo 
baimė, kad kita moteris gali jį atimti iš jos. Gal jis, kaip ne 
sykį jau buvo, atsibudęs ims triukšmauti, įsakinėti jai ir baisiai 
plūstis. Ir vis vien ji norėjo sėdėti šalia jo valandų valandas, 
kad tik galėtų paglostyti jo plaukus. 

O Toliferis tuo tarpu, dar pusiau snausdames, galvojo apie 
visas negandas, užgriuvusias jo gyvenimą. Mat, šiuo metu jis 
neturėjo jokio kito pajamų šaltinio, išskyrus Rozalę. Be to, jo 
jausmai jai jau buvo gerokai atvėsę. Ach, kad jam pavyktų rasti 
turtingą moterį, pagyventi plačiai, gal net vesti ją ir parodyti vi- 
siems tiems Niujorko prasisiekėliams, kurie dabar žiūri į jį iš 
aukšto, ką reiškia būti Toliferiu, ir turtuoliu Toliferiu! 

Netrukus po to, kai Toliferis atvyko į Niujorką, jis bandė 
pasigrobti vieną turtingą, iki galvos netekimo įsimylėjusią mer- 
giną, bet tėvai skubiai išgabeno ją į užsienį, ir laikraščiai vie- 
šai apšaukė jį kraičio, medžiotoju, žmogum, kurio turi saugotis 
visos turtingos ir garbingos šeimos, norinčios gerai ir laimin- 
gai ištekinti savo dukteris. Šis nepasisekimas, ši klaida, o taip 

pat gėrimas, palaidas gyvenimas ir kortos uždarė jam visų na- 
mų duris, tų namų, į kuriuos jis troško patekti. 

Visai atsibudęs ir ėmęs rengtis, jis pradėjo barti Rozalę už 
tai, kad vakare ji buvo nusitempusi jį į pobūvį, kur jis pasigė- 
Ięs ėmė traukti per dantį visus susirinkusius, o tie, žinoma, pa- 
sistengė greičiau juo atsikratyti. 

— Tai žmonės! Valkatos, daugiau nieko! — šaukė jis.— Ko- 
dėl nepasakei, kad ten bus tie žurnalistėliai? Artistės geros 
paukštytės, nieko neprikiši, bet jau tos laikraštinės žiurkės, tie 
vilkšuniai, kurie atėjo su tavo artistėmis! Och! 

— Aš juk nežinojau, kad jie ten bus, Briusai,— teisinosi 
išbalusi Rozalė; ji atrodė labai dailiai ir stengėsi kaip galėdama 
skaniau pakepinti riekę duonos ant dujinės krosnelės— Aš ma- 
niau, kad ten bus tik mūsų žvaigždės. 

— Žvaigždės! Ką tu vadini žvaigždėmis! Jeigu jau ten buvo 
žvaigždės, tai aš esu ištisa žvaigždžių sistema. (Rozalė visiškai 
nesuprato šio palyginimo, ji net nesusivokė, apie ką kalbama.) 
Valkatos! O tu žvaigždės nuo žibalinės lempos neatskiri! 

Paskui jis nusižiovavo, priekaištaudamas pats sau, kad ligi 
šiol nemetė tokio gyvenimo. Ir kur jis nusiris? Gyventi iš mergi- 
nų, kurios uždirba tik tiek, kad joms pačioms vos vos pakanka, 
ir gerti bei lošti kortomis su vyrais, neturint nieko kišenėje. 

— Dieve mano, daugiau aš neištversiu! — šaukė jis.— Gana. 
Užtenka man čia džiūti. Po velnių tokį gyvenimą! 

Jis piktai lakstė po kambarį, susikišęs rankas į kišenes, o 
Rozalė stovėjo tylėdama. Baimė užėmė jai žadą. 

— Girdi, ką sakauįt — paklausė jis.— Ko čia stypsai kaip lė- 
lė? Och, jūs moterys! Čia jos draskosi it katės, čia tyli it žemė! 
O Dieve, kad aš surasčiau moterį, tokią moterį, kuri turėtų bent 
kiek proto makaulėje, aš... aš... 

Rozalė pažvelgė į jį. Jos lūpose pasirodė skausmo šypsena. 

— Na, ką gi tu padarytumį — ramiai paklausė ji. 

— Aš niekad nepasitraukčiau nuo jos. Aš net mylėčiau ją! 
Bet, o Dieve, kas iš tų kalbų. Vis vien aš kiūtau šitoj skylėj ir 
nieko nedarau. Aš priklausau kitam pasauliui ir esu pasiryžęs 
grįžti į jį! Mudviem teks skirtis. Aš negaliu kitaip. Negaliu 
daugiau šitaip gyventi nė vienos dienos! 

Dar nebaigęs šių žodžių jis priėjo prie spintos sienoje, nusi- 
kabino skrybėlę, apsiaustą ir žengė į duris. Tačiau Rozalė puolė 
prie jo, apsikabino ir prigludo prie jo veido. Ji ėmė verkti. 

— O Briusai, o, nereikia! Ką aš tau padariau! Nejaugi tu 
nebemyli manęs? Aš juk viską padaryčiau dėl tavęs. Argi aš 
ko nors iš tavęs reikalauju? Paklausyk, Briusai, nepalik manęs, 
nepalik! 

Bet Toliferis atstūmė ją, ištrūko iš jos glėbio. 

— Liaukis, Rozale, liaukis, — pasakė jis— Nepakenčiu tokių 
dalykų. Šitaip tu manęs nesulaikysi. Aš išeinu, nes man taip 
Teikia! 

Jis atidarė duris, bet Rozalė tuo momentu užstojo jam kelią 
į laiptus. 

— O Briusai, — verkė ji, — neišeik, dėl Dievo meilės! Nepa- 
mesk manęs šitaip, girdi] Aš prižadu padaryti dėl tavęs viską, 
viską! O Briusai, aš uždirbsiu daugiau pinigų, aš gausiu geresnį 
darbą. Aš žinau, kad gausiu. Mes galime persikelti į geresni 
kambarį. Aš viską sutvarkysiu. Sėskis ir nedaryk šitaip. Aš nu- 
sižudysiu, jei tu mane paliksi! 

Bet Toliferis liko kietas kaip akmuo. 

— Ak, nusiramink, Rozale. Nedaryk kvailysčių! Aš žinau, 
kad tu nesižudysi, ir tu pati Žinai. Susivaldyk! Nusiramink! Aš 
aplankysiu tave šį vakarą arba gal rytoj, bet man reikia tvarky- 
ti savo reikalus, štai ir viskas. Supratai? 

Jo žvilgsnis atėmė jai jėgas. Dabar ji suprato, kad neišvengs 
to, kas neišvengiama. Ji suprato, kad nesulaikys jo, jei jis no- 
rės išeiti. 

— (O Briusai, — meldė Rozalė, stipriai glausdamasi prie jo.— 
Aš neleisiu tau išeiti! Neleisiu! Neleisiu! Tu to nepadarysi! 

— Nepadarysiut — pakartojo jis.— Na, pažiūrėsim! 

Jis nustūmė ją nuo durų ir puolė bėgti laiptais žemyn, Roza- 
lė, sulaikius kvapą, siaubo apimta, stovėjo, akis įsmeigusi į vie- 
ną tašką, o kai durys apačioje užsitrenkė, palengva apsisuko, 
grįžo į kambarį, uždarė duris ir užsirėmė ant jų. 

Laikas buvo eiti į repeticiją, bet mintis apie tai ją nupurtė. 
Dabar jai vis vien. Jai nebeliko nieko... nebent, jei jis sugrįž- 
tų... O jis dar sugrįš pasiimti drabužių. .. 

Toliferis puoselėjo mintį gauti darbą kur nors maklerių fir- 
moje ar juridinėje kontoroje, tvarkančioje turto, tiksliau, paliki- 
mo, reikalus turtuolių, našlėms ir dukrelėms. Bėda tik, kad jis 
buvo visai atitrūkęs nuo tų apsukrių žmonių, kurie klestėjo toli 
gražu ne paskutinėse to meto Niujorko aukštuomenės eilėse. To- 
kie žmonės buvo ne tik naudingi, bet kartais net būtinai reika- 
lingi damoms, turinčioms daug pinigų ir svajojančioms patekti 
į aukštuomenės tarpą, o taip pat ir senstančioms panelėms, ku- 
Iios, nepaisydamos savo metelių, vis dar norėjo švytėti aukštuo- 
menėje. 

O šiam reikalui reikėjo turėti nemaža privalumų: gerą ame- 
rikietišką kilmę ir šaunią išvaizdą, puikią nuovoką, žinoti ne 
vieną smulkmeną apie plaukiojimą jachtomis, arklių lenktynes, 
polo, tenisą, jojimą bei važinėjimą ekipažais — ypač keturkin- 
kiais — O taip pat operą, teatrą ir visokias sportines varžybas. 
Tokie Žmonės važinėdavo su turtuolėmis į Paryžių, Biaricą, Mon- 
te Karlą, Nicą, Šveicariją, Niuportą, Palm-Bičą, lankydavosi slap- 
tose pietinių valstijų landynėse ir įvairiausiuose aristokratų klu- 

buose. Niujorke jie dažniausiai sukinėdavosi prašmatniuose res- 
toranuose, operoje ir teatruose, kur sėdėdavo geriausiose ložėse. 
Jų drabužiai turėjo būti labai geri ir pritaikyti kiekvienai pro- 
gai, jie privalėjo mikliai sukombinuoti geriausias vietas arklių 
lenktynėse, teniso varžybose, futbolo rungtynėse ir madingiau- 
siose premjerose. Buvo pageidautina, kad jie galėtų sulošti parti- 
ją kortomis ir išaiškinti lošimo paslaptis, o taip pat prireikus 
patarti bei pasiūlyti, kaip rengtis, kokius papuošalus dėvėti, kaip 
apstatyti kambarį. Tačiau, visų svarbiausia, jie turėjo rūpintis, 
kad jų damų pavardės kaip galima dažniau būtų minimos žur- 
nale „Miesto kronika“ ir laikraščių skiltyse apie aukštuomenę. 

Apsukrus vyriškis, besidarbuojantis tokioje srityje, būdavo, 
savaime suprantama, atlyginamas už pastangas, o taip pat už sa- 
vo pasiaukojimą — ypač už tai, kad jis turėdavo atsisakyti tų 
pikantiškų ir jaudinančių pergyvenimų, kuriuos būtų patyręs, 
draugaudamas su jauna ir gražia moterim. Mat, dažniausiai jo 
dėmesys turėdavo būti nukreiptas į pagyvenusias, panašiai kaip 
Eilina, moteris, kurios su baime laukė valandos, kada liks vieni- 
šos, be draugų. 

Pats Toliferis gyveno šitaip ne vienerius metus ir, sulaukęs 
trisdešimt vienerių ar dvejų metų, pasijuto nuvargęs. Jį apėmė 
toks nuobodulys, ir toks negerumas užgulė širdį, kad jis vis daž- 
niau kažkur dingdavo, pradėdavo gerti ir linksmintis su kokia 
nors scenos gražuole, kuri apdovanodavo jį aistra, meile ir atsi- 
davimu. Bet dabar Toliferis vėl pasiilgo restoranų, barų, vieš- 
bučių, kur lankosi žmonės, galėję būti jam naudingi. Jis vėl bu- 
vo pasiryžęs susitvarkyti, negerti, gauti iš kur nors, gal net iš 
Rozalės, pinigų ir gyventi taip, kad kiti imtų jį laikyti aukštuo- 
menės vertu žmogum. 

O tada... tada jie pamatys! 

Tuo tarpu Niujorke Eilina, nuvargusi ir nusivylusi, laužė gal- 
vą, kaip jai geriau sutvarkyti savo gyvenimą. Dar ir dabar Kau- 
pervudo rūmai, kaip juos visi vadino, buvo puošniausi ir gra- 
žiausi namai Niujorke, tačiau Eilinai jie tebuvo tuščias kevalas, 
jos meilės ir visuomeninės padėties kapas. 

Dabar ji suprato, kiek blogo buvo padariusi pirmajai Kau- 
pervudo žmonai ir vaikams. Tada ji neįsivaizdavo, ką turėjo iš- 
kentėti jo žmona. Tik dabar jai paaiškėjo, kas yra sielvartas. 
Nors ji pasiaukojo iš meilės, nors ji atsižadėjo dėl Kaupervudo 
savo šeimos, draugų, padėties, reputacijos, dabar gyvenimas ją 
paskandino į nevilties bedugnę. Kitos moterys, negailestingos, 
žiaurios, kibo prie Kaupervudo ne iš meilės, o dėl jo turtų ir 
garbės. Ir jis neatsisakydavo jų, nes jos būdavo jaunos ir ža- 
vingos, tačiau nė kiek nepranašesnės už Eiliną — tokios, kokia 

prieš kelis metus ir ji buvo. Ji niekad nepaleis jo! Niekada! Nė 
viena iš tų moterų nesivadins misis Frenk Aldžernon Kauper- 
vud! Tikros meilės ir tikrų vedybų ženklu yra paženklinta jų 
sąjunga, ir niekas niekad neatims to iš jos! Jis nedrįs skirtis su 
ja atvirai ir oficialiai. Ir visuomenė, ir ji pati pakankamai daug 
žino apie jį, o jeigu jis bandys nustumti ją nuo savo kelio, ji 
netylės. Ji niekaip negalėjo pamiršti atviro Kaupervudo prisipa- 
žinimo, kad jis myli jauną ir gražią Berenisę Fleming. Kur ji da- 
bar? Galbūt su juo? Bet jis niekad nebus teisėtas jos vyras. Nie- 
kada! 

Bet kokia ji vis dėlto vieniša! Šie dideli rūmai, šie kambariai 
marmuro grindimis, šios drožinėtos durys ir lubos, sienų ires- 
kos ir paveikslai! Ir tie tarnai, aišku, šnipinėja! Taip nėra kas 
veikti, tiek maža Žmonių, su kuriais galima būtų susitikti ir ku- 
Iie norėtų ją Matyti! Ir toje pat aveniu išsirikiavusių namų sa- 
vininkai nesiteikia pastebėti nei jos, nei Kaupervudo, nors jiedu 
šitaip turtingi! 

Buvo keletas gerbėjų, kuriuos ji šiaip taip pakęsdavo, be to, 
vienas kitas giminaitis; jų tarpe — du jos broliai, gyvenantieji 
Filadelfijoje. Jie buvo turtingi, turėjo gerą padėtį aukštuomenė- 
je, tačiau buvo religingi ir konservatyvūs; jų žmonos ir vaikai 
nepritarė Eilinos elgesiui, todėl ji retai matydavosi su jais. Bro- 
liai, atvykę į Niujorką, kartais užsukdavo pusryčiams ar pietums, 
kartais nakvodavo, bet visada vieni, be šeimų. O paskui ji vėl 
ilgą laiką jų nematydavo. Ji suprato, kodėl taip yra, ir jie taip 
pat. 

Nebuvo žmogaus, kuris jai būtų padėjęs įdomiau gyventi. 
Retkarčiais ją aplankydavo artistai ir Niujorko aukštuomenės 
plevėsos, dažniausiai norėdami pasiskolinti pinigų, o iš tiesų 
domėdamiesi jaunesnėmis. Ir kaip dabar, po Kaupervudo, ji 
galėjo įsivaizduoti save vieno iš tų niekingų veltėdžių meiluže. 
Geismas — taip! Bet tik po niūrių ir ilgų vienatvės valandų, 
kurios buvo kupinos kankinančių minčių, ji atsiduodavo bet 
kam, ir tik tol, kol jausdavo fizinį potraukį, kol galvą svaigino 
alkoholis ir meilūs žodžiai. Ak, tas gyvenimas, venatvė, praėjusi, 
jaunystė — kokia tuštybė viskas, ir kaip greitai pralėkė tai, kas 
buvo taip brangu! 

Kokiu pasityčiojimu virto šis didžiulis namas, pilnas paveiks- 
lų, skulptūrų, gobelenų! Kaupervudas, jos vyras, taip retai buvo- 
ja čia! O kai jau atvažiuoja, būna toks atsargus, šaltas, nors 
tarnų akyse vaidina rūpestingą vyrą, Ir, aišku, jie pataikavo jam, 
tikrajam šeimininkui, nes jis ir buvo tikrasis šeimininkas, jam 
priklausė visa, kas čia buvo sukaupta. Jei ji pradėdavo piktintis 
ir maištauti, jis pasidarydavo nepaprastai mandagus ir lipšnus, 
imdavo jos ranką ar paliesdavo petį ir sakydavo: „Eilina, nepa- 
miršk štai ko! Tu esi ir visada būsi misis Frenk Kaupervud, to- 
dėl turi elgtis atitinkamai!" 

Jeigu ji imdavo bartis, jeigu jos akys paplūsdavo ašaromis 
ir lūpos imdavo virpėti, jei ji, didžiausio susijaudinimo apimta,, 
išbėgdavo į kitą kambarį, jis atsekdavo iš paskos, ir po ilgų 
ginčų, po gudrių įtikinėjimų jam pasisekdavo įkalbėti jai savo 
nuomonę. Jeigu tai nepavykdavo, Jis atsiųsdavo jai gėlių arba, 
pasiūlydavo vakare eiti drauge į operą — o tokie dalykai be- 
veik visada papirkdavo jos silpnumą ir tuštybę. Pasirodyti su 
juo žmonėse — argi tai bent iš dalies nepatvirtino, kad ji tebėra 
jo Žmona, jo namų šeimininkė? . 

De Soto Sipensas išsivežė į Londoną kelis padėjėjus, kurie 
jam buvo reikalingi. Atvykęs jis tuoj išsinuomavo namą 
Naitsbridže ir pradėjo rinkti visas žinias, kurių, jo nuomone, 
reikėjo Kaupervudui. 

Pirmiausia jis sužinojo labai svarbų dalyką apie dvi seniau- 
sias linijas — Metropoliteno ruožą ir Rajoninį ruožą, arba kitaip 
vadinamą Vidinį Ratą. Pasirodo, šios linijos judriausioje Miesto 
dalyje sudarė žiedą, panašų į Kaupervudo transporto sistemos 
Čikagoje žiedą, kuris buvo toks naudingas jam pačiam, 0 jo vaI- 
žovams pridarė tiek nerimo ir išlaidų. Šie du Londono ruožai, 
pirmieji pasaulyje metro, buvo blogai įrengti, aptarnaujami gar- 
vežių ir jungė visus svarbiausius verslovinės miesto dalies cent- 
rus, todėl buvo geriausias raktas į ištisą metro sistemą. Nuties- 
tos lygiagrečiai viena kitai maždaug per mylios atstumą ir susi- 
jungdamos galuose, kad traukiniai galėtų važiuoti aplink, linijos 
ėjo nuo Kensingtono ir Pedingtono stočių vakaruose iki Oldgei- 
to Anglijos banko rajone rytuose. Šios linijos jungė visa, kas 
turėjo didesnę reikšmę — svarbiausias gatves, teatrų rajoną, ban- 
kų rajoną, parduotuvių rajoną, didžiuosius viešbučius, geležin- 
kelio stotis, abejus parlamento rūmus. 


Sipensas netruko sužinoti, kad šios linijos, dėl blogų įren- 
gimų ir netikusios eksploatacijos, davė visai nedaug pajamų. 
Bet jos galėjo tapti pelningomis, nes kitos patogios susisiekimo 
priemonės, išskyrus omnibusus, tuose rajonuose nebuvo. 

Dar daugiau — visuomenė buvo labai nepatenkinta senoviš- 
kais gariniais traukiniais, ir jaunesniųjų finansininkų tarpe jau- 
tėsi noras įsibrauti į šią sistemą, elektrifikuoti ir modernizuoti 
ją. Vienas iš jų buvo stambus Rajoninio ruožo akcininkas lor- 
das Steinas, kurį minėjo Kaupervudas. Be to, jis buvo viena 
svarbiausių figūrų Londono aukštuomenėje. 

Šitokia padėtis, plačiai Sipenso aprašyta, paskatino Kaupervu- 
dą veikti. Idėja panaudoti centrinį žiedą, jeigu tuojau pat bus 
imtasi ją įgyvendinti ir apsirūpinta koncesijomis dėl šoninių at- 
šakų nutiesimo, turėjo suteikti Kaupervudui galimybę tapti to- 

lesnės metro statybos centrine figūra ir visą kontrolę laikyti sa- 
vo rankose. 

Tačiau kur gauti lėšų visam šiam sumanymui, jei nesinori 
versti savas kišenes? Tikriausiai reikės viso šimto milijonų do- 
lerių. Kurį laiką jis abejojo, ar pavyks įkalbėti kokį nors finan- 
sininką investuoti kapitalą, ypač dabar, kai pelnas iš visų Lon- 
dono metro linijų buvo ne ką didesnis už išlaidas. Šiuo metu 
toks užmojis buvo didžiai rizikingas. Reikėjo labai sumaniai pro- 
paguoti statybą tiek prieš pradedant ją, tiek ir vėliau, siekiant 
parodyti viską kuo gražiausioje šviesoje. 

Jis perkratė mintyse visus žymesniuosius Amerikos finansi- 
ninkus, daugiausia iš rytinių valstijų, jų įstaigas ir bankus, su 
kuriais jis jau buvo turėjęs bendrų reikalų ir į kuriuos būtų ga- 
lėjęs dabar kreiptis. Reikėjo juos įtikinti, kad jis siekia ne tiek 
milžiniško pelno, kiek įtakos. Berenisė juk buvo teisi: šis pasku- 
tinis ir didžiausias finansinis jo užmojis, jeigu jis pavyks, turi 
būti ne toks, kaip ankstyvesnieji — jis turi būti kilnesnis, kad 
išpirktų visas nuodėmes, padarytas per įprastas ankstesnes jo 
kombinacijas. 

Ir vis dėlto širdies gilumoje jis nesiruošė visiškai atsisakyti 
senųjų savo gudrybių organizuojant ir tvarkant transportą. Ka- 
dangi jo kombinacijos nebuvo tiek žinomos Anglijoje, kiek tėvy- 
nėje, jis labiau, negu bet kada, buvo linkęs organizuoti ne vieną, 
o kelias akcines bendroves, atskiras kiekvienam šios sistemos 
ruožui, kurie bus naujai nutiesti ir kurių „atskiestas“ akcijas iš- 
pirks lengvatikė publika. Štai kaip reikia tvarkyti tokius reika- 
lus!: O publikai visada gali apdumti akis ir įsiūlyti bet ką, jei 
tik moki sužadinti jos pasitikėjimą. Tatai priklauso nuo firmos 
pajėgumo, geros reputacijos ir pastovaus pelno — ką gali su- 
teikti jai naudingos pažintys. Viską apgalvojęs, Kaupervudas tuo- 
jau pat nusiuntė telegramą Sipensui, padėkojo jam, liepė pasi- 
likti Londone ir laukti tolesnių nurodymų. 

Tuo tarpu į Čikagą atvažiavo Berenisės motina ir laikinai čia 
apsigyveno, o Berenisė su Kaupervudu, kiekvienas atskirai, pa- 
aiškino jai, kas įvyko ir kokie bus ateityje jų santykiai, dėl 
kurių, galimas dalykas, teks susilaukti nemalonumų. Nors misis 
Karter, išgirdusi šią naujieną iš Berenisės, apsiverkė, — daugiau- 
sia krimsdamasi dėl savo praeities, kuri, kaip ji teisingai saky- 
davo, buvo dabartinio jos dukters elgesio priežastis, — tačiau ne- 
buvo jau taip labai prislėgta, kaip jai atrodydavo tada, kai ją 
apimdavo sąžinės graužimo, priepuoliai. Ji suprato, kad Kauper- 
vudas — didis žmogus, ir, be to, jis pats buvo jai pareiškęs, jog 
paliks Berenisei ne tik didelę dalį savo kapitalo, bet, Eilinai mi- 
rus ar sutikus skirtis, būtinai ją ves. O Oabar viskas tęsis kaip 
anksčiau: jis bus misis Karter bičiulis ir jos dukters globėjas. 
Kas beatsitiktų, kokie tik gandai besklistų, toks paaiškinimas vi- 
sada tiks. Todėl jie turi kuo mažiausiai rodytis viešai ir būti 
atsargūs. Ką jiedu su Berenise sugalvos tarpusavy, tai jų rei- 


34 


kalas, bet jie niekad nekeliaus tuo pačiu laivu ar traukiniu, 
niekur-neapsigyvens tame pačiame viešbutyje. 

Kaupervudas svajojo, kad Londone, ypač jeigu viskas gerai 
klosis, jie, ko gero, bus priimti į aukštuomenę. Jis tikėjosi su- 
artėti su aukštaisiais finansiniais sluoksniais ir, Berenisės bei jos 
motinos padedamas, priiminėti finansinius magnatus bei kitus 
palankiai jam nusiteikusius asmenis jų namuose. Jis žinojo, kad 
misis Karter mokės sudaryti tokią aplinką, kuri dera turtingai 
ir garbingai našlei su dukteria. | 

Berenisė džiūgavo — juk visa tai buvo jos sumanymas. Ir 
misis Karter, klausydama Kaupervudo, užsimiršo, kad laikė jį 
negailestingu, net žiauriu, besirūpinančiu vien savo asmeniniais 
patogumais, ir beveik įtikėjo, kad viskas bus gerai. Berenisė gi 
paaiškino, jai viską labai praktiškai: 

— Aš tikrai myliu Frenką, mama, — pasakė ji, — ir noriu būti 
su juo kiek galima dažniau. Tu žinai, kad jis niekad nesistengė 
įkalbėti manęs — aš pati juk atėjau pas jį ir pasiūliau taip gy- 
venti. Kai sužinojau, kad pinigai, iš kurių mes gyvenome, bu- 
vo ne tavo, o jo, Man pasirodė nedora tiek daug imti ir nieko 
neduoti. Be to, aš buvau tokia pat bailė, kaip ir tu kadaisė, per- 
daug egoistiška ir silpna, kad galėčiau gyventi be niekieno para- 
mos, — o taip ir būtų atsitikę, jeigu jis būtų mus palikęs. 

— Ak, aš žinau, kad tu teisi, Bevi,— gailiu balsu pasakė mo- 


tina. — Nepriekaištauk man, prašau. Aš pakankamai kenčiu. 
Nepriekaištauk. Aš visada galvojau tik apie tavo ateitį. 
— Nurimk, mama, nurimk, — guodė Berenisė, gailesčio ap- 


imta, nes ji mylėjo motiną, atleisdama jai neprotingus žingsnius 
ir klaidas. Tiesa, dar besimokydama, Berenisė buvo linkusi nie- 
kinti savo motinos skonį, išsilavinimą ir samprotavimus. Bet da- 
bar, kai ji jau viską žinojo, ėmė žiūrėti į motiną visai kitokio- 
mis akimis, ir, jei ne visiškai pateisino, tai užjautė ir viską at- 
leido. Ji nebedarydavo iš aukšto niekinančių pastabų — priešin- 
gai, buvo švelni ir nuolaidi, tarytum norėdama atsilyginti už 
visas skriaudas, tekusias motinos daliai. 

Todėl dabar ji pasakė ramiai ir švelniai: 

— Prisimeni, mama, kad aš greit supratau, jog nesu išaugin- 
ta tokiam gyvenimui, su kuriuo man būtų tekę susidurti. Aš 
buvau per daug lepinama ir paikinama. Ir nekaltinu dėl to nei 
tavęs, nei Frenko. Bet kokia mano ateitis, čia. Amerikoje? Aš 
neabejoju, kad geriausia, ką galiu padaryti, — tai sujungti savo 
gyvenimą su Frenko, nes jis yra vienintelis žmogus, kuris tikrai 
gali man padėti. 

Misis Karter pritariamai palingavo galvą ir liūdnai nusišyp- 
sojo. Ji žinojo, kad turi sutikti su viskuo, ko nori Berenisė. Ji 
neturėjo savo gyvenimo, ji negalėjo pragyventi be Kaupervudo 
ir dukters. 

12 skyrius 


Kai viskas buvo išsiaiškinta, Kaupervudas ir Berenisė su mo- 
tina išvyko į Niujorką; moterys išvažiavo pirmos, o Kauper- 
vudas nusekė įkandin. Jis norėjo ištirti, kas iš amerikiečių ka- 
pitalistų galėtų investuoti savo kapitalą, o taip pat surasti kokią 
nors tarptautinę maklerių firmą, per kurią jis pakartotinai gautų 
pasiūlymą dėl Čering-Kroso linijos, kad atrodytų, jog jis pats 
nelabai visu tuo reikalu domisi. 

Tiesa, jis turėjo savo maklerių Niujorke ir Londone — Džer- 
kinsą, Klorfeiną ir Rendolfą, bet bijojo jiems patikėti tokį svar- 
bų reikalą. Džerkinsas, svarbiausia figūra amerikietiškame fir- 
mos skyriuje, buvo gudrus ir kartais naudingas, tačiau labai jau 
didelis savanaudis ir ne visada laikydavo liežuvį už dantų. Bet 
kreiptis į svetimą maklerių firmą buvo ne ką geriau. Gal net 
blogiau. Todėl galiausiai jis nutarė pasiųsti pas Džerkinsą kokį 
nors patikimą žmogų, kuris jam duotų suprasti, kad būtų ne- 
bloga, jei Grivzas ir Henšas vėl kreiptųsi į Kaupervudą. 

Ta proga jis dar prisiminė, kad vienas iš rekomendacinių laiš- 
kų, kuriuos įteikė Grivzas ir Henšas pirmojo savo apsilankymo 
metu, buvo pasirašytas tūlo Rafaelio Koulo, gana turtingo Niu- 
jorko bankininko, kuris dabar jau buvo pasitraukęs iš finansi- 
nės veiklos. Koulas prieš kelerius metus bandė sudominti Kau- 
pervudą Niujorko transportu. Tada Kaupervudas buvo tiek ap- 
sikrovęs Čikagos reikalais, kad neturėjo laiko pasidomėti Koulo 
pasiūlymu, tačiau po to pokalbio jiedu liko bičiuliai, ir vėliau 
Koulas investavo dalį savo kapitalų į kai kurias Kaupervudo 
įmones Čikagoje. 

Dabar jis nusprendė ne tik įkalbėti Koulą investuoti dalį ka- 
pitalo į šį Londono projektą, bet, jam padedant, paveikti Džer- 
kinsą taip, kad Grivzas ir Henšas vėl kreiptųsi į jį. Kaupervudas 
nutarė pakviesti Koulą pietums į savo namus Penktojoje ave- 
niu, kur Eilina galės jį priimti. Tokiu būdu jis palankiai nuteiks 
Eiliną ir Koului pasirodys esąs geras vyras, nes pats Koulas gy- 
veno gana pavvzdingai. Šis Londono sumanymas turi turėti ne- 
priekaištingą pagrindą, kad visuomenė negalėtų jo užsipulti. Juk 
ir Berenisė pasakė jam, išvažiuodama į Niujorką: 

— Atsimink, Frenkai. —kuo daugiau tu viešai rodysi dė- 
mesio Eilinai, tuo bus geriau mums abiem. | 

Tai tarus, ji pažvelgė į jį ramiu, mėlynu žvilgsniu, tokiu 
galingu ir įtaigiu, jog atrodė, kad jame slypi amžiais sukaupta 
moteriška išmintis. 

Todėl, keliaudamas į Niujorką ir apgalvojęs protingus Be- 
renisės žodžius, jis telegrafu pranešė Eilinai, kad atvažiuoja. Pas- 
kui jis dar prisiminė Toliferį ir nutarė susitikti su tūlu Edvardu 
Bingemu, akcijų platintoju, kuris, visur turėdamas pažinčių, daž- 
nai ateidavo pas- Kaupervudą ir kuris tikriausiai galėjo sužinoti 
ką nors apie tą tipą. 

Atvykęs į Niujorką su tokia veikimo programa, jis paskam- 
bino telefonu Berenisei į Park-aveniu esančius namus, kuriuos 
neseniai buvo jai padovanojęs. Susitaręs kiek vėliau susitikti su 
ja, jis paskambino Koului. Nuvažiavęs į savo kontorą „„Niderlan- 
dų“ viešbutyje, tarp kitos korespondencijos jis rado laišką nuo 
Bingemo, kuris klausė, kada Kaupervudas galės jį priimti, o kai 
pagaliau Kaupervudas grįžo namo, jis pasirodė Eilinai visai kitas 
žmogus, negu prieš keletą mėnesių. 

Tikrai, kai tą rytą jis įžengė į Eilinos miegamąjį, ji iš jo iš- 
vaizdos ir eisenos tuojau suvokė, kad jis sumanęs kažką malo- 
naus. 

— Na, brangioji, kaip gyvuoji, — prabilo jis iš karto tokiu 
nuoširdžiu tonu, kokio ji jau seniai nebuvo girdėjusi.— Tikiuosi, 
kad tu gavai mano telegramą. , 

— Taip, — atsakė Eilina šaltai ir šiek tiek įtariamai. 

Ji žiūrėjo į jį susidomėjusi, nes jautė Kaupervudui tiek mei- 
lę, tiek ir neapykantą. 

— O, kriminaliniai romanai! — pasakė jis, pažvelgęs į kny- 
gą, gulinčią ant stalelio prie lovos, tuo pat metu lygindamas min- 
tyse Eilinos ir Berenisės akiratį. 

— Taip, — irzliai atkirto ji — (O ką tu man pasiūlysi skaity- 
ti — bibliją, tavo mėnesines bankų ataskaitas, o gal tavo pa- 
veikslų katalogus? 

Jai buvo liūdna ir skaudu, kad per visą laiką, kol tęsėsi Či- 
kagos įvykiai, jis nesiteikė jai parašyti. 

— Tiesą sakant, brangioji, —tęsė jis, taikingai ir malonin- 
gai — aš vis Iruošiausi rašyti tau, bet buvau baisiai nusivaręs. 
Tikrai. Be to, aš tikėjausi, kad tu viską perskaitydavai laikraš- 
čiuose. Visi apie tai rašė. Tiesa, aš gavau tavo telegramą ir esu 
labai dėkingas, labai! Man atrodė, kad atsakiau į ją. Matyt, ke- 
tinau atsakyti. 

Jis užsiminė apie padrąsinančią telegramą, kurią Eilina pa- 
siuntė jam tuojau po taip didžiai išgarsinto jo pralaimėjimo Či- 
kagos savivaldybėje. 

— Na, gerai, gerai! — atkirto Eilina; vienuoliktą valandą ry- 
to ji dar nebuvo baigusi rengtis.— Įsivaizduosime, kad tu keti- 
nai. Ką dar pasakysiė 

Jis pastebėjo, kad ji dėvi rauktą sniego baltumo peniuarą — 
tai buvo jos mėgiamas peniuaras, nes jis pabrėždavo jos rusvus 
plaukus, kuriais Kaupervudas kadaise taip žavėjosi. Jis taip 
pat pastebėjo, kad jos veidas gausiai nupudruotas. Jam pasidarė 
liūdna, dėl to, o juk jai greičiausiai buvo dar liūdniau. Laikas! 
Laikas! Viskas po truputį nyksta! Ji vis sensta ir sensta. Ir nie- 
ko negali padaryti, tik kamuotis viena sau, nes gerai žino, kaip 
jis nemėgo senatvės požymių mMoteriškėje, nors niekada neužsi- 
mindavo apie tai ir net apsimesdavo nieko nepastebįs. 

Jam buvo nepaprastai gaila jos, todėl jis stengėsi būti kuo 
lipšnesnis. Žiūrėdamas į Eiliną, jis galvojo apie Berenisės pata- 

tarimą: iš tiesų, kodėl gi neparodyti visiems, kad jiedu susitai- 
kė, ir kodėl Eilinai taip pat nepavažiuoti į užsienį. Nebūtina, 
žinoma, jai keliauti drauge, bet tik maždaug tuo pačiu laiku, kad 
susidarytų įspūdis, jog jų vedybinis gyvenimas kuo geriausias. 
Ji net galėtų plaukti tuo pačiu laivu, jei pavyktų surasti tą To- 
liferį ar ką nors kitą, kad Eilina nevaržytų jo. Juk būtų gerai, 
jei tas asmuo, kuris sutiks asistuoti jai, būtų su ja ne tik Ame- 
rikoje, bet važiuotų taip pat į užsienį, ir Eilina netrukdytų Be- 
renisei ir jam. 

— Ką šį vakarą veiki — paklausė jis įsiteikiančiu balsu. 

— Nieko ypatingo, — atsakė ji šaltai, nes draugiškas jo el- 
gesys rodė, kad jis kažko siekia, tik ji nesuprato, ko būtent.— 
Tu žadi čia pagyventi? |: 

— Taip, truputį. Šiaip ar taip, dažnai teks pabuvoti. Aš su- 
maniau vieną: dalyką, dėl kurio kelioms savaitėms reikia išva- 
žiuoti į užsienį. Noriu pasikalbėti su tavim apie tai.— Jis valan- 
dėlei nutilo, dvejodamas, kaip kalbėti toliau. Viskas buvo taip 
sunku, taip sudėtinga.— Norėčiau, kad, kol dar esu čia, Niujor- 
ke, padėtum man priimti kai kuriuos žmones. Sutinki? 

— Taip, — trumpai atsakė Eilina, suprasdama, kad jai jis vi- 
"sai abejingas. Ji jautė, kad jo mintys toli nuo jos net ir dabar, 
po tokio ilgo nesimatymo. Staiga ją apėmė toks nuovargis, toks 
bejėgiškumas, kad ji visai nenorėjo ginčytis su juo. 

— O gal norėtum nuvažiuoti šį vakarą į operą? — paklau- 
sė jis. ' 

— Kodėl ne! Gerai. Jei tu tikrai nori važiuoti. .. 

Vis dėlto buvo gera pabūti su juo kartu, nors ir tokį trum- 
pa laiką. 

— Žinoma, noriu, — pasakė jis.— Ir noriu, kad tu važiuo- 
tum su manim. Šiaip ar taip, tu esi mano žmona, tu esi čia 
šeimininkė, ir, kad ir ką tu apie mane galvoji, mums reikia 
pasirodyti visuomenėje padoriai. Blogiau nuo tos nebus, o tik 
išeis mums abiem į naudą. Reikalai tokie, Eilina,— tęsė jis drau- 
giškai,— kad dabar, po visų nemalonumų Čikagoje, belieka du 
dalykai: mesti visus verslo reikalus šiame krašte ir pasitrauk- 


ti — Nors tai man nelabai prie širdies — arba imtis kito darbo 
toliau nuo čia. Aš visai nenoriu lįsti gyvas į grabą,— baigė jis. 
— Na, ir pasakei. Listi į grabą! — neištvėrė Eilina, žiūrėda- 


ma į jį su nuostąba.— Tarytum kada nors tai galėtų atsitikti! 
Tu greičiau jau pats ką tik nori iš grabo prikelsi ir pasiųsi vel- 
niop! | 

Kaupervudas šyptelėjo. 

— Ir vis dėlto, — pasakė jis — šiuo metu yra tik du daly- 
kai, verti dėmesio, — tai projektuojama metro statyba Paryžiuje, 
nors ji nelabai mane vilioja ir... — čia jis nutilo ir susimąstė, 
o Eilina įdėmiai žiūrėjo į jį, norėdama įspėti, ar visa tai tie- 
sa. ..— Londone šis bei tas; manau, kad reikės pasižiūrėti, kokie 
ten metro reikalai. 

Išgirdusi šiuos žodžius, Eilina visa nušvito, tarytum pamačiu- 
si kažką įdomaus. Kodėl taip buvo, ji pati nežinojo. Gal tai 
buvo jo įtaiga, gal hipnozė? 

— Viš tiesų! — pasakė ji— Atrodo, nebloga perspektyva. Bet 
jeigu tu dabar imsies šio verslo, tai, tikiuosi, sutvarkysi viską 
taip, kad paskui vėl nebūtų kokių nors nemalonumų. Kur tik tu 
bepasisūki, tuoj pridarai visokiausių istorijų, ar jos pačios atsi- 
randa specialiai tau. 

— Žinai, — tęsė Kaupervudas, nekreipdamas dėmesio į pas- 
kutiniuosius jos žodžius, — jei nieko geresnio nepasitaikys, aš gal- 
voju pabandyti Londone, nors girdėjau, jog anglai labai nepa- 
lankiai žiūri į visokias amerikietiškas kombinacijas. O jeigu 
taip, tai man nedaug šansų ten užsikabinti, ypač po Čikagos 
įvykių. 

— Ak, Čikaga! — sušuko Eilina, iš karto stojusi Kaupervudo 
pusėn ir pasiruošusi jį ginti. — Nesijaudink dėl tos Čikagos. Kiek- 
vienas, kas turi galvą, supras, kokia ten plėšrių šakalų gauja! 
Manau, kad Londonas tikrai tinkama vieta vėl pradėti iš naujo. 
Tu dabar jau turėtum žinoti, kaip rcikia tvarkytis, kad išveng- 
tum nesklandumų su koncesijomis, kaip buvo Čikagoje. Aš, 
Frenkai, visada jaučiau, — drąsiai kalbėjo ji, ir ne dėl to, kad 
būtų vylusis įsiteikti jam, ne; ji turėjo teisę, nes tiek metų bu- 
vo su juo pragyvenusi, — kad tu per mažai kreipi dėmesio į kitų 
nuomonę. Atrodo, kad kiti žmonės — kokie jie bebūtų — tau 
neegzistuoja. Štai kodėl tu visur sukeli tokią opoziciją ir ateityje 
sukelsi, jei nesiteiksi atsižvelgti į kitus. Aš nežinau tavo ketini- 
mų, bet neabejoju, kad, jei šiandien manai imtis naujo darbo ir 
būsi bent truputį lipšnesnis su žmonėmis, tai niekas nesutrukdys 
tau, nes tu sumanus ir moki prieiti prie žmonių, kada to nori. 


Štai kaip. 
Ji nutilo, laukdama, ką jis pasakys. 
— Dėkoju, — tarė jis.— Gal tu ir teisi. Nežinau. Šiaip ar 


taip, aš rimtai galvoju apie Londoną. 

Jausdama, kad jis jau kažką yra nusprendęs, ji tęsė: 

— O jeigu jau kalba eina apie mus, tai aš žinau, kad tu ma- 
nęs nemyli ir niekada nebemylėsi. Dabar aš tai suprantu. Ir 
vis dėlto jaučiu, kad aš daug reiškiau tavo gyvenime ir jau vien 
dėlto — prisimink, ką aš pergyvenau Filadelfijoje ir Čikagoje — 
neturėčiau būti numesta šalin kaip senas batas. Tai būtų ne- 
teisinga. Ateityje tatai ir tau neišeitų į naudą. Aš visada jaus- 
davau ir dabar jaučiu, kad bent viešai tu turi gerai su manim 
elgtis, turi bent kiek dėmesio kreipti į mane ir nepalikti čia vie- 
nos manęs ištisoms savaitėms, ištisiems mėnesiams, be jokios 
žinutės, be laiško, be nieko... 

Ir dabar, kaip ne kartą jau būdavo, jis pamatė, kad ašaros 
užgniaužė jai gerklę ir užtemdė akis. Ji nusisuko, nebegalėda- 
ma kalbėti. Ir Kaupervudas suprato, kad ji kaip tik pasiruošusi 
tokiam kompromisui, apie kurį jis galvoja nuo to laiko, kai Be- 

renisė atvyko į Čikagą. Aišku, Eilina sutinka su kompromisu, 
tik jis dar nežinojo, kokios bus jos sąlygos. 

— Dabar man svarbiausia susirasti tinkamą verslo objek- 
tą,— pasakė jis, — ir gauti kapitalo. Todėl noriu kurį laiką čia 
pagyventi, kad atrodytų, jog niekas nepasikeitė. Tai padarys 
gerą įspūdį. Tu žinai — buvo laikas, kai aš norėjau skyrybų, bet 
jei tu sutinki, kad visa, kas buvo, — žuvo, jei sutinki palaikyti 
gerus santykius viešumoje ir nepriekaištauti dėl mano asmeni- 
nio gyvenimo, na, tada gal mes ir sutartume. Aš neabejoju, kad 
susitarti įmanoma. Nesu toks jaunas, kaip anksčiau, ir, pasilik- 
damas sau teisę taip tvarkyti savo asmeninį gyvenimą, kad jis 
atitiktų mano poreikius, nežinau priežasties, kuri sutrukdytų 
mums gyventi taikiai ir kai kuriais atvejais net geriau, negu 
anksčiau. Tu sutinki su tuo ar ne? 

Ir Eilina, neturėdama kitokio noro, tik likti jo žmona, o taip 
pat norėdama, nepaisant jo elgesio, kad viskas, ko jis imasi, pui- 
kiausiai pasisektų, tarė: 

— O kas gi man belieka? Tavo rankose visos kortos. Iš tie- 
sų, ką gi man daugiau daryti? Ką, sakyk? 

Ir dabar Kaupervudas užsiminė, kad jeigu jam tektų keliauti 
į užsienį, ir Eilina panorėtų lydėti jį, tai jis visai neprieštarautų 
ir net sutiktų, kad laikraščiai paskelbtų apie jų šeimos harmoni- 
ją, žinoma, jei ji nereikš jokių vedybinių pretenzijų, kurios ga- 
lėtų jį asmeniškai apsunkinti. 

— Gerai, jeigu tu taip nori, — pasakė ji. — Aš bent nieko ne- 
nustoju. 

Bet tuo pačiu metu ji galvojo, kad po visais tais pasiūly- 
mais gali slėptis kita moteris — gal net toji Berenisė Fleming. 
Jeigu taip, ji nesutiks su jokiais kompromisais. Niekad, niekad 
ji neleis, kad jis žemintų ją viešais savo santykiais su Berenise, 
su ta paika ir savanaudiška prasismelkėle! Niekad, niekad, nie- 
kad! 

Ir štai kaip viskas išėjo — tuo metu, kai Kaupervudas tarėsi 
taip greitai nemaža laimėjęs, Eilina taip pat džiaugėsi bent kiek 
išlošusi; kuo daugiau dėmesio jį privers Kaupervudą kreipti į ją 
viešumoje, nors ir tramdydama savo jausmus, tuo aiškiau atro- 
dys, kad jis priklauso jai, ir tuo didesnis bus jos viešas — te- 
gu ir ne asmeninis — triumtas. 


13 skyrius 


Įkalbėti Koulą, kad Grivzas, ir Henšas vėl galėtų kreiptis į 
Kaupervudą, pavyko per kelias minutes vakare prie vaišių sta- 
lo. Koulas pats pareiškė, kad Londone, iš tiesų, Kaupervudas 
su savo galimybėmis rastų geresnę dirvą, negu Čikagoje. Ir jis 
pasiruošęs investuoti pinigus, jeigu Kaupervudui, pasiseks įvyk- 
dyti savo planus. 

Kaupervudas buvo patenkintas ir savo pokalbiu su Edvar- 
du Bingemu, iš kurio jis ištraukė įdomių žinių apie Briusą To- 
liferį. Pasak Bingemo, Toliferis šiuo metu gyvena labai varga- 
nai. Kadaise turėjęs puikių pažinčių aukštuomenėje ir buvęs 
pinigingas, šiandien jis liko be nieko. Jis vis dar buvo gražus, 
bet atrodė kažkoks išsieikvojęs, apiblukes. Pastaruoju metu jis 
bendravo su kortuotojais ir kitokiomis neaiškios reputacijos as- 
menybėmis; daugelis tų, kurie anksčiau pažinojo ir mėgo jį, da- 
bar, atrodo, išbraukė iš savo pažįstamųjų rato. 

Tačiau dabar Bingemas manąs, kad pastarąjį mėnesį Toliferis 
susigriebė ir bando atsistoti ant kojų. Dabar jis gyvena vienas 
Penkiasdešimt trečiojoje gatvėje kukliame viengungių klube 
„Alkove“; retkarčiais jį galima pamatyti pietaujant geriausiuo- 
se restoranuose. Jo nuomone, Toliferis siekia vieno iš dviejų: aI- 
ba prisiplakti prie kokios turtingos moters, kuri mielu noru mo- 
kėtų jam už suteiktas paslaugas, arba rasti darbą maklerių fir- 
moje, kuri, atsižvelgdama į ankstesnes jo pažintis aukštuomenė- 
je, galėtų pasiūlyti neblogą atlyginimą. Šitokios kritiškos Binge- 
mo pastabos privertė Kaupervudą nusišypsoti, nes Toliferis bu- 
vo kaip tik toks žmogus, kokio jam reikėjo. 

Jis padėkojo Bingemui ir, kai.tas išėjo, paskambino Tolife- 
riui į ,Alkovą“. Tuo momentu šisai džentelmenas vienmarškinis 
gulėjo lovoje, gan niūriai nusiteikęs, laukdamas penktos va- 
landos, kada vėl išeis į „reisą“. Taip Toliferis vadindavo savo 
keliones po klubus, restoranus, teatrus, barus, kuriuose jis ti- 
kėjosi susitikti senus bičiulius ar atsitiktinai užmegzti naujas 
pažintis. Ir štai šią vėjuotą vasario dieną, trečią valandą, jis nu- 
sileido į vestibiulį, iškviestas prie telefono, su nurūkyta cigarete 
pirštuose, susivėlęs, įsispyręs į nušlemštas naktines šliures. 

Išgirdęs žodžius: „Kalba Frenkas Kaupervudas“, Toliferis vi- 
sas net pasitempė. Juk ši pavardė jau daug mėnesių figūravo 
pirmuosiuose laikraščių puslapiuose! 

— O, misteris Kaupervudas! Kuo galiu patarnauti? 

"Toliferio balsas buvo kupinas didžiausio atsargumo, manda- 
gumo, o taip pat paslaugiausio noro imtis visko, kas tik bus jam 
pasiūlyta. 

— Turiu jums vieną pasiūlymą, misteri Toliferi. Manau, kad 
jūs susidomėsite. Jei malonėsite užeiti į mano kontorą ,„Nyder- 
landų“ viešbutyje rytoj, pusę dešimtos ryto, man bus labai ma- 
lonu. Ar galiu laukti jūsų tuo laiku? 

Toliferis bematant pastebėjo, kad Kaupervudo balsas neturė- 
jo to atspalvio, kuriuo aukštesnis kreipiasi į žemesnį, bet skam- 
bėjo autoritetingai ir įsakmiai, Ir Toliferis, nors šiaip visada bū- 
davo pasipūtęs, labai susidomėjo ir gerokai susijaudino. 

— Taip, misteri Kaupervudai, būtinai užeisių, — tuojau pat 
atsakė jis. 

Ką tai reiškia? Gal jam bus pasiūlyta platinti kokias nors 
akcijas ar obligacijas? Jeigu taip, jis mielai sutiks dirbti tokį 

darbą. Sėdėdamas savo kambaryje ir galvodamas apie tokį ne- 
tikėtą kvietimą, jis prisiminė, ką buvo skaitęs apie Kaupervudus. 
Laikraščiai rašė, kad jie bandė prasimušti į Niujorko aukštuo- 
menę; buvo gandų, kad tas sumanymas jiems nepasisekė. Paskui 
jis vėl ėmė galvoti apie darbą, apie tai, kokias naujas pažintis 
jam pavyks užmegzti, ir visą laiką buvo apimtas džiugaus susi- 
jaudinimo. Jis ėmėsi apžiūrinėti savo veidą ir visą figūrą, o pas- 
kui savo rūbus spintoje. Reikės nusiskusti kirpykloje, kostiumą 
duoti išvalyti ir išprosyti. Šį vakarą jis nutarė niekur neiti, o pa- 
ilsėti ir atsigauti rytojaus rytui. 

Kitą rytą jis pasirodė Kaupervudo kontoroje toks santūrus 
ir taip nuolankiai nusiteikęs, koks jau seniai bebuvo. Juk tai, 
galbūt. naujas posūkis jo gyvenime! Šitaip jis galvojo, įėjęs į vi- 
dų ir pamatės stambų vyriškį, kuris sėdėjo už didžiulio palisand- 
rinio stalo, stovinčio vidury kambario. Tačiau iš karto Toliferis 
pasijuto kažkaip sugniužęs ir nepasitikįs savim, nes žmogus, sė- 
dintis prieš jį, buvo šaltas ir abejingas, nors jam jokiu būdu ne- 
galėjai prikišti nemandagumą ar draugiško palankumo stoką. To- 
liferiui jis iš karto pasirodė dailus, stiprus ir galingas žmogus. 
Tos didelės, patrauklios ir neįžvelgiamos mėlynos akys, tos tvir- 
tos ir grakščios rankos, taip lengvai gulinčios ant stalo su pa- 
prastu auksiniu žiedu ant mažojo dešinės rankos piršto! 

Šį žiedą jam buvo dovanojusi Eilina vardan amžinos savo 
meilės prieš daugelį metų. Filadelfijos kalėjimo kameroje, tuo 
metu, kai jis buvo nusiritęs iki pačios žemiausios pakopos, nuo 
kurios vėl prasidėjo nepaliaujamas kilimas aukštyn. Ir Kauper- 
vudas visą laiką nešiojo tą žiedą. O štai dabar jis sėdėjo čia, 
pasiruošęs sandėriui su smukusiu aukštuomenės puošeiva, kuris 
turės užiminėti jo žmoną, kad jis pats laimingai ir ramiai galėtų 
džiaugtis gyvenimu su kita moterimi! Tikras moralinis išsigimi- 
mas! Jis pats puikiai tai suprato. Bet kas jam belieka daryti? 
Visa, ką jis planavo, turės įvykti, nes taip jau sutvarkė pats 
gyvenimas ir sąlygos, nuo kurių priklauso tiek jis, tiek kiti, ir 
nieko dabar jau nebegalima pakeisti. Per vėlu. Jis turi veikti 
drąsiai, ryžtingai, negailestingai, kad žmonės būtų priversti pri- 
pažinti jo metodus ir jo norus be kalbų. Todėl dabar, peržvel- 
gęs Toliferį ramiai, net šaltokai, jis mostelėjo jam sėstis ir pra- 
dėjo: 

— Misteri Toliferi, prašau sėstis. Aš skambinau jums vakar 
todėl, kad turiu reikalą, kurį galiu patikėti labai taktiškam ir 
prityrusiam žmogui. Vėliau aš jums paaiškinsiu viską smulkiau. 
Prisipažinsiu, kad pasikviečiau jus tik po to, kai sužinojau kai 
ką apie jūsų gyvenimą ir veiklą. Užtikrinuų, kad nelinkiu jums 
nieko blogo. Tiesą sakant, net priešingai. Aš galėčiau net padėti 
jums, jei jūs atsilyginsite tuo pačiu. 

Ir jis nusišypsojo linksmu šypsniu, į kurį Toliferis atsakė, 
nors ir ne visai pasitikėdamas, taip pat gana nuoširdžia šypsena. 

— Tikiuosi, jūs nesužinojote apie mane nieko tokio, dėl 
ko mūsų pokalbis turėtų būti tuščias, — nuolankiai pareiškė To-“ 
liferis.— Prisipažįstu, ne visada gyvenau taip, kaip priderėtų. Bi- 
jau, kad tiesiog nesu tam gimęs. 

— Matyt, kad taip,— tarė Kaupervudas visai maloniai ir už- 
jaučiamai.— Prieš pasakydamas jums savo reikalą, pageidaučiau, 
kad jūs viską atvirai apie save papasakotumėte. Norėdamas iš- 
dėstyti jums savo pasiūlymą, aš būtinai turiu viską apie jus 
žinoti. 

Jis drąsinančiai pažiūrėjo į Toliferį, o tasai, savo ruožtu trum- 
pai, bet visiškai sąžiningai, papasakojo visą savo gyvenimo isto- 
Iiją nuo pat vaikystės. Ir Kaupervudas su įdomumu išklausęs 
pasakojimo, nutarė, kad šis žmogus daug tinkamesnis, negu jis 
tikėjosi: ne taip jau labai apdairus — greičiau atviraširdis ple- 
vėsa, mMėgstąs linksmai pagyventi, o ne gudruolis ar savanau- 
dis. Todėl Kaupervudas ryžosi kalbėti aiškiau ir atviriau, negu 
pradžioje buvo ketinęs. | 

— Finansiškai jūs, turbūt užplaukėte ant seklumos? 

— Panašiai, — atsakė Toliferis, kreivai šyptelėjęs.— Tiesą sa- 
kant, niekad ir nebuvau nuo jos nuplaukęs. 

— Taigi, seklumos visada pilnos įstrigėlių. Bet pasakykite 
man, ar jūs šiuo metu nebandote susigriebti ir, jei bus įmanoma, 
užimti tą vietą aukštuomenėje, kurią anksčiau turėjote? 

Jis aiškiai pamatė karčią grimasą, slystelėjusią Toliferio vei- 
du, kai šis atsakė: 

— Taip, bandau. 

Ir vėl Toliferis šyptelėjo ironiška, kupina nevilties, bet gana 
patrauklia šypsena. 

— Ir kaip jums sekasi kovoti? 

— Tokiomis aplinkybėmis kaip dabar, nelabai. Aš esu pra- 
tęs gyventi taip, kad man reikia Žymiai daugiau pinigų, negu 
jų turiu. Aš tikėjausi susirišti su kokiu nors banku ar maklerių 
firma per žmones, kuriuos pažįstu Niujorke, kad galėčiau pats 
užsidirbti pinigų ir atneščiau naudos bankui, susidurčiau su tais, 
kurie man iš tiesų būtų naudingi... 

— Suprantu, — tarė Kaupervudas.— Bet manau, kad tai ne- 
lengva, nes jūs buvote nutraukęs visus ryšius. Ar jūs neabejo- 
jate, kad, tokį darbą gavęs, galėsite susigrąžinti viską, ko norite? 

— Negaliu tvirtinti. Nežinau, — atsakė Toliferis— Bet ti- 
kiuosi.. 

Lengva nepasitikėjimo gaidelė Kaupervudo balse, vos jau- 
čiama jo abejonė paveikė Toliferį: jis pasijuto turįs daug ma- 
žiau vilties, negu anksčiau. Ir vis dėlto jis narsiai kalbėjo toliau. 

— Aš dar nesu senas ir ne blogesnis už daugelį vėtytų ir 
mėtytų vyrukų, kuriems buvo pasisekę, o paskui jie susigrą- 
žino seną padėtį. Vienintelė bėda, kad aš neturiu pakankamai 
pinigų. Jei būčiau turėjęs, niekad nebūčiau pasukęs iš kelio. 

Viskuo dėti pinigai, ir niekas daugiau. Bet aš net ir dabar nesi- 
jaučiu visiškai priblokštas, ne. Aš nesilioviau bandęs, o laiko 
dar marios. | 

— Man patinka jūsų ryžtas, — pasakė Kaupervudas,—ir aš 
tikiuosi, kad jūs teisus. O rasti jums vietą maklerių firmoje 
nėra jau taip sunku. . 

Toliferis visas nušvito viltimi. 

— Būtų gerai, kad tai pavyktų, — pasakė jis gyvai ir be- 
veik liūdnai.— Tokia pradžia padėtų man daug ką pasiekti. 

Kaupervudas nusišypsojo. 

— Jeigu taip, — pasakė jis — aš galiu be didelio vargo jums 
padėti. Bet tik su viena sąlyga — dabar jūs nesipainiosite į jo- 
kias įtartinas istorijas. Aš tai sakau todėl, kad man reikia, jog 
atliktumėte vieną svarbų uždavinį, kuris nesuvaržys viengun- 
giškos jūsų laisvės, bet gali būti, kad kurį laiką jums teks 
kreipti ypatingą dėmesį į vieną asmenį, atseit, daryti maždaug 
tą pat, apie ką jūs man neseniai pasakojote: asistuoti vienai ga- 
na žaviai moteriai, kuri yra truputį vyresnė už jus. 

Išklausęs Kaupervudą, Toliferis pagalvojo, kad veikiausiai 
kalbama apie turtingą, pagyvenusią damą, kokią nors Kauper- 
vudo pažįstamą, kuri jį domina finansiniais sumetimais, o jis, To- 
liferis, bus panaudotas kaip jaukas. 

— Gerai, — pasakė jis,— jei tik aš sugebėsiu būti naudingas, 
misteri Kaupervudai. 

Tada Kaupervudas lengvai atsirėmė į kėdės atlošą ir, su- 
nėręs pirštus, peržvelgė Toliferį šaltu, tiriančiu žvilgsniu. 

— Moteris, kurią aš minėjau, yra mano žmona, misteri To- 
liferi, — aštriai ir rūsčiai pareiškė jis.— Jau daug metų misis 
Kaupervud ir aš esame... negaliu sakyti, kad susipykę, nes tai 
būtų netiesa... bet daugiau ar mažiau svetimi, 

Čia Toliferis linktelėjo, lyg viską puikiai būtų supratęs, bet 
Kaupervudas skubiai tęsė toliau: 

— Tai nereiškia, kad visą laiką taip ir turės būti ar kad aš 
norėčiau rasti kokią nors oficialią priekabę dėl jos elgesio. Ne. 
Ji yra laisva ir gali gyventi, kaip jai patinka, žinoma, neper- 
žengdama ribų. Aš nepakęgiu viešo skandalo ir neleisiu įpainioti 
jos į kokią nors kompromituojančią istoriją. 

— Aš viską supratau,— pasakė Toliferis, kuris jau ėmė su- 
vokti, kad, norėdamas gerai pasipelnyti iš šio pasiūlymo, turės 
laikytis nustatytų vėžių ir jokiu būdu neiškrypti iš jų. 

— Manau, kad dar ne viską, — šaltai atkirto Kaupervudas,— 
bet aš paaiškinsiu. Misis Kaupervud buvo labai graži mergina, 
viena gražiausių, kokią tik esu kada nors matęs. Ji tebėra pa- 
traukli, nors jau ne pirmos jaunystės. Ji galėtų būti dar pa- 
trauklesnė, jei nebūtų tokia nusivylusi ir taip nesikrimstų. Viso 
to priežastis — mūsų nesutarimas... ir visą kaltę aš prisiimu sau 
ir niekuo jos nekaltinu... Jūs, turbūt gerai supratote?.. 


44 


— Taip, supratau, — pagarbiai atsakė Toliferis, įdėmiai klau- 
sesis Kaupervudo. | : 

— Misis Kaupervud šiek tiek apsileido — mažiau rūpinasi 
savo išvaizda, nesirodo žmonėse. Aišku, ją galima suprasti, bet 
ji taip elgiasi be pagrindo. Ji yra pakankamai jauna ir daug 
kas dar jos laukia gyvenime, kad ir ką ji apie save galvotų. 

— Aš suprantu jos savijautą, — vėl pertraukė Toliferis. Atro- 
dė, lyg jis būtų norėjęs apginti Eiliną, ir Kaupervudui tai pati- 
ko. Matyt, šis žmogus moka užjausti ir suprasti. 

— Gali būti! — sausai pabrėžė Kaupervudas.— Uždavinys, 
kurį jums siūlau ir kuriam, aišku, sudarysiu visas sąlygas, yra 
toks: jūs pasistengsite, tariamai be mano žinos ir, be abejo, 
neišduodamas mūsų pokalbio, kad jos gyvenimas būtų įdomes- 
nis ir spalvingesnis, negu dabar. Ji per dažnai būna viena. Ji 
sutinka labai nedaug žmonių, ir tie patys ne ko verti. Aš pa- 
kviečiau jus, norėdamas sužinoti, ar jūs galėsite rasti būdą jos 
interesų Iatui praplėsti, supažindinti ją su tokiais žmonėmis, ku- 
rie tiktų jai pagal padėtį ir pagal jos charakterį; aš duosiu rei- 
kalingas lėšas, o jūs, iš savo pusės, elgsitės, kaip pridera. Turiu 
pasakyti, kad nesiekiu padėties aukštuomenėje nei jai, nei sau. 
Tačiau yra tarpinis sluoksnis žmonių, sų kuriais- ji galėtų bend- 
rauti savo pačios labui, o tam tikra prasme ir mano labui. Jei 
jūs supratote, ko aš noriu, gal turėsite kokių nors pasiūlymų? 

Ir Toliferis kaip įmanydamas aiškiau nupasakojo, kokiu būdu 
galima būtų pakeisti Eilinos gyvenimą — visai taip, kaip Kau- 
pervudas tikėjosi. Kaupervudas klausėsi ir, atrodė, buvo paten- 
kintas, kad Toliferis taip greit suvokė padėtį. 

— Dar vienas dalykas, misteri Toliferi— tęsė jis.— Žinokite, 
kad jūsų darbui maklerių firmoje, kurią jums parinksiu, vado- 
vausiu aš asmeniškai. Tikiuosi, kad mudu supratome vienas ant- 
Ią? — ir jis pakilo nuo kėdės, tuo parodydamas, kad pokalbis 
baigtas. 

— Taip, misteri Kaupervudai, — atsakė Toliferis, atsistoda- 
mas ir šypsodamasis. 

— Gerai. Gal dabar mums negreit teks pasimatyti, bet aš 
perduosiu jums savo nurodymus ir pasirūpinsiu, kad jūsų vardu 
būtų atidaryta sąskaita. Atrodo, tai ir viskas. Viso labo! 

Kaupervudas išleido Toliferį su tokiu pat šaltu orumu, kaip 
buvo sutikęs, ir to pakako, kad Toliferis aiškiai pajustų, kokia 
gili bedugnė tebeskiria jį nuo to žmogaus. 


14 skyrius 


Šis keistas pokalbis neapsakomai nudžiugino Toliferį. Išėjęs 
iš Kaupervudo kontoros, jis nužingsniavo šiaurėn Penktąja ave- 
niu, nes norėjo pasižiūrėti į gražiąją Kaupervudo rezidenciją. 
Apžiūrėjęs įspūdingus, pagražinimais išpuoštus itališko stiliaus 

rūmus, jis apsisuko, vis tebegalvodamas apie šį įdomų įvykį, 
pasišaukė dailų kebą ir nuvažiavo į ,„Delmoniko“ restoraną Penk- 
tosios aveniu ir Dvidešimt septintosios gatvės kampe. Restorane 
jau buvo pilna pusryčiaujančios publikos — pretenzingiausių ir 
prašmatniausių Niujorko aukštuomenės atstovų, scenos žvaigž- 
džių, menininkų, advokatų, — visų tų, kurie ateina pasižiūrėti 
į kitus ir patys pasirodyti. Būdamas restorane, jis pasikalbėjo 
bent su šešiomis stambesnėmis figūromis, o energinga ir savim 
pasitikinčia laikysena sugebėjo padaryti nemažą įspūdį ir dau- 
geliui Kitų Žmonių. 

Tuo tarpų Kaupervudas liepė Centrinei kredito bendrovei 
(jis buvo vienas iš jos direktorių ir akcininkų) pranešti tūlam 
Briusui Toliferiui, gyvenančiam Penkiasdešimt trečiojoje gat- 
vėje netoli. Park-aveniu ,„„Alkovo“ viešbutyje, kad jis galįs 
stoti į darbą specialaus atsiskaitymo skyriuje ir, jei tuojau 
prisistatys, gaus reikalingus nurodymus. Visa ceremonija įvy- 
ko tą pačią dieną, — Toliferiui buvo paskirtas savaitinis dvie- 
jų šimtų dolerių atlyginimas, išmokėtas avansas už visą mė- 
nesį, o jis pats iš džiaugsmo, rodos, kojom žemės nesiekė. Jis 
tuojau pat ėmėsi rinkti žinias, žinoma, labai atsargiai, apie 
Kaupervudų šeimos gyvenimą Niujorke, išklausinėdamas ne 
tik žurnalistus, bet ir visažinančius tipus, nuolat sėdinčius bo- 
hemiškuose baruose ir restoranuose — „Gilzi Hauze“, ,„Mar- 
tinike“, „„Malbore“, ,„„Metropolyje“, esančiuose Brodvėjuje ir 
Keturiasdešimt antrojoje gatvėje, toje nieko neveikiančių dy- 
kaduonių Mekoje. 

Sužinojęs, kad Eilina kartais pasirodo su tuo ar kitu ak- 
torium, lankosi kai kuriuose restoranuose, arklių lenktynėse 
ir kitose viešose vietose su įvairiais žmonėmis, jis nutarė pats 
pasisukinėti ten, kur ji būna. Bus patogiausia, jei kas nors oti- 
Cialiai supažindins jį su ja. 

O Kaupervudas, sėkmingai suradęs Eilinai tokį globėją, ga- 
lėjo ramiai visą dėmesį skirti savo reikalams Čikagoje ir pa- 
ruošti pardavimui bent dalį savo verslovių. Tuo pat metu jis 
laukė, kuo baigsis Koulo derybos su Čering-Kroso linijos atsto- 
vais. Šiuo metu svarbiausias tikslas buvo nuteikti juos taip, kad 
jie, susitikę Kaupervudą, duotų jam kuo pelningiausią pasiūlymą. 

Todėl, kai atvyko Džerkinsas ir pareiškė, kad Grivzas su Hen- 
šu dar sykį norėtų susitikti su Kaupervudu, jis apsimetė esąs 
gana abejingas. Jeigu jie tikrai galės pasiūlyti ką nors vertin- 
ga, o ne šiaip sau pašnekėti kaip anąkart, ir jeigu jie pasirodys 
ne vėliau kaip per dešimtį dienų. .. 

Tada Džerkinsas tuojau telegrafavo, savo partneriui Londo- 
ne Klorfeinui, pabrėždamas, kad veikti reikia nedelsiant. Per 
dvidešimt keturias valandas misteriai Grivzas ir Henšas suspėjo 
įsėsti į laivą, plaukiantį Niujorkan. Atvykę jie kelias dienas sė- 
dėjo užsidarę su Džerkinsu ir Rendoliu, aptarinėdami pasiūly- 
mus, kuriuos turėjo pateikti Kaupervudui. Buvo paskirta diena 

pokalbiui, ir jie, nežinodami, kad Kaupervudas pats visą šį susi- 
tikimą suruošė, prisistatė jam drauge su Džerkinsu ir Rendolfu,. 
kurie taip pat nieko nenumanė apie šią gudrybę. 

Kaupervudas žinojo, ir tai buvo tiesa, kad Grivzas ir Hen- 
šas yra pagarsėję Anglijoje rangovai, mokantieji gerai tvarkytis. 
Sipensas taip pat pranešė, kad jie, palyginti, turtingi. Be su- 
tarties su Elektros transporto bendrove dėl naujos metro linijos 
tunelių ir stočių statybos, jie neseniai papildomai buvo sumo- 
kėję trisdešimt tūkstančių svarų sterlingų už teisę ateityje per- 
imti visą tą sritį. 

Buvo aiškų, kad Elektros transporto bendrovės kišenės tuš- 
čios. Tą bendrovę sudarė Raideris, lordas Steinas, Džonsonas 
bei kiti jų bičiuliai, kurie išmanė visus juridinius bei finansinius 
savo reikalus, bet nė vienas iš jų neturėjo supratimo, kaip fi- 
nansuoti ir sėkmingai tvarkyti tokią transporto liniją, be to, 
jiems trūko lėšų. Steinas jau daug kapitalo buvo sukišęs į du 
centrinius ruožus — Rajoninį ir Metropoliteno, bet pajamų ne- 
gavo. Todėl jam kilo noras atsikratyti Čering-Kroso linija ir pa- 
siūlyti ją Grivzui ir Henšui, kuriems buvo tekę papildomai su- 
mokėti trisdešimt tūkstančių svarų sterlingų be tų dešimties tūks- 
tančių, kuriuos jie buvo anksčiau sumokėję už teisę tiesti naują 
liniją. Savaime aišku, kad Kaupervudas buvo suinteresuotas tu- 
rėti tą Čering-Kroso liniją. Jis suprato, kad jo linija galėtų veik- 
ti atskirai, tačiau, jeigu jam pavyktų perimti savo žinion Rajo- 
ninį ir Metropoliteno ruožus, jis sujungtų visas linijas į vieną 
sistemą. Tai buvo pats puikiausias būdas užsikabinti. 

Bet kai Grivzas su Henšu, Džerkinso ir Rendolio primokyti ir 
instruktuoti, atėjo į jo kontorą, Kaupervudo laikysena nebuvo 
labai jau nuoširdi. Grivzas buvo aukšto ūgio, stambus, visas Žy- 
dėte žydėjo ir labai didžiavosi, kad priklauso stambiųjų bur- 
žua klasei, Henšas buvo irgi aukštas, bet liesas ir išbalęs, džen- 
telmeniškos išvaizdos. Kaupervudas leido jiems iškloti savo že- 
mėlapius bei dokumentus, išklausė visus paaiškinimus, tarytum 
būtų viską jau užmiršęs, ir uždavė tik kelis klausimus. 

— Sakysim, džentelmenai, — pareiškė jis — kad aš imsiuos 
šio reikalo. Kiek laiko jūs man duodate susipažinti su juo? Man 
atrodo, kad jūs, būtent, norite parduoti man šio projekto kont- 
rolinį paketą drauge su kontraktu ruožo statybai. Ar taip aš 
jus supratau? 

Tatai išgirdę, Grivzas ir Henšas tiesiog nustėro — jie siekė 
visai ne to. Jie tuojau paaiškino iš tiesų tenorį parduoti pusę ak- 
Cijų už trisdešimt tūkstančių. Kita pusė, drauge su kontraktu sta- 
tybai, turinti likti jų rankose. Jie naiviai pareiškė, kad už tai 
mielai panaudosią savo įtaką ir padėsią parduoti šimtadolerinių 
akcijų už aštuonis milijonus dolerių; akcijas Elektros transporto 
bendrovė jau išleido, tačiau iki šiol ji neįstengė jų parduoti ir 
perleido pusę jiems. Bet, pridūrė jie, toks žmogus, kaip Kauper- 
vudas, galėtų padėti finansuoti ir eksploatuoti liniją taip, kad 

ji duotų pelno. Kaupervudas šyptelėjo, išgirdęs tokį pasiūlymą, 
nes svarbiausia jo svajonė buvo visos metro sistemos kontrolinis 
paketas, o ne vienos linijos statyba ar eksploatavimas. 

— Sprendžiant iš jūsų kalbos, jūs tikitės geroko pelno už li- 
nijos nutiesimą jūsų bendrovei, ne mažiau kaip dešimties pro- 
centų, tiesa? — paklausė Kaupervudas. 

— Na, taip, mes tikimės tiek pelno, kiek paprastai gauna 
rangovai, bet ne daugiau, — atsakė Grivzas. 

— Gal ir taip, — lipšniai tarė Kaupervudas,— bet jei aš tei- 
singai jus suprantu, jūs, džentelmenai, dviese tikitės uždirbti iš 
šios statybos mažiausiai penkis šimtus tūkstančių dolerių, ne- 
skaitant pajamų, atiteksiančių jums, kaip akcininkams, iš tos. 
bendrovės, kuriai nutiesite šią liniją. 

— Bet už savuosius penkiasdešimt procentų mes tikimės pri- 
traukti dalį angliško kapitalo, — paaiškino Henšas. | 

— Kiek angliško kapitalo? — atsargiai paklausė Kaupervu- 
das, nes jis galvojo, kad jei pavyks suimti penkiasdešimt vieną 
procentą akcijų į savo rankas, tai bus verta pradėti. 

Tačiau dabar jam paaiškėjo, kad toji suma dar jiems patiems 
ne visai aiški. Jei Kaupervudas prisidėtų, prisiimtų konsolų naš- 
tą ir suteiktų visam linijos tiesimui realų pagrindą, galbūt tada 
dvidešimt penki procentai visų išlaidų būtų padengta, parduo- 
dant akcijas. 

— O jūs tatai garaniuositeė — paklausė Kaupervudas, susi- 
sidomėjęs tokia mintim.— Kitaip tarus, ar jūs, dar prieš gaudami 
akcijas, galėsite, kaip bendrovės dalyviai, organizuoti tiek ka- 
pitalo? 

Ne, šito jie negalį padaryti, bet, jei nepavyksią, jie sutiktų 
paimti bent kiek mažiau — sakysim, trisdešimt ar trisdešimt pen- 
kis procentus akcijų su sąlyga, kad kontraktas statybai liks pas 
juos. 

Čia Kaupervudas vėl šyptelėjo. 

— Štai kas mane domina, džentelmenai, — kalbėjo jis — ar 
jūs, kurie taip gerai išmanote inžinierinius reikalus, tikrai gal- 
vojate, kad finansiniai reikalai yra mažiau sudėtingi. Juk tai ne- 
tiesa. Lygiai kaip jūs daug metų mokėtės, o paskui praktiškų 
darbu iškovojote sau šią reputaciją ir galite, kiek man žinoma, 
sudarinėti panašius kontraktus, taip ir aš, finansininkas, nuėjau 
panašų kelią. Ir, žinoma, jūs negalite reikalauti, jog žmogus, 
kad ir koks didelis būtų jo turtas, tuojau pat mieliausiai sutiktų 
pastatyti ir eksploatuoti tokį ilgą ruožą tiesiai iš savo paties 
kišenės. Tai neįmanoma padaryti. Per didelė rizika. Jis turės at- 
likti tai, ką ir jūs manote daryti: rasti žmonių, kurie įdės savo 
kapitalą. Ir joks finansininkas neduos pinigų jokiam sumanymui, 
jeigu, pirma, pats neturės pelno ir, antra, neturės pelno tie, ku- 
rių pinigais jis naudosis. O kad taip būtų, jis turi turėti daugiau, 
negu penkiasdešimt procentų akcijų bet kokiam versle, kurio jis 
imasi. 

Grivzas ir Henšas tylėjo, o jis tęsė toliau. 

— Dabar gi jūs ne tik prašote manęs pinigų ar bent didžią- 
sios dalies jų, kad turėtumėte galimybę surinkti ir reikalingus 
likusius, bet dar norite, kad apmokėčiau tiesimo išlaidas, o pas- 
kui valdyčiau ruožą drauge su jumis. Jeigu jūs tikrai to siekia- 
te, tai, žinoma, mums nėra ko daugiau kalbėtis, nes aš nesutin- 
ku. Aš galėčiau štai ką padaryti — perimti iš jūsų koncesinę 
teisę, už kurią jūs sumokėjote trisdešimt tūkstančių svarų ster- 
lingų, su sąlyga, kad man tektų viso ruožo kontrolinis paketas, 
ir tada, galbūt jums liks tie dešimt tūkstančių svarų sterlingų, 
kuriuos jūs įmokėjote, ir kontraktas dėl statybos, bet tai viskas. 
Juk prie viso to, kiek man žinoma, yra šešiasdešimt tūkstančių 
svarų sterlingų vertės konsolų, už kuriuos reikia išmokėti ketu- 
Iis procentus. 

Džerkinsas ir Rendolfas staiga pajuto, kad jie šiame reikale 
kažką blogai apskaičiavo. O Grivzas ir Henšas neryžtingai žvilg- 
čiojo vienas į kitą; jie suprato, kad pralošė, nors būtų galėję 
gerokai pasipelnyti. 

— Labai gerai, — pagaliau prabilo Grivzas.— Jūs pats, aišku, 
geriau žinote, kaip jums pasielgti, misteri Kaupervudai. Bet mes 
norime, kad jūs įsitikintumėt, jog geresnio pasiūlymo pasaulyje 
nerasite. Londone puikiausios sąlygos metro statyboms. Dabar 
nėra vieningos sistemos, todėl tokios linijos neišvengiamai rei- 
kalingos ir jos bus statomos. O pinigų atsiras. 

— Galbūt, — pasakė Kaupervudas.— (O kas liečia mane, tai 
jei jūs, viską pergalvoję ir pamatę, kad negalėsite įgyvendinti 
savo plano, panorėsite, priimti manąjį, galite pranešti man raš- 
tu. Tada aš pagalvosiu. Iš anksto pasakau — jei sutiksiu prisi- 
dėti, tai sąlygas diktuosiu aš. Nenoriu, žinoma, pasakyti, kad 
kišuosi į jūsų statybinį kontraktą. Jis galėtų likti toks, koks yra, 
tik su sąlyga, kad įrengimų sąmatos nebūtų išpūstos. 

Ir jis ėmė barbenti pirštais į stalą, lyg norėdamas parodyti, 
kad pokalbis baigtas, o paskui liovėsi ir pridūrė, jog jų pasiūly- 
mas jam nepriimtinas ir todėl būtų labai gerai, kad visa, ką jis 
kalbėjo, neišeitų į viešumą. Kai visi pakilo eiti, jis davė Džer- 
kinsui ženklą pasilikti, o kai tie išėjo, atsisuko į jį ir tarė: 

— Visa bėda su jumis, Džerkinsai, kad jūs nemokate išnau- 
doti progos, nors visos galimybės jūsų rankose. Tik pagalvoki- 
te, kas čia šiandien dėjosi! Jūs atsivedate pas mane du žmo- 
nes, kurie, sprendžiant iš jūsų ir jų pačių pasakojimo, siūlo 
stambią metro statybą Londone ir pranašauja, jog visa tai, jei- 
gu bus teisingai vadovaujama, atneš labai daug pelno kiekvie- 
nam, kuris prisidės prie šio sumanymo. Bet tie žmonės ateina 
pas mane, neturėdami nė mažiausio supratimo apie tai, kaip aš 
tvarkau reikalus. Jūs žinote, koks mano principas: visa kontrolė 
turi būti mano rankose. Abejoju, ar jie bent dabar aiškiai supra- 
to, kokią patirtį aš turiu šioje srityje ir ką aš galėčiau nuveikti 
su tokiu projektu. Jie galvojo, kad jiems pavyks įgrūsti man pu- 

sę akcijų tos bendrovės, kurią jie su savo draugais kontroliuos. 
Aš sakau jums, Džerkinsai, — Kaupervudas pažvęlgė į Džerkin- 
są tokiu žvilgsniu, kad jam per nugarą šiurpuliai perbėgo, — jei 
jūs norite man padėti, tai patarsiu jums — negaiškite daugiau 
su tuo pasiūlymu, o pasižiūrėkite į visą transporto verslą Lon- 
done, pasižiūrėkite, ką ten galima būtų padaryti. Ir norėčiau, 
kad ateityje jūs savo nuomonę apie mane ir mano reikalus pa- 
silaikytumėte sau. Jei jūs, prieš atsivesdamas pas mane, tuos 
žmones, būtumėte nuvažiavęs į Londoną ir viskuo pats įsitiki- 
nės, tai nebūtumėte sugaišinęs, tiek laiko ir man, ir jiems. 

— Taip, sere,— atsakė Džerkinsas, keturiasdešimties metų sto- 
rulis, prašmatniai išsirėdęs kaip tikras manekenas iš vitrinos; 
dabar iš susijaudinimo, jį gausiai išpylė prakaitas. Jo veidas 
buvo apvytęs,. vaško spalvos, lūpos švelnios, paputusios. Viršuj 
kyšojo maža smaila nosis, o virš nosies žibėjo godžios, juodos 
akys. Jis nuolatos svajojo apie kokią nors stambią machinaciją, 
kuri padėtų jam tapti multimilijonierium ir ryškia figūra prem- 
jerose, polo rungtynėse, šunų parodose bei kitose aukštuomenės 
pramogose. Londone, kaip ir Niujorke, jis turėjo daugybę 
draugų. 

Reikia pasakyti, kad Kaupervudas jautė, jog Džerkinsas gali 
dar būti jam naudingas, tačiau dabar nenorėjo nieko aiškiai pa- 
sakyti; kalbėjo su Džerkinsu užuominomis, nes žinojo, kad jų 
pakaks — jis kuo greičiausiai puls paskui Grivzą ir Henšą, su- 
sitars su jais ir, kas žino, gal net.nuvažiuos į Londoną, kur... 
na, o geresnės reklamos už misterį Džerkinsą nesurasi! 

Ir tikrai, neilgai trukus po Grivzo ir Henšo išvykimo, Džer- 
kinsas išplaukė į Londoną, nes jis visas degė nekantrumu gau- 
ti savo dalį šioje milžiniškoje statyboje, kuri padėtų jam įsigyti 
išsvajotuosius milijonus. 

Nors pirmasis žingsnis dėl Čering-Kroso ruožo, tai yra po- 
kalbis su Grivzu ir Henšu, pasirodė, buvo ne toks sėkmingas, 
kaip tikėjosi Kaupervudas, tačiau tai nepakeitė jo pasiryžimo 
veikti toliau. Juk jis turėjo žinių, kurias jam suteikė Sipensas, 
o, be to, tikėjosi užvaldyti kokią nors kitą metro liniją, jeigu ne 
Čering-Krosą. Todėl jo namuose būdavo ruošiami ne tik pasi- 
tarimai, bet ir pietūs, o Eilinai net ėmė rodytis, kad jos vyras 
bent jau dalinai grįžta prie tokio gyvenimo, kuris buvo kadaise 
Čikagoje ir kuris paliko jai gražiausius, mMaloniausius prisimini- 
mus. Eilina ėmė galvoti, kad gal pralaimėjimas Čikagoje keistu 
likimo įgeidžiu prablaivė Kaupervudą, ir jis nutarė, bent jau 
formaliai, susigrąžinti tokius santykius, kurie jai vis dėlto būtų 
didelė paguoda, nors jis ir nebemyli jos. 

Iš tiesų gi Kaupervudas vis labiau žavėjosi Berenisės tem- 
peramentu. Jį džiugino jos žaismingi ir šelmiški prasimanymai, 
jos praktiški samprotavimai, jos poetiška nuotaika, jos užgai- 
dumas. Jam niekad nenusibosdavo stebėti ją, ir per palyginti 
trumpą laiką nuo jos atvykimo Čikagon jis pasijuto tiesiog jos 
apkerėtas ir buvo tuo labai patenkintas. 

Vieną pokštą, kuris nepaprastai patiko Kaupervudui, Bere- 
nisė iškrėtė visai neseniai Čikagoje. Sykį pavakarėje jie nuva- 
žiavo pietauti į viešbutį, kuriame jau buvo valgę kelis kartus 
anksčiau. Tačiau, prieš eidama į vidų, Berenisė nusivedė jį į ne- 
toliese esantį gojelį; tenai apsnigtoje aikštelėje, apsuptoje žema- 
ūgių ąžuolų ir pušų, stovėjo jo paties figūra iš sniego; truputį 
sušaržuota, bet nuostabiai panaši... Berenisė buvo atvažiavusi 
Čia rytą viena ir nulipdė ją. Vietoj akių ji įspraudė du žibančius 
pilkai melsvus akmenėlius, o vietoj burnos ir nosies — įvairaus 
dydžio pušų kankorėžius. Ji net atsigabeno jo skrybėlę ir šau- 
niai užvožė ją sniego seniui ant galvos, norėdama, kad jis būtų, 
dar panašesnis. Pamatęs tokią figūrą sutemoje, šaltam vėjui švil- 
paujant medžių šakose, nutviekstą paskutinių kruvinų saulės 
spindulių, Kaupervudas krūptelėjo. 

— Ak, Bevi! Ir prasimanyk tu man! Kada tu jį nulipdei, iš- 
dykėle? 

Jis juokėsi iš visos širdies, nes viena akis žiūrėjo truputį krei- 
vai, o nosis buvo tokia įspūdinga. 

— Šiandien iš ryto. Atvažiavau čia ir nulipdžiau savo myli- 
mąjį sniego senį. 

— Dievaži, jis panašus į mane! — stebėjosi Kaupervudas.— 
Bevi, kiek laiko tu jį lipdeiė 

— O, gal kokią valandą. 

Ji žengė žingsnį atgal ir kritiškai apžvelgė figūrą. Paskui pa- 
ėmė Kaupervudo lazdelę ir pridėjo ją prie sniego senio kišenės, 
kuri buvo pažymėta mažais akmenėliais. 

— Ak, koks tu nuostabus! Visas iš sniego, kankorėžių ir ak- 
meninių sagelių! 

Ji pasistiepė ir pabučiavo sniego senį į lūpas. 

— Bevil Jei nori bučiuotis...— Jis apkabino ją, ir jam pa- 
sirodė, kad jo rankose elfas, šešėlis.— Berenise, brangioji, tu 
mane iš proto išvesi. Sakyk, ar tu tikrai gyva mergaitė ar laumė, 
kerėtoja? 

— O tu nežinojai? — ji atsisuko ir ištiesė į jį išskėstus pirš- 
tus.— Aš esu kerėtoja ir galiu paversti tave sniegu ir ledu. 

Ir ji baugindama ėmė artintis prie jo. 

— Berenise, dėl Dievo meilės! Kokios paikystės! Kartais man 
atrodo, kad tu pati esi užburta. Bet tu gali mane kerėti, kaip 
nori, tik nepalik manęs. 

Jis bučiavo ją ir laikė tvirtai apkabinęs, bet ji ištrūko ir grį- 
žo prie sniego senio. 

— Na, matai, — sušuko ji — Tu viską sugadinai. Pasirodo, 
mielasis, kad jis netikras. O aš padariau jį visai kaip gyvą. Jis 
buvo toks didelis ir šaltas, jis norėjo, kad aš būčiau šalia jo. O 
dabar reikės sunaikinti mano vargšą sniego senį, kad niekad nie- 
kas jo gerai nepažintų, tik aš. 

Staiga kirtusi su Kaupervudo lazdele, ji suardė figūrą. 

— Štai aš sukūriau tave, aš ir sunaikinu! 

Šitaip kalbėdama, ji žarstė sniegą pirštinėtomis rankomis, o 
jis susižavėjęs žiūrėjo į ją. 

— Paklausyk, Bevi, mano laime. Ką tu pasakei? Daryk, ką 
nori —sukurk mane ar sunaikink, tik nepalik. Tu vedi mane 
į neregėtus kraštus, tu keli man nepatirtus jausmus, rodai 
nuostabų savo pasaulį —ir aš laimingas. Tu tiki, kad taip yra? 

— Žinoma, brangusis, žinoma, — atsakė ji taip ramiai ir to- 
kiu tonu, tarytum visos tos scenos nė būti nebuvo.— Taip turi 
būti. Taip ir bus. 

Berenisė paėmė jį po ranka. Atrodė, lyg ji būtų grįžusi iš 
kokio ekstazės ar iliuzijų pasaulio, apie kurį jis labai norėjo 
paklausinėti ją, bet jautė, kad nereikia to daryti. Tačiau dabar 
labiau, negu kada nors anksčiau, jis jautė joje kažką nepapras- 
tai jaudinančio, dabar, kai žinojo, kad gali žiūrėti į ją ir liesti 
ją, kad nereikia prašyti jokių leidimų ir laukti draudimų, kad 
tikrovė kupina žemiško gėrio ir džiaugsmo. Ir jis tikrai Nnie- 
kada nenorės pasitraukti nuo Berenisės, nes niekad nebuvo su- 
tikęs panašios moters — ji tokia permaininga, įdomi, tokia pro- 
tinga ir sumani, o kartų kažkokia nereali ir užgaidi. Taip, ji tik- 
ra artistė. Ji pati įdomiausia ir nuostabiausia moteris iš visų, 
kurias tik jam teko matyti! 

O ir grynai fizine prasme Berenisė nuo pat pradžių ne tik 
stebino jį bet ir žavėjo. Ji nemokėjo bejėgiškai ir bevališkai at- 
siduoti. Ji nebuvo tik paprasta moteriška būtybė savo pačios ir 
kieno kito malonumui. Priešingai, kupina meilės ir aistros, ji vi- 
sada puikiai nusivokė, kame slypi jos žavesys — išsidraikiusiuo- 
se aplink veidą rusvo aukso spalvos plaukuose, jaudinančiame 
ir svaiginančiame mėlynų akių žvilgsnyje, kupiname nenugali- 
mo patrauklumo, mįslingai ir kerinčiai besišypsančių lūpų pa- 
bučiavime, 

Iš tiesų, likęs vienas po giliai jį sukrečiančių susitikimų su 
ja, jis galvodavo, kad jos jausmas ne paprasta neribota lauki- 
nė aistra; gerai ir aiškiai nujausdama, ko vertas jos grožis, Be- 
renisė sugebėdavo nuteikti Kaupervudą taip, kad jis pajusdavo, 
ko niekad dar nebūdavo jautęs, nes šioje sąjungoje jis labiau 
už Berenisę žavėjosi siela ir kūnų, buvo paskendęs pasakiškoje 
jos esybėje. 


- 16 skyrius 


Žinodamas, kad reikės susitikti su Toliferiu aptarti bent kai 
kurias detales dėl veiksmingų žygių Eilinos atžvilgiu, Kauper- 
vudas nutarė pasisakyti jai už kelių savaičių, jog jis važiuojąs 
į Londoną, o ji, jei norėsianti, galėsianti keliauti drauge. Apie 
tai jis praneš ir Toliferiui, duodamas suprasti, jog Toliferis tu- 
rTės užimti ją taip, kad ji nesikankintų, kaip anksčiau, dėl savo 
vyro abejingumo. Kaupervudo nuotaika tuo metu buvo kuo 
puikiausia. Jis jautė: štai po tokio ilgo tragiškų nesutarimų -lai- 
kotarpio pagaliau pavyks sutvarkyti reikalus, palengvinti jos 
sielvartą ir sudaryti įspūdį, kad tarp jų — taika. 

Žiūrėdama į jį — jis buvo tokios sveikos išvaizdos, pasiti- 
kintis savim, linksmas, dėvėjo pilką skrybėlę, pilkas pirštines ir 
mojavo lazdele, o į atlapą buvo įsisegęs dailią gėlę — Eilina 
stengėsi, kad nenusišypsotų jam bent kiek meiliau, nes jautė, 
kad jis nėra to vertas. Jis iš karto ėmė kalbėti apie savo rei- 
kalus. Ar ji pastebėjusi laikraščiuose skelbimus, kad vienas iš 
aršiausių jo priešų Čikagoje neseniai mirė? Ką gi, viena bė- 
da mažiau! Ką jie valgys pietums? Būtų gerai, kad Adrianas 
paruoštų jūros liežuvio, jeigu ne per vėlu. Tarp kitko, jis buvo 
labai užsiėmęs; lankėsi Bostone ir Baltimorėje, o dabar trum- 
pam turi nuvažiuoti į Čikagą. Be to, Londono reikalai... jis do- 
mėjosi jais, ir, galbūt labai greitai reikės ten važiuoti. Gal ji 
norėtų keliauti drauge? Žinoma, ten jis turės labai daug rei- 
kalų, bet ji galės pabuvoti Paryžiuje ar Biarice, o jis aplankys 
ją sekmadieniais. 

Eilina, staigiai užklupta tokių naujų pasiūlymų, net pasviro 
į priekį savo kėdėje; jos akys nušvito džiaugsmu. Paskui, atsi- 
minusi tikruosius jų santykius, ji susitvardė ir vėl atsirėmė 
į atlošą. Ji buvo patyrusi per daug jo apgavysčių, kad būtų ga- 
lėjusi patikėti. Tačiau ji nutarė apsimesti tikinti, kad jis kviečia 
ją, norėdamas pabūti drauge. 

— Puiku! Ar tu tikrai nori, kad aš važiuočiau? — paklausė 
ji. 

— Argi aš kviesčiau, mieloji, jeigu nenorėčiau? Žinoma, no- 
Tiu. Man teks žengti svarbų žingsnį. Gali pasisekti, o gali ir ne. 
Šiaip ar taip, tu buvai su manim, kai aš ėmiausi dviejų ankstes- 
nių žygių; manau, kad būsi drauge ir dabar. 

Jis melavo su įprastu jam lipšniu utilitarizmu, taikydamas į 
pačias jautriausias jos meilės stygas. 

— Taip, Frenkai, aš norėčiau keliauti su tavim, jei tu taip 
nori. Tai bus nuostabu. Aš pasiruošusi vykti, kada tik reikės. 
Kada mes išplauksim? Kokiu laivu? 

— Liepsiu Džemišonui sužinoti ir pranešiu tau, — pasakė jis. 

Džemisonas buvo asmeninis jo sekretorius. 

Eilina priėjo prie durų ir paskambino Karui, norėdama duoti 
jam nurodymus dėl pietų; ji staiga atgijo visa savo esybe. Jai 

atrodė, kad padvelkė pirmykštė jų laime, kada ji dalijosi su 
Kaupervudu galybe ir laimėjimais. Ji liepė Karui surasti laga- 
minus ir apžiūrėti juos. 

Paskui Kaupervudas pasidomėjo, kaip laikosi tropikų paukš- 
čiai, kuriuos jis buvo parsisiųsdinęs savo oranžerijai, ir pasiūlė 
pasižiūrėti jų. Eilina, visa nušvitusi džiaugsmu, gyvai žengė šalia 
jo; ji įdėmiai stebėjo jį, kol jis apžiūrinėjo du baikščius tropi- 
kų gyventojus iš Orinoko ir laikas nuo laiko sušvilpdavo, ragin- 
damas patinėlį sukrykšti skardžiu balsu. 

Staiga Kaupervudas atsisuko į Eiliną ir tarė: 

inai, Eilina, aš visada norėjau paversti šį pastatą tikrai 
puikiu muziejum. Aš ir toliau perku visokius dalykus, ir, matyt, 
čia tikrai susidarys viena iš geriausių privačių kolekcijų. O pas- 
taruoju metu.ėmiau galvoti, kaip susitarti su tavim, kad muzie- 
jus išliktų ir po mano mirties — o mirti vis tiek reikės anksčiau 
ar vėliau — ne tiek mano atminimui, kiek žmonių džiaugsmui, 
tų žmonių, kurie mėgsta panašius dalykus. Aš ruošiuosi surašyti 
naują testamentą, kuriame būtų ir tai paminėta. 

Eilina truputį nustebo. Ką visa tai reiškia? 

— Man greitai -bus šešiasdešimt metų, — ramiai kalbėjo jis 
toliau, — ir, nors nesiruošiu tuojau pat mirti, jaučiu, kad reikia 
sutvarkyti reikalus. Mano valios vykdytojų bus penki, ir aš no- 
riu išvardinti tris iš jų — misterį Doleną iš Filadelfijos, misterį 
Koulą, o taip pat Centrinę akcinę bendrovę. Dolenas ir Koulas 
tokie žmonės, kurie žino, kaip finansiškai tvarkyti ir vykdyti 
tokius nurodymus. Tikiuosi, jie įvykdys mano norus. O kadangi 
aš noriu palikti tave gyventi šiuose rūmuose iki tavo mirties, 
tai norėčiau įrašyti ir tave greta Doleno ir Koulo, kad tu pati. 
galėtum atidaryti rūmus visuomenei arba prižiūrėti, kad viskas 
būtų tam paruošta. Aš noriu, kad rūmai būtų gražūs ir liktų 
gražūs po mano mirties. 

Dabar Eilina dar labiau susijaudino. Ji negalėjo įsivaizduo- 
ti, kas privertė jį taip rimtai atsižvelgti į ją, tvarkant savo rei- 
kalus, bet buvo labai patenkinta. Gal jis iš tiesų galvoja pradėti 
ramesnį gyvenimą? 

— Tu žinai, Frenkai, — pasakė ji, stengdamasi per daug ne- 
parodyti savo jausmo,— kaip svarbu man buvo viskas, kas lie- 
čia tave. Aš niekad neturėjau kito gyvenimo, be tavęs, ir nie- 
kad neturėsiu, nors tau visa tai, atrodo, nesvarbu. O dėl šių 
rūmų tu gali būti ramus, palikdamas juos man ar paskirdamas 
mane viena iš savo valios vykdytojų — aš niekad nieko nepa- 
keisiu. Aš niekad nepretendavau į tokį skonį ar supratimą, kokį 
tu turi, bet tu Žinai, kad tavo norai man visada buvo šventi. 

Klausydamas šitų žodžių, Kaupervudas pirštu erzino žalsvai 
oranžinę papūgą makao, kuri savo šaižiu balsu ir ryškiomis spal- 
vomis tarytum tyčiojosi iš orios Kaupervudo nuotaikos. Bet Ei- 
linos kalba jį sujaudino; jis ištiesė ranką ir patapšnojo jos petį. 

— Žinai, Eilina. Aš labai norėčiau, kad mudu abu žiūrėtume 
į gyvenimą vienomis akimis. O kadangi taip neišeina, aš noriu 
rasti kuo geriausią kompromisą, nes žinau, kad tu prisirišusi 
prie Manęs ir ateityje būsi prisirišusi, nepaisant to, kas buvo ir 
kas dar gali būti. Patikėsi ar ne, bet aš nuoširdžiausiai noriu 
atsilyginti už tai, ir atsilyginsiu. Dalis viso to yra šis namas ir 
kiti dalykai, apie kuriuos aš noriu su tavim pakalbėti. . 

Vėliau, pietaudamas, jis papasakojo apie savo sumanymą 
įsteigti ligoninę su turtingomis tyrimo laboratorijomis ir kitas 
labdaringas įstaigas. Jis pareiškė, kad dėl tų reikalų jam dažnai 
teks buvoti Niujorke ir šiuose namuose. Todėl jis norėtų, kad ji 
nuolatos gyventų čia. Žinoma, laikas nuo laiko ji taip pat galės. 
pavažinėti po užsienį. 

Matydamas ją laimingą ir patenkintą, jis sveikino pats save, 
kad gerai pavyko susitarti su ja tokiomis sąlygomis. Jei ir toliau 
taip klosis — viskas bus gerai. 


17 skyrius 


Tuo tarpų Londone Džerkinsas skubėjo pranešti savo part- 
neriui Klorfeinui pritrenkiančią naujieną — didysis Kaupervu- 
das, jo nuomone, tikrai domisi visa Londono metro sistema! Jis 
papasakojo, ką Kaupervudas kalbėjo, o taip pat paaiškino, kad 
jie padarę klaidą, nesuvokdami, jog žmogus su tokiu kapitalu 
tikriausiai nepanorės prasidėti tik su viena nedidele metro lini- 
ja. Net juokinga, kad Grivzas ir Henšas manė jį pasitenkinsiant 
tik penkiasdešimčia procentų jų akcijų! Mažiau kaip apie pen- 
kiasdešimt vieną procentą nereikėjo nė kalbėti! Negi Klorfeinas 
galvoja, kad Grivzas ir Henšas pajėgs surasti kapitalų savo li- 
nijai Anglijoje? 

Klorfeinas, stambus ir apkūnus olandas, labai apsukrus viso- 
kiose smulkiose kombinacijose, tačiau bailys ir neišmanėlis, 
nieko nenutuokiantis apie didelius finansinius užmojus, į tai at- 
sakė: 

— Visai ne! Per daug čia visokių kontraktų. Per daug kom- 
panijų kovoja viena su kita dėl atskirų linijų. Nė viena iš tų 
kompanijų neturi jokio noro susijungti ir pateikti gyventojams 
ištisinę liniją, kuria būtų pakankamai pigu važinėti. Visa tai aš 
pats esu patyręs, nes daugelį metų važinėju po Londoną. Tik 
pagalvokite, yra dvi centrinės linijos — Metropoliteno ir Rajo- 
ninė, kurios aptarnauja pačią judriausią Londono dalį...— ir jis 
ėmė nurodinėti kai kurias praktines, o taip pat finansines klai- 
das, padarytas šių linijų bendrovių, bei sunkumus, kylančius iš 
tų klaidų. Savininkai nesiruošia ne tik sujungti linijas ar pasta- 
tyti atsišakojimus, bet net elektrifikuoti bei modernizuoti se- 
nąsias. Jie leidžią kursuoti garvežius tuneliais ir atvirais ruo- 
žais. Vienintelė kompanija, dar šiek tiek protingesnė, tai toji, 

kuriai priklauso Sičio — Pietų Londono linija, einanti nuo Mo- 
numento iki Klefem-Komono. Ji elektrifikuota, su trečiuoju bė- 
giu — vienintelis gerai prižiūrimas ruožas mieste su tiksliai kur- 
suojančiais traukiniais, gerai apšviestas. Ir vis dėlto jis labai 
trumpas; keleiviams tenka persėsti į žiedinę liniją ir vėl papil- 
domai mokėti. Londonui tikrąi reikią tokio žmogaus, kaip Kau- 
pervudas, ar grupės anglų finansininkų, kurie galėtų drauge fi- 
nansuoti ir išplėsti visą sistemą. 

Iš numatomų tiesti linijų, galinčių atitekti Kaupervudui, bu- 
vo ruožas nuo Beiker-strito iki Vaterlo, užplanuotas londoniečio 
Ebingtono Skaro. Skaras, nors buvo gavęs leidimą, bet jau dau- 
giau kaip metai nieko nedarė. Paskui dar ėjo kalbos apie Ra- 
joninės linijos pratęsimą, bet abiem atvejais buvo reikalingas 
kapitalas. 

— Reikia pasakyti —užbaigė Klorfeinas,— kad Kaupervu- 
das, jei tik panorės, be didelio vargo gaus Čering-Kroso liniją. 
Elektros transporto bendrovė jau prieš dvejus metus atsisakė 
ją finansuoti. Nuo to laiko leidimas atiteko šiems dviem inžinie- 
riams, o kadangi jie kviečia Kaupervudą, tai neabejoju, kad dau- 
giau jokių kandidatų nėra. Be to, jie nėra transporto specialis- 
tai ir, neradę kito tokio turtingo žmogaus, kaip Kaupervudas, 
vargu aI įvykdys savo sumanymą. 

— Vadinasi, nėra ko labai jaudintis dėl jų? — paklausė 
Džerkinsas. | 

— Manau, kad ne,— patvirtino Klorfeinas— Bet aš galvo- 
ju, jog vertėtų susirišti su žmonėmis, valdančiais dvi senąsias 
žiedines linijas — Rajoninę ir Metropoliteno — ar su kai kuriais 
bankininkais iš Trednidl-strito. Gal iš jų ką nors sužinosime. Jūs 
pažįstate Krošą iš firmos ,„Krošas ir Vouksas“? Jie ieško Grivzui 
ir Henšui pinigų nuo to laiko, kai tie gavo leidimą. Aišku, jiems 
nesiseka, kaip nesisekė tiems veikėjams iš Elektros transporto 
bendrovės. Jie per daug nori. 

— Elektros transporto bendrovė? — paklausė Džerkinsas.— 
Ta pati, kuri pirmoji gavo leidimą šiai linijai. Kas ten per pub- 
lika2 

Staiga pagyvėjęs, Klorfeinas prisiminė daugybę faktų apie 
juos, — Mažiau, negu buvo atskleidęs Sipensas, bet pakankamai, 
kad jie abu susidomėtų. Iš Klorfeino atminties gelmių išniro Stei- 
nas, Raideris, Bulokas ir Džonsonas; ač Džonsonas ir Steinas. 
Jie buvo vieni pirmųjų, sumaniusių Čering-Kroso ir Hempstedo 
liniją. Steinas priklausė aukštajai visuomenei ir buvo stambus 
Rajoninio, o taip pat Sičio — Pietų Londono linijų akcininkas. 
Džonsonas buvo Steino ir Rajoninės bei Metropoliteno linijų ju- 
ristas, o taip pat turėjo abiejų linijų akcijų. 

— Na, o kodėl mums nepasikalbėti su tuo Džonsonu? — 
paklausė Džerkinsas, kuris, gavęs pylos nuo Kaupervudo, la- 
bai stengėsi viską sužinoti ir įsidėmėti. — Jis turėtų būti puikiai 
informuotas apie jų reikalus. 

Klorfeinas stovėjo prie lango, žiūrėdamas žemyn į gatvę. 

— Puiki mintis! — šūktelėjo jis, atsisukdamas į Džerkinsą.— 
Iš tiesų! Kodėl gi ne? Tik...— jis nutilo ir dvejodamas pažvel- 
gė į Džerkinsą.— Ar tai bus pakankamai etiška? Kiek aš supran- 
tu, mes neturime teisės sakyti, kad atstovaujame Kaupervudui. 
Jūs sakėte jį sutikus pasimatyti su Grivzu ir Henšu Niujorke 
dėl to, kad mes jį prašėme. Jis juk neįpareigojo mūsų ką nors 
daryti jų atžvilgiu. 

— O aš manau, kad nebloga būtų truputį pakratyti tą Džon- 
soną,— pasakė Džerkinsas,— pasakyti jam, kad Kaupervudas ar 
kitas koks mūsų pažįstamas Amerikos milijonierius domisi ke- 
lių linijų sujungimo planu, o paskui užsiminti, kad jam galima 
būtų parduoti Čering-Kroso liniją, jei kompanija vėl susigrąžin- 
tų ją į savo rankas. Tada mes gautume neblogas premijas, už tai, 
kad suvedėme juos, ir taptume akcininkais — tada juk turėtu- 
me teisę. Be to, jei mes dabar įsigytume akcijų ir parduotume 
jiems arba Kaupervudui, tai galėtume tapti pirkimo ir pardavimo 
agentais. Kodėl gi ne? 

— Nebloga idėja,— pasakė Klorfeinas, dar labiau pagyvė- 
jęs.— Bandysiu paskambinti jam telefonu. 

Jis iš lėto nuėjo į gretimą kambarį ir jau norėjo skambinti, 
bet susilaikė ir pažvelgė į Džerkinsą. 

— Aš manau, paprasčiausia būtų pasakyti, kad mums reika- 
linga finansinė konsultacija, apie kurią telefonu nepatogu kal- 
bėti. Jis pagalvos, kad gaus už tai honorarą, bet tegu ir galvoja, 
iki mes jam išaiškinsim, koks čia reikalas. 


— Gerai, — pasakė Džerkinsas.— O dabar skambinkime. 


Labai atsargiai išsiaiškinęs su Džonsonu per telefoną, Klorfei- 
nas atsisuko ir tarė: 

— Jis pasakė, kad priims mus rytoj vienuoliktą valandą. 

— Puiku! — sušuko Džerkinsas.— Atrodo, mes žengiame 
teisingu keliu. Žodžiu, veikiame. Jeigu jis pats ir nesuinteresuo- 
tas, tai gal žinos, kas suinteresuotas. 

— Visai teisingai, visai teisingai, — pritarė Klorfeinas, la- 
biausiai susirūpinęs tuo, kad jam už triūsą tektų pakankamai 
stambus kąsnis.— Gerai, kad aš jį prisiminiau. Iš viso to gali iš- 
eiti toks didelis dalykas, kokio mes dar nesame regėję. 

— Visai teisingai, visai teisingai! — aidu atkartojo Džerkin- 
sas labai nudžiugęs; žinoma, jis būtų džiaugęsis dar labiau, jei 
viskas būtų buvę sumanyta jo paties, nes jis visą laiką įsivaiz- 
davo esąs ne tik šios kombinacijos įkvėpėjas, bet ir varomoji 
jėga. 

Raiderio, Buloko, Džonsono ir Čanso, o taip pat lordo Steino 
kontoros buvo pačiame Stori-strito užkampyje, šalia Juridinių 
korporacijų rūmų. Jei ne šie rūmai, visas rajonas amerikiečiui 
būtų atrodęs labai netinkama vieta tokiems įžymiems ir pagarsė- 
jusiems žmonėms. Mažuose, perstatytuose trijų ar keturių aukš- 
tų pastatuose, anksčiau buvusiose pastogėse ir krautuvėlėse da- 
bar buvo įstaigos, bibliotekos, konsultacijos; čia įsikūrė apie tu- 
zinas juristų su savo stenografistėmis, klerkais, pasiuntiniais ir 
kitokiais pagalbininkais. 

Stori-stritas buvo toks siaurutis, kad šaligatvyje vargiai ga- 
lėjo išsitekti vienas žmogus šalia kito. O gatve tegalėjo prava- 
žiuoti du rankiniai vežimėliai, bet jokiu būdu ne didesni vežimai. 
Tačiau šia siaura gatve kasdien plūsdavo minios darbininkų ir 
visi tie, kurie tiesiu keliu norėdavo patekti į Strendą bei kitas 
miesto arierijas. 

Firma „Raideris, Bulokas, Džonsonas ir Čansas“ užėmė visus 
keturis aukštus Stori-strito trisdešimt trečiame numeryje; pasta- 
tas buvo tik dvidešimt trijų pėdų pločio, tačiau į gilumą turėjo 
penkiasdešimt pėdų. Pirmame aukšte, kur kadaise gyveno vieni- 
šas, nuo visų atsiskyręs senosios kartos teisėjas, dabar buvo 
įrengtas bendras priimamasis ir archyvas. Lordas Steinas turėjo 
nedidelę kontorą antrame aukšte iš kiemo pusės; trečiąjį aukštą 
užėmė trys svarbiausieji fiimos „nariai — Raideris, Džonsonas ir 
tame "aukšte. Elversono Džonsono kontora trečiojo aukšto gilu- 
moje savo langais žvelgė į nedidelį kiemą. Akmeninis jo grin- 
dinys kadaise buvo senoviško romėniško kiemo dalis, tačiau isto- 
rinę jo šlovę dengė kasdienybės uždanga tiems, kurie žiūrėdavo 
į jį kiekvieną mielą dieną. 

Čia nebuvo jokio pakeliamojo įrengimo arba, kaip jį vadina 
anglai, lifto. Didžiulė vėdinamoji anga kilo nuo trečiojo aukšto 
vidurio iki pat stogo, o kambariuose. taip pat buvo įrengta gero- 
kai pasenusi ventiliacija, kuri neva padėjo vėdinti orą vidaije. 
Be to, kiekviename kambaryje buvo židiniai, kuriuose migloto- 
mis, lietingomis žiemos dienomis lėtai degė anglys, ir nuo to 
viduje pasidarydavo dar jaukiau, dar mieliau. Kiekvieno juristo 
kambaryje stovėjo talpūs, geri stalai ir kėdės, o baltas marmu- 
rines židinių lentas puošė knygos ir statulėlės. Ant sienų kabojo 
seniai užgesusių Anglijos teisės mokslo žvaigždžių portretai ir 
Anglijos peizažai. 

Džonsonas, įtakingiausias ir besistengiąs finansiškai iškilti ir- 
mos narys, pirmučiausia buvo praktiška asmenybė, ir dažniausiai 
veikdavo taip, kaip jam atrodydavo naudingiausia asmeniškai. 
Tačiau kažkur jo sąmonės kamputyje liko vietos religiniams ap- 
mąstymams, ir jis net simpatizavo plintančioms nonkomiormistų 
pažiūroms. Jis mėgdavo samprotauti apie konservatyviosios ang- 

likonų bažnyčios veidmainyštę ir dvasinį nuskurdimą, o taip pat 
apie žemišką ir dangišką garbę, pelnytą įžymių sektantų, tokių,. 
kaip Džono Nokso, Viljamo Peno, Džordžo Fokso ir Džono Ves- 
lio. Painiame ir keistame jo minčių pasaulyje rasdavo prieglobstį 
labai skirtingos, netgi grynai antagonistinės sąvokos. Jis buvo 
įsitikinęs,. kad pasaulyje turi būti valdančioji klasė, kuri remtųsi 
ir išsilaikytų gudrumu, tegu ir ne visada pateisinamu. O kadangi 
Anglijoje ši klasė jau yra paremta nuosavybės, paveldėjimo ir 
pirmgimystės įstatymais, tai su tuo reikia skaitytis — tai yra 
teisinga ir visiškai nepakeičiama. Todėl neturtėliai savo dvasia, 
o taip pat ir medžiaginėmis vertybėmis, privalo būti nuolankūs, 
sunkiai dirbti ir pasitikėti dangiškuoju tėvu, kuris galų gale tu- 
Tėtų pasirūpinti ir jais. Antra vertus, jis buvo įsitikinęs, kad 
didžiulė bedugnė tarp neturtingo, bet protingo žmogaus ir to, 
kuris nepelnytai valdo turtą — žiauri ir didelė neteisybė. Tokia 
pažiūra palaikydavo jame pačias nepakančiausias religines nuo- 
taikas, kurios kartais virsdavo kone davatkišmumu. 

Nors jis ir buvo kilęs iš apačių, iš skurdžiųjų ir pažemintųjų 
visuomenės sluoksnių, tačiau visada smelkėsi į viršūnes, kur jo 
vaikai — du sūnūs ir duktė — jeigu jau ne jis pats, galės gyventi 
taip ramiai, kaip ir tie, kuriuos jis garbino ir drauge kritikavo. 
Tiesą pasakius, jis siekė titulo — pradžiai užtektų nepretenzin- 
go „sero“, kuris vėliau, jei laimė neapleis, padės pelnyti tolesnį 
karališkąjį dėmesį. Jis puikiai žinojo, kad, norint to pasiekti, 
reikia turėti žymiai daugiau pinigų, negu dabar, be to, įsigyti 
palankumą tų žmonių, kurie yra ir pinigingi, ir tituluoti. Taigi 
jis instinktyviai ir darė tai, kas buvo naudinga ir paranku tos 
klasės atstovams. 

Jis buvo nedidukas, atsparus, pasipūtęs ir laikėsi išdidžiai. 
Jo tėvas, Sautvorko dailidė, girtuoklis, visai nesirūpino savo 
šeima, kurioje buvo septyni asmenys. Jaunasis Džonsonas pra- 
dėjo dirbti pas kepėją — išnešiodavo į namus duoną. Stropus 
berniukas patraukė vieno kliento, spaustuvininko, dėmesį. Jis 
pasiėmė Džonsoną į spaustuvę pasiuntiniu, paskatino mokytis 
rašto ir imtis kokio nors naudingo darbo, kuris padėtų jam iš- 
bristi iš skurdaus ir vargingo gyvenimo. Ir Džonsonas pasirodė 
esąs gabus mokinys. Išnešiodamas įvairius leidinius prekybinin- 
kams ir verslininkams, jis vieną gražią dieną susipažino su jau- 
nu juristu Liuteriu Flečeriu, kuris balotiravosi į Londono savival- 
dybę nuo vieno Sautvorko rajono. Jisai pamatė, kad jaunasis 
Džonsonas, turėjęs tada ne daugiau kaip dvidešimt metų, pasi- 
žymi teisininko gabumais. Flečeris taip susidomėjo smalsiu ir su- 
maniu jaunuoliu, kad įstatė jį į vakarinę juridinę mokyklą. 

Nuo to laiko Džonsono reikalai pakrypo į gerąją pusę. Firma, 
į kurią jis paskui stojo dirbti, netruko įsitikinti gera juridine jo 
Nuovoka ir greit ėmė skirti jam didesnius juridinius uždavinius; 
sudarinėti kontraktus, nuosavybės dokumentus, testamentus, 
steigti bendroves. Dvidešimt dvejų metų jis išlaikė visus reika- 


59 


lingus egzaminus ir tapo firmos advokatu. Po metų jis susipažino 
su misteriu Baironu Čansu iš „„Buloko ir Čanso“ advokatų kon- 
toros; šis ir pasiūlė jam stoti pas juos kompanionu. 

Bulokas, turėjęs artimus ryšius su Juridinių korporacijų rū- 
mais, draugavo su tūlu Velingtonu Raideriu, juristu, turėjusiu 
dar daugiau įtakingų rūšių. Raideris tvarkė daugelio stambių 
žemvaldžių reikalus — jų tarpe grafo Steino, o taip .pat buvo 
Rajoninio metro ruožo juriskonsultas. Jis irgi susidomėjo Džon- 
sonu ir rimtai galvojo įkalbėti jį palikti Buloką. Tačiau asmeni- 
niai interesai ir draugiškumas Bulokui paskatino jį ieškoti kitų 
kelių pasinaudoti Džonsono patarnavimais. Pasikalbėję su Bulo- 
ku, jie visi susijungė į vieną firmą ir drauge dirbo jau dešimti 
„metai. 

Kartu su Raideriu į firmą stojo lordas Gordonas Roderikas 
Steinas, vyresnysis grafo Steino sūnus. Steinas buvo ką tik grį- 
žęs iš Kembridžo, ir jo tėvas galvojo, kad jis jau gali perimti tė- 
vo titulus. Tačiau jaunuolis keisto ir įnoringo temperamento dė- 
ka žymiai daugiau domėjosi praktiška ir nieko bendro su istori- 
niais titulais neturinčia veikla. Jis įžengė į visuomenę kaip tik 
tuo metu, kai finansinis genijus ne tik varžėsi su titulo spindėji- 
mu ir didybe, bet daugeliu atvejų net temdė jį. Kembridže Stei- 
nas domėjosi ekonomika, politika, sociologija ir net mielai pasi- 
klausydavo fabianininkų, nepamiršdamas žinoma, savo būsimo- 
jo paveldėjimo. Susipažinęs su Raideriu, besidominčiu vien tik 
stambiomis kompanijomis, kurių reikalus jam tekdavo tvarkyti, 
Steinas lengvai perėmė jo požiūrį, kad tikrieji ateities viešpa- 
čiai bus finansininkai. Pasauliui reikia kurti materialines gėry- 
bes, o finansininkas, pasišventęs tam darbui, bus didžiausia jėga 
visuomenės vystymesi. 

Su šitokiais įsitikinimais, Steinas ėmė studijuoti Anglijos kom- 
panijų įstatymus Raiderio, Buloko, Džonsono ir Čanso įstaigoje. 
Labiausiai jis suartėjo su Elversonu Džonsonu. Džonsoną Steinas 
laikė apsukriu miesčioniu, užsibrėžusiu aukštai iškilti, o Steinas 
Džonsonui buvo socialinių ir finansinių gėrybių paveldėtojas, ku- 
ris vis dėlto energingai ėmėsi semtis reikalingų praktinių žinių. 

Tiek Džonsonas, tiek ir Steinas iš karto suprato, kokias milži- 
niškas galimybes žada Londono metro linijos, ir jų interesai ne- 
apsiribojo vien Elektros transporto bendrove, kurioje jie iš pat 
pradžios sudarė pagrindinį branduolį. Jie pirmieji parėmė moder- 
nų Sičio—Pietų Londono linijos projektą, pirmieji investavo sa- 
vo kapitalą, numatydami, kad dvi senosios linijos, Metropolite- 
no ir Rajoninė, kirtusios patį Londono centrą, galės būti sujung- 
tos. Džonsonas įtikinėjo, lyg koks Demostenas atėniečius, kad 
tas finansininkas, kuris turės pakankamai pinigų supirkti tiek šių 
dviejų linijų akcijų, kad jam atitektų kontrolins paketas, bema- 
tant galės tapti šeimininku ir tvarkytis, kaip jam patiks. 

Po tėvo mirties Steinas su keliais bičiuliais, o taip pat su 
Džonsonu, bandė supirkti reikiamą kiekį Rajoninio ruožo akcijų, 

kad galėtų kontroliuoti abu ruožus, bet neįstengė to padaryti. 
Akcijos- buvo labai išsklaidytos, ir jie neturėjo pakankamai ka-: 
pitalo. O kadangi ruožai buvo netikusiai eksploatuojami ir davė 
maža pelno, jiems vėl teko išparduoti didelę dalį jau supirktų 
akcijų. 

O sumanytajai Čering-Kroso linijai, kurios nutiesimui jie or- 
ganizavo Elektros transporto bendrovę, neįmanoma buvo surink- 
ti pinigų, nes liko neparduota daug išleistų akcijų, gi statybai 
reikėjo milijono šešių šimtų šešiasdešimt tūkstančių -svarų sterI- 
lingų. Pagaliau per Grivzą ir Henšą jie pradėjo ieškoti finansi- 
ninko ar grupės finansininkų, kurie nupirktų iš jų Čering-Krosą 
arba susijungtų su jais ir drauge įgyvendintų jų svajonę perimti 
Metropoliteno ir Rajoninį ruožus. 

Tačiau iki šiol nieko iš to neišėjo. Džonsonas sulaukė ketu- 
riasdešimt septynerių, o lordas Steinas keturiasdešimties metų, 
abu jie buvo truputį nuvargę ir gerokai abejojo, ar pavyks tą 
sumanymą įgyvendinti. 


19 skyrius 


Štai kokia buvo padėtis, kai į Elversono Džonsono kontorą 
įžengė misteris Džerkinsas ir misteris Klorfeinas aptarti su juo 
ypatingai svarbaus reikalo. Jie pareiškė, kad kalba eina apie 
misterius Grivzą ir Henšą, kurie, kaip misteris Džonsonas tikriau- 
siai žinąs, neseniai vykę į Niujorką tartis su jų klientu misteriu 
Frenku Kaupervudu, o pastarąjį misteris Džonsonas irgi tikriau- 
siai žinąs. 

Misteris Džonsonas prisipažino apie tai girdėjęs. O kuo jis 
galįs būti naudingas džentelmenamsį? 

Buvo puikus pavasario rytas, koks retai tepasitaiko Londone. 
Saulė žėrė spindulius į romėnišką grindinį kieme. Kai jie įėjo, 
Džonsonas rausėsi dėžėje, kur buvo dokumentai, susiję su Si- 
čio — Pietų Londono ruožo byla dėl nuostolių. Jis buvo puikiau- 
siai nusiteikęs, nes diena buvo šilta ir šviesi; truputį pakilo Ra- 
joninio ruožo akcijų kursas; be to, ugninga kalba, kurią jis va- 
kar pasakė Tarptautinėje Epvorto sąjungoje, buvo teigiamai pa- 
minėta bent dviejuose rytiniuose laikraščiuose. 

— Kalbėsiu kaip galėdamas trumpiau, — pradėjo Džerkinsas. 
Jis vilkėjo pilką kostiumą, pilkus šilkinius marškinius, ryškų, 
margą, Mėlynos ir baltos spalvos kaklaraištį, nešiojo katiliuką, 
lazdelę ir, smalsiai stebėdamas Džonsoną, nutarė, kad pokalbis 
nebus lengvas. Džonsonas aiškiai buvo gudrus žmogus. 

— Jūs, misteri Džonsonai, be abejo, turėtumėte suprasti, — 
kuo maloniausiai šypsodamasis, — kad mes atsilankome neįparei- 
goti mMisterio Kaupervudo. Bet aš manau, kad jūs vis dėlto su- 
prasite, koks svarbus mūsų vizitas. Kaip jums žinoma, Grivzas 

ir Henšas turi reikalų su Elektros transporto bendrove, kurios 
įgaliotinis jūs esate. 

— Vienas iš įgaliotinių — atsargiai pasakė misteris Džonso- 
nas.— Bet jie jau seniai beprašė mano patarimų. 

— Taip, taip, — kalbėjo Džerkinsas.— Bet aš manau, kad jūs 
vis vien susidomėsite. Matote, mūsų firma suvedė Grivzą ir Hen- 
šą su Kaupervudu. Kaip jums žinoma, misteris Kaupervudas yra 
nepaprastai turtingas. Jis gausiai finansavo įvairių rūšių trans- 
portą Amerikoje. Sklinda kalbos, kad jis realizavo savąsias Či- 
kagos įmones ne mažiau kaip už dvidešimt milijonų dolerių. 

Išgirdęs apie tokią sumą, misteris Džonsonas pastatė ausis. 
Transportas palieka transportu — ar Čikagoje, ar Londone, ar 
kitur, o žmogus, sugebėjęs susikrauti iš jo dvidešimt milijonų 
dolerių, matyt, puikiai nusimano apie tokius dalykus. Džerkinsas 
suprato, kad jo žodžiai padarė įspūdį. 

— Galimas dalykas, — burbtelėjo misteris Džonsonas, truputį 
susierzinęs, tačiau stengdamasis neišsiduoti — bet kuo čia dėtas 
aš? Atsiminkite, kad aš esu tik vienas iš Elektros transporto 
bendrovės įgaliotinių ir neturiu jokių reikalų nei su misteriu 
Grivzu, nei su Misteriu Henšu. 

— Bet jūs esate suinteresuotas ištisine Londono metro siste- 
ma. Tai aš sužinojau iš misterio Klorfeino,— spyrėsi Džerkinsas.— 
Tai reiškia, — diplomatiškai pridūrė jis — kad jūs atstovaujate 
žmonėms, kurie domisi metro sistemos išplėtimu. 

— Drįstu pareikšti, misteri Džonsonai,— įsiterpė Klorfeinas,— 
kad laikraščiai kartais pamini jus, kaip asmenį, suinteresuotą 
Metropoliteno ir Rajoniniu ruožu, o taip pat Sičio — Pietų Lon- 
dono ir Centrine Londono linija. 

— Teisingai, — pasakė Džonsonas, laikydamasis šaltai ir abe- 
jingai.— Aš atstovauju toms bendrovėms kaip juristas. Bet man 
vis dar neaišku, ko jūs norite. Jei jus domina pirkimas ar par- 
davimas, susijęs su Čering-Krosu ar Fiempstedu, tai kreiptis rei- 
kia ne į mane. 

— Prašau dar minutę dėmesio, — nesiliovė Džerkinsas, pasi- 
lenkdamas arčiau prie Džonsono.— Reikalas štai koks: misteris 
Kaupervudas pasitraukia iš visų savo Čikagos transporto vers- 
lovių ir, nedirbdamas ten, neturės ką veikti. O jis ne iš tokių, 
kurie nieko neveiktų. Atsiminkite, jis dirbo Čikagoje daugiau 
kaip dvidešimt penkerius metus. Aš visai nenoriu pasakyti, kad 
jis ieškotų, kur įdėti kapitalą. Misteris Grivzas ir misteris Hen- 
šas įsitikino tuo. Juos pristatė jam mūsų firma „„Džerkinsas, Klor- 
feinas ir Rendolfas“. Misteris Klorfeinas vadovauja mūsų Londo- 
no skyriui. 

Džonsonas linktelėjo ir ėmė atidžiai klausytis. 

— Žinoma, — tesė Džerkinsas,— nei misteris Klorfeinas, nei 
aš neturime jokių Kaupervudo įgaliojimų kalbėti už jį. Bet mes 
jaučiame — Londono metro padėtis dabar tokia, kad, jeigu tin- 
kamas asmuo jam teisingai viską išaiškintų, tai visi, kurie turi 


62 


ką nors bendra su šiuo verslu, gautų nemažą pelną. Aš tikrai 
žinau, kad misteris Kaupervudas atsisakė Cering-Kroso ne todėl, 
kad jis neduos pelno, bet dėl to, kad jam nebuvo pasiūlyta pen- 
kiasdešimt vienas procentas akcijų, o jis visada stato tokią są- 
lygą. Be to, linija pasirodė jam gana trumpa, neturinti svarbaus 
ryšio su visa metro sistema, tokia, kuri gali būti eksploatuojama 
kaip atskira smulki nuosavybė. Jis domisi tik viso miesto trans- 
porto problema ištisai. 

Džerkinso balse pasigirdo meilikaujanti gaidelė. 

— Aš paprašiau misterį Klorfeiną,— sklandžiai dėstė jis — 
nuvesti mane pas tokį žmogų, kuris geriausiai nusimano Londo- 
ho metro reikaluose ir gali įvertinti misterio Kaupervudo susi- 
domėjimo reikšmę. Mat, jeigų mes viską teisingai suprato- 
me,— čia jis įrėmė į misterį Džonsoną beveik grasinantį žvilgs- 
nį — tai aišku, kad atėjo laikas sujungti ir modernizuoti visą 
metro sistemą, o visi puikiausiai žino, kad misteris Kaupervudas 
yra tikras genijus transporto srityje. Jis netrukus turi atvykti 
į Londoną, ir mes žinome, kad jam reikėtų susitikti ir pasikal- 
bėti su tokiu asmeniu, kuris įrodytų, jog čia reikalingas toks 
žmogus, kaip jis. Ir jeigu jūs, misteri Džonsonai, nenorite pri- 
sidėti prie šių reikalų, — Džerkinsas galvojo apie Steiną ir tas 
pažintis, kurių jam, tikriausiai, netrūko, — tai gal jūs žinote, kas 
gali mums padėti, ir galite duoti mums patarimą. Juk mes esa- 
me makleriai, ir norėtume šuinteresuoti misterį Kaupervudą. 
Mums tada atitektų dalis akcijų už paslaugas, nes be tarpinin- 
kavimo tokiu atveju neapsieinama. 

Džonsonas sėdėjo už stalo, įsmeigęs akis į grindis, nežiūrė- 
damas nei į Džerkinsą, nei į Klorfeiną. 

— Hmm! — pradėjo jis — Misteris Kaupervudas yra Ameri- 
kos multimilijonierius. Jis turi didžiulį patyrimą gatvių transpor- 
to ir viršgatvinių tramvajų srityje tiek Čikagoje, tiek kitur. Jūs 
norite, kad aš sudominčiau jį Londono metro problemomis. Ir 
jeigu aš tai padarysiu, tai, turbūt turėsiu sumokėti jums — aI 
bent jau prižiūrėti, kad jums būtų sumokėta už tai, kad mis- 
teris Kaupervudas leis kai kuriems londoniečiams, suinteresuo- 
tiems transportu, užkalti pinigo. 

Jis pažvelgė į viršų, pakeldamas antakius, o Džerkinsas atsa- 
kė jam išmanančiu žvilgsniu, bet nesiteikė ištarti nė žodžio. 

— Labai, pasakyčiau, praktiški pasiūlymai, — tęsė Džonso- 
nas, — ir aš neabejoju, kad kai kas gali iš to gerai pasipelnyti, 
bet kai kas ir ne. Londono metro problemos labai didelės. Tiek 
visokiausių projektų priruošta, tiek yra įvairiausių kompanijų, 
kurių veiksmus reikia suderinti, tiek daug leidimų linijų staty- 
bai išduota visokiems spekuliantams ir rangovams, neturintiems 
nė šilingo kišenėje.— Jis niūriai pažvelgė į atsilankiusius.— Rei- 
kės daugybės pinigų, milijonų svarų, sakyčiau, ne mažiau kaip 
dvidešimt penkių milijonų.— Jis liūdnai sugniaužė rankas — to- 
kia milžiniška buvo išlaidų našta.— Žinoma, mes esame girdėję 

apie misterį Kaupervudą. Jei aš neklystu. Čikagoje jis susilau- 
kė daug visokių kaltinimų — tokių kaltinimų, kurie, pasakyčiau, 
neturėtų trukdyti tokiam milžiniškam visuomeniniam užmojui, 
kurį jūs, džentelmenai, siūlote, tačiau, turint galvoj konservaty- 
vią Anglijos visuomenę. .. | 

— O, jūs kalbate apie tuos gudrius kaltinimus prieš finansi- 
nius jo metodus Čikagoje,— karingai pertraukė jį Džerkinsas.— 
Visa tai prasimanė jo varžovai, kurie pavydėjo jam sėkmės. 

— Žinau, žinau, — vis taip pat niūriai vėl prabilo Džonsonas.— 
Žmonės, turį reikalą su finansais, supranta ir turi galvoje tokią 
priešų taktiką. Tačiau čia jis vis tiek irgi turės priešų. Juk Ang- 
lija labai konservatyvi ir susitelkusi. Mes nemėgstame svetim- 
šalių, kurie atvyksta tvarkyti mūsų reikalų. Tačiau, kaip jūs sa- 
kote, misteris Kaupervudas yra tikrai labai gabus ir sumanus 
žmogus. Nežinau, ar atsiras žmonių, norinčių dirbti su juo, bet 
esu tikras, kad vargu ar atsiras toks, kuris sutiks atiduoti jam 
visiškai kontroliuoti tokią sistemą, apie kurią jūs kalbate— Jis 
atsistojo, nubraukė nuo kelnių bei liemenės kelias įsivaizduoja- 


mas dulkeles ir pridūrė: — Jūs sakote, kad jis atmetė Grivzo 
ir Henšo pasiūlymą? 

— Atmetė, — vienu balsu patvirtino Džerkinsas ir Kloriei- 
nas. 


— O kokios buvo jų sąlygos? 

Džerkinsas paaiškino. 

— Taip, taip. Vadinasi, jie norėjo išlaikyti savo kontraktą 
ir penkiasdešimt procentų. Na, visko neapgalvojęs ir nepasitaręs 
su kai kuriais savo bendradarbiais, aš negalėsiu pateikti jokių 
pasiūlymų. Tačiau, — pridūrė jis, — gal ir vertėtų kai kam iš mu- 
sų stambių akcininkų pasikalbėti su Kaupervudu, kai jis čia at- 
vyks. 

Iš tiesų gi Džonsonui atrodė, kad Kaupervudas buvo atsiuntęs 
šiuos du maklerius pašnipinėti, kokia čia padėtis. Tačiau kartu 
jis abejojo, ar Kaupervudas, būdamas amerikietis, nors ir labai 
turtingas, įstengs išpešti iš vietinių akcininkų net ir penkiasde- 
šimt procentų akcijų. Jam bus ypatingai sunku ir pradėti šį dar- 
bą. Antra vertus, prisiminus, kiek kapitalo investavo jis pats 
ir Steinas, dabar kyla grėsmė, kad Čering-Krosas vėl užgrius 
Elektros transporto bendrovę, pridarydamas jiems naujų išlai- 
dų... 

Duodamas suprasti, kad pokalbis baigtas, jis kreipėsi į abu 
atėjusius: | 

— Man reikia pagalvoti, džentelmenai. Užeikite vėl, na, sa- 
kysim, antradienį arba trečiadienį, ir aš pasakysiu, ar galiu jums 
padėti. 

Tai taręs, jis žengė durų link ir paskambino kurjeriui, kad 
tasai išlydėtų lankytojus į gatvę. Kai jie išėjo, Džonsonas atsi- 
stojo prie lango ir įsižiūrėjo į senovišką kiemą, vis dar skaisčiai 
nušviestą balandžio saulės. Galvodamas jis turėjo įprotį įremti 

liežuvį į skruostą, 0 rankas sudėti lyg maldai. Ilgai jis šitaip 
stovėjo. ir vis žiūrėjo pro langą. | 

O Klorfeinas ir Džerkinsas, eidami Stori-stritu, kalbėjosi: 

— Puiku! Labai jau gudrus tipas tasai... bet jis tikrai susi- 
domėjo. .. Čia jiems gera išeitis, jeigu tik jie turės pakankamai 
proto suprasti... 

— O ta Čikagos istorija! Aš taip ir maniau, kad ji užklius! — 
kalbėjo Džerkinsas.— Visada jam prikiša: tai jis kalėjime sėdė- 
jęs, tai jis moteris viliojąs. .. tarytum čia yra kas nors bendro 
su finansais. 

— Kvaila! Neapsakomai kvaila! — atsiliepė Klorfeinas. 

— Vis vien reikės ko nors griebtis. Reikės kaip nors tartis su 
spauda, — pasakė Džerkinsas. 

— Štai ką aš jums pasakysiu, — tarė Klorfeinas.— Jeigu kas 
nors iš vietinių turtuolių susitars su Kaupervudu, spauda savaime 
turės užsičiaupti. Žinokite, mūsų įstatymai yra kitoki, negu jūsų. 
Kuo labiau norima išpūsti kokį skandalą, tuo daugiau šmeižtų 
prasimanoma. Tai labai pavojinga, jeigu nėra kam užtarti, bet 
kai užtaria kokia stambi figūra — viskas būna gerai. Jūsų kraš- 
te, matyt, kitaip. Bet aš pažįstu čia daugumą stambesnių leidėjų 
ir, jeigu rėikės ką nors nutylėti, manau, kad pavyks. 

Ką Džerkinsas ir Klorfeinas laimėjo iš savo vizito pas Džon- 
soną, paaiškėjo iš Džonsono ir lordo Steino pokalbio tą pačią 
dieną Steino kontoroje, antrame Stori-strito namo aukšte. 

Reikia pasakyti, kad Steinas labai vertino Džonsono dorumą 
finansiniuose reikaluose ir ypatingai gerą praktinę jo nuovo- 
ką. Mat, Džonsonas, Steino akimis žiūrint, buvo tikras santū- 
raus religingumo ir moralinio taurumo įsikūnijimas. Šios ypa- 
tybės neturėtų leisti jam įsivelti į pernelyg gudrias, nors ir 
teisėtas juridines kombinacijas, kad kokia būtų didelė pagun- 
da pasipelnyti. Jis griežtai laikydavosi įstatymo raidės, tačiau 
tai nekliudė jam ieškoti spragų, kurias jis panaudodavo savo 
interesams arba savo priešų nemalonumui. Kažkas apie jį pasa- 
kė taip: „„Dorumas verčia jį gerai vesti knygas, bet leidžia 
išbraukti stambius skolinius įsipareigojimus.“ Ir Steinas pritarė 
tokiam teiginiui. Jis taip pat mėgo Džonsono ekscentriškumus ir 
visai atvirai juokdavosi iš jo tariamai karšto domėjimosi Tarp- 
tautine Epvorto lyga bei jos sekmadieninių mokyklų morale, iš 
griežtos jo abstinencijos bet kokių svaiginamųjų gėrimų atžvil- 
giu. Piniginiuose reikaluose jis nebuvo smulkmeniškas. Pagal 
savo pajamas jis gana dosniai aukojo bažnyčioms, sekmadieni- 
nėms mokykloms, ligoninėms ir Sautvorko Aklųjų institutui, kur 
jis buvo vienas iš valdybos narių ir taip pat neapmokamas ju- 
riskonsultas. 

Už labai kuklų atlyginimą Džonsonas tvarkė ir asmeninius 
Steino reikalus: jo indėlius, draudimo sutartis ir sprendė visas 
kitas pasitaikančias juridines problemas. Jie dažnai kalbėdavosi 
apie politiką bei tarptautinę padėtį, ir Steinas pastebėjo, kad 
Džonsono samprotavimai visais atvejais pasirodydavo esą labai 
blaivūs. Tačiau apie meną, architektūrą, poeziją, grožinę prozą, 
moteris, apie grynai žemiškus malonumus, neduodančius jokios 
naudos, jis nieko neišmanė. Kadaise, kai jie abu buvo daug jau- 
nesni, Džonsonas prisipažino Steinui nieko apie tai nežinąs. 

— Aš išaugau tokiose sąlygose, kad neturėjau galimybės ką 
nors apie tai sužinoti, — pasakė jis.— Man, žinoma, labai džiugu, 
kad mano berniukai mokosi Itone, o mergaitė — Bedforde, ir aš 
asmeniškai neprotestuoju prieš tą skonį, kurį jie išsiugdys. Pats 
gi esu teisininkas ir tuo labai džiaugiuosi. 

Jaunasis Steinas nusišypsojo, nes jam patiko šiurkštoka šių 
žodžių tiesa. Ir jis buvo patenkintas, kad jiedu stovi skirtingose 
visuomeninėse pakopose; Steinas tik retkarčiais pakviesdavo 
Džonsoną į seną savo dvarą Tregesole ar į dailius senus rūmus 
Berklio aikštėje. Bet ir ten beveik visuomet būdavo svarstomi 
tik verslo reikąlai. 

Tą dieną Džonsonas rado Steiną išsitiesusį patogioje čipen- 
deiliškoje kėdėje su aukšta atkalte ir apvaliomis atramomis ran- 
koms, užkėlusį kojas ant raudonmedžio stalo. Jis buvo su gerai 
pasiūtu smėlio spalvos vilnoniu kostiumu, su šviesiai rudais 
marškiniais ir tamsiai oranžiniu kaklaraiščiu; retkarčiais nerū- 
pestingai nuberdamas cigaretės pelenus, Steinas peržiūrinėjo Pie- 
tų Afrikos De Birso deimantų kasyklos kompanijos ataskaitas, 
kurios domino jį kaip akcininką. Stai dvidešimt jo įsigytų ak- 
cijų duoda kasmet maždaug du šimtus svarų sterlingų. Steino 
veidas buvo pailgas, gelsvas, nosis didelė ir šiek tiek lenkta, 
kakta žema, akys tamsios ir aštrios, burna didelė ir gana maloni, 
o smakras truputį atsikišęs. 

— Tai jūs čia! — šūktelėjo jis, kai Džonsonas pasibeldęs įėjo 
į vidų.— Na, kaip laikotės, gerasis mano šventuoli? Šį rytą skai- 
čiau apie tą jūsų kalbą Stiknyje, berods? 

— O, taip, — atsiliepė Džonsonas, labai patenkintas, kad Stei- 
nas žinojo apie tai; jis nervingai segiojo juodo kasdieninio švar- 
ko sagas.— Susiginčijo dviejų tos parapijos bažnyčių dvasininkai, 
ir man teko juos taikyti. Paskui jie paprašė pasakyti nedidelę 
kalbą, ir aš pasinaudojau proga truputį juos pamokyti. 

Prisiminęs tą kalbą, jis išdidžiai pasitempė ir atrodė labai 
orus. Steinas suprato jo nuotaiką. 

— Labai gaila, Džonsonai,— pajuokavo jis,— kad jūs negali- 
te kalbėti parlamente arba teisme. Bet aš jums patariu pradėti 
nuo parlamento, o paskui pereiti į teismą. Jūs per daug reikalin- 
gas čia, kad mes išleistume jus į teismą. 

Jis nuoširdžiai ir labai maloniai nusišypsojo „Džonsonui, ku- 
ris, patenkintas tokiu pagyrimu, visas tiesiog nušvito. 

— Žinote, aš jau seniai galvoju apie parlamentą. Mums iš- 
kyla tiek visokių reikalų, kad aš, ten būdamas, galėčiau daug 
kuo padėti. Raideris su Buloku apie tai nuolatos kalba. Tiesą sa- 
kant, Raideris ragina mane iškelti savo kandidatūrą jo rajone 
prieš rugsėjo mėnesio rinkimus. Jis galvoja, kad aš galėčiau lai- 
mėti, jei pasakyčiau kelias kalbas. 

— O kodėl gi ne? Geresnio kandidato ir nerasi. Žinote, Rai- 
deris ten įtakingas asmuo. Patariu jums taip ir padaryti. Jeigu 
aš ar Mano draugai galėtume jums kuo nors padėti, tai sakykite 
man. Mielai padėsiu. 

— Labai malonu girdėti, ir aš turėsiu galvoje jūsų pasiūly- 
mą,— atsakė Džonsonas.— Beje, pas mane kontoroje kai kas bu- 
vo... Manau, tai sudomintų ir jus. 

Jis nutilo, išsitraukė nosinę ir nusišnypštė, o Steinas smalsiai 
žiūrėjo į jį. 

— Na, kokios čia paslaptys? 

— Mano kontoroje neseniai lankėsi du žmonės — Vilardas 
Džerkinsas, amerikietis, ir Vilemas Klorfeinas, olandas. Jie yra 
makleriai, Klorfeinas — Londone, o Džerkinsas — Niujorke, ir 
papasakojo man įdomių dalykų. Jūs prisimenate tą leidimą, kurį 
mes pardavėme Grivzui ir Henšui už trisdešimt tūkstančių svarų 
sterlingų? 

Steiną sudomino ir pralinksmino paslaptingas Džonsono tonas. 
Jis nukėlė kojas nuo stalo, padėjo į šalį skaitytą ataskaitą ir su- 
šuko, atidžiai žiūrėdamas į Džonsoną: 

— Vėl ta prakeikta Elektros transporto bendrovė! Kas ten 
darosi? 

— Atrodo, — kalbėjo Džonsonas, — kad jie visai neseniai 
buvo nuvykę į Niujorką tartis su tuo multimilijonierium Kauper- 
vudu. Atrodo taip pat, kad jie tepasiūlė jam pusę savo trisdešimt 
tūkstančių svarų sterlingų vertės leidimo už tai, kad jis duotų 
pinigų ruožo tiesimui— Džonsonas ironiškai prunkštelėjo.— O 
vėliau, žinoma, jis turėtų sumokėti jiems šimtą tūkstančių svarų 
sterlingų kaip inžinieriams už paslaugas. 

Po tų žodžių jau abu nesusilaikė neprunkštelėję. 

— Žinoma, — tęsė Džonsonas,— jis atsisakė. Ir tuo pačiu me- 
tu paaiškėjo, ko jis iš tiesų nori, — jis nori paimti kontrolę į sa- 
vo rankas. Arba taip, arba nieko. Atrodo, — bet jau tie žmonės 
taip sako, — kad. Kaupervudas pareiškė susidomėjimą tokiu ruo- 
žų sutvarkymu, apie kurį jūs ir aš galvojome prieš dešimtį metų. 
Kaip žinote, iš Čikagos jam tenka nešdintis. 

— Taip, žinau, — pasakė Steinas. 

— Be to, aš ką tik perskaičiau apie jį straipsnį, kurį tie du 
makleriai man paliko. Štai — ir jis ištraukė iš kišenės visą Niu- 
Jorko „San“ puslapį, kurio vidury buvo didelis, plunksna pieštas 
Kaupervudo portretas, labai panašus į originalą. 

Steinas atskleidė puslapį ir atidžiai pasižiūrėjo į portretą, o 
paskui pakėlė akis į Džonsoną. 

— Šauniai atrodo, tiesa? Kupinas energijos! 

Paskui jis peržiūrėjo straipsnį, kuriame buvo aprašytos kai 
kurios Kaupervudo verslovės. 

— Du šimtai penkiasdešimt mylių... ir viskas per dvidešimt 
metų. 

Paskui jis ėmė skaityti skyrelį, kur buvo aprašinėjami Kau- 
pervudo rūmai Niujorke, o paskaitęs pridūrė: 

— Atrodo, kad jis išmano ir apie meną. 

— Ten yra skyrelis, — įsiterpė Džonsonas,— kur rašoma apie 
jo nesėkmes Čikagoje. Atrodo, kad čia įpainiota ir politika, ir 
santykiai su aukštuomene. | 

Jis palaukė, kol Steinas perskaitys. 

— Dievaži, na ir pjautynės ten! — pareiškė Steinas, valan- 
dėlę paskaitęs.— Matote, jo turtas vertinamas dvidešimčia mili- 
jonų. 

— Visai teisingai, taip kalbėjo ir tie du makleriai. Bet, svar- 
biausia, jie pasakė, kad jis pats atvyksta čia maždaug po dvie- 
jų savaičių. Jie nori štai ko — kad aš su juo susitikčiau ir pasi- 
kalbėčiau ne tik apie šią Čering-Kroso liniją, — jie kažkaip nu- 
jaučia, kad mums teks atsiimti ją, — bet ir apie tokią ištisinę sis- 
temą, apie kokią mes galvodavome. 

— Bet kas vis dėlto yra tie žmonės, tas Džerkinsas su Klor- 
feinu? — paklausė Steinas.— Kaupervudo bičiuliai? 

— Visai ne, visai ne,— skubėjo aiškinti Džonsonas.— Priešin- 
gai, jie prisipažįsta, kad yra paprasčiausi banko agentai, ir tiki- 
si gero atlyginimo ar iš Grivzo ir Henšo, ar iš Kaupervudo, ar 
iš mūsų, ar iš tų, kuriuos jiems pavyks sudominti; o gal ir iš vi- 
sų kartu. Šiaip ar taip, ne Kaupervudas juos siuntė. 

Steinas pašaipiai truktelėjo pečiais. 

— Atrodo, — kalbėjo toliau Džonsonas, — jie kažkaip suuo- 
misterį Kaupervudą vadovu, o taip pat nušviesčiau jam sujun- 
dė, kad mes domimės linijų sujungimo projektu. Jie norėtų, kad 
aš surinkčiau didelį būrį investuotojų ir rekomenduočiau jiems 
gimo idėją taip, kad jis susidomėtų. Už tai, žinoma, jie tikisi at- 
lyginimo. , 

— Visai neblogas sumanymas| 

Steinas stebėdamasis žvelgė į jį. 

— Žinoma, tokios kombinacijos aš atsisakiau, — atsargiai tę- 
sė Džonsonas.— Bet man atrodo, kad čia slypi kažkas daugiau, 
negu iš karto atrodo. Gal iš tiesų Kaupervudas suinteresuotas, ir 
mudviem reikėtų atkreipti dėmesį. Juk toji Čering-Kroso linija 
kaip akmuo karo mums ant kaklo. Žinoma, aš labai gerai žinau, 
kad niekas nenorės įsileisti čia Amerikos milijonieriaus ir ati- 
duoti jo valdžion mūsų metro linijų. Tačiau jis galėtų susijungti 
čia su kokia nors grupe — su jumis, lordu, Etindžu bei Hedonfil- 
du —ir gal galėtų būti sugalvota kokia nors bendra valdymo 
forma. 

Jis stabtelėjo, žiūrėdamas, kokį įspūdį visa tai padarė Stei- 
nui. | 

— Teisingai, Elversonai, teisingai — pasakė Steinas.— Jeigu 
kai kurie mūsų akcininkai tebesidomi visu šiuo reikalu taip, kaip 
prieš keletą metų, tai mes galėsime pritraukti ir juos. O be jų 
Kaupervuūdui būtų sunkoka čia įsitvirtinti. 

Jis pakilo, priėjo prie lango ir ėmė žiūrėti pro jį, o Džonso- 
nas tuo tarpu toliau pasakojo, kad Džerkinsas su Klorfeinu žadė- 
jo ateiti po kelių dienų pas jį sužinoti jo sprendimo ir kad būtų 
gerai įspėti juos. Mat, jeigu jie nori tvarkyti reikalus su juo 
pačiu ar kitu asmenių, kuriam jis gali turėti įtakos, tai turi da- 
ryti viską kuo slapčiausiai ir leisti veikti tik jam, Džonsonui. 

— Teisingai, — tarė Steinas. 

Džonsonas dar pasakė, kad šis planas liečia ne tik Čering- 
Kroso liniją, bet ir Elektros transporto bendrovę, kuri yra pa- 
grindinis linijos savininkas ar bent jau atstovauja jam. O pas- 
kui, kai jis su Steinu ištirs, ką galvoja Hedoniildas su Etindžu 
ir kiti, tada galės galutinai pasakyti, ar verta visa tai pradėti. 
Ir tikriausiai Kaupervudas mieliau sutiks dėtis su Steinu ir juo, 
Džonsonu, bei kitais jų akcininkais, negu su kokiu nors Džerkin- 
su ar Klorfeinu, arba kokiu ten Grivzu ir Henšu — smulkiomis 
žuvelėmis — kurie patys neįstengė nieko nuveikti. 

Su tuo Steinas visiškai sutiko. Kai jie baigė kalbėti, buvo jau 
tamsu. Miestą dengė londoniškas rūkas. Steinas prisiminė, kad 
reikia eiti gerti arbatos, o Džonsonas — į juristų pasitarimą. Taip 
jie išsiskyrė su nauja viltimi širdyse. 

Taigi po trijų dienų — Džonsonas galvojo, kad toks laiko 
tarpas suteiks daugiau orumo jam pačiam ir padarys didesnį 
įspūdį — jis pasikvietė Džerkinsą su Klorfeinu ir pranešė jiems, 
kad viską išdėstė savo draugams, kurie nieko prieš išgirsti, ką 
galvoja apie tai Kaupervudas. Todėl jis, Džonsonas, misterio 
Kaupervudo, ir jokiu būdu ne ko nors kito pakviestas, sutinka 
apsilankyti pas jį ir pasitarti su juo. Bet tik su tokia sąlyga, kad 
Kaupervudas iš anksto nesudarinės kitų kontraktų ir su niekuo 
nesitars, nes asmenys, kuriuos Džonsonas iš savo pusės paieškos 
Kaupervudui kaip investuotojus, jokiu būdu nesileis suvedžio- 
jami. 

Tais žodžiais Džonsonas užbaigė savo kalbą, o Džerkinsas su 
Klorfeinu nuskubėjo į artimiausią telegrafo įstaigą pranešti Kau- 
pervudui, kokių puikių rezultatų jie pasiekė, ir paskubinti jį 
greičiau vykti į Londoną. Be to, jie prašė, kad jis malonėtų ne- 
svarstyti kitų pasiūlymų tol, kol jie pasimatys, nes jų pasitari- 
me, jei jis įvyks, bus kalbama apie viską iš pagrindų. 

Ši telegrama privertė Kaupervudą šyptelėti: jis prisiminė, 
kaip smarkiai buvo išbaręs Džerkinsą. Tačiau jis telegrafavo, 
kad šiuo metu esąs labai užsiėmęs, bet manąs atplaukti apie vi- 
durį balandžio ir tada mielu noru susitiksiąs su jais ir išklausy- 
siąs jų tolesnius pasiūlymus. Jis taip pat pasiuntė šifruotą tele- 

gramą Sipensui, pranešdamas, kad atvyksta į Londoną ir kad at- 
metė Grivzo bei Henšo pasiūlymą. Gal vis dėlto Sipensas galėtų 
padaryti taip, jog jie nugirstų apie jo atvykimą, kuris surištas 
su stambiu ir reikšmingu pasiūlymu, visiškai neliečiančiu Čering- 
Kroso linijos. Tokios naujienos priverstų juos sukrusti ir patiekti 
tikrai priimtiną pasiūlymą, kol niekas dar nepatiekė kokio nors 
kitokio plano. Tuo būdu jis turės rankose ginklą, kuris padės pa- 
žaboti Naujuosius jo partnerius. 

Tuo pat metu jis tvarkė Berenisės, Eilinos ir Toliferio reika- 
lus taip, kad ateityje kiekvienas užimtų reikiamą vietą. 


21 skyrius 


Toks staigus Kaupervudo pasikeitimas Eilinos atžvilgiu darė 
jai didelį įspūdį, tačiau jautrią jos širdį vis vien graužė abejo- 
nės. Mat, Kaupervudas, galvodamas apie Londoną, Berenisę ir 
būsimuosius pasikeitimus savo gyvenime, iš tikrųjų elgėsi su Ei- 
lina švelniau. Jis vežėsi ją drauge į Angliją. Jo testamentas, jo 
noras, kad ji prižiūrėtų rūmus ir būtų jo valios vykdytoja — 
visa tai jai atrodė aiški Čikagos pralaimėjimo pasekmė. Dabar ji 
galvojo, kad likimas panorėjo suduoti jam smūgį, kuris jį pra- 
blaivė, ir kaip tik tokiu metu, kada šis smūgis buvo efektingiau- 
sias. Jis grįžo pas ją ar bent jau ruošiasi grįžti. Ir jau vien šios 
minties pakako, kad Eilina vėl imtų tikėti meile ir kitais žmo- 
giškaisiais jausmais. 

Ir ji su įkarščiu puolė ruoštis kelionei. Važinėjo po krautu- 
ves, lankėsi pas siuvėjus, modistes, baltinių parduotuvėse, prisi- 
pirko paskutinės mados lagaminų. Ir dar sykį, didžiausiam sa- 
vo malonumui, o Kaupervudo pasibaisėjimui, nors jis ir buvo 
prie to pripratęs, ji pademonstravo savo palinkimą į ekstrava- 
gantišką prašmatnumą. Sužinojusi, kad jau užsakytos puikiausios 
kajutės laive „Kaizeris Vilhelmas“, išplaukiančiame sekantį penk- 
tadienį, ji užsisakė puikius baltinius, derančius nuotakai, nors 
puikiai žinojo, kad intymūs santykiai su vyrų jai yra užversta 
knyga. | 

Tuo pat metu Toliferis, kuriam vis dar nebuvo pavykę susi- 
pažinti su Eilina, labai nudžiugo, gavęs registruotą laišką su to 
paties laivo denių planu, bilietu ir, dar didesniam savo malonu- 
mui bei pasitenkinimui, tris tūkstančius dolerių grynais, kurie 
ypatingai padidino Toliferio entuziazmą ir susidomėjimą naujo- 
mis pareigomis. Mat, dabar jis buvo pasiryžęs padaryti kuo ge- 
riausią įspūdį Kaupervudui; jis matė, kad tas žmogus labai pui- 
kiai moka imti iš gyvenimo tai, kas jam reikalinga. Probėgomis 
permetęs akimis laikraščius, jis įsitikino tuo, ką jau buvo nuspė- 
Jos Kaupervudai taip pat plaukia penktadienį ,„Kaizeriu Vil- 

elmu". 

Berenisė, žinodama visus Kaupervudo pasiruošimus, pareiškė 
norą plaukti su motina laivu „Saksonija“, kuris turėjo išvykti 
dviem dienom anksčiau už „Kaizerį Vilhelmą“. Londone jos tu- 
rėjo laukti Kaupervudo „Kleridžo“ viešbutyje, kuris jau buvo 
joms žinomas. 

Laikraščių reporteriams, atkakliai besistengiantiems sužinoti 
jo planus, Kaupervudas pranešė, kad vyksta su Žmona į Europą 
ilgoms vasaros atostogoms, kad daugiau nebesidomi Čikagos rei- 
kalais ir, be abejo, artimiausiu laiku jokio stambaus biznio nesi- 
ims. Dėl tokio pareiškimo laikraščiuose pasirodė daug komentarų 
apie jo karjerą, apie jo genialumą, apie tai, kaip neprotinga pa- 
sitraukti, turint tokį turtą, tokį patyrimą ir tokią energiją. Kau- 
pervudui patiko šis laikraščių sukeltas triukšmas, kuris nelauk- 
tai išėjo jam į naudą, o taip pat slėpė tikruosius jo ketinimus ir 
davė pakankamai laiko apgalvoti savo veiksmus. 

Paskui atėjo diena išplaukti. Ir Eilina žengė deniu su tokia 
išraiška, tarytum visa tai, ką ji dabar turi, buvo paprasčiausias 
dalykas. 

Gi Toliferis, įlipęs į laivą ir susidūręs akis akin su savo už- 
daviniu, visas pasitempė fiziškai ir dvasiškai. Kaupervudas su- 
tikdamas jį šen ir ten, nekreipė nė menkiausio dėmesio ir apsi- 
metė jo visai nepažįstąs. Suprasdamas, kad taip ir turi būti, To- 
liferis vaikštinėjo po denius, paslapčiomis žvilgčiodamas į Eili- 
ną, ir pastebėdamas, kad ji taip pat žvilgčioja į jį, ir ne be su- 
sijaudinimo. Tik jam atrodė, kad ji perdaug ryški, turi per ma- 
ža skonio ir santūrumo. Jo kajutė buvo denyje B, bet valgyda- 
vo jis prie kapitono stalo; Eilina ir Kaupervudas valgė savo apar- 
tamentuose. O kapitonas buvo labai patenkintas, kad jo laivu 
plaukia Kaupervudai, ir vylėsi, jog tai bus gera reklama tiek 
jam, tiek jo laivui. Greit patyręs, jog Toliferis labai malonus 
žmogus, jis pasistengė sudominti jį šiais dviem neeiliniais kelei- 
viais ir pasisiūlė juos supažindinti. 

Taigi sekančią dieną kapitonas Heinrichas Šreiberis nusiuntė 
linkėjimus misteriui ir misis Kaupervudams, klausdamas, kuo 
galėtų jiems pasitarnauti. Gal misteris Kaupervudas norėtų ap- 
žiūrėti laivą? Laive yra Kaupervudo gerbėjų, neišskiriant ir pa- 
ties kapitono, kuriuos jis norėtų pristatyti, jeigu, žinoma, miste- 
ris Kaupervudas neprieštarautų. 

Kaupervudas, numanydamas Toliferio kombinacijas, pasitarė 
su Eilina ir pareiškė, kad jiems bus malonu priimti keleivius, 
norinčius susipažinti; jis pakvietė kapitoną drauge su misteriu 
Vilsonu Stailsu, dramaturgų, S. B. Kotraitu, Arkanzaso guberna- 
torium, misteriu Briusu Toliferiu, Niujorko aukštuomenės atsto- 
vu, ir Alesandra Givens taip pat iš Niujorko, keliaujančia į Lon- 
doną pas seserį. Toliferis prisiminė, kad jos tėvas yra žymus 
aukštuomenės žmogus; be to, Alesandra buvo labai patraukli, 

todėl jis pareiškė esąs kai kurių jos draugų bičiulis, o Alesand- 
ra, Toliferio sužavėta, greit papuolė ant tos Meškerės. 

Eilinai labai patiko šis netikėtas priėmimas. Kai svečiai įėjo, 
ji pakilo nuo kėdės, kurioje sėdėjo, skaitydama žurnalą, ir atsi- 
stojo šalia vyro su visais pasisveikinti, Kaupervudas tuojau pa- 
matė Toliferį ir atėjusią drauge mis Givens. Ji buvo graži, ne- 
abejotinai geros kilmės ir iš karto padarė Kaupervudui įspūdį. 
Eilina greit atkreipė dėmesį į Toliferį, kuris susipažino su Kau- 
pervudais, lyg pirmą sykį juos matydamas. 

— Labai malonu susipažinti su tokio žymaus žmogaus — mis- 
terio Kaupervudo — žmona, — pasakė jis Eilinai.— Jūs keliaujate 
į kontinentą? 

— Pirmiausia vyksim į Londoną, — atsakė Eilina,— o paskui 
į Paryžių ir kitus miestus. Mano vyrui, kur tik jis bekeliauja, vi- 
sur atsiranda daugybė finansinių reikalų. 

— Sprendžiant iš to, ką esu skaitęs apie jį, taip ir turi bū- 
ti — žavinčiai šyptelėjo jis.— Gyvenimas su tokiu įvairiapusišku 
žmogumi — sunkus išbandymas, misis Kaupervud. Dievaži, tai 
tiesiog uždavinys. - 

Eilinai patiko, kad jis pripažino tariamąjį jos vaidmenį, ir ji 
atsakė su dėkinga šypsena: 

— Taip, jūs visai teisus, — tarė Eilina.— Tai iš tiesų sunkus 
uždavinys. | 

— Jūs kurį laiką pagyvensite Paryžiuje? — paklausė jis. 

— O, taip, būtinai! Aš tikrai nežinau, kokie bus mano vyro 
planai, kai jis nuvyks į Londoną, bet pati manau kelioms die- 
noms nuvažiuoti į Paryžių. 

— Aš taip pat važiuoju į Paryžių žiūrėti arklių lenktynių. 
Galbūt susitiksime tenai? Jei jūs būsite ten tuo pat metu ir tu- 
rėsite laiko, galėtume praleisti kokią popietę drauge. 

— O, būtų puiku! — Eilinos akys sužibo, nes jai patiko, kad 
jis taip domisi ja. Tokio patrauklaus vyro dėmesys, be abejo, 
iškels ją Kaupervudo akyse.— Bet jūs dar nesikalbėjote su mano 
vyru. Eime prie jo? 

Ir drauge su Toliferiu ji nuėjo į kitą galą kambario, kur 
Kaupervudas kalbėjosi su kapitonu ir misteriu Kotraitu. 

— Klausyk, Frenkai, — linksmai pasakė ji, — štai dar vienas 
tavo gerbėjas.— O paskui Toliferiui: — Dėmesio, centras Visada 
būna jis, o ne aš, misteri Toliferi. 

Kaupervudas pažvelgė į jį kuo maloniausiu žvilgsniu ir tarė: 

— Ką gi, kiekvienam malonu turėti kuo daugiau gerbėjų. 
Jūs, misteri Toliferi, irgi prisidedate prie mūsų pavasarinės ke- 
lionės į kontinentą? 

Jo žodžiuose nebuvo nė mažiausio dirbtinumo, ir Toliferis, 
sekdamas jo pavyzdžiu, šyptelėjo ir linksmai tarė: 

— Taip, panašiai. Aš turiu draugų Londone ir Paryžiuje, o 
vėliau galvoju pabūti kur nors arčiau“ jūros. Vienas mano bičiu- 
lis gyvena Bretanėje.— Ir, kreipdamasis į Eiliną, pridūrė: — O, 


72 


ten tai vertėtų jums pabuvoti, misis Kaupervud. Ten taip gražu! 

— Ką gi, aš neprieštarauju,— tarė Eilina, žiūrėdama į Kau- 
pervudą.— Kaip manai, Frenkai, ar į mūsiškius šios vasaros pla- 
nus galima būtų įtraukti ir Bretanę? 

— Galbūt. Man, žinoma, bus sunkoka, nes aš turiu daug rei- 
kalų. Na, trumpam laikui gal ir pavyks, — padrąsino jis.— Jūs il- 
gai būsite Londone, misteri Toliferi2 

— Šiuo metu dar gerai nežinau, — ramiai atsakė Toliferis— 
Gal savaitę, o gal ir ilgiau. 

Tuo tarpų Alesandra, kuriai nusibodo kalbėti su misteriu 
Stailsu, bandžiusiu sudominti ją, nutarė baigti šį vizitą. Ji priėjo 
prie Toliferio ir tarė: 

— Jūs nepamiršote mūsų susitarimo, Briusai? 

— Ak, taip. Atleiskite mums. Mes jau turime eiti — Ir, kreip- 
damasis į Eiliną, pridūrė: — Aš tikiuosi, kad mes dar susitiksime, 
misis Kaupervud. 

O Eilina, suerzinta tos pernelyg gražios jaunos ledi išdidumo 
ir savim pasitikinčios laikysenos, sušuko: 

— O, taip, būtinai misteri Toliferi, man bus labai malonu! — 
Ir, pastebėjusi išdidžią aypseną mis Givens lūpose, pridūrė: — 
Gaila, kad jūs turite išeiti, mis... ee... mis... 

Toliferis paskubėjo įterpti: 

— Mis Givens. 

— O, taip, — pasakė Eilina,— Buvau nenugirdusi jūsų pavar- 
dės. 

Bet Alesandra, atsakydama į tokią paniekinančią pastabą vien 
antakių kilstelėjimu, paėmė Toliferį už parankės ir, šyptelėjusi 
Kaupervudui, išėjo iš kambario. 

Kai jie liko vieni, Eilina iš karto prapliupo: 

— Nekenčiu šių smulkių išpuikėlių,— sušuko ji,— kurios, be 
šeimyninių pažinčių, nieko daugiau neturi, bet baisiai mėgsta 
pūstis prieš kitus ar bent jau bando tai padaryti. 

— Eilina,— ramino Kaupervudas. — Kiek kartų aš tau sa- 
kiau, kad kiekvienas stengiasi sublizgėti tuo, ką jis turi. O ši 
mergina labai didžiuojasi savo kilme. Štai kodėl ji puikauja. Juk 
iš tiesų ji nieko nereiškia — kvailutė, ir tiek. Kam tu leidiesi jos 
erzinama? Nereikia. 

Ir tuo pačiu metu jis mintyse palygino Eiliną su Berenise. 
Kaip puikiai Berenisė būtų parodžiusi Alesandrai jos vietą! 

— Na, šiaip ar taip, — iššaukiančiai pareiškė Eilina,— bet mis- 
teris Toliferis yra labai malonus ir žavus. Ir man atrodo, „kad jo 
padėtis nė kiek ne menkesnė už jos. Kaip tu manai? 

— Neturiu pagrindo galvoti kitaip, — atsakė Kaupervudas, 
mintyse juokdamasis, bet dabar jo juokas buvo jau ne tiek iro- 
niškas, kiek liūdnas, nes Eilina taip negudriai ir naiviai žiūrėjo 
į viską.— Pagaliau mis Givens atrodo įsimylėjusi misterį Toliferį. 
Taigi, jei tu pripažįsti jai vietą aukštuomenėje, tai, manau, pri- 
pažinsi ir jam. 

— Taip, jis moka būti mandagus, o ji — ne; tai dažnai atsi- 
tinka moteriai, kai ji susiduria su kita moterimi! 

— Didžiausia moterų nelaimė, Eilina, yra ta, kad joms visą 
laiką rūpi tik vienas dalykas. Vyrai, tiksliau, jų interesai, yra 
daug įvairesni. 

— Šiaip ar taip, man patinka misteris Toliferis, o tos mergi- 
nos negaliu pakęsti! | 

— Nenori — nebendrauk su ja. O su juo, jei tu nori, mes 
puikiausiai galime bičiuliautis. Atsimink, aš noriu, kad šioje ke- 
lionėje tu būtum laiminga. 

Jis maloniai šyptelėjo jai. 

Valanda vėliau jis patyliukais stebėjo ją, besirengiančią ki- 
ta sųknia popietiniam pasivaikščiojimui ant viršutinio denio. Da- 
bar ji gyvai domėjosi ir savim, ir aplinkiniu pasauliu! Net nuo- 
stabu, pagalvojo jis, kuo galima paversti žmogų, jei deramai at- 
sižvelgi į jo silpnybes, skonį ir svajones! 

O gal ir Berenisė išdarinėja lygiai tą pat su juo? Šitai ji su- 
geba daryti. Ir vis vien jis būtų gėrėjęsis ja taip, kaip dabar 
lengva širdimi gėrėjosi pats savim. 


22 skyrius 


Likusias kelionės dienas Toliferis praleido, prasimanydamas 
visokių gudrybių, kad tik kaip nors įsiteiktų Eilinai. Be kitų 
išmonių, jis du kartus sukvietė kompaniją lošti kortomis, pasi- 
stengęs, žinoma, kad mis Givens nedalyvautų. Jis pakvietė vieną 
įžymią artistę, jauną bankininką iš vakarinių valstijų, kuris mie- 
lai panoro susipažinti su Kaupervudo žmona, ir jauną našlę iš 
Bufalo, kuri, bendraudama su tokios išvaizdos ir manierų žmo- 
gum, kaip Toliferis, džiaugėsi. įžengusi į rinktinės aukštuomenės 
ratelį, o taip pat kitus žmones, kuriuos jam atrodė verta kviesti. 

Reikia pripažinti, kad Eilinai labai patiko šios smagios ir ne- 
lauktos pramogos, o, be to, ir ypatingas Toliferio dėmesys jai. 
Ir juo labiau jai tatai patiko, kad Kaupervudas, nors pats ir ne- 
sėdėdamas drauge, atrodė patenkintas šiomis naujomis pažinti- 
mis. Jis net pasiūlė, kad ji pakviestų Toliferį ir kai kuriuos jo 
draugus arbatėlei ir pietums į „Cecilijos“ viešbutį Londone, kur 
Kaupervudai turėjo apsistoti. Jis pats, jei tik turėsiąs laiko, irgi 
pabūsiąs su jais valandėlę. Eilina, nudžiuginta tokio pasiūlymo, 
visiškai neprieštaravo, bet ne dėl to, kad būtų linkusi užmegzti 
kokią meilės intrigą, o greičiau tik trokšdama įrodyti, jog vis 
dar sugeba palaikyti tokias pažintis ir ryšius, kurie jam patinka. 

Kaupervudas įsitikino, jog Toliferis puikiai sugebės toliau 
veikti savo nuožiūra. Buvo aiškų, kad jis labai sumanus, diplo- 
matiškas ir moka laikytis aukštuomenėje. O kas bus, jei jis iš 
tiesų prisimeilins Eilinai, sugalvos pasigrobti ją, vesti ir pasisa- 

vinti dalį jos asmeninio turto? Ne, Kaupervudas netikėjo, kad 
Toliferiui tatai pavyktų; Eilina niekad nieko rimtai nepamils. 

O Toliferis kartais sunerimdavo dėl tokios painios intrigos, 
bet vis dėlto jautė, kad tai vienas iš laimingiausių posūkių jo 
pairusio gyvenimo kelyje. Jeigu jau jis galėjo, ir dar taip ne- 
seniai, gyventi iš artisčių algos, tai juo labiau gali imti pinigus 
už tai, kad yra šios moters vadovas, palydovas ir kompanionas 
aukštuomenėje. Be abejo, ji nemoka deramai laikytis, iš jos ga- 
lima laukti kokio nors netakto; ji per aiškiai rodo norą patikti, 
ir jau tikrai galėtų skoningiau apsirengti, geriau valdyti savo 
veido išraišką bei slėpti jausmus — visa tai būtų jai tiesiog nau- 
dinga. Bet ji buvo draugiška ir maloni, todėl jis greičiausiai su- 
gebės jai nemaža padėti. 

Dar prieš leisdamasis į šią kelionę, Toliferis pasiklausinėjo 
apie Kaupervudus ir sužinojo, kad Eilina, Kaupervudui nebūnant 
namie, flirtuodavo su visokiomis menkystomis, kurie, nors ji jo- 
kios žymesnės padėties aukštuomenėje ir neturėjo, galėjo su- 
kompromituoti tiek Kaupervudą, tiek ją pačią. Kaip atsitiko, 
klausė jis save, kad Kaupervudas visa tai leido? Tačiau, susipa- 
žinęs su ja ir apgalvojęs jos vyro gyvenimo istoriją, jis beveik 
sutiko, kad Kaupervudas pasirinko protingiausią išeitį. Eilina 
juk veržli moteris, viskam pasiryžusi, ir ji akmens ant akmens 
nepaliktų, norėdama pakenkti savo vyrui ar sužlugdyti jį, jei tik 
jis imtų kovoti dėl savo laisvės. 

Antra vertus, galėjo atsitikti ir taip, kad Kaupervudas vie- 
ną gražią dieną griebsis kokio nors fakto, tikro ar sufabrikuoto, 
ir apkaltins Toliferį už santykius su Eilina, kad tokiu būdu ga- 
lėtų atsikratyti ja. Ir vis dėlto, jei Toliferis įrodys, kad buvo 
Kaupervudo papirktas, tai viso šio reikalo atskleidimas Kauper- 
vudui bus ne mažiau nemalonus, kaip ir jam pačiam. Taigi ką 
jis, Toliferis, praranda? Geriausia būtų taip sutvarkyti savo san- 
tykius su Eilina, kad jos vyras negalėtų rasti jokių priekabių. 

Ir dar — jis galėtų daug jai padėti. Šioje kelionėje Toliferis 
pastebėjo, kad Eilina mėgsta nemaža išgerti. Jis turės saugoti ją 
nuo šios silpnybės. Toliau — jos drabužiai. Paryžiuje yra siuvėjų, 
kurie bus dėkingi jam už garbę skoningai ją aprengti. Pagaliau 
nebus sunkų — žinoma, už jos pačios pinigus — surasti jai links- 
mų pramogų Eks-le-Bene, Biarice, Djepe, Kanuose, Nicoje, Mon- 
te Karle; reikia tik, kad ji pasitikėtų juo. O jis galės kviestis 
senus draugus, apmokėti senas skolas, užmegzti naujas pažintis! 

Gulėdamas savo kajutėje, rūkydamas cigaretę ir siurbčioda- 
mas viskį su soda, jis svajojo apie visa tai. Kokia kajutė! Ir du 
šimtai dolerių per savaitę! Ir dar trys tūkstančiai dolerių! 

23 skyrius 


„Kaizerio Vilhelmo“ keleiviai išlipo Sauthemptone miglotą 
balandžio rytmetį; saulės spinduliai vos vos skverbėsi pro Angli- 
jos rūką. Kaupervudas, apsivilkęs madingą pilkos spalvos kos- 
tiumą, nuo viršutinio denio stebėjo ramų uostą ir tylius namus 
toliau krante. Eilina stovėjo greta jo, apsirengusi puikiausiais 
pavasariniais drabužiais. Aplinkui sukinėjosi jos kambarinė Vil- 
jams, Kaupervudo tarnas ir jo asmeninis sekretorius Džemisonas. 
Apačioje, prieplaukoje, stovėjo Džerkinsas su Klorfeinu, o taip 
pat būrys reporterių, kuriems rūpėjo pasikalbėti su Kaupervudu 
apie gandus, — paleistus Džerkinso,— kad jis atvyksta į Angliją 
pirkti įžymios paveikslų kolekcijos, priklausančios kažkokiam 
perui, apie kurį pats Kaupervudas niekad nebuvo girdėjęs. 

Paskutinę minutę Toliferis pareiškė — Kaupervudas įvertino 
tokį taktišką žingsnį — nelipsiąs iš laivo drauge su jais, bet 
plauksiąs į Šerburą, o iš ten — į Paryžių. Tačiau, dideliam Eili- 
nos malonumui, jis tarytum atsitiktinai paminėjo būsiąs Londo- 
ne kitą pirmadienį ar antradienį ir turįs vilties, kad jam teks 
laimė pasimatyti su Kaupervudais, kol jie dar nebus išvykę į 
kontinentą. Po šių žodžių Eilina pažvelgė į Kaupervudą, lauk- 
dama pritariančio žvilgsnio, ir sulaukusi pasakė, kad jie mielai 
priimsią jį „Cecilijos“ viešbutyje. 

Tuo momentu Kaupervudas ypatingai puikiai pajuto, koks 
reikšmingas ir sėkmingas jo gyvenimas. Vos tik išlipęs ir ap- 
gyvendinęs Eiliną, jis tuojau pamatys Berenisę, drauge su mo- 
tina laukiančią jo „„Kleridžo“ viešbutyje. Dabar jis atrodė sau 
toks jaunas, — tikras Odisėjas, besileidžiąs į naują paslaptingą 
kelionę. Jis dar giliau pajuto visa tai tada, kai atvyko pasiun- 
tinys ir atnešė telegramą, parašytą ispanų kalba: „Saulė nušvinta 
viršum Anglijos, kai tu įžengi čia. Sidabro durys atsiveria tau 
kelyje į didžiausius laimėjimus ir didžiausią garbę. Jūra buvo 
pilka be tavęs, Oro del Oro!". Aišku, telegramą atsiuntė Bere- 
nisė, ir jis šypsojosi galvodamas, kad tuojau ją pamatys. 

O dabar — reporteriai. Kur jis keliaus? Ar jis likvidavo visas 
savo Čikagos versloves? Ar teisingi gandai, kad jis atvyko į 
Angliją pirkti įžymios privačios paveikslų kolekcijos? Į visus 
šiuos klausimus Kaupervudas atsakinėjo santūriai ir atsargiai, 
bet su šypsena. Jis paaiškino norįs kurį laiką paatostogauti, nes 
jau ilgai dirbęs be poilsio. Ne, jis nelikvidavo savųjų Čikagos 
verslovių, jis tik pertvarkė jas. Ne, jis neatvažiavo pirkti Feir- 
benkso kolekcijos. Jam teko sykį matyti jo paveikslus, ir jie 
nepaprastai jam patikę, bet jis negirdėjęs, kad jie būtų parduo- 
dami. 

O Eilina visą laiką iškilmingai stovėjo šalia jo, patenkinta 
vėl atgimusia savo didybe. Žurnalas „Iliustreitid Niuz“ atsiuntė 
dailininką, kuris čia pat nupiešė ją. 

! Aukso aukse! (isp.) 

Kai reporteriai truputį aprimo, tuojau į priekį prasiveržė 
Džerkinsas su Klorfeinu, neatsiliekančiu nė per žingsnį: jie pa- 
garbiai pasveikino Kaupervudą ir paprašė, kad jis nedarytų jo- 
kių pareiškimų, iki jie visi pasikalbės. Į tai Kaupervudas atsakė: 

— Jeigu norite, sutinku. 

Paskui, viešbutyje, Džemisonas pranešė Kaupervudui apie 
jam atsiųstas įvairias telegramas. Misteris Sipensas jau laukė 
741 kambaryje. Buvo gauta telegrama iš lordo Hedonfildo, su 
kuriuo Kaupervudas susipažino kadaise Čikagoje, Hedonfildas 
rašė, kad jam būtų didelis malonumas pasikviesti Kaupervudus 
sekmadienį į savo namus. Vienas žymus Pietų Afrikos bankinin- 
kas, žydas, viešįs Londone, taip pat kvietė jį drauge papusry- 
čiauti ir pasikalbėti apie svarbius reikalus, liečiančius Pietų Af- 
Iiką. Vokietijos ambasadorius siuntė linkėjimus, pareikšdamas, 
kad jam būtų labai malonu, jei misteris Kaupervudas papietau- 
tų drauge pasiuntinybėje patogiu jam laiku. Iš Paryžiaus telegra- 
mą atsiuntė filadeliietis Misteris Doulenas: „Jeigu atvažiavęs į 
šį miestpalaikį, atsisakysi paūžti su manim, būsi sulaikytas pa- 
sienyje. Atsimink, aš žinau apie tave ne mažiau, negu tu apie 
mane." 

Jis girdėjo viršum savo galvos plazdant laimės sparnus. 

Vėliau, pamatęs, kad Eilina patogiai įsitaisė savo apartamen- 
tuose, jis išsikvietė Sipensą ir išklausė, ką tasai turėjo pasakyti. 
Sipensas, energingas ir šmaikštus, apsirengęs nauju, pavasariniu 
kostiumu, pranešė, kad Grivzas su Henšu visiškai susipainiojo, 
ir Kaupervudui nėra geresnio būdo užsikabinti, kaip paimti į sa- 
vo rankas jų kontroliuojamos linijos koncesiją. Rytoj jis galės 
apžiūrėti numatytą ruožą. Tačiau daug svarbesnis dalykas yra 
pilna žiedinės linijos kontrolė, nes nuo jos priklauso ištisinės 
metro sistemos tiesimas. Čering-Krosą, jei jis priklausytų Kau- 
pervudui ar būtų jo kontroliuojamas, būtų labai pravartu pri- 
jungti prie žiedinės — o tada atsirastų patogi proga daryti Žy- 
gius dėl paties žiedo, — ar kitų linijų. Be to, daug visokių leidimų 
linijoms tiesti turėjo įsigiję spekuliantai, kurie tikėjosi parduoti 
juos kelio tiesėjams ar akcininkams. Visa tai reikėjo ištirti smul- 
kiau. 


— Dabar klausimas, nuo ko viską pradėti, — susimąstęs pra- 
bilo Kaupervudas.— Jūs sakote, kad Grivzas ir Henšas susipai- 
niojo, bet jie dar nesikreipė į mane. O tuo tarpu Džerkinsas, at- 
rodo, jau spėjo pasitarti su tuo Džonsonu iš Elektros transporto 
bendrovės, ir Džonsonas žadėjo pasikalbėti su žmonėmis, kurie 
tikriausiai suinteresuoti centriniu žiedų, jei tik aš iki to laiko 
nedarysiu jokių Žygių. — jų tarpe, man rodos, yra ir tas jūsų 
Steinas — ir tada suves mane su jais aptarti, tikiuosi, visą žie- 
dinę sistemą. Aš manau, kad tai reikštų ignoruoti Grivzą su 
Henšu ir leisti, jog Čering-Krosas dėl lėšų trūkumo vėl atitektų 
Elektros transporto bendrovei, o to aš kaip tik visai nenoriu. 

Tuo atveju jie gautų lazdą, kuria galėtų Mojuoti virš mano gal- 
vos. 

Išgirdęs tuos žodžius, Sipensas net pašoko. 

— Nedarykite to, šefe, — suriko jis— Tik nedarykite! Gai- 
lėsitės, jei padarysite. Šitie žmonės laikosi vienas kito kaip su- 
kabinti! Jie pešasi vieni su kitais, bet, jei pasirodo kas sveti- 
mas, jie susijungia, ir jums teks brangiai sumokėti, jei nebus 
kuo prieš juos atsispirti. Geriau palaukite iki rytojaus ar dar 
vieną dieną, gal Grivzas ir Henšas atsilieps. Tikriausiai jie per- 
skaitys apie jūsų atvykimą šios dienos laikraščiuose ir, jei aš 
neklystu, norės pasimatyti su jumis, nes laukdami jie nieko ne- 
išloš, ničnieko. Pasakykite Džerkinsui, kad jis kol kas nesikal- 
bėtų su Džonsonu, ir darykite, kas jums reikalinga, bet pirmiau- 
sia eikime apžiūrėti to Čering-Kroso. 

Tuo tarpu Džemisonas, kurio kambarys buvo greta, įėjo su 
laišku rankoje. Pamatęs siuntėjo pavardę ant voko, Kaupervu- 
das šyptelėjo, o paskui, perskaitęs laišką, ištiesė jį Sipensui. 

— Na, štai, Sipensai! Ką jūs pasakysite? — linksmai paklau- 
sė jis. 

Laiškas buvo nuo Grivzo ir Henšo. Štai ką jie rašė: 


Gerbiamas misteri Kaupervudai! 

Šiandien perskaitėme laikraščiuose, kad atvykote į Londoną. 
Jeigu jums patogu ir jei jūs pageidaujate, mes norėtume susitik- 
ti geriausiai ateinančią savaitę, pirmadienį arba antradienį. Mes, 
be abejo, norėtume aptarti tą reikalą, apie kurį kalbėjome su. 
jumis Niujorke kovo mėnesio 15 dieną. 

Sveikiname sėkmingai atvykus ir linkime kuo maloniausiai 
praleisti laiką. 

Su nuoširdžiais linkėjimais 
Montegju Grivzas 
Grivzo ir Henšo vardu. 


Sipensas triumfuodamas spragtelėjo pirštais. 

— Štai! Ar aš nesakiau? — sukikeno jis.— Jie sutinka su jū- 
sų sąlygomis. Puikiausias ruožas visame Londone. Tai turėdamas, 
šefe, jūs galite ramiausiai sėdėti ir laukti, ypač, jei pavyks gau- 
ti dar kai kurias koncesijas iš spekuliantų, kurie patys prisista- 
tys, kai tik išgirs apie jus. Ak, tasai Džonsonas! Ir turėk tu man 
įžūlumo prašyti, kad jūs nieko nedarytumėte nepasikalbėję su 
juo,— pridūrė jis susierzinęs, nes jau spėjo išgirsti, kad Džonso- 
nas yra savim pasitikinti ir valdinga asmenybė, todėl iš anksto 
buvo pasiruošęs nemėgti jo.— Žinoma, jis turi gerų pažinčių, — 
tęsė Sipensas,— jis ir jo bičiulis Steinas. Bet ką jie gali nuveikti 
be jūsų pinigų, be jūsų sugebėjimų ir patirties? Nieko jie nenu- 
veikia net su tuo Čering-Krosu, ką jau kalbėti apie kitas lini- 
jas! Jie nieko nenuveiks be jūsų! 

— Gal jūs ir teisus, Sipensai, — pasakė Kaupervudas, links- 
mai šypsodamasis savo atsidavusiam padėjėjui.— Aš susitiksiu sų 
Grivzu ir Henšu greičiausiai antradienį, ir galite neabejoti, kad 
iš mano rankų niekas neišsprūs. Tai gal važiuosime rytoj žiūrėti 
Čering-Kroso? Ta pačia proga reikėtų apžiūrėti ir žiedines li- 
nijas, tiesač 

— Puiku, šefe! Gal pirmą valandą? Aš galiu jums viską pa- 
rodyti ir pristatyti jus Čia atgal penktą valandą. 

— Gerai. Palaukite minutėlę. Prisimenate Hedonifildą, lordą 
Hedonfildą, kuris prieš keletą metų buvo atvykęs į Čikagą ir su- 
kėlė ten tokį didelį triukšmą? Ir Palmeriai, ir Fildai, ir Leste- 
riai — visi bėgiojo paskui jį, prisimenate? Aš taip pat buvau 
pasikvietęs jį į savo namus. Toks šmaikštus, savim patenkintas 
tipas. 

— Taip, taip! Prisimenu, — pasakė Sipensas.— Jis, atrodo, no- 
rėjo įsijungti į konservų pramonę. 

— Ir į mano verslą taip pat. Ar aš jums nesakiau apie tai? 

— Ne, nesakėte,— tarė Sipensas susidomėjęs. 

— Tai štai, — šį rytą gavau nuo jo telegramą. Nori, kad at- 
važiuočiau pas jį į kaimą. Šropšire, rodos, šiam savaitgaliui. — 
"Jis paėmė nuo stalo telegramą.— Šropširas, Beriton-Meinoras. 

— Tai įdomu. Jis yra vienas iš tų, kurie priklauso Sičio — 
Pietų Londono kompanijai. Akcininkas ar valdybos narys, tikrai 
nežinau. Rytoj viską apie jį sužinosiu. Gal jam rūpi metro staty- 
ba, ir jis nori pasikalbėti apie tai? O jeigu taip ir jei jis drau- 
giškai nusiteikęs, tai jums labai naudinga. Suprantate, jūs esa- 
te svetimas šiame krašte. 

— Taip, suprantu, — pasakė Kaupervudas. — Būtų visai ne- 
blogai. Manau, kad reikės nuvažiuoti. Sužinokite, ką galėsite, o 
pirmą valandą susitiksime Čia. 

Sipensas išskubėjo, ir tuoj pat įžengė Džemisonas su visokiais 
raštais, bet Kaupervudas sumojavo prieš jį rankomis. 

— Daugiau nieko nežiūrėsiu iki pirmadienio, Džemisonai. Pa- 
rašykite Grivzui ir Henšui, kad man bus malonu susitikti su jais 
antradienį, vienuoliktą valandą. Susisiekite su Džerkinsu ir pasa- 
kykite, kad nieko nedarytų be mano nurodymo. Nusiųskite te- 
legramą lordui Hedonfildui, kad misteris ir misis Kaupervudai 
mielai priima jo kvietimą, sužinokite, kur reikia važiuoti, ir pa- 
imkite bilietus. Jei bus kokių laiškų — padėkite ant mano stalo. 
Rytoj peržiūrėsiu. 

Ir Kaupervudas, uždaręs duris, nusileido liftu žemyn, išėjo 
į gatvę ir pašaukė ekipažą. Jis liepė važiuoti į Oksfordo gatvę, 
bet, vos pravažiavęs du kvartalus, atidarė langelį ir šūktelėjo 
vežėjui: 

— Okstiordo ir Juberi gatvių kampas, kairėj pusėj. 

Privažiavęs iki ten, jis išlipo ir aplinkiniu keliu nuėjo į „Kle- 
xidžo“ viešbutį. 

Į Berenisę Kaupervudas žiūrėjo kaip tėvas ir kaip meilu- 
žis. Jis buvo gerokai vyresnis ir karštai mylėjo Berenisę; jos 
protingumas ir grožis skatino jį globoti ją, vystyti jos estetinius 
sugebėjimus. Tuo pat metu jis gerte gėrė jos meilę, nors kartais 
ir pagalvodavo apie tai, kokie keisti jų santykiai, slepiami nuo 
kitų — šešiasdešimt metų ir tokia jaunystė! Antra vertus, jis 
slapčia buvo patenkintas jos praktiškumu, kuris dažnai atrody- 
davo ne menkesnis už jo paties praktiškumą, ir jausdavosi toks. 
stiprus bei kupinas pasididžiavimo. Mat, jos savarankiškumas 
ir energija žadino jam norą ne tik didinti savo kapitalą, bet 
ir naudotis jo atneštais vaisiais, kurie padėtų Berenisei atskleisti 
savo gabumus ir užimti deramą padėtį aukštuomenėje. Štai ko- 
dėl jis šiuo metu buvo Londone ir štai kodėl jo gyvenimas ta- 
po reikšmingas. Ir dabar, apkabinęs ją, tokią smagią ir džiaugs- 
mingą, kaip visuomet, jis tarytum kvėpė į save jos linksmumą, 
jos pasitikėjimą. 


— Sveikas atvykęs į Londoną, — buvo jos pirmieji žodžiai.— 
Cezaris peržengė Rubikoną. 
— Dėkoju, Bevi, — pasakė jis, paleisdamas ją iš savo glė- 


bio.— Aš gavau tavo telegramą ir saugau ją. Bet leisk pasižiūrėti 
į tave. Pereik per kambarį! 

Jis žiūrėjo į ją su didžiausiu pasigėrėjimu, o ji, šelmiškai 
šypsodamasi, žingsniavo po kambarį, pamėgdžiodama maneke- 
nę, paskui padarė reveransą ir tarė: 

— Tiesiai iš madam Sari! Kainuoja tik... ne, čia paslaptis! — 
ir ji papūtė lūputes. 

Berenisė dėvėjo tamsiai mėlyną aksominę lygaus kirpimo suk- 
nelę, papuoštą mažais perliukais prie kaklo ir per liemenį. 

Kaupervudas paėmė ją už rankos ir nusivedė prie mažos so- 
futės, ant kurios kaip tik užteko vietos dviem atsisėsti. 

— Nuostabu! —tarė jis— Sunku apsakyti, kaip gera bū- 
ti vėl su tavim.— Paskui jis pasiteiravo apie jos motiną ir tę- 
sė: — Aš jaučiuosi dabar visai kitaip, Bevi. Anksčiau man nie- 
kad nepatiko Londonas, bet šį kartą, žinodamas, kad tu čia, gė- 
riuosi, pamatęs jį. 

— (O ką dar? — paklausė ji. 

— Ir pamatęs tave, žinoma. 

Visas nušvitęs, jis bučiavo ją, bučiavo ir glostė jos plaukus, 
akis, lūpas, kol ji pagaliau įspėjo jį liautis. Tada jis susivaldė 
ir ėmė gyvai pasakoti jai, kaip sekėsi kelionė ir kas jos metu 
įvyko. 

— Apsigyvenau su Eilina „Cecilijos“ viešbutyje, — kalbėjo 
jis.— Visai neseniai apie ją tiek prirašė laikraščiai. Reikia pasa- 
kyti, kad tavo bičiulis Toliferis gerokai padirbėjo mano labui. 

— Mano bičiulis! Aš gi jo nepažįstu! 

— Na, taip, nepažįsti, bet pasirodo, kad jis labai sumanus 

vyrukas. Būtum mačius, kaip jis atrodė pas mane Niujorke ir 
kaip dabar laive. Pinigai padėjo jam kaip Aladinui stebuklingo- 
ji lempa! Tarp kitko, jis nuvažiavo į Paryžių, Matyt nenori iš- 
siduoti. Žinoma, aš pasirūpinau, kad jam pakaktų lėšų. 

— Jūs susitikote su juo laive? — pasidomėjo Berenisė. 

— Taip, kapitonas jį pristatė. Tačiau jis kaip tik toks žmo- 
gus, kuris moka pats sudaryti sau sąlygas. Ir, atrodo, jis tiesiog 
turi talentą patikti damoms, — sudomino visas gražiąsias. 

— Kai tu buvai ten? Ir Manai, kad aš patikėsiu? 

— Na, taip, stebuklas! Bet jis iš tiesų nuostabus. Jis stačiai 
užuodžia, ką reikia daryti. Aš asmeniškai mažai jį mačiau, bet 
jam pavyko padaryti įspūdį Eilinai — tokį įspūdį, kad ji nori 
pasikviesti jį pietums. 

Jis triumfuodamas pažvelgė į Berenisę, o ji atsakė jam džiu- 
giu žvilgsniu ir po valandėlės pridūrė: 

— Aš patenkinta, tikrai patenkinta. Jai kaip tik reikia to- 
kios permainos. Ir jau seniai reikėjo. 

— Sutinku, — pasakė Kaupervudas. — Jeigu jau aš nebe- 
galiu būti jai toks, kokį jį norėtų mane matyti, tai kodėl ne- 
galiu rasti jai kito? Šiaip ar taip, aš tikiuosi, kad jis elgiasi pro- 
tingai, ir esu linkęs manyti, kad ateityje elgsis taip pat. Eilina 
jau ketina važiuoti į Paryžių apsipirkti. Taigi viskas, atrodo, klos- 
tosi gana sėkmingai. 

— Labai gerai, — šypsodamasi atsakė Berenisė.— Atrodo, 
kad mūsų planai gali pavykti. Ir kas viso to kaltininkas? 

— Na, nei tu, nei aš. Įvyko taip, kaip turėjo įvykti — kaip 
kad ir tu atėjai pas mane per praėjusias Kalėdas, kai aš mažiau- 
sia to tikėjausi. 

Jis vėl pradėjo glamonėti ją, bet ji galvojo apie savo planus, 
todėl atstūmė jį ir pasakė: 

— Palauk, palauk, aš noriu šį tą išgirsti apie Londoną, o pas- 
kui kai ką tau pasakysiu. 

— Apie Londoną? Kol kas perspektyvos geros. Niujorke aš 
tau pasakojau apie tuos du maklerius, Grivzą ir Henšą, ir kaip 
aš atmečiau jų pasiūlymą. Kaip tik dabar, prieš išeidamas iš 
viešbučio, gavau nuo jų laišką. Jie nori mane pamatyti, ir aš 
susitariau susitikti. O dėl didesnių planų, tai čia yra grupė žmo- 
nių, su kuriais aš ketinu pasikalbėti. Kai tik bus kas nors aiš- 
kaus, pasakysiu tau. O tuo tarpu noriu kur nors dingti drauge 
su tavim. Mes galėtume kurį laiką paatostogauti, iki aš imsiuosi 
finansinių savo planų. Žinoma, sunku su Eilina. Ir kol ji yra 
čia... — jis stabtelėjo.— Aš manau įkalbėti ją važiuoti į Pary- 
žių, o tada mes galėtume patraukti Nord-Keipo link ar paplau- 
kioti po Viduržemio jūrą. Vienas mano agentas sakėsi žinąs 
jachtą, kurią galima išsinuomoti vasarai. 

— Jachta! Jachta! — sušuko Berenisė sužavėta ir tuojau pat 
uždėjo pirštą ant jo lūpų.— Ak, ne, ne! Tu ardai mano planus. 

Tu tvarkai tokius dalykus, kuriuos aš pati noriu tvarkyti. Ma- 
tai... 

Ji nespėjo baigti, nes jis pagriebė ją į glėbį ir nutraukė jos 
žodžius bučiniu. 

— Koks tu nekantrus! — švelniai tarė ji, — bet palauk... 

Ji nuvedė jį į gretimą kambarį prie padengto stalo ties at- 
viru langu. 

— Matai, mano viešpatie, puota paruošta dviem. Tavo ver- 
gė kviečia tave. Jei tu atsisėsi ir išgersi su manim, ir gerai elg- 
sies, aš papasakosiu tau apie save. Tikėsi ar ne, bet aš jau vis- 
ką sutvarkiau! 

— Viską! — atsiliepė Kaupervudas, geraširdiškai juokauda- 
smas.— Ir taip greitai? Kad aš mokėčiau šitaip! 

— Na, beveik viską, — kalbėjo ji, imdama grafiną su jo 
mėgiamu vynu ir pildama abiem.— Matai, nors gali atrodyti la- 
bai keista, bet aš galvojau, o kai aš galvoju. ..— ji nutilo ir pa- 
žvelgė į lubas. 

Jis paėmė taurę iš jos rankų ir pabučiavo ją, nes ji to tik 
ir laukė. 

— Atgal, Cezari| — paerzino ji— Mes dar negeriame. Tu 
sėsk čia, o aš čia. Ir tada aš tau viską papasakosiu. Kaip per iš- 
pažintį. 

— Velniūkštis! Kalbėk rimtai, Bevi. 

— Kuo rimčiausiai, — pasakė ji.— Na, klausyk, Frenkai! Štai 
kaip buvo. Mūsų laivu plaukė koks šešetas anglų, senesnių ir 
jaunesnių, bet jie visi buvo tokie gražūs; bent jau tie, su ku- 
Tiais aš flirtavau, tikrai buvo gražūs. 

— Neabejoju, — pasakė Kaupervudas draugiškai ir truputį 
įtariai — Nagi? 

— Na, jei tu nusiteikęs geraširdiškai, tai pasakysiu tau, kad 
mano flirtas buvo pašvęstas tavo naudai ir visiškai nekaltas, 
nors tu gali ir nepatikėti tuo. Pavyzdžiui, aš sužinojau apie nedi- 
delį priemiestį prie Temzės, vadinamą Boveniu, kuris yra ne 
daugiau kaip trisdešimt mylių nuo Londono. Apie tai man papa- 
sakojo nuostabiausias jaunikaitis, viengungis, Arturas Tevisto- 
kas, kuris gyvena ten su motina, ledi Tevistok. Jis neabejoja, 
kad aš jai patiksiu. Ir mano mamai jis labai patiko. Taigi su- 
pranti... 

— Taip, suprantu — mes gyvename Bovenyje, motina ir aš, — 
ironiškai pasakė Kaupervudas. 

— Iš tiesų, — pasišaipė Berenisė.— Ir labai svarbus dalykas, 
būtent tu ir mama, štai ką aš noriu pasakyti. Tada tu turėsi 
kreipti labai daug dėmesio į ją. Ir labai Mažai į mane. Žinoma, 
tiek, kiek pridera globėjui, — ir ji gnybtelėjo jam į ausį. 

— Kitaip tariant, Kaupervudas bus globėjas ir šeimos bičiu- 
lis, — kreivai šyptelėjo jis. 

— Teisingai! — patvirtino Berenisė.— O paskui dar aš tu- 
rTėsiu paplaukioti su Arturu laiveliu. Ir dar daugiau,— čia ji 

prunkštelėjo,— jis Žino nuostabų plaukiojantį namelį, kuris pui- 
kiausiai tiks Man ir mamai. Taigi mėnesienos naktys, saulėti pa- 
vakariai, o mano Mama ir jo mama sėdi ir mezga arba vaikščio- 
ja po sodą, o tu rūkai ir skaitai, o Arturas ir aš... 

— Taip, aiškų, nuostabus gyvenimas drauge: plaukiojantis 
namelis, mylimasis, pavasaris, globėjas, mama. Iš tiesų ideali 
vasara. 

— Geriau ir negalėtų būti, — karštai pritarė Berenisė— Jis 
net papasakojo, kaip atrodo plaukiojančio laivelio palapinės — 
raudonos ir žalios. Ir apie visus savo draugus. 

— Jie, turbūt irgi raudoni ir žali, — įterpė Kaupervudas. 

— Taip, žinoma, tokių spalvų ir yra sportiniai kostiumai. 
Viskas kaip reikiant. Taip jis pasakojo mamai. Ir bus daugybė. 
draugų, su kuriais supažindins mamą ir mane. 

— (O kada kvietimai į vestuves? 

— Vėliausiai birželyje, prižadu tau. 

— Ir aš galėsiu būti svotasė 

— Galėsi, žinoma, — pasakė Berenisė be šypsenos. 


— Po šimts! — garsiai nusikvatojo Kaupervudas.— Labai sėk- 
minga kelionė, nėra ką sakyti! 
— Tu išgirdai tik mažą dalelę, — šūktelėjo Berenisė ir va- 


liūkiškai tęsė: — Tik mažą dalelę. Dar yra Meidenhedas... Man 
tiesiog nepatogu prisipažinti... 

— Ak šitaip? Įsidėmėsime. 

— Aš dar nepapasakojau tau apie pulkininką Hoksberį iš 
kažkokio karališkojo dalinio,— pasišaipė ji— Vienas iš pulko 
pažibų! Jis turi bičiulį karininką, kuris turi pusbrolį, o tas pus- 
brolis turi vilą kažkokiame parke prie Temzės. 

— Dvi vilos ir du plaukiojantys nameliai. O gal tau akyse 
viskas dvejinasi? 

— Šiaip ar taip, bet tas namelis retai kada išnuomojamas. 
Šį pavasarį beveik pirmą sykį laisvas. Ne namelis, o svajonė! 
Ir paprastai išnuomojamas tik draugams. Bet jau mamai ir 
man. . 

— Tu būsi tikra pulko duktė! 

— Tai tiek apie pulkininką. Paskui dar yra Viltonas Breit- 
veitas Raotislis, reikia tarti Rotislis, su nuostabiais mažais ūsiu- 
kais, penkių pėdų aukščio ir... 

— Ak Bevi! Tokios smulkmenos! Aš pradedu įtarti! 

— Tik ne dėl Viltono! Niekad, prisiekiu! Pulkininkas — gal- 
būt, bet tik ne Viltonas! — Ji nusikvatojo.— Na, kad nereikėtų 
dešimt kartų tą patį pasakoti, tai pasakysiu, kad aš jau žinau 
ne tik keturis plaukiojančius namelius ant Temzės, bet dar ke- 
turis puikiausiai įrengtus namus puikiausiuose Londono kvarta- 
luose ar šalia jų, ir visus juos galima gauti vienam sezonui ar 
visam laikui, jei mes nutarsime čia visą laiką pasilikti. 

— Jei tik tu panorėsi, brangioji, — įterpė Kaupervudas.— 
Bet kokia tu šauni artistė! 

— Ir visus tuos namus,— tęsė Berenisė, nekreipdama dėme- 
sio į jo susižavėjimo kupiną pastabą, — jei tik aš teiksiuos duoti 
savo adresą, 0 to dar nepadariau, parodys man bet kuris iš ma- 
no gerbėjų. 

— Bravo! Iš tiesų! — sušuko Kaupervudas. 

— Tačiau niekas dar nepažadėta ir niekas dar nenutarta,— 
pridūrė ji. — Mes su mama sutarėme apžiūrėti vieną namą Gros- 
venor-skvere ir kitą — Berkli-skvere, o paskui... na, paskui ma- 
tysime, ką daryti. | 

— O tau neatrodo, kad vertėtų pasitarti su pasenusiu savo 
globėju dėl kontrakto ir kitų panašių dalykų? 

— Dėl kontrakto — taip, bet dėl viso kito... 

— Nuo viso kito mielai atsisakau. Ir taip jau visą gyveni- 
mą tvarkau tokius reikalus, ir man bus malonu pažiūrėti, kaip 
seksis tau. 

— Tai štai, — šelmiškai čiauškėjo ji, — dabar aš atsisėsiu 
čia, — ir ji įsitaisė jam ant kelių, ištiesė per stalą ranką, paėmė 
taurę vyno ir prispaudė ją prie lūpų.— Žiūrėk, aš geriu už savo 
norą.— Ji išgėrė pusę.— O dabar tu išgerk už savo — pasakė ji, 
paduodama jam tą pačią taurę, ir žiūrėdama, kaip jis geria iki 
dugno.— Dabar mesk taurę per mano dešinį petį į sieną, kad 
niekas daugiau negalėtų iš jos gerti. Taip darydavo danai ir nor- 
manai. Na... 

Ir Kaupervudas sviedė taurę. 

— O dabar pabučiuok mane, ir viskas išsipildys, — pasakė 
ji — Juk žinai, aš esu burtininkė ir galiu padaryti, kad viskas 
išsipildytų. 

— Aš pasiruošęs tuo tikėti, — susijaudinęs pasakė Kaupervu- 
das ir iškilmingai pabučiavo ją. 

Po pietų jie šnekėjosi apie tai, kur artimiausiu laiku keliauti. 
Paaiškėjo, kad Berenisė šiuo metu visai nenori išvažiuoti iš Ang- 
lijos. Dabar pavasaris, o ji jau seniai norėjusi apžiūrėti katedrų 
miestus — Kenterberį, Jorką, Velsą, aplankyti romėniškas mau- 
dykles Bate, Oksfordą ir Kembridžą, kai kurias senas pilis. Jie 
galėtų keliauti drauge, tik, žinoma, po to, kai jis išsiaiškins vis- 
ką, kas liečia jo planus Londone. O ji tuo tarpu norėtų apžiūrėti 
namus, apie kuriuos buvo kalbėjusi. Paskui, kai jau bus galuti- 
nai įsikurta, jie tuojau drauge pradės atostogauti. 

O dabar jis turi pasimatyti su motina, kuri pastaruoju metu 
blogai jaučiasi, nes visą laiką baiminasi, pati nežinodama ko. Pas- 
kui jis vėl grįš pas ją, o tada... tada... 

Kaupervudas apkabino ją. | 

— (Gerai, gerai, Minerva! — pasakė jis— Gal ir pasiseks su- 
tvarkyti viską taip, kaip tu nori. Nežinau. Tik dėl vieno dalyko 
neabejoju: jei čia bus per daug visokios painiavos, mudu susi- 
ruošime į kelionę aplink pasaulį. Su Eilina aš kaip nors susitar- 
siu. O jeigu ji nesutiks, na, tai važiuosim, nepaisydami jos. Ji 
dažnai mėgdavo gąsdinti mane, žadėdama viską viešai apskelbti, 

bet gal mudu kaip nors to išvengsime. Aš neabejoju. Bent jau. 
iki šio laiko pasisekdavo. 

Labai patenkintas, jis meiliai pabučiavo ją ir nuėjo pasikal-- 
bėti su misis Karter, kurią rado sėdinčią prie atviro lango ir 
skaitančią Marijos Koreli romaną. Pasipuošusi ir prašmatniai su- 
sišukavusi, ji, matyt, laukė jo ateinant ir sutiko jį kuo džiugiau- 
sia šypsena. Tačiau jis vis vien pajuto, kad ji nervinasi, sielvar- 
tauja, baiminasi dėl jo ir Berenisės. Jis net įžiūrėjo jos akyse 
didelę neviltį. Persimetęs su ja keliais sakinais apie tai, kaip- 
malonu bus visiems praleisti pavasarį Anglijoje, jis, tarytum tarp. 
kitko, bet gana atvirai, pasakė: 

— Jūsų vietoje, Heti, aš visai nesijaudinčiau. Mudu su Bevi 
puikiai suprantame vienas kitą. Ir aš manau, kad ji supranta pa- 
ti save. Ji yra nuostabi ir graži, ir aš myliu ją. Jeigu atsitiktų. 
koks nemalonumas, manau, kad mes išsipainiosim. Nusiraminkite 
ir ramiai gyvenkite. Dabar tikriausiai būsiu labai užsiėmęs ir ne- 
galėsiu taip dažnai būti su jumis, kaip norėčiau, bet aš visą lai-- 
ką budėsiu, ir ji taip pat. Nesijaudinkite. 

— O, aš nesijaudinu, Frenkai,— tarė ji, tarytum atsiprašyda-- 
ma.— Žinoma, aš žinau, kokia sumani ir ryžtinga yra Bevi ir 
kaip nuoširdžiai jūs rūpinatės ja. Ir aš turiu vilties, kad viskas 
bus, kaip jūs norite. Ji kaip tik tinka jums. Frenkai,— tokia gabi 
ir žavi. Gaila, kad nematėte jos laive. Kaip puikiai ji moka elgtis 
ir bendrauti su žmonėmis. Ir kaip ji tuo pat metu priverčia juos. 
laikytis savo vietose. Jūs dar neišeinate? Labai džiaugiuosi. Aš. 
truputį negaluoju, bet, tikiuosi, dar pasimatysime vėliau. 

Ji nuėjo su juo iki durų, tarytum šeimininkė, lydinti įžymų. 
svečią — toks iš tiesų Kaupervudas jai ir atrodė. Kai jis išėjo ir 
durys užsidarė, ji prisiartino prie veidrodžio, liūdnai pažiūrėjo į 
save ir truputį parausvino skruostus — dėl viso ko, jei kartais. 
įeitų Berenisė, paskui išsiėmė butelį brendi, kurį laikydavo už--. 
rakintą kelionės lagaminėlyje, ir įsipylė gurkšnelį. 


25 skyrius 


Kitos savaitės pabaigoje Kaupervudas jau svečiavosi Beriton-- 
Meinore pas lordą Hedonfildą drauge su kitais įdomiais žmonė- 
mis. 

Pačioje pietrytinėje Hardaun-Hito dalyje, puikiai sutvarkyto 
dvaro vidury, stovėjo tikrai įspūdingas šešioliktojo šimtmečio. 
anglų architektūros rūmas. Iš šiaurės vakarų pusės driekėsi ply- 
na, į jūrą panaši viržienojais vilnijanti lyguma, ištisus šimtme- 
čius nepaliesta nei plūgo; nei sėjėjo, nei statytojo. Ją labai ver- 
tino tiek turtingas, tiek ir paprastas žmogus, nes joje gyveno kiš- 
kiai, elniai ir kitokie žvėreliai, kuriuos čionai medžiodavo ištisi 
būriai žmonių su arkliais ir šunimis, lydimi raudonai apsirengu- 
sių varovų. Rūmai stovėjo fasadu į pietvakarius, į miškingas kal- 

veles ir laukus; ten buvo matyti Litl-Bertonas, mažas miestelis, 
nendrėmis dengtais stogais, su turgaus aikšte, teikiąs visam gam- 
tovaizdžiui labai daug jaukumo. | 

Hedonfildas, pasitikęs Kaupervudus Beritono stotyje, buvo 
toks pat gudrus linksmas džentelmenas, kaip ir prieš penkerius 
metus. Prisiminęs maloniai praleistą laiką Amerikoje, jis labai 
džiaugėsi svečiais ir, rodydamas tikrai puikias vejas ir kie- 
mus, tarė Eilinai: 

— Man atrodė, misis Kaupervud, kad jums ir jūsų vyrui 
reginys į lygumą gali pasirodyti nuobodokas. Todėl paskyriau 
jums kambarius langais į sodą. Gal jūs norite pasistiprinti po ke- 
lionės? Dabar svetainėje paduota arbata. 

Nors Eilina turėjo Niujorke puikiausius namus ir daug tar- 
nų, o Hedoniildas nebuvo toks turtingas, kaip Kaupervudas, jai 
pasirodė, bent jau pirmąją akimirką, kad šie namai daug ver- 
tingesni už viską. Ak, turėti tokį dvarą, tokią užtikrintą padėtį 
ir tokias pažintis, kaip šis Žmogus! Nė mažiausio reikalo daugiau 
kovoti! Visą laiką gyventi ramiai! O Kaupervudas, nors jam ir 
patiko tokia aplinka, nebuvo pritrenktas, netgi nesužavėtas nei 
titulu, nei neužtarnautomis gėrybėmis. Juk savo turtą ir garbę 
jis buvo susikūręs pats. 

Lordo Hedonfildo svečiai šios savaitės pabaigoje buvo įvai- 
rūs, bet visi įžymybės. Viena diena anksčiau iš Londono buvo 
atvažiavęs seras Čarlzas Stounledžas, garsus aktorius, žinomas ir 
-gerbiamas Londono teatriniame pasaulyje, pasipūtusi ir pamai- 
viška asmenybė, kiekviena proga skubanti aplankyti savo drau- 
gus bei pažįstamus iš aristokratų tarpo. Jis atsivežė drauge ak- 
torę mis Konstansą Hetvei, vaidinusią tuo metu labai populia- 
riame veikale ,,„Jausmas“. 

Ryškus kontrastas jiems buvo lordas ir ledi Etindžai; lordas 
Etindžas buvo žinomas geležinkelių ir laivybos kompanijų biznie- 
rius, stambus, žydintis, valdingos išvaizdos, mėgstąs smarkiai iš- 
gerti, o išgėręs — gana linksmas ir nuoširdus. Blaivus jis grei- 
čiau buvo linkęs aštriais posakiais nutraukti pokalbį, negu jį pa- 
laikyti. Ledi Etindž, priešingai, buvo gera diplomatė, todėl lor- 
„das Hedonifildas paprašė ją pabūti šeimininke. Gerai žinodama 
savo vyro nuotaikas ir įpročius, ji mokėjo juos toleruoti, tačiau 
niekada nesileido jo užgožiama. Ji buvo aukšta, galingo sudėji- 
mo, melsvomis gyslelėmis išmarginta oda, raudonskruostė, rūs- 
čiomis mėlynomis akimis. Kadaise ji buvo daili ir patraukli, kaip 
ir kiekviena meili šešiolikos metų mergaitė, — ir ji, ir lordas Etin- 
„džas nebuvo pamiršę anų laikų ir to, kaip energingai jis siekė 
jos rankos. Ji geriau už savo vyrą suvokė, ką reiškia tvirtai 
stovėti ant kojų. Jis pats, senos giminės atžala ir jos turto pavel- 
dėtojas, buvo linkęs labiau vertinti aukštą kilmę, negu asmeni- 
nius pasiekimus, nors pats kaip tik garsėjo komercine veikla. 
Bet jo žmona, nors ir buvo tokios pat aukštos kilmės, geriau ma- 
tė ir suprato, kaip keičiasi šiais laikais jėgų santykiai, todėl 

mieliau sutiko gerbti tokius netituluotus milžinus, kaip Kauper- 
vudas, . " 

Čia buvo taip pat lordas ir ledi Bosvaikai, abu jauni, sma- 
gūs ir labai populiarūs. Jie užsiiminėjo visokių rūšių sportu, mė- 
go lošti kortomis, lankė arklių lenktynes ir buvo laukiami sve- 
čiai bet kokioje kompanijoje, nes tryško entuziazmu ir džiaugs- 
mu. Jie slapčiomis šaipėsi iš Etindžo ir jo,žmonos, tačiau vertino. 
jų aukštą padėtį ir stengėsi pasirodyti jiems kuo malonesni. 

Tikrai reikšmingas svečias — Hedonfildo ir Etindžo akimis 
žiūrint — buvo Ebingtonas Skaras. Žmogus jis buvo neaiškus — 
nei titulo, nei aukštos kilmės,— tačiau tuo laiku gerokai išgar- 
sėjęs finansiniame pasaulyje. Pirmiausia per pastaruosius ketve-- 
Iius metus jis sėkmingai suorganizavo galvijų auginimo kom- 
paniją Brazilijoje. Šios kompanijos akcininkai jau pradėjo gauti 
gražų pelną. Dabar jis domėjosi avių auginimu Afrikoje, kur, 
dėka negirdėto dydžio koncesijų, gautų iš vyriausybės, ir gud- 
raus sugebėjimo sumažinti išlaidas bei surasti rinkas, į jį buvo 
žiūrima kaip į Žmogų, netrukus tapsiantį milijonieriumi. Pikti 
gandai apie jo avantiūras dar nepakenkė jo reputacijai greit 
abejoti linkusių žmonių akyse. Hedonfildui, o taip pat Etindžui, 
darė įspūdį jo laimėjimai, tačiau abu jie vengė dėtis su juo. Jie 
padarė sėkmingų kombinacijų su Skaro akcijomis, bet visada 
kuo greičiausiai skubėdavo jų atsikratyti. Šiuo metu Skaras sie- 
kė vieno dalyko, — tik šitai jam sekėsi blogiau, negu ankstyves- 
ni reikalai, — pastatyti naują Beiker-strito—Vaterlo metro liniją, 
kuriai leidimą jis sugebėjo gauti iš parlamento. Dėl to jį taip: 
ir sudomino netikėtas Kaupervudo pasirodymas. 

Eilina norėjo ypatingai prašmatniai apsirengti, todėl Kauper- 
vudai pavėlavo pietums. Kai jie įžengė į svetainę, daugelis sve- 
čių buvo jau seniai susirinkę ir net pavargę belaukdami. Etin- 
džas buvo nusprendęs didelio dėmesio į Kaupervudus nekreipti. 
Bet jiems pasirodžius ir Hedonfildui širdingai juos pasveikinus, 
visi iš karto sužiuro, ėmė maloniai sveikintis ir visai nedirbti- 
nai domėjosi amerikiečiais. Etindžas, supažindinamas su Kauper- 
vudu, iš lėto atsistojo ir šaltai nusilenkė, tačiau įdėmiai apžiūrė- 
jo jį. O ledi Etindž, kuri buvo perskaičiusi angliškuose laikraš- 
čiuose visas žinutes apie Kaupervudo veiklą, iš karto nutarė, kad 
Kaupervudas yra įžymiausias žmogus iš visų svečių, išskyrus tik 
jos vyrą. Ji instinktyviai atleido jam už Eiliną, nusprendusi, kad 
jis vedė jaunas, o paskui filosofiškai ryžosi kaip nors geriau su- 
tvarkyti šią nenusisekusią santuoką. Gi Skaras buvo pakanka- 
mai protingas, ir suprato, kad Kaupervudas pranašesnis už jį fi- 
nansiniame pasaulyje. 

Po tokio ilgo užsidarymo Niujorke Eilina jautėsi nejaukiai ir 
visokiais būdais stengėsi atrodyti kuo natūralesnė, tačiau kiek- 
vienam šypsodamasi be saiko, ji tik pasirodė perdėtai nuoširdi. 
Iš jos pasakytų kelių frazių visi suprato, kad ji nelabai pasitiki 
savim. Kaupervudas visa tai matė, bet nutarė, kad jam pasiseks 

ištaisyti padėtį. Su įprastu diplomatiškumu jis kreipėsi į ledi 
Etindž, nes ji buvo vyriausia ir, aišku, įžymiausia iš visų čia 
esančių moterų. 

— Aš pirmą sykį susiduriu su provincijos gyvenimu Angli- 
joje,— pasakė jis visai paprastai, — ir turiu pasakyti, kad net ir 
tiek nedaug, kiek šiandien pamačiau, pateisina tą susižavėjimą, 
su kuriuo apie šį gyvenimą šnekama. 

— Tikrai? — paklausė ledi Etindž, kuri norėjo sužinoti jo sko- 
nį ir polinkius — Jums iš tiesų patinka toks gyvenimas? 

— Taip, ir manau, kad galėčiau paaiškinti kodėl. Tai šaltinis 
viso to, kas šiuo metu yra geriausio mano krašte.— Ji pastebė- 
jo, kad jis pabrėžė žodžius „šiuo metu“.— Italijos kultūrą, — kal- 
bėjo jis toliau,— Mes vertiname kaip visai skirtingos tautos kul- 
tūrą. Tą patį, manau, galima pasakyti apie Prancūziją ir Vokie- 
tiją. Bet čia iš karto pajuntame, ir ne be malonumo, savo pačių 
kultūros ir išsivystymo šaltinį, pajuntame net ir tie, kurie nesa- 
me grynai angliškos kilmės. 

— Jūs itin maloniai kalbate apie Angliją, — pasakė ledi 
Etindž.— Jūs kilęs iš Anglijos? 

— Taip, mano tėvai buvo kvakeriai. Jie auklėjo mane su 
visų angliškųjų kvakerių paprastumu. 

— Deja, ne visi amerikiečiai mums tokie draugiški. 

— Misteris Kaupervudas nusimano apie bet kokį kraštą, — 
pasakė lordas Hedonfildas, pasislinkdamas arčiau,— nes jis iš- 
leido daug pinigų, ilgus metus rinkdamas įvairių šalių meno kū- 
rinius. 

— Mano kolekcija yra labai kukli. — pasakė Kaupervudas.— 
Aš manau, kad tai tik pradžia. 

— Ir toji kolekcija patalpinta viename iš puikiausių muzie- 
jų, kuriuos tik man kada nors teko matyti, — tęsė lordas Hedon- 
fildas, kreipdamasis į ledi Etindž.— Ji yra misterio Kaupervudo 
rezidencijoje Niujorke. 

— O aš turėjau malonumą išgirsti ginčą apie jūsų kolekciją, 
kai buvau paskutinį kartą Niujorke, misteri Kaupervudai,— įsi- 
terpė Stounledžas.— Ar teisybė, kad jūs čia atvažiavote, ketin- 
damas papildyti ją? Rodos, kažką panašaus neseniai skaičiau 
laikraštyje? 

— Tušti gandai, — atsakė Kaupervudas.— Šiuo metu aš ren- 
ku tik įspūdžius. Aš keliauju į kontinentą, ir tiek. 

Eilina, nesitverdama džiaugsmu dėl tokio, kaip jai atrodė, 
savo VyIo, pasisekimo, per visus pietus buvo labai linksma; 
Kaupervudas laikas nuo laiko klausiamai žvilgčiojo į ją — jis 
ypatingai troško, kad visiems liktų geras įspūdis. Jam, be abejo, 
buvo žinomi Hedonfildo ir Etindžo finansiniai interesai, 0 čia 
dar pasirodė Skaras, kuris, jo žiniomis, domėjosi metro statyba. 
Kaupervudui rūpėjo sužinoti, kaip galėtų lordas Etindžas padėti 
jam savo įtaka bei pažintimis, ir tai jam neblogai sekėsi, nes ledi 
Etindž pradėjo atvirai šnekėti apie politinius savo vyro reikalus. 

Jis buvo toris, artimai bičiuliavosi su torių partijos lyderiais, ir 
netrukus turėjo būti išsiųstas su svarbia misija į Indiją. Visa tai 
priklausė nuo tam tikrų politinių aplinkybių, susijusių su būrų 
karu, kuris tuo metu kėlė nerimą visoj Anglijoj. Anglai turėjo 
didelių nuostolių, tačiau šioje draugijoje visi buvo linkę švelnin- 
ti tą nemalonų taktą, ir Kaupervudas diplomatiniais sumetimais 
laikėsi tos pačios nuomonės. 

Pietų metu, nerūpestingai šnekučiuodamasis su kitais svečiais, 
jis stengėsi įspėti, kurie iš jų visų galėtų būti naudingi jam ir 
Berenisei. Ledi Bosvaik pakvietė jį į savo namus Škotijoje. Kai 
moterys pakilo nuo stalo, Skaras pirmasis prisislinko artyn prie 
Kaupervudo ir paklausė, ar ilgai jis būsiąs Anglijoje. Jeigu taip, 
tai būtų malonu pasikviesti jį į savo sodybą Velse. Net Etindžas 
tiek atsileido, kad pradėjo kalbėti apie amerikietiškus ir tarp- 
tautinius reikalus. 

Šie santykiai dar labiau sutvirtėjo pirmadienį, kai svečiai iš- 
Taigi, savo viešnagės metu Kaupervudas spėjo užkariauti visų 
Hedonfildo svečių simpatijas, bet apie Eiliną to negalima buvo 
pasakyti. 


26 skyrius 


Grįžęs iš Beriton-Meinoro ir atėjęs į Berenisės kambarį, Kau- 
pervudas rado ją besiruošiančią apžiūrėti vienos vilos, kurioje 
pulkininkas Hoksberis siūlė jai su motina maloniai praleisti va- 
sarą. Ji pasakė, kad namas yra prie Temzės, tarp Maidenhedo ir 
Marlou. | J 

— Kaip manai, kas tos vilos savininkas? — paklausė ji pa- 
slaptingu balsu. 

— Nieko nenumanau. Juk negaliu perskaityti tavo minčių. 

— Pasistenk. 

— Nepavyks. Perdaug sunku. Kas jis? 

— Gi niekas kitas, o tas Anglijos lordas, apie kurį rašė ta- 
vo misteris Sipensas. Nebent būtų du lordai ta pačia pavarde! 
Lordas Steinas. 

— Ką sakai? — tarė Kaupervudas, nustebęs dėl tokio sutapi- 
mo.— Papasakok! Tu susipažinai su juo? 

— Ne. Bet pulkininkui Hoksberiui nepaprastai patinka ta vie- 
ta. Jis sako, kad iš ten visai arti į Londoną. O taip pat jis sako 
„tena būsia aš ir mana sesutia“, pasišaipė ji iš Hoksberio. 

— Jeigu taip, tai manau, kad tikrai verta pasižiūrėti, — pa- 
reiškė Kaupervudas, su pasigėrėjimu žvelgdamas į dailius jos 
drabužius: gelsvai žalią sijoną ir aptemptą švarkelį, papuoštą 
auksine juostele ir auksiniu diržu. Maža žalia skrybėlaitė su 
prašmatnia raudona plunksna buvo pakreipta į šoną. 

— Aš norėčiau susitikti su Stėinu,— tęsė Kaupervudas, — 
o šitokiu būdu gali ir pasisekti. Bet mums reikia laikytis kuo at- 
sargiausiai, Bevi. Aš žinau, kad jis turtingas ir labai įtakingas 
žmogus. Jei mums pavyks sudominti jį mūsų sąlygomis. .. 

Jis nutilo. 

— Kaip tik apie tai aš ir galvojau, — pasakė ji.— Juk geriau- 
sia būtų važiuoti ten drauge. Mama šiandien pavargusi ir pasi- 
liks namie. 

Ji, kaip visuomet, kalbėjo gyvai, žaismingai, juokaudama, o 
tai labai patiko Kaupervudui; jos kalboje atsispindėjo jos įgim- 
ta energija, sumanumas ir optimizmas bet kuriomis aplinkybė- 
mis. 

— Nekalbant apie nieką kita, vien tik lydėti jauną merginą 
tokiais rūbais didžiausias malonumas! — pasakė Kaupervudas. 

— Žinoma, — tęsė Berenisė— aš visiems sakiausi galinti ką 
nors spręsti tik savo globėjui sutinkant. Ar tu pasiruošęs imtis 
savo pareigųė — paklausė ji, metusi kuo švelniausią žvilgsnį. 

Jis priėjo prie jos ir apkabino. 

— Tai, žinoma, man neįprasta, bet pamėginsiu. 

— Na, aš stengsiuos,— pasakė Berenisė,— kad tau būtų leng- 
viau. Aš tariausi su nuomojimo agentu; jis lauks mūsų Vindzo- 
re. O paskui aš manau susirasti mažutį jaukų viešbutėlį, kur bū- 
tų galima išgerti arbatos. 

— Šaunu, kaip čia įprasta sakyti. Bet pirmiau noriu pašnekė- 
ti su tavo Mama. 

Ir jis nuskubėjo į misis Karter kambarį. 

— Sveika, Heti, — pasisveikino jis.— Kaip reikalai? Kaip 
jums sekasi mielojoje, senojoje Anglijoje? 

Kaip priešybė žvaliai Berenisei, jos motina pasirodė ne tik 
nusiminusi, bet tiesiog nuvargusi. Taip staiga iš savo iliuzijų pa- 
saulio, iš svajonių gyventi ramiai ir užtikrintai, ji nusileido spin- 
dinčiu ir spalvingu taku į šią avantiūrą, kuri akino prabanga ir 
turtu, bet gąsdino joje slypinčiu pavojumi. Koks painus tas gy- 
venimas! Tiesa, ji išaugino gabią ir savarankišką dukterį, tačiau 
tokią pat atkaklią ir nieko nepaisančią, kokia ir ji pati buvo. 
O dėl to ir Berenisės likimo niekas negali įspėti. Nors Kauper- 
vudas visada mielai padėdavo ir padeda gerais patarimais bei 
pinigais, ji vis vien buvo kupina baimės. Jai atrodė keista ir tai, 
kad jis atsivežė jas į Angliją tokiu metu, kai siekė užkariauti 
čia pasitikėjimą ir netgi pats atvažiavo drauge su Eilina. Tačiau 
Berenisė tvirtino, kad šis žingsnis, nors ir nelabai malonus, būti- 
nai reikalingas. 

Bet toks paaiškinimas menkai tenuramino ją. Savo gyveni- 
me ji buvo pralaimėjusi, todėl ją visą laiką persekiojo baimė, 
kad Berenisė irgi gali pralaimėti. Juk negalima pamiršti ir Eili- 
nos, ir Kaupervudo nepastovumo, ir nepermaldaujamo pasaulio, 
kuris nieko nesigaili, niekam neatleidžia. Visos tos mintys ir at- 
sispindėjo jos nuotaikoje, jos akyse, jos suglebusioje išvaizdoje. 

Slapčia nuo Berenisės ji vėl pradėjo gerti ir, prieš pat Kauper- 
vūdui įeinant, buvo ištuštinusi didelę taurę brendi, norėdama pa- 
sistiprinti susitikimui. 

Atsakydama į jo pasveikinimą, ji tarė: 

— Ak, man labai patinka Anglija. Bevi viskuo čia žavisi. 
Jūs tikriausiai važiuosite pasižiūrėti tos vilos. Svarbiausia, kiek 
žmonių jūs ketinate kviestis į namus, ar, tiksliau, ko nesikviesti, 
kad jūsų nepamatytų drauge. 

— Tai jau liečia Berenisę, o ne mane. Ji yra tikras magne- 
tas. Bet jūs nekaip atrodote, Heti. Kas yra? — Jis pažvelgė į ją 
klausiamai, bet ne be užuojautos. Na, na, nereikia jau pirmomis 
dienomis gadinti sau nervų! Aš žinau, visa tai sunkoka. Kelio- 
nė jums buvo neįprasta, jūs pavargote.— Jis priėjo prie jos ir 
draugiškai uždėjo ranką jai ant peties, bet tuojau pat pajuto 
brendi kvapą.— Klausykite, Heti,— tarė jis— mudu jau seniai 
pažįstame vienas kitą. Jūs žinote, kad aš, nors ir buvau neapsa- 
komai įsimylėjęs Bevi Čikagoje, tačiau niekad nepadariau nė vie- 
no žingsnio, kuris būtų galėjęs ją sukompromituoti, iki ji pa- 
galiau pati atėjo pas mane. Tiesą aš sakau ar ne? 

“ — Taip, Frenkai, tiesą. 

— Jūs žinote, kad, kol dar galvojau, jog ji niekada nebus 
mano, aš turėjau vienintelį troškimą — sudaryti jai padėtį aukš- 
tuomenėje, išleisti už vyro, kad jums nebereiktų ja daugiau rū- 
pintis, kol dar nieko blogo nebuvo nutikę. 

— Taip, aš žinau. 

— Žinoma, aš esu kaltas dėl to, kas įvyko Čikagoje, bet 
ne tik aš vienas, nes ji atėjo pas mane tokiu metu, kada labiau- 
siai buvo man reikalinga. Kitaip tikriausiai būčiau galėjęs atsi- 
spirti pagundai net ir tada. Šiaip ar taip, mes dabar sėdim vie- 
name laive — drauge nuskęsim arba drauge išplauksim. Tokia 
padėtis jums atrodo visai beviltiška. Aš jus gerai suprantu. Tik 
aš galvoju kitaip. Nepamirškite, Bevi tokia nuostabi ir sumani 
mergaitė. Be to, čia — Anglija, o ne Jungtinės Valstijos. Čia 
žmonės Moka vertinti protą ir grožį taip, kaip pas mus niekas 
ir svajoti negalėtų. Jei tik jūs suimsite save į rankas ir atliksite 
savo vaidmenį, viskas bus gerai. 

Jis dar sykį patapšnojo jai per petį ir pažvelgė į akis, norė- 
damas įsitikinti, kokį įspūdį padarė jo Žodžiai. 

— Aš padarysiu viską, ką galiu, Frenkai, tikrai, — pasakė ji. 

— Bet vieno dalyko jūs neturite daryti, Heti, — tai gerti. Jūs 
žinote savo silpnybę. Jei Bevi sužinos, ji gali nustoti drąsos, ir 
viskas, ką mes planuojame, gali sugriūti. 

— Ak, aš viską padarysiu, Frenkai, viską, kad tik galėčiau 
ištaisyti tai, ką anksčiau esu padariusi! 

— Štai šitaip ir reikia laikytis! 

Jis padrąsinančiai nusišypsojo ir nuėjo pas Berenisę. 

27 skyrius 


Sėdėdamas vagone, Kaupervudas kalbėjosi su Berenise apie 
jos motinos nuogąstavimus. Berenisė tvirtino, kad nieko baisaus 
nėra, kad kalta tik tokia staigi permaina. Kai tik ji pamatys, kad 
viskas puikiai sekasi, tuoj pasijus geriau. 

— Jeigu galima tikėtis kokių nors nemalonumų, tai tik ne iš 
anglų, o iš atvykstančių čionai amerikiečių, — pridūrė ji susimąs- 
čiusi; už lango keitėsi nuostabūs vaizdai, tačiau tuo metu jiedu 
nieko nematė.— Bet aš neketinu susitikinėti su amerikiečiais, lan- 
kyti ar priiminėti juos čia, Londone, jei tik galima bus to iš- 
vengti. 

— Tu teisi, Bevi. Taip bus protingiausia. 

— Kaip tik tie žmonės gąsdina mamą. Juk tu žinai, kad ame- 
rikiečiai nėra tokie mandagūs ir tolerantiški, kaip čionykščiai 
žmonės. Čia aš jaučiuosi kaip namie. 

— Tai, kas tau patinka, yra senos kultūros ir diplomatišku- 
mo vaisius — pasakė Kaupervudas.— Anglai nėra tokie atviri, 
neskuba daryti išvadų. Mes, amerikiečiai, užėmėme necivilizuo- 
tą žemyną ir Civilizuojame jį ar bent jau stengiamės tai pada- 
ryti per trumpą laiką, gi šioje mažoje salelėje žmonės darbuoja- 
si jau tūkstantį metų. 

Vindzore juos pasitiko nuomojimo agentas misteris Vorberlo- 
nas. Jis turėjo daug ką pasakyti apie vilą, kurią ruošėsi paro- 
dyti. Tai iš tiesų buvo viena puikiausių vilų prie upės. Lordas 
Steinas prieš keletą metų nuolat ten gyvendavo. 

— Po tėvo mirties,— pasakojo agentas visas paslaptis, — jis 
dažniausiai važiuoja į Tregesolą, savo paveldėtą dvarą. Praėju- 
sią vasarą jis buvo išnuomavęs vilą aktorei mis Konstansai Het- 
vei, bet šiemet ji išvažiuoja į Bretanę, ir tik prieš kelis mėne- 
sius lordas Steinas pasakė man, kad galiu išnuomoti vilą, jei ra- 
siu tinkamus žmones. 

— Ar didelis tas jo dvaras Tregesole? — paklausė Kauper- 
vudas. 

— Vienas iš didžiausių, sere,— atsakė agentas.— Maždaug 
penki tūkstančiai akrų. Tikrai nuostabi sodyba, nors retai jis ten 
tegyvena. 

Ir tuo momentu nerami mintis šmėstelėjo Kaupervudo galvo- 
je. Jis norėjo įtikinti save, kad niekad daugiau nepasiduos pa- 
vydui, tačiau nuo to laiko, kai Berenisė įžengė į jo gyvenimą, 
vėl ėmė jausti pavydo kančias, nes joje buvo įsikūniję visi jo 
troškimai. O jei dabar, tokioms aplinkybėms susiklosčius, ji ims 
ir pasirinks nė kiek ne menkesnį ir ne kvailesnį, užtat jaunesnį 
vyriškį? Ar jis gali tikėtis sulaikyti ją, jei ji susitiks tokį žmo- 
gų, kaip lordas Steinas, ir susipažins su juo? Ši mintis suteikė jo 
santykiams su Berenise kažką nauja, ko anksčiau nebūdavo. 

Vila Prajers-Kouve pasirodė esanti nuostabus architektūros 
kūrinys, apsuptas puikaus sodo. Statyta daugiau kaip prieš šim- 

tą metų, vila buvo įrengta kuo moderniausiai. Ji buvo maždaug 
šimto pėdų ilgio bei aštuoniolikos pėdų aukščio ir stovėjo po 
didžiuliais iškilmingais medžiais, apsupta takelių rezginiu, žali- 
tvorėmis, gėlių darželiais ir daržais. Už namo į pietus, į upės pu- 
sę, stovėjo dvigubi priestatai — vaizdingos Lesterširo arklidės 
su kliūčių tvorelėmis, vartais, bėgimo takais ir paukštidės. Mis- 
teris Vorbertonas papasakojo, kad ten laikomi kinkomieji ir jo- 
jamieji arkliai, kuriais galėjo naudotis nuomininkai, o taip pat 
juodos minorkiškos veislės vištos, aviganiai šunes ir avių banda; 
nuomininkų paslaugoms yra sodininkas, arklininkas ir fermeris, 
kurie tvarko visą ūkį. 


Kaupervudą, o taip pat ir Berenisę sužavėjo kaimiška atmo- 
sfera: Temzė lygiu veidrodiniu paviršium, lėtai ir tyliai srove- 
nanti į Londoną, plačios, žole apaugusios vejos, nusileidžiančios 
iki upės, o ant vandens — šviesiu audeklu nuo saulės pridengtas 
plaukiojantis namelis su plevėsuojančiomis užuolaidomis ir pin- 
tomis kėdėmis bei staleliais. Jis susimąstė, žiūrėdamas į saulės 
laikrodį ant tako į tą namelį. Kaip greit bėga laikas! Juk jis iš 
„tiesų jau senas žmogus. O Berenisė čia gali susitikti jaunesnį 
vyriškį, kuris ims ir sudomins ją. Kai Berenisė atėjo pas jį Čika- 
goje prieš kelis mėnesius, ji pareiškė pati atsakanti už save ir 
atėjusi todėl, kad pati to panorėjo. Ji gali palikti jį, jei tas no- 
ras praeis. Be abejo, reikia atsisakyti šitos vilos ir nepradėti su 
Steinu jokių finansinių reikalų. Yra ir kitų Žmonių, kitų išeičių. 
Padėti gali ir Ebingtonas Skaras, ir lordas Etindžas. Bet kam pa- 
siduoti pralaimėjimo baimei? Jis visą laiką gyveno pilnakraujį 
gyvenimą ir gyvens taip toliau, kas benutiktų. 

Jis matė, kad Berenisė neapsakomai žavisi šiomis grožybė- 
mis. Neįtardama jo minčių, ji su smalsumu mąstė apie lordą 
Steiną. Jis negali būti labai senas, nes ji girdėjo, kad jis tik ne- 
seniai paveldėjo iš tėvo visus tuos turtus. O dar labiau jos dė- 
mesį patraukė kaimynystėje gyvenanti publika, apie kurią papa- 
sakojo misteris Vorbertonas. Artimiausi kaimynai buvo misteris 
Arturas Garfildas Rotislis Golis, karališkasis teisėjas, seras He- 
bermanas Kaipsas iš vienos akcinės bendrovės, didžiai gerbia- 
mas Rausimenas Meinsas iš kolonijų ministerijos, o taip pat 
įvairūs kiti daugiau ar mažiau įžymūs serai bei damos iš kilmin- 
gųjų ir klestinčiųjų sluoksnių. Kaupervudą visa tai irgi domino, 
ir jis galvojo, kaip Berenisei su motina čia seksis. Berenisė at- 
kreipė dėmesį į tai, kad pavasarį ir vasarą čia esti pobūviai ir 
piknikai, iš Londono suvažiuoja diplomatai, valstybės veikėjai, 
menininkai, aukštuomenės atstovai, — taigi, turint pažinčių, ne- 
teks nuobodžiauti nei dieną, nei naktį. 

— Taip, — atsakė į tai Kaupervudas,— tokioje aplinkoje ga- 
lima arba iškilti, arba nusmukti, ir tai lemtingai greitai. 

— Žinoma! — tarė Berenisė— Bet aš kaip tik ruošiuosi  iš- 
kilti, 

93 


Ir Kaupervudas vėl negalėjo nesižavėti jos optimizmu, jos 
drąsa. 

Sugrįžus agentui, kuris buvo nuėjęs pasižiūrėti žalitvorių, 
Kaupervudas kreipėsi į jį. 

— Aš pasitariau su mis Fleming, — pasakė Kaupervudas, nors 
jai dėl to nebuvo prataręs nė žodžio,— ir duodu savo sutikimą 
išnuomoti šią vilą, jei ji taip nori. Galite nusiųsti visus reikalin- 
gus dokumentus mano reikalų vedėjui. Tai formalumas, supran- 
tate, bet tokia mano, mis Fleming globėjo, pareiga. 

— Žinoma, suprantu, misteri Kaupervudai,— tarė agentas— 
Bet dokumentai bus sutvarkyti tik po kelių dienų, ne anksčiau 
kaip pirmadienį ar antradienį, nes tik tada grįš misteris Beilis, 
lordo Steino agentas. 

Kaupervudas netgi buvo patenkintas, kad lordas Steinas pats 
netvarko nuomos reikalų. Tuo būdu kurį laiką jis liks nuošaly. 
O paskui... įdomu vis dėlto kas bus paskui. .. 

Kaupervudas, vadovaujamas Sipenso, apžiūrėjo metro linijas, 
ir jo nuomonė, kad pirmiausia labai svarbu paimti į savo rankas 
Čering-Kroso koncesiją, dar labiau sustiprėjo. Todėl šį rytą jis 
nekantraudamas laukė pokalbio su Grivzu ir Henšu savo konto- 
roje. Grivzas pirmasis pradėjo pokalbį. 

— Mes norėtume sužinoti, misteri Kaupervudai,— pasakė 
jis — ar jūs sutinkate paimti penkiasdešimt vieną procentą Če- 
ring-Kroso akcijų su sąlyga, kad mes investuosime atitinkamą 
dalį į linijos tiesimą. 

— Atitinkamą? — paklausė Kaupervudas— Tai priklausys 
nuo to, ką jūs turite galvoje. Jei linija kainuos milijoną svarų 
sterlingų, ar jūs garantuojate, kad įnešite maždaug keturis šim- 
tus penkiasdešimt tūkstančių? 

— Na, ne tiesiai iš savo kišenių, — šiek tiek dvejodamas pa- 
sakė Grivzas.— Mes turime pažįstamų, kurie gali prisidėti prie 
mūsų ir parūpinti kapitalo. 

— Kai mes kalbėjomės Niujorke, tai atrodė, kad jūs tokių 
Iyšių Neturite,— pasakė Kaupervudas,— ir todėl aš nutariau, kad 
negaliu duoti daugiau kaip trisdešimt tūkstančių svarų sterlingų 
už penkiasdešimt vieną procentą akcijų kompanijai, kuri nieko 
neturi, išskyrus koncesiją ir skolas. Čia labai daug tokių kompa- 
nijų, kurios turi tik koncesijas, o daugiau nieko, ir dairosi, kur 
išpešti kapitalo. Aš turėjau laiko sužinoti tai. Jeigu jūs atėjote 
pas mane ir nesvyruodami garantuojate Maždaug keturis šimtus 
penkiasdešimt tūkstančių, kurie sudarys keturiasdešimt devynis 
procentus visų tiesimo išlaidų, tada galima kalbėti. Bet jeigu 
jūs tik laukiate, kad aš sutikčiau paimti penkiasdešimt vieną pro- 
centą, o jūs, pasiremdami tuo, surinksite savo keturiasdešimt de- 

vynis procentus, tai aš negaliu sutikti. Juk jūs galite pasiūlyti 
man tik savo teises. Esant tokioms aplinkybėms, aš galiu reika- 
lauti pilnos kontrolės, kitaip nieko iš to neišeis, nes, tik turėda- 
mas pilną kontrolę, aš galėsiu parūpinti tą didelę sumą pinigų, 
kuri reikalinga šiam sumanymui. Ir kas gali žinoti tai geriau už 
judu, džentelmenai. Todėl, jei jūs nesutinkate priimti paskuti- 
nio mano pasiūlymo — trisdešimt tūkstančių svarų sterlingų už 
jūsų koncesiją, paliekant galioje kontraktą dėl tiesimo, — tai nė- 
za ką daugiau šnekėti. 

Tai taręs, jis išsiėmė laikrodį. Iš šio žesto Grivzas su Henšu 
suprato, kad jie turi apsispręsti dabar ir tuojau pat, o jei ne, tai 
viskas žuvę. Jie klausiamai pažvelgė vienas į kitą. Pirmasis pra- 
bilo Henšas: 

— Sakysime, mes parduodame jums pilną kontrolę, misteri 
Kaupervudai, bet kokią mes turime garantiją, kad jūs tuojau pat 
pradėsite statyti liniją? Juk, jeigu nebus pradėtas linijos tiesimas 
numatytu laiku, tai kokia mums nauda? 

— Aš manau taip pat, kaip ir mano partneris, — tarė Griv- 
Zzas. 

— Dėl to,— pasakė Kaupervudas,— jums nėra ko baimintis. 
Aš mielu noru įrašysiu į mūsų kontraktą šitokią sąlygą, jei per 
šešis mėnesius nuo pasirašymo jūs negausite pinigų pirmojo li- 
nijos ruožo tiesimui, tai susitarimas ne tik anuliuojamas, bet aš 
dar išmoku dešimt tūkstančių svarų sterlingų kompensacijos. Jūs 
patenkinti? 

Abu rangovai vėl susižvalgė. Jie buvo girdėję, kad Kauper- 
vudas gudrus ir kietas piniginiuose reikaluose, bet taip pat bu- 
vo girdėję, kad jis vykdo savo pasirašytus susitarimus. 

— Labai gerai! Tai mums priimtina. O kaip su kitų ruožų 
statyba? — paklausė Grivzas. 

Kaupervudas nusijuokė. 

— Žinote, džentelmenai, man priklauso du trečdaliai visos 
miesto transporto sistemos Čikagoje. Per pastaruosius dvidešimt 
metų aš nutiesiau tame mieste trisdešimt penkias mylias viršgat- 
vinių kelių, keturiasdešimt šešias mylias elektros transporto ke- 
lių. Aš taip pat nutiesiau ir dabar sėkmingai eksploatuoju septy- 
niasdešimt penkias mylias užmiestinių tramvajų linijų. Aš esu 
pagrindinis visų tų linijų savininkas. Ir nė vienas mano akci- 
ninkas neprarado nė cento. Akcijos duodavo ir iki šios dienos 
duoda daugiau kaip šešis procentus, ir jos vis dar priklauso man. 
Aš atsisakau jų — ir ne be naudos — ne todėl, kad jos būtų ne- 
pelningos, o dėl to, kad man nusibodo visos tos politinės ir vi- 
suomeninės intrigos. Dabar toliau — Londono metro aš domiuosi 
ne dėl pinigų. Jūs neturėtumėte pamiršti, kad jūs pirmieji atėjo- 
te pas mane, o ne aš pas jus. Bet ne tai svarbiausia. Aš nemėgs- 
tu girtis ir nesigiriu. O kas liečia kitus ruožus, tai galima įrašyti 
į kontraktą terminus ir reikalingas išlaidas, tačiau jūs iš patyrimo 
turėtumėte žinoti, kad reikia numatyti įvairiausias atsitiktinės 

kliūtis ir nenumatytas aplinkybes, kurių visada tokiais atvejais 
galima tikėtis. Svarbiausias dalykas yra tas, kad aš esu pasiruo- 
šęs tuojau pat pakloti jums ant stalo grynus pinigus už konce- 
siją ir padaryti viską, kas bus įrašyta kontrakte. 

— Na, ką jūs pasakysite? — paklausė Grivzas, atsisukęs į 
Henšą.— Aš neabejoju, kad mes su misteriu Kaupervudu sutar- 
sime ne blogiau, negu su kuo nors kitu. 

— Puiku,— pasakė Henšas.— Aš pasiruošęs. 

— Kaip jūs galvojate sutvarkyti perdavimo reikalus? — pa- 
klausė Kaupervudas.— Kiek aš suprantu, prieš perduodami man 
koncesiją, jūs turite susitvarkyti su Elektros transporto bend- 
IOVe. 

— Teisingai, — atsiliepė Henšas, kuris jau galvojo, kaip rei- 
kės sutvarkyti perdavimą. Jeigu jie pirmiau sutvarkys reikalus 
su Elektros transporto bendrove, o paskui su Kaupervudu, tai 
reiškia, kad pavyks ne tik gauti trisdešimt tūkstančių svarų ster- 
lingų apmokėti leidimui, bet dar, bent laikinai, pasiskolinti še- 
šiasdešimt tūkstančių, kad galima būtų perduot konsolus, kuriuos 
Elektros transporto bendrovė buvo užstačiusi valstybei už savo 
obligacijas. 

Kadangi gauti devyniasdešimt tūkstančių svarų sterlingų ne- 
buvo taip jau lengva, Henšas nusprendė, kad geriau bus pirma 
eiti pas Džonsoną bei į Elektros transporto bendrovės kontorą 
ir viską aiškiai papasakoti jiems, paskui viską apsvarstyti su 
valdybos nariais, o tada susitikti visiems — Kaupervudui, Griv- 
zui, jam pačiam ir susitarti, kad perdavimas būtų atliktas už 
Kaupervudo pinigus. Ši mintis taip pradžiugino jį, kad jis tarė: 

— Aš manau, jog būtų geriausia viską iš karto pervesti iš 
rankų į rankas. 

Ir jis paaiškino, kaip tai padaryti, tik nutylėjo kodėl. Bet 
Kaupervudas viską puikiausiai suprato. 

— Labai gerai, — pasakė jis.— Jei jūs susitarsite su valdy- 
bos nariais, aš sutinku. Mes galime sutvarkyti viską per kelias 
minutes. Jūs galite perleisti man koncesiją už mano trisdešimt 
tūkstančių svarų sterlingų čekį, o taip pat šešiasdešimties tūks- 
tančių vertės valstybinius konsolus arba garantinį raštą, ir aš 
įteiksiu jums abu čekius. O dabar, man regis, reikia štai ką pa- 
daryti — surašyti laikiną susitarimą dėl to, apie ką čia šnekėjo- 
me, ir jūs galėsite pasirašyti. 

Jis paskhmbino sekretorei ir padiktavo jai pagrindinius su- 
tarties punktus. 

— O dabar, džentelmenai, — tarė jis, kai dokumentas buvo 
pasirašytas, — aš norėčiau, kad mes su jumis jaustumėmės ne 
kaip pirkėjai ir pardavėjai, o kaip sąjungininkai svarbiame dar- 
be, kuris atneš mums visiems gražių vaisių. Aš duodu jums žodį, 
kad už nuoširdų bendradarbiavimą su manim atsilyginsiu jums 
tuo pačiu. 

Ir jis draugiškai paspaudė abiem rankas. 

— Puiku, — pareiškė Grivzas.— Reikia pasakyti, kad mes vis- 
ką labai greitai sutvarkėme. 

Kaupervudas šyptelėjo. 

— Jūsų krašte šitoks dalykas tikriausiai vadinamas „mikliu 
bizniu“, — pridūrė Henšas. 

— Tai padaryta visų dalyvaujančių šalto proto dėka, ir 
tiek, — pasakė Kaupervudas.— Jeigu tai amerikietiška — puiku! 
Jeigu angliška — irgi puiku! Bet nepamirškit, kad viską padarė 
vienas amerikietis ir du anglai! 

Vos tik jiems išėjus, Kaupervudas išsikvietė Sipensą. 

— Nežinau, ar jūs patikėsite, de Soto, — pasakė jis, kai Si- 
pensas atvyko, — bet aš ką tik nupirkau tą jūsų Čering-Krosą. 

— Tikrai! — sušuko Sipensas.— Ką gi, tai nuostabu! 

Jis jau įsivaizdavo save generaliniu šios naujos linijos val- 
dytoju ir organizatorium. 

Ir tikrai dabar Kaupervudas svarstė, ar verta skirti jį į tą 
vietą: gal tik pradžiai, kol visi darbai bus pradėti, bet ne ilgiau, 
nes Sipensas, jam atrodė, buvo perdaug jau tipingas amerikietis 
ir sėkmingai bendrauti su stambiais Londono finansininkais ne- 
sugebės. 

— Pažiūrėkite! — kalbėjo jis toliau, imdamas nuo stalo lapą 
popieriaus, preliminarinį, bet vis dėlto įpareigojantį susitarimą 
su Grivzu ir Henšu. 

Sipensas išsiėmė iš dėžutės, kurią jam ištiesė Kaupervudas, il- 
gą, į auksinį popierių suvyniotą Cigarą ir ėmė skaityti. 

— Šaunu! — šūktelėjo jis, baigęs skaityti ir laikydamas ciga- 
rą ištiestoj rankoj.— Pamatysite, kokią sensaciją sukels šis fak- 
tas, kai jis pasirodys Čikagos ir Niujorko laikraščiuose, o čia 
taip pat! Šimts velnių! Jeigu jūs leisite paskelbti viską laikraš- 
čiuose, tas dalykas nuskambės per visą pasaulį. 

— Kaip tik apie tai aš ir noriu su jumis pasišnekėti, Sipen- 
sai. Toks paskelbimas, ir vos tik man atvykus... na, aš tiesiog 
baiminuosi galimo efekto... ne Amerikoje... tegu ie sau ten 
stebisi ir pergyvena... aš nerimauju dėl to, kad šis paskelbimas 
padarys įtaką čionykščių koncesijų kainoms. Jei viskas paaiškės, 
tai kainos gali pakilti ir tikriausiai pakils.— Jis patylėjo.— Ir 
ypač kada jie perskaitys, kiek daug pinigų bus iš karto paklota 
ant stalo už šitą vieną nedidelę liniją — apie šimtas tūkstančių 
svarų sterlingų... O juk aš būtinai turiu nutiesti liniją, kitaip 
prarasiu maždaug septyniasdešimt tūkstančių. 

— Teisingai, šefe,— sutiko Sipensas, 

— O, kaip visa tai beprasmiška, — susimąstęs tęsė Kauper- 
vudas.— Štai mudu, jūs ir aš, abu jau pagyvenę žmonės, tačiau 
griebiamės naujo sumanymo, kuris, ar jis pavyks, ar ne, mud- 
viem turi labai maža reikšmės. Juk mudu negyvensime amžinai, 
Sipensai, o pinigų nei jums, nei man nereikia. 

— Bet jūs vis dėlto norite pastatyti metro, šeie! 

— Žinau, — pasakė Kaupervudas,— tačiau žmogui tereikia 
tik trupučio maisto alkiui numalšinti, vandens troškuliui nura- 
minti, šiek tiek pasilinksminti, ir viskas. Aš stebiuosi, kad mes 
dėl tokio dalyko taip smarkiai jaudinamės. Jūs nė kiek nesiste- 
bite? 

— Ką gi, šefe, aš negaliu kalbėti už jus, nes jūs didis žmo- 
gus, ir viskas, ką jūs darote ar ko nedarote, yra prasminga. Aš 
gi žiūriu į visa tai kaip į lošimą, kurio lošti esu čia atvykęs. 
Anksčiau viskas atrodė man daug svarbiau, negu atrodo dabar. 
Gal tada aš buvau teisus: jei nebūčiau daug dirbęs ir stengęsis, 
gyvenimas būtų praėjęs pro šalį ir man nebūtų tekę nuveikti 
tiek visokių darbų. Man rodos, gyvenimo esmė yra tokia: visą 
laiką ką nors veikti. Lošimas tęsiasi, ir mes, norime ar nenori- 
me, turime dalyvauti jame. 

— Taip, — pasakė Kaupervudas,— greitai teks sulošti neleng- 
vą partiją, jei norėsime laiku užbaigti liniją. 

Ir jis draugiškai paplojo per nugarą savo mažajam ir ener- 
gingajam bičiuliui. 

Sužinojusi, kad Čering-Krosas atiteko Kaupervudui, Bereni- 
sė panoro atšvęsti šį įvykį. Argi ne ji sugalvojo visą šią finan- 
sinę Londono operaciją? Ir štai galų gale ji pati tapo to milži- 
niško finansinio pasaulio dalimi, pasaulio, kurį ji anksčiau tik 
miglotai įsivaizdavo.  Nuvokdama džiaugsmingą Kaupervudo 
nuotaiką, ji pripylė dvi vyno taures ir pasiūlė išgerti už pasise- 
kimą ir vienam už kitą. 

Jiems besikalbant, ji neištvėrė ir šelmiškai paklausė: 

— O gal tu atsitiktinai jau susitikai su savo, su mūsų lordu 
Steinu? 

— Mūsų? — nusijuokė jis.— Tu nori pasakyti su tavo lordu 
Steinu? 

— Mano ir tavo, — pareiškė Berenisė.— Juk jis gali būti nau- 
dingas mums abiem, tiesa? 

„Koks sutvėrimėlis, — galvojo Kaupervudas.— Kokia ryžtin- 
ga ir drąsi ši mergaičiukė!“ 

— Be abejo,— ramiai atsakė jis.— Ne, aš jo dar nepažįstu, 
bet suprantu, kad jis svarbus asmuo. Tiesą pasakius, aš manau, 
kad nuo jo labai daug kas priklauso. Na, su Steinu ar be Steino, 
bet aš įvykdysiu savo sumanymą. 

— 5u Steinu ar be Steino tu laimėsi tai, ko nori, — pasakė 
Berenisė.— Tu tai žinai, aš taip pat. Ir tau nereikia niekieno pa- 
galbos, net Mano, 

Ji priėjo prie Kaupervudo ir paėmė jo ranką į savo rankas. 

Su pasitenkinimu galvodamas apie tai, kokią reikšmę turės 
jo pirkinys tolimesniam darbui Londone, Kaupervudas miela- 
širdingai ryžosi aplankyti Eiliną. Jis nieko negirdėjo apie Toli- 
ferį ir rimtai susimąstė, kaip būtų galima susisiekti su juo, neiš- 
duodant savęs. 

Eidamas į Eilinos kambarius, kurie buvo šalia jo kambarių, 
jis išgirdo jos juoką ir įžengęs pamatė ją, stovinčią prieš didžiulį 
veidrodį, apsuptą pardavėjų ir matuotojų iš Londono parduotu- 
vių. Viena mergina matavo jai suknelę, o ji žiūrėjo į savo at- 
vaizdą veidrodyje. Kambarys buvo užverstas popieriais, dėžė- 
mis, etikėtėmis, sukniomis, ir jis pastebėjo, kad suknia, kurią 
ji vilkėjo, buvo labai puiki ir daug skoningesnė, negu papras- 
tai. Dvi matuotojos, įsikandusios į burnas adatėles, klūpodamos 
ant kelių, triūsė prie suknios, o labai daili ir elegantiškai apsi- 
rengusi Moteris nurodinėjo, ką reikia taisyti. 

„— Atrodo, — pasakė įėjęs Kaupervudas, — kad aš čia nelabai 
reikalingas, bet galiu pabūti žiūrovu, jeigu niekas neprieštaraus. 

-— Įeik, Frenkai,— pašaukė Eilina.— Aš kaip tik matuojuosi 
vakarinę suknią. Mes ilgai neužtruksime. Čia mano vyras,— pri- 
dūrė ji, kreipdamasi į triūsiančias moteris, kurios pagarbiai nu- 
silenkė jam. | 

— Turiu pasakyti, kad šviesiai pilka spalva tau labai tin- 
ka,— tarė Kaupervudas.— Ji paryškina tavo plaukus. Nedauge- 
liui moterų tiktų ši spalva, brangioji. Bet aš atėjau pasakyti tau, 
kad mes, atrodo, ilgiau užtruksime Londone. 

— Tikrai? — paklausė Eilina, truputį pasukusi galvą į jį. 

— Aš kaip tik baigiau reikalus, apie kuriuos esu tau kalbė- 
jęs. Viskas jau sutarta, išskyrus kai kurias smulkias detales. Aš 
maniau, kad tau bus įdomu visa tai sužinoti. 

— Ak, Frenkai, kaip nuostabu! 

Ji buvo patenkinta. 

— Na, netrukdysiu daugiau tavęs. Aš turiu tiek daug rūpes- 
čių. 

— Tarp kitko, — tarė Eilina, jausdama, kad jis skuba kuo 
greičiau išeiti, ir norėdama parodyti jam, kad nesiruošia jo už- 
laikyti, — neseniai skambino misteris Toliferis. Jis grįžo ir ateis 
pietauti. Aš įspėjau jį, kad tu turi reikalų ir greičiausiai nepie- 
tausi drauge. Tikiuosi, jis supras. 

— Nežinau, ar galėsiu — pasakė Kaupervudas,— bet steng- 
siuos ateiti... 

Eilina gerai suprato, kad šie jo žodžiai visai nieko nereiškia. 

— Gerai, Frenkai,— pasakė ji, o jis pamojavo ranka ir išėjo. 

Ji žinojo, kad šiandien, gal net ir rytoj jau nebepamatys jo, 
bet įprastinis jo abejingumas jau nebebuvo jai toks skaudus. 
Be to, Toliferis, kalbėdamas su ja telefonu, atsiprašė, kad taip 
ilgai nesirodęs, ir smalsiai klausinėjo, ar ji nevažiuosianti į Pran- 


99 


cūziją. Eilina stebėjosi, kuo ji galėjo patraukti tokį šaunų kava- 
lierių. Kodėl vis dėlto jis taip domisi ja? Žinoma, jos pinigai! 
Tačiau koks jis patrauklus! Jo dėmesys toks malonus, na, o prie- 
žastys nesvarbu! 

O Toliferis labai norėjo, kad Eilina atvažiuotų į Paryžių — 
nors tai ir sutapo su Kaupervudo troškimu išsiųsti ją iš Londo- 
no — svarbiausia dėl to, kad pats beviltiškai pasidavė Paryžiaus 
apžavams. Tuo metu, kai automobiliai dar buvo retenybė, į Pa- 
ryžių gausiau, negu vėlesniais laikais, suvažiuodavo praleisti 
laiko turtingi amerikiečiai, anglai, brazilai, rusai, graikai ir ita- 
lai — žmonės iš visų pasaulio kraštų. Jie čia linksminosi, ir jų 
dėka klestėjo prašmatnios parduotuvės, nuostabių gėlių kioskai, 
gausybė vasaros kavinių su lauke stovinčiais staleliais, triukš- 
mingi kabaretai, prašmatnūs pasivažinėjimai Bulonės miške, ark- 
lių lenktynės Oteile, lošimo salės, opera, teatrai ir visas slap- 
tas naktinis pasaulis. 

Tada atsidarė tarptautinis viešbutis, vardu „Ric“, o taip pat 
kiti restoranai su puikiausiomis virtuvėmis: „„Kaie de la Pe“, 
„Vuazen“, „„Margeri“, „Žiru“ ir dar pustuzinis kitų. Gi poetams, 
menininkams, visokiems svajotojams be santimo kišenėje pri- 
klausė Lotynų kvartalas. Kiekvienam jautriam ir kūrybiškam 
charakteriui čia buvo brangus ir lietus, ir sniegas, ir pavasario 
bei rudens dienos, ir saulės šviesa, ir apsiniaukęs dangus. Pary- 
žius dainavo. Su juo dainavo jaunimas, praeitį prisimeną seniai, 
garbėtroškos ir turtuoliai, net tie, kuriems gyvenime nepasisekė, 
net tie, kuriems teko viskuo nusivilti. 

Negalima pamiršti, kad misteris Toliferis pirmą kartą gyve- 
nime turėjo lėšų; dabar šiam vėjavaikiui viskas buvo prieina- 
ma. Taip malonu buvo gerai apsirengti, gyventi padorioje vie- 
toje — tuo momentu jis gyveno viešbutyje „Ric“,— lankyti ge- 
riausius restoranus, sukinėtis teatrų vestibiuliuose, vaikščioti į 
barus, susitikinėti su draugais bei pažįstamais. 

Vieną sekmadienio popietę Bulonės miške Toliferis sutiko 
savo senų laikų meilę Merigold Šumeiker iš Filadelfijos; dabar 
ji buvo ištekėjusi už misterio Sidnio Breinerdo iš Bar-Harboro ir 
Long-Ailendo Breinerdų. Kadaise Merigold buvo beprotiškai To- 
liferį įsimylėjusi, bet jis neturėjo pinigų, todėl ji paliko jį ir iš- 
tekėjo už Breinerdo, kurio turtai atrodė neišsemiami. Nicoje sto- 
vėjo jos jachta. Pamačiusi Toliferį nepriekaištingai apsirengusį 
ir pasiruošusį bet kokiai avantiūrai, ji bematant prisiminė jaudi- 
nančias ir romantiškas savo jaunystės dienas. Ji nuoširdžiai pa- 
sveikino jį, supažindino su savo kompanija ir davė savo adresą 
Paryžiuje. Ir jis jau svajojo, kaip per ją, o taip pat per kitus 
pažįstamus, atsivers tų namų durys, kurios jam taip ilgai buvo 
uždarytos. 

Bet dar buvo reikalai su Eilina. O čia jau ne taip paprasta. 
Reikės didžiausio išradingumo, norint užimti Eiliną ir tuo pat me- 
tu nepamiršti savų interesų. Teks paieškoti kokių nors smulkes- 

nių žuvelių, kurios padėtų jam sudaryti aukštuomenės atmosfe- 
rą aplink ją. Jis tuojau ėmė tikrinti viešbučių knygas, ieškoda- 
mas savo pažįstamų aktorių, muzikų, dainininkų, šokėjų. Jie mie- 
lai sutiko jį, nes jis žadėjo smagias pramogas. Dabar, jau žino- 
damas, kaip užimti Eiliną, jei ji atvažiuos į Paryžių, jis pats as- 
meniškai ėmėsi tartis su pačiais geriausiais siuvėjais, nes jam 
atrodė, kad jos tualetai toli gražu nėra patenkinami. Jis tikė- 
josi visa tai pataisyti diplomatiškais patarimais, o tada bus žy- 
miai lengviau pristatyti ją savo draugams. 

Vienas jo pažįstamas iš Čikagos supažindino jį su argentinie- 
čiu Viktoru Leonu Sabinaliu, ir ši pažintis pasirodė jam daug 
žadanti. Tasai jaunas vyriškis, kilęs iš garsios ir turtingos argen- 
tinečių šeimos, buvo atvykęs į Paryžių prieš kelerius metus. 
Jis turėjo pinigų, rekomendacinių laiškų ir tokių ryšių, kurių 
dėka galėjo įžengti į daugelį šio kosmopolitiško miesto namų. 
Tačiau audringas temperamentas pastūmėjo jį į ekstravagantiš- 
kus nuotykius bei palaidą gyvenimą, ir tėvai Pietų Amerikoje, 
staiga pritrūkę kantrybės, liovėsi siuntę pinigus jo pramogoms. 
Tada, panašiai kaip anksčiau Toliferiui, jam teko skolintis pini- 
gų ir verstis pačiam, kol pagaliau senieji draugai, kurie buvo 
konservatyvesnių pažiūrų, uždarė jam savo duris. 

Tačiau kai kurie bičiuliai neužmiršo, kad Sabinalio tėvai la- 
bai turtingi, kad jie tikriausiai kada nors pakeis savo nuomonę ir 
atleis sūnui. Kitais žodžiais tariant, jis dar gali pasidaryti turtin- 
gas, 0 jeigu tai įvyks, tai draugai neliks pamiršti. Su tokiomis mMin- 
timis sukosi aplink jį įvairiausi lengvabūdžiai, viskam gabūs jo 
palydovai: artistai, kariškiai, įvairiausių tautybių pabaldos, gra- 
Žūs Vyrai ir moterys, priklausą turto ištroškusiai bei pramogų 
ieškančiai klasei. Kaip tik tuo metu, dėka ryšių su Prancūzijos 
policija ir politikieriais, Sabinalis gavo leidimą atidaryti labai 
smagią, įdomią ir jaukią užeigą, kurioje lankėsi jo bičiuliai — 
ir kaip draugai, ir kaip rėmėjai. 

Sabinalis buvo aukštas, lieknas tamsiaplaukis; visoje jo iš- 
vaizdoje buvo kažkas grėsmingo — gal dėl to, kad jo veidas bu- 
vo pailgas, siauras, gelsvas, o kakta nepaprastai aukšta. Viena 
tamsi žėrinti akis atrodė ypatingai apvali, ir plačiai atverta, o 
kita buvo mažesnė ir siauresnė, pusiau paslėpta po primerktu 
voku. Viršutinė jo lūpa buvo siaura, o apatinė keistai atsikišusi, 
bet gan graži. Jo dantys buvo lygūs, tvirti ir spindėjo baltumu. 
Ilgos, laibos rankos ir kojos buvo — kaip ir jo aukštas, laibas 
kūnas — lanksčios ir raumeningos. Bet visas jis buvo kupinas 
klastos, grakštumo ir gana pavojingo žavesio. Taip ir jautėsi, kad 
kiekvienam, kuris peržengs jo taką, teks pasigailėti. 

Jo užeiga Pigal gatvėje niekad nebūdavo uždaryta. Užėjęs 
išgerti arbatos, galėdavai prasėdėti iki ryto. Dalis erdvaus tre- 
čio aukšto buvo skirta lošimui. Antrame aukšte buvo nedidelis 
baras su labai jau mikliu bufetininku iš Sabinalio giminės, ku- 
Iiam, kai prireikdavo, ateidavo pagalbon du ar net trys pada- 

vėjai. Pirmame aukšte, be vestibiulio, svetainės ir virtuvės, bu- 
vo gerų paveikslų galerija ir įdomi biblioteka. Buvo taip pat ir 
gero vyno rūsys. Virėjas, kuris patiekdavo užkandžius, arbatą, 
eilinius ir visai neeilinius pietus, o taip pat pusryčius, ir imdavo 
už patarnavimus tik arbatpinigius, irgi buvo argentinietis. 

Susipažinęs su Sabinaliu, Toliferis iš karto suprato, kad prieš 
jį panašių pažiūrų asmenybė, tik turinti daug platesnes galimy- 
bes, ir mielai priėmė kvietimą, aplankyti jo užeigą. Ten jis su- 
sitiko žmonių, kurie labai domino jį: Prancūzijos bankininkus 
ir valstybės veikėjus, didžiuosius rusų kunigaikščius, Pietų Ame- 
rikos milijonierius, graikus lošėjus ir daugelį kitų. Jis bematant 
sumetė galėsiąs pristatyti Eiliną tokiai kompanijai — ji tikrai 
nesuabejos, kad šie žmonės — pasaulinės įžymybės. | 

Su tokiomis linksmomis žiniomis jis ir atkeliavo į Londoną. 
Paskambinęs telefonu Eilinai, jis praleido didesnę dalį dienos 
Bond-strite, norėdamas kuo geriausiai pasiruošti vasaros sezonui 
kontinente, o paskui pasuko Eilinos viešbučio link. Jis nutarė šį 
kartą visai nevaidinti įsimylėjusio. Jam tereikia atlikti nesava- 
naudiško bičiulio vaidmenį, dėtis žmogum, kuriam ji patinka ir 
kuris be jokių blogų minčių padeda jai surasti tokių pramogų 
aukštuomenėje, kurios kitu atveju jai nebūtų prieinamos. 

Vos pasisveikinusi su Toliferiu, ji tuojau pradėjo pasakoti 
apie savo viešėjimą lordo Hedonitildo dvare. 

— Hedonifildas... ak, taip. Aš jį prisimenu, — pasakė Tolife- 
Iis.— Prieš keletą metų jis buvo Jungtinėse Valtijose. Susipaži- 
nau su juo Niuporte ar Sauthemptone. Smagus vyriškis. Mėgsta 
protingus Žmones. 

Iš tiesų gi Toliferis niekad nebuvo matęs Hedoniildo, bet 
ši tą buvo nugirdęs iš kitų. Paskui, nieko nelaukęs, jis ėmė pa- 
sakoti apie tai, ką veikė Paryžiuje, ir pridūrė, kad šiandien Lon- 
done jau pusryčiavo su tūla ledi Lesing, apie kurią Eilina buvo 
skaičiusi rytinių laikraščių aukštuomenės kronikos skyriuje. 

Eilina buvo labai patenkinta visu kuo, tačiau Toliferio susi- 
domėjimo ji taip ir nesuprato. Juk aišku, kad jam nereikia iš 
jos jokios paramos aukštuomenėje. Gal jis tikisi ko nors iš Fren- 
ko? Ji labai stebėjosi, tačiau nė kiek neabejojo, kad už šokinė- 
jimą aplink ją Toliferis nedaug teišpeš iš Kaupervudo. Jis ne 
toks Žmogus. Galų gale, nežiūrint tokių savaime kilusių įtarimų, 
ji, nors ir abejodama, turėjo susitaikyti su mintimi, kad Toliferį 
tikrai patraukė jos asmenybė. 

Tą vakarą jie drauge pietavo „Princo“ restorane, ir jis pa- 
sakojo jai apie visokiausias intriguojančias pramogas, kurias ji 
gali patirti, jeigu tik panorės. Jis stačiai kliedėjo Paryžiumi. 

— Kodėl jūs negalėtumėte nuvažiuoti ten, kol jūsų vyras 
taip užsiėmęs? — pasiūlė jis.— Ten yra tiek daug kas veikti, tiek 
daug įdomaus pamatyti, nusipirkti. Dar niekada Paryžiuje nėra 
buvę taip smagu. 

— Aš Aabai norėčiau nuvažiuoti, — prisipažino Eilina,— nes 
tikrai man reikia kai ką nusipirkti. Tik nežinau, ar vyras galės 
važiuoti drauge. 

Pastaroji pastaba pasirodė Toliferiui juokinga, bet šypseną 
jis nuslėpė. 

— Man atrodo, kad ir labiausiai užsiėmęs vyras gali išleisti 
savo žmoną kelioms savaitėms į Paryžių apsipirkti — pasakė jis. 

Ir Eilina, patenkinta savo naujojo draugo pasiūlymu, sušuko: 

— Štai ką aš padarysiu! Rytoj paklausiu Frenką ir prane- 
šiu jums. 

Po pietų jie apsilankė populiaraus reviu artistės Sesilijos 
Grant bute, jos neoficialiame tradiciniame „antradienio vakare“. 
Grant kaip tik tuo metu draugavo su grafu Etjenu le Baru, ža- 
vingų prancūzu, plačiai pagarsėjusiu Londone. Toliferis žinojo, 
kad ir Eilina, ir jis bus mieli svečiai Sesilijos namuose. Žmonės, 
kurie ten buvo — taip pat ir viena ekscentriška grafienė, Angli- 
jos pero žmona, — atrodė Eilinai neabejotinai įžymūs. Ji galuti- 
nai įsitikino, kad Toliferis, nepaisant jo kėslų, turi kur kas reikš- 
mingesnių pažinčių, negu ji ar net pats Kaupervudas. Ir ji tuo- 
jau pat, nors tada ir nepasisakė, nutarė važiuoti į Paryžių. 

Savaime aiškų, Grivzas ir Henšas netruko smulkiai nupasa- 
koti Džonsonui savo derybas su Kaupervudu, nes Džonsonas ir 
Steinas, o taip pat daugelis kitų Elektros transporto bendrovės 
akcininkų, domėjosi ir kitomis Londono metro linijomis. Todėl 
Grivzui ir Henšui, kaip inžinieriams, buvo naudinga neprarasti 
jų palankumo. Jie buvo įsitikinę, kad neprasižengė nei teisiškai, 
nei morališkai, nes, pirmiausia, koncesija buvo jų ir jie galėjo 
daryti su ja, ką nori, o antra — jie juk neatsakė į Džonsono 
reikalavimą pranešti iš anksto, jeigu atsiras pirkėjas, tik žadėjo 
apsigalvoti ir tada atsakyti. Jie nežinojo, kad Džerkinsas lankėsi 
pas Džonsoną, o Džonsonas sužinojęs apie jų atvykimą, nekant- 
ravo išgirsti, kokie vėjai juos atpūtė. 

Vos tik jie ėmė pasakoti, Džonsonas buvo bemanąs, kad vi- 
sos geriausios galimybės, kurias galėjo duoti susitikimas su 
Kaupervudu, išsprūdo jam iš rankų. Bet žodis po žodžio, jis ėmė 
daug palankiau žiūrėti į jų siūlomo sandėrio planą. Trumpai 
tariant, jam sudominti užteko to fakto, kad šis amerikietis iš 
karto pasiryžęs ne tik sumokėti trisdešimt tūkstančių svarų ster- 
lingų ir perimti šešiasdešimt tūkstančių dolerių vertės konsolus, 
bet taip pat sutiko deponuoti dešimt tūkstančių svarų sterlingų, 
iš kurių jis niekad negaus nė vieno svaro, jei metų laikotarpyje 
nepradės statybos. Matyt, kad šis Čering-Krosas Kaupervudui 
yra tik pradžia, ir Džerkinsas neklysta, tvirtindamas, kad Kau- 
pervudą labiausiai domina visų ruožų sujungimas į vieną sisie- 

mą. O jeigu taip, tai kodėl neprisidėti drauge su Steinu prie 
Kaupervudo, kol jis dar nepasitelkė kitų? Aišku, jam ir Steinui 
labai svarbu pakalbėti su Kaupervudu. Na, tai bus galima pada- 
ryti Kaupervudo kontoroje per pasitarimą, kuriame jis, Džonso- 
nas, dalyvaus, galutinai perduodant Čering-Kroso liniją. 

Numatytą deryboms dieną pusę dvylikos Kaupervudas su Si- 
pensu jau buvo Kaupervudo kontoroje, Sipensas žingsniavo pir- 
myn ir atgal, kalbėdamas tai, kas, jo nuomone, galėjo sukelti 
šefo susidomėjimą. Bet Kaupervudas buvo susimąstęs. Jam dabar 
atrodė, kad jis veikia taip skubotai, kaip niekad anksčiau. O čia 
juk svetimas kraštas, kurio papročių ir nuotaikų jis beveik vi- 
siškai nežino! Tiesa, jeigu jis perka koncesiją, tai dar nereiškia, 
kad negalės paskui jos parduoti. Antra vertus, samprotauk, kaip 
nori, o visą šią avantiūrą lydi tarsi kažkas fatališka. Ir jeigu 
dabar, nupirkęs koncesiją, jis vėl ją praras, tai visas jo suma- 
nymas pasirodys esąs nevykęs bandymas, kuriam atlaikyti jis 
neturės drąsos ir lėšų. 

Štai atvyko Džerkinsas ir Klorfeinas, neginčijamai įsitikinę, 
jog jie labai svarbūs asmenys visame šiame reikale, nes Kauper- 
vudas buvo užtikrinęs, kad nepamirš jų. Tuojau pat įžengė mis- 
teris Dentonas, Sipenso sekretorius, ir misteris Osteidas, vienas 
iš Sipenso agentų. Paskui pasirodė misteris Kitredžas, dirbąs Si- 
penso vietoje — Kaupervudo Čikagos Jungtinių transporto lini- 
jų direktorius, atvažiavęs aptarti su Kaupervudu kai kurių Či- 
kagos reikalų. Po jų pasirodė Oliveris Bristolis, jaunas, bet nepa- 
prastai šmaikštus Kaupervudo juridinės kontoros teisininkas, at- 
siųstas į Angliją susipažinti su visais vietiniais formalumais. Jis 
buvo pasiruošęs savo pirmam savarankiškam darbui. Kaupervu- 
das sąmoningai sukvietė saviškius ne vien tam, kad jie būtų 
liudininkai, bet taip pat norėdamas turėti atitinkamą foną, kuris 
padarytų įspūdį Anglijos džentelmenams. 

Pagaliau lygiai dvyliktą valandą atėjo misteriai Grivzas ir 
Henšas, lydimi Džonsono, Raiderio, Koltorpo ir Delafildo iš Elekt- 
ros transporto bendrovės; misteris Koltorpas buvo jos pirminin- 
kas, misteris Raideris vicepirmininkas, o Džonsonas — juriskon- 
sultas. Ir didysis finansininkas, sėdįs už stalo, apsuptas savo ju- 
ristų ir padėjėjų iš dešinės ir kairės, iš tiesų padarė visiems ne- 
menką įspūdį. 

Kaupervudas pakilo ir labai nuoširdžiai pasveikino Grivzą 
su Henšu, kurie, savo ruožtu, Džerkinso ir Sipenso padedami, su- 
pažindino abi grupes. Tačiau labiausiai Kaupervudą ir Sipensą 
sudomino Džonsonas; Kaupervudą dėl to, kad jis turėjo plačias 
pažintis, Sipensą — kad Džonsono asmenyje jis iš karto pajuto 
varžovą. Sipensą siutino autoritetinga jo išvaizda ir tai, kad jis, 
kažkaip iškilmingai krenkštelėjęs, įdėmiai apžvelgė visus susirin- 
kusius, tarytum koks mokslininkas tyrinėjamus vabzdžius. Džon- 
sonas ir prabilo pirmasis: 

— Misteri Kaupervudai ir džentelmenai, — tarė jis — aš ti- 

kiu, kad mes visi gerai suprantame, dėl ko čia susirinkome. Tai- 
gi, kuo greičiau pradėsime, tuo greičiau užbaigsime. 

„Ką jūs pasakysite!“ — sumurmėjo Sipensas pats sau. 

— Sutinku, tai geras pasiūlymas, — pasakė Kaupervudas ir, 
paspaudęs skambutį, liepė Džemisonui atnešti čekių knygelę, o 
taip pat preliminarinę sutartį. 

Tada Džonsonas išsiėmė iš odinio portfelio, kurį nešiojo pa- 
siuntinukas, visur sekęs jį iš paskos, įvairias Elektros transporto 
bendrovės bylas, tarnybinį antspaudą, o taip pat koncesijos ak- 
tą ir sudėjo viską ant stalo priešais Kaupervudą, kuris, su Bristo- 
liu ir Kitredžu iš šalių, pradėjo atidžiai vartyti pateiktus doku- 
mentus. 

Kai buvo patikrinti įvairūs įgaliojimai, nutarimai, išlaidų pa- 
"žymėjimai, Grivzas įteikė Kaupervudui koncesijos aktą, o bend- 
rovė, atstovaujama savo tarnautojų, patvirtino koncesijos teisė- 
tumą. Misteris Delafildas, Elektros transporto bendrovės sekre- 
torius ir iždininkas, pateikė kopiją akto, duodančio bendrovei 
teisę tiesti liniją. Paskui tūlas misteris Blendisas iš Londono gra- 
fystės banko pateikė dokumentą, tvirtinantį, kad Frenkas Aldžer- 
nonas Kaupervudas perdavė bankui saugoti šešiasdešimt tūks- 
tančių svarų sterlingų Anglijos konsolais. Konsolai bus perduoti 
jam, pateikus čekį šiai sumai. 

Po to Kaupervudas pasirašė ir įteikė misteriams Grivzui ir 
Henšui trisdešimties tūkstančių svarų sterlingų vertės čekį, kuris 
tuojau buvo perduotas Elektros transporto bendrovei, o jos at- 
stovai perdavė parlamento leidimą Grivzui ir Henšui. Tie gi, sa- 
vo ruožtu, perdavė jį Kaupervudui. Tada Kaupervudas pasirašė 
čekį šešiasdešimčiai tūkstančių svarų sterlingų ir už tai gavo 
iš Londono grafystės banko dokumentą, kad konsolai priklauso 
jam. Paskui jis įteikė Grivzui neperleidžiamą garantinį dešimties 
tūkstančių svarų vertės įsipareigojimą vieneriems metams. Tuo 
susirinkimas ir baigėsi; visų nuotaika buvo labai gera, nors var- 
gu ar ją galėjo sukelti šis sandėris. Šią nuotaiką įkvėpė Kauper- 
vudas, savo asmenybe paveikęs visus susirinkusius. Pavyzdžiui, 
Elektros transporto bendrovės pirmininkas Koltorpas, kresnas 
penkiasdešimties metų blondinas, atėjo čia kupinas nepasitikėji- 
mo bet kokiu amerikiečiu, besikėsinančiu į Londono metro. Ir 
vis dėlto buvo aiškiai matyti, kad didelį įspūdį jam padarė di- 
namiškas Kaupervudo veiklumas. Raideris atidžiai apžiūrėjo 
Kaupervudo drabužius — jam patiko puikūs nefritiniai ranko- 
galių segtukai, tamsiai rudi batai, gerai pasiūtas smėlio spalvos 
kostiumas. Matyt, Amerika išugdė naują, ypatingą žmogaus 
tipą. Šis žmogus, jei tik panorėtų, galėtų tapti didele jėga finan- 
siniame Londono pasaulyje! 

Džonsonas pagalvojo, kad Kaupervudas viską sutvarkė labai 
įžvalgiai ir netgi su kažkokiu gana maloniu klastingumu. Šis 
Žmogus tikriausiai negailestingas, tačiau negailestingas tiek, kiek 

tai būtina, kai reikia spręsti painius ir prieštaringus klausimus. 
Jam jau beišeinant, prie jo priėjo Kaupervudas. 

— Kiek girdėjau, misteri Džonsonai, jūs asmeniškai domitės 
metro statybomis, — pasakė jis, nuoširdžiai šypsodamasis. 

— Taip, šiek tiek,— mandagiai, tačiau atsargiai tarė Džonso- 
nas. 

— Mano patikėtiniai informavo mane,— tęsė Kaupervudas,— 
kad jūs daugiau ar mažiau išmanote vietinių transporto koncesi- 
jų reikalus. Matote, aš darbavausi anapus vandenyno, ir čia man 
viskas nauja. Jei jūs neprieštarausite, aš norėčiau susitikti su 
jumis vėliau. Galbūt mes galėtume papusryčiauti “arba papie- 
tauti mano viešbutyje ar kur nors kitur, kur mums niekas ne- 
trukdytų. 

Jie susitarė susitikti „Brauno“ viešbutyje kitą antradienį, va- 
kare. 

Kai visi išėjo, Kaupervudas, likęs vienas su Sipensu, tarė: 

— Na, matote, Sipensai! Prisipirkome rūpesčių ant savo gal- 
vų. Na, ką jūs galvojate apie tuos anglus? 

— O, kai jie kalbasi tarpusavy, tai jie labai geri, — pareiškė 
Sipensas, vis dar nepamiršdamas Džonsono,— bet jų reikia ne- 
paleisti iš akių dieną ir naktį, šefe. Ir patikimiausias jūsų ramstis 
bus tie žmonės, kuriuos jūs pats esate išmokęs. 

— Neabejoju jūsų teisumu, Sipensai,— pasakė Kaupervudas, 
supratęs, ką Sipensas turi galvoje.— Bet aš galvoju, ar nereikės 
man pasitelkti kai kuriuos iš jų, kad viskas eitų sklandžiai ir 
gerai. Jie tikriausiai nesutiks, kad viską tvarkytų vieni ameri- 
kiečiai. Jūs pats suprantate. 

— Teisingai, šefe, bet turi būti pakankamai ir amerikiečių, 
kad tie anglai negalėtų apdumti jums akių! 

Tačiau Kaupervudas jau buvo apgalvojęs, kad jam kaip tik 
reikalingi tie lojalūs ir energingi anglai, tokie, kaip Džonsonas, 
Grivzas bei Henšas ir net tas tylusis Raideris, kuris taip atidžiai 
žiūrėjo į jį, bet nieko nepašakė. Šitaip greit keičiantis įvykiams, 
net ir artimiausi bendradarbiai amerikiečiai gali pasirodyti ne- 
tinkami. Jis labai gerai žinojo, kad lemtingu momentu negali- 
ma pasikliauti jausmais. Jei gyvenimas jį ko nors išmokė, tai 
būtent šito. Ir jis buvo ne toks žmogus, kuris nepaisytų to neper- 
maldaujamai žiauraus, tačiau protingo mokytojo. 

Nors buvo nutarta jokių informacijų apie Čering-Kroso lini- 
jos pardavimą šiuo metu spaudai nepateikti, tačiau ši naujiena 
kažkaip prasiskverbė į viešumą — greičiausiai per Raiderį, Kol- 
torpą ir Delafildą, kurie buvo Elektros transporto bendrovės ak- 
cininkai, o taip pat ir tarnautojai. Kai bendrovės turtas perėjo 
į kitas rankas, juos apėmė baimė dėl ateities, ir jie ėmė tartis 

šiuo klausimu su kitais. Todėl, neilgai trukus, Kaupervudą aplan- 
kė reporteriai, prašydami šį faktą patvirtinti. 

Kaupervudas atvirai jiems pareiškė, kad dar tebevyksta per- 
davimas ir, kai ateis laikas, viskas bus atitinkamai užregistruo- 
ta. Jis taip pat pasakė atvykęs į Londoną ne ko nors pirkti, nes 
ir jo reikalai Amerikoje atimą pakankamai daug laiko, o todėl, 
kad kai kurie Londono metro statybų atstovai kreipėsi į jį kaip 
į specialistą juos dominančiais transporto eksploatavimo ir fi- 
nansavimo klausimais. Po visos eilės tokių pokalbių jis ir nupir- 
kęs Čering-Krosą. Be to, jis pažadėjęs peržiūrėti ir kitus projek- 
tus. Ar bus vėliau imtasi vieningos metro transporto sistemos, ar 
jis ryšis ją statyti, tai jau priklausys nuo tolimesnių jo tyrinė- 
jimų. 

Čikagos spaudoje šis pareiškimas sukėlė nemažą pykčio ban- 
gą. Šitoks užkietėjęs sukčius, taip neseniai išvytas iš Čikagos, 
pasirodo Londone ir čia, savo turto, klastos ir baisaus akiplėšiš- 
kumo dėka taip apmulkina didžiojo miesto magnatus, kad tie lei- 
džia jam tvarkyti savo transportą! To jau per daug! Matyt, ang- 
lai nepasirūpino pasidomėti nusikaltėliška Kaupervudo praeiti- 
mi. Bet kai viskas bus atidengta, o tai įvyks netrukus, jis pasi- 
darys toks pat nepageidaujamas Londone, koks buvo Čikagoje 
ilgus metus ir iki pat šios valandos! Panašios nemalonios pasta- 
bos pasirodė daugelio kitų Amerikos miestų laikraščiuose, kurių 
Iedaktoriai ir leidėjai pasekė savo kolegų čikagiečių pavyzdžiu. 

Antra vertus, Londono spaudoje apie Kaupervudą buvo atsi- 
liepiama kuo geriausiai. Ir nenuostabu: į aukštuomenę, finansus 
ir politiką ši spauda žiūrėjo labai realiai; ji nebuvo linkusi tikė- 
ti kokiais nors gandais. „„Deili Meil“ pareiškė nuomonę, kad to- 
kių sugebėjimų žmogus galėtų puikiausiai sutvarkyti atsilikusį 
Londono metro, kuris seniai nebepatenkina gyventojų poreikių. 
„Kronikl“ apgailėjo angliško kapitalo neveiklumą ir pareiškė 
drąsinančią mintį, kad Londono transporto veikėjai nubus ir pa- 
tys žengs pirmyn, jeigu jau net amerikietis iš tolimosios Čikagos 
suprato, ko reikia Londonui. Panašios pastabos pasirodė ,„Taims“, 
„Ekspres“ ir kituose laikraščiuose. 

Tačiau Kaupervudas matė, kad tokios žinios finansiniu po- 
žiūriu jau nėra naudingos. Jos galėjo atkreipti ne tik Anglijos, 
bet ir Amerikos finansininkų dėmesį į jo tikslus, o tada jie im- 
tų daryti jam visokias kliūtis. Ir jis neklydo. Vos tik pasirodė 
žinios, kad linija parduota, vos tik paaiškėjo, kad Kaupervudas 
gauna daugiau pasiūlymų ir ateityje, galbūt dar daugiau dėme- 
sio skirs Londono transporto problemai, tuoj dviejų labiausiai 
kritikuojamų linijų — Rajoninės ir Metropoliteno — stambiausie- 
Ji akcininkai pašėlo iš pykčio ir ryžosi atkakliausiai jam pasi- 
priešinti. 

— Kaupervudas! Kaupervudas! — šnirpštė lordas Kolvėjus, 
Metropoliteno linijos akcininkas ir vienas iš dvylikos šios bei 
Sičio — Pietų Londono linijos valdybos narių. Jis valgė pusry- 

čius, dešinėje pusėje dėl orumo pasidėjęs laikraštį „„(Taims“, ta- 
čiau skaitė savo pamėgtąjį ,„Deili Meil". — Kas, po velnių, ta- 
sai Kaupervudas? Tikriausiai vienas iš tų prasisiekėlių ameriko- 
nų, kurie bastosi po pasaulį ir visus moko! Įdomu, kas tie jo 
vadinamieji patarėjai — tikriausiai Skaras su savaisiais Beiker- 
strito ir Vaterlo planais bei Vindemas Viletsas su savo Deptfor- 
do ir Bromlio ruožu. Ir jau, be abejo, Grivzas su Henšu, besivai- 
kantieji kontraktų. O Elektros transporto bendrovė irgi nori 
švariai išlįsti. 

Ne mažiau susijaudinęs buvo ir seras Hadspetas Daitonas, Ra- 
joninio ruožo valdybos narys ir Metropoliteno akcininkas. Jis 
turėjo jau septyniasdešimt penkerius metus amžiaus, buvo ultra- 
konservatyviai nusiteikęs ir visai nelinkęs pradėti kokius nors 
esminius pakeitimus transporte, ypač jei reikėtų įdėti daug lėšų, 
abejojant dėl pelno. Jis atsikėlė pusę šešių ryto, išgėrė arbatos 
ir perskaitė savo laikraštį, o paskui vaikštinėdamas po savo gė- 
lynus Brentfordo dvare, mąstė, kas per žmonės tie amerikiečiai, 
kurie taip naujamadiškai į viską žiūri. Žinoma, metro linijos nė- 
Ia tokios geros, kokios galėtų būti, bet jas galima modernizuoti, 
kad jos duotų daugiau pelno. Tačiau kodėl „Taims“ ir „„Meil“ nu- 
rodo šį faktą, siedami jį su kažkokio amerikiečio atvykimu, ku- 
ris išmano ne ką daugiau už bet kurį žymesnį Anglijos finansi- 
ninką? Juk tai nesąmonė! Tai nei daugiau, nei mažiau, kaip Ang- 
lijos sugebėjimų suniekinimas! Anglija valdė ir valdys pasaulį. 
Jai nereikia paramos iš šalies! Ir jis iš karto pasiryžo kovoti, 
kad joks svetimšalis nesikištų į Londono požeminio transporto 
plėtimą. 

Panašiai galvojo ir seras Vilmingtonas Džimsas, turįs savo re- 
zidenciją Vimbli-Parko rajone. Jis taip pat buvo Rajoninio ruo- 
žo valdybos narys ir pripažino, kad pageidautina būtų moderni- 
zuoti bei išplėsti metro, bet kuo čia dėtas amerikietis? Kai ateis 
laikas, visa tai padarys patys anglai. 

Maždaug tokios nuomonės, kaip šie trys finansininkai, laikė- 
si dauguma Metropoliteno ir Rajoninio ruožo valdybų narių ir 
stambiųjų akcininkų, o taip pat ir kitų Londono metro linijų val- 
dybų nariai bei akcininkai. 

Tačiau agresyviausias ir veikliausias iš šios trijulės buvo 
Kolvėjus, kuris tuojau puolėsi veikti. Tą pačią dieną jis ėmė 
konsultuotis su kitais valdybų nariais, pirmiausia su Steinu, ką 
tokiu atveju reikia daryti. Tačiau tuo metu Steiną jau pakanka- 
mai buvo paveikę Džonsono pasakojimai apie Kaupervudą, o 
taip pat laikraščių straipsniai, todėl jis atsakinėjo Kolvėjui la- 
bai atsargiai. Jis pareiškė, kad Kaupervudo pasiūlymas visai nė- 
ra keistas. Juk kiekvienas, išskyrus tik senesniuosius abiejų 
kompanijų valdybų narius, supranta, kad būtent taip ir reikėjo 
daryti. Žinoma, dabar, kai numatoma statyti naują liniją, kon- 
kuruojančią senąsias, yra būtina sušaukti Metropoliteno ir Ra- 

joninės linijų valdybų susirinkimą, kad abi grupės nutartų, ką 
veikti toliau. 

Paskui Kolvėjus aplankė serą Vilmingtoną Džimsą, kurį ra- 
do visiškai sumišusį. 

— Statau šimtą prieš vieną, Kolvėjau,— pasakė jis — kad ta- 
sai tipas, jei tik nesusijungsime su Metropolitenu, sugebės su- 
rinkti pakankamai akcininkų abiejose kompanijose ir mus visus 
praris. Laikykite mane savo šalininku kovoje prieš Kaupervudą 
tol, kol mūsų asmeniniam kapitalui grės koks nors pavojus. 

Šitaip padrąsintas Kolvėjus aplankė tiek valdybų narių, kiek 
tik galėjo surasti. Septyni iš dvylikos visiškai jam pritarė. Buvo 
numatyta sušaukti specialius abiejų kompanijų valdybų susirin- 
kimus ateinantį penktadienį; tuose susirinkimuose buvo nubal- 
suota sušaukti jungtinį abiejų kompanijų valdybų pasitarimą, 
kuris turėjo įvykti kitą ketvirtadienį ir kuriame turėjo būti ap- 
tarta susidariusi padėtis. 

Šitaip staigiai pakrypus reikalams, Steinas su Džonsonu apsi- 
džiaugė. Turint galvoje būsimąjį Džonsono ir Kaupervudo susi- 
tikimą prie pietų stalo, šis pasitarimas buvo šaukiamas kaip tik 
laiku ir turėjo būti jiems įdomus. 

— Būkite ramūs! — pasakė Džonsonas.— Jis viską apie mus 
žino per tą Džerkinsą ir nori Mus pačiupinėti. 

— Ką gi, tuščiai jie plepa, — tarė Steinas.— Nei Rajoninis, nei 
Metropolitenas nieko nenuveiks, jei Kaupervudas nepradės pir- 
mas. Šiuo momentu jie gerokai sujudo, bet mūsų žmonės nelin- 
kę pritarti kokiems nors radikaliems pakeitimams. Net ir dabar 
jie negali susitarti ir sujungti abu žiedinius ruožus, nekalbant 
jau apie elektrifikavimą ir sumoderninimą. Jie nieko nepadarys, 
jei Kaupervudas nežengs pirmasis su savo programa. Aš jaučiu, 
kad mes turime laikytis su juo tol, kol pamatysime, kiek siekia 
jo planai, ir įsitikinsime, ar jis tikrai gali tuos planus įvykdyti. 
Tada galėsime nuspręsti, ar jis mums naudingas. Pakol nebus 
aiškų, kad Metropoliteno ir Rajoninio publika tikrai nori rasti 
gerą ar bent geresnę išeitį, iki tol, manau, turėsime laikytis Kau- 
pervudo, o su mūsų senais bičiuliais, jei bus pravartu, susitarsi- 
me vėliau. 

— Visai teisingai, visai teisingai! — įterpė savo ruožtu Džon- 
sonas.— Šiuo atveju visai pritariu jums. Bent jau teoriškai. Bet 
nepamirškite, kad mano padėtis visuose šiuose reikaluose skiria- 
si nuo jūsiškės. Aš esu abiejų linijų akcininkas, todėl jaučiu, 
kaip ir jūs, kad iš dabartinių mūsų vadovų nieko gero nesu- 
lauksi. Tačiau aš taip pat esu abiejų linijų juriskonsultas ir turiu 
apgalvoti, kuo gali baigtis šitokia dvilypė mano veikla. Jūs pats 
turite suprasti, kad negaliu iš karto būti patarėju ir vienai, ir 
kitai pusei. Mano pareiga, o taip pat nuoširdžiausias mano noras 
Yra bešališkai išnagrinėti padėtį ir pasižiūrėti, ar gali būti sude- 
Trinti ir angliški, ir amerikietiški interesai. Aš manau, kad čia nie- 
ko blogo man, kaip teisininkui, jei misteris Kaupervudas krei- 

pėsi į mane, norėdamas sužinoti bendrą visų kitų požiūrį į jį. 
O kaip šių kompanijų akcininkas, aš galėsiu nuspręsti, koks 
žingsnis būtų teisingiausias ir kaip man pačiam reikia elgtis. Jūs 
neturite jokių moralinių prieštaravimų dėl to, ką aš pasakiau? 

— Visiškai jokių, — atsakė Steinas.— Man atrodo, kad tokia 
mudviejų pozicija yra visiškai dora ir teisinga. Jeigu jie priešta- 
Iaus — jų reikalas. Mūsų tai neturi jaudinti. Na, o misteris Kau- 
pervudas pats savim pasirūpins. 

— Man labai malonu, kad jūs taip šnekate,— pareiškė Džon- 
sonas.— Buvau bepradedąs nerimauti, bet dabar manau, kad vis- 
kas gerai susiklostys. Be to, kas čia blogo, jei aš susitiksiu su 
Kaupervudu. O tada, jei jums pasirodys, kad viskas eina gerai, 
mes tikriausiai galėsime žengti toliau. Mes trise, žinoma, — atsar- 
giai pridūrė jis. 

— Be abejo, mes trise, — atsakė Steinas.— Kai tik sužinosite 
ką nors konkretaus, tuojau man praneškite. Šiaip ar taip, o vie- 
ną dalyką mes galime pasakyti,— pridūrė jis, stodamas ir išties- 
damas savo ilgas kojas, — mes gerokai sujudinome tą skruzdė- 
lyną. Tiksliau, tatai Kaupervudas padarė už mus. O mums dabar 
belieka tvirtai stovėti ant kojų ir laukti, kuria kryptimi jie puls. 

— Visai teisingai, — pasakė Džonsonas.— Kai tik antradienį 
pasikalbėsiu su Kaupervudu, tuojau pat susisieksiu su jumis. 

Pietūs „Brauno“ viešbutyje buvo lemtingi ne tik Džonsonui 
ir tiems, kuriuos jis atstovavo, bet ir Kaupervudui, ir tiems jo 
tikslams, kurių jis siekė nors nei vienas, nei kitas tuo metu ge- 
rai šito nesuprato. 

Kaupervudas, suprantama, netrukus sužinojo, kad Džonsoną 
labai sujaudino metro kompanijų valdybų bei akcininkų žygiai 
ir kad jis, nepaisant viso ankstyvesnio savo entuziazmo, stengėsi 
laikytis aukso vidurio tol, kol tiksliai sužinos, ką ketina pasiūly- 
ti Kaupervudas. Ir vis dėlto Kaupervudas buvo patenkintas Džon- 
sonu, kad tasai, tikėdamasis nemažo kąsnio iš to pelno, kuris 
bus gautas plečiant Londono transporto sistemą, norėjo tapti 
jo kompanionu, jeigu tatai būtų įmanoma. Kadangi Kaupervudas 
norėjo pataisyti savo reputaciją aukštuomenės ir finansininkų 
akyse, jis buvo nusprendęs kaip tik tai ir pasiūlyti Džonsonui. 
Jis pradėjo pokalbį, prašydamas Džonsoną pasakyti jam, nieko 
nesiepiant, kokie sunkumai gali iškilti svetimtaučiui, sumaniu- 
siam imtis tokio darbo. 

Nuginkluotas šitokio tiesaus prašymo, Džonsonas visai atvi- 
rai nupasakojo susidariusią padėtį. Iš esmės jis pakartojo Kau- 
pervudui tą pat, ką buvo sakęs Steinui apie savo asmeninį po- 
žiūrį, visiškai aiškiai duodamas suprasti, kad jo šeimininkai yra 
užsispyrę, ir netgi bukagalviai, negalį įsisąmoninti, kokie dideli 

socialiniai ir ekonominiai pakitimai, nors lėtai, bet neišvengiamai 
vyksta „Anglijoje. Jis prisipažino, kad iki šios valandos niekas. 
neturėjo nuovokos, ką daryti. Gi dabar visi sujudo vien tik iš 
pavydo svetimšaliui, o ne dėl to, kad. norėtų protingai ir gerai 
išspręsti problemą. Jis apgailestavo, kad tenka taip kalbėti, bet 
tai yra tiesa. Jis labai norėtų prisidėti prie Kaupervudo, suma- 
niusio tokį protingą dalyką, tačiau jis yra Metropoliteno ir Ra- 
joninės linijų juristas, ir, jeigu jis būtų įtartas, kad padeda pa- 
šaliniam asmeniui, tai niekas, žinoma, neatsižvelgtų į jo, kaip 
akcininko, interesus, visi stotų prieš jį, jis netektų svarbių ryšių, 
netektų visų galimybių ką nors padaryti, ir jam būtų labai sun- 
ku. 

Tačiau Džonsonas pareiškė, kad Kaupervudo sumanymas, vi- 
sai teisėtas ir, žiūrint grynai iš praktiškos pusės, taip ir reikia 
elgtis. Dėl to jis ir pasiryžęs padėti, jei tik įmanoma. Bet jis tu- 
rIėtų tiksliai žinoti Kaupervudo programą, kad galėtų nuspręsti, 
kiek toli galima žengti su juo. 

Iš tiesų gi Kaupervudo planas, kurio niekas nežinojo, buvo 
daug gudresnis ir žiauresnis, negu Džonsonas galėjo įsivaizduoti. 
Pirmiausia, supratęs tą pranašumą, kurį jis įsigijo, pirkęs Čering- 
Krosą, Kaupervudas galvojo, niekam nieko nesakydamas, supirk- 
ti kiek galima daugiau tokių parlamento patvirtintų koncesijų, 
kurias žinojo esant pas žmones, neturinčius lėšų savo planams 
įgyvendinti. Vėliau, jeigu bus labai jau atkakliai puolamas, Kau- 
pervudas sujungs tas koncesijas ir pagrasins Londonui nuosava 
transporto sistema, — šitoks žingsnis privers taikytis visus prie- 
šus. Be to, turėdamas Čering-Krosą, kuris buvo senosios Elekt- 
ros transporto bendrovės dalis, jis buvo pasiryžęs, jei tik reikės, 
perleisti nemažą kiekį jos akcijų tokiems Anglijos akcininkams, 
kurie galėtų padėti jam suimti į savo rankas Rajoninės linijos 
kontrolinį paketą. 

Nors Kaupervudas ir tvirtino Berenisei, kad jis ketina orga- 
nizuoti šį projektą Londone ne tokiomis savanaudiškomis sąly- 
gomis, kaip darydavo anksčiau, tačiau patyrimas jau buvo pamo- 
kęs jį imti didžiąją dalį pelno sau tol, kol galutinai įsitikins, kad 
niekas jo nenugalės, kad doras elgesys nepavirs juoko vertu ne- 
pasisekimu. Paprastai jis visada turėdavo bent penkiasdešimt vie- 
ną procentą akcijų tos kompanijos, kuriai vadovaudavo, ir ma- 
žiausiai penkiasdešimt vieną procentą akcijų įvairiausių mažes- 
nių kompanijų, kurias visada organizuodavo greta ir kurioms 
vadovaudavo per fiktyvius asmenis. 

Taigi dabar, kai prireikė elektrifikuoti naująją liniją, jis jau 
mąstė apie tai, kaip organizuoti metro tiesimo bendrovę, su ku- 
Tia būtų sudarytas kontraktas Čering-Kroso linijai elektrifikuoti. 
Kitos suorganizuotos pagalbinės bendrovės tieks vagonus, bėgius, 
plienines sijas, stočių įrengimus ir panašius dalykus. Žinoma, 
pelnai bus milžiniški. Čikagoje tie pelnai plaukdavo vien tik 
jam, o čia, Londone, norėdamas laimėti gresiančią sunkią kovą, 

Kaupervudas nutarė dalintis pelną su tais kurie bus jam labiau- 
siai naudingi. 

Pavyzdžiui, jis ketino, jeigu prireiks, atskleisti  Steinui ir 
Džonsonui savo planą dėl bendrovės įrengimams tiekti. Jei tik 
pamatys, kad jie tikrai pritaria jam ir kad jam pačiam arba vi- 
siems trims bendrai pavyks paimti į savo rankas Metropoliteno 
ir Rajoninę linijas, jis parodys jiems, kaip iš karto užsitikrinti 
didelį pelną iš metro tiesimo. Dar daugiau — jis ketino akivaiz- 
džiai įrodyti, kad, statant ir įrengiant kiekvieną naują bendros 
sistemos ruožą, toji bendrovė duos vis didesnius ir didesnius pel- 
nus. Iš patyrimo jis žinojo, kad čia atsivers neribotos galimybės. 

Draugiškai šnekėdamas su Džonsonu, Kaupervudas tarytum 
iš tiesų neturėjo ko slėpti. Tačiau jis visą laiką galvojo, kad tokį 
žmogų sunku bus pergudrauti. Šitoks žmogus labai tiktų Sipenso 
vietoje, tik nežinia, ar pavyktų tai sutvarkyti. Taigi, gerai iš 
visų pusių ištyrinėjęs Džonsoną ir nusprendęs, kad Džonsonas 
linkęs jam pritarti, nors ir laikosi labai rezervuotai, Kaupervu- 
das jį paklausė, ar jis nesutiktų tapti jo svarbiausiu patikėtiniu 
ir patarėju ryšium su įvairiais paruošiamaisiais darbais, kurie 
padės sujungti visas linijas, ir gauti leidimus tobulos Londono 
metro sistemos organizavimui. Jis pareiškė Džonsonui pirkęs Če- 
ring-Krosą ne dėl to, kad tai būtų buvusi labai vertinga ar svar- 
bi linija, o todėl, kad ji buvo tik pakopa pasiekti kitas linijas. 

— Tiesą sakant, misteri Džonsonai,— kalbėjo jis tokiu tonu, 
kuris negalėjo nepadaryti įspūdžio,— dar prieš atvykdamas čia, 
aš ištyriau metro padėtį ir ne blogiau už jus žinau, kad ši Ccent- 
rinė žiedinė linija yra raktas į visą sistemą. Aš taip pat žinau, 
kad jūs ir lordas Steinas esate stambiausių Rajoninės linijos ak- 
cininkų tarpe. Dabar aš norėčiau sužinoti, ar su jūsų pagalba 
galima būtų prisijungti Metropoliteno, Rajoninę, o taip pat ir 
kitas linijas. 

— Tai nebus lengva, — rimtai pareiškė Džonsonas.— Mus var- 
žo tradicijos, kurių anglai tvirtai laikosi. Jei aš teisingai supra- 
tau, jūs norite prisijungti visas linijas, o ypač žiedinę liniją, prie 
savosios ir vadovauti Visai sistemai. 

— Teisingai, — atsakė Kaupervudas.— Ir užtikrinu, kad jums 
netektų gailėtis. 

— Galite apie tai nekalbėti, — pasakė Džonsonas,— bet man 
reikia laiko pagalvoti, misteri Kaupervudai. Aš pats turiu tuo 
reikalu pasidomėti. O kai viską apgalvosiu, mes vėl galėsime su- 
sitikti. 

— Žinoma,— pasakė Kaupervudas.— Aš suprantu. Be to, aš 
noriu trumpam išvažiuoti iš Londono. Gal susitiksime po dešim- 
ties ar dvylikos dienų? 

Paskui jie šiltai paspaudė vienas kitam rankas. Džonsoną jau- 
dino svajonės apie veiklą ir turtus. Gal jau kiek vėloka švęsti 
pergalę srityje, kuriai jis buvo paskyręs visą savo gyvenimą. 
Bet šiuo metu viskas atrodė įmanoma. 

O Kaupervudas, likęs vienas, ėmė mąstyti, kokios finansinės 
taktikos patogiausia būtų laikytis. Šiaip ar taip, vienas būdas 
buvo kuo paprasčiausias — pasiūlyti užtektinai svarų sterlingų. 
Parodyk pinigus susivaidijusiems akcininkams, ir jie, kad ir ką 
begalvotų, pinigus tikrai paims ir užmirš savo principus. Sakysi- 
me, jam tektų sumokėti tiems besispyriojantiems valdybų nariams. 
už kiekvieną svarą jų turimų akcijų po du, tris ar keturis svarus 
sterlingų. Pelnas, kuris suplauks iš jo akcinių bendrovių ir iš. 
augančio transporto tokiame dideliame, augančiame mieste, kaip 
Londonas, neabejotinai padengs ne tik milžiniškas išlaidas, ku- 
rioms jis pasiruošęs, bet tikriausiai dar padidins investuotojų 
įplaukas tokiomis sumomis, kokių jie ir nesapnavo. Reikia tik 
paimti į savo rankas kontrolę, o paskui sujungti visas tas linijas, 
nors tai ir kainuotų pasakišką kainą. Laikas, o taip pat nuolat 
besiplečianti finansinė apyvarta visame pasaulyje atlygins jam 
už viską. 

Žinoma, jis visai netroško apmokėti viską iš savo kišenės, 
todėl artimiausiu laiku turėjo grįžti į Jungtines Valstijas ir ten, 
gudriai nupiešus visą padėtį ir nurodžius perspektyvas, išgauti 
kapitalus iš kai kurių bankų, trestų ir atskirų finansininkų, ku- 
rių godumas jam buvo gerai žinomas. Tada jis galės užvaldyti 
Londono transportą ir vėliau grąžinti savo skolintojams po du 
ar tris dolerius už kiekvieną įdėtą dolerį. 

Bet svarbiausia dabar reikėjo pailsėti, paatostogauti su Bere- 
nise. Po atostogų jis susitiks su Džonsonu ir susitars dėl pokalbio 
su lordu Steinu, nes nuo tų dviejų asmenų daug kas priklausys. 

Paskendęs visuose tuose reikaluose, Kaupervudas labai trum- 
pai tegalėdavo pabūti su savo numylėtine; per tą laiką Eilina 
išsiruošė į Paryžių, o Berenisė persikėlė į Prajers-Kouvą. Ji irgi 
atrodė labai užsiėmusi: važinėjo po krautuves, tvarkė savo rei- 
kalus. Kaupervudas dar labiau žavėjosi ja, matydamas, kaip džiu- 
gina ją visokie dailūs niekučiai. ,,Kokia ji gyva, — sakydavo jis 
pats sau.— Jeigu ji trokšta kokio daikto, tai moka taip juo 
džiaugtis, kad ir mane užkrečia tuo džiaugsmu. Atrodo, kad ji 
domisi viskuo, ir todėl visai. nenuostabu, kad žmonės domisi ja.“ 

Pirmą sykį apsilankęs Prajers-Kouve, jis rado vilą puikiai 
sutvarkytą: joje buvo virėjas, kambarinės, ekonomė, liokajus, 
nekalbant jau apie sodybos darbininkus, kuriuos laikė Steinas. 
Berenisė nepaprastai džiaugėsi kaimo gyvenimo malonumais. O 
gal tai buvo tik vaidyba? Kaupervudas pats tiksliai to nežinojo. 
Dažnai atrodydavo, kad ji ne tik nuoširdžiai myli gamtą, bet 
tiesiog suaugusi su ja — tiek džiaugsmo jai sukeldavo koks nors 
paukštis, medis, gėlė, peteliškė. Marija Antuanetė nebūtų ge- 
Iiau suvaidinusi savo vaidmens. Atvykęs jis rado ją stovinčią su 

piemeniu, kuris buvo atginęs avis ir ėriukus jai parodyti. Kai 
jo ekipažas įriedėjo į kiemą, ji paėmė į rankas patį mažiausią 
ir labiausiai garbanotą ėriuką. Šis reginys jam patiko, bet neap- 
gavo jo. ,„Pozuoja,— pagalvojo jis,— bet juk tai daroma dėl ma- 
nęs.“ 

— Piemenaitė su savo avelėmis! — sušuko jis ir, priėjęs 
prie Berenisės, paglostė jos glėbyje gulinčio ėriuko galvą.— Ko- 
kie puikūs sutvėrimėliai! Jų amžius trumpas, kaip pavasario 
žiedų. | 

Jis pastebėjo, kad jos suknelė labai savotiška, bet nieko ne- 
pasakė. Jis puikiai suprato, kad jai kažkaip tiko sugalvoti patį 
keisčiausią tualetą. Ji turėjo vertingą gamtos dovaną — mokėjo 
apsimesti, kad visai nesistengia vaidinti savo vaidmens, todėl 
viskas išeidavo jai labai natūraliai. 

— Jei būtum atėjęs truputį anksčiau,— pasakė ji, — būtum 
susitikęs mūsų kaimyną Arturą Tevistoką. Jis padėjo man tvar- 
kytis. Jam reikėjo išvažiuoti į Londoną, bet rytoj jis vėl bus čia 
ir dar man padės. 

— Ką tu sakai! Štai kokia praktiška šeimininkė! Išnaudoja 
savo svečius! Ar čia jau taip įprasta, kad darbas — didžiausia 
pramoga? Ką man reikės dirbti? | 

— Bėgioti su visokiais įpareigojimais. Ir jų bus daug. 

— Bet taip aš juk pradėjau savo karjerą. 

— Saugokis, kad nereikėtų tuo pačiu baigti — Ji paėmė jį 
už rankos.— Eime su manim, brangusis. Paimkite, Dobsonai] — 
pašaukė jį piemenį, kuris priėjo ir paėmė iš jos rankų ėriuką. 

Lygia žalia veja jie nuėjo prie plaukiojančio namelio. Čia, 
drobe dengtoje verandoje, stovėjo paruoštas stalas. Viduje, prie 
atviro lango, misis Karter skaitė knygą. Kai Kaupervudas drau- 
giškai pasisveikino su ja, Berenisė nuvedė jį prie stalo. 

— Sėskis čia ir gėrėkis gamta, — įsakė ji.— Ilsėkis ir užmiršk 
Londoną.— Ji padėjo prieš jį ant stalo jo mėgiamą gėrimą — 
konjaką su mėtomis.— Prašau! Dabar norėčiau pašnekėti apie tai, 
ką mes toliau veiksime, jei tik tu turėsi laiko. 

— Laiko marios, mieloji, — tarė jis— Aš viską sutvarkiau. 
Mes laisvi. Eilina išvažiavo į Paryžių, — tylesniu balsu pridūrė 
jis.— Iš jos Žodžių aš supratau, kad ji negrįš greičiau kaip po 
dešimties dienų. Na, ką tu sugalvojai? 

— Motina, duktė ir globėjas važiuos žiūrėti Anglijos kated- 
Ių! — pareiškė ji. — Aš visada norėjau pamatyti Kenterberį ir 
Jorką, ir Velsą. Turim rasti laiko bent šiai kelionei, jeigu jau 
negalim važiuoti į kontinentą. 

— Manau, kad tai idealu. Aš menkai tepažįstu Angliją, ir 
ši kelionė bus man maloni. Mes galėsime pabūti vieni. 

Jis paėmė jos ranką, o ji lūpomis palietė jo plaukus. 

— Nemanyk, kad aš nežinau, kokį triukšmą sukėlė dėl tavęs 
laikraščiai, — pasakė ji — Čia jau visi žino, kad didysis Kauper- 
vudas yra mano globėjas. Net mano baldų tiekėjas pasiteiravo, 

ar Mano globėjas ir Amerikos milijonierius, apie kurį rašė ,„Kro- 
nikl“, yra tas pats Žmogus. Aš turėjau prisipažinti. Bet Arturas 
Tevistokas sako, kad visai nenuostabu, jei aš turiu tokį įžymų 
auklėtoją. 

Kaupervudas šyptelėjo. 

— Aš manau, kad tu pasidomėjai, ką apie tai galvoja ir tar- 
nai? 

— Žinoma, brangusis! Tai nemalonu, bet ką darysi. Todėl 
aš ir noriu kur nors išvažiuoti. Na, jei tu pailsėjai, noriu tau 
parodyti kai ką įdomaus. 

Šypsodamasi ji liepė Kaupervudui eiti drauge. 

Ji nuėjo į miegamąjį, kuris buvo už centrinės salės, atidarė 
stalo stalčių ir išėmė du šepečius plaukams su grafų Steinų her- 
bais, išgraviruotais ant sidabro, ištrūkusią apykaklės sagą ir ke- 
lis plaukų segtukus. 

— Jei būtų galima taip pat lengvai atpažinti, kam priklauso 
segtukai, čia atsiskleistų visas romanas, — šelmiškai pasakė ji— 
Bet aš saugosiu kilmingojo lordo paslaptį. 

Tuo momentu po medžiais, supančiais namą, suskambėjo avių 
skambaliukas. 

— Štai! — sušuko Berenisė, kai skambėjimas nutilo.— Išgir- 
dus skambaliuką, reikės eiti pietų, nesvarbu, kur tuo metu bū- 
tum. Šis skambutis pakeis besilankstantį liokajų. 

Berenisė suplanavo, kad iš Londono jie vyks į pietus, sustos 
galbūt. Ročesteryje, o paskui važiuos į Kenterberį. Pagerbę tą 
nuostabią poemą, įamžintą akmenyje, jie užsuks į kokį nors ra- 
mų viešbutį Sturo pakrantėje; jie neis į jokį prašmatnų viešbutį 
ar vasarvietę, kur dingtų visas paprastas jų kelionės malonu- 
mas, O apsistos paprastuose kambariuose su židiniu ir valgys pa- 
prasčiausią anglišką maistą. Berenisė pastafuoju metu skaitė Čo- 
seri bei kitas knygas apie anglų katedras ir norėjo pajusti jose 
slypinčią dvasią. Iš Kenterberio jie keliaus į Vinčesterį, iš ten į 
Solsberį, iš Solsberio į Stounhendžą, o paskui į Velsą, Glastonbe- 
Iį, Batą, Oksiordą, Piterborą, Jorką, Kembridžą, o iš ten vėl na- 
mo. Ir ji reikalavo, kad jie visur laikytųsi savo susitarimo — gy- 
ventų mMažiausiuose viešbučiuose ir nuošaliausiuose kaimuose. 

— Taip bus labai gerai, — tvirtino ji. — Mes per daug save iš- 
lepinome. Kai tu pamatysi visas tas mielas vietas, galėsi pasta- 
tyti geresnį metro. 

— Tada ir tu turėtum tenkintis paprasto kartūno suknelė- 
mis! — pasakė Kaupervudas. 

Šioje kelionėje Kaupervudą labiausiai žavėjo ne katedros, ne 
kaimų namai ir viešbučiai, o Berenisės judrumas ir gyvumas, jos 
temperamentas ir skonis. Jis nepažinojo jokios kitos moters, ku- 
ri, galėdama važiuoti į Paryžių ar kitus kontinento didmiesčius 
ankstyvą gezužį, būtų pasirinkusi Anglijos katedrų miestus. Ta- 
čiau Berenisė buvo kitokia, ji, atrodė, surasdavo savyje tuos 
džiaugsmus, kurie buvo jai reikalingi. 

Ročesteryje jie klausėsi gido, kuris pasakojo apie karalių 
Viljamą Rutą, Simoną de Monforą ir Uotą Tailerį; Kaupervudas 
stengėsi nubaidyti nuo savęs jų šešėlius, — jie buvo kažkokie ne- 
aiškūs sutvėrimai, kadaise gyvenę ir siekę vienokių ar kitokių 
savanaudiškų tikslų, o paskui pavirtę dulkėmis, kaip pavirs kiek- 
vienas, gyvenąs šiame pasaulyje. Kaupervudui geriau patiko 
būti saulėje, ant upės kranto ir kvėpuoti pavasario oru. Net Be- 
renisė, atrodė, truputį nusivylė tokia nepatrauklia vieta. 

Bet Kenterberyje visų nuotaikos pasikeitė. Nušvito net ir mi- 
sis Karter, kuri tikrai visiškai nesidomėjo religinių pastatų archi- 
tektūra. 

— Čia tai man patinka, — pasakė ji, kai jie ėjo viena vingiuo- 
ta Kenterberio gatvele. 

— Norėčiau žinoti, kuriuo keliu atkeliavo tie aprašyti pili- 
grimai,— teiravosi Berenisė.— Tikriausiai šia gatve. Ak, štai ir 
katedra! — parodė ji į bokštą ir arką viršum žemo mūrinio namo. 

— Gražu! — ištarė Kaupervudas.— Ir kokia puiki diena pa- 
sitaikė. Ar mes pirma pietausime, ar smaguriausime katedra? 

— Pirmiausia į katedrą! — pasakė Berenisė. 

— O paskui valgysime šaltus pietus, — pašaipiai įterpė mo- 
tina. 

— Mama!— papriekaištavo Berenisė.— Šitaip kalbėti tokioje 
vietoje, Kenterberyje! 

— Na, aš jau žinau tuos angliškus viešbučius. Žinau, koks 
skirtumas ateiti prie stalo pirmiems ir ateiti paskutiniems,— 
pasakė misis Karter. 

— Štai ko verta religija tūkstantis devyni šimtaisiais me- 


tais! — tarė Kaupervudas.— Ji turi nusilenkti provincijos vieš- 
bučiui. 

— Aš nepasakiau nė žodžio prieš religiją — gynėsi misis Kar- 
ter.— Bažnyčios — kitas reikalas. Jos neturi nieko bendro su 
tuo. 


Kenterberis. Dešimto šimtmečio siena, vingrių gatvelių rez- 
ginys, ramybė mūro užuovėjoje, didingi, nuo laiko pajuodę ka- 
tedros bokštai, bokšteliai ir kontraforsai. Aplink skraido kuosos; 
jos pešasi dėl geresnių vietų. O viduje daugybė kapų, altorių, 
paminklinių lentų, antkapinių plokščių; Henrikas IV, Tomas Be- 
ketas, arkivyskupas Lodas, hugenotai ir Eduardas, Juodasis Prin- 
cas. Berenisės negalima buvo atitraukti. Gidai su lankytojų bū- 
reliais lėtai traukė nuo vienos atmintinos vietos prie kitos. Rū- 
syje, kur gyveno ir slapstėsi hugenotai, kur jie garbino Dievą ir 
patys audėsi drabužius, ji sustojo ir susimąstė, laikydama ran- 
koje vadovą. Ji susimąstė ir toje vietoje, kur buvo nužudytas 
Tomas Beketas. 

Kaupervudas, kurį domino tik bendras vaizdas, negalėjo pa- 
kęsti visų tų smulkmenų. Jis buvo kiaurai persisunkęs gyva da- 
bartimi, ir jam nelabai rūpėjo, ką veikė tie seniai Mirę vyrai ir 
moterys. Po valandėlės jis išsėlino į lauką — jam geriau patiko 

erdvus parkas su gėlėmis apsodintais takeliais, iš kur galima bu- 
vo gėrėtis katedra. Tos arkos, bokštai ir vitražai, visa ši rūpes- 
tingai išdailinta šventovė, iki šiol nepraradusi savo romantiško 
žavesio, irgi juk buvo sukurta tokių pat, kaip jis, savanaudiškų, 
savim besirūpinančių Žmonių rankomis ir protu, jų įkvėpimu ir 
svajonėmis. O kiek kruvinų karų vyko dėl teisės valdyti šią ka- 
tedrą. Gi dabar jie, tiek kilnieji palaikai, guli čia visų gerbia- 
mi ir saugomi. Ar gali būti žmogus tikrai kilnus? Ar buvo kada 
nors bent viena tikrai kilni siela? Kaupervudas negalėjo tuo 
patikėti. Žmonės žudo kitus —ir taip daro visi, kad patys gy- 
ventų, ir skendėja nešvariose aistrose, kad pratęstų savo gimi- 
nę. Juk iš tiesų tik karai, visokios tuštybės, apgavystės, žiauru- 
mai, goduliai, aistros, žudynės atspindi tikrąją Žmonijos istoriją, 
ir tik silpnieji ieško kažkokio mistiško išgelbėjimo ar Dievo 
pagalbos. O stiprieji pasinaudoja silpnųjų tikėjimu į Dievą, kad 
dar labiau pavergtų silpnuosius. Jiems padeda šitokios štai baž- 
nyčios ir šventovės. Taip mąstė Kaupervudas, dairydamasis ap- 
link, sujaudintas minties, kad daugelis gražių dalykų pasaulyje 
yra tokie beprasmiški. 

Bet užteko kelis kartus žvilgtelėti į Berenisę, kuri atidžiai 
apžiūrinėjo kryžius ir antkapių įrašus, ir jam grįžo kupina susi- 
žavėjimo nuotaika. Tokiais momentais Berenisė įgaudavo kaž- 
kokį nežemišką, dvasinį grakštumą, apdengiantį joje bedieviško 
moderniškumo blizgesį, kuris darydavo ją panašią į ryškiai rau- 
doną gėlę ant pilkos uolos. Galbūt, galvojo Kaupervudas, jos su- 
sidomėjimas šiais nublukusiais prisiminimais ir paminklais, o 
taip pat ir polinkis į prabangą, yra panašios prigimties, kaip ir 
jo meilė paveikslams bei džiaugsmui, kurį jam suteikia jo galy- 
bė. Todėl jis buvo pasiryžęs gerbti jos jausmus, o ypač po to, 
kai, jiems apžiūrėjus katedrą ir ruošiantis eiti pietų, ji sušuko: 

— Mes grįšime čia po pietų! Vakare bus mėnesiena! 

— Štai kaip! — linksmai tarė Kaupervudas. 

Misis Karter nusižiovavo ir pareiškė, kad ji neisianti. Po pie- 
tų ji liksianti savo kambary. 

— Gerai, mama, — pasakė Berenisė— Bet Frenkas turi grįž- 
ti čia savo sielos išganymo dėlei! 

— Žiūrėkite! Aš turiu sielą! — nuolankiai prabilo Kaupervu- 
das. 

Vėliau, po kuklių pietų viešbutyje, Berenisė išsivedė jį į apy- 
tamsę gatvę. Kai pro juodus puošnius vartus jie įžengė į šven- 
torių, baltas jauno mėnulio pjautuvas tamsiai mėlynoje padan- 
gėje atrodė kaip gražus ornamentas pačioje bokšto viršūnėje, 
stūksančioje viršum aukšto katedros silueto. Iš pradžių, pasiduo- 
damas Berenisės entuziazmui, Kaupervudas klusniai viską apžiū- 
rinėjo. Paskui jos užsidegimas pagavo ir jį. Ak, būti jaunam, taip 
viskuo žavėtis, taip gyvai jausti spalvas, formas ir paslaptingą 
žmonių veiklos beprasmybę! 

Tačiau Berenisė galvojo ne tik apie tuos išblukusius palai- 
kus, apie visa tai sukūrusių žmonių lūkesčius ir baimes, bet taip 
pat apie nebylų laiko ir erdvės slėpinį. Ak, jei viską suprastum, 
viską žinotum! Turėti gyvenime prasmę, turėti tikslą, galvoti 
apie jį ir karšiai jo siekti! Ar jos gyvenimas paremtas vien tik 
apdairiu išskaičiavimu ir bejausmiu pasiryžimu užimti vietą 
aukštuomenėje ir noru iškilti kaip asmenybei? Kokia nauda iš 
to jai pačiai ar kam kitamį Ką gražaus visa tai sukurs ir įkvėps? 
Dabar... čia... šioje vietoje... pilnoje prisiminimų ir mėnulio 
šviesos. .. kažkas stovėjo už jos peties ir slypėjo širdyje... kaž- 
kas šnibždėjo apie ramybę ir taiką... vienatvę. . , išsipildymą. . 
apie troškimą sukurti kažką nepaprastai gražaus, kad jos cy- 
venimas būtų prasmingas ir netuščias. 


Tačiau... tai buvo tik kvailos svajonės... mėnesiena ją už- 
kerėjo. Ko jai dar norėti? Ji turi viską, ko gali trokšti moteris. 

— Eime atgal, Frenkai,— pasakė ji, pajutusi, kad kažkas jo- 
je sudužo, kad ją supęs kažkoks grožio jausmas dingo amžinai.— 
Eime atgal į viešbutį. 


34 skyrius 


Kai Kaupervudas su Berenise apžiūrinėjo katedrų miestus, 
Eilina su Toliferiu lankė Paryžiaus kavines, prašmatnias parduo- 
tuves ir kitas turistų mėgiamas vietas. Įsitikinęs, kad Eilina tik- 
rai atvažiuos, Toliferis nuskubėjo į Paryžių visa para anksčiau, 
norėdamas paruošti programą, kuri jai taip patiktų, kad ji pasi- 
liktų Paryžiuje ilgiau. Jis žinojo, kad šis prancūziškas pasaulis 
jai nėra naujiena. Ji ne sykį buvo lankiusis ir čia, ir daugelyje 
Europos kurortų dar tais laikais, kai Kaupervudas rūpinosi, kad 
ji būtų laiminga. Net ir dabar šie prisiminimai buvo jai brangūs 
ir nuolat ryškiai iškildavo prieš akis. 


Bet vis dėlto ir Toliferis visai neatrodė jai nuobodus. Tą va- 
karą, kai ji atvyko, jis aplankė ją viešbutyje ,„Ric“, kur ji apsisto- 
jo drauge su savo kambarine. Eilina vis dar gerai nesusigaudė, 
ko čia atvažiavo. Taip, ji ketino važiuoti į Paryžių, bet visą laiką 
puoselėjo viltį, kad Kaupervudas vyks kartu. Tačiau apie jo veik- 
lą Londone taip daug rašė laikraščiai, taip apsukriai kalbėjo jis 
pats, kad ji neabejojo, jog jis labai užsiėmęs. Vieną rytą ji susi- 
tiko Sipensą „Cecilijos“ viešbučio vestibiulyje, ir tasai apibėrė 
ją gyvais ir vaizdingais pasakojimais apie tai, kokiais sudėtingais 
reikalais apsikrovęs dabar Kaupervudas. 

— Jis apvers šitą miestą aukštyn kojomis, misis Kaupervud,— 
pasakė Sipensas,— jei tik įvykdys savo sumanymą iki galo. Bijau 
tik, kad jis nepersidirbtų. ..— nors šito Sipensas mažiausiai bijo- 
jo.— Jis nebe jaunas, tačiau atrodo dar įžvalgesnis ir energinges- 
nis, negu anksčiau. 

— Žinau, žinau,— tada į tai atsakė Eilina.— Ką jūs bepasaky- 
tumėte. apie Frenką, man nebus naujiena. Neabejoju, kad jis ši- 
taip dirbs iki grabo lentos. 

Ji paliko Šipensą, patikėjusi jo žodžiais, tačiau vis dėlto įtarė, 
kad kažkur turi slypėti moteris. .. gal net Berenisė Fleming. Ir vis 
dėlto ji, Eilina, o ne kas kitas, yra misis Frenk Kaupervud. Ji guo- 
dėsi mintim, kad žmonės atsisuka, išgirdę jos pavardę, visur — 
krautuvėse, viešbučiuose, restoranuose. O čia dar tas Briusas To- 
liferis. Jis atėjo pas ją, gražus kaip visada, įžengė į jos kambarį 
ir tarė: 

— Matote, jūs paklausėte mano patarimo! Dabar, kai jūs jau 
čia, aš pasiruošęs rūpintis jumis. Jeigu jūs neprieštaraujate, tuoj 
pat apsirenkite pietums. Aš sukviečiau jums būrelį žmonių — bus 
kai kurie mano draugai iš Amerikos ir iš čia. Nežinau, ar jūs 
pažįstate Sidnį Breinerdą ir jo žmoną iš Niujorko? 

— O, taip, — atsakė Eilina, didžiai nustebusi. Iš kalbų ji buvo. 
girdėjusi, kad Breinerdai yra turtingi ir įtakingi aukštuomenėje. 
Misis Breinerd, kiek ji prisiminė, buvo Merigold Šumeiker iš Fi- 
ladeliijos. 

— Misis Breinerd yra čia, Paryžiuje,— tęsė Toliferis.— Ji ir 
jos draugai atvažiuos pietauti su mumis į „Maksimą“, o paskui 
visi keliausime pas vieną argentinietį. Aš žinau, kad jis patiks. 
jums. Ar spėsite pasiruošti per valandą? 

Jis pasuko durų link, džiūgaudamas kaip žmogus, kuris nu- 
jaučia labai linksmą vakarą. 

— O aš manau— juokdamasi atsakė Eilina.— Jei norite, kad 
rengčiausi, turite tuojau pat išeiti. 

— Mielai sutinku. Užsivilkite baltą suknią, jei turite, ir pa- 
puoškite ją tamsiai raudonomis rožėmis. Jūs atrodysite pritren- 
kiančiai. 

Eilina truputį išraudo dėl tokio familiarumo. Koks vis dėlto. 
savimi pasitikintis šis kabaljeras! 

— Aš taip ir apsirengsiu— pasakė ji, smagiai šyptelėjusi,— 
jei tik surasiu tokią suknią. 

— Puiku! Po valandos ateisiu čia jūsų pasiimti. Iki... — jis 
nusilenkė ir išėjo. 

Ji rengėsi, bet toks staigus, toks atkaklus Toliferio asistavi- 
mas atrodė jai nesuprantamas labiau, negu bet kada. Pinigų jis, 
matyt, turi. Ir kam gi jam, turinčiam tokias pažintis, sukti galvą 
dėl jos? Ir kam tai misis Breinerd pietauti ten, kur ne ji bus. 
pirmoji viešnia? Tačiau, nepaisant ją persekiojusių prieštaringų 
minčių, lengva draugystė su Toliferiu — nesvarbu, ką jis begal- 
votų — atrodė jai tokia viliojanti. Jeigu jis tik paprastas avan- 
tiūristas, teieškantis pinigų, kokių yra daug, tai vis dėlto jis pro- 
tingas. Jam nieko nereiškia tokios pramogos, kurios buvo nepri- 
einamos žmonėms, besisukinėjantiems aplink ją pastaraisiais me- 
tais. Jie visi buvo tokie nuobodūs, ir jų elgesys erzindavo ją. 

— Jau? — linksmai sušuko Toliferis, atėjęs maždaug po va- 

landos ir žiūrėdamas į baltą jos suknią su raudonomis rožėmis 
ties juosmeniu.— Jeigu dabar išvažiuosim, tai būsim ten kaip 
tik laiku. Misis Breinerd bus su jaunu bankininku graiku, o jos 
draugė Džudita Torn, kurios aš nepažįstu, atsives Ibrahimą Aba- 
są Bėjų, arabų šeichą, dievai žino ką veikiantį čia, Paryžiuje! 
Na, bet jis kalba angliškai, ir graikas — taip pat. 

Toliferis buvo nepaprastai smagiai nusiteikęs ir laikėsi dar 
laisviau. Jis lengvu žingsniu vaikštinėjo po kambarį, svaigina- 
mas įsitikinimo, kad vėl taip gerai gyvena. Jis pralinksmino Ei- 
liną, pradėjęs koneveikti jos kambario apstatymą. 

— Pasižiūrėkite į tas portjeras! Dieve, iš ko tik jie nesipel- 
no! Kai kėliausiu liftu, jis visas girgždėjo. Įsivaizduokite tokius 
dalykus Niujorke! O tokie žmonės, kaip jūs, leidžia jiems pel- 
nytis! 

Eilinai patiko jo žodžiai. , 

— Argi čia taip jau bloga? — paklausė ji. — Aš net nepagal- 
vojau apie tai. Ar galima rasti geresnį viešbutį? 

Jis bakstelėjo pirštu į kutuotą šilkinį abažūrą ant toršero. 

— Štai vyno dėmė. O šį tariamą gobeleną kažkas pradegino 
cigaretėmis. Ir aš visai nesistebiu! 

Eilina juokėsi. Jai patiko vyriškas jo pūtimasis. 

— Na, liaukitės,— pasakė ji — Galima buvo patekti dar į blo- 
gesnius kambarius. Be to, jūs verčiate savo svečius laukti. 

— Teisingai. Įdomu, ar tasai šeichas išmano ką nors apie 
amerikietišką viskį. Na, eime, sužinosime! 

„Maksimo“ restoranas. Tūkstantis devyni šimtieji metai. Juo- 
dose blizgančiose vaškuotose grindyse, atsispindi raudonos pom- 
pėjiškos sienos, paauksuotos lubos ir trijų milžiniškų sietynų 
šviesos. Abiejuose salės galuose — durys, pagal sienas ištisai ei- 
na rausvai rudos odinės sofutės, o prieš jas nedideli jaukūs sta- 
liukai, padengti vakarienei: visa ši prancūziška atmosfera apval- 
dydavo protą ir jausmus kiekvienam anų laikų žmogui, ieškan- 
čiam tokių įspūdžių tik vienoje vienintelėje vietoje — Paryžiuje! 
Vos tik įžengi, atsiduri tarsi malonioje palaimos buveinėje. Įvai- 
riausi Žmonės, apdarai, visų pasaulio tautybių veidai. Visas šis 
prabangos, turto, titulų, galybės ir garbės sambūris, sukaustytas 
nesuardomais papročių varžtais — savo elgesiu ir drabužiais, su- 
sispiečia šioje vietoje. Visi šie žmonės, norėdami ištrūkti iš tų 
varžtų, susirenka pažiūrėti, kaip jų nesilaikoma. 

Eilina nesitvėrė laime pasižiūrėti į kitus ir parodyti save. Kaip 
ir galvojo Toliferis, jo bičiuliai pavėlavo. 

— Tasai šeichas,— paaiškino jis, — kartais nuklysta ne ten, 
kur reikia. 

Tačiau po kelių minučių pasirodė misis Breinerd su savo grai- 
ku ir misis Torn su savo kavalierium arabu. Šeichui pasirodžius, 
per salę nuskriejo lengvas bruzdesys. Toliferis tuojau pat kuo 
iškilmingiausiai ėmėsi komanduoti bent šešiems padavėjams, ku- 
rie su malonumu sukinėjosi aplink stalą tarytum musės. Šeichas, 

dideliam Toliferio džiaugsmui, bematant atkreipė dėmesį į Eili- 
ną. Jos apvalios formos, šviesūs plaukai ir šviesi oda viliojo jį 
labiau, negu laibų damų — misis Breinerd ir misis Torn — žave- 
siai. Jis nesitraukė nuo jos, berte berdamas mandagius klausi- 
mus. Iš kur ji atkeliavo? Ar jos vyras, kaip ir visi amerikiečiai, 
milijonieriusė Ar ji galėtų duoti jam vieną rožę? Jam patinka, 
kad jos tokios tamsios. Ar ji kada nors buvo Arabijoje? Jai la- 
bai patiktų klajoklių beduinų gyvenimas. Arabijoje labai gražu. 

Eilina žvelgė į žėrinčias juodas jo akis, dailiai apkirptą barz- 
dą, ilgą erelišką nosį, į tamsią odą; ji jaudinosi ir dvejojo. Ko- 
kie būtų intymūs santykiai su šiuo žmogumi? Kas būtų, patekus 
į Arabiją ir atsidūrus tokio sutvėrimo rankose? Tačiau ji šypso- 
josi, atsakinėjo į visus klausimus ir buvo patenkinta, kad Tolife- 
Tis su savo bičiųliais sėdėjo greta, nors jai nelabai patiko į ją 
nukreipti pašaipūs jų žvilgsniai. 

Sužinojęs, kad ji bus Paryžiuje dar keletą dienų, Ibrahimas 
paprašė leidimo dar pasimatyti su ja. Jis atgabenęs savo arklį 
Didžiajam prizui gauti. Ji turinti nuvažiuoti drauge su juo pasi- 
žiūrėti arklio. Vėliau jie abu papietautų. Ji apsistojusi viešbutyje 
„Ric"? O... o jis gyvena Said gatvėje, netoli Bulonės miško. 

Kol jie taip kalbėjosi, Toliferis, kuo smagiausiai nusiteikęs, 
iš visų jėgų stengėsi įsiteikti Merigold, o toji erzino jį dėl ro- 
mano su Eilina, nors puikiai suprato, kokia jo esmė. 

— Pasakyk, Briusai,— juokavo ji, — ką tau beveikti su mumis 
dabar, kai esi taip dosniai aprūpintas? 

— Jei tu kalbi apie save, tai sakyk tiesiai. Aš ne taip jau 
labai suvaržytas. 

— Tikrai? Mano mielas vargšelis tikrai vienišas? 

— Kad tu žinotum, koks vienišas, labai vienišas,— liūdnai 
atsakė jis.— Bet kaip tavo vyras? Jis neprieštaraus, jei aš pasi- 
painiosiu? 

— Dėl to nėra ko jaudintis! — padrąsinančiai šypsodamasi, 
tarė ji. — Aš tiesiog pataikiau ant jo anksčiau, negu sutikau tave. 
Beje, kiek metų mudu nesimatėme? 

— O, gana daug. Bet kieno gi kaltė? Kokios ten kalbos apie 
jūsų jachtą? 

— Ak, ten tik samdomas kapitonas, prisiekiu. Norėtum su 
manim paplaukioti? 

Toliferis pasijuto patekęs į keblią padėtį. Štai viena iš tų 
progų, apie kurias jis svajojo. O dabar jis tikriausiai negalės pa- 
sinaudoti ja. Jis turi daryti tai, kas sutarta, arba viskam galas. 

— Na,— nusijuokė jis, — juk rytoj dar neplauki? 

— O, ne! 

— Jeį tu kalbi rimtai, saugokis! 

— Kuo rimčiausiai,— atsakė ji. 

— Mes dar pažiūrėsime. Bet, šiaip ar taip, tu turi šią savaitę 
papusryčiauti su manim. Paskiau nueisime į Tiuilri. 

Vėliau jis apmokėjo sąskaitą, ir jie išėjo. 

Sabinalio restoranas. Vidurnaktis. Kaip visada pilna publikos. 
Lošimas. Šokiai. Intymūs būreliai čia linksmų, čia tingiai besikal- 
bančių žmonių. Pats Sabinalis ateina pasveikinti Toliferio ir jo 
bičiulių, siūlydamas užeiti į jo apartamentus ir palaukti iki pir- 
mos valandos, kada pasirodys populiarių rusų dainininkų ir šo- 
kėjų grupė. 

Sabinalis turėjo įdomių brangakmenių, itališko stiklo ir si- 
dabro dirbinių iš viduramžių, o taip pat retų, keistų spalvų azi- 
jietiškų audinių, tačiau labiausiai imponuojanti iš visų kolekcijų 
buvo jo paties neapčiuopiama mefistofeliška asmenybė, kurią jis 
demonstravo tarytum tarp kitko; jo neišaiškinama, tačiau stip- 
riai intriguojanti jėga veikė visus kaip opiumas! Jis pažinojo 
tiek daug žmonių, buvo aplankęs tiek įdomių vietų! Jis pasisakė 
rudenį ketinąs. pakeliauti ir laikinai uždaryti savo restoraną. Jis 
ruošėsi į Rytus rinkti visokių meno dalykėlių, kuriuos paskui 
parduosiąs įvairiems kolekcionieriams. Ir tikrai tokios kelionės 
duodavo jam nemaža pelno. 

Eilina, kaip ir visi kiti, buvo sužavėta. Jai labai patiko šie 
namai. Mat, Toliferis niekam nė minte neužsiminė, kokiais ko- 
merciniais pagrindais laikosi ši įstaiga. Jis, aiškų, pasiųs čekį 
Sabinaliui vėliau, bet dabar visiems buvo sudarytas įspūdis, kad 
Sabinalis yra jo draugas. | 


35 skyrius 


Dar sykį Toliferis įsitikino, kokia svarbi jo misija, kai trečią 
dieną po Eilinos atvykimo gavo du tūkstančius dolerių papildo- 
mai iš Niujorko Centrinės kredito bendrovės Paryžiaus sky- 
riaus,— bendrovė, dar jam išvykstant iš Amerikos, paprašė jį 
pranešinėti savo adresą jos Londono ir Paryžiaus skyriams. 

Eilina buvo neabejotinai palankiai nusiteikusi jo atžvilgiu. 
Paskambinęs jai, praslinkus penkioms valandoms po vizito pas 
Sabinalį, ir pakvietęs drauge pusryčiauti, jis suprato iš jos tono, 
kad jai smagu vėl su juo kalbėtis. Ji jautėsi laiminga, kad vėl 
galės būti su žmogum, kuris, atrodė, domisi ja. Jis kažkuo primi- 
nė jai senųjų laikų Kaupervudą,— buvo toks energingas, nuošir-. 
dus ir valdingas. 

Toliferis nuėjo nuo telefono švilpaudamas. Dabar jis žiūrėjo 
į Eiliną daug palankiau, negu pradėdamas eiti savo pareigas. Ge- 
riau ją pažinęs, jis puikiai suprato, ką jai reiškė Kaupervudo 
dėmesys bei meilė ir kaip ji turi jaustis dabar, to netekusi. Jis 
užjautė ją, nes pats ne sykį buvo liūdėjęs dėl panašių dalykų. 

Praėjusią naktį pas Sabinalį, kai Merigold ir misis Torn nuo- 
lat dėdavosi nepastebinčios Eilinos ir kalbėdavosi tarpusavy, jis 
pastebėjo nuoskaudą ir bejėgiškumą jos veide. Tatai paskatino 
jį valandėlei nusivesti ją palošti rulete. Be abejo, ją globoti jam 

nebuvo lengva.. Tačiau tai buvo jo pareiga, ir nuo pasisekimo 
priklausė visa jo ateitis. 

Bet, o Dieve, galvojo jis, juk. ji turi nusimesti mažiausiai dvi- 
dešimt svarų! Jai reikia tinkamų drabužių, stinga dar geresnių 
manierų. Ji perdaug pasyvi. Ją reikia priversti gerbti save, tada 
ir tie kiti žmonės ją gerbs. Jei aš nepadėsiu jai, tai ji man pa- 
darys daugiau blogo, negu gero, kad ir kiek pinigų aš gau- 
čiau! | 

Jis visada mokėjo išradingai kovoti dėl to, ko įsigeisdavo, 
todėl ir dabar nutarė veikti, daug negalvodamas ir intensyviai. 
Nujausdamas, kad gali paveikti Eiliną savo šaunia išvaizda, jis 
darė viską, kad tik atrodytų kuo geriausiai. Jis šypsojosi prisi- 
minęs, kaip liūdnai gyveno prieš šešis mėnesius Niujorke: Rozalė 
Herigen, apšepęs jos kambarys, bergždžios pastangos gauti darbą! 

Jo butas Bulonės miške buvo už kelių žingsnių nuo viešbu- 
čio „Ric“. Tą rytą išėjęs į gatvę, jis atrodė kaip tikras Paryžiaus 
frantas. Jis galvojo apie tuos siuvėjus, kirpėjus bei skrybėlių 
modeliuotojus, kurie padės jam paveikti Eiliną. Čia už kampo 
buvo Kloderis Rišaras. Jis nusives ją pas Rišarą, ir tegu tas įkal- 
bės ją, kad, jeigu ji nusimes dvidešimt svarų, jis paruoš jai to- 
kius modelius, kurie patrauks visų dėmesį ir kuriuos ji pirmoji 
galės dėvėti. Paskui, Hausmano bulvare yra Krausmejeris. Visi 
sako, kad jo pagaminta avalynė yra geriausia Paryžiuje. Tolife- 
Tis iš anksto tuo reikalu pasidomėjo. O kokie papuošalai, kvepa- 
lai, brangenybės de la Pe gatvėje! O kokie grožio salonai Diu- 
pon gatvėje; ten yra ir pats geriausias — Saros Šimel salonas. 
Eilina turėtų susipažinti su ja. | 

Gerdamas su Eilina šaldytą kavą su kiaušiniais a la Sudanov 
atvirame Natašos Liubovskos restorane, iš kurio buvo matyti 
parkas ir Paryžiaus katedra, jis pasakojo jai apie šiandienines 
Paryžiaus madas ir skonius. Ar ji girdėjo, kad įžymioji šokėja 
ispanė Terezė Bianka dėvi Krausmejerio siuvimo batelius? O 
Frančeska, jauniausiojo hercogo Tolerio duktė, yra nuolatinė 
Krausmejerio klientė. Ar ji girdėjo, kokius grožio stebuklus iš- 
darinėja Sara Šimel? Jis papasakojo jai bent keletą pavyzdžių, 
paminėjo vieną kitą pavardę. 

Paskui jiedu apsilankė pas Rišarą, po to pas Krausmejerį 
ir dar pas tūlą Liuti, neseniai pagarsėjusį kvepalų prekybininką. 
Po pietų gėrė arbatą pas Žermėjų. Devintą valandą vakaro jie 
pietavo „„Kafė de Pari“ drauge su Roda Tejer, amerikietiškos 
operetės garsenybe, ir jos tos vasaros bičiuliu braziliečiu Melo 
Bariosu, Brazilijos ambasados sekretoriumi. Atvyko ir tūla Ma- 
Tija Rezštat ar tai čekiškos, ar tai vengriškos kilmės. Dar anks- 
Čiau, Paryžiuje, ji buvo pristatyta Toliferiui kaip vieno austrų 
Slapto karinio darbuotojo Prancūzijoje žmona. Dabar, visai ne- 
seniai, pusryčiaudamas „„Margeri“ kavinėje, jis vėl sutiko ją su 
Santosu Kastro, prancūzų operos baritonu, kurio partnerė šiuo 
metu buvo nauja Amerikos operos žvaigždė Meri Garden. Jis 

sužinojo, kad jos vyras mirė, ir pastebėjo, jog Kastro jai šiek 
tiek nusibodęs. Ji pasisakė Toliferiui norinti susitikti su juo, jei 
jis turi laiko. Kadangi Toliferiui pasirodė, kad savo charakteriu, 
nuotaikomis ir amžiumi ji labiausiai iš visų jam pažįstamų jau- 
nesnių moterų tiktų Eilinai, jis bematant nusprendė supažindinti 
jas. 

Marija Rezštat iš karto padarė Eilinai didelį įspūdį. Ji buvo 
patrauklios išvaizdos: aukšta, lygiais juodais plaukais ir nuosta- 
biomis pilkomis akimis, apsirengusi raudono aksomo vakarine 
suknia, kuri atrodė taip, lyg vientisas gabalas medžiagos būtų 
aplink ją sudrapiruotas viliojančiomis klostėmis. Ji labai sky- 
rėsi nuo Eilinos — nedėvėjo jokių brangenybių ir buvo lygiai 
susišukavusi plaukus atgal nuo kaktos. Jos elgesys su Kastro ro- 
dė, kad ji nelabai jį brangina — jei ir būna su juo, tai gal tik 
dėl to, kad jis taip išgarsėjęs. Pasisukusi į Eiliną ir Toliferį, ji 
ėmė pasakoti, kaip neseniai drauge su Kastro keliavo po Balka- 
nus; toks prisipažinimas truputį nustebino Eiliną — ypač todėl, 
kad Toliferis buvo ką tik pasakęs jai, jog jie tėra paprasčiausi 
bičiuliai. Eilina, mat, stengėsi laikytis savo luomo moralės nor- 
mų, nors pati ne kartą buvo slapta joms prasižengusi. Tačiau ši 
moteris laikėsi taip oriai, su tokiu pasitikėjimu savimi ir, Matyt, 
visai nepaisė visuomenės nustatytų taisyklių. Eilina buvo suža- 
vėta. 

— Žinote,— pasakojo madam Rezštat savo kelionės įspū- 
džius.— Rytuose moterys yra vergės. Iš tiesų, tik čigonės atrodo 
visai laisvos, bet jos, žinoma, neturi jokios padėties visuomenė- 
je. Daugumos valdininkų ir kilmingų vyrų žmonos yra tikros 
vergės, gyvenančios nuolatinėje savo vyrų baimėje. 

Eilina vos vos šyptelėjo. 

— Taip gal yra ne vien tik Rytuose, — pasakė ji. 

Madam Rezštat nusišypsojo protingu šypsniu. 

— Ne,— tarė ji —ne vien tik ten. Mes čia irgi vergauja- 
me. O Amerikoje taip pat? 

Ji blykstelėjo lygiais baltais dantimis. 

Eilina nusijuokė, pagalvojusi apie savo dvasinę vergystę Kau- 
pervudui. Kaip sugeba toji moteris būti tokia nepriklausoma, 
neprisirišusi, matyt, prie jokio vyro, o jei ir prisirišusi, tai visai 
netvirtai ir neskausmingai? O ji, Eilina? .. Ir jai iš karto kilo no- 
ras arčiau tą moterį pažinti — gal pavyktų pasisemti iš jos dva- 
sinės ramybės ir abejingumo aukštuomenei. 

Gal kiek ir keista, bet madam Rezštat taip pat susidomėjo 
Eilina. Ji klausinėjo apie Eilinos gyvenimą Amerikoje. Ar ilgai 
ji žada būti Paryžiuje? Kur ji apsistojusi? Ji pasiūlė sekančią 
dieną drauge papusryčiauti, ir Eilina sutiko su didžiausiu džiaugs- 
mu. 

Tuo pačiu metu jos galva buvo pilnutėlė minčių apie visus 
tuos praktiškus reikalus, kuriuos ji tvarkė dienos metu, ir apie 
Toliferio pagalbą. Žinoma, važinėti po krautuves buvo labai ma- 

lonu, tačiau jai atsivėrė akys; ji ne tik pamatė asmeninius savo 
trūkumus, bet ir įsitikino, kad jie gali būti pašalinti. Reikės pa- 
sitelkti gydytoją, mMmasažistę, teks laikytis dietos ir naujais me- 
todais Masažuoti veidą. Ji turės pasikeisti. Ir visa tai Toliferio 
nuopelnas. Tačiau kam? Kuo tatai baigsis? Iš jo pusės nebuvo 
jokių familiarumų. Jų draugystė grynai platoniška. Ji niekaip 
negalėjo suprasti jo. Ir vis dėlto — koks gi skirtumas. Juk Kau- 
pervudas nesidomi ja, ir ji turi kaip nors tvarkyti savo gyve- 
nimą. 

Grįžusi į viešbutį, Eilina staiga pajuto, kad jai neapsakomai 
trūksta žmogaus, kuriam ji galėtų patikėti savo rūpesčius, su ku- 
riuo būtų lengva ir nereikėtų visą laiką vaidinti. Ji norėjo drau- 
go, kurio kritikos nereikėtų bijoti, kuriuo galėtų pasitikėti. Ma- 
Tija Rezštat atsisveikindama taip paspaudė jai ranką, kad Eilina 
jautė, jog ji gali tapti tokiu ar bent panašiu draugu. 

Dešimt dienų, kurias ji buvo numačiusi praleisti Paryžiuje, 
praėjo labai greitai. Ir joms prabėgus, ji visai nebuvo pasiruo- 
šusi grįžti į Londoną, nes staiga suprato, kad Toliferis su savo 
patarimais ir būriu specialistų organizavo visą kampaniją jos 
išvaizdai bei tualetams pakeisti, o tam reikėjo laiko. Paskui, ko 
gero, ir pats Kaupervudas pažiūrės į ją kitokiomis akimis. Ji 
pamatė, kad nėra dar sena, o Kaupervudas, kovodamas tokią 
sunkią komercinę kovą, gal ir panorės turėti šalia artimą žmo- 
gų, Nors ir nejausdamas jokių aistrų. Ji įsivaizdavo, kad Angli- 
joje jam reikės susidaryti tvirtesnę padėtį aukštuomenėje ir jis 
supras, jog daug protingiau ir labiau dera gyventi su ja nuo- 
latos, nes tai bus naudingiau jo interesams ir jam pačiam sma- 
giau. | 

Šitaip pakiliai nusiteikusi, ji ėmė atidžiai tyrinėti save veid- 
rodyje, rūpestingai laikėsi dietos ir visų grožį grąžinančių nu- 
rodymų, kuriuos jai kasdien teikdavo Sara Šimel. Ji pradėjo su- 
vokti, kokią didelę reikšmę turi parinkti jai unikalūs kostiumai. 
Labai greitai ėmė augti jos pasitikėjimas savimi, keitėsi laiky- 
sena. Ji visą laiką galvojo apie Kaupervudą, ją jau iš anksto 
džiugino susitikimas su juo — ji tikėjosi, kad jis bus maloniai 
nustebintas, o gal net ir nudžiugs, pamatęs ją tokią. Todėl ji ir 
nutarė likti Paryžiuje tol, kol nusimes mažiausiai dvidešimt sva- 
Tų ir galės dėvėti nuostabius drabužius, kuriuos taip entuziastin- 
gai ruošė jai mesje Rišaras. Ji troško išbandyti naujas kirpėjo 
šukuosenas. Ak, jei tik visa tai nebūtų veltui! 

Ji parašė Kaupervudui, kad Paryžiuje taip įdomu, — misterio 
Toliferio dėka, — jog ji norinti pasilikti dar trims ar keturioms 
savaitėms. ,,„Bent vieną sykį gyvenime, — rašė ji su aiškiu džiaugs- 
mMu,— aš puikiai apsieinu be tavęs, manimi taip rūpinamasi.“ 

Perskaitęs tuos žodžius, Kaupervudas pajuto keistą liūdesį. 
Juk jis pats viską buvo taip gudriai sutvarkęs. Paskui jam ding- 
telėjo mintis, kad ir Berenisė prisidėjo prie to. Ji pirmoji ir pa- 
siūlė. O jis griebėsi to pasiūlymo, nes toks buvo vienintelis ke- 

lias į laimę su ja. Tačiau kokią reikia turėti širdį, kad galėtum 
sugalvoti tokį žiaurų ir negailestingą dalyką? O gal vieną gra- 
žią dieną viskas atsisuks prieš jį? Ir kas iš to, kad jis ją taip 
mylėjo? Ši mintis jį suerzino. Jis liovėsi apie tai galvoti, protin- 
gai nusprendęs, kad perkęs viską, kai ateis laikas, kaip jau 
daug ką savo amžiuje buvo perkentęs. 


- 

Pasikalbėjęs su Kaupervudu „Brauno“ viešbutyje, Džonsonas 
nusprendė, kad Kaupervudui reikia susitikti su lordu Steinu — 
tai būtinas žingsnis, aptariant jų vaidmenį tolimesnėse derybose. 

— Jūs niekuo nerizikuojate, susitikdamas su juo,— dėstė jis 
Steinui.— Žinoma, mes išaiškinsime jam, kad mūsų pagalba, įsi- 
gyjant žiedinę liniją, kainuos jam penkiasdešimt procentų kont- 
rolinio paketo, nežiūrint, kokio dydžio jis bus. O paskui gal 
mums pavyks susitarti su kai kuriais Metropoliteno ir Rajoninės 
linijų akcininkais, sudaryti penkiasdešimt vieną procentą ir to- 
kiu būdu paimti kontrolę į savo rankas. 

Lordas Steinas linktelėjo. 

— Kalbėkite toliau,— pasakė jis. 

— Tai sustiprins mūsų pozicijas, pamatysite,— tęsė Džonso- 
nas, — ir, kas benutiktų, mes su kai kuriais kitais — Kolvėjum, 
Džimsu, ir, galbūt Daitonu — turėsime kontrolę, o jam teks skai- 
tytis su mumis kaip su šios Centrinės linijos lygiateisiais sa- 
vininkais. 

— Tatai man patinka, — pasakė Steinas, ramiai žiūrėdamas į 
jį — Šiaip ar taip, aš norėčiau susitikti su tuo žmogum. Galite 
pakviesti jį į mano namus, kada tik norite. Tik praneškite man 
iš anksto. Pasikalbėjęs su juo, aš galėsiu pasakyti ką nors dau- 
giau šiuo klausimu. 

Taigi vieną šiltą birželio dieną Kaupervudas su Džonsonu sė- 
do į ekipažą ir drauge nuriedėjo smagiomis Londono gatvėmis 
į lordo Steino namus. 

Kaupervudas galvojo, kokią dalį sudėtingo ir slapto savo pla- 
no atskleisti būsimajame pokalbyje. Jam nedavė ramybės min- 
tis, kad, tegu ir sėkmingai klostytųsi reikalai su Steinu ir Džon- 
sonu, reikia dar pazonduoti Ebingtoną Skarą. Jie galėtų bendro- 
mis jėgomis tiesti Beiker-Vaterlo liniją, kuriai Skaras turėjo lei- 
dimą. Turėdamas šią liniją, o taip pat leidimus kai kurioms ki- 
toms, įsigytus per Hedontildą, o gal ir per lordą Etindžą, jis ga- 
lės diktuoti net ir tai žiedinės linijos grupei. 

Kaupervudui padarė įspūdį keturkampis, rimtas ir solidus lor- 
do Steino namas Berkli-skvere. Jis buvo toks didingas, kad at- 
rodė nieko bendro neturįs su komercija. Livrėjuotas liokajus ir 
didžiulio salono tyla pirmame aukšte sužavėjo Kaupervudą, ta- 
čiau nepažeidė jo paties orumo. Šis žmogus visiškai teisus, steng- 

damasis susikurti tikrą didybės atmosierą. Bet ir Kaupervudas 
bus „teisus, jei sugebės pasitelkti jį ir padaryti dar turtingesnį, 
arba, jei nepavyks, išnaudoti jį taip, kad iš šio prašmatnumo nie- 
ko neliks. 

Džonsonas pasiūlė pasižiūrėti lordo Steino paveikslų, nes tar- 
nas ką tik pranešė, jog lordas Steinas skambino telefonu ir sa- 
kė vėluosiąs kelias minutes. Šis teisininkas, laikinai prisiėmęs 
šeimininko vaidmenį, stengėsi kuo geriau užimti svečią. Kau- 
pervudas atsakė, kad tikrai norėtų taip praleisti laiką, ir Džon- 
sonas nusivedė jį į erdvią galeriją prie vestibiulio. 

Kol jie vaikščiojo po galeriją, sustodami prie vieno kito Rom- 
nio ir Geinsboro portreto, Džonsonas trumpai nupasakojo Steinų 
istoriją. Velionis grafas buvo rimtas žmogus, nuolat skendėjęs 
knygose; labiausiai jį domino hetitų iškasenos ir jų raštija. Jis 
išleido tiems reikalams daugybę pinigų, ir sakoma, kad istorikai 
jam už tai didžiai dėkingi. Jaunasis Steinas, nejausdamas jokio 
susidomėjimo savo tėvo senienomis, malonumų ieškąs aukštuo- 
menėje, įdomumo — finansuose. Jis esąs labai populiarus — ma- 
dinga figūra ir Žymus finansininkas. Sezono metu jo namuose 
būną prašmatniausi priėmimai. Jo dvaras Tregesole — viena iš 
Anglijos įžymybių. Jam priklauso dar žavinga vila prie Temzės, 
Prajers-Kouve, netoli Marlou, ir vynuogynas Prancūzijoje. 

Išgirdęs minint Berenisės išnuomotą vilą, Kaupervudas vos 
susilaikė nešypielėjęs, bet nieko nepasakė, nes pasirodęs pats 
Steinas pasveikino abu paprastai, be jokių ceremonijų. 

— O, štai kur jūs, Džonsonai! O čia, žinoma, misteris Kau- 
pervudas? 

Jis ištiesė ranką, ir Kaupervudas nuoširdžiai ją paspaudė, me- 
tęs į jį greitą, palankų žvilgsnį. 

— Man didelis malonumas ir didelė garbė susitikti su ju- 
mis, — tarė jis. 

— Ką jūs, ką jūs, — atsakė Steinas.— Elversonas viską išpa- 
sakojo man apie jus. Manau, kad mums patogiau bus biblioteko- 
je. Prašom. 

Jis paskambino tarnui, liepė atnešti gėrimų ir nuvedė sve- 
čius į nuostabų kambarį su didžiulėmis stiklinėmis durimis į už- 
daro sodo pusę. Kol Steinas, rūpindamasis savo svečiais, vaikš- 
tinėjo šen ir ten, Kaupervudas be perstojo stebėjo jį. Jis jautė 
draugiškumą šiam žmogui. Jo mandagumas ir paslaugumas bu- 
vo toks paprastas, nuoširdus, jog atrodė, kad tas, kuris nusipel- 
Nys jo pasitikėjimą, nenusivils. Bet toks pasitikėjimas neatrodė 
lengvai iškovojamas. Su juo reikia elgtis dorai ir taip, kad abiem 
būtų nauda. 

Tuo pat metu Kaupervudas galutinai ryžosi šį kartą neat- 
skleisti visų savo pasiūlymo detalių. Be to, jis prisiminė ir Bere- 
nise, kurią buvo įspėjęs, kad jai gali tekti suvaidinti atitinkamą 
vaidmenį tokių, kaip Steinas, aukštuomenės atstovų tarpe. Bet 
dabar, kai jis pamatė, koks patrauklus yra Steinas, jam praėjo 

noras prašyti ją tokios pagalbos. Paskui jis liovėsi apie tai gal- 
vojęs, nes Džonsonas ėmė kalbėti apie jo pasiūlymus dėl metro 
sistemos. 

Kai Džonsonas nutilo, Kaupervudas ėmė ramiai ir sklandžiai 
aiškinti savąjį suvienijimo planą. Jis ypač pabrėžė elektrifika- 
vimą, apšvietimą, naują būdą įrengti motorus kiekviename va- 
gone, oro stabdžius ir automatinius signalus. Ir tik kartą Steinas 
pertraukė jį, klausdamas: 

— Ar, jūsų nuomone, šiai vieningai sistemai turėtų vado- 
vauti vienas asmuo, ar valdyba? 

— Valdyba, žinoma,— atsakė Kaupervudas, nors iš tiesų vi- 
sai taip negalvojo.— Matote, — tęsė jis, abiem savo pašnekovams 
tylint, — jei man pavyks sujungti visą sistemą, aš ketinu orga- 
nizuoti naują kompaniją ir įjungti taip pat Čering-Krosą, kuris 
dabar priklauso man. O norėdamas pritraukti dabartinius žiedi- 
nės linijos bendrovių akcininkus, aš pasiūlysiu jiems po tris šios 
stambios kompanijos akcijas už kiekvieną jų turimą smulkių 
kompanijų akciją. Kadangi Čering-Kroso tiesimas kainuos ma- 
žiausiai du milijonus svarų sterlingų, tai galite įsivaizduoti, kaip 
smarkiai pakils akcijų vertė. 

Jis nutilo, norėdamas įsitikinti, kokį įspūdį jo Žodžiai pada- 
rė klausytojams, o pamatęs, kad didelį, tęsė toliau: 

— Ar jums neatrodo, kad toks sumanymas yra pelningas, 
ypač tuo atveju, jeigu mes iš anksto susitariame, kad visos šios 
linijos, kurias nuties nauja kompanija, turės būti modernizuotos 
ir eksploatuojamos kaip viena sistema, o akcininkams nebus jo- 
kių papildomų išlaidų, nes naujas akcijas parduosime naujiems 
asmenims? 

— Taip, pasakyčiau, pelningas, — pareiškė Steinas, o Džon- 
sonas pritariamai linktelėjo galvą. 

— Tai štai koks mano planas bendrais bruožais, — pasakė 
Kaupervudas.— Žinoma, vėliau galima tiesti dar daugiau papil- 
domų ruožų, tačiau tai jau nuspręs nauja valdyba. 

Jis galvojo apie Skarą, Hedonifildą ir kitus, kurių koncesijas 
tikėjosi nupirkti. 

Bet čia Steinas susimąstęs pakrapštė ausį. 

— Aš manau,— pasakė jis — kad jūsų pasiūlymas duoti tris 
akcijas už vieną tikrai patiks tiems akcininkams, kurie norės 
prisijungti prie jūsų tokiais pagrindais. Bet jūs, atrodo, pamirš- 
tate, kai kurių Žmonių nuotaikas, kurios kartais yra jums prie- 
šiškos. O kadangi taip tikrai yra, tai galite neabejoti, jog jūsų 
trys akcijos už vieną nepritrauks jūsų pusėn tiek akcininkų, kad 
jūs galėtumėte diktuoti savo sąlygas ir kad jūs, kiek aš supran- 
tu, paimtumėte kontrolę į savo rankas. Jie, matote, būtinai nori, 
kad viską kontroliuotų tik anglai. Mudu su Džonsonu tuo įsitiki- 
nome, kai paaiškėjo, kad jūs nupirkote Čering-Krosą. Be to, ir 
Metropoliteno, ir Rajoniniame ruože jau susidarė nedidelės opo- 
zicinės grupės, kurios net ketina susijungti bendrai kovai prieš 

jus. O šių dviejų linijų valdybų nariai, dievaži, niekada per 
daug nemylėjo vieni kitų. 

Čia Džonsonas kandžiai sukikeno. 

— Taigi jūs turite elgtis kuo atsargiausiai ir kuo taktiškiau- 
siai, — tęsė Steinas, — teisingai prieiti prie tų žmonių, kurie jums 
reikalingi, iT daugiau remtis anglais, o ne amerikiečiais. Prie- 
šingu atveju jūs būsite priremtas prie sienos. 

— Visai teisingai, — pasakė Kaupervudas, aiškiai suprasda- 
mas, apie ką kalba Steinas. Jeigu jie imsis traukti jam iš ugnies 
tą anglišką kaštoną, tai pareikalaus ne kokio nors papildomo at- 
lyginimo — vargu ar jie prašys daugiau, negu jis yra pasiūlęs, — 
o stengsis kokia nors nauja forma įsiskverbti į bendrą kontrolę 
kartu su juo. Arba, jeigu tai nepasiseks, jie pareikalaus kitokių 
garantijų savo įdėtam kapitalui ir, galbūt atitinkamo pelno ly- 
giagrečiai su juo, plečiant jo pasiūlytą sistemą, Ir kaip visa tai 
reikės sutvarkyti? 

Kaupervudas tuo momentu pats gerai visko nenuvokė ir, no- 
rėdamas geriau išaiškinti savo, o taip pat ir jų mintis, pridūrė: 

— Štai aš ir galvoju, kaip galėčiau suinteresuoti jus abu. Ma- 
tau, jog jūs suprantate padėtį, ir todėl turiu galvoje, kad, suti- 
kę prisidėti, jūs galite padaryti daug ką, kad priešiškas požiūris 
į mane sušvelnėtų. Kaip jūs manote, kuo galima kompensuoti 
jūsų paramą, neskaitant trijų akcijų už vieną? Koks konkrečiai 
susitarimas tarp mūsų trijų gali būti jums priimtinas? 

Jis nutilo. 

Tačiau pokalbis šiuo klausimu buvo toks platus ir painus, kad 
sunku jį ir atpasakoti. Vienu žodžiu, jie aptarė, kokį paruošia- 
mąjį darbą turėtų nuveikti Steinas ir Džonsonas. Ir, kaip jie iš- 
aiškino Kaupervudui, šis paruošiamasis darbas daugiausia lietė 
klausimą dėl Kaupervudo įvedimo į Londono aukštuomenės 
sluoksnius, nes be pažinčių sunku būsią pajudinti grynai finansi- 
nius reikalus. 

— Matote, Anglijoje žmogus gali ko nors pasiekti ne tiek 
šavo asmeninėmis pastangomis, kad ir koks talentingas būtų, 
kiek paremiamas bei palaikomas finansinių ir aukštuomenės 
sluoksnių. Ir jeigu tam tikri sluoksniai jūsų negerbia, nepažįsta 
ar nepripažįsta, sunku bus žengti pirmyn. Jūs supratote? 

— Puikiausiai, — atsakė Kaupervudas. 

— Ir, žinoma, tai jokiu būdu neturi būti šaltai ir praktiškai 
apskaičiuotas sandėris. Reikalingas abipusis supratimas ir pagar- 
ba. O tai nepasiekiama per vieną akimirką. Tai priklauso ne tik 
nuo paprastos pažinties, bet ir nuo asmeninių santykių, tiek pri- 
vačių, tiek oficialiųjų. Jūs supratote? 

— Puikiausiai,— atsakė Kaupervudas. 

— Bet prieš tai reikia labai aiškiai nuspręsti, kaip, neskaitant 
akcijų pakeitimo, bus atlyginti tie, kurie taip pasitarnaus jums ir 
jūsų sumanymui. 

Steinui bekalbant, Kaupervudas sėdėjo kėdėje laisvai atsilo- 
šęs ir atrodė pritariąs jo žodžiams, tačiau akylas stebėtojas bū- 
tų pamatęs, kaip atšalo jo žvilgsnis ir kietai susičiaupė lūpos. 
Jis puikiai suprato, kad Steinas, duodamas tokius nurodymus, 
žiūri į jį iš aukšto. Steinas, be abejo, buvo girdėjęs apie viso- 
kius skandalus, pasitaikiusius jo karjeroje, o taip pat ir apie tai, 
kad Čikagos ir Niujorko aukštuomenė neįsileido jo į savo tar- 
pą. Nors Steinas kalbėjo kuo mandagiausiai ir diplomatiškiausiai, 
Kaupervudas palaikė jį tuo, kuo jis iš tiesų buvo, tai yra haut 
monde ! žmogum, su panieka traktuojančiu tą, kurį toji aukštuo- 
menė atstūmė. Tačiau jis dėl to nė kiek neširdo ir nebūkštavo. 
Jam norėjosi tik linksmai nusišypsoti savo širdy. Vis tiek jis pa- 
dėties viešpats! Juk jis siūlo Steinui ir jo bičiuliams tokias ga- 
limybes, kokių Miekas kitas negali pasiūlyti! 

Kai Steinas baigė kalbėti, Kaupervudas ėmė klausinėti jį apie 
numatomo jų susitarimo smulkmenas, tačiau Steinas labai man- 
dagiai pareiškė visus šiuos reikalus paliekąs tvarkyti Džonsonui. 
Iš tiesų, lordas Steinas jau buvo aiškiai apmąstęs, kokiu būdu 
ne tik apkeisti jo turimas Rajoninės ir Metropoliteno linijų ak- 
cijas po tris už vieną, -bet ir slaptai visiems trims susitarti taip, 
kad jis ir Džonsonas gautų atitinkamas teises ir pelnus kaip šios 
didelės augančios metro sistemos dalininkai. 

Steinas, ramiai kilstelėjęs monoklį, įsidėjo jį į dešinę akį, ati- 
džiai įsižiūrėdamas į savo pašnekovą, o Kaupervudas pabrėžti- 
nai padėkojo Steinui už asmeninį susidomėjimą ir už tai, kad jis 
taip mielai išaiškino, kokia paini dabartinė padėtis. Jis neabejo- 
jąs, kad viskas gali būti sutvarkyta taip, jog abi pusės liks pa- 
tenkintos. Tiesa, dabar ant jo pečių krinta rūpesčiai dėl finan- 
sų. Tikriausiai netrukus, dar prieš pradedant derybas su įvairiais 
Anglijos akcininkais, jam teks grįžti į Ameriką ir paieškoti rei- 
kalingų lėšų. Steinas visiškai pritarė šiai nuomonei. 

Tačiau Kaupervudas ketino organizuoti kredito teikimo bend- 
rovę, kurioje jis turėtų penkiasdešimt vieną procentą akcijų ir 
kuri galėtų neblogai kredituoti šią angliškąją kompaniją, o blo- 
giausiu atveju suteiktų galimybę ją užgrobti. Bet apie tai dar 
bus laiko pagalvoti. 

Na, o dėl Berenisės ir Steino, tai jis irgi dar kiek palauks. 
Jam jau šešiasdešimt metų — praeis dar keleri metai, ir, galbūt 
viskas, išskyrus garbę bei aukštuomenės pripažinimą, jam jau 
bus vis vien. Iš tiesų jį taip buvo užgriuvę rūpesčiai, kad jis 
dažnai jausdavo nuovargį. Kartais, pasibaigus darbo dienai, jis 
imdavo galvoti, kad ši Londono operacija visai beprasmiška jo 
amžiuje. Juk tik prieš kokius dvejus metus Čikagoje jis įtikinė- 
jo save, kad pasitrauks iš valdybos, atsistatydins ir pradės ke- 
liauti, jei tik jam pavyks pratęsti koncesijas. Tuo metu jis gal- 
vojo net šitaip — jei Berenisė galutinai atsisakys jo ir jis vėl 


! Haut monde (pranc.) — aukštuomenė. 

liks vienišas, tai gal ko gero susitaikys su Eilina, grįš į savo na- 
mus Niujorke ir susiras kokių nors pramogų ar kokio darbo, ku- 
ris per daug neapsunkintų visai pelnyto, jo manymu, poilsio. 

Bet štai jis atsidūrė čia. Kam visa tai pradėta? Ką jis gaus iš 
to? Nebent patirs laimę su Berenise, nors, jai panorėjus, jis ga- 
lėtų gyventi daug ramesnį gyvenimą. Ir vis dėlto ji, kaip ir Kau- 
pervudas, buvo įsitikinusi, kad jis privalo veikti dėl savęs, dėl 
savo gyvenimo, dėl savo reputacijos, nes jis atstovauja neaprė- 
piamai kūrybinei jėgai, jis yra finansinė pirmojo dydžio žvaigž- 
dė, ir todėl turi žengti pirmyn ir apvainikuoti savo karjerą šito- 
kiu štai sušvytėjimu. O gal jis kaip tik rizikuoja savo reputa- 
Cija, o taip pat turtu? Ar pavyks jam dabar, kai Amerikoje apie 
jį susidarė tokia nuomonė, grįžus atgal, per pakankamai trumpą 
laiką surinkti reikalingas lėšas? 

Trumpai tariant, iš visų pusių jį užgriuvo įvairiausi rūpesčiai 
bei problemos. Jis buvo nuvargęs ir niūriai nusiteikęs. Galbūt 
tai buvo pirmasis artėjančio jo gyvenimo rudens dvelktelėjimasį 

Tą vakarą, po pietų, jis pasakojo Berenisei savo planus. Jis 
galvojo, kad būtų geriau, jei Eilina lydėtų jį į Niujorką. Jam 
teks priiminėti savo rezidencijoje daugelį žmonių, ir atrodys ge- 
riau, jei šalia bus žmona. Juk jis turi ypatingai stengtis palaiky- 
ti su ja gerus santykius dabar, kai viskas laikosi taip netvirtai. 


j 37 skyrius 

Eilina, išbuvusi Paryžiuje beveik mėnesį, visų jos naujųjų bi- 
čiulių nuomone, tapo „visai kitu žmogum"! Ji nusimetė dvide- 
šimt svarų; jos oda ir akys tapo šviesesnės, nuotaika skaidresnė; 
jos plaukai sušukuoti „a la chanticleer“, kaip išsireiškė Sara Ši- 
mel, suknelės pasiūtos Rišaro, batai pagaminti Krausmejerio — 
viskas, kaip Toliferis buvo suplanavęs. Ji labai susidraugavo 
su madam Rezštat, o šeichas, nors jo dėmesys kartais ir įkyrė- 
davo, atrodė jai labai malonus žmogus. Matyt, ji patiko jam tik 
kaip moteris; jis veikiausiai linkęs užmegzti su ja intymesnę pa- 
žintį. O jo kostiumas! Baltas, iš puikiausio šilko ir vilnos, su 
šilko juosta per liemenį. O tie blizgantys, kaip laukinio, juodi 
plaukai! Ir maži sidabro žiedeliai ausyse! Ilgi, siauri, smailūs, į 
priekį užriesti raudonos odos bateliai ant kojų, kurios nebuvo 
jau tokios mažos. Ir ta ereliška nosis, ir tamsios veriančios akys! 
Būdama su juo, ji jautė, kad tampa visų dėmesio objektu. O li- 
kusi viena visą laiką turėjo dėti pastangas, kad išvengtų jo gla- 
monių. 

— Ak, prašau jus, Ibrahimai,— sakydavo ji— Nepamirškite, 
kad aš ištekėjusi ir myliu savo vyrą. Jūs man paitinkate, tikrai 
patinkate. Bet jūs neturite prašyti manęs to, ko aš nenoriu da- 
ryti ir nedarysiu, o jei ir toliau būsite toks atkaklus, aš visai ne- 
noriu susitikti su jumis. 

— Bet paklausykite, — nenusileido jis, kalbėdamas nebloga 
anglų kalba, — tarp mūsų tiek daug bendrumo. Jūs mėgstate loš- 
ti, aš irgi. Mes mėgstame kalbėtis, jodinėti, palošti kortomis, tru- 
putį užtatyti per lenktynes. Bet vis dėlto jūs esate tokia, kaip aš, 
blaiviai galvojanti, ne tokia... tokia... 

— Vėjavaikiška? — pertraukė Eilina. 

— Ką tai reiškia „„vėjavaikiška“? — paklausė jis. 

— Ak, aš.nežinau.— Jai pasirodė, tarytum ji būtų kalbėjusi 
su vaiku.— Na, nenuorama, nenustygstanti vietoj. — ji pamojavo 
rankomis, norėdama atvaizduoti dvasinį ir protinį nepastovumą. 

— Kaip? Kaip? Ha, ha! Vėjavaikė! Taigi! Supratau. Jūs ne 
vėjavaikė! Gerai! Jūs man labai patinkate. Ha, ha! Labai patin- 
kate. O aš? Aš patinku jums, aš, šeichas Ibrahimas? 

Eilina nusijuokė. 

— Taip, patinkate, — pasakė ji— Žinoma, man atrodo, kad 
jūs per daug geriate. Ir aš manau, kad jūs jokiu būdu nesate 
geras žmogus — jūs žiaurus savanaudis, ir visa kita. Bet jūs vis 
vien man patinkate ir. 

— Ššš./. ššš... — sušnirpštė šeichas. — Tai nėra labai daug 
tokiam vyrui, kaip aš. Jei aš nemyliu, negaliu miegoti. 

— Ak, nekalbėkite kvailysčių! — sušuko Eilina.— Eikite ten 
ir įsipilkite išgerti. O paskui išeikite, grįžkite vakare ir nusivežki- 
te mane pietų. Aš vėl norėčiau pabūti pas tą misterį Sabinalį. 

Taip gana smagiai slinko Eilinos dienos. Jos ankstyvesnis pa- 
linkimas į melancholiją išsisklaidė, ji pajuto, kad jos padėtis 
nėra tokia beviltiška, kaip anksčiau. Kaupervudas parašė, kad jis 
atvažiuos į Paryžių, ir ji, laukdama jo, ruošėsi nustebinti jį pa- 
čiomis įspūdingiausiomis kūrybinėmis mesje Rišaro išmonėmis. 
Toliferis pasiūlė nusivežti Kaupervudą pietums pas Orsinja — 
įdomion, neseniai jo atraston kavinėn. Ji buvo nuostabi, įrengta 
pačioje Paryžiaus katedros papėdėje. Tai progai Sabinalis tu- 
Iėjo aprūpinti Orsinja vynais, konjakais, likeriais, aperityvais ir 
cigarais. O Orsinja, vadovaujamas Toliferio, turėjo paruošti to- 
kį stalą, kuriuo negalėtų skųstis išrankiausias valgytojas. Šį kar- 
tą jau Toliferis ruošėsi padaryti įspūdį. Svečių tarpe turėjo būti 
madam Rezštat, ištikimasis šeichas ir Merigold, kuri vien dėl To- 
liferio vis dar tebesėdėjo Paryžiuje ir, paklusdama jam, šiaip 
taip kentė Eiliną. 

— Jūs ir jūsų vyras, — pasakė jis Eilinai, — labai gerai pažįs- 
tate visus įžymesnius restoranus. Aš manau, kad bus daug origi- 
naliau, įei mes nueisime įvairumo dėlei į kokią nors visai pa- 
prastą kavinę. 

Ir jis paaiškino jai savo sumanymą. 

Norėdamas įsitikinti, kad Kaupervudas tikrai dalyvaus, Toli- 
feris įkalbėjo Eiliną pasiųsti jam telegramą su prašymu būtinai 
atvykti į pietus, ruošiamus jo garbei. Kaupervudas, gavęs ją, 
šyptelėjo ir nusiuntė atsakymą, kad sutinka. Atvykęs jis pamatė, 
didžiausiam savo nustebimui, kad Eilina daug patrauklesnė, ne- 

gu galima buvo tikėtis tokiuose miestuose ir ypač po to, ką jai 
buvo tekę pergyventi. Jos šukuosena, sudaryta iš tikrai gražiai 
sudėstytų garbanų, pabrėžė dailiuosius jos veido bruožus, o suk- 
nia buvo pasiūta taip, kad išryškėtų visos gerokai suplonėjusios 
figūros linijos. 

— Eilina! — sušuko jis, pažvelgęs į ją.— Nesu matęs tavęs 
taip dailiai atrodančios! Dievaži, ką gi tu čia darei? Šita suknia 
nuostabi! Man patinka tavo šukuosena. Kuo gi tu maitinaisi, 
gal oru? 

— Beveik oru,— šypsodamasi atsakė Eilina.— Visą mėnesį aš 
nevalgiau nieko, ką tikrai galima būtų pavadinti valgiu. Bet vie- 
nu dalyku gali neabejoti! Dabar, kai aš suplonėjau, nė nemanau 
vėl sustorėti! Kaip pasisekė kelionė? 

Kalbėdama ji visą laiką stebėjo Viljamsą, kuris, laukdamas 
svečių, dėliojo ant stalo stiklus ir gėrimus. 

— Kanalas buvo ramus, kaip prūdas,— pasakė jis — tik kokį 
ketvirtį valandos atrodė, kad atsidursime dugne. Tačiau išlipę 
visi jautėmės kūo puikiausiai. 

— Ak, tas baisusis kanalas] — pasakė Eilina, visą laiką jaus- 
dama ant savęs jo žvilgsnį; jo komplimentai, noIs ji ir buvo pa- 
siruošusi jiems, labai ją sujaudino. 

— Na, bet kokį pobūvį jūs čia Iuošiate? 

— Misteris Toliferis ir aš pakvietėme keletą svečių. Žinai, 
tas misteris Toliferis tikras šaunuolis. Jis man labai patinka. Ir aš 
manau, kad kai kurie svečiai tau bus įdomūs, ypač mano bičiu- 
lė madam Rezštat. Mudvi abi praleidžiame drauge labai daug 
laiko. Ji nuostabi, — ji nepanaši nė į vieną mano pažįstamą mo- 
terį. 

Dabar, visą mėnesį išbuvusi Toliferio ir tokių įdomių jo bičiu- 
lių tarpe, ji kuo ramiausiai kalbėjo Kaupervudui apie tokią ža- 
vią moterį, kaip madam Rezštat, nors auksčiau būtų pavydžiai 
pasistengusi, kad ji nepastebėtų jokios moters, kuri yra tokia pa- 
traukli, kaip jos naujoji bičiulė. Kaupervudas pajuto jos naują 
pasitikėjimą savimi, pasitikėjimą juo pačiu, gerą nuotaiką ir vėl 
atgimusį susidomėjimą gyvenimu. Jeigu viskas ir toliau taip 
gerai klosis, tai tarp jų tikriausiai niekad daugiau nebus jokių 
karčių nesusipratimų. Ir tuojau pat pagalvojo, kad šis pasikeiti- 
mas — jo paties darbas, o ne jos. O ji net nenuvokia to! Ta- 
čiau vos spėjo jam ateiti į galvą šita mintis, tuojau dingtelėjo 
kita — juk iš tiesų visa tai Berenisės nuopelnas. Jis aiškiai jautė, 
kad Eilina taip pakiliai nusiteikusi ne jo, o to pasamdyto Žžmo- 
gaus dėka. 

Bet kurgi jis? Kaupervudas suprato, kad teirautis nedera. Jis 
atsidūrė tokio žmogaus padėtyje, kuris sumanė spektaklį, maska- 
radą, bet neturi teisės viešai to prisipažinti. Eilina nutraukė jo 
mintis, sakydama: 

— Frenkai, turbūt norėsi persirengti, Ir man dar reikia kai 
ką padaryti, prieš atvykstant svečiams. 

— Iš tiesų, — tarė jis.— Tik aš noriu pasakyti tau naujieną. 
Ar tu galėtum dabar išvažiuoti iš Paryžiaus ir grįžti atgal su 
manim į Niujorką? 

— Ką tai reiškia? 

Jos balsas buvo kupinas nuostabos. Ji tikėjosi, kad jie šią 
vasarą pabuvos svarbiausiuose Europos kurortuose, o dabar štai 
jis šneka apie grįžimą į Niujorką. Gal jis visiškai atsisako savo 
londoniškų planų ir grįžta ramiai gyventi į Ameriką? Ji truputį 
sunerimo — juk tai pavojus, stačiai grėsmė viskam, ką ji buvo 
pastaruoju metu pasiekusi! 

— O, nieko baisaus, — šypsodamasis atsakė Kaupervudas.— 
Nieko blogo Londone neatsitiko. Niekas manęs iš ten nevaro. 
Atrodo, kad jie net bus patenkinti, jei aš pasiliksiu. Tik su viena 
sąlyga — aš turiu važiuoti namo ir grįžti su krūva pinigų. 

Jis ironiškai šyptelėjo, o Eilina, lengvai atsikvėpusi, šyptelėjo 
kartu su juo. Iš patirties puikiai žinodama apie jo žygius, ji ne- 
galėjo nepritarti jo cinizmui. 

— Na, aš nesistebiu, — pasakė ji.— Apie tai geriau pakalbė- 
sime rytoj. O dabar persirenk. 

— Gerai! Po pusvalandžio aš būsiu pasiruošęs. 

Jis pasuko į kitą kambarį, o Eilina nulydėjo jį žvilgsniu. Jis, 
kaip ir visuomet, buvo tikras sėkmės įsikūnijimas. Toks džiu- 
gus, guvus, energingas. Buvo aiškų, kad dabartinė jos išvaizda 
ir laikysena sudomino jį. Ji neabejojo tuo, nors žinojo, kad yra 
nemylima, ir pati jo prisibijojo. Kokia palaima, kad linksmasis, 
dailusis Toliferis įžengė į jos gyvenimą! Jei ji dabar turės grįžti 
į Niujorką, tai kas liks iš tos neišaiškinamos, dabar gana tvirtos 
draugystės su tuo gražiuoju, jaunuoju dykaduoniu? 


38 skyrius 


Kaupervudui dar nespėjus persirengti, į kambarį įskriejo To- 
liferis. Atidavęs cilindrą ir lazdelę Viljamsui, jis greitai priėjo 
prie Eilinos miegamojo durų ir pasibeldė. 

— Sveiki! — šūktelėjo ji iš miegamojo.— Misteris Kaupervu- 
das yra čia; jis rengiasi. Tučtuojau ateinu pas jus. 

— Tvarkoj! Ir kiti tuojau pat bus čia. 

Dar kalbėdamas jis išgirdo tylius žingsnius ir atsisuko — Kau- 
pervudas kaip tik įėjo į svetainę pro kitas duris. Jiedu persime- 
tė greitais supratingais žvilgsniais. Jausdamas savo pareigą prieš 
Kaupervudą, Toliferis žengė į priekį nuoširdžiai jo pasveikinti. 
Tačiau Kaupervudas prabilo pirmasis: 

— Na, štai ir vėl susitinkame. Kaip sekasi Paryžiuje? 

— O, puikiausiai — pasakė Toliferis— Šis sezonas ypatingai 
smagus. Susitinku čia įvairiausių. žmonių. Ir oras buvo toks ge- 
ras. Jūs juk žinote, koks būna Paryžius pavasarį. Man atrodo, 
kad tai linksmiausias ir maloniausias metas. 

— Girdėjau, kad šį vakarą mes būsime mano žmonos svečiai, 

—. Taip, bus dar ir daugiau svečių. Tik atrodo, kad aš at- 
ėjau per anksti. 

— Mes galėtume ko nors išgerti! 

Jis ėmė nerūpestingai plepėti apie Londoną ir Paryžių; abu 
stengėsi neišsiduoti, ir abiem tai neblogai sekėsi. įėjusi Eilina pa- 
sisveikino su Toliferiu. Paskui pasirodė Ibrahimas, kuris ir vėl 
ėmė berti komplimentus Eilinai, į Kaupervudą tekreipdamas tiek 
dėmesio, kiek į piemenį savo krašte. 

Iš karto Kaupervudas truputį nustebo, o paskui pradžiugo. Jį 
suintrigavo žaižaruojančios arabo akys. 

„Įdomu! — tarė jis pats sau.— Šitas Toliferis čia tikrai pasi- 
darbavo. O tasai išsipustęs beduinas sukasi aplink mano žmoną. 
Šis vakaras turėtų būti puikus!“ 

Paskui įėjo Merigold Breinerd. Jinai patiko Kaupervudui, o 
jis, atrodo — jai. Tačiau šią abipusę simpatiją vienas kitam greit 
išblaškė atvykusi šaltai rami ir egzotiška Rezštat, susisupusi kre- 
miniu šaliu, kurio ilgi šilkiniai kutai buvo permesti per petį, o 
kitoje pusėje beveik siekė grindis. Kaupervudas su pasigėrėji- 
mu žiūrėjo į jos tamsų veidą, dailiai aprėmintą lygiais juodais 
plaukais ir papuoštą ilgais juodo gintaro auskarais, Kybančiais 
iki pečių. 

Madam Rezštat pažiūrėjo į jį, ir jis patiko jai, kaip ir dauge- 
liui moterų: ji iš karto suprato liūdną Eilinos padėtį. Toks vyras 
negali priklausyti vienai moteriai. Nuo jo tenka gurkštelėti tik 
lašelį ir pasitenkinti tuo. Eilina turėtų suprasti šią tiesą. 

Bet Toliferis ėmė nekantriai visus raginti, ir jie paklusdami 
išvyko pas Orsinja. 

Iš atskiro vaišių kambario, pro atvertas stiklines duris į bal- 
koną, buvo matyti visa Paryžiaus katedra ir žalia vejelė priešais 
ją. Tačiau įėję jie pamatė, kad niekas neparuošta pietums, nes 
kambary stovėjo tik paprastas, visai nepadengtas medinis stalas. 
Toliferis, įžengęs, paskutinis, sušuko: 

— Ką, po velnių, visa tai reiškia? Nesuprantu! Čia kažkas 
ne taip. Juk jie turi mūsų laukti. Luktelkite, aš nueisiu pasižiū- 
Iėti — ir greit apsisukęs jis dingo. 

— Tikrai nieko nesuprantu, — pasakė Eilina.— Aš maniau, kad 
dėl visko susitarta. 

Ji susiraukė, papūtė lūputes, ir atrodė dar dailesnė. 

— Gal mums parodė ne tą kambarį, — tarė Kaupervudas. . 

— Jie mūsų nelaukė, ką? — paklausė šeichas Merigold, bet 
tuo tarpu gretimo pagalbinio kambario durys staigiai atsidarė ir 
įšoko nepaprastai susirūpinęs arlekinas. Tai buvo tikras Panta- 
lonė, aukštas ir nevikrus, jo drabužiai buvo išsiuvinėti iprastinė- 
mis žvaigždėmis su mėnuliu, ant galvos — smMaila kepuraitė, au- 
sys — nuteptos geltonais dažais, paakiai — žali, skruostai — vyš- 
niniai, riešai ir kaklas papuošti rauktinukais, plaukų kuokštai 
draikėsi iš po kepuraitės, ant rankų buvo milžiniškos baltos pirš- 

tinės, 0 batai — lyg spragilai. Dairydamasis aplink sų neapsako- 
mu nusiminimu ir neviltim, jis šūkavo: 

— Ak, mon Dieu! Sacrė-bleu!! Ak, ledi ir džentelmenai! Tai 
yra... iš tiesų, tai yra... ak, nėra staltiesės! Nei sidabro! Nei kė- 
džių! Pardon! Pardon!! Kažką reikia daryti! Pardon, ponios ir 
ir ponai. Kažkas negerai nutiko. Kažką reikia daryti! Ak! 

Jis suplojo ilgais delnais, sužiuro į duris, tarytum į jo šauki- 
mą turėjo subėgti būriai tarnų, ir ėmė laukti, tačiau niekas nesi- 
rodė. Paskui jis dar suplojo ir vėl palaukė, atgręžęs ausį į duris. 
Nebuvo jokio garso. Tada jis atsisuko į klausytojus, kurie, vis- 
ką supratę, pasitraukė prie sienų, duodami arlekinui erdvės. 

Pridėjęs pirštą prie lūpų, jis pirštų galiukais nužingsniavo 
prie durų. Nieko negirdėti! Paskui pasilenkė ir ėmė žiūrėti pro 
rakto skylutę tai viena, tai kita akim, paskui atsigręžė į svečius 
su džiugia grimasa, paskui vėl pridėjo prie lūpų pirštą ir vėl 
prigludo akimi prie rakto skylutės. Staiga jis atšoko, išsitiesė 
ant grindų, vėl pašoko ant kojų ir atsitraukė atgal, 0 durys tuo 
tarpu atsidarė ir pro jas įžengė pustuzinis padavėjų, nešini stal- 
tiese, patiekalais, sidabru, taurėmis ir padėklais — procesija žen- 
gė ramiai ir rimtai. Padavėjai ėmė dengti stalą, nekreipdami jo- 
kio dėmesio į arlekiną, kuris šokinėjo aplink, šūkaudamas: 

— Taip! Taip! Pagaliau pasirodėte! Paršai! Dykaduoniai! Dėk 
lėkštes! Dėk lėkštes, sakau tau — jis šaukė padavėjui, kuris ir 
taip jau greitai bei mikliai dėstė lėkštes. O padavėjui, dėliojan- 
čiam sidabrą, nurodinėjo: — Dėk sidabrą, sakau tau! Žiūrėk, ne- 
kelk triukšmo! Kiaule! — Paskui jis kilstelėjo peilį ir padėjo 
jį lygiai į tą pačią vietą. Padavėjui, tvarkančiam taures, šaukė: — 
Ne, ne, ne! Bukagalvi! Ir kada tu išmoksi! Žiūrėk! 

Jis paėmė taures ir išdėliojo jas lygiai taip, kaip buvo. Pas- 
kui atsitraukė atgal, peržvelgė viską, priklaupė, pažiūrėjo skersa 
akimi ir patraukė mažą likerio stikliuką į šalį per tūkstantąją 
dalį colio. 

Per tą laiką visi, išskyrus Ibrahimą, kuris tik spoksojo išplė- 
tęs akis, juokėsi ir šypsojosi, ypač kai arlekinas visą laiką se- 
kiojo paskui vyriausiąjį padavėją, nuolat lipdamas jam ant kul- 
nų, o tasai apsimetė jo nematąs. Kai jis ėjo iš kambario, arleki- 
nas išsekė iš paskos, žiūrėdamas atgal ir šūkalodamas: 

— Aha! Suokalbis! Aha! | 

— Gražus spektaklis! — pasakė Kaupervudas madam Rezštat. 

— Tai Grelizanas iš ,,Trokadero“, sąmojingiausias klounas Eu- 
Iopoje,— pasakė ji. 

— Argi? — sušuko Merigold; jos nuomonė apie arlekiną tuo- 
jau pagerėjo, vos tik ji sužinojo, kad jis garsus. 

Iš karto nusigandusi, o dabar patenkinta, kad šis sumanymas 
pasisekė, Eilina spindėjo džiaugsmu. Kaupervudas teikėsi pagirti 


! Dieve mano! Tai velniava! (pranc.). 
! Atsiprašau! (pranc.) 

jos, o taip pat ir Toliferio išradingumą, ir dabar viskas, ką tik 
Grelizanas darė, atrodė jai juokinga, nors kompanija vienu mo- 
mentu net sustingo iš baimės, kai arlekinas, nešinas sidabriniu 
dubeniu, pilnu kažko panašaus į raudoną pomidorų sriubą, už- 
kliuvo ir parvirto. Blizgantys oranžiniai konfeti smagiai pasklido 
po kambarį ir pabiro ant svečių, visiems šūkčiojant, aikčiojant ir 
juokiantis. 

Paskui jis vėl išskubėjo į kitą kambarį ir šį kartą atsinešė 
vieną vienintelį džiuvėsėlį cukrui imti replėse; visą laiką jis se- 
kiojo rūpestingai patarnaujančius padavėjus, perdėtai juos pri- 
žiūrėdamas. . 

Pagaliau buvo paduota sufle kriauklėse. Jų viduj buvo pa- 
slėptas trapus, oro pripūstas kamuoliukas, kuriame, šakute jį pra- 
dūrus, pasirodydavo koks nors daiktelis. Kaupervudas rado Lon- 
dono miesto raktą, Eilina — besilenkiantį ir besišypsantį mesje 
Rišarą su žirklėmis rankose, madam Rezštat — mažutį žemės ru- 
tulį, ant kurio punktyro linija buvo nurodytos visos jos aplan- 
kytos vietos, Ibrahimas — grakštų žirgelį su raitu šeichu, Toli- 
fteris — Mažą ruletės ratuką su rodykle ant nulio, o Merigold — 
visą saują vyrų figūrėlių: kariškį, karalių, frantą, artistą, muzi- 
kantą. Dėl to kilo daug juokų, o po kavos Grelizanas atsisveiki- 
no nusilenkdamas. Visi plojo, o Kaupervudas ir madam Rezštat 
šaukė: „Bravo! Bravo!“ 

— Nuostabu! — sušuko ji — Aš jam parašysiu padėką. 

Paskui vidurnaktį „Le Gran Ginjole" jie žiūrėjo, kaip garsu- 
sis Lalut vaizduoja to meto garsenybes. Vėliau Toliferis pasiūlė 
visiems važiuoti pas Sabinalį. Auštant jie išsiskirstė patenkinti 
šia nuostabia Paryžiaus naktimi. 


39 skyrius 


Iš viso to Kaupervudas nusprendė, kad jo surastas Toliferis 
yra dar išradingesnis, negu galima buvo tikėtis. Šis žmogus tik- 
rai talentingas. Reikia tik duoti užuominą, tik paremti jį finan- 
siškai, ir jis neabejotinai sukurs Eilinai tokį pasaulį, kuriame, 
net jiems atsiskyrus, ji bent dalinai galės būti patenkinta. Bet 
apie tai reikia dar pagalvoti. Juk, aišku, sužinojusi apie Bere- 
nisę, ji tikriausiai prašys Toliferį patarimo. Kaip tada reikės iš- 
sisukti? Na ir užvirš košė! Juk Eilina dabar turi pažįstamų aukš- 
tuomenėje! Kadangi ji su vyru pasirodo retai, publika pradės 
domėtis, kur jis būna, ir viskas nukryps į vieną taikinį — į Be- 
renise. Geriausia būtų įkalbėti Eiliną, kad ji grįžtų į Niujorką, 
o Toliferį palikti čia. Tatai kuriam laikui sumažintų jo įtaką jai, 
o ir kitiems jų bičiulystė nekristų į akis. 

Pasirodė, kad Eilina mielai sutiko grįžti. Priežastys buvo įvai- 
rios. Ji bijojo, kad Kaupervudas gali važiuoti su kokia nors ki- 
ta moterim ar gali susitikti ką nors Niujorke. Ir kokį įspūdį pa- 

darys ši kelionė Toliferiui ir jo draugams? Juk dabar Kauper- 
vudas buvo žinomesnė figūra, negu bet kada, ir būti jo pripa- 
žinta Žmona — didžiausia garbė. Labiausiai jai rūpėjo, seks To- 
liferis ją ar ne. Juk ji tikriausiai užtruks Amerikoje pusmetį, 
o gal ir ilgiau! 

Todėl ji netrukus pasisakė jam apie būsimąją kelionę. Ši nau- 
jiena sukėlė jam prieštaringus jausmus, nes čia pat juk buvo 
Merigold, kuri norėjo plaukti su juo į Nort-Keipą. Dažnai susiti- 
kinėdamas su ja, Toliferis pajuto, kad, toliau asistuodamas jai, 
galėtų pasiekti, jog ji išsiskirtų su vyru ir ištekėtų už jo. Savo 
pinigų ji turėjo nemažai, bet Toliferis nemylėjo jos. Jis vis dar 
svajojo apie romaną su jauna mergina. Be to, reikėjo pagalvoti 
apie pragyvenimą dabar ir vėliau. Išsibaigus dabartinėms jo pa- 
jamoms, iš karto baigsis ir šis nerūpestingas gyvenimas. Jis jau- 
tė, kad bus reikalingas Kaupervudui Niujorke, nors apie tai dar 
nebuvo kalbėta. Jis taip pat jautė, kad — važiuos į Ameriką, 
ar ne — negalės taip toliau bendrauti su Eilina — turės prisipa- 
žinti ją mylįs, nes kitaip jo elgesys ko gero pasirodys jai keis- 
tas. Jis iš anksto džiaugėsi, kad ji nepritars jo kalboms, tačiau 
bus patenkinta. Vadinasi, pradėti verta. 

— Štai tau! — šūktelėjo jis, išgirdęs iš Eilinos šią naujieną.— 
Aš išmestas už borto! 

Jis nervingai žingsniavo po kambarį, ką tik grįžęs iš pusry- 
čių su Merigold madam Žemi bare. Jo veidas buvo kupinas di- 
džiausio liūdesio ir nusivylimo. 

— Kas yra? — rimtai paklausė Eilina.— Kas nors negero atsi- 
tiko? 

Ji pastebėjo, kad jis išgėręs — ne tiek, kad nesivaldytų bet 
pakankamai, kad būtų blogai nusiteikęs. 

— Baisu,— pasakė jis.— Kaip tik dabar, kai aš tikėjausi, kad 
viskas tarp mūsų gali pasikeisti. 

Eilina žiūrėjo į jį sumišusi, išplėtusi akis. Iš tiesų ši gana 
keista draugystė ėmė vis labiau patikti jai. Ji pati nesuvokė, kad 
jis traukė ją labiau, negu ji būtų sutikusi pati sau prisipažinti. 
Tačiau, stebėdama jo elgesį su Merigold ir kitais, ji įsitikino ir 
nesykį tai buvo jam pasakiusi, kad moteris negalėtų pasitikėti 
juo nė penkioms minutėms. 

— Nežinau, jaučiate jūs ar ne,— kalbėjo jis toliau, apgalvo- 
damas savo žodžius, — kad tarp mūsų yra kažkas daugiau, negu 
paprasta pažintis. Prisipažinsiu, pirmą sykį sutikęs jus, nema- 
niau, kad taip bus. Mane sudomino tai, kad jūs esate misis Kau- 
pervud ir gyvenate su žmogum, apie kurį aš buvau daug girdė- 
jęs. Bet po to, kai mes keletą kartų pasikalbėjome, aš pajutau 
kažką kitą. Mano gyvenimas buvo labai sunkus. Buvo jame ir 
polėkių, ir kritimų; aš manau, taip visada ir bus. Per tas pirmas 
kelias dienas laive aš pamačiau jumyse kažką tokio, kąs priver- 
tė mane pagalvoti, kad jums gal irgi nebuvo lengva. Štai kodėl 

aš panorau būti šalia jūsų, nors jūs pati pastebėjote, kad netrūko 
moterų, su kuriomis aš būčiau galėjęs bendrauti. 

Jis melavo taip, tarsi visą gyvenimą būtų kalbėjęs vien tiesą. 
Jo vaidyba padarė jai įspūdį. Ji įtarė, kad jis žūtbūt trokšta pra- 
turtėti, 0 gal taip ir reikėjo. Tačiau, jei ji nepatinka jam, kam 
jis taip stengiasi pataisyti jos išvaizdą ir atgaivinti kadaise buvu- 
sį ZŽavesį? Joje plykstelėjo staigus jausmas — kupinas motiniško 
švelnumo ir jaunatviško geismo, Šis dykūnas stačiai negalėjo ne- 
patikti; jis toks nuoširdus, linksmas ir taip subtiliai švelnus. 

— Tai kas iš to, kad aš važiuoju į Niujorką? — nustebusi pa- 
klausė ji — Argi mes negalime likti draugai? 

Toliferis susimąstė. Jis pasisakė apie savo jausmus, o kas 
toliau? Mintis apie Kaupervudą neapleido jo. Ko dabar Kauper- 
vudas norėtų iš jo? 

— Tik pagalvokite,— pasakė jis— jūs dingstate pačiu pui- 
kiausiu laiku — birželio ir liepos mėnesiais. Kaip tik tada, kai 
mes pradedame iš tiesų linksmintis! 

Jis užsidegė cigaretę ir įsipylė stiklelį Kodėl Kaupervudas 
nenurodė, ar jis nori, kad Eilina liktų Paryžiuje, ar ne? Gal jis 
dar praneš, bet juk reikia paskubėti. 

— Frenkas prašė važiuoti, ir aš negaliu pasielgti kitaip, — ra- 
miai pasakė ji — O jūs — jūsų aš neįsivaizduoju vienišo. 

— Jūs nesuprantate,— pasakė jis — kad viskas man čia įdo- 
mu tik dėka jūsų. Dabar aš toks laimingas ir patenkintas, koks 
jau seniai nesu buvęs. Ir jeigu jūs dabar išvažiuosite, viskas ga- 
li sugriūti. 

— Niekai! Nekvailiokite, prašau. Prisipažinsiu, * aš norėčiau 
pasilikti čia. Tik nežinau, kaip tatai padaryti. Grįžusi į Niujor- 
ką, pasižiūrėsiu, kokie ten reikalai, ir pranešiu jums. Bet aš ti- 
kiu, kad mes greitai atvažiuosime. O jei ne ir jūsų jausmai ne- 
bus pasikeitę, jūs galėsite grįžti į Niujorką, ir mes susitikinėsi- 
me taip, kaip čia. 

— Eilina! — karštai sušuko Toliferis, naudodamasis proga. Jis 
priėjo prie jos ir paėmė ją už rankos.— Tai nuostabu! Aš lau- 
kiau iš jūsų kaip tik tokių žodžių. Jūs iš tiesų taip galvojate? — 
paklausė jis, įtaigiai žiūrėdamas jai į akis. Nespėjo ji ir susigau- 
dyti, o jis apglėbė jos liemenį ir pabučiavo ją — nelabai aistrin- 
gai, bet tarytum tikrai iš meilės. Tačiau Eilina, trokšdama išlai- 
kyti jį, vis dėlto nenorėjo, kad Kaupervudas turėtų rimtą pa- 
grindą priekaištauti, todėl ryžtingai, nors ir nepiktai, atstūmė jį. 

— Ne, ne, ne,— pasakė ji — Nepamirškite, ką jūs ką tik esa- 
te pasakęs. Jeigu jūs norite, mes galim likti draugai, bet nieko 
daugiau. Beje, kodėl mes niekur neiname? Šiandien dar nebu- 
vau išėjusi. Turiu naują suknelę, kurią norėčiau apsivilkti. 

Patenkintas, kad tuo tarpu viskas susiklostė gerai, Toliferis 
pasiūlė aplankyti vieną naują kavinę netoli Fontenblo, ir jie iš- 
važiavo. 

40 skyrius 


Niujorkas. Kaupervudas ir Eilina išlipa iš lainerio „Saksoni- 
ja". Kaip visada — reporteriai. Laikraščiai, patyrę apie jo ketini- 
mą paimti į savo rankas Londono metro, troško sužinoti, kas bus 
valdybos nariai, indėlininkai, valdytojai, kas taip gausiai perka 
paprastas ir privilegijuotas Rajoninio ir Metropoliteno ruožų ak- 
cijas — ar tik ne jo paties žmonės. Kaupervudas gudriai panei- 
gė pastarąją nuomonę, gi daugelis londoniečių, o taip pat ir ame- 
rikiečių, perskaitę tokias žinias, tik šyptelėjo. 

Laikraščiuose — Eilinos portretai, naujų jos drabužių ir išvaiZ- 
dos aprašymai, taip pat užuominos, kad Europoje ji buvojo arti- 
muose aukštuomenei sluoksniuose. 


Tuo pat metu Briusas Toliferis plaukia su Merigold į Nord- 
Keipą, bet nė vienas laikraštis nerašo apie tai. 

O Prajers-Kouve Berenisei didžiausias pasisekimas. Ji rū- 
pestingai slėpė savo gudrumą po paprastumo, nekaltybės ir įpras- 
tinės moralės uždanga, todėl visi manė, kad vieną gražią dieną 
ji garbingai ištekės už įžymaus jaunikio. Visiems buvo aišku, 
kad ji instinktyviai vengia blankių, nuobodžių ir palaidų žmo- 
nių, kad palankiai žiūri tik į padorius vyrus bei moteris. Naujie- 
ji draugai pastebėjo dar vieną daug žadantį bruožą — jos palin- 
kimą prie nepatrauklių moterų — vienišų žmonų, senmergių, 
neištekėjusių tetulių, kurios nebuvo pratusios prie malonaus kie- 
no nors dėmesio, nors ir priklausė aukštuomenei. Berenisė ne- 
turėjo ko bijoti jaunų bei dailių damų ir žinojo, kad, palankiai 
nuteikusi savo pusėn vienišas moteris, galės praskinti kelią į pa- 
čius aukštuosius sluoksnius. 

Nė kiek ne blogesnis pasirodė esąs jos palinkimas žavėtis 
nepriekaištingais bei padoriais jaunais ponaičiais iš tituluotų ir 
garbingų šeimų. Iš tiesų — jaunieji dvasininkai ir pastoriai per 
daugelį mylių aplink Prapers-Kouvą gėrėjosi jaunosios atvykė- 
lės nuovokumu. Sekmadienio rytais ji pasirodydavo vienoje ir 
kitoje netoliese esančioje anglikonų bažnyčios koplyčioje būti- 
nai su motina ar kita kokia konservatyvia pagyvenusia moterim, 
ir atrodydavo tokia kukli, kad visi geri atsiliepimai apie ją juo 
labiau pasitvirtindavo. 

Tuo metu Kaupervudas, tvarkydamas savo londoniškus rcika- 
lus, trumpam užsukęs į Čikagą, Baltimorę, Bostoną, Filadelfiją, 
lankėsi švenčių švenčiausiose Amerikos įstaigose — bankuose ir 
kredito bendrovėse, kalbėjosi ten su žmonėmis, kurie galėjo bū- 
ti ir patys Naudingiausi, ir patys įtakingiausi, ir patys sukalba- 
miausi. Kaip maloniai jis mokėjo čiulbėti, aiškindamas, kad šis 
sumanymas duos tokį didelį ir tolydžio augantį pelną, kokio dar 
nedavė nė viena metro linija. Ir, nepaisant to, kad Kaupervu- 
das taip neseniai buvo demaskuotas, visi klausėsi jo palankiai iIr 
net su tikra pagarba. Tiesa, Čikagoje pasigirsdavo paniekos ir 

pykčio balsų, bet juos visada lydėdavo pavydas, nes Kaupervu- 
das buvo galinga, patraukli, tikrai garsi asmenybė. 

Praėjo tik vienas vienintelis mėnuo, ir Kaupervudas pamatė, 
kad jo problemos išspręstos. Buvo atlikti preliminariniai susita- 
rimai dėl akcijų pirkimo, kurias turėjo išleisti jo numatyta su- 
organizuoti bendrovė. Už kiekvieną atskirų ruožų akciją naujoji 
jo bendrovė turėjo duoti po tris akcijas. Jis buvo jau viską 
sutvarkęs — buvo likę tik keli pasitarimai dėl jo kapitalų Čika- 
goje — ir galėjo grįžti į Angliją. Taip jis būtų ir padaręs, jei ne 
vienas atsitikimas, kuris baigėsi tuo, kuo ir daugelis kitų pra- 
eityje. Anksčiau, kai jo vardas taip dažnai būdavo minimas 
laikraščiuose, dažnai atsitikdavo, kad išdidžios ir gražios moterys 
ieškodavo pažinties su juo, viliojamos jo turto, garbės ir žave- 
sio. Ir štai toks nuostabus dalykas nutiko Baltimorėje, kur jis 
buvo nuvykęs tvarkyti reikalų. 

Tai atsitiko viešbutyje, kur jis buvo apsistojęs. Tada jam at- 
rodė, kad niekas nemes šešėlio ant jo meilės Berenisei. Bet štai 
vidurnaktį, grįžęs iš Merilendo Kredito kompanijos pirmininko 
namų ir sėdęs už stalo pasižymėti pokalbio detalių, jis išgirdo 
beldimą į duris. Atsakydamas į jo kvietimą, moteriškas balsas 
pareiškė, kad su juo nori kalbėtis giminaitė. Jis šyptelėjo, nes 
negalėjo prisiminti, kad moteris kada nors būtų norėjusi susi- 
pažinti su juo tokia dingstimi. Atidaręs duris, Kaupervudas pa- 
matė merginą, kuri iš karto sužadino jo smalsumą, todėl ir nu- 
sprendė, kad šios pažinties neverta vengti. Ji buvo jauna, laiba, 
vidutinio ūgio, kupina jėgų bei pasitikėjimo savim ir viliojanti, 
labai gražių bruožų ir gražiai apsirengusi. 

— Giminaitė? — paklausė jis šypsodamasis ir leisdamas ją 
į vidų. 

— Taip, — atsakė ji kuo ramiausiai. — Aš esu jūsų giminai- 
tė, nors jūs galite tuo ir nepatikėti. Aš esu jūsų tėvo brolio anū- 
kė. Tik mano pavardė Meris. O mano motinos pavardė buvo 
Kaupervud. 

Jis paprašė ją sėstis, o pats įsitaisė priešais. Ji neatitraukė 
nuo jo sidabriškai mėlynų akių, didelių ir apskritų. 

— Iš kur jūs kilusi? — paklausė jis. 

— Iš Cincinačio,— atsakė ji, — nors mano motina gimė Šiau- 
rės Karolinoje. Tai jos tėvas atvyko iš Pensilvanijos, netoli nuo 
tos vietos, kur jūs gimėte, misteri Kaupervudai. Iš Doilstauno. 

— Tai tiesa,— pasakė jis— Mano tėvas turėjo brolį, kadaise 
gyvenusį Doilstaune. Ir reikia pasakyti, kad jūsų akys — kauper- 
vudiškos. 

— Dėkoju, — atsakė ji ir toliau žiūrėjo į jį taip įdėmiai, kaip 
ir jis į ją. Paskui, nesumišusi nuo jo žvilgsnio, ji pridūrė: — 
Jums gali apsirodyti keista, kad aš ateinu pas jus tokiu laiku, 
bet aš, matote, irgi apsistojusi šiame viešbutyje. Aš esu šokėja, 
0 mano trupė šią savaitę čia gastroliuoja. 

— Nejaugi? Keistais dalykais pradedame užsiiminėti mes, 
kvakeriai. | 

— Taip, — atsakė ji, šiltai šyptelėjusi; jos šypsena buvo san- 
tūri ir tuo pat metu dosni— ji žadėjo ir lakią vaizduotę, ir ro- 
mantiką, ir proto galią, ir aistrą. Žiūrėdamas į ją, jis pasidavė 
jos jėgai. 

— Aš ką tik iš teatro, — kalbėjo ji toliau. — Aš skaičiau apie 
jus, mačiau jūsų portretą vietiniuose laikraščiuose, o kadangi 
jau seniai noriu susipažinti su jumis, tai ir nutariau, kad geriau- 
sia užeiti dabar. 

— Jūs gera šokėja? — paklausė jis. 

— Norėčiau, kad jūs ateitumėte pasižiūrėti ir nuspręstumėte 
pats. 

— Iš ryto turėjau važiuoti į Niujorką, bet galėčiau pasilikti, 
jei jūs norėtumėte papusryčiauti su manim. 

— O, taip, žinoma, norėčiau, — atsakė ji— Tik pamanykite, 
aš ne vienus metus svajojau šitaip štai su jumis pasikalbėti. Kar- 
tą, prieš dvejetą metų, kai aš negalėjau gauti jokio darbo, para- 
šiau jums laišką, bet paskui suplėšiau. Matote, aš esu iš netur- 
tingųjų Kaupervudų. 

— Labai blogai, kad neišsiuntėte laiško,— pasakė jis — O ką 
gi jūs norėjote parašyti? 

— O, kad aš talentinga, kad aš jūsų dėdės anūkė. Ir kad, 
gavusi progą, neabejotinai tapčiau garsia šokėja. O šiandien 
džiaugiuosi, kad neparašiau tada jums, nes esu dabar su jumis 
ir jūs galite pasižiūrėti, kaip aš šoku. Tarp kitko,— kalbėjo ji 
toliau, tebežiūrėdama į jį viliojančiomis mėlynomis akimis, — mū- 
sų trupė šią vasarą pasirodys Niujorke, ir aš tikiuosi, kad jūs 
ir ten pamatysite mane. 

— Na, jei jūs taip pat gerai šokate, kaip esate graži, tai tu- 
rėsite didžiulį pasisekimą. 

— Ryt vakare galėsite man tai pasakyti. 

Ji kilstelėjo, norėdama eiti, bet susilaikė. 

— Ar jūs minėjote, koks jūsų vardas? — paklausė pagaliau 
Kaupervudas. 

— Lorna. 

— Lorna Meris, — pakartojo jis — Jūs taip vadinatės ir teatre? 

— Taip. Sykį aš ketinau pasivadinti Kaupervud, kad jūs iš- 
girstumėte apie mane. O paskui nutariau, jog ši pavardė tinka 
finansininkui, bet jokiu būdu ne šokėjai. 

Jie tebežiūrėjo vienas į kitą. 

— Kiek jums metų, Lorna? 

— Dvidešimt, — paprastai atsakė ji.— Tiksliau, bus dvidešimt. 
lapkričio mėnesį. 

Po šių žodžių sekė prasmės kupina tyla. Akys pasakė viską, 
ką tik jos galėjo pasakyti. Dar kelios sekundės, ir jis paprasčiau- 

siai pamojo jai pirštu. Ji pakilo, greit priėjo prie jo, tarytum 
šokdama, ir puolė į jo glėbį. 

— Kokia žavinga! — pasakė jis.— Ir tu ėmei ir atėjai pas 
mane... Nuostabu... 

Prieštaringų minčių kupinas išsiskyrė Kaupervudas kitą vidu- 
dienį su Lorna. Aistra užtvindė jį ir užvaldė jo sąmonę, jo visą 
būtybę, tačiau Berenisės jis nė valandėlei negalėjo pamiršti. Juo- 
kinga būtų sakyti, kad ugnis, kurios niekas negesina, negali su- 
deginti namų. Tuo metu nebuvo jėgų, kurios sulaikytų ar bent 
įstengtų sulaikyti Kaupervudą ar Lorną. Tačiau, kai ji išėjo į 
teatrą, jo protas vėl grįžo į normalias vėžes, ir jis ėmė galvoti, 
kaip keista, kad šalia Berenisės atsirado Lorna. Visus tuos aštuo- 
nerius metus jis troško Berenisės ir kankinosi mintimi, kad ji — 
ne jam, o pastaruoju metu jį taip viliojo fizinis ir dvasinis jos 
tobulumas. Ir vis dėlto jis leido šiai gražiai, nors ir grubesnei jė- 
gai ne tik pridengti, bet laikinai net visiškai užgožti Berenisę. 

Vienas sėdėdamas savo kambary, Kaupervudas klausė save, 
ar galima jį smerkti. Juk jis neieškojo šios pagundos; ji pati at- 
ėjo pas jį, ir taip staigiai. Jo prigimtyje visada buvo vietos nau- 
jiems įspūdžiams, daugybei šaltinių ir srovių, peninčių jo dva- 
sią — tai buvo jam būtinybė. Tiesa, didžiausio savo susižavėjimo 
Berenise dienomis, o taip pat ir ne sykį, po to, jis sakydavo, kad 
ji yra visų jo gyvenimo troškimų viršūnė. Aplamai taip jis tebe- 
galvojo ir dabar. Tačiau dabar prie Lornos jį traukė galinga ir 
neįveikiama jėga — Lorna buvo pilna paslaptingo, neatlaikomo 
žavesio, kurį žada jauna graži moteris su savo gaivia, nepažįsta- 
ma siela, 

Kaupervudas pats sau aiškino, kad toji apgaulinga jėga yra 
stipresnė už žmogų, už žmogaus pasiryžimus. Ji atėjo, sukėlė 
jame aistrą ir pasiekė tai, ko norėjo. Taip buvo su Berenise, 
taip vėl atsitiko su Lorna Meris. Tik dabar jis aiškiai suprato 
vieną dalyką — Lorna niekad nenugalės meilės Berenisei. Jis 
aiškiai jautė ir suprato, kokios skirtingos šios dvi merginos — 
tiek savo temperamentu, tiek savo protu. Lorna, beveik vieno 
amžiaus su Berenise, praėjo rūstesnę gyvenimo mokyklą, ji ten- 
kinosi tuo, ką galėjo pasiekti geidulingų savo kūno žavesiu, — 
garbe, dovanomis ir aplodismentais, kurie tenka gundančiai ir 
jaudinančiai šokėjai. 

Berenisės dvasiniai poreikiai ir siekiai buvo visai kitoki; ji 
buvo platesnio akiračio, daugiau žinojo, pažino visuomenę, bu- 
vo mačiusi daug žmonių ir kraštų, mokėjo jausti grožį. Ji, kaip 
ir Kaupervudas, visuomet pasikliovė tik savo protu ir skoniu. 
Štai kodėl ji taip lengvai ir grakščiai prisitaikė prie angliškos 
atmosferos, jos aukštuomenės normų ir sąlygų. Aišku, nepaisant 

Lornos gyvos ir jaudinančios kūniškos galios, Berenisės žavesys 
buvo daug gilesnis ir patvaresnis. Kitaip tariant, jos troškimai 
ir pergyvenimai turėjo jam daug daugiau reikšmės. Kai Lorna 
pasitrauks iš jo gyvenimo — nors tuo momentu jis visai nenorė- 
jo galvoti apie tai — Berenisė tebebus jo širdyje. 

Ir vis dėlto, kaip reikia viską sutvarkyti? Ar pavyks jam nu- 
slėpti šį nuotykį, kurio jis visai neketino šiuo metu nutraukti? 
O jei Berenisė sužinos, kaip reikės pasiteisinti? Jis negalėjo nie- 
ko sugalvoti nei skusdamasis, nei mMaudydamasis vonioje, nei 
rengdamasis. 


Tą vakarą, po spektaklio, Kaupervudas nutarė, kad Lorna 
Meris ne tiek gera, kiek sensacinga šokėja — iš tokių, kurios ke- 
letą metų spindėte spindi scenoje, o paskui išteka už turtingo 
vyriškio. Bet, žiūrėdamas į ją šokančią, apsirengusią šilkiniu 
klouno kostiumu, su ilgomis plačiomis kelnėmis ir ilgapirštėmis 
pirštinėmis, jis pajuto, kokia ji viliojanti. Didžiulių šešėlių fone, 
kažkokiai antgamtiškai muzikai pritariant, ji dainavo ir šoko, 
vaidindama piktąją dvasią, kuri, jei neapsisaugosi, tuoj tave 
pastvers! Kitu šokiu ji vaizdavo senovės graikų žynę. Ji vilkė- 
jo trumpą berankovę tuniką iš balto šifono, nuostabios jos ran- 
kos ir kojos buvo nuogos, jos galvą supo tankūs auksu nužerti 
plaukai, — ji atrodė kaip tikrų tikriausia bakchantė. Dar kitame 
šokyje Lorna tapo persekiojama ir išgąsdinta nekaltybe, besi- 
slapstančia nuo ją tykančių suvedžiotojų. Publika ją taip dažnai 
kviesdavo į sceną, kad direkcijai teko apriboti pakartotinius pa- 
sirodymus. Vėliau Niujorke ji klestėte klestėjo visą sezoną. Ji 
tapo tarsi įsikūnijęs viso Miesto meilės simbolis. 

Dideliam Kaupervudo nustebimui ir pasitenkinimui, apie Lor- 
ną buvo kalbama ne mažiau kaip apie jį patį. Orkestrai visur 
grojo jos daineles, populiarių vodevilių aktorės pamėgdžiojo ją. 
Pakaktų tik pasirodyti su ja, ir tuoj pasklistų kalbos — štai čia 
ir buvo didžiausia problema Kaupervudui, nes tie patys laik- 
raščiai, nuolat garsindavę Lorną, garsino ir jį. Todėl jis stengėsi 
elgtis kuo atsargiau, tuo pat metu labai pergyvendamas dėl Be- 
renisės. Ji galėjo kur nors perskaityti ar nugirsti, jai galėjo kas 
nors pašnibždėti, kad jis buvo pasirodęs su Lorna. O jis ir Lorna 
buvo taip susižavėję vienas kitu, kad norėjo kiek galima dau- 
giau būti drauge. Tačiau Eilinai Kaupervudas nutarė atvirai pri- 
sipažinti, kad Baltimorėje sutiko savo dėdės anūkę, labai talen- 
tingą merginą, Niujorke gastroliuojančios trupės dalyvę. Ar Ei- 
lina nenorėtų pasikviesti ją į namus? 

Eilina jau buvo skaičiusi apie Lorną laikraščiuose ir mačiusi 
jos portretus, todėl norėjo pamatyti ją pačią ir sutiko pasiųsti. 
kvietimą. Bet išvydusi, kad mergina graži, moka laikytis ir pasi- 
tiki savim, Eilina susierzino ir vėl prisiminė senuosus savo įtari- 
nėjimus dėl tikrųjų Kaupervudo ketinimų. Jaunystė — nesugrą- 

žinama! Grožis — tobulybės žaltvykslė, kuri sušvito ir dingo lyg 
šešėlis! O aistra, ugnis pasiliko! Eilinai nebuvo labai malonu 
vedžioti Lorną po Kaupervudo rūmų galerijas ir sodus. Ji supra- 
to — Lorna apdovanota tokiais privalumais, kad jai nereikia vi- 
so to, ką turi Eilina. Tai kokia Eilinai iš to nauda, jei nėra svar- 
biausių dalykų? Gyvenimas ten, kur grožis ir geismas; kur jų 
nėra — nieko nėra... Kaupervudas trokšta grožio ir randa jį — 
jis gyvena įdomų, spalvingą gyvenimą, jis yra gerbiamas ir my- 
limas. O tuo tarpu ji... 

Norėdamas apsaugoti naująjį savo rojų, Kaupervudas buvo 
priverstas apsimesti, kad turi visokių pasitarimų ir reikalų, ku- 
Tių iš tiesų nebuvo, ir nutarė, jog geriau būtų, jei Toliferis atsi- 
rastų čia. Jis pasirūpino, kad Centrinė kredito kompanija parsi- 
kviestų jį. Toliferis atitrauktų Eilinos dėmesį nuo Lornos. 

Linksma Toliferio kelionė su Merigold ir jos bičiulių kompa- 
nija į Nort-Keipą buvo pačiame įkarštyje, kai atėjo didžiai jį 
nuliūdinusi žinia. Jis buvo priverstas pasakyti, kad finansiniai 
reikalai verčia jį kuo greičiausiai vykti į Niujorką. Vos spėjęs 
grįžti ir pradėjęs visokiais būdais linksminti save, o taip pat Ei- 
liną, jis išgirdo gandus apie Lorną bei Kaupervudą ir, be abejo, 
susidomėjo. Jis pavydėjo Kaupervudui sėkmės, tačiau kiekvie- 
nu atveju rūpestingai stengėsi sumenkinti arba visai paneigti nu- 
girstus gandus ir ypač saugoti jį nuo Eilinos įtarinėjimų. 

Deja, jis atvyko per vėlai — į Eilinos rankas spėjo patekti 
vienas straipsnis, išspausdintas „Miesto kronikoje“. Ji reagavo 
kaip visuomet — vėl iškilo sena nuoskauda dėl tos amžinos vy- 
ro ydos. Jis nepaiso nei aukštos padėties, nei pasakiškos savo 
laimėjimų jėgos, o leidžia niekingoms valkatoms, kurioms toli 
gražu iki jo, teršti ir gadinti savo reputaciją, kuri galėtų būti to- 
kia garbinga ir nesutepta. 

Tačiau liko viena paguoda. Jeigu ji vėl bus panašiai pažemin- 
ta, tai pažeminta bus ir Berenisė Fleming. Mat, Eilina, jau seniai 
niršo, nujausdama už Kaupervudo pečių slypinčią Berenisę. Pa- 
mačiusi Berenisės namus Niujorke uždarytus, ji nusprendė, kad 
ir Berenisė Kaupervudo veikiausiai pamiršta, nes jis aiškiai ne- 
rodė jokio noro važiuoti iš Niujorko. 

Kaupervudas aiškinosi, kad viena iš priežasčių, dėl kurių jis 
tebėra Niujorke, yra ta, kad į prezidento postą buvo iškeltas ir 
numatomas išrinkti Viljamas Dženingsas Brajenas, politinių aist- 
Ių kurstytojas, kuris ekonominėmis ir socialinėmis savo teorijo- 
mis, šiek tiek prieštaraujančiomis tuometinėms kapitalistinėms 
pažiūroms į pinigų tvarkymą ir paskirstymą, ketino užpilti neuž- 
pilamą tuo metu bedugnę tarp turtingųjų ir vargšų. Todėl Jungti- 
nių Valstijų komerciniuose sluoksniuose kilo baimė, stačiai pa- 
nika — kas bus, jei šitoks Žmogus tikrai taps prezidentu. O Kau- 
pervudas turėjo progą pasakyti Eilinai, kad dabar išvažiuoti pa- 
vojinga, nes jo paties finansinė sėkmė priklauso nuo Brajeno 

pralaimėjimo. Panašiai jis parašė ir Berenisei. Tačiau Berenisė 
vis dėlto nepatikėjo tuo, ir štai kodėl: Eilina nusiuntė „Miesto 
kronikos“ iškarpą jos Niujorko adresu, o po tam tikro laiko laik- 
raštis atsidūrė Prajers-Kouve. 

Iš visų vyrų, kuriuos Berenisė iki to laiko buvo sutikusi, vie- 
nas tik Kaupervudas su savo energija ir laimėjimais labiausiai 
ją žavėjo. Tačiau, nepaisant jos pažinčių, nepaisant Kaupervu- 
do ir tos laimės bei pasitenkinimo, kurį jis jai suteikdavo, gy- 
venimas Prajers-Kouve buvo pats savaime puikus. Čia ji pirmą 
sykį gyvenime pajuto, kad jos problemos, susijusios su padėtimi 
aukštuomenėje, jei ir ne galutinai išspręstos, tai bent laikinai 
sutvarkytos, ir kad ji gali leisti savo perdėm egoistiškai ir save 
įsimylėjusiai prigimčiai iki valios pozuoti bei vaidinti. 

Gyvenimas Prajers-Kouve buvo maloni vienatvė ir dykinėji- 
mas. Iš ryto, valandas praleidusi vonioje ir prieš veidrodį, ji mėg- 
davo raustis savo drabužiuose ir išsirinkdavo tokius, kurie ge- 
riausiai atitikdavo jos nuotaiką — ši skrybėlė suteikia šitai, o 
anas kaspinas — tatai, šie auskarai, tas diržas, anie bateliai ir 
taip toliau. Kartais, parėmusi smakrą ranka, o alkūnę padėjusi 
ant auksu papuošto marmurinio tualetinio stalelio, ji ilgai Žiū- 
rėdavo į veidrodį — tyrinėdavo savo plaukus, lūpas, akis, krūtis, 
rankas. Ji rūpestingai parinkdavo savo stalui sidabrą, porcelianą, 
staltieses ir gėles, kad būtų kuo geriausias įspūdis. Nors dažniau- 
siai visa tai tematydavo jos motina, jos ekonomė misis Evans ir 
kambarinė Roza — visu tuo džiaugdavosi svarbiausia ji pati. Mė- 
nesienos naktimis ji vaikštinėdavo po dailų aptvertą darželį gre- 
ta savo miegamojo, svajodama apie Kaupervudą, ir dažnai taip 
labai trokšdama jo. Tačiau ji guosdavosi mintimi, kad po šio 
trumpo išsiskyrimo bus dar maloniau susitikti. 

Misis Karter nuolat stebėdavosi, kodėl jos duktė tokia susi- 
mąsčiusi, kodėl taip dažnai ji nori pasilikti viena, kai prieš ją 
atsiveria kelias į aukštuomenę. Ir kaip tik tuo metu ramų van- 
denį sudrumstė lordas Steinas. Tai atsitiko po trijų savaičių nuo 
Kaupervudo išvykimo — Steinas automobiliu važiavo iš Trege- 
solo į Londoną ir, pasinaudojęs proga, užsuko pasižiūrėti savo 
arklių, 0 taip pat pasveikinti naujųjų nuomininkų. Jam buvo 
ypatingai įdomu, nes jis girdėjo, kad toji mergaitė yra Frenko 
Kaupervudo globotinė. Berenisę iš karto sudomino ir labai pra- 
linksmino jo atvykimas — ji prisiminė plaukų segtukus, šepe- 
čius ir tą Nnepažįstamąją mis Hatvei, o taip pat viską, ką buvo 
apie tą moterį kalbėjusi su Kaupervudu. Jinai pasveikino jį šyp- 
sodamasi, pasitikinti savim. Balta suknelė, mėlyni bateliai, mė- 
lyna juosta per liemenį ir mėlyno aksomo kaspinėlis ant papuru- 
sių rusvų plaukų padarė Steinui didelį įspūdį. Pasilenkdamas 

prie laibos jos rankos, jis nutarė pats sau, kad prieš jį moteris, 
kuriai kiekviena gyvenimo akimirka yra prasminga, ir ne veltui 
išdidusis, galingasis Kaupervudas pasirinko tokią globotinę. Jis 
slėpė savo žvilgsnyje smalsumą, bet susižavėjimo negalėjo pa- 
slėpti. 

— Tikiuosi, jūs atleisite savo šeimininkui tokį įsibrovimą,— 
pradėjo jis— Čia yra keli arkliai, kuriuos aš ketinu pasiųsti į 
Prancūziją, todėl man reikėjo juos apžiūrėti. 

— Nuo to laiko, kai mes čia apsigyvenome, — pasakė Bere- 
nisė,— abi su motina vis norėjome pamatyti šios puikios vilos 
savininką. Čia taip nuostabu, kad sunku žodžiais apsakyti. Ir ma- 
no globėjas misteris Kaupervudas kalbėjo apie jus. 

— Aš esu jam už tai labai dėkingas,— pasakė Steinas, suža- 
vėtas jos laikysenos.— O dėl Prajers-Kouvo negaliu prisiimti pa- 
gyrimų sau. Tai tik mano paveldėtas šeimos turtas. 

Lordas Steinas buvo pakviestas arbatos ir kvietimą priėmė. 
Jis pasiteiravo, ar jos ilgai ketina būti Anglijoje. Berenisė, iš 
karto nutarusi laikytis su juo labai atsargiai, pasakė, kad dar 
nežino, — viskas priklausys nuo to, kaip jai ir jos motinai patiks 
Anglija. Tuo tarpu jis vėl ir vėl stengėsi sugauti jos ramių mė- 
lynų akių žvilgsnį, o ji, padrąsinta jo elgesio, leido sau elgtis 
trupučiuką laisviau, nors kitu atveju to nebūtų dariusi. Jei jis 
ketinąs apžiūrėti savo arklius, tai gal ir ji galėtų eiti drauge? 

Steinas labai nudžiugo, ir jie drauge nuėjo pievele prie arkli- 
džių. Jis paklausė, ar viskas čia prižiūrima taip, kaip jai patiktų. 
Gal ji ir jos motina norėtų jodinėti arkliais ar vėžintis? Gal ji 
norėtų, kad sodininkas ar fermeris ką nors pakeistų ar pertvaI- 
kytų? Tikriausiai čia per daug avių. Jis ketinąs kai kurias par- 
duoti. Berenisė pareiškė, kad ji labai myli avis, kad nieko keisti 
nenorėtų. Na, po dviejų ar trijų savaičių jis grįšiąs iš Prancūzijos 
ir, važiuodamas į Tregesosą, vėl galėsiąs sustoti čia, jei jos dar 
tebegyvensiančios. Gal misteris Kaupervudas bus grįžęs? Jeigu 
taip, tai bus labai malonu vėl pasimatyti su juo. 

Aišku, jis siūlė savo draugystę, ir ji nutarė panaudoti ją kaip 
galima geriau. Dabar galima būtų pradėti flirtą — apie šią progą 
ji buvo pagalvojusi jau tada, kai sužinojo, kad Steinas jos šei- 
mininkas ir gal būsimasis Kaupervudo partneris. Kai lordas Stei- 
nas išvažiavo, ji susimąstė, prisiminusi jo aukštą, laibą figūrą, 
puikų vasarinį kostiumą, dailų veidą, rankas, akis. Jo išvaizda, 
eisena ir laikysena buvo pilna žavesio. 

Bet jis surištas su Kaupervudu finansiniais reikalais, o jos 
pačios ir motinos padėtis tokia apgaulinga. Ar jis neįspės? Jis 
juk ne pulkininkas Hoksberis, ne Arturas Tevistokas, kuriuos 
galima apgaudinėti, kaip ir visus tuos apylinkės dvasininkus bei 
senmerges. Tatai ji žinojo. Žinojo taip pat gerai, kaip ir tai, kad 
nei jos, nei Kaupervudo apgauti neįmanoma. Ir jei dabar ji duo- 
tų nors menkiausią progą flirtui, ar jis nepradės elgtis su ja kaip 
su tokia moterim, kokia ji iš tiesų buvo, ar ji netaps viena iš 

eilinių jo pergalių, po kurių negalvojama apie santuoką? Tačiau 
ji myli Kaupervudą, jai labai rūpi jo ateitis, todėl ji ir pagalvoti 
nenori apie tokią išdavystę. To jam būtų per daug, Ir tikriausiai 
jis Žiauriai atsilygintų jai už tai. Ji net pagalvojo, kad protin- 
giausia būtų visai nesusitikinėti su Steinu. 

Tačiau vieną ankstyvą rugpjūčio rytmetį, kai ji it Narcizas ! 
žiūrinėjosi į veidrodį, atėjo laiškas iš Steino. Jis. rašė, kad išvyks- 
ta iš Paryžiaus, kad jo tarnas su dviem arkliais jau yra pake- 
liui į Prajers-Kouvą, o jis pats, jeigu ji leis, taip pat ketina at- 
vykti. Ji parašė jam laiškelį, sakydama, kad jos su motina mie- 
lai sutiks jį, o paskui jaudinosi ir graužėsi, galvodama apie Kau- 
pervudą, kuris tuo tarpu džiaugėsi Lornos Meris žavesiais. 

Nors Steinas ir menkiau nusimanė apie finansinius reikalus 
už Kaupervudą, tačiau jausmų srityje jis buvo lygiavertis var- 
žovas. Sykį susidomėjęs, jis mokėjo išradingai ir greit veikti. 
Jis mylėjo gražias moteris ir, kad ir kokiais reikalais būtų užsi- 
emęs, visada ieškojo naujų Nuotykių. Vos pamatęs Berenisę, jis 
užsidegė aistra jai. Jis galvojo apie ją tame jaukiame lizdelyje, 
vieną su motina; ji buvo geras kąsnelis, tačiau mintis apie Kau- 
pervudą bylojo jam, kad elgtis reikia labai atsargiai. Bet Kau- 
pervudas nebuvo net užsiminęs jam apie savo globotinę, o ji 
dabar gyvena jo name, tai kodėl jis negali lankytis pas ją, bent 
jau tol, kol paaiškės, kas nors daugiau? Todėl, atėjus laikui, jis 
su didžiausiu pasitenkinimu ruošėsi viešnagėn, pasiryžęs, kiek 
galima daugiau laimėti šia proga. 

(O Berenisė irgi buvo pasiruošusi. Ji apsivilko savo mėgiamą 
blyškiai žalią suknelę ir atrodė daug nuoširdesnė ir žaisminges- 
nė, negu anksčiau. Ar jis smagiai praleido laiką Prancūzijoje? 
Kuris žirgas laimėjo — bėris su baltu ratu aplink akį ar tas di- 
dysis juodis su baltomis kojinaitėmis? Laimėjo didysis juodis, 
gavęs dvylikos tūkstančių frankų premiją, o drauge su lažybo- 
mis susidarė trisdešimt penkių tūkstančių frankų suma. 

— Tokios sumos pakaktų paversti kokią nors vargšų pran- 
cūzų šeimą aristokratais,— linksmai pareiškė Berenisė. 

— Žinote, tie prancūzai gana taupūs, — pasakė Steinas.— Su 
tokia suma bet kuris jų valstietis galėtų tapti aristokratu. Beje, 
tą patį galima pasakyti ir apie mūsiškius. Panašiai atsirado grafų 
šeima Škotijoje, iš kur kilę mano tėvo proseniai— Jis susimąs- 
tęs šyptelėjo.— Pirmasis mano šeimos grafas pradėjo dar nuo 
mažiau. 

— O dabartinis tiek išlošia per vienerias rungtynes! 

— Taip, šį kartą, bet ne visuomet. Paskutinės tradicinės lenk- 
tynės Epsome kainavo man beveik dvigubai brangiau. 

Jie sėdėjo plaukiojančio namelio denyje, laukdami arbatos. 
Pro šalį valtimi prasliuogė linksma kompanija, ir jis paklausė 


! Narcizas — graikų mitologijoje jaunuolis, kuris įsimylėjo savo atvaizdą 
vandenyje. 

Berenise, ar ji naudojasi valčių stoties baidarėmis ir laiveliais. 
 — O, taip — atsakė ji — Su misteriu Tevistoku, o taip pat 
pulkininku Hoksberiu, kuris gyvena netoli Vimbldono, nuplau- 
kėme upe į aną pusę iki Vindzoro ir toli už Marlou — šioje pu- 
sėje. Mes tarėmės pasiekti Oksiordą. 

— Baidarėmis? — paklausė Steinas. 

— Taip, dviem ar trim. Pulkininkas Hoksberis ruošėsi su- 
kviesti kompaniją. 

— Mielasis mano pulkininkas! Tai jūs pažįstami? Mes nuo 
vaikystės bičiuliai. Aš jo nemačiau visus metus. Jis, rodos, buvo 
Indijoje. | 

— Taip, jis man pasakojo. 

— O Tregesolo apylinkės daug įdomesnės,— pasakė Steinas, 
nepanorėjęs daugiau kalbėti apie Hoksberį ir Tevistoką.— Ten 
iš visų pusių jūra ir labai įspūdinga, pati uolėčiausia Anglijos 
pakrantė; paskui dar durpynai ir pelkės, alavo ir vario kasyk- 
los, senos bažnyčios. Ar jums tokie dalykai patinka? Ir oras ten 
nuostabus, ypač dabar. Norėčiau, kad jūs su motina atvažiuotu- 
mėte į Tregesolą. Ten yra gera nedidelė prieplauka, kur aš lai- 
kau savo jachtą. Mes galėtume nuplaukti iki Sili salų — jos yra 
maždaug už trisdešimties mylių. 

— O, kaip puiku! Koks jūs malonus! — pasakė Berenisė, vis 
galvodama apie Kaupervudą ir ką jis pasakytų, jei sužinotų apie 
tai. — Mama, tu norėtum nuplaukti jachta iki Sili salų? — šūkte- 
lėjo ji pro atvirą langą.— Lordas Steinas Tregesole turi savo 
jachtą ir prieplauką, jis kviečia mus tenai. 

Ji linksmai plepėjo toliau, tačiau jautėsi truputį užgauta jo 
globėjiško tono. Steiną pralinksmino grakštus jos abejingumas 
ir tokia nerūpestinga pažiūra į kvietimą, kurio kiti žmonės būtų 
siekę kaip didžiausios malonės. 

Misis Karter pasirodė lange. 

— Atleiskite mano dukrai, lorde Steinai,— pasakė ji— Ji la- 
bai savavališka mergaitė. Ji niekada neklausydavo nei manęs, 
nei ko nors kito, kiek aš žinau. Na, bet jei reikia pasakyti savo 
nuomonę, — ji žvilgtelėjo į Berenisę, lyg klausdama jos leidimo, — 
jūsų kvietimas labai malonus. Manau, kad ir Bevi taip pat gal- 
voja. 

— O dabar — arbata,— skubiai tarė Berenisė.— Paskui jūs 
galėsite pavažinėti mane valtimi, nors man geriau patinka baida- 
rės. O gal iki pietų dar pasivaikščiosime arba pažaisime tenisą. 
Aš treniravausi ir sužaisiu, turbūt, neblogai. 

— Ar neatrodo, kad tenisą žaisti per karšta — pasipriešino 
Steinas. 

— Tingite!l O aš maniau, anglai viską atiduos, kad tik gautų 
gerai pasidarbuoti teniso aikštelėje. Matyt, imperija išsigimsta! 

Tačiau tą vakarą jie nežaidė teniso; jie plaukiojo baidare 
Temzėje, o paskui šnekučiuodamiesi pietavo žvakių šviesoje. 
Steinas kalbėjo apie Tregesolo grožybes — žinoma, namas ne 

toks modernus ir prašmatnus, kaip kituose Anglijos dvaruose, 
bet koks reginys į jūrą, į uolėtą krantą! Jis nepaprastas, įspū- 
dingas, stačiai pasakiškas! 

Tačiau Berenisė vis dar bijojo taip staigiai priimti kvietimą, 
nors Steino pasakojimai apie dvarą žavėjo ją. 

Berenisės ir Steino charakteriai buvo labai panašūs. Kaip ir 
jinai, jis nebuvo toks atšiaurus, palyginus su Kaupervudu, ir 
ne toks praktiškas. Antra vertus, neturėdamas pasisekimo 
tame veiklos pasaulyje, kuriame klestėjo Kaupervudas, Steinas 
švytėjo toje aplinkoje, kuri labiau patiko Berenisei — prašmat- 
nioje, prabangiai gyvenančioje aukštuomenėje. Ji perprato jo 
skonį ir filosofiją per tą trumpą valandėlę, kai drauge vaikščiojo 
vakare, ir Steinas atvirai ėmė kalbėti apie save. Kaip ir Kau- 
pervudas, jis laikė savo dalią esant pakenčiamą ir net džiaugėsi 
ja. Jis turtingas. Jis, galima sakyti, talentingas. Jis turi titulą. 

— Bet aš nesu padaręs nieko, kad nusipelnyčiau nors dalį to, 
ką turiu,— prisipažino Steinas. 

— Tuo nesunku patikėti, — nusijuokė Berenįsė. 

— Toks aš esu,— kalbėjo jis toliau, tarytum nenugirdęs jos 
žodžių.— Toks yra pasaulis. Jis neteisingas: labai dosnus vie- 
niems, šykštus kitiems. 

— Čia aš sutinku su jumis,— pasakė Berenisė, staigiai su- 
rimtėjusi.— Gyvenimas atrodo pilnas keistų lemčių — kartais gra- 
žių, kartais baisių, ir gėdingų, ir žiaurių. 

Steinas ėmė pasakoti apie savo gyvenimą. Jis pasakė, kad 
jo tėvas norėjo apvesdinti jį su savo draugo, taip pat grafo, 
dukterim. Tačiau, kaip paaiškino Steinas, jie nelabai linko vienas 
prie kito. Vėliau, Kembridže, jis nutarė atidėti vedybas toles- 
niam laikui, iki pamatys daugiau pasaulio. 

— Tik visa bėda, — pasakė jis, — kad aš, atrodo, labai įpra- 
tau keliauti. O jei nekeliauju, tai sėdžiu Londone, Paryžiuje, Tre- 
gesole ar Prajers-Kouve, kai jis neišnuomotas. 

— O man atrodo, kad bėda kita,— tarė Berenisė— Ką gi 
veikti vienišam viengungiui su visais tais namais? 

— Jie tarnauja mėgiamiausioms mano pramogoms: aš ruošiu 
juose priėmimus, — atsakė jis.— Pas mus pokyliai labai dažni. 
Jūs, turbūt, pati tai pastebėjote, ir jums sunku bus šito išvengti. 
O kartais, žinote, aš dirbu, ir labai smarkiai. 

— Dirbate savo malonumui? 


— Atrodo, taip. Darbas man į sveikatą — paremia mane mo- 
raliai ir palaiko pusiausvyrą. 

Ir jis ėmė dėstyti savo pamėgtą teoriją, kad titulas, jei jis 
neparemtas asmeniniais sugebėjimais, nieko nereiškia. Be to, 

visų dėmesys dabar nukreiptas į tuos žmones, kurie dirba moks- 
lo ir ekonomikos srityje, o jį labiausiai dominanti ekonomika. 

— Bet ne apie tai aš norėjau papasakoti. — pasakė jis — o 
apie Tregesolą. Šis dvaras perdaug toli ir perdaug tuščias, ačiū 
Dievui, eiliniams pokyliams, todėl, norint sukviesti tikrai smagią 
kompaniją, tenka šiek tiek pagalvoti. Ten niekas neprimena Lon- 
dono, ten viskas atrodo kitaip, ir tas dvaras dažnai būna man 
vieta, kur aš galiu pasislėpti. 

Berenisei buvo aišku, kad jis nori artimiau susibičiuliauti. 
Ji galvojo, kad būtų geriausia viską bematant užbaigti ir iš kar- 
to, tuojau pat, užkirsti kelią tolesniems santykiams. Ir vis dėlto 
nelabai smagu atsisakyti žmogaus, kuris, atrodo, žiūri į gyve- 
nimą plačiai, kaip ir ji pati. Eidama šalia Steino ir žiūrėdama į 
jį, Berenisė net pagalvojo, kad jis tikriausiai elgtųsi taip pat 
santūriai ir laikytųsi aukštuomenės elgesio normų, jei ji papa- 
sakotų jam savo tikruosius santykius su Kaupervudu. Juk vis 
dėlto dabar jis susirišęs su Kaupervudu finansinių reikalų srity- 
je ir pakankamai gerbia jį, kad galėtų ir ją gerbti. 

Tačiau jis labai patiko jai. Ji nutarė atidėti šį pokalbį. Bet 
kitą rytą, vos patekėjus saulei, kai jie susitiko, pavalgė anksty- 
vuosius pusryčius ir išėjo pajodinėti, pokalbis, vėl prasidėjo. Jis 
pareiškė, kad skuba į Tregesolą ne tik pailsėti kelias dienas, bet 
taip pat apgalvoti labai svarbius finansinius reikalus, kuriems 
reikia skirti daug dėmesio. 

— Matote, aš prasimaniau nemaža darbo ryšium su jūsų glo- 
bėjo sumanymais dėl metro,— prisipažino jis.— Jūs gal ir žinote, 
kad jo planas labai sudėtingas, ir, atrodo, jis norėtų Mano pa- 
galbos. Teks nuspręsti, ar aš tikrai galiu būti jam kuo nors nau- 
dingas. 

Jis nutilo, tarytum laukdamas, ar ji ką nors pasakys. 

Bet Berenisė, jodama šalia jo, tvirtai pasiryžo jokiu būdu ne- 
išsiduoti. Todėl ji pasakė: 

— Taip, misteris Kaupervudas yra mano globėjas, bet jo fi- 
nansiniai reikalai man paslaptis. Mane labiau domina malonu- 
mai, kuriuos galima gauti už pinigus, negu tai, kaip gaunami 
pinigai. 

Jos lūpomis slystelėjo šypsena. 

Steinas akimirka sulaikė savo arklį ir sušuko, atsigręžęs į ją: 

— Dievaži, jūs galvojate lygiai taip, kaip aš! Aš nepaprastai 
myliu grožį, todėl dažnai galvoju — kam man sukti galvą dėl tų 
visokių praktiškų reikalų. Aš labai dažnai kovoju su savimi dėl 
šito dalyko. 

Ir dar sykį Berenisė palygino Steiną su savo energingu ir 
negailestingu mylimuoju. Finansinį Kaupervudo genijų ir val- 
džios aistrą šiek tiek švelnino meilė menui ir grožiui. Tačiau 
Steino estetinis skonis buvo geriau išvystytas, grožis buvo jam 
svarbiausias dalykas, o, be to, jis buvo turtingas ir neeilinis žmo- 

gus, plius tai, ko niekad negalėjo pasiekti Kaupervudas — aukš- 
tas titulas, vieta aukštuomenėje. Šis palyginimas pasirodė jai 
labai įdomus, nes ji matė, kokį didelį įspūdį padarė Steinui. Ang- 
lų didikas greta Frenko Kaupervudo, Amerikos finansininko, 
miestų transporto Magnato! 

Jodama po medžiais ant pilkos obuolmušės kumelės, ji bandė 
įsivaizduoti save esant ledi Stein. Jie net galėtų turėti sūnų, Stei- 
nų grafystės paveldėtoją. Bet čia pat, deja, ji prisiminė savo 
motiną, pagarsėjusią Heti Star iš Luisvilio, o taip pat slepiamus 
nuo žmonių santykius su Kaupervuduų — juk viskas kiekvienu 
momentu galėjo pavirsti skandalu. Be to, yra ir Eilina. O jeigu 
Kaupervudas supyktų ir jie išsiskirtų, tai jis, būdamas toks ge- 
nialiai išradingas visokioms intrigoms ir kerštams, gali kažin ko 
pridaryti. Ir toji šalta realybė „išblaškė jos fantazijas kaip dūmą. 
Valandėlei ji net sustingo, pagalvojusi, kokia kebli jos padėtis, 
bet tuoj pat šiek tiek atsigavo, išgirdusi Steiną tariant: 

— Ar jūs leisite man pasakyti, kad esate tiek pat nuostabi ir 
protinga, kiek graži? 

Berenisė, nepaisydama savo nuliūdimo, linksmai pamojo jam 
ranka. 

— Kodėl ne? Negi jūs manote, kad aš atsisakysiu to, ko nesu 
nusipelniusi? 

Ji vis labiau patiko Steinui, ir jis buvo linkęs manyti, kad 
santykiai tarp jos ir Kaupervudo kuo normaliausi. Juk Kauper- 
vudui jau tikriausiai penkiasdešimt penkeri ar šešiasdešimt! O 
Berenisei atrodė ne daugiau aštuoniolikos ar devyniolikos. Gal 
ji neteisėta jo duktė? Antra vertus, gal Kaupervudas, sužavėtas 
jos jaunystės ir grožio, tikisi palenkti ją rūpestingumu ir dova- 
nomis, kurias dosniai žėrė jos motinai ir jai pačiai? Stebėdamas 
misis Karter, Steinas jautė kažkokį neaiškų įtarimą. Žinoma, ji 
yra tikra Merginos motina, nes Berenisė tokia panaši į ją. Stei- 
nas suvokė, jog jis ne viską supranta. Bet vis vien jam norėjosi 
nusivežti ją į Tregesolą, ir jis, galvodamas, kaip tatai padaryti, 
tarė: 

— Jūs turite tokį nuostabų globėją, mis Fleming, kad jus 
galima tik sveikinti. Jis yra nepaprastai talentingas žmogus, 

— Taip, talentingas, — pasakė ji — Kaip gerai, kad jūs bend- 
radarbiaujate su juo ar bent ketinate bendradarbiauti. 

— Tarp kitko,— paklausė jis— ar jūs žinote, kada jis grįš 
iš Amerikos? , 

— Kiek mums žinoma, pastaruoju metu jis buvo Bostone — 
atsakė ji.— Jis turėjo daugybę reikalų Čikagoje bei kituose mies- 
tuose. Iš tiesų, nežinau, kada jis mano grįžti. 

— Kai jis grįš, gal tada aš turėsiu malonumą pasikviesti jus 
pas save visus drauge, — pasakė Steinas.— Bet dėl Tregesolo taip 
ir nesusitarėme. Ar būtinai reikia laukti misterio Kaupervudo 
sugrįžtant? 

— O, aš manau, kad taip. Reikia dar palaukti tris ar keturias 
savaites. Mama: nelabai gerai jaučiasi, ir šiuo metu didžiausias 
jos troškimas ilsėtis čia. 

Ji palankiai nusišypsojo jam, jausdama, kad kvietimą galima 
būtų priimti, jeigu Kaupervudas būtų čia arba ji parašytų jam 
laišką ar nusiųstų telegramą. Ji pati asmeniškai labai norėtų 
važiuoti. Jei Kaupervudas pritartų šiai draugystei, nors pats ir 
nebūdamas čia, gal ji padėtų jam tvarkyti tolimesnius reikalus 
su Steinu. Ji nutarė tuoj pat parašyti Kaupervudui. 

— Bet po trijų ar keturių savaičių galėsite važiuoti? — pa- 
klausė Steinas. 

— Neabejoju. Patikėkite, tai bus mums didžiausias džiaugs- 
mas. 

Ir Steinas priėmė šį neaiškų pažadą kuo maloniausiai. Aišku, 
šiai jaunai amerikietei gražuolei nereikalingas nei jis, nei Tre- 
gesolas, nei jo tituluoti bičiulai. Ji yra nepriklausoma, ir su tuo 
reikia skaitytis. 

Nors Berenisė gerokai abejojo, ar verta tęsti šią draugystę, 
tačiau Kaupervudas pats skatino ją savo negrįžimu. Norėdamas 
pabūti su Lorna, jis parašė jai, kad negalės grįžti į Londoną iki 
prezidento rinkimų. Be to, jis apdairiai pridūrė, kad, jei negalės 
sugrįžti dar ilgiau, tai išsikvies ją į Niujorką ar Čikagą. 

Šis laiškas privertė ją susimąstyti, bet įtarimų nesukėlė. Vis- 
kas būtų buvę gerai, jei ne Eilinos atsiųsta laikraščio iškarpa, 
kurią Berenisė gavo, savaitei praslinkus nuo pokalbio su Steinu. 
Vieną rytą savo miegamajame su langais į rytus ji vartė gautą 
korespondenciją ir surado paprastą voką, adresuotą į jos namus 
Niujorke, o iš ten persiųstą čia. Jame buvo Lornos Meris portre- 
tai bei jos aprašymai, o taip pat šitoks straipsnis, iškirptas iš 
„Miesto kronikos": 


Visame mieste tik ir kalbama apie garsų visame pasaulyje multimilijonierių 
ir paskutinę jo proteže— vieną populiariausių šio sezono šokėjų. Ši istorija, 
kaip sakoma, yra nepaprastai romantiška. Pasakojama, kad šis džentelmenas, 
pagarsėjęs finansinėmis savo pergalėmis viename vidurio vakarų mieste, o taip 
pat savo silpnybe jaunoms bei gražioms merginoms, viename nuošaliame mūsų 
mieste sutiko pačią gražiausią ir pačią įžymiausią šokio meno žvaigždę šiame 
sezone ir, atrodo, bematant laimėjo pergalę. Nors šis mecenatas turi didelį 
turtą, nors nesigaili ekstravagantiškų išlaidų ir dovanų toms, kurioms pasisekė 
patraukti jo dėmesį, jis vis dėlto nepareikalavo, kad ji paliktų sceną ir va- 
žiuotų su juo į Europą, iš kurios jis neseniai grįžo ieškoti pinigų savo pastara- 
jam finansiniam sumanymui. Ne, jis tiek įklimpęs, kad davėsi perkalbamas ir 
liko čia. Europa šaukia, bet pats didžiausias jo gyvenime finansinis sumanymas 
atidėtas, kol jis pats šildosi šio naujo šviesulio spinduliuose. Veltui laukia fran- 
tai su šilkiniais cilindrais pre užkulisio durų — privatus automobilis nugabena 

ją tokioms pramogoms, apie kurias mes tik numanyti tegalime. Klubai, restora- 
nai, barai ūžte ūžia kalbomis apie tą romaną. Niekas nežino, kuo jis baigsis. 
Negali juk Europa amžinai laukti. Veni, vidi, vici! ! 


Berenisė iš karto ne tiek pasipiktino, kiek nustebo. Kauper- 
vudas buvo taip stipriai prisirišęs prie jos, atrodė, kad jis ne- 
paprastai patenkintas jos draugyste bei savo darbu — ir ji nie- 
kad neabejodavo juo. Ji manė, kad bent jau šiuo metu nėra ko 
baimintis. Tačiau dabar, žiūrėdama į Lornos fotografiją, ji tuo- 
jau pastebėjo, kiek daug aistros atsispindi šios naujos favoritės 
veide. Ar tai teisybė? Negi jis surado kitą moterį, ir taip greit? 
Ji iš karto nusprendė, kad nedovanos jam. Vos prieš du mėne- 
sius jis vadino ją nuostabiausia iš visų būtybių ir sakė, kad ji 
yra vienintelė moteris, kuriai nereikia bijoti neištikimybės, ar 
kitos moters konkurencijos. Įr štai dabar jis sėdi Niujorke, kur 
jo nelaiko reikalai, vien tik Lorna. O jai jis rašinėja visokias 
nesąmones apie prezidento rinkimus! | 

Ji niršo vis labiau ir labiau. Rilkai mėlynos jos akys pasidarė 
šaltos. Bet pagaliau blaivus protas atėjo jai į pagalbą. Argi ji ne- 
gali pavartoti aštriausių savo giyklų? Štai Tevistokas. Nors jis ir 
frantelis, bet turi tokią padėtį aukštuomenėje, kad dažnai su mo- 
tina kviečiamas į karaliaus rūmus. Yra dar ir kiti: šioje naujoje 
jai „aplinkoje daugybė įžymių, o taip pat ir patrauklių kilmin- 
gųjų, kurių susižavėjimo pilni žvilgsniai aiškiausiai kalbėjo: 
„Atkreipk dėmesį!“ Ir pagaliau — yra dar Steinas. 

Nors ir labai piktos buvo šios pirmosios Berenisės mintys, ji 
nepuolė į neviltį. Juk jinai vis dėlto mylėjo jį. Jie abu jau buvo 
įsitikinę, kiek daug naudos atnešė vienas antram. Ji buvo sumi- 
šusi, įžeista, išgąsdinta, baisiai supykusi, bet nutraukti visko ne- 
siryžo. Argi ji pati nebuvo taip dažnai abejojusi, kad jos meilės 
ir temperamento gali pasirodyti per maža, norint visiškai pakeisti 
senąsias Kaupervudo nuotaikas ir įpročius? Pati sau ji prisipa- 
žino beveik netikinti tuo. Geriausiu atveju ji vylėsi, kad jų abie- 
jų ypatybių bei interesų pakaks palaikyti, jei ir nelabai švelnius, 
tai bent abiem naudingus santykius. Ir štai —ar jau dabar, ši- 
taip greitai, atėjo laikas prisipažinti sau, kad viskas žuvo? Galvo- 
dama apie savo, o taip pat ir jo ateitį, ji nenorėjo tuo patikėti. 
Visa, ką juodu anksčiau patyrė, buvo perdaug nuostabu. 

Ji jau buvo parašiusi Kaupervudui apie Steino kvietimą ir 
laukė jo atsakymo. Bet dabar, turėdama tokį aiškų įrodymą ir 
nepaisydama, ką nuspręs galutinai, ji nutarė priimti jo dideny- 
bės lordo kvietimą, dar labiau pakurstyti jo susižavėjimą. O vė- 
liau ji pagalvos, kaip pasielgti su Kaupervudu. Jai buvo labai 
įdomu, kaip Kaupervudas reaguos į Steino žygius. 

Taigi ji parašė Steinui, kad mama jaučiasi žymiai geriau ir 


! Atėjau, pamačiau, nugalėjau! (Iot.) — Garsus Cezario posakis. 


kad jai būtų naudinga pakeisti aplinką, todėl ji mielai priima 
jo pakartotinį kvietimą, kurį buvo gavusi prieš kelias dienas. 

O Kaupervudui nutarė nieko neberašyti. Tačiau ji visai neno- 
rėjo, kad apie ją ir Steiną prasidėtų kokios nors kalbos, neke- 
tino daryti nieko, kad paskatintų santykių nutraukimą su Kau- 
pervudu. Geriausiai bus palaukti ir pažiūrėti, ką jis darys, nesu- 
laukęs jos laiško. 


45 skyrius 


Tuo tarpu Niujorke Kaupervudas vis dar ramiausiai tebesi- 
džiaugė savo Naująja aistra, tačiau širdyje tūnojo mintis, ir to- 
kia aiški, apie Berenisę. Grynai kūniški jo susižavėjimai nieka- 
da netrukdavo labai ilgai. Kažkas buvo pačioje jo prigimtyje, 
jog visuomet, atėjus laikui, jausmai staigiai nurimdavo, ir jis 
pats negalėdavo suprasti, kaip tatai atsitikdavo. Tačiau, pažinęs 
Berenisę, jis su nerimu turėjo prisipažinti sau, kad pagaliau pir- 
mą kartą gyvenime jam teko patirti jausmą, kuris nebuvo vien 
tik fizinis pojūtis, bet pareikalavo daug dvasinių jėgų. Ji vie- 
nintelė iš visų moterų įnešė į jo gyvenimą, šalia aistros ir proto, 
grožio pajautimą ir kūrybinę mintį. 

Ir dar dvi aplinkybės vertė Kaupervudą susimąstyti. Pirmoji, 
pati svarbiausioji, buvo ta, kad jis gavo Berenisės laišką, kuria- 
me ji rašė apie Steino apsilankymą Prajers-Kouve ir jo kvieti- 
mą drauge su motina paviešėti Tregesole. Dėl to jis labai sune- 
rimo, nes gerai nuvokė Steino fizinį ir dvasinį žavesį. Jis jautė, 
kad Steinas gali patikti Berenisei. Ar nutraukti iš karto visus ry- 
šius su Lorna, grįžti į Angliją ir pastoti kelią Steino atakoms? Ar 
pasilikti dar truputį, pasidžiaugti Lorna iki pat galo, ir tuo pa- 
čiu parodyti Berenisei, kad jis visai nepavydi, kad visai ra- 
miai žiūri į tokį nepaprastą ir rimtą varžovą? Gal jai tada kiltų 
mintis, jog Kaupervudas yra patikimesnis už Steiną? 

Jo nuotaiką komplikavo dar vienas dalykas. Staiga ir visai 
netikėtai susirgo Kerolaina Hend. Iš visų moterų iki Berenisės 
Kerolaina buvo jam artimiausia. Ir dabar ji teberašė jam protin- 
gus laiškus, sakėsi esanti jam atsidavusi ir linkėjo sėkmės Lon- 
dono reikaluose. Bet štai atėjo iš jos žinia, kad jai netrukus tek- 
sią daryti apendicito operaciją. Ji trokštanti pamatyti jį, pabūti 
su juo bent kelias valandas. Ji norinti daug ką pasakyti jam. O 
kadangi jis vėl Amerikoj, tai gal galėtų ją aplankyti. Ir Kauper- 
vudas pajuto pareigą nuvažiuoti pas ją į Čikagą. 

Niekad gyvenime nė viena meilužė nebuvo pakvietusi Kau- 
pervudo slaugyti ją, net menkai negaluodama. Visi jo romanai 
buvo kupini linksmybės bei jaunatvės ir visi greitai baigdavosi. 
O dabar, atvažiavęs į Čikagą ir suradęs Kerę, kaip jis ją vadino, 
kenčiančią didelius skausmus ir pasiruošusią važiuoti į ligonine, 
Jis rimtai susimąstė, ko vertas yra žmogaus gyvenimas. Kerolai- 
Na pasikvietė jį dar ir todėl, kad norėjo prašyti patarimo. Ji ga- 

na linksmai pareiškė, kad viskas gali baigtis blogai ir paprašė jį 
prižiūrėti, kad jos valia būtų išpildyta. Kolorade gyvenanti jos 
sesuo su dviem vaikais, ji labai mylinti juos ir norinti pervesti 
jai kai kurias obligacijas, kurias Kaupervudas kadaise buvo pa- 
taręs nupirkti ir kurios buvo laikomos jo banke Niujorke. 

Jis tuojau pasistengė nuraminti Kerolainą: kam bijoti mir- 
ties tokiame amžiuje? Juk ji dvidešimt penkeriais metais jau- 
nesnė už jį. O pats sau galvojo, kad visko galima tikėtis. Ji gali 
mirti, kaip ir kiekvienas — Lorna; Berenisė, visi kiti. Kokia iš 
tiesų beprasmiška ši trumpa kova, kurią jis pradeda tiesiog su 
jaunatvišku entuziazmu, sulaukęs šešiąsdešimt metų amžiaus, kai 
tuo tarpu Kerolaina, teturėdama trisdešimt penkerius metus, bai- 
minasi, kad netrukus teks visko atsisakyti. Kaip keista! Kaip 
liūdna! 

Jos spėjimai išsipildė — ji mirė,“ neišbuvusi ligoninėje nė 
dviejų parų. Sužinojęs apie jos mirtį, jis pajuto, kad geriausia 
būtų tuojau pat išvažiuoti iš Čikagos, nes visi čia žinojo, kad ji 
buvo jo meilužė. Prieš išvykdamas, jis pasikvietė vieną iš savo 
Čikagos advokatų ir nurodė, kaip viskas turi būti sutvarkyta. 

Ir vis dėlto jos mirtis neišėjo jam iš galvos. Ji buvo tokia 
puiki, gyva, tokia sąmojinga net važiuodama į ligoninę. Paskuti- 
niai jos žodžiai išeinant iš namų, jau po to, kai jis pasisakė ap- 
gailestaująs, kad negali palydėti jos, buvo šie: 

— Tu žinai, Frenkai, aš pašėlusiai gerai akompanuoju pati 
sau. Tik neišvažiuok, kol aš grįšiu. Manęs dar pakaks keliems 
duetams. 

Ir ji negrįžo. Drauge su ja dingo vienas maloniausių jo Čika- 
gos prisiminimų, tas laikas, kai jis visas buvo pasinėręs į savo 
didžiąją kovą ir tik trumpas valandėles galėjo praleisti drauge 
su ja. O dabar Kerolainos nebėra. Eilinos faktiškai taip pat ne- 
bėra, nors ji ir atrodo stovinti šalia jo. Ir Heigenin nebėra, ir 
Stefani Pleito, ir kitų. O jis gyvena. Kiek dar jam beliko? Staiga 
jį apėmė nenugalimas troškimas grįžti pas Berenisę. 


46 skyrius 


Tačiau atsikratyti Lorna buvo nelengva. Mat, ji, kaip ir Be- 
renisė, ar Arletė Vein, ar Kerolaina Hend, ar kita kuri iš jo pra- 
eities žavėtojų, turėjo savų gudrybių. Turėti tokį gerbėją, kaip 
didysis Kaupervudas, buvo taip malonu, kad paleisti jį be kovos 
ji nesutiko. 

— Tu ilgai būsi Londone? Dažnai rašysi man? Grįši atgal ka- 
lėdoms? Ar bent jau vasaryje? Tu juk žinai — jau nuspręsta, kad 
mes liksime Niujorke visą žiemą. Kalbama, kad paskui net į Lon- 
doną važiuosim. Tu norėtum, kad aš vykčiau ten? 

Ji sėdėjo jam ant kelių ir šnibždėjo į ausį. Ji dar pridūrė, 
kad, atvažiavusi į Londoną, bus tokia pat neįkyri, kaip ir Niu- 
jorke — juk ten bus Eilina, o jis turės daug reikalų. 

Bet Kaupervudas, galvodamas apie Berenisę ir Steiną, buvo 
kitokios nuomonės. Žinoma, Lorna mokėjo sukelti didžiausią aist- 
ros audrą, tačiau negalėjo prilygti Berenisei nei mokėjimu elgtis 
žmonėse, nei dvasiniais sugebėjimais, nei protingumu; dabar jis 
ėmė jausti tą skirtumą. Reikia viską baigti, ir baigti ryžtingai. 

Jis buvo parašęs Berenisei ne vieną laišką bei pasiuntęs ne 
vieną telegramą, atsakydamas į jos laišką apie Steino vizitą ir 
jos norą važiuoti į Tregesolą, tačiau jokio atsako iš jos negavo. 
Tada jis ėmė galvoti ir palaipsniui priėjo išvadą, kad jos tylėji- 
mas siejasi su ,„Miesto kronikoje“ išspausdintu straipsniu. Nuo- 
jauta jam pasakė, kad reikia važiuoti, ir nedelsiant. 

Todėl, po nakties su Lorna, kai ji rengėsi eiti į kviestinius 
pusryčius, jis pradėjo ruošti dirvą išsiskyrimui. 

—- Lorna, mums reikia pasikalbėti apie tai, kad mes turėsime 
skirtis, nes aš išvažiuoju į Angliją. | 

Jis išdėstė jai viską apie save kaip įmanydamas atviriau ir 
nekreipdamas dėmesio į Lornos klausimus bei prieštaravimus, 
kuriais ji bandė jį pertraukti. Berenisės vardo jis neminėjo. Taip, 
yra kita moteris. Jis buvo laimingas su ja, ir šiuo metu jinai ne- 
paprastai reikalinga jam. Be to, dar yra Eilina ir tokie sudėtingi 
reikalai Londone. Ir Lorna neturinti galvoti, kad jų pažintis gali 
tęstis amžinai. Viskas tarp jų buvo labai gražu. Ir dabar gražu... 
Bet... 

Nepaisant Lormnos įrodinėjimų, aplaistytų gausiomis ašaromis, 
jis kalbėjo kaip karalius kažkada savo numylėtai, bet dabar at- 
sibodusiai meilužei. Ji sėdėjo visa sustingusi, palūžusi, visa nu- 
sigandusi ir susigėdusi. Tiesiog neįtikima, kad viskas taip greitai 
baigėsi! Ir vis dėlto, žiūrėdama į jį, Lorna suprato, jog tai tiesa. 
Juk nė sykį, kai jie buvo drauge, jis nepasakė, kad karštai myli 
ją. Jis ne toks žmogus, kuris kalba panašius dalykus. Bet ji buvo 
graži ir talentinga, todėl negalėjo patikėti, kad koks nors vyras, 
net Kaupervudas, artimai su ja pabendravęs, turėtų jėgų išsiža- 
dėti jos. Kaip jis gali taip kalbėti! Frenkas Kaupervudas, jos se- 
nelio sūnėnas, jos giminė kūnu ir krauju, jos meilužis! 

Bet Kaupervudas susimąstęs stovėjo prieš ją ryžtingas ir šal- 
tas — budelis ir meilužis. Taip, žinoma, kalbėjo jis, juos sieja 
kraujo giminystės ryšiai, jis tikrai labai ja patenkintas, ir todėl 
jie neliksią svetimi vienas kitam. Tačiau intymių santykių dau- 
giau nebebus. 

Taip ir įvyko. Tiesa, tas kelias dienas, per kurias jis susiruo- 
šė išplaukti, tęsėsi ilgi pokalbiai: ji teigė, kad jis gali susitiki- 
Nnėti su ja kaip su gimine, kad ji jokiu būdu netrukdys jam. Jis 
atsakė, kad pagalvos apie tai. O tuo tarpu pats visą laiką mąstė 
apie Berenisę. Jis gerai buvo perpratęs ją, todėl tikėjo, kad Be- 
renisė geičiausiai nepaliks jo dėl Lornos, bet ji gali pasijusti ma- 

žiau įpareigota, o tada jis neteks jos proto ir širdies paramos. 
Ir dar fone tasai Steinas! Nereikia delsti, nes Berenisė juk ne- 
priklauso nuo jo. Jis turi kuo greičiausiai susitaikyti su ja. 

Jis teikėsi pasakyti Eilinai apie grįžimą į Londoną tik tada, 
kai jau buvo galutinai pasiruošęs keliauti. Vieną vakarą, įeida- 
mas į savo namus pasikalbėti su ja, jis susitiko tarpdury išei- 
nantį Toliferį. Kaupervudas šiltai pasisveikino su juo, paklausi- 
nėjo, ką Toliferis beveikiąs Niujorke, ir lyg atsitiktinai užsiminė, 
kad jis su Eilina už kelių dienų grįžta į Londoną. Išgirdęs tokią 
žinią, Toliferis aiškiai suprato, kad jam taip pat reikės važiuoti, 
ir labai nudžiugo. Juk dabar jis vėl galės grįžti į Paryžių ir tik- 
riausiai ras ten Merigold Breinerd. 

Bet kaip lengvai ir meistriškai šis žmogus tvarko reikalus! 
Tuo pačiu metu jis gali turėti Lorną Niujorke ir vienas Dievas 
težino ką dar užsienyje, gali įsakinėti Eilinai ir jam, Toliferiui, 
važiuoti čia į Londoną, čai į kontinentą! Ir visą laiką jo išraiška 
tokia pat rami, kaip ir tada, kai Toliferis pirmą sykį pamatė jį. 
O štai jis, Toliferis, išgirdęs šį nurodymą, turi mesti visus savo 
Ieikalus šio kito Žmogaus malonumui bei sudaryti jam sąlygas 
linksmai ir be baimės žengti į priekį! 


47 skyrius 


Tuo tarpu rugsėjo pabaigoje Berenisė keturias dienas viešėjo 
Tregesole, apžiūrėjo visus vaizdingus ir istorinius jo kampelius. 
Steinas pasikvietė tam laikui iš gretimo dvaro misterį Robertą 
Veilerį su žmona — linksmus ir įdomius žmones, o taip pat Vo- 
reną Šarplesą, stambios to rajono žuvies įmonės savininką, ku- 
ris jau seniai buvo perėjęs iš verslininkų luomo į džentelmenus. 
Jie visi trys turėjo padėti Steinui užimti misis Karter. 

Steino žodžiai, pasakyti Berenisei apie save, pasitvirtino — 
jis tikrai skyrė ne mažiau dėmesio pramogoms, kaip ir finansi- 
niams reikalams. Kitaip tariant — jis mokėjo smagintis. Steinas 
mylėjo savo dvarą ir grafystę — visą neaprėpiamą Tregesolo ly- 
gumą, apaugusią viržienojais, iš vienos pusės apsuptą miškais, 
o iš kitos atsirėmusią į vakarinę Anglijos pakrantę, vingiuojan- 
čią tamsiai pilkais iškyšuliais. Lordas Steinas, stengdamasis kuo 
daugiau būti tik dviese su Berenise, parodė jai ratais ir tiesiomis 
linijomis išdėliotus akmenis, kuriems greičiausiai kadaise mel- 
dėsi druidai ar kitos kokios senovinės religijos žyniai ir nuo ku- 
rių dvelkė paslaptinga, priešistorine atmosfera. Jis papasakojo jai 
apie vario ir alavo kasyklas, buvusias čia dar prieš romėnų už- 
kariavimą, ir apie dideles žvejų flotiles, kurios išplaukdavo iš 
Maunts-Bėjaus, Sent-Aivzo, Penzenso; apie seną ir primityvią 
gentį, išlikusią aplinkiniuose kaimuose,— kai kurie iš jų gyvena 
jo dvare ir kalba dabar beveik visai užmiršta kalba. Maunts-Bė- 
juje stovėjo jo jachta. Berenisė įsitikino, kad joje lengvai galėjo 

sutilpti visas tuzinas svečių, — tokia erdvi ji buvo. O nuo pačios 
aukščiausios Tregesolo lygumų kalvos buvo matyti Lamanšas ir 
švento Jurgio kanalas. 

Berenisė tuojau pastebėjo, kad Steinas didžiuojasi šiuo nuo- 
stabiu kraštu beveik tiek pat, kiek ir savo valdomis jame. Čia jis 
jautėsi esąs tikras ponas, kurį visi pripažįsta ir gerbia. Ji pagal- 
vojo, kad Steinas, galutinai surimtėjęs, tikriausiai panorės pasto- 
viai čia įsikurti. Bet jos tokios perspektyvos neviliojo. Jai patiko 
pasižiūrėti į visa tai, tačiau perdaug jau čia buvo nyku ir pri- 
mityvu. Tregesolo rūmai — ilgas, niūrus ir pilkas pastatas vilio- 
jo ją tik vidaus puošmenomis: ryškiomis užuolaidomis ir kili- 
mais, senoviniais prancūziškais baldais, prancūzų ir anglų daili- 
ninkų paveikslais moderniu apšvietimu ir vandentiekiu. Didelį 
įspūdį padarė Berenisei biblioteka, kurią ji apžiūrėjo su didžiau- 
sia pagarba — grafai Steinai per pusantro šimto metų buvo su- 
kaupę čia tikrą knygų lobyną. 

Vieną dieną jie plaukiojo jachta, kitą — maudėsi ir suruošė 
pikniką po uolomis, ir per visą tą viešėjimo laiką Berenisė nega- 
lėjo atsistebėti kažkokiu šiurkščiu Steino paprastumu, kuris nesi- 
derino su jo polinkiu į komfortą ir į visokius materialinius pa- 
togumus. Jis buvo stiprus — savo jėgą jis pademonstravo, dau- 
gelį kartų prisitraukdamas rankomis ant medžio šakos. Jis taip 
pat buvo puikus plaukikas,— nuplaukdavo taip toli per lūžtan- 
čias bangas, kad Berenisė tik žiūrėdavo į jį iš tolo su baime ir 
nuostaba. Jis visą laiką klausinėjo jos nuomonės apie tuos da- 
lykus, kurie jam patikdavo, ir labai džiaugėsi, išgirdęs, kad jų 
nuomonės sutampa. Ir per visą jos viešėjimo laiką Steinas sten- 
gėsi pasiūlyti jai kuo daugiau visokiausių pramogų ateičiai. 

Nors Steinas buvo ir žavus, ir įdomus — ypač turint galvoj 
Kaupervudo neištikimybę — tačiau po ilgų apmąstymų Berenisė 
nusprendė, kad jam trūksta spinduliuojančios Kaupervudo ener- 
gijos. Jo nesupo didelių žygių ir galybės aureolė. Jis ramiai sie- 
kė sau padėties be aidinčių fanfarų ir triukšmo, kuris visuomet 
lydi didžius šio pasaulio galingųjų žygius. Štai kodėl Berenisė 
teikė ir visada teiks pirmenybę Kaupervudui. Nors jo dabar nė- 
ra, nors ji domisi kita moterim ir atstumas aptemdė jo vaizdą, 
O ji pati žavisi kur kas blankesne ir ramesne asmenybe, vis dėlto 
visą laiką ji galvojo apie Kaupervudą. O gal vis vien jai teks 
nugalėti savo jausmus Kaupervudui ir pasišvęsti vienam tikslui — 
išsikovoti tvirtą padėtį aukštuomenėje, pasigrobiant Steiną ar ko- 
kį kitą panašų vyriškį? Ji neneigė, kad nori turėti kokį nors at- 
ramos tašką. Ji galvojo, ką jai padarytų Eilina, jei sužinotų, kad 
ji gyvena Anglijoje ir su Kaupervudu. O gal Eilina jau žino? 
Berenisė beveik neabejojo, kad Eilina pasiuntė jai „Miesto kro- 
nikos“ straipsnį. O jos motinos praeitis — kaip ją reikėtų užtu- 
šuoti? Ir vis dėlto nėra jokios abejonės, kad Steinas įsimylėjęs. 
Galbūt jis vestų ją, jei pavyktų kai ką nuslėpti? O gal, net vis- 

ką žinodamas, jis padėtų jai nuslėpti tai, kas galėtų labiausiai 
sutrukdyti abipusę laimę. 

Vieną ankstų rytą, grįždama iš pasijodinėjimo po niūrias Tre- 
gesolo lygumas, ji pagalvojo — kažin. ar jis tikrai tvirtai ir ne- 
pajudinamai įaugęs į savo klasės papročius ir kažin kiek jis ga- 
lėtų paaukoti, norėdamas turėti tą moterį, prie kurios linko jo 
širdis. 

Londonas. Įprastinis triukšmas misterio ir misis Kaupervudų 
grįžimo proga. Berenisė iš gautų telegramų žino, kad Kaupervu- 
das grįžta, o jis trokšta tik vieno dalyko — taikos ir meilės su 
Berenise. 

Steinas labai džiaugėsi, kad Kaupervudas buvo išvykęs, nes 
per tą laiką jis šį tą nuveikė ne tik metro reikaluose — jam se- 
kėsi ir su Kaupervudo globotine. Iš tiesų Steinas buvo beveik 
įsimylėjęs. Po Berenisės vizito į Tregesolą, jis jau kelis kartus 
buvo apsilankęs Prajers-Kouve. Viltis teikė jam jėgų — jis keti- 
no ir toliau siekti tikslo. Yra galimybė laimėti! Berenisė gali pa- 
milti jį ir tapti jo žmona. Kaupervudas neturėtų prieštarauti to- 
kiam dalykui. Tatai padėtų ir jų bendriems reikalams. Žinoma, 
reikėtų sužinoti dar daugiau apie Berenisę ir jos tikruosius san- 
tykius su Kaupervudu. Iki šiolei jis dar nesistengė nieko pana- 
šaus daryti. Jei net ir pasirodytų, kad Berenisės praeitis ne tokia 
nepriekaištinga, ji vis vien nuostabiausia iš visų jo kada nors 
sutiktų moterų. Ir ji visai nesistengė vilioti jo — jis pats ją per- 
sekiojo. 

Tuo metu Berenisę džiugino ir baimino du dalykai: pirmiau- 
sia — Steinas atrodė labai susidomėjęs ja, o antra — po jos vi- 
zito Tregesole jis, be kita ko, pasiūlė jai su motina, o taip pat 
su abiem Kaupervudais, drauge paplaukyti jo jachta „Jola“, kol 
dar nesibaigė ruduo. Jie galėtų sustoti Kouze, kur tuo metu tik- 
Iiausiai būsiąs karalius Eduardas ir karalienė Aleksandra. Jis 
mielai pristatytų savo svečius jų didenybėms, nes ir karalius, ir 
karalienė yra seni jo tėvo bičiuliai. 

Išgirdusi apie Eiliną, Berenisė sustingo. Jei Eilina sutiks daly- 
vauti šioje išvykoje, tai Berenisė su motina negalės rodytis. Jei 
Eilina atsisakys dalyvauti, rėikės paaiškinti Steinui, kad tai koks 
nors atsitiktinumas. O jeigu plauks ji pati ir Kaupervudas, tai 
reikės kajp nors susitaikyti — jei ne iš tiesų, tai bent diploma- 
tiškai, 0 šito ji kaip tik tuo metu nenorėjo. Gi neplaukti su 
Kaupervudu arba išplaukti be jo — reikštų atstumti jį nuo sa- 
vęs. Ir tada vėl prasidėtų visokie pasiaiškinimai ir visokios per- 
mainos, kurios niekam neišeitų į naudą. 

Nors ir labai širdo ji ant Kaupervudo, vis vien negalėjo ką 
nors geitai nuspręsti. Kad ir kiek būtų svajojusi apie Steiną, 

buvo aiškų, kad be Kaupervudo geros valios ji neišsinarpliotų 
iš ją supančių aplinkybių painiavos. Supykęs jis galėtų ją be- 
matant sunaikinti. Tapęs abejingas, leistų tai padaryti Eilinai ar 
kam kitam. Taigi, pergalvojusi, viską, ji priėjo išvadą, kad jos 
jausmams, o taip pat pažiūroms į gyvenimą artimesnis yra Kau- 
pervudas, o ne Steinas. Šalia Kaupervudo ji jaučiasi tvirtesnė. 
Ir, apsvarsčiusi viską, ką galima buvo apsvarstyti dėl Steino, ji 
kuo aiškiausiai įsitikino, kad jis neprilygsta Kaupervudui nei 
energija, nei išradingumu, nei paprasta žmogiška pažiūra į gy- 
venimą. Ir ypač šios ypatybės, o ne kas nors kitas privertė ją 
suprasti, kad ji trokšta būti su Kaupervudu daugiau, negu su 
kuo nors kitu, nori girdėti jo balsą, stebėti jo judesius, jausti jo 
energiją ir, atrodo, tokį drąsų požiūrį į gyvenimą. Šalia jo ji 
jausdavosi daug tvirtesnė. Ką ji pati galėtų nuveikti, neatsirė- 
musi į jo tvirtą ranką? Štai kodėl ji nedavė jokių tvirtų atsa- 
kymų į Steino pasiūlymus, aiškindama, kad jos globėjas kartais 
būna keistai atkaklus ir nesukalbamas, todėl ji turinti palaukti 
ir atsakysianti į jo kvietimus tik tada, kai Kaupervudas grįš į 
Angliją. Tačiau ji su šypsena prisipažino Steinui, kad jo kvieti- 
mai ją labai džiugina. Jei Kaupervudas leis jai pačiai spręsti, 
tai tikriausiai viską galima bus sutvarkyti. 

Grįžęs į viešbutį, Kaupervudas rado Berenisės sveikinimą — 
linksmą, šiek tiek oficialų, tačiau be jokios užuominos apie ne- 
susipratimus. Bet jis buvo toks žmogus, kuris galėjo jausti ne tik 
besiartinančius sunkumus — jis puikiai suvokdavo, ką galvoja 
apie jį kiti, ir todėl jau žinojo jos priešišką nuotaiką. Iš tiesų, 
dar negrįžęs į Angliją, jis buvo neabejotinai įsitikinęs, kad Be- 
renisė žino apie jo romaną su Lorna. Jis jautė tatai tiesiog ti- 
zZiškai. Tas nujautimas privertė jį susikaupti ir budriai laukti 
bet kokio netikėtumo. Jis jau buvo nutaręs, kad nesistengs išsi- 
sukinėti, o verčiau prisitaikys prie Berenisės nuotaikos ir elge- 
sio. 

Ir štai rudens šalna nuspalvintas Prajers-Kouvas, nuraudę ir 
nuauksinti medžiai. Net vidudienį, kai jis atvyko, ant upės tįsojo 
miglos. Važiuodamas čia, jis vis aiškiau jautė, kiek puikių va- 
saros dienų būtų galėjęs praleisti su Berenise. Bet dabar reikia 
būti su ja tik atviram; reikia, kad ji dar kartą pajustų, koks jis 
iš tiesų yra. Šis metodas jau ne sykį kitais atvejais pasirodė la- 
bai tinkamas ir naudingas, todėl jis tikėjosi, kad ir dabar vis- 
kas bus gerai. Beje, ar Steinas negalėtų atsverti Lornos? Kalta 
ar nekalta buvo Berenisė, bet galima padaryti taip, kad ji irgi 
paabejotų, dėl savo padėties. 

Kai jis įvažiavo į kiemą, sodininkas Pigo nusilenkė jam iš už 
žalitvorės, kurią jis karpė. Aikštelėje prie Steino arklidžių ru- 
dens saulėje šildėsi arkliai, ir ten pat prie vartų du grumai valė 
pakinktus. Misis Karter atėjo per veją pasisveikinti su juo; ma- 
tyt, ji nieko nežinojo apie nesklandumus, keliančius nerimą 
Kaupervudui ir jos dukrai, nes šypsojosi plačiausiu šypsniu. Ji 

pasveikino jį taip džiugiai, kad Kaupervudas nusprendė, jog 
Berenisė tikriausiai nieko jai nesisakė. 

— Na, kaip sekasi? — šūktelėjo jis, pasitikdamas ją ir im- 
damas už rankos. 

Motina pasakė, kad Berenisė jaučiasi gerai, kaip ir visuomet, 
kad ji dabar skambina muzikos kambary. Iš tiesų pro langą buvo 
girdėti Rimskio-Korsakovo pjesė. 

Tuo momentu Kaupervudas pagalvojo, ką darytų tokiu atve- 
ju Eilina — jis pats turėtų jos ieškoti, prasidėtų nervingi pasi- 
aiškinimai... tačiau tuo momentu muzika nutilo, ir Berenisė pa- 
sirodė duryse kaip visuomet santūri ir besišypsanti. O, jis jau 
sugrįžo! Kaip malonu! Kaip jam sekėsi? Kaip pavyko kelionė? 
Ji labai džiaugiasi, jį Matydama. Jinai pribėgo prie jo, bet vis 
dėlto nepabučiavo, nors elgėsi taip, tarytum jos nuotaikos ne- 
būtų drumstęs nė mažiausias nemalonumas. Ji su didžiausiu en- 
tuziazmu pridūrė, kad jis atvyko kaip tik laiku pasigėrėti nuo- 
stabiais rudens peizažais; gamta darosi vis puikesnė. Valandėlei 
Kaupervudas pasidavė šiam žaidimui, vis galvodamas, kada gi 
pagaliau prasidės tikroji audra. Kadangi Berenisė ir toliau bu- 
vo kuo linksmiausia ir pakvietė jį kokteiliui į plaukiojantį na- 
melį, tai Kaupervudas pertraukė ją: 

— Pasivaikščiokime palei upę, Bevi, gerai? 

Jis paėmė ją po ranka ir nusivedė žemyn pavėsingu taku. 

— Bevi,— pradėjo jis, — pirmiausia aš turiu pasakyti tau vie- 
ną dalyką. 

Jis įsmeigė į ją aštrų, šaltą žvilgsnį. Ir ji tuojau pat pasikeitė. 

— Atleisk mane valandėlei, Frenkai, man reikia pasikalbėti 
su misis Evans... 

— Ne,— ryžtingai pasakė jis — neik, Bevi. Tai, ką aš turiu 
pasakyti, yra svarbiau, negu misis Evans ar kiti kokie reikalai. 
Aš noriu prisipažinti tau apie Lorną Meris. Tu tikriausiai žinai 
apie ją, bet aš vis vien noriu pasakyti. 

Jis kalbėjo, o ji netarė nieko, tik tyliai ir ramiai žengė greta. 

— Tu Žinai apie Lorną Meris? — paklausė jis. 

— Taip, žinau. Kažkas man atsiuntė iš Niujorko iškarpą ir 
kelias nuotraukas. Ji labai graži. 

Jis pastebėjo jos santūrų toną. Jokių priekaištų. Jokių klausi- 
mų. Tuo labiau reikia išaiškinti, ką ji iš tiesų galvoja. 

— Labai staigus posūkis po to, ką esu tau sakęs, Bevi, tiesa? 

— Taip, atrodo. Bet, tikiuosi, tu nesiruoši man sakyti, kad ap- 
gailestauji. 

Jos lūpų kampučiuose pasirodė vos vos pastebima pašaipa. 

— Ne, Bevi, aš noriu pasakyti tik tai, kas buvo, nieko dau- 
giau. Tada tu pati galėsi spręsti. Nori viską sužinoti? 

— Nelabai. Bet jei tu tikrai nori pasakoti — pasakok. Man 
atrodo, kad suprantu, kaip tai įvyko. 

— Bevi! — sušuko jis, sustodamas ir žiūrėdamas į ją su nuo- 
staba, kupinas tikro susižavėjimo.— Mes negalime... bent jau 

aš negaliu šitaip kalbėtis. Ką tu begalvotum, aš noriu tau papa- 
sakoti- viską vien tik todėl, kad tu turi žinoti, kaip karštai aš ta- 
ve tebemyliu. Galbūt tai skamba neįtikimai ir nepanašu į tei- 
sybę po to, kas įvyko per visą laiką, kurį mes nesimatėme, bet 
aš tikiuosi, kad tu pripažinsi, jog tai tiesa. Tu žinai, ir aš ži- 
nau, kad žmogus turi tokių vertybių, kurios nesiriboja grožiu 
tai jų nuomonės visada skirsis — čia įtaką daro ir charakteris, 
ir abipusis supratimas, ir visiškas sielų bei idealų sutapimas, 
T... 
Jis stabtelėjo, nes ji pertraukė jį lėdiniu balsu: 

— Tikrai? Ir tatai taip svarbu, kad gali pasikeisti žmogaus el- 
gesys, nebelikti nei ištikimybės, nei pastovumo? 

Giliai jos akyse blykstelėjusi liepsna įspėjo Kaupervudą, kad 
prieš ją išsisukinėti neverta. 

— Pakankamai svarbu, Bevi. Štai aš esu čia, tiesa? O prieš 
dešimt dienų Niujorke... 

Berenisė pertraukė jį: 

— Taip, aš žinau. Tu smagiai praleidai su ja vasarą, o pas- 
kui palikai. Per tą laiką ji nusibodo tau. O dabar vėl Londonas, 
planuoji atitaisyti savo reputaciją...— Jos dailios lūpos panie- 
kinančiai persikreipė.— Iš tiesų gi, Frenkai, tau visai nereikia 
man visko aiškinti. Tu žinai, aš labai panaši į tave. Aš galėčiau 
aiškintis taip pat sumaniai, kaip ir tu. Bet aš tau dėkinga už 
daugelį dalykų ir, norėdama daug ką išsaugoti, galbūt sutinku 
daryti kai kurias aukas, todėl turiu būti daug atsargesnė, negu 
tu, daug daug atsargesnė. Kitaip... 

Ji nutilo ir pažiūrėjo į jį, o jis pasijuto, lyg būtų gavęs ant- 
ausį. 

— Bet, Berenise, aš palikau ją. Aš grįžau pas tave. Aš galiu 
ir pasiaiškinti, galiu ir nutylėti — kaip tu nori. Bet aš noriu susi- 
taikyti su tavim, noriu, kad atleistum man, noriu būti su tavim, 
su tavim viena. Tu nepatikėsi, bet aš prižadu, kad nieko pana- 
šaus daugiau nebebus. Negi tu nejauti? Argi tu nepadėsi man 
vėl susigrąžinti tuos atvirus ir teisingus santykius? Pagalvok, 
kaip mes reikalingi vienas kitam! Aš galiu padėti tau ir būtinai 
padėsiu, nepaisant to, ar tu norėsi skirtis su manim, ar ne! Ne- 
jaugi tu netiki, Bevi? 

Jie stovėjo žalioje vejoje prie Temzės, po senais medžiais; 
tolumoj matėsi žemi nendriniai kaimo pirkių stogai, iš kaminų 
vingiavo mėlyni dūmeliai. Aplink buvo tokia ramybė. Bėt jis 
dabar galvojo tik apie tai, kad Berenisė neketino atleisti jam, 
nors laikėsi kuo ramiausiai ir visai nesiruošė kelti skandalo. Ir 
tuo pat metu jis nenoromis lygino ją su kitomis moterimis, ypač 
su Eilina — kaip elgiasi jos panašiais atvejais. O ši moteris ne- 
niršta, neverkia, nesibara. Tačiau kartu jis pagalvojo, ir pirmą 
sykį gyvenime, kad tikrai mylinti, giliai mylinti moteris turėtų 

niršti, verkti, bartis, nors tai jai ir nenaudinga, 0 mylimasis 
galų gale vis vien atleis jai! 

Antra vertus, jo ir Berenisės meilė buvo tokia ypatinga, kad 
suteikė jam tai, ko negalima nei sunaikinti, nei sumenkinti. Ži- 
noma, jis kaltas, kad toji meilė dabar apibluko. Ir jis vėl tuojau 
pat tapo įžvalgiuoju, apdairiuoju, išradinguoju ir energinguoju 
Kaupervudu, kokiu būdavo finansiniuose posėdžiuose ir dery- 
bose. 

— Paklausyk manęs, Bevi! — griežtai tarė jis.— Maždaug bir- 
želio dvidešimtą aš nuvažiavau į Baltimorę su reikalais... 

Jis papasakojo jai viską tiksliai, kaip buvo. Kaip grįžo vidur- 
naktį į savo kambarį. Kaip Lorna pasibeldė. Viską. Jis atvirai pa- 
sipasakojo, kaip: susižavėjo ja, kaip ir kur buvojo su ja, kaip 
tatai komentavo spauda. Jis pabrėžtinai teisinosi tuo, kad Lorna, 
kaip ir Berenisė, sužavėjo jį staiga. Jis neketino būti neištikimas. 
Kažkas jį tiesiog apkerėjo, ir jis, norėdamas kuo geriau viską iš- 
aiškinti, išdėstė jai savo teoriją, kurią buvo susikūręs, pasirem- 
damas savo praeities patyrimu panašiuose dalykuose: fizinis po- 
traukis gali būti toks stiprus, kad užtemdo net protą ir valią. 
Taip ir jam atsitiko — tas potraukis suardė visus jo planus, su- 
griovė visus pasiryžimus. 

— Atvirai kalbant, — pridūrė jis,— turbūt vienintelis būdas 
išvengti tokių paslydimų, tai saugotis net mažiausio kontakto 
su patrauklia moterim. O tai, žinoma, ne visada įmanoma. 

— Žinoma,— pasakė Berenisė. 

— Ir žinai, — ryžtingai tęsė jis toliau, — jeigu jau sykį Žžmo- 
gus susiduria su tokia asmenybe, kaip Lorna Meris, tai jis turi 
būti tikras šventuolis, kad nesusigundytų. O aš gi anaiptol nesu 
toks šventas. 

— Taip, — pasakė Berenisė— Aš sutinku su tavim. Ji labai 
patraukli. Bet kaip man elgtis su kitais vyrais? Ar tu sutinki 
duoti man tas pačias privilegijas? 

Ji klausiamai pažvelgė į jį, o jis irgi įdėmiai žiūrėjo į jos 
akis. 

— Teoretiškai, taip, — atsakė jis.— Kadangi aš myliu tave, pa- 
kęsčiau tai tol, kol ištverčiau, kol būtų verta kentėti. O paskui 
greičiausiai palikčiau tave, kaip ir tu mane paliktum, jei nemy- 
lėtum tiek, kad trokštum būti su manim. Bet dabar aš noriu ži- 
noti, brangioji, ar tu, viską žinodama, tebemyli mane? Tai labai 
svarbu, nes ąš labai myliu tave. 

— Frenkai, tu klausi to, į ką aš tau šiuo metu negaliu tei- 
singai atsakyti, nes aš nežinau. 

— Bet tu supranti, — spyrėsi jis, — aš visai pamiršau ją, prie- 
šingu atveju, nebūčiau dabar čia. Aš sakau tau ne teisindamasis, 
bet todėl, kad taip yra iš tiesų. 

— Kitaip tariant, — pasakė Berenisė,— ji neatplaukė tuo pačiu 
laiku. 

— Ji visą žiemą šoks Niujorke. Kiekvienas Amerikos laik- 
raštis tau patvirtins tatai. Patikėk, Berenise, kad mano meilė tau 
ne tik gilesnė, bet ir kilnesnė. Tu man reikalinga, Bevi. Mes esa- 
me du protai ir du charakteriai, kurie mąstome ir veikiame vie- 
nodai. Stai kodėl aš grįžau ir noriu čia pasilikti. Tasai nuotykis 
neturi jokios reikšmės. Aš visą laiką tai jaučiau. Kai tu lioveisi 
rašiusi, aš supratau, kaip mažai man terūpi Lorna. Štai ir viskas, 
ką aš turėjau pasakyti. Na, kaip, Bevi? 

Besileidžiančiose sutemose jis glaudėsi arčiau ir arčiau prie 
Berenisės. Paskui apkabino ją, prispaudė savo lūpas prie jos lū- 
pų ir tvirtai laikė ją glėbyje. Ir ji suprato, kad pasiduoda jam — 
pasiduoda protu ir širdimi. Bet tuo pat metu pajuto, kad turi 
viską jam pasakyti. 

— Taip, aš myliu tave, Frenkai. Bet ir aš tau tik įgeidis. Kai 
jis praeis. .. kai jis praeis. .. 

Jie užsimiršo vienas kito glėbyje, leisdami tuo momentu geis- 
mui, goslumui užgesinti menką žiburėlį, vadinamą žmogaus pro- 
tu, ir nugalėti tą neprotaujančią jėgą — žmogiškąją valią. 

Vėliau, tą pirmąją naktį, Berenisės miegamajame Kaupervu- 
das toliau įrodinėjo tai, kad protingiausia būtų ir ateityje vai- 
dinti savo vaidmenis — ji globotinė, o jis globėjas. 

— Matai, Bevi,— pasakė jis— Taip jau įprato žiūrėti į mus 
Steinas ir kiti. 

— Tu nori ištirti, ar aš neketinu palikti tave? — paklausė ji. 

— Taip, tokia mintis tau galėjo ateiti į galvą. Tasai Steinas 
gali duoti tau viską, ko tik tu panorėtum. 

Jis sėdėjo ant jos lovos krašto. Į kambarį, pro uždarytas lan- 
gines, vos vos skverbėsi mėnesiena. Berenisė sėdėjo lovoje, atsi- 
rėmusi į pagalves, ir rūkė cigaretę. 

— Tu gali duoti daugiau,— pasakė ji. — jei iš tiesų panorė- 
tum. Ir jeigu nori žinoti, aš dabar tegalvoju vien apie tą daly- 
ką, kurį pats man primetei. Tarp mūsų buvo susitarimas, bet tu 
jį sulaužei. Ko tu tikiesi iš manes tokiu atveju? Kad duočiau tau 
laisvę ir nieko nereikalaučiau sau? 

— Aš nereikalauju nieko, kas tau galėtų būti nemalonu ar 
skaudu.— Jo balsas buvo tvirtas.— Jei tu domiesi Steinu, tai aš 
tiesiog siūlau ir toliau būti tau globotine, o man globėju bent 
tol, kol susikursi sau naują padėtį. Iš vienos pusės, — pridūrė jis, 
ir tai buvo tiesa,— man būtų malonu matyti, kad tu taptumei to- 
kio Žmogaus, kaip Steinas, žmona. Antra vertus, yra planas, mū- 
sų abiejų sumanytas, ir jei tavęs, Bevi, nebus, tai sakau tau at- 
virai, kad mažai jis mane bedomins. Galbūt ir vykdysiu jį to- 
liau, 0 gal ir mesiu. Viskas priklausys nuo mano nuotaikos. Aš 
žinau, tu galvoji, kad po tos istorijos su Lorna Meris lengvai 

galiu susirasti visokių malonumų. Bet man atrodo kitaip. Lorna 
buvo paprasčiausias nuotykis, tik laikina, neapgalvota aistra, 
kaip jau sakiau tau. Jei tu būtum važiavus su manim į Niujor- 
ką, to niekad nebūtų atsitikę. O jeigu jau atsitiko, tai man at- 
rodo, kad mums reikia protingai susitarti. Ir tu turi tarsi savo 
žodį. 

Jis pakilo ir nuėjo ieškoti cigaro. 

Klausimas buvo labai tiesus, ir Berenisė nežinojo, ką daryti. 
Kaupervudas buvo jai labai brangus — jo planai, jo sėkmė bu- 
vo jai beveik svarbesni, negu jos pačios reikalai. Tačiau reikia 
pagalvoti ir apie savo pačios gyvenimą, savo ateitį. Kažin ar 
jinai beturės jį, sulaukusi trisdešimt penkerių ar keturiasdešim- 
ties metų? Ji tylėdama gulėjo ir galvojo, o Kaupervudas laukė. 
Paskui ji atsakė, nors jos širdyje buvo neramu. Taip, iš jos pusės 
viskas bus, kaip buvę, taip, viskas, bent jau šiuo metu. O to- 
liau ką gali pasakyti? Nei jis, nei ji nežino, kaip toliau klos- 
tysis jo veikla, kokie bus nauji sumanymai. 

— Nėra kito tokio, kaip tu, Frenkai,— pasakė ji — bent jau 
man nėra. Žinoma, lordas Steinas man patinka, bet aš dar taip 
mažai jį pažįstu. Nesąmonė net galvoti apie tai. Ir vis dėlto jis 
įdomus, iš tiesų žavingas. Ir jeigu tu ketini gyventi su manim 
tik probėgomis, tai, man atrodo, gana nepraktiška ignoruoti jį, 
turint galvoj, kad jis gali iš tiesų mane vesti. O pasitikėti ta- 
vim — apie tai nėra ko galvoti. Žinoma, aš galiu pasilikti su ta- 
vim ir kaip įmanydama padėti tau pasiekti viską, ką mes buvo- 
me sugalvoję. Bet ir tuo atveju aš pasikliauju vien tiktai savim. 
Aš dovanosiu tau savo jaunystę, savo idealus, savo jėgas ir savo 
meilę, ir nieko už tai nesitikiu iš tavęs. 

— Bevi! — sušuko jis, pritrenktas jos teisingų samprotavi- 
mų.— Tai netiesa! 

— Na, tai įrodyk, kad klystu. Sakysim, aš palikčiau. viską 
kaip buvo, ir tikriausiai paliksiu, bet kas toliau? 

— Taip,— pasakė Kaupervudas, atsisėdęs į kėdę šalia lovos, — 
prisipažįstu, tavo klausimas labai rimtas. Aš daug vyresnis už 
tave, ir tu, toliau gyvendama su manim, rizikuoji, kad visuome- 
nė, viską sužinojusi, pasmerks tave. To negalima paneigti. Aš 
tau galiu palikti beveik tik vieną dalyką — pinigų. Ir nepaisant 
to, ką mes šiąnakt nutarsime, aš pasiruošęs viską nedelsiant su- 
tvarkyti. Aš paliksiu tau tiek pinigų, kad tu, protingai juos eik- 
vodama, prabangiai gyvensi iki pat savo amžiaus pabaigos. 

— O, aš žinau, — pasakė Berenisė.— Niekas nepaneigs, kad tu 
esi dosnumo įsikūnijimas tiems, kurie tau rūpi. Bet man neramu 
dėl to, kad tu manęs nemyli. Ir man, be jokios abejonės, reikės 
gyventi ne tik be meilės, bet ir brangiai sumokėti už savo mei- 
lę vėliau. | 

— Patikėk, Bevi, aš suprantu tavo nerimą, tikrai suprantu. 
Aš visai nesiruošiu prašyti, kad padarytum dėl manęs daugiau, 
negu tau pačiai atrodytų reikalinga. Tu turi elgtis taip, kaip 

atrodo geriausia tau pačiai. Bet prižadu tau, brangioji, kad pasi- 
stengsiu būti tau ištikimas, jei gyvensi su manim. Ir jei tu kada 
nors pajusi, kad reikia palikti mane ir ištekėti už ko nors, aš 
prižadu netrukdyti. Štai ir viskas. Aš jau sakiau, kad labai my- 
liu tave, Bevi. Tu žinai tai. Tu ne tik mano mylimoji — tu man 
tarytum nuosavas vaikas. 

— Frenkai! — jinai pasišaukė jį prie savęs.— Tu žinai, kad 
aš negaliu tavęs palikti. Tai neįmanoma, bent mano siela su ta- 
vim visada, 

— Bevi, brangioji mergaite! — Jis apkabino ją.— Kaip nuosta- 
bu, kad tu vėl su manim! 

— Bet vieną dalyką mes turime aptarti, Frenkai,— prabilo 
ji, ramiai lygindama ištaršytus plaukus,— tai kvietimą paplau- 
kioti jachta. Ką darysime? 

— Aš dar nežinau, brangioji, bet jeigu jau Steinas taip labai 
susidomėjęs tavim, tai tikiuosi, kad jis nebus labai priešiškas ir 
man. 

— Nenaudėli! — sušuko juokdamasi Berenisė.— Ar buvo ka- 
da nors pasaulyje toks užkietėjęs niekšas. .. 

— Ne, aš tik savanaudiškas jaunas biznierius iš Amerikos, 
besiskinąs kelią finansinėse Anglijos džiunglėse! Rytoj mes apie 
tai pakalbėsime. O dabar aš noriu galvoti apie tave, vien apie 
tave... 

Kaupervudas, kaip prityręs šachmatininkas, ketino pergud- 
rauti visus, kurie dėl grynai nacionalinio prestižo ir, be abejo, 
kitais savanaudiškais interesais stojo prieš jį ir jo planus dėl 
metro. Jis sumanė platų ir išsamų planą, kurį tikėjosi įgyven- 
dinti. 

Pirmiausia, prie veikiančios Čering-Kroso linijos turi būti pri- 
jungtas veikiantis centrinis žiedas, susidedantis iš Rajoninio ir 
Metropoliteno ruožų, kur dabar šeimininkavo nepraktiška, nuo- 
lat besivaidijanti publika. Jei viskas klosis gerai, tai jis, Steinas 
ir Džonsonas, bet iš esmės, jis pats, taps padėties viešpačiais. 

Toliau. Sėkmingai ėmus kontroliuoti Rajoninį ir Metropolite- 
no ruožus, prie kurių jis, jei tatai bus reikalinga, prijungs savąją 
Metro tiesimo bendrovę, ateis laikas organizuoti Jungtinę metro 
bendrovę, kuri kontroliuos visa kita. 

Tarp kitko, slapta nuo savo bendrininkų, Kaupervudas pasi- 
siūlė Ebingtonui Skarui pirkti iš jo koncesiją Beiker-strito — Va- 
terlo linijos tiesimui, o taip pat nutarė įsigyti Bromtono—-Pika- 
dilio ruožą, nes jis sužinojo, kad šios linijos būklė panaši, kaip 
ir Čering-Kroso; kartu, žinoma, jis nusprendė perimti iš tam tik- 
Ių asmenų ir kitas linijas bei jų projektus. 

Jis jautė, kad, visa tai turėdamas, galės organizuoti  visuo- 
tinę Londono metro bendrovę, kuriai atitektų Jungtinės metro 

bendrovės nuosavybė, o taip pat leidimai statybai ir jau esančios 
linijos, jo įsigytos,— taip bus sudaryta vieninga metro sistema, 
o jis, turėdamas tokį turtą, galės suimti į kontrolę į savo rankas. 
Ir jeigu kartais jam nepavyktų užimti šios neapsakomai turtin- 
gos įmonės valdybos pirmininko postą, jis vis vien bus pripažin- 
tas neoficialiu visų reikalų tvarkytoju. Be to, jei nepavyks pa- 
skirti valdybos nariais savų žmonių, jis sutvarkys taip, kad tie, 
kuriems bus patikėta kontrolė, negalėtų padaryti jokių nuostolių. 

Toliau, jei viskas gerai klostysis, jis ramiausiai išparduos sa- 
vo nuosavybę su didžiausiu pelnu, o tada tegu bendrovė sau 
verčiasi, kaip išmanydama. Jis pagarsės ne tik kaip organiza- 
torius, bet ir kaip statytojas, davęs Londonui modernią ir didelę 
metro sistemą, kuri visam laikui išlaikys jo genijaus žymę, kaip 
ir centrinė Čikagos tramvajų kilpa. O paskui, turėdamas tiek ka- 
pitalo, jis galės papildyti savąją meno galeriją, steigti labda- 
ringas įstaigas, pastatyti ligoninę, apie kurią jau seniai galvojo, 
o taip pat palikti visiems, kuriems jautėsi esąs skolingas, gana 
stambias sumas pinigų. Tokios viliojančios svajonės! Keleri me- 
tai — penkeri ar daugiausia šešeri — energingo darbo, ir visi 
sumanymai bus įvykdyti. 

Bet nupasakoti visus Kaupervudo žygius — ką jis galvojo ir 
ką veikė, siekdamas įgyvendinti savo planus, — lygiai tiek pat 
sunku, kiek pastebėti ir perprasti fokusininko pokštus. Pirmiau- 
sia, žinoma, buvo derybos su Džonsonu ir Steinu. Susitikęs Džon- 
soną tuoj po susitaikymo su Berenise, jis dar labiau, negu anks- 
čiau, panoro bendradarbiauti su juo. Džonsonas pareiškė, kad 
jie abu su Steinu labai daug galvojo apie viską, kol Kaupervu- 
das buvo Amerikoje, bet jis norįs pranešti jų nuomonę paties 
Steino akivaizdoje. 

Todėl labai greitai jie susitiko Berkli-skvero namuose, kur at- 
mosfera pasirodė Kaupervudui ne tiek komercinė, kiek draugiš- 
ka. Džonsonas kažkur užtruko ir, Kaupervudui atvažiavus, jo dar 
nebuvo. Jis bematant pastebėjo, kad Steinas smagiai nusiteikęs. 
Steinas klausinėjo apie padėtį Jungtinėse Valstijose, ką žadą 
rinkimai, ar jam patinkąs Londonas, kaip laikosi jo globotinė 
mis Fleming? Ir jos motina? Gal Kaupervudas jau žino, kad jis 
dažnai lankydavosi Prajers-Kouve? Iš tiesų, kokios jos puikios, 
motina ir duktė! Čia Steinas tyčia nutilo, stebėdamas Kauper- 
vudo veidą. Bet Kaupervudas sutiko iššūkį pasiruošęs. 

— Jus, be abejo, domina mūsų giminystės ryšiai, — paslaugiai 
paaiškino jis.— Misis Karter aš pažįstu jau daug metų. Ji buvo 
ištekėjusi už tolimo mano giminaičio, kuris paskyrė mane savo 
valios vykdytoju ir globėju in loco papentis!. Aš, žinoma, la- 
bai prisirišau prie Berenisės. Ji tokia puiki mergaitė. 

— Puiki, pripažįstu,— pasakė Steinas.— Labai džiugu, kad 
Prajers-Kouvas patinka misis Karter ir jos dukteriai. 


|! Tėvo vietoj (Iot.). 

— Taip, jos tikrai surado idealią sodybą. Ji iš tiesų labai 
graži. 

Laimei, šį asmeninį pokalbį pertraukė atvykęs Džonsonas. 
Skubiai įžengęs į kambarį ir atsiprašęs, kad jį sulaikę neatidė- 
liotini reikalai, jis pasiteiravo, kaip laikosi Kaupervudas. Paskui, 
nutaisęs viskam pasiruošusio žmogaus miną, trumpai ir aiškiai 
papasakojo, kas jau yra padaryta ir kaip atrodo reikalai dabar. 
Jis pareiškė, kad Kaupervudo ketinimas įsiveržti į Londono met- 
IO sritį sukėlė neabejotiną furorą. Abiejų senųjų žiedinių linijų 
kompanijų valdybos ir akcininkai, su retomis išimtimis, nusiteikę 
priešiškai. 

— Atrodo, kad jie nori pasinaudoti jūsų sumanymais, miste- 
Ii Kaupervudai,— pasakė jis— ir patys juos įgyvendinti. Tik 
jiems kliudo vienintelis dalykas — jie patys nesutaria tarpusa- 
vy, ir, Žinoma,— pridūrė jis mMirktelėjęs,— juos truputį gąsdina 
sumos, kurias reikės investuoti į tą dalyką. Patys nenorėdami 
daryti išlaidų, jie nežino, iš kur gauti pinigų. 

— Žinoma, žinoma,— pareiškė Kaupervudas,— todėl mes ir 
negalime delsti, nes tai mums brangiai kainuos. Jei mes energin- 
gai sieksime užsibrėžto tikslo, mūsų išlaidos nebus labai jau di- 
delės. O jei delsime ir daug svarstysime, tai visokie spekulian- 
tai ir kombinatoriai pasistengs susigraibyti kiek įmanydami dau- 
giau akcijų bei koncesijų ir pakelti jų kursą. Todėl svarbiausias 
dalykas mums — kuo greičiau tarpusavy susitarti. 

— Taigi, kiek aš suprantu, — pritardamas tarė Steinas, — jūs 
siūlote Džonsonui ir man veikti bendram labui Rajoninio, o taip 
pat Metropoliteno ruožo valdybose, ir, be to, supirkti ar išgau- 
ti kokiu nors susitarimu, kurį jūs kontroliuosite, penkiasdešimt 
vieną procentą Rajoninio ir Metropoliteno ruožo akcijų, arba 
net abiejų. 

— Teisingai!— pasakė Kaupervudas. 

— Ir už tai jūs garantuojate penkis procentus pelno šimtui 
metų arba visam laikui. 

— Teisingai! 

— Ir dar priedo perleidžiate mažiausiai dešimt procentų pri- 
vilegijuotų Čering-Kroso akcijų, o taip pat dešimt procentų ak- 
Cijų iš bet kurios pagalbinės bendrovės, kurią jūs ar jūsų bend- 
rovė panorės organizuoti ir paskui prijungti prie pagrindinės, už 
kainą, kuri sudarys aštuonis procentus jų nominalinės vertės. 

— Teisingai! 

— Kai bendrovė bus galutinai suorganizuota, ji pirmiausia 
turės išmokėti procentus pagal šias akcijas. 

— Taip aš ir siūliau,— pasakė Kaupervudas. 

— Mano nuomone, viskas tvarkoje,— pasakė Steinas, žiūrė- 
damas į Džonsoną, kuris savo ruožtu žvelgė į jį. 

— Trumpai tariant, — paaiškino Džonsonas Kaupervudui,— 
kai mes atliksime savo uždavinį, jūs privalėsite rekonstruoti ir 
aprūpinti moderniausiais įrengimais abi senas linijas bei tas nau- 

jas, kurias jums pavyks paimti į savo rankas, ir ipotekuosite visą 
turtą taip, kad būtų garantuotai .apmokami procentai pagal jau 
esamas Rajoninio ir Metropoliteno ruožų akcijas, o taip pat nau- 
jų ir pagalbinių bendrovių akcijas, kurias mes panorėsime pirkti 
ton pačion susitarton dešimties procentų sąskaiton po aštuonis 
procentus jų nominalinės vertės. 

— Aš taip manau. 

Ir vėl Džonsonas susižvalgė su Steinu. 

— Na, tai, — pagaliau tarė Steinas, — nors mūsų laukia daug 
sunkumų, aš pasižadu atlikti savo pareigą kaip galėdamas grei- 
čiau ir kaip įmanydamas geriau. | 

— Ir aš, — pasakė Džonsonas,— mielai dirbsiu ranka rankon 
su lordu Steinu ir padarysiu viską, kad mūsų sumanymas būtų 
sėkmingai įgyvendintas. 

— Gerai, džentelmenai, — pakildamas tarė Kaupervudas.— 
Aš ne tik džiaugiuosi, bet laikau didžia sau garbe, kad jūs mane 
supratote. Norėdamas įrodyti, kad mano ketinimai dori, kviečiu 
misterį Džonsoną — žinoma, jei jūs abu sutinkate — būti mano 
juriskonsultu ir paruošti visus dokumentus, reikalingus mūsų su- 
sitarimui patvirtinti. O kai ateis laikas, — pridūrė jis šyptelėjęs, — 
man bus labai malonu matyti jus valdybos narių postuose. 

— Tatai nuspręs laikas ir aplinkybės, — pasakė Steinas.— Ti- 
kėkimės, kad viskas išeis mūsų naudai. 

— Aš su mielu noru pasitarnausiu jums abiem, kiek įsteng- 
damas, — pridūrė Džonsonas. 

Visi trys puikiai jautė, kokį pretenzingą toną įgavo tie abi- 
pusiai pagyrimai, bet šią nuotaiką greit išsklaidė Steinas, atsi- 
sveikinimui pasiūlęs išgerti po stiklelį seno konjako, kurio dė- 
žę — nieko apie tai neužsimindamas,— jis jau buvo nusiuntęs į 
Kaupervudo kambarius „Cecilijos“ viešbutyje. 

Vienas nemaloniausių dalykų, su kuriuo susidūrė Kaupervu- 
das tolesnėse derybose, kaip jam tada atrodė, buvo tai, kad vi- 
čius, o anglus. Pirmąja auka tapo ištikimasis Sipensas; tatai jis 
nepaprastai pergyveno, nes buvo jau pamėgęs Londoną. Jis buvo 
įsitikinęs, kad jo šefą visada lydi tik sėkmė, ir tikėjosi sušvytėti 
šalia jo. Ir dar daugiau — jis labai norėjo parungtyniauti savo 
sugebėjimais ir energija su tais pasipūtusiais ir išpuikusiais ang- 
lais, kurie, švenčiausiu jo įsitikinimu, nieko neišmanė transporto 
reikaluose. Norėdamas kuo labiau sušvelninti smūgį, Kaupervu- 
das pavedė jam tvarkyti finansinius savo reikalus Čikagoje. 

Viena iš priemonių, kuriomis Kaupervudas pritraukdavo ka- 
pitalą, buvo pagalbinių akcinių bendrovių steigimas — tokių 
bendrovių, kurios duodavo pakankamai lėšų supirkti kitų bend- 

rovių akcijas ir tuo būdu įsigyti tų bendrovių kontrolinius pa- 
ketus. Tam tikslui jis suorganizavo Metro tiesimo bendrovę, ku- 
riai vadovavo fiktyvi valdyba su pirmininku ir kurios visi rėmė- 
jai gaudavo steigimo akcijas. Džonsonas buvo kompanijos pati- 
kėtinis bei patarėjas su trijų tūkstančių svarų sterlingų metine 
alga. Jis paruošė slaptą susitarimą — kurį tačiau atidžiai peržiū- 
rėjo Kaupervudo įgaliotiniai — pasirašytą Džonsono, Steino ir 
Kaupervudo, kuriame buvo pažymėta, kad priklausančios jiems 
Rajoninio ir Metropoliteno ruožų akcijos, o taip pat jų jau tu- 
rimos ir ateityje įsigysimos akcijos, turi būti laikomos vienu 
paketu, oficialiai sprendžiant klausimą dėl Rajoninio ir Metro- 
politeno ruožų pardavimo naujai bendrovei, kuri vėliau bus or- 
ganizuota. Ir šioje naujoje bendrovėje jie turėjo gauti po tris 
naujai išleistas akcijas už kiekvieną seną. 

Dabar Džonsonui teko tikrai sunkus uždavinys — bėginėti šen 
bei ten, bemedžiojant Rajoninės ir Metropoliteno linijų akcijas, 
kurios buvo išsklaidytos nedideliais paketais pas daugelį akci- 
ninkų. Kaupervudas jam įsakė supirkti jų už penkis šimtus tūks- 
tančių svarų sterlingų, tačiau skirtingomis pavardėmis. Jis taip 
pat turėjo pakalbėti su senaisiais valdybų nariais, papasakoti 
apie Kaupervudą ir sužavėti juos jo siūlomais planais. Steinas 
irgi turėjo supirkti kiek galėdamas daugiau šių senųjų bendro- 
vių akcijų ir balsuoti drauge su Kaupervudu visais klausimais, 
liečiančiais šį naują sumanymą, o taip pat asmenine įtaka pa- 
lenkti savo pusėn visus reikiamus asmenis, kuriuos tik pažinojo. 

Šitaip pasidarbavus, Kaupervudą lyg griūtis užgriuvo inves- 
tuotojai. Daugybė Amerikos, o taip pat Anglijos finansininkų, 
suprasdami, kiek pelno gali duoti Kaupervudo kaupiamas tur- 
tas, bandė gauti koncesijų, tačiau tuo metu įsigyti jas jau buvo 
labai sunku. Jų tarpe buvo ir Stenfordas Dreikas, taip pat Ame- 
rikos finansininkas; jis kreipėsi į parlamentą, prašydamas kon- 
cesijų linijoms, kurios, jas nutiesus, eitų gana ilgą tarpą lygia- 
grečiai su Kaupervudo linijomis ir tose vietose, be abejo, suma- 
žintų pajamas. 


Kaupervudas susirūpino ne juokais — dabar reikės atlaikyti 
anglų opoziciją prieš abu amerikiečius, nes anglai nenorėjo, kad 
į šią sritį įsibrautų bet koks amerikietis — ar tai būtų misteris 


Dreikas, ar misteris Kaupervudas, Ir štai abi pusės pradėjo įpras- 
tą tokiais atvejais juridinę kovą. Kiekvienas stengėsi iškelti aikš- 
tėn savo priešininko padarytas klaidas ir sumenkinti reikšmę tų 
darbų, kuriuos varžovas buvo pasišovęs nuveikti. 

Kaupervudas, pavyzdžiui, įrodinėjo, kad Dreiko numatytoji 
linija, nors ir eis per kai kuriuos tankiai apgyventus rajonus, tu- 
rės būti nutiesta ir per tuščius laukus net dešimtį mylių, kol pa- 
sieks kitas pelno duodančias vietas. Jis taip pat nurodė, kad 
Dreikas statys vienerių bėgių liniją tuneliuose, gi jo, Kaupervu- 
do, sistema bus ištisai dviejų bėgių. Atsakydami į tai, Dreiko 
šalininkai pareiškė, kad Kaupervudo linijos eis po Temzės kran- 

tine, o jų — po Strendu bei po kitomis judriomis gatvėmis, ir 
kad misterio Kaupervudo linijos yra nuošaly nuo prekybinių gat- 
vių, 0 jų linija atgabens žmones tiesiai į parduotuves. Tačiau 
Kaupervudas taip pat žinojo, kad lygiagrečios linijos bus žalin- 
gos abiem pusėm ir neapsimokės. Jis žinojo, kad jo linija gerokai 
nukentės, jei Dreiko pusei pavyks gauti koncesijas savo siste- 
mai, nežiūrint į tai, kaip toliau jiems seksis. Žinoma, tuo laiku 
jis šitai nutylėjo, tačiau viešai pareiškė nesuprantąs, kodėl Drei- 
ko firmai prireikė leistis į tokią avantiūrą, ir tepridūrė tikįs, kad 
dėl šios klaidos kaltas ne tiek pats misteris Dreikas, kiek jo fir- 
mos filialas Londone. Toliau jis pareiškė, kad misteris Dreikas 
neeilinis Žmogus ir, be abejonės, išnagrinėjęs esamą padėtį, at- 
sisakys investuoti savo kapitalą. 

Tačiau, nepaisant viso šio gražbyliavimo, misterio Dreiko pa- 
tikėtiniai pateikė parlamentui paraišką koncesijai gauti, o miste- 
Iio Kaupervudo patikėtiniai įteikė savąją paraišką dėl Kauper- 
vudo numatytų linijų tiesimo. Viskas baigėsi tuo, kad parlamen- 
tas atidėjo abiejų paraiškų svarstymą iki lapkričio mėnesio, ne- 
patenkinęs nė vienos pusės. Tačiau šis uždelsimas žadėjo Kau- 
pervudui pergalę, — ruošdamas visuotinę metro sistemą, jis bu- 
vo nužengęs daug toliau už savo varžovą. Sklido net gandai, 
kad jis pasakęs, jog neįdomu esą siekti kokio nors tikslo, jei 
nėra su kuo pasivaržyti, o kadangi meilėj ir kare galima griebtis 
visokių gudrybių, tai jis pasiryžęs tęsti su Dreiku žūtbūtinę 
kovą. 

Tačiau būtinybė susikibti su Kaupervudu tik paskatino Drei- 
ką nenuleisti rankų. Turėdamas milžinišką kapitalą, jis pasiūlė 
Kaupervudui penkis milijonus dolerių už tai, kad tasai leistų 
naudotis Kaupervudui priklausančia Pikadilio aikštės stotimi, ku- 
Ii bus reikalinga Dreiko metro sistemai. Jis taip pat pasiūlė 
Kaupervudui pustrečio milijono dolerių už tai, kad šis atšauktų 
visą armiją savo juristų, pasiruošusių visokiais būdais trukdyti 
Dreiko paraišką parlamentui dėl leidimo statyti jo numatytas 
linijas. Žinoma, Kaupervudas nepriėmė šių pasiūlymų. 

Tuo metu egzistavo dar Jungtinė Londono bendrovė, kuri ke- 
tino tiesti liniją nuo Haid-Park-Kornerio iki Šeferds-Bušo; preli- 
minarinės derybos dėl šios linijos jau buvo baigtos. Bendrovės 
atstovai, nuėję pas Dreiką, pasiūlė sujungti savo linijas su jo 
ir prašyti koncesijos iš miesto savivaldybės. Jie taip pat siūlė 
Dreikui, jei linijos bus nutiestos, valdyti jas kaip vieną sistemą. 
Dreikas atsisakė. Tada jie pasiūlė valdyti savo dalį patys. Drei- 
kas vėl atsisakė. Tada jie pasiūlė savo statybą Kaupervudui, 
nors dar ir neturėjo jai koncesijos. Kaupervudas patarė jiems 
kreiptis į finansinį koncerną „Spajeris ir K“", kuris turėjo savo 
skyrius ne tik Anglijoje ir Amerikoje, bet visoje Europoje. Ši 
firma, ištyrusi Ireikalą ir pamačiusi, kad, duodama naudos Kau- 
pervudui, pasipelnys ir pati, nutarė supirkti visas minėtos kom- 
panijos turimas teises, o paskui ėmė sudarinėti kontrolinį akcijų 

paketą. Jų advokatas, ne sykį kalbėjęs parlamento Požeminių 
kelių komitete kitais klausimais, pasiūlė atmesti Jungtinės Lon- 
dono bendrovės prašymą koncesijai gauti. Tokiu būdu Dreiko su- 
manymas nepavyko. Tada Dreikas kreipėsi su nauju prašymu — 
gauti leidimą Jungtinės Londono bendrovės daliai. O kadangi 
iš pradžių jis to nereikalavo ir komitetas nebuvo svarstęs tokios 
paraiškos, tai Kaupervudo juristas pasiūlė visą tą dalyką atmes- 
ti. Taip žlugo misterio Dreiko planas. 

Dramatinį. šios dviejų įžymių varžovų kovos finalą smulkiai 
aprašė tiek Anglijos, tiek ir Amerikos laikraščiai, o Londono 
grafystės taryba, kuri pritarė patogios visam Londonui transpor- 
to sistemos išplėtimui, sveikino misterio Kaupervudo pergalę, lai- 
kydama Kaupervudą plačių ir vertingų užmojų žmogum, nusipel- 
nančiu visuotino pripažinimo. 

Kaupervudas pasinaudodamas tokiu palankumu, smarkiai iš- 
garsino savo sumanymą, turintį duoti daug pelno. Jis pareiškė, 
kad jo sistemoje bus pervežama iki dviejų šimtų milijonų ke- 
leivių per metus, visi vagonai bus vienos klasės, bilieto kaina 
bus viena — penki centai, visos linijos — sujungtos tarpusavy, 
ir keleivis galės bet kur nuvažiuoti, neišlipdamas į viršų. Žodžiu, 
metro greitai aptarnaus, bus pigus ir visiems prieinamas. 

Kaupervudui tuo metu viskas klostėsi taip puikiai, kad jis ga- 
lėjo ne tik galvoti apie akcijų supirkimą, ne tik rūpintis pelnu, 
bet pasidomėti ir kitais dalykais. Pavyzdžiui, vien tik reklamos 
dėlei jis nupirko už septyniasdešimt aštuonis tūkstančius dolerių 
Ternerio paveikslą ir pasikabino jį savo kontoroje. 

Apsvaigęs nuo pasisekimo, Kaupervudas nė nenujautė, kad 
netrukus užgrius naujas nemalonumas dėl Eilinos. 

Eilina grįžo į Paryžių, vėl visur lankėsi bei linksminosi su 
Toliferiu ir jo bičiuliais. Tačiau atsitiko štai kas — Merigold 
Breinerd, pastebėjusi, kad Eilina yra tiek palanki Toliferiui, jog 
net gali įsigeisti tekėti už jo, nutarė galų gale nutraukti tuos 
santykius. Ji žinojo apie Toliferio susitarimą su Kaupervudu ir 
tikėjosi turinti ginklą, kuris bematant atvers jai kelią. Toliferis 
viską prisipažino jai vieną naktį jachtoje, kai buvo per daug 
išgėręs. Taigi, pasitaikius pirmai progai, ji ir ėmėsi veikti. 

Tai įvyko per pobūvį, kurį Toliferis suruošė vieno savo bi- 
čiulio studijoje jų grįžimo į Paryžių proga; Merigold, išgėrusi 
kiek daugiau, negu reikia, ir pastebėjusi, kaip linksmai Eilina 
flirtuoja su Toliferiu, staiga atsisuko į ją. 

— Jei jūs žinotumėte apie savo bičiulį tiek, kiek žinau aš, 
tikriausiai taip mielai neleistumėte jam visą laiką sekioti paskui 
save, — pašaipiai pasakė ji. 

— Ką gi, jei žinote, kas galėtų būti man nemalonu,— tarė 
Eilina,— tai pasakykite tiesiai, be jokių užuominų. O gal jūs 
kalbate tik iš pavydo? 

— Iš pavydo! Aš pavydžiu jums Toliferio! Aš tik žinau, kas 
slepiasi už jo dėmesio jums, štai ir viskas! 

Išgąsdinta ir suerzinta tokių nelauktų žinių, Eilina sušuko: 

— Ko jūs siekiate? Nagi, sakykite! O jei ne, paieškokite ki- 
to objekto savo pavydui išlieti. 

— Pavydas! Kaip kvaila! Jūs tikriausiai niekad nepagalvojo- 
te, kad jūsų bičiulis sukinėjasi aplink jus visai ne dėl to, kad 
jį sužavėjote. Be to, kaip manote — iš kur tie pinigai, kuriuos 
jis jums išleidžia? Aš pažįstu jį daug metų, ir žinokite — jis nie- 
kad neturėjo nė šilingo kišenėje. 

— Ne, aš nežinau. Bet prašau sakyti viską, ką norite pasa- 
kyti, — tarė Eilina. 

— Siūlau jums pasiklausti patį misterį Toliferį, ar dar ge- 
riau savo vyrą. Tikiuosi, jis jus apšvies,— išdrožė Merigold, pa- 
sitraukdama nuo Eilinos. 

Didžiai susijaudinusi, Eilina išėjo iš kambario, pasiėmė ap- 
siaustą ir grįžo į savo apartamentus, nesiliaudama galvoti apie 
įvykusį pokalbį. Toliferis! Su kokiu nepaprastu ryžtingumu įsi- 
brovė jis į jos gyvenimą! Neturi nė penso, o išleidžia tiek pini- 
gų! Ir kodėl Kaupervudas taip mielai pritarė jų draugystei, net 
buvo atvykęs į Paryžių, į Toliferio ruošiamus pobūvius? Staiga 
pati baisiausia Merigold užuomina lyg kūju trinktelėjo jai į gal- 
vą: Kaupervudas pasitelkė tą žmogų, kad jinai nevaržytų jo! Ji 
turi viską iki galo ištirti; ji turi Žinoti. 

Po valandos Toliferis, pasigedęs jos pobūvyje, paskambino 
jai telefonu, o ji pareikalavo, kad jis tuojau pat ateitų pas ją, 
nes turinti nedelsiant pasikalbėti su juo vienu reikalu. Vos tik jis. 
pasirodė, prasidėjo audringa scena. Kas taip sugalvojo, kad jis 
pasikviestų ją į Paryžių, skirtų jai taip daug dėmesio ir švaistytų 
dėl jos tiek pinigų? Jos vyras ar jis patsė 

Kokie niekai! Argi jis švaistytų pinigus, jei jinai jam nepa- 
tiktų! Į tai Eilina atsakė girdėjusi, kad jis neturi savo pinigų ir 
niekad nėra turėjęs. Reikia tik pagalvoti — kaip kitaip jis galė- 
tų uždirbti pinigų, jei ne šokinėdamas pagal dūdelę tų, kurie 
turi lėšų pramogauti ir nenori rūpintis nemaloniomis smulkme- 
nomis? Šis įžeidimas pataikė jam į pačią širdį — jis pasijuto esąs 
tarno vietoje. 

— Tai netiesa, — tyliai tarė jis. 

Tačiau jo balse buvo kažkas, kas privertė Eiliną suabejoti, 
ir ji įsiuto. Ir kaip gali žmogus taip žemai smukti! Tik pamany- 
kite — ji, Frenko Aldžernono Kaupervudo žmona, savo vyro klas- 
tos dėka tapo tokio suokalbio auka! Dabar visi žino, kad ji — 
nemylima Žmona, tiek nepageidaujama, kad vyras, norėdamas at- 
sikratyti ja, turi samdytis padėjėjus! 

Bet palaukite! Dabar, tuojau pat, arba rytoj, vėliausiai, ji pa- 
rodys tam parazitui ir sukčiui, o taip pat savo vyrui, ką reiškia 
taip pažeminti ją! Nuo šios minutės Toliferio paslaugų jai gana. 
O Kaupervudui ji telegrafuos, kad žino jo suokalbį, ir viskas 
tarp jų baigta; ji grįžta į Niujorką ir gyvens savo namuose — 
ten, kur jos vieta, o jei Kaupervudas bandys sekti ją, ji paduos 
jį į teismą ir viską iškels viešai spaudoje. Vieną sykį visam lai- 
kui ji išsivaduos nuo jo melų, neištikimybių, nuo žiaurių jo ap- 
gaulių! 

Paskui, atsisukusi į Toliferį, ji šūktelėjo: 

— Galite keliauti. Jūsų paslaugos man nebereikalingos. Aš 
tuojau pat plaukiu į Niujorką ir, jeigu jūs dar sykį pasipainio- 
site Mano kelyje ar šiaip jau trukdysite man, aš pasistengsiu vie- 
šai paskelbti, kas jūs esate. Bėkite pas misterį Kaupervudą ir 
pasiklauskite, gal jis duos jums kokį garbingesnį darbą! 

Taip tarusi, ji žengė prie durų ir atidarė jas Toliferiui. 

Tuo tarpu, kai Paryžiuje su Eilina dėjosi tokie dalykai, Bere- 
nisė tebegyveno Prajers-Kouve. Ji sudomino aukštuomenę, ir pa- 
kvietimai, pažintys, pasisekimas smarkiai prašoko jos lūkesčius. 
Ji jautė, kad dėl šios sėkmės turi būti dėkinga Kaupervudui, bet 
žinojo taip pat, kad dar daugiau turi būti dėkinga Steinui, nes 
jis buvo įsimylėjęs ir troško įvesti ją į savo įtakingųjų pažįsta- 
mųjų ratą. 

Kadangi Eilina buvo Paryžiuje, Kaupervudas nusprendė, kad 
jam ir Berenisei naudingiausia būtų priimti Steino kvietimą pa- 
plaukioti jo jachta „Jola“. Svečių tarpe buvo ledi Kliford iš 
Čedlio — jos vyras buvo kilęs iš senos Anglijos didikų šeimos; 
hercogienė Malboro, viena geriausių Steino bičiulių, ir, be to 
karalienės numylėtinė, o taip pat seras Vildhemas Vitlis, diplo- 
matas, savas Zmogus karaliaus rūmuose. 

Kai „Jola“ išmetė inkarą Kauze, Steinas pranešė savo sve- 
čiams, kad karalienė šiuo metu gyvena čia ir kviečia jį drauge 
su bičiuliais apsilankyti pas ją arbatėlei; šie žodžiai visus ne- 
paprastai sujaudino, o ypač Berenisę, kuri labai bijojo, kad apie 
šį priėmimą neparašytų laikraščiai. Karalienė buvo nepaprastai 
maloni ir, atrodo, patenkinta šiuo neoficialiu vizitu. Ji ypač susi- 
domėjo Berenise ir apie daug ką ją klausinėjo. Jei Berenisė būtų 
pasakiusi visą tiesą, toji tiesa nebūtų išėjusi jai į naudą, o ka- 
dangi ji nemaža nuslėpė, tai karalienė pareiškė norą pamatyti 
ją Landone. Ji turinti vilties, kad Berenisė nebūsianti užsiėmus 
ir galėsianti dalyvauti sekančiame priėmime karaliaus rūmuose. 
Šitoks karalienės palankumas labai nustebino Berenisę, tačiau 
dar labiau sustiprino jos tikėjimą, kad ji galėtų daug ką pasiek- 
ti, jei tik panorėtų. 

O Steinas dar karščiau įsigeidė, kad Berenisė atsilieptų į jo 
jausmus. Tuo tarpu Kaupervudas ypač sunerimo, kad Steinas ga- 
li palenkti ją savo pusėn. 

Bet dar nemalonesnė žinia laukė Kaupervudo Londone, vieš- 
butyje. Tai buvo laiškas nuo Eilinos, išsiųstas, prieš pat jai iš- 
vykstant į Niujorką. Štai ką ji rašė: 

Pagaliau aš sužinojau, kaip tu mane pažeminai su tuo savo tarnu Toliferiu, 
kaip begėdiškai pasamdei jį, kad atsikratytum manimi ir turėtum laisvas rankas 
tęsti savo įprastą palaidą gyvenimą. Taip tu atsilyginai už mano pasišventimą 
per ilgus metus! Bet nesirūpink, dabar tu laisvas ir gali trankytis su savo pros- 
titutėmis kur ir kada nori. Šiandien aš išvažiuoju iš Paryžiaus į Niujorką, 
kur tikiuosi galutinai išsivaduoti nuo tavo ištvirkimo. Įspėju — nesek paskui 
mane. Jei tu tai padarysi, aš paduosiu tave ir tavo dabartines meilužes į teis- 
mą ir apskelbsiu viską Londono ir Niujorko spaudoje. 
| Eilina. 

Gavęs tokį laišką, Kaupervudas ilgą laiką mąstė apie tai, ko- 
kių nemalonumų gali pridaryti ir kuo baigsis tokie pikti kaltini- 
mai. Jam atrodė, kad protingiausia būtų nedelsiant grįžti į Niu- 
jorką ir pažiūrėti, kaip išvengus viešo skandalo. Juk visa tai ar- 
timai siejasi su Berenisės padėtimi! Jei Eilina imsis tų Žygių, ku- 
riais grasino, tai smarkiai pakenks Berenisės ateičiai. O to jis, 
kaip įmanydamas, norėjo išvengti. 

Todėl Kaupervudas tuojau nuėjo pas Berenisę, kuri buvo kuo 
linksmiausiai nusiteikusi, kupina pasitikėjimo savim. Bet, papa- 
sakojęs jai apie paskutiniąją Eilinos ataką, ir apie jos grasini- 
mus, jis pastebėjo, kaip staigiai pasikeitė jos veidas, ir suprato, 
kad ji labai rimtai žiūri į šiuos dalykus. Ji sakėsi nesuprantanti, 
kad privertė Toliferį prisipažinti. 

— Juk jis buvo suinteresuotas tylėti, — nervingai. pasakė ji. 

— Tu nesupranti ledi Eilinos, brangioji, — ironiškai atkirto 
Kaupervudas.— Ji ne toks žmogus, kuris pergalvoja visas prob- 
lemas iki pat galo. Priešingai, ji taip įniršta, kad pridaro daugiau 
žalos, negu naudos, ir sau, ir visiems kitiems. Ji gali taip įsisiau- 
tėti, kad žmogus prisipažinsi bet ką, nors tai abiem atneštų ne- 
laimę. Vienintelis dalykas, ką aš galiu sugalvoti, tai greičiausiu 
laivu grįžti į Niujorką, ir atsirasti ten gal net greičiau už ją. Aš 
jau telegrafavau Toliferiui, kad jis nedelsdamas atvažiuotų į Lon- 
doną, nes, jei ir toliau jis tarnaus pas mane, aš lengvai priversiu 
jį tylėti. Įdomu, ką tu galėtum pasiūlyti, Bevi? 

— Aš sutinku su tavim, Frenkai,— pasakė ji— Aš manau, 
kad tu turi kuo greičiausiai sugrįži į Niujorką ir pasižiūrėti, kaip 
galima ją nuraminti. Kai tu pakalbėsi su ja, ji, galbūt supras, 
kad toks skandalas visai nenaudingas. Juk aišku, kad ji ir anks- 
čiau žinojo apie mane, o apie kitas taip pat, — Berenisė ironiškai 
šyptelėjo.— Ir tu kaip tik turi jai tatai priminti. Šiaip ar taip, 
šiuo atveju tu nepadarei jai nieko blogo. O Toliferis taip pat. 
Juk tu parūpinai jai tokį palydovą Paryžiaus pramogoms, kokio 
kiekvienas pavydėtų, ir ta pačia proga tu galėtum išaiškinti jai, 

kad dirbai čia taip, jog tau nelikdavo nė vienos laisvos valandė- 
lės. Man atrodo, tie žodžiai šiek tiek apramins ją. Tu gali primin- 
ti jai laikraščius — juk jie pilni tavo darbų ir laimėjimų apra- 
šymų. 

Kaupervudas įdėmiai klausėsi šios išminties. Jis prisipažino 
turįs vieną sielvartą — kad išvažiuoti reikia jam, o Steinas lieka. 

— Nesirūpink, brangusis, — paguodė ji, —tu perdaug didelis 
žmogus, kad tokie dalykai tave palaužtų. Aš puikiausiai žinau, 
kad tu ir šį kartą grįši laimėjęs. O tu juk žinai, kad aš visada 
būsiu su tavim. 

Ir ji, apkabinusi jį, nusišypsojo jam kupina gilios meilės. 

— Jei taip, tai aš žinau, kad viskas bus gerai, — tvirtai pasa- 
kė jis. 


N 

Prieš išplaukdamas į Niujorką, Kaupervudas susitiko su Toli- 
feriu, kuris įrodinėjo esąs nekalčiausias dėl viso to, kas įvyko; 
o kai dėl jo paties — tai jis tylės kaip žemė ir sakys tik tai, ką 
Kaupervudas lieps. 

Po penkių dienų, išlipusį Niujorke Kaupervudą užpuolė laik- 
raščių reporteriai — jie pateikė tiek klausimų, kad jais galima 
būtų užpildyti nedidelį katalogą. Ar jis atvyko ieškoti daugiau 
pinigų, kad galėtų pirkti daugiau Londono metro linijų? Ar keti- 
na atsikratyti, dar jam priklausančiomis Amerikos tramvajų li- 
nijomis? Kokius paveikslus jis pirko Londone? Ar tiesa, kad jis 
neseniai sumokėjo septyniasdešimt aštuonis tūkstančius dolerių 
už Ternerio paveikslą? Ir dar apie paveikslus: ar jis sutiko už- 
mokėti tūlam dailininkui dvidešimt tūkstančių dolerių už savo 
portretą, o kai portretas buvo baigtas, ar tikrai nusiuntė daili- 
ninkui trisdešimt tūkstančių? Na, o ką jis dabar galvoja apie 
anglų sugebėjimą tvarkyti biznio reikalus? 

Visa tai parodė Kaupervudui, kad jo asmenybe visuomenė 
dabar domisi daugiau, negu kada nors anksčiau, ir kol kas nėra 
jokių skandalo žymių. Todėl jis mieliau, negu visada, atsakinėjo 
į klausimus, stengdamasis, žinoma, kalbėti kuo diplomatiškiau, 
kad nepakenktų pats sau. 

Jis pareiškė, kad reikalai Londone klostosi labai puikiai. Tuo 
jis teisėtai didžiuojasi, nes tikisi, jog Londono metro bus elektri- 
fikuotas ir pradės veikti tūkstantis devyni šimtai penktųjų metų 
sausio mėnesį. Kompanijos kapitalas pasieks aštuoniasdešimt pen- 
kis milijonus dolerių, ir bus nutiesta šimtas keturiasdešimt mylių 
kelio. Tiesa ir tai, kad jis dabar stato didžiausią pasaulyje elekt- 
ros jėgainę, ir kai ji bus baigta, Londonas turės geriausią pasau- 
lyje metro. O kai dėl anglų, tai jie į tokius didelius sumanymus, 
kaip jo projektas, kreipia daugiau dėmesio, negu amerikiečiai; 
tai reiškia, kad anglai supranta tokios stambios statybos reikšmę 

ir, jeigu jau duoda koncesiją, tai ne kokiam nors ribotam termi- 
nui, bet visam laikui, — tatai leidžia Žmonėms su plačiais kūrybi- 
niais užmojais nuveikti tikrai monumentalius darbus. 

Apie paveikslus — taip, jis tikrai įsigijo kai ką per tą laiką, 
kai paskutinį kartą buvo Niujorke, ir dabar atsiveža čia paveiks- 
lus, kuriuos piešė Vato, seras Džošua Reinoldsas (ledi O'Brajen 
portretas) ir Fransas Halsas. Teisybė, jis sumokėjo minėtam dai- 
lininkui trisdešimt tūkstančių dolerių už savo portretą, nors tu- 
rėjo sumokėti tik dvidešimt tūkstančių. Tačiau dailininkas grąži- 
no jam dešimt tūkstančių, prašydamas paskirti tą sumą labdary- 
bės tikslams — nuo šių žodžių reporteriai net aiktelėjo iš nuste- 
bimo. 

Straipsniai apie Kaupervudo sugrįžimą mirgėte mirgėjo visuo- 
se laikraščiuosė, ir jie padarė įspūdį Eilinai, kuri, prisidengusi 
svetima pavarde, prieš kelias dienas grįžo į Niujorką. Nepaisyda- 
ma savo pykčio, ji vis dėlto ėmė galvoti, ar protingas jos suma- 
nymas. Ką jis darys su tais paveikslais, kuriuos nusipirko? Ji 
prisiminė, kad Kaupervudas neseniai kalbėjęs, jog reikėtų dar 
išplėsti rūmus Niujorke ir ten patalpinti naujus meno kūrinius. 
O jei taip, tai skandalas spaudoje ir skyrybų byla gali nuteikti 
jį prieš ją ir pastūmėti prie kitos moters — Eilinai jau buvo iški- 
lusi tokia problema prieš keletą metų, ir ji turėjo nusileisti. 

Gi Kaupervudas, nugąsdintas jos grasinimų, pagalvojo, kad 
Niujorke geriau būtų apsistoti viešbutyje ,„Voldorf-Astorija“, o 
ne savo rezidencijoje Penktojoje aveniu; apsigyvenęs ten, jis 
bandė susiskambinti su Eilina telefonu, bet jam nepavyko, nes ji 
buvo nusprendusi nesileisti su juo į kalbas dėl šio, jos nuomone, 
nedovanotino nusikaltimo, — ji netgi paprašė vieną Niujorko ad- 
vokatą apsilankyti pas ją. Tačiau ji skaitė laikraščius, kurie ir 
toliau aprašinėjo jo žygius, ir valanda po valandos jos jausmai 
keitėsi. Ji, žinoma, didžiavosi jo sėkme, bet vis dėlto pavydulia- 
vo, neabejodama, kad kažkur slepiasi viena iš jo meilužių — Be- 
renisė, be abejo,— kuri, aišku, dalinasi su Kaupervudu pačiais 
brandžiausiais jo pergalių vaisiais. O juk Eilina taip mėgo būti 
dėmesio centre! Kartais ji kaip vaikas džiaugdavosi dėl kokio 
nors sensacingo spaudos pranešimo apie Kaupervudą — ar tai gi- 
riamo, ar plūstamo, ar bešališko. Pamačiusi laikraštyje milžinišką 
elektrinę, kurią jis statė Londone, ji taip susižavėjo, kad beveik 
pamiršo savo negandus. Antra vertus, perskaičiusi viename laik- 
raštyje straipsnį, kur Kaupervudas buvo negailestingai kone- 
veikiamas, ji pasijuto įžeista, nors pati ketino jį pulti. 

Eilina pergalvojo didžiausią daugybę įvairių nuomonių bei 
pagyrimų Kaupervudo grįžimo proga, ir jos pyktį atmiešė gero- 
ka dozė susižavėjimo. Štai tokioj nenusistovėjusioj nuotaikoj už- 
tiko ją Kaupervudas. Jis ramiai įžengė į svetainę, kur ji gulėjo 
šezlonge, tarp išmėtytų ant grindų laikraščių, kuriuos, matyt, bu- 
vo skaičiusi. Jam įėjus, ji pašoko, bandydama sužadinti puoselė- 
jamą savyje pyktį, o jis sustojo, žvelgdamas į ją. 

— O tu, matau, seki naujienas, brangioji? — pradėjo jis, pla- 
čiai ir smagiai šypsodamasis.— Atsiliepimai neblogi, tiesa? 

— Tu! — kone suklykė Eilina.— Koks įžūlumas! O, kad jie 
taip pažintų tave, kaip aš pažįstu! Tavo amžiną veidmainystę! 
Tavo žiaurumą! 

— Paklausyk, Eilina,— kalbėjo jis, kaip įmanydamas ra- 
miau,— pagalvojusi tu suprasi, kad aš tavęs niekuo neįžeidžiau. 
Jei tu perskaitei bent vieną iš tų laikraščių, tai turėtum žinoti, 
kad nuo to laiko, kai aš atvažiavau į Londoną, dirbdavau, vyk- 
dydamas savo projektą, beveik po dvidešimt keturias valandas. 
O dėl to Toliferio, tai ar galima norėti geresnio vadovo po tokį 
miestą, kaip Paryžius? Jei aš gerai prisimenu, tai senais laikais, 
patekusi su manim į tą miestą, tu visada didžiai apgailestauda- 
vai, kad aš negalėdavau aplankyti drauge su tavim visų tų vie- 
tų, kurios tave domindavo, nes neturėdavau laiko. O čia pasisu- 
ko Toliferis, kuris važiavo į Paryžių, ir kadangi jis tau, atrodo, 
patiko, tai aš pagalvojau, kad tu, nukeliavusi ten vienu metu su 
juo, turėsi galimybę patenkinti seną savo troškimą — pamatysi 
Paryžių be jokių trukdymų iš mano pusės. Štai vienintelė mano 
ryšio su Toliferiu priežastis, ir tu ją žinai! 

— Melas, melas, melas! — įnirtingai šaukė Eilina.— Visada 
melas! Bet šį kartą jis nepadės. Aš bent jau paskelbsiu visiems, 
koks tu iš tiesų esi ir kaip su manim elgiesi. Einu lažybų, kad 
tada laikraščių straipsniai bus truputį kitoki! 

— Klausyk, Eilina,— pertraukė jis,— būk protinga. Tu žinai, 
kad materialiniu atžvilgiu aš nieko tau negailėdavau, ko tik tu 
panorėdavai, ir visą laiką tikėjausi, kad būsi mano valios vykdy- 
toja, kai manęs jau nebebus. Štai ir šie rūmai, kuriais tu gali 
didžiuotis. Tu žinai — aš ketinau išplėsti juos, kad jie būtų dar 
gražesni. Neseniai man atėjo mintis nupirkti gretimą namą, kad 
galima būtų padidinti tau žiemos sodą, ir pastatyti naują galeriją 
paveikslams bei statuloms. Aš ketinau visa tai perduoti į tavo 
rankas, kad galėtum elgtis, kaip tinkama. 

Bet ir čia, kaip paprastai jis liko ištikimas savo slapumui — 
nepasakė, kad minėtąjį namą jis įsigijo, dar būdamas Londone. 

— Kodėl mums nepasikviesti Paino ir nepaprašyti, kad jis pa- 
ruoštų keletą projektų, kuriuos mes paskui galėtume peržiūrė- 
ti, — tęsė jis. 

— O, taip,— susimąsčiusi pasakė Eilina,— tai būtų įdomu. 

Kaupervudas negaišo laiko veltui. 

— O tavo sumanymas, Eilina, gyventi atskirai tiesiog juokin- 
gas. Pirmiausia, mes jau taip seniai gyvename kartu ir, nors bu- 
vo visokių nemalonumų, pasilikome gyventi. Išskyrus darbą, ku- 
ris atima man visas fizines jėgas, jokio asmeninio gyvenimo aš 
neturiu. Be to, aš jau nesu jaunas, ir, jeigu nori, kad mes vėl 
būtume draugai, tai aš, pagaliau atsikratęs Londono metro, su 
didžiausiu malonumu grįšiu į Niujorką ir apsigyvensiu čia su 
tavim. 

— Su manim ir dar su šešiomis kitomis, tiesa? — pašaipiai 
paklausė ji. 

— Ne, aš galvoju tai, ką pasakiau. Tikiuosi, tu supranti, kad 
vieną gražią dieną man teks atsisakyti visų reikalų. Tada nerei- 
kės nieko dirbti, ir mes gyvensime ramiai ir taikiai. 

Eilina buvo bepradedanti sakyti kažką ironiško, bet, pažiūrė- 
jusi į jį, pamatė, kad jis atrodo toks nuvargęs, tiesiog prislėgtas, 
toks, kokio ji dar niekad nebuvo. mačiusi. Ir jos ketinimas išbar- 
ti Kaupervudą pasikeitė visai netikėta užuojauta. Gal jis pavar- 
gęs ir nori pailsėti, nes amžius jo nemažas, o dirba jis tiek daug? 
Jau daugelį metų ji nebuvo galvojusi apie jį su tokiu švelnumu. 

Tuo momentu įėjusi kambarinė pasakė, kad misteris Robert- 
sonas, jos advokatas, kviečia ją prie telefono. Eilina sumišo, lyg 
ir norėjo eiti, bet paskui gana iššaukiančiai pareiškė: 

— Pasakykite jam, kad manęs nėra namie! 

Kaupervudas iš karto įvertino šiuos žodžius. 

— Tu kam nors visa tai pasakojai? — paklausė jis. 

— Ne, nepasakojau,— atsakė ji. 

— Gerai! — linksmai tarė Kaupervudas. 


nedarys iki jo sugrįžimo. Jis tvirtino, kad tada jie galės susitarti 
taip, jog abu bus patenkinti. 

Įsitikinęs, kad Eilina tuo tarpu nesiruošia nieko daryti, jis, 
išsitraukęs laikrodį, pasakė, kad dar spės į traukinį, o grįžęs vėl 
pasimatys su ja. Gerokai tam kartui aprimusi, ji palydėjo jį iki 
durų, o paskui griebėsi laikraščių, kuriuos anksčiau buvo pra- 
dėjusi skaityti. 

Jis važiavo į Čikagą svarbiu reikalu — reikėjo pasiskolinti 
penkis milijonus dolerių arba susitarti, kad tokia suma bus in- 
vestuota į jo bendroves. Be to reikėjo pasimatyti su Sipensu ir 
sužinoti, kaip sekasi išparduoti žemės sklypus. 

Jį domino dar vienas dalykas — neseniai buvo iškelta byla 
vienai stambiai Čikagos transporto bendrovei, kuri prieš keletą 
metų buvo perėmusi dvi Kaupervudo nutiestas ir eksploatuotas 
viršgatvines tramvajų linijas. Kai Kaupervudas išvyko iš Čika- 
gos į Londoną, šios linijos, kuriomis anksčiau važiuodavo tiek 
daug keleivių, ne tik liovėsi davusios gausias pajamas, bet pasi- 
darė didžiai nuostolingos, todėl akcijomis, dar tebesančiomis pas 
indėlininkus, niekas nesidomėjo. Čikagoje buvo tvirtinama, kad 
visoje viešojo aptarnavimo verslovių istorijoje dar nė viena 
bendrovė nebuvo taip baisiai nusigyvenusi. O kadangi ši nesėk- 
mė būvo primetama Kaupervudui, tai jis būtinai turėjo išaiškinti 
akcininkams, kad jis čia niekuo dėtas, kad blogai vadovauja tie, 

kurie perėmė linijas. Kai viskas buvo išaiškinta, laikraščiai, užuot 
vadinę. Kaupervudą sukčium, dabar ėmė liaupsinti jį tarsi finan- 
sinį stebukladarį, nes visi juk gerai žinojo, kad, jam valdant lini- 
jas, jis išmokėdavo savo bendrovės akcininkams nuo aštuonių 
ligi dvylikos procentų dividendų. Taigi jis ne tik gavo penkis 
milijonus dolerių, kurių buvo atvykęs skolintis, bet netgi gero- 
kai pataisė savo reputaciją. 

Tačiau kelionė į Čikagą nepraėjo be netikėtų nuotykių — čia 
jis susitiko su Lorna Meris, kuri, sužinojusi iš laikraščių apie jo 
atvykimą, vėl susirado jį, tikėdamasi atgaivinti jo jausmus. Vie- 
nok šiems lūkesčiams nebuvo lemta išsipildyti, nes dabar jo troš- 
kimai buvo visai kiti — jis skubėjo grįžti į Niujorką, o paskui 
pas Berenisę. Iš jos dėvimų drabužių Kaupervudas įspėjo, kad jai 
dabar sekasi žymiai blogiau, negu tada, kai jis paskutinį kartą 
matėsi su ja, ir todėl jis ėmė klausinėti, kaip ji gyvena. Sužino- 
jęs, kad jos populiarumas žymiai sumažėjo, o pajamos taip pat, 
jis apsimetė, kad labai susirūpinęs jos gerbūviu, ir prižadėjo 
atidaryti jos vardu nuolatinę sąskaitą, o ateityje dar pasistengti, 
kad ja susidomėtų koks nors teatro režisierius; visos šitos paža- 
dėtos gėrybės tuojau atgaivino jos prigimtą drąsą ir linksmumą. 

Kai Kaupervudas įlipo į vagoną ir traukinys pajudėjo, o Lor- 
na pasiliko platformoje, paskutinį kartą liūdnai mojuodama jam 
ranka, jis nenoromis susimąstė, kaip viskas keičiasi ir koks pai- 
nus yra žmogiškųjų kelių rezginys. Štai jį patį puola Čikagos ak- 
cininkai, persekioja laikraščių reporteriai, Eilina seka jį iš Niu- 
jorko, o iš Londono — dailioji Berenisė, kuri pasitiki juo ne dau- 
giau, kaip Eilina, ir ne be pagrindo. Ir visa tai kodėlė Jausmai, 
geismai, troškimai, sukeliami kitos lyties žmogiškų būtybių, ne 
jo sugalvoti ir ne jo sukurti. 

— Tak, tak, tak! — stuksėjo vagono ratai.— Tū-tū! tū-tū! — 
švilpė garvežys. O už lango bėgo lyguma, taip, kaip bėga lai- 
kas; Kaupervudas snūduriuodamas žiūrėjo pro langą ir mąstė 
apie gyvenimą ir apie tai, kaip viskas praeina ir kaip keičiasi. 

Kai Kaupervudas, grįžęs į Niujorką, aplankė Eiliną, jis buvo 
maloniai nustebintas — jam išvykus, ji daug galvojo apie jo pa- 
siūlymą išplėsti rūmus ir pažadą atsižvelgti į jos skonį. 5ie jo 
žodžiai džiugino Eiliną labiau už viską. Ir štai dabar ji parodė 
keletą brėžinių, piešinių bei spalvinių eskizų, kuriuos buvo užsa- 
kiusi pas architektą, ir pasiūlė jam pasirinkti. 

Jam patiko Raimondo Paino, amerikiečio architekto ir šių na- 
mų projekto autoriaus, sukurta eilė eskizų, kuriuose senasis pa- 
statas buvo harmoningai jungiamas su naujuoju. Eilina pareiškė, 
kad jai patinka šis, ir anas, ir dar trečias architekto pasiūlymas. 
Nusprendęs pasimatyti su Painu ir patarti jam ypatingai nesku- 

bėti, Kaupervudas paliko Eiliną, jausdamas, kad ji dabar turės 
užsiėmimą rūpintis šiuo dalyku, kuriame ne tik atsispindės jų 
bendras meninis skonis, bet kuriuo taip pat bus įrodyta visuo- 
menei, kad jie susitaikė. 

Tačiau šį kartą priprasti prie Niujorko, prie Amerikos, Kau- 
pervudui nebuvo lengva. Pagyvenus Londone, jo pažiūros pasi- 
keitė. Ir ne dėl to, kad anglai būtų buvę ne tokie gudrūs ir ne 
tokie atkaklūs, siekdami savo interesų. Susipažinęs su Steinu, 
Džonsonu ir jų bendrininkais, Kaupervudas pastebėjo, kad jie 
kažkaip nesąmoningai moka derinti poilsį ir pramogas su finan- 
siniais ir verslo reikalais, o tuo tarpu čia, tėvynėje, biznis buvo 
biznis, kaip skelbė priežodis. 

Atvykęs į Niujorką, jis nematė nieko kito, tik biznio reika- 
lus. Jam atrodė, kad čia ir nėra daugiau nieko įdomaus, todėl 
nuolat ir nuolat galvodavo apie Berenisę, apie Prajers-Kouvą, 
nors vis dėlto pasiryžo būtinai aplankyti visus miestus, kuriuose 
tikėjosi gauti kapitalo. Tačiau tokia skubi kelionė po rytines 
valstijas gana smarkiai nuvargino jį, ir jis pirmą kartą gyveni- 
me ėmė galvoti — ne tiek jausti, kiek galvoti. — kad gali ateiti 
senatvė. Laimei, kaip tik laiku atėjo skubi Džonsono telegrama — 
jis rašė, kad Kaupervudas turi kuo greičiausiai grįžti, nes atsi- 
rado įvairių opozicinių grupių, kurios stengiasi aktyviai veikti. 

Jis parodė telegramą Eilinai. Ji perskaitė, o paskui pasakė, 
kad jis blogai atrodo, kad sveikata vis dėlto yra svarbiausias da- 
lykas, kad geriausia jam vertėtų baigti reikalus Europoje ir pasi- 
traukti poilsiui. Jis atsakė, kad jau galvojęs apie tai, o kad jai 
būtų lengviau tvarkytis, čia jam nesant, jis paskyręs misterį 
Katbertą prižiūrėti savo meno kolekciją, nes misteris Katbertas 
yra toks žmogus, kurio nuomone pilnai galima pasikliauti. 

Tuo tarpu Berenisė nekantraudama laukė jo sugrįžtant. Laikui 
bėgant, ji jautėsi vis labiau vieniša be jo. Nors lordas Steinas 
kviesdavo ją į įvairius priėmimus ir pokylius, kur supažindinda- 
vo su savo bičiuliais, nors ji buvo net rūmų priėmime, Kauper- 
vudo ji kažkaip ypatingai ir nesuprantamai ilgėjosi. Jis buvo jai 
pati didžiausia vertybė gyvenime — toji vertybė užtemdė net 
aukštuomenės blizgesį, kuris supo lordą Steiną. Nors Steinas bu- 
vo Malonus ir patrauklus palydovas, tačiau, atsidūrusi Prajers- 
Kouvo ramybėje, ji vėl visomis mintimis, visais jausmais grįž- 
davo prie Kaupervudo. Ką jis veikia? Su kuo susitinka? Nejaugi 
vėl susidomės Lorna Meris? Ar kokia kita? Ar grįš toks pat, my- 
lintis ją, koks išvyko? Ar Eilina atvažiuos kartu su juo? O gal 
jis numaldė ją taip, kad ji kol kas netrukdys jam? 

Moteriškas pavydas! Juk ir ji pati pavyduliauja jo! 

O kiek daug jis davė jai! Ne tik jai, bet ir jos motinai! Juk 
jis mokėjo už jos mokslą, o paskui padovanojo jai tokį gražų 
namą Niujorke, prašmatnioje Park-aveniu. 

Savo protu ir įsitikinimais Berenisė buvo linkusi priimti vis- 
ką šaltai, realistiškai. Kai Kaupervudas, Eilinos grasinimų ver- 

čiamas, turėjo važiuoti į Niujorką, ji beveik nusprendė, kad rei- 
kėtų elgtis su lordu Steinu kiek meiliau, negu ligi šiolei, jei tik 
pastarasis Eilinos užpuolimas nepridarys jai kokių nors didesnių 
nemalonumų. Juk aiškų, kad Steinas ne juokais įsimylėjęs ją. 
Iš viso ko galima buvo spręsti, jog jis rimtai galvoja apie ve- 
dybas. 

Kad tik aš galėčiau pakankamai jį mylėti, galvojo ji. Kad 
tik jis mažiau žiūrėtų savo tradicijų, nebūtų toks užkietėjęs ang- 
las. Ji girdėjo, kad Anglijoje nėra tokio įstatymo, kuris draustų 
išsiskirti su Žmona, apgavusią vyrą — o šitokį nusikaltimą pada- 
rytų ji, ištekėdama už jo. Todėl, Kaupervudui išvykus, ji sten- 
gėsi būti santūri, galvodama, kokioje padėtyje ji atsidurtų, jei 
Eilina pradėtų veikti. 

Tačiau Londono spauda tylėjo, ir Berenisės nerimas diena die- 
non mažėjo. Be to, ji gavo iš Kaupervudo laišką, kuriame jis 
rašė apie visokius sunkumus, apie tai, kad staiga sumenkėjo 
jėgos ir susilpnėjo sveikata, kad jis trokšta grįžti į Angliją, pail- 
sėti ir vėl būti su ja. Sužinojusi apie jo sveikata, ji pagalvojo, 
kad protingiausia būtų nukeliauti į kokią nors ramią ir gražią 
šalį, kur nėra biznieriškojo pasaulio skubėjimo ir triukšmo. Bet 
kur toksai kraštas? Gal jis ten jau buvo, gal tas kraštas jau atsi- 
bodęs jam, nes jis juk tiek keliavo — po Italiją, Graikiją, Švei- 
cariją, Austriją-Vengriją, Vokietiją, Turkiją ir Šventąją Žemę. 

O Norvegija? Dabar ji prisiminė niekad negirdėjusi jo pasa- 
kojant apie Norvegiją. Ji taip labai troško, kad jis galėtų pailsė- 
ti nematytoje ir neįprastoje aplinkoje, jog įgijo apie tą kraštą 
knygą, norėdama smulkiau sužinoti apie tos naujos šalies grožy- 
bes. Ji su entuziazmu sklaidė puslapius, įsižiūrėdama į nuotrau- 
kas: tamsios aukštos uolos; statūs kalnai, kylantieji stačiai aukš- 
tyn tūkstančius pėdų viršum tarpeklių, kuriuos tarytum kardu 
iškirto rūsti, nepermaldaujama gamta; kriokliai ir putojantys 
slenksčiai, o žemumose — nuostabūs tykūs ežerai. Į aukštų kal- 
mų atšlaites kabinosi maži nameliai, tarytum jūreiviai į plaustą 
sudužus laivui. Ji perskaitė apie jų senovės dievus: Odiną — 
karo dievą, Torą — perkūno dievą, apie Valhalą — pomirtinę bu- 
veinę, skirtą kovoje žuvusių sieloms. 

Skaitydama knygą ir žiūrinėdama nuotraukas, Berenisė įsiti- 
kino, kad ten visiškai nėra pramonės. Kaip tik tokiam krašte 
jam ir bus geriausia ilsėtis. 

Kai Kaupervudas nuvargęs grįžo į Angliją, Berenisė greit su- 
gebėjo uždegti jį savo entuziazmu dėl Norvegijos, kur jis, kad 
ir kaip keista, dar nė sykio nebuvo lankęsis. 

Taigi netrukus jis liepė Džemisonui surasti ir išnuomoti jach- 
tą. Jos dar nespėjus surasti, tūlas lordas Tiltonas, sužinojęs iš 

Steino apie Kaupervudo ketinimą, labai nuoširdžiai pasistengė 
įsiūlyti šiai kelionei savo jachtą „Pelikaną“. Ir štai pačiame vi- 
durvasaryje Kaupervudas su Berenise smagiai skriejo vakarine 
Norvegijos pakrante link Stavengerio fiordo. 

Jachta buvo puiki, o norvegas Erikas Hansenas, jos kapito- 
nas, — prityręs jūreivis. Jis buvo galingo sudėjimo, nors ūgio 
ne didesnio už vidutinišką žmogų, trykštąs sveikata, vešliais smė- 
lio spalvos plaukais, išsidraikiusiais viršum kaktos. Mėlynos plie- 
ninės akys tarytum kvietė į kovą bet kokią jūrą, bet kokį pavo- 
jų joje. Jo judesiai bylojo apie nuolatinę kovą su audromis; net 
sausumoje jis žengė krypuodamas — taip buvo neatsiejamai su- 
augęs su jūra. Visą gyvenimą jis buvo jūreivis ir karštai mylėjo 
šiuos pakrančių vandenis, išraižytus ištisais labirintais paslaptin- 
gų uolų, kurios kilo tiesiai aukštyn tūkstančius pėdų iš gelmės 
ir smigo žemyn tūkstančius pėdų po vandeniu. Kai kas aiškino, 
kad jos atsirado nuo žemės drebėjimo, sutrūkinėjus žemės plu- 
tai, kiti sakė, jog uolos yra vulkaninės kilmės. Bet Erikas žino- 
jo — jas iškapojo galingi priešistorinių laikų vikingai, turėjusieji 
jėgų prasikirsti kelius pro bet kokias kliūtis ir išeiti į pasaulį. 

Žiūrėdama į stačias atšlaites, Berenisė negalėjo įsivaizduoti, 
kaip iš tų aukštumose kybančių trobelių žmonės nusileidžia že- 
myn prie laivo ir kaip vėl paskui užlipa į savo mažus namelius. 
Kodėl jie įsikuria tokiose vietose? Viskas atrodė taip keista. Ji 
nieko neišmanė apie meną kopinėti stačiomis atšlaitėmis — me- 
ną, kurio norvegai noromis nenoromis turėjo išmokti, įsižiūrėję 
į savo ožkas, manevruojančias nuo uolos ant uolos. 

— Kokia nepaprasta šalis— pasakė Kaupervudas.— Labai 
džiugu, kad tu atgabenai mane čia, Bevi, bet man atrodo, kad 
šis kraštas, nors ir labai gražus, yra gamtos nuskriaustas. Vasa- 
Ią Čia per daug šviesos, o žiemą jos trūksta. Per daug roman- 
tiškų vandenų ir per daug plikų kalnų. Bet aš turiu prisipažinti, 
kad man čia neapsakomai įdomu. 

Berenisė pastebėjo, kad jis labai domisi viskuo. Jis nuolat 
šaukėsi pagarbiai nusiteikusį kapitoną ir vis klausinėjo jį. 

— Kuo verčiasi, išskyrus žvejybą, žmonės šiuose miestuo- 
se? — paklausė jis Eriką. 

— Jie turi daugybę kitokių užsiėmimų, misteri Diksonai.— 
Taip buvo pasivadinęs Kaupervudas.— Jie laiko ožkas ir par- 
davinėja jų pieną. Jie turi vištų, taigi turi ir kiaušinių. Jie au- 
gina karves. Dažnai apie žmogaus turtingumą sprendžiama iš to, 
kiek karvių jis turi. Jie gamina sviestą. Tai stiprūs žmonės, jie 
sunkiai dirba ir iš penkių akrų žemės gauna tiek derliaus, kad 
jūs ir nepatikėsite. Nors aš nesu tų dalykų žinovas ir negaliu 
daug ko papasakoti, tačiau jie gyvena geriau, negu jums gali 
pasirodyti. Antra vertus, — tęsė jis, — daugelis šių apylinkių jau- 
nuolių pradeda mokytis jūreivystės. Metams bėgant, jie tampa 

kiančių į Norvegiją ir plaukiančių iš čia į viso pasaulio uostus 
bei laivybos centrus. 

Čia prabilo Berenisė: 

— Įdomu tai, — pareiškė ji — kad ne visko čia yra daug, bet 
užtat viskas puikios kokybės. 

— Jūs teisi, mMadam,— pasakė kapitonas,— aš tai ir norėjau 
pasakyti. — Paskui jis tęsė su dar didesniu entuziazmu: — Ma- 
tote, jie moka tenkintis tuo, ką turi. Bet jie pažįsta pasaulį, nes 
rimtai domisi knygomis. Mes, norvegai, mylim knygas, vertina- 
me mokslą. Čia beveik nėra beraščių, o telefonų pas mus, gal ir 
nepatikėsite, yra daugiau, negu Ispanijoje ar Lenkijoje. Norve- 
gija turi savo literatūros ir muzikos įžymybių — Grigą, Hamsu- 
ną, Ibseną, Bjornsoną. .. 

Šios pavardės privertė Kaupervudą patylėti ir pagalvoti apie 
tai, kokį mažą vaidmenį suvaidino literatūra jo gyvenime, o taip 
pat paprašyti Berenisę kai kurių knygų, kurias ji skaitė. 

Ir Berenisė, pastebėjusi jo susimąstymą ir pagalvojusi, kad 
jis greičiausiai lygina šį nuostabų pasaulį su savuoju — tokiu 
neramiu — nutarė pakreipti pokalbį į linksmesnius dalykus ir 
todėl paklausė kapitoną Hanseną: 

— Kapitone Hansenai, ar mes pamatysime lapius, kai nu- 
plauksime toliau į šiaurę? 

— O taip, madam,— atsakė kapitonas.— Mes rasime juos į 
šiaurę nuo Trondheimo. Mes jau netoli tos vietos. 

Iš Trondheimo jachta nuplaukė šiaurėn link Hamerfesto, kur 
saulė jau nebenusileisdavo. Pakeliui jie kelis kartus buvo susto- 
ję. Vieną sykį — ties didelės uolos atlauža, vadinama Groto. Tai 
buvo nedidelė gyvenvietė su kokiu tuzinu namų — banginių me- 
džioklės stotis. Ten stovėjo paprasčiausios akmeninės trobelės, 
dengtos žole ir žeme. 

Groto banginių gaudytojai buvo įpratę pirkinėti anglį ir miš- 
ko medžiagą iš laivų, plaukiančių šiaurėn ar į pietus. Ir dabar 
nedidelis būrelis žvejų priartėjo prie jachtos. Nors anglies jach- 
toje buvo tik tiek, kiek reikėjo, Kaupervudas liepė kapitonui 
duoti jiems keletą tonų, nes jis jautė, kad tie žmonės taip maža 
visko turi savo gyvenime. 

Po pusryčių kapitonas Hansenas išlipo į krantą, o grįžęs pasa- 
kė Kaupervudui, kad lapių gentis iš tolimos šiaurės yra atkly- 
dusi čia ir įsirengusi stovyklą maždaug už pusės mylios nuo 
Groto. Jis pasakė, kad jie turi maždaug pusantro tūkstančio el- 
nių, o jų pačių yra apie šimtas. Su jais kartu — vaikai ir šunes. 
Išgirdusi apie tai, Berenisė pasisakė norinti juos pamatyti. Tada 
kapitonas Hansenas su savo padėjėju nuplukdė juos į krantą 
pasižiūrėti stovyklos. 

Išlipę į sausumą, jie nuėjo tiesiai prie elnių, išsisklaidžiusių 
aplink plačiai išbarstytas palapines. Kapitonas, šiek tiek mokėjęs 
lapių kalbos, pradėjo su jais kalbėtis; kai kurie lapiai priėjo 
prie svečių, pasveikino juos, paspausdami rankas, ir pakvietė į 

savo palapines. Vienoje palapinėje ant ugnies kybojo didelis 
puodas; kapitono padėjėjas, kyštelėjęs nosį, pasakė, kad tai „šu- 
nienos šiupinys“, tačiau ten pasirodė besanti puiki, riebi, sultin- 
ga meškiena, kuria visi ir buvo pavaišinti. 

Kita palapinė buvo pilnutėlė žvejų ir valstiečių iš aplinkinių 
rajonų; lapiai čia kasmet suruošdavo savotišką mugę — jie par- 
duodavo elnininkystės produktus ir pirkdavosi atsargas žiemai. 
Tuo metu viena lapių genties moteris prasispraudė pro minią. Ji 
pasveikino kapitoną Hanseną kaip seną pažįstamą, o šis paaiški- 
no Kaupervudui, kad ji yra viena turtingiausių visoje gentyje. 
Paskui būrys lapių ėmė dainuoti ir šokti, o prie jų prisijungė vi- 
si kiti. Kai visi pagėrė, pavalgė ir bendrai pasijuokė, Kauper- 
vudas su savaisiais atsisveikino ir grįžo į ,,„Pelikaną . 

Nenusileidžiančios saulės šviesoje jachta apsisuko ir nuplau- 
"kė atgal, į pietus. Tuo tarpu koks tuzinas didelių banginių pasi- 
rodė jūroje, ir kapitonas liepė sutvarkyti visas bures taip, kad 
jachta galėtų kuo patogiausiai laviruoti tarp jų. Ir keleiviai, ir 
visa įgula susijaudinę stebėjo banginius. Bet Kaupervudas la- 
biau domėjosi kapitono meistriškumu, negu šiuo reginiu. 

— Tik tu pažiūrėk! — tarė jis Berenisei.— Kiekviena profesi- 
ja, kiekvienas amatas, bet koks darbas reikalauja apsukrumo ir 
įgudimo, Matai, kapitonas puikiausiai valdo savo jachtą, ir tai 
jau yra savotiška pergalė. 

Berenisė šyptelėjo į jo Žodžius, bet nieko nepratarė, o jis to- 
liau filosofavo, galvodamas apie šį stebinantį pasaulį, kurio dale- 
le jis pats šiuo metu buvo. Didžiausią įspūdį Kaupervudui pa- 
darė tai, kad šis tolimos šiaurės kraštas ir šie žmonės taip skiria- 
si nuo jo pasaulio, kad čia visai nereikalingi jo charakterio žmo- 
nės. Neaprėpiamas vandenynas maitina šiuos žmones, duodamas 
jiems žuvies, o žuvis suteikia jiems galimybę pasistatyti namus 
ir įdirbti žemės sklypus, kur jie, grįžę iš jūros, baigia savo die- 
nas palyginti pasiturinčiai. Ir jis jautė, kad gyvenimas šiuos žŽmo- 
nes gausiau apdovanoja tikru grožiu, paprasta laime, gero su- 
gyvenimo malonumais, negu jį ar tūkstančius panašių į jį, kurie 
su tokiu įkarščiu kaupia pinigus. Jis pats štai sensta, ir geriau- 
sios jo gyvenimo dienos jau prabėgo. Iš tiesų kas jam belieka? 
Dar daugiau požeminių geležinkelių? Dar daugiau paveikslų ga- 
lerijų? Dar daugiau viešų skandalų? 

Tiesa, šios kelionės metu jis pailsėjo, bet dabar valanda po 
valandos artinosi prie viso to, kas toli gražu nežadėjo ramybės. 
Jei jis toliau gyvens taip, kaip gyveno, tai neišvengs naujų kon- 
liktų, reikalų su advokatais, vėl susilauks spaudos kritikos ir šei- 
myninių nesklandumų. Jis ironiškai šypsojosi pats sau. Nerei- 
kia per daug galvoti. Priimk daiktus tokius, kokie jie yra, ir 
pasistenk kuo daugiau naudos išgauti sau. Šiaip ar taip, pasaulis 
davė jam daugiau, negu daugybei kitų, todėl belieka likti dėkin- 
gam. Ir jis buvo dėkingas. 

Po kelių dienų, kai jachta artinosi prie Oslo, jis, bijodamas 
viešumos, pasiūlė Berenisei išlipti ir garlaiviu grįžti į Liverpulį, 
iš kur visai arti ir Prajers-Kouvas. Jam patiko, kad ji taip prak- 
tiškai priėmė šį sprendimą, tačiau iš jos veido išskaitė, kaip 
skaudina ją aplinkybės, kurios nuolat trukdo ir neleidžia jiems 
būti drauge. 

Po atostogų Norvegijoje Kaupervudas pasijuto taip sutvirtė- 
jęs, kad vėl nekantravo imtis savo reikalų, sukaupti visas jėgas 
ir iki 1905 metų sausio mėnesio pasiekti numatytą tikslą — padi- 
dinti kapitalą iki šimto aštuoniasdešimt penkių milijonų dolerių, 
nutiesti šimtą keturiasdešimt mylių linijų ir elektrifikuoti visą 
metro. Jį taip užvaldė šis atgimęs troškimas, noras baigti darbą 
ir visiems įrodyti jo svarbą, kad jis negalėjo ramiai ilsėtis nei 
Prajers-Kouve, nei kur kitur. 

Keletą sekančių mėnesių jis daug dirbo, dalyvaudamas val- 
dybų susirinkimuose, pasitarimuose su įtakingais bei suinteresuo- 
tais akcininkais, spręsdamas technines problemas, kartais vaka- 
rais neoficialiai šusitikinėdamas su lordu Steinu ir Elversonu 
Džonsonu. Paskui prireikė važiuoti į Vieną, apžiūrėti modelį nau- 
jo elektrinio motoro, kurį išrado tūlas Gancas; motoras turėjo 
žymiai sumažinti metro eksploatacijos išlaidas. Pamatęs motorą 
ir įsitikinęs, kaip jis veikia, Kaupervudas nutarė, kad motoras 
vertingas, ir tuojau telegrafavo keliems savo inžinieriams, pra- 
šydamas atvykti į Vieną ir patvirtinti jo nuomonę. 

Grįždamas į Londoną, jis sustojo Paryžiuje, viešbutyje „„Ric". 
Pirmąjį vakarą viešbučio vestibiulyje jis sutiko savo seną ko- 
legą, tūlą Maiklą Šenlį, kuris kadaise dirbo pas Kaupervudą Či- 
kagoje; Šenlis pasiūlė nueiti į koncertą Paryžiaus Operos teatre. 
Tuo metu buvo daug kalbama apie vieno lenko — Šopeno — kū- 
rinius, kurie turėjo būti atliekami koncerto metu. Šią pavardę 
Kaupervudas buvo tik atsitiktinai kažkur girdėjęs, o Šenlis žino- 
jo dar mažiau, bet jie nuėjo; Kaupervudą taip sužavėjo muzika, 
kad jis, perskaitęs programą ir sužinojęs, jog Šopenas palaidotas 
Per-Lašezo kapinėse, pasiūlė sekančią dieną aplankyti tas visam 
pasauliui žinomas kapines. į 

Kitą rytą Kaupervudas su Šenliu nuėjo į Per-Lašezo kapines 
ir pasisamdė ten gidą, kuris, bevaikščiojant kiparisais apsodinto- 
mis kapinių alėjomis, anglų kalba papasakojo jiems daug įvairių 
dalykų. Taip jie sužinojo, kad štai čia, po ta kolona, ilsisi Sara 
Bernar !, kadaise Čikagoje taip sužavėjusi Kaupervudą savo si- 
dabriniu balsu. Kiek toliau buvo palaidotas Balzakas, apie kurio 
raštus jis žinojo tik tiek, kad jie laikomi genialiais. Stoviniuoda- 


! Rašytojas čia apsiriko: Sara Bernar mirė 1923 metais. 

mas ir žiūrinėdamas kapus, jis dar sykį pajuto, kad jo paties 
darbai neleido jam sužinoti apie daugelio genialių mąstytojų 
ir menininkų kūrinius. Jie praėjo pro Bize, Miuse, Moljero ka- 
pus ir galų gale pasiekė Šopeno poilsio vietą — ant kapo gulėjo 
daug kaspinais perrištų rožių ir lelijų puokščių. 

— Tik pamanykite! — sušuko Šenlis.— Jis, žinoma, yra gar- 
sus kompozitorius, bet juk jis mirė daugiau kaip prieš pusšimtį 
metų, o ant kapo šitiek gėlių! Po šimts, aš neabejoju, kad man 
niekas tiek gėlių neatneš! 

Kaupervudas susimąstė: o ant jo kapo, net ir po metų kažin 
ar kas nors atneš gėlių? Ši mintis ne tiek suerzino jį, kiek pra- 
linksmino, nes jis puikiai žinojo, kad nesvarbu, kaip dirbo žŽmo- 
gus — labai gerai ar labai blogai — tačiau tokių kapų, kurie net 
po daugelio metų skendėtų gėlėse, yra nedaug. 

Prieš išeinant iš Per-Lašezo kapinių, jų laukė dar vienas siurp- 
prizas. Pasukę į pietus, išėjimo link, jie staiga užėjo ant dailaus 
dvigubo Abeliaro ir Eloizos kapo, ir gidas papasakojo gerai Ži- 
nomą tragišką šios nelaimingos poros meilės istoriją. Eloiza ir 
Abeliaras! Jauna mergaitė pamilo dorą vienuolį, bet jos tėvas 
buvo negailestingas, žiaurus katedros kurijos narys; visa tai 
buvo vienuoliktame amžiuje! Kaupervudas niekad anksčiau ne- 
buvo girdėjęs apie šiuos įsimylėjėlius. O dabar, klausydamas gi- 
do, jis pamatė prašmatnią ir labai gražią moterį, einančią artyn 
su krepšeliu gėlių; priėjusi prie kapo, ji ėmė berti įvairiaspal- 
vius žiedus ant antkapio ir aplink jį. Kaupervudą ir Šenlį taip 
sujaudino tasai reginys, kad jie nusiėmė skrybėles ir, sugavę jos 
žvilgsnį, pagarbiai nusilenkė. O ji priėmė jų sveikinimą, ištar- 
dama: 

— Merci beaucoup, messieurs! ! 

Ir nuėjo sau. 

Šis įspūdingas ir jaudinantis įvykis sukėlė Kaupervudui aibę 
minčių apie jį patį ir anų senųjų laikų Eiliną. Juk vis dėlto, gal- 
vojo Kaupervudas, tuo metu, kai jis sėdėjo Filadelfijos kalėji- 
me, jinai ištikimai lankė jį, nepaisydama visų jo priešų, jų tar- 
pe ir savo tėvo. Jinai pamilo jį amžina meile ir kaip įmanydama 
stengėsi palengvinti jo likimą. Kaip Eloiza Abeliaro, taip ir ji 
troško tik jo, nieko kito, ir jis žinojo, kad dabar taip pat tebe- 
trokšta. 

Staiga jam kilo mintis pasistatyti mauzoliejų abiem — gražią 
ir ilgaamžę poilsio vietą. Taip, jis pasamdys architektą, išrinks 
brėžinius ir pastatys nuostabų mauzoliejų, kuris primins, kad 
buvo toks laikas, kada jis mylėjo Eiliną taip labai, kaip ir jinai 
Jį. 


! Labai ačiū, ponai (pranc.). 

Kai Kaupervudas grįžo į Londoną, Berenisę nugąsdino pasi- 
keitusi jo išvaizda. Jis atrodė labai nuvargęs ir gerokai suliesė- 
jęs. Ji prikišo jam, kad jis nekreipia dėmesio į savo sveikatą ir 
taip mažai būna su ja. 

— Frenkai, mielasis,— karštai prabilo ji — kam tu skiri tiek 
daug laiko ir energijos tiems dalykams? Tu atrodai toks pervar- 
gęs ir nervingas. Ar tu nemanai, kad, prieš pradėdamas toliau 
dirbti, turėtum rimtai pasitarti su gydytoju? 

— Bevi, brangioji, — pasakė jis, apkabindamas ją per lieme- 
nį — nereikia taip jaudintis. Aš žinau, kad dirbu per daug, bet 
greit visa tai baigsis, ir man nebereikės sukti galvos dėl tų rei- 
kalų — bent jau artimiausiu metu. 

— Bet ar tu tikrai gerai jautiesi? 

— Taip, brangioji, atrodo, gerai. Mat, šis momentas yra toks 
reikšmingas, kad aš pats turiu visa kuo rūpintis. 

Tačiau, vos ištaręs šiuos žodžius, jis susilenkė, tarytum per- 
vertas staigaus skausmo. Ji puolė prie jo ir sušuko: 

— Frenkai, kas yraį Kas pasidarė? Ar tau būdavo taip kada 
nors anksčiau? 

— Ne, brangioji, nebūdavo, — pasakė jis.— Bet tikriausiai nie- 
ko rimto čia nėra.— Jis beveik visai atsigavo.— Žinoma, — kal- 
bėjo jis toliau,— kažkas turi būti, kad taip smarkiai skauda. Gal 
tu paskambinsi gydytojui Veinui ir paprašysi, kad jis ateitų ap- 
žiūrėti manęs... 

Berenisė tuojau nubėgo prie telefono. Atvykęs gydytojas nu- 
stebo, kad Kaupervudas atrodo toks suvargęs; paviršutiniškai 
apžiūrėjęs jį ir išrašęs vaistų, kuriuos reikėjo tuojau pat priimti, 
gydytojas liepė Kaupervudui rytoj ateiti į jo kabinetą nuodug- 
niai pasitikrinti. Kaupervudas pažadėjo. O po savaitės, kai Kau- 
pervudas buvo pasirodęs dviem geriausiems Londono specialis- 
tams, kurie pranešė savo išvadas Veinui, pastarasis didžiai nuste- 
bo, kad Kaupervudo inkstai paliesti aštrios ligos ir kad viskas 
labai greitai gali baigtis tragiškai. Jis liepė Kaupervudui ilsėtis 
ir gerti vaistus, kurie turėjo sustabdyti besiplečiančią ligą. 

Tačiau, po kelių dienų atėjęs į gydytojo Veino kabinetą pasi- 
rodyti, Kaupervudas pareiškė, kad jaučiasi geriau ir kad jo ape- 
titas beveik visai normalus. 

— Visa bėda, misteri Kaupervudai,— pasakė gydytojas Vei- 
nas labai ramiai, — kad tokios ligos labai kaprizingos ir jų sukel- 
tas skausmas kuriam laikui gali aprimti. Bet tai nereiškia, kad 
pacientas išgijo ar bent jau gyja. Skausmai gali pasikartoti, O 
tada mes, specialistai, pareiškiam aiškų, bet nemalonų sprendi- 
mą, kuris, žinoma, ne visuomet būna teisingas. Kitą sykį pacien- 
tas tikrai pasitaiso ir išgyvena daug metų. Antra vertus, jam ga- 
li pasidaryti blogiau, ir štai dėl tokių priežasčių tą ligą ir sunku 

gydyti. Matote, misteri Kaupervudai, kodėl aš negaliu šnekėti 
su jumis taip tiksliai, kaip norėčiau. 

Čia Kaupervudas pertraukė jį. 

— Jaučiu, kad jūs kažką norite pasakyti man, gydytojau Vei- 
nai. Ir aš norėčiau kuo tiksliausiai žinoti, ką sako specialistai. 
Nesvarbu, kas yra — aš turiu žinoti. Argi su inkstais taip blogai? 
Argi mano liga tokia rimta, kad gali blogai baigtis? 

Gydytojas Veinas pažvelgė jam tiesiai į akis. 

— Matote, specialistai sako, kad, ilsėdamasis ir nedirbdamas 
sunkaus darbo, jūs išgyvensite metus ar net daugiau. Jei ypatin- 
gai saugositės — galite net ilgiau išgyventi. Jūs sergate chroniš- 
ku nefritu, misteri Kaupervudai. Tačiau, kaip jau esu sakęs, 
gydytojai ne visuomet teisūs. 

Kaupervudas klausėsi šio apgalvoto atsakymo ramus ir susi- 
mąstęs, nors jis, beveik nė sykio gyvenime nesirgęs, pirmą kar- 
tą susiduria su liga, kuri gali baigtis mirtimi. Mirtis! Gal tik me- 
tai beliko gyventi! Galas visiems kūrybiniams darbams! Ir vis 
dėlto, jeigu taip lemta, tai taip ir bus. Jam tenka pasiruošti ir 
sutikti savo likimą. 

Išėjęs iš gydytojo kabineto, jis pajuto nerimą ne tiek dėl sa- 
vo sveikatos, kiek dėl to, kaip palies jo mirtis tuos žmones, su 
kuriais buvo taip glaudžiai susijęs jo gyvenimas — Eiliną, Bere- 
nisę, Sipensą, jo sūnų Frenką Kaupervudą, jo pirmąją žmoną Li- 
lianą, vėliau ištekėjusią už misterio Vilerio, jų dukterį Lilianą, 
kurios jis daug metų nebuvo matęs, tačiau gausiai aprūpinęs il- 
gam laikui. Buvo taip pat ir kitų žmonių, kuriems jis jautėsi sko- 
lingas. 

Vėliau, važiuodamas į Prajers-Kouvą, jis vis nesiliovė galvo- 
jęs, kad būtinai reikia sutvarkyti visus reikalus. Pirmiausia rei- 
kia surašyti testamentą, nors tie specialistai gal ir klysta. Jis turi 
aprūpinti lėšomis tuos žmones, kurie yra jam artimiausi. Be to, 
taip branginama meno galerija — ją jis ketino palikti visuome- 
nei. Ir dar lieka vienas senas didelis troškimas — pastatyti Niu- 
jorke ligoninę. Reikia ir tuo pasirūpinti. Išmokėjus visiems įpė- 
diniams ir tiems, kuriuos jis norėjo paremti, dar liks pakanka- 
mai lėšų ligoninei — joje bus gydomi žmonės, neturintieji lėšų 
ir nežinantieji, kur jiems dėtis. 

Be to, reikia pagalvoti apie mauzoliejų, kurį jis norėjo pasi- 
statyti sau ir Eilinai. Jis turi pasitarti su architektu ir užsakyti 
gražų, tinkamą projektą. Bent jau tuo jis atsilygins Eilinai, kad 
taip nepaisė jos. 

O kaip su Berenise? Dabar jis suprato, kad atvirai negali jai 
nieko paskirti savo testamente. Jis nenorėjo, kad ją su visokiais 
klausimais užsipultų spauda ir užgriūtų neišvengiamas visuome- 
nės pavydas. Bet jis sutvarkys viską kitokiu būdu. Nors jos var- 
du jau buvo atidaryta nepriklausoma sąskaita banke, jis dar pa- 
pildomai pavers pinigais kai kurias savo obligacijas bei akcijas, 

laikomas įvairiose bendrovėse, ir perves pinigus jai. Taip ji bus 
aprūpinta lėšomis ateičiai. 

Tuo tarpu jis privažiavo Prajers-Kouvą, ir neramias jo min- 
tis nutraukė jį pasitikusi Berenisė. Meiliai šypsodamasi, ji pa- 
klausė, ką gi pasakė gydytojai. Bet jis, kaip visada, liko ramus 
ir į jos klausimą stoiškai numojo ranka. 

— Nieko rimto, brangioji, — pasakė jis — Nedidelis pūslės su- 
trikimas,— turbūt per daug valgau. Jis prirašė man vaistų ir pa- 
tarė mažiau dirbti. 

— Na, štai! Aš taip ir maniau! Aš visą laiką tau taip sakyda- 
vau! Tu turi daugiau ilsėtis, Frenkai, turi nedirbti taip sunkiai. 

Bet čia Kaupervudas pasistengė pakeisti temą. 

— Jeigu jau kalbame apie sunkų darbą,— pasakė jis, — tai 
ar čia yra kam pasirūpinti ta paukštiena ir tuo ypatingu vynu, 
kuriuos tu minėjai iš ryto.:. 

— Ak, nepataisomas žmogau! Tuoj Fenė padengs stalą. Mes 
pietausime terasoje. 

Jis paėmė ją už rankos, sakydamas: 

— Žinai, Dievas sergsti doruosius ir darbščiuosius. .. 

Linksmi, susikibę už rankų, jie drauge įėjo į vidų. 

Nors Kaupervudas, atrodė, labai džiaugėsi pietumis su Bere- 
nise, jo mintys sukosi lyg užburtu ratu apie tuos pačius daly- 
kus — apie komercinius bei finansinius reikalus, o taip pat apie 
įvairius žmones, vyrus ir moteris, padėjusius jam statyti didžiu- 
les transporto sistemas, į kurias jis buvo taip įsitraukęs. Vyrai 
būdavo geri talkininkai, o moterys įkvėpdavo jį; jų visų dėka 
jis taip įdomiai pragyveno ištisas tris dešimtis metų. Ir štai dabar, 
nors jis iš tiesų netikėjo, kad gydytojų diagnozės bus tokios lem- 
tingos, vis dėlto mintis apie mirtį ir ši nuostabi valanda su Bere- 
nise Temzės pakrantėje ties dailia veja nenoromis privertė jį pa- 
justi, koks nepastovus pasaulio grožis ir kiek daug jame sielvar- 
to. Juk jo paties gyvenimas buvo toks kupinas įvairiausių įvy- 
kių, jame tiek dramatizmo, tiek prisiminimų! Ir tik dabar, paju- 
tęs, kad staiga gali baigtis visa tai, ko dalimi pats buvo, jis ypa- 
tingai įvertino tai, ką turėjo. Berenisė — tokia jauna, tokia pro- 
tinga, tokia Maloni — galėtų būti su juo, jei viskas gerai susi- 
klostytų, dar tiek daug metų. Jis jautė, kad dabar, su džiaugsmu 
trokšdama padėti jam, ji mąsto apie jį. Pirmą kartą gyvenime 
įprastinį jo ramumą sudrumstė mintis apie tai, kaip nenumaldo- 
mai bėga laikas. Jis tik jautė, kokia poetiška ši valanda ir kaip 
greitai ji praeis, palikdama skausmą, vien tik skausmą. 

Tačiau Kaupervudo laikysena neišdavė vidujinio nusivylimo, 
nes jis jau buvo nutaręs apsimesti, vaidinti. Jis turi dirbti lyg 

niekur nieko ligi pat tos valandos ar minutės, kol išsipildys gy- 
dytojų spėjimas, jei jis tikrai išsipildys. Taigi iš ryto, kaip vi- 
suomet, jis išvažiavo į Prajers-Kouvo į savo kontorą ir pradėjo 
įprastinį savo darbą, ramiai ir rūpestingai, kaip buvo pratęs, da- 
Tė sprendimus, tvarkė įvairius reikalus ir t.t. Tik dabar jis aiš- 
kiai pajuto, kad reikia užsukti visus sraigtelius, kurie padės įgy- 
vendinti asmeninius jo troškimus net ir tada, jei ateitų mirtis. 

Pirmiausia — mauzoliejus sau pačiam ir nuskriaustajai Eili- 
nai. Jis pasišaukė savo sekretorių Džemisoną ir liepė jam refe- 
ruoti apie visus talentingiausius Anglijos ar kontinento architek- 
tus, garsius mauzoliejų projektuotojus. Jis pasakė, kad tatai rei- 
kalinga jo draugui, ir kuo greičiausiai. Tai atlikęs, jis ėmė rū- 
pintis brangiausiu savo turtu — paveikslų galerija; jis dar norė- 
jo papildyti ją tokiais paveikslais, kurių dėka galerija taptų tikrai 
įžymi. Todėl jis parašė laiškus tiems asmenims, kurie pirkdavo 
bei parduodavo panašius šedevrus, ir greit įsigijo labai vertin- 
gų paveikslų; jų tarpe Bugro „Įsiveržimą į Kupidono karalystę“, 
Koro „Kelią į kaimą“, Franso Halso „Moters portretą“, Rem- 
brandto „Švento Lozoriaus prisikėlimą“. Paveikslus jis išsiuntė 
laivu į Niujorką. 

Greta šių visų reikalų buvo, žinoma, neišvengiamų rūpesčių 
dėl metro statybos. Visokios pretenzijos, ginčai, susidūrimai su 
varžovais, smulkios bylos. Bet praėjo kiek laiko, ir jis pasijuto 
tvirtai stovįs ant kojų, be to, sveikata tiek pagerėjo, kad jis vie- 
nais niekais palaikė skausmus, dėl kurių buvo kreipęsis į gydy- 
toją. Dabar ateitis Kaupervudui atrodė dar šviesesnė, negu ta- 
da, kai jis pirmą sykį atvažiavo į Londoną. Net Berenisė nuspren- 
dė, kad jame vėl atgijo visas ankstyvesnis entuziazmas. 

Tuo tarpu lordas Steinas, nustebintas kūrybinės Kaupervudo 
energijos — kiek daug naujų ir originalių pasiūlymų Kauper- 
vudas buvo per tą laiką pateikęs — nutarė, kad laikas suruošti 
Kaupervudo garbei priėmimą savo numylėtame pajūryje, Trege- 
sole. Ten galima buvo sukviesti mažiausiai du šimtus svečių. Ir 
štai po ilgų apmąstymų, kokius svarbiausius svečius reikia kvies- 
ti, buvo paskirtas laikas, ir Tregesolas, su savo nuostabiu parku 
ir milžiniška šokių sale, su sietynais, temdančiais mėnesieną, bu- 
vo paruoštas pokyliui. 

Lordas Steinas, stovėdamas ties paradiniu įėjimu, sveikino at- 
vykstančius. Štai ateina Berenisė po ranka su Kaupervudu, apsi- 
vilkus balta lygia su šleifu suknele, primenančia graikišką tuni- 
ką ir perjuosta auksine juosta; rusvi plaukai gerai derėjo prie 
jos rūbo ir atrodė it aukso karūna. Šį vąkarą ji pasirodė jam 
ypatingai graži. Priėjusi prie Steino, jinai apdovanojo jį tokiu 
žvilgsniu ir tokia šypsena, kad jis tegalėjo ištarti: 

— Berenisė! Kokia gražuolė! Jūs tikra svajonė! 

Kaupervudas, kuris buvo stabtelėjęs persimesti Žodžiu su vie- 
nu svarbiu savo akcininku, nenugirdo šio pasveikinimo. 

— Jūs turite paskirti man antrąjį šokį, — pasakė Steinas, va- 
landėlei sulaikęs jos ranką. 

Ji grakščiai linktelėjo galvą. 

Paskui jis kuo maloniausiai pasveikino Kaupervudą, savo gar- 
bingąjį svečią; jis sulaikė jį greta savęs, kad galėtų supažindinti 
su daugeliu įžymių metro pareigūnų bei jų žmonomis. 

Netrukus visi buvo pakviesti vakarieniauti; svečiai susėdo 
už stalo, ėmė kalbėti ir gurkšnoti retus vynus, o taip pat ypatin- 
gos rūšies šampaną. Steinas neabejojo, kad jo gėrimai atitiks pa- 
tį lepiausią skonį. Skambėjo juokas, vis gausėjančioms kalboms 
pritarė švelni muzika, sklindanti iš gretimo kambario. 

Berenisei teko garbingiausia vieta prie stalo; iš vienos pusės 
sėdėjo lordas Steinas, iš kitos — grafas Brekenas. Pastarasis bu- 
vo gan dailus jaunas vyriškis, kuris, dar gerokai prieš baigiantis 
vakarienei, paprašė Berenisę paaukoti jam bent jau trečią ar 
ketvirtą šokį. Ji buvo sužavėta ir kupina pasididžiavimo, tačiau 
akimis visą laiką sekė Kaupervudą, sėdintį kitame gale stalo, 
stebėdama, kaip jis linksmai šnekučiavosi su nuostabiai patrauk- 
lia brunete, nepamiršdamas taip pat ne mažiau puikios gražuolės, 
sėdinčios kitapus. Berenisė džiaugėsi, kad jis smagus ir links- 
mas, nes ji jau seniai nebuvo mačiusi jo tokio. 

Vakarienė truko ilgai, šampanas nesibaigė, ir Berenisė ėmė 
baimintis dėl Kaupervudo. Ji pastebėjo, kad jo kalbos ir ju- 
desiai darosi vis gyvesni, matyt, nuo šampano, ir labai sunerimo. 
Kai lordas Steinas pagaliau pareiškė, kad norintieji šokti gali 
eiti į salę ir Kaupervudas priėjo pakviesti ją šokiui, ji dar labiau 
susirūpino dėl tokios pakilios jo nuotaikos. Tačiau jis žengė per 
salę taip, kad atrodė nė kiek ne girtesnis už visus kitus. Sokda- 
ma su juo valsą, ji sušnibždėjo: 

— Tu laimingas, brangusis? 

— Kaip niekuomet,— atsakė jis— Aš esu su tavim, mano 
gražiausioji! 

— Brangusis! — šnibždėjo Berenisė. 

— Kaip nuostabu, Bevi! Tu, šie rūmai, šie žmonės! Šito aš 
siekiau visą savo gyvenimą! 

Ji meiliai šypsojosi jam, bet staiga jis susverdėjo, paskui 
stabtelėjo, pridėjo ranką prie širdies ir sumurmėjo: 

— Oro, oro! Man reikia išeiti iš čia! 

Ji tvirtai suėmė jį už rankos ir nuvedė pro atviras duris į te- 
rasą, išeinančią jūros pusėn. Drąsindama jį, jinai padėjo jam nu- 
eiti iki artimiausio suolo, kur jis sunkiai ir bejėgiškai susmuko. 
Berenisė, visa persigandusi, pribėgo prie tarno, kuris ėjo pro ša- 
lį, nešinas padėklu, ir sušuko: 

— Padėkite, prašau! Pakvieskite ką nors ir padėkite man nu- 
nešti jį į miegamąjį. Jis rimtai serga. 

Nusigandęs tarnas tuojau pasišaukė rūmininką, kuris liepė 
tarnams nunešti Kaupervudą į tuščią kambarį tame pat aukšte, O 
paskui pranešė viską lordui Steinui. Atėjęs ir pamatęs, kad B€- 

renisė taip susijaudinusi, jis įsakė rūmininkui pernešti Kauper- 
vudą į savo apartamentus antrame aukšte ir tuojau pat pakvietė 
savo asmeninį gydytoją Midltoną. Taip pat paliepė rūmininkui 
įsakyti tarnams, kad šie niekam nieko nekalbėtų apie tai, kas 
atsitiko. 

Tuo tarpu Kaupervudas atsigavo, ir, kai įėjo gydytojas Midl- 
tonas, jis jau buvo visai žvalus ir tuojau pasirūpino pasakyti 
Steinui, kad juo mažiau apie tai bus kalbama, juo geriau; ge- 
riausia pasakyti, kad jis paslydo ir pargriuvo. Jis pareiškė, kad 
iki ryto jo savijauta bus kuo geriausia. Tačiau gydytojo Midlto- 
no nuomonė apie jo ligą buvo kitokia. Jis davė ligoniui rami- 
nančių vatstų ir patarė jam pagulėti bent kelias dienas, kad ga- 
lima būtų ištirti, ar nėra kokių nors komplikacijų. Paskui jis pa- 
sakė Steinui, kad Kaupervudas ne šiaip sau sunegalavo, o grei- 
čiausiai rimtai serga. 

Kitą rytą, kai Kaupervudas nubudo Steino kambaryje, greta 
nebuvo nieko, iškyrus pagarbiai įeinančius ir išeinančius tarnus. 
Tada jis pasistengė atgaivinti atmintyje visas nerimą keliančias 
staigaus vakarykščio įvykio smulkmenas. Jis nusigando, nes li- 
ga pasireiškė kaip tik tada, kai jis tarėsi esąs visiškai sveikas. 

Nejaugi jis tikrai tapo lemtingosios inkstų ligos auka? Kai 
gydytojas Midltonas apžiūrinėjo jį, jis dar nebuvo tiek atgijęs, 
kad galėtų klausinėti, dėl ko apalpo. Jis prisiminė tik tiek, kad 
negalėjo atgauti kvapo, kad jam pasidarė labai silpna ir kad jis 
parkrito. Ar čia kalti inkstai, kaip buvo sakęs gydytojas Veinas, 
ar jis tiesiog per daug išgėrė šampano ir per daug privalgė? Jis 
prisiminė, kad gydytojas primygtinai buvo liepęs jam negerti 
nieko, išskyrus vandenį, ir valgyti tik lengvus valgius. 

Norėdamas įsitikinti, kas gi iš tiesų jam yra, jis nuspren- 
dė paprašyti Berenisę, kad jinai pasiųstų telegramą į Niujorką 
senam jo bičiuliui bei asmeniniam gydytojui Džefersonui Džeim- 
sui ir paprašytų jį tuoj pat atvykti į Londoną. Šis ištikimas drau- 
gas tikrai pasakys jam visą tiesą. 

Šitaip palengva ir netgi ramiai besvarstydamas savo padėtį, 
jis išgirdo beldimą į duris ir pamatė lordą Steiną, kuris stengėsi 
būti labai linksmas ir smagus. 

— Na, štai! — sušuko jis.— Štai ką reiškia gražios merginos 
ir šampanas! Tik pamanykite! Ir jums ne gėda? 

Kaupervudas plačiai šyptelėjo. 

— Tarp kitko, — kalbėjo Steinas,— man įsakyta žiauriai nu- 
bausti jus mažiausia visai parai. Šampano negausite! Tik vande- 
nį! Tr ikrų negausite, nė grūdelio, tik ploną gabalėlį jautienos, 
ir tik su vandeniu! O jeigu vėl ruošitės alpti, gausite puodelį 
skystos košės, irgi su vandeniu! 

Kaupervudas atsisėdo. 

— Tai bus virš žiaurumo, — paskė jis.— O gal jūs sutiksite 
pasidalinti su manim vandeniu ir koše? Ir gal jūs, kaip didžiausią 
paslaptį, pasakysite Man, ką sakė jums gydytojas Midltonas?į 

— Matote,— atsakė Steinas,— jis pareiškė, kad jūs pamiršote, 
kiek turite metelių ir kad šampaną su ikrais suvirškinti jūsų Or- 
ganizmui neįmanoma. Negalima ir šokti iki aušros. Štai kodėl 
jūs paslydote ant per daug išblizgintų mano šokių salės grindų. 
Štai kodėl dabar jūs turite priimti gydytoją Midltoną, kad jis 
patikrintų, kaip jūs jaučiatės, nors jis ir sako nematąs jokio rim- 
to negalavimo; jūs stačiai pervargote, o tatai galima lengvai pa- 
gydyti. Turiu pasakyti jums, kad jūsų mieloji globotinė buvo 
tokia gera, jog priėmė mano pasiūlymą pernakvoti čia ir tuojau 
ateis pas jus. Savaime aiškų, nepaisant gydytojo Midltono žo- 
džių, ji susirūpinusi ne mažiau, kaip ir aš... 

Į šiuos žodžius Kaupervudas atsakė gana ryžtingai: 

— Juk nieko baisaus man neatsitiko. Žinoma, aš nesu jau- 
nuolis, bet sveikata skųstis negaliu. O dėl verslo reikalų, tai aš 
kiekvienu momentu galiu išspręsti sunkiausią uždavinį. Juk apie 
tai, ar Mūsų reikalai tvarkomi gerai, jūs galite spręsti pats. 

Steinas nugirdo jo balse priekaišto gaidelę. 

— Rezultatai kuo puikiausi, — pasakė jis.— Žmogus, kuris at- 
vyko pas mus su tokiu pasiūlymu ir išgavo iš Amerikos investuo- 
tojų dvidešimt penkis milijonus dolerių, iš manęs nusipelno vien 
tik pagyrimų. Man malonu savo ir mūsų visų akcininkų vardu 
padėkoti jums už jūsų darbą ir jūsų paslaugas. Viena bėda, Kau- 
pervudai, kad viskas paremta jūsų sveikata ir jėgomis. Ir tai yra 
svarbiausia. | 

Tuo momentu pasigirdo beldimas, ir įėjo Berenisė. Jie pasi- 
sveikino ir persimetė keliais žodžiais, Steinas primygtinai kvietė 
juos abu pasilikti čia tol, kol jiems patiks — ar savaitę, ar net 
visą mėnesį. Tačiau Kaupervudas jautė, kad jam reikia ramybės 
ir poilsio, o taip pat vienatvės, todėl norėjo kuo greičiausiai iš- 
važiuoti. Kai Steinas išėjo, jis pasisuko į Berenisę ir tarė: 

— Aš ne taip jau blogai jaučiuosi, brangiausioji. Aš noriu 
kuo greičiau išvažioti iš čia dėl to, kad nekiltų kokios nors kal- 
bos, ir geriau norėčiau būti Prajers-Kouve, o ne viešbutyje. Gal 
tu susitarsi su lordu Steinu, kad mes galėtume išvažiuoti iš čia 
rytoj rytą? 

— Žinoma, brangusis, — atsakė Berenisė— jei tik tu taip no- 
Ti. Man taip pat bus geriau, jei tu būsi šalia manes. 

— Ir dar vienas dalykas, Bevi,— kalbėjo toliau Kaupervu- 
das.— Pasakyk, Džemisonui, kad jis pasiųstų telegramą gydyto- 
jui Džefersonui Džeimsui į Niujorką. Tai senas mano gydytojas 
ir bičiulis. Tegu paprašo jį atplaukti į Londoną, jei galės. Pasa- 
kyk Džemisonui, kad telegrama būtų slapta ir šitruota. Galima 
rašyti Niujorko Medikų draugijos adresu. 

— Tai tu manai, kad yra kas nors negero? — Jos balse pasi- 
girdo nerimas, 

— Ne! Ne taip jau blogai, bet suprask pati — aš nežinau, kas 
man iš tiesų yra. Be to, kiekvienam, ir ypatingai mano akcinin- 
kams bei indėlininkams, gali pasirodyti labai keista, kad aš taip 
staiga be jokios priežasties parkritau, o tai gali atsiliepti ir ma- 
no Ieikalams. Tiesa, aš truputį per daug valgiau ir gėriau šią- 
nakt, ypač to šampano. Bet anksčiau nieko panašaus nebūdavo. 
Ir tikrai labai norėčiau pamatyti Džefersoną. Jis sužinos tiesą 
ir pasakys man. 

— Frenkai,— nutraukė jį tuo momentu Berenisė,— ką pasakė 
tau gydytojas Veinas tada, kai tu jį matei paskutinį kartą, ir 
kodėl tu man nieko nepasakei? Ką nusprendė specialistas? | 

— Ak, gydytojas Veinas pasakė, kad toks skausmas, kokį 
aš jaučiau, gali turėti kažką bendro su inkstų liga, bet jis nieko 
negalėjo tvirtinti, nes, jo žodžiais tariant, inkstų ligos būna du 
atvejai — arba Chroniška, arba aštri. O pas mane — nei viena, 
nei kita. Jis pasakė, kad reikės palaukti ir pažiūrėti, ar bus dar 
kokių nors rimtų ligos požymių, nes iki to laiko joks specialistas 
nenustatys tikros diagnozės. 

— Na, jeigu taip, tai gydytojas Džeimsas būtinai turi atva- 
žiuoti. Pranešiu Džemisonui, kad rytoj jam telegrafuotų. Ir aš 
manau, kad tau tikrai geriausia pabūti Prajers-Kouve tol, kol gy- 
dytojas Džeimsas pripažins, kad tu sveikas. 

Paskui ji priėjo prie lango, užtraukė užuolaidą, paprašė jį il- 
sėtis ir pažadėjo nueiti ir paruošti viską, kad jie galėtų ryte iš- 
važiuoti, bet visą laiką ją kankino mintis, kuo visa tai baigsis. 
Nors ji atrodė rami, tačiau jos širdis visą laiką virpėjo. 

— Jūs teisi, mano miela, — pareiškė Steinas, kai ji pasakė, 
jog jie nori vykti į Prajers-Kouvą.— Aš tikiu, kad ten jis pasijus 
geriau, nes pats ne sykį esu važiavęs ten pailsėti. Be to, ten yra 
jūsų motina, ir ji padės jums. Jei jūs leisite, aš pats nuvešiu 
jus iš ryto. Aš didžiai vertinu misterį Kaupervudą ir turiu pa- 
daryti viską, kad tik jam būtų kuo patogiau ir kad jis kuo grei- 
čiau pasveiktų. 

Po dviejų savaičių į Prajers-Kouvą atvyko gydytojas Džeim- 
sas. Pamatęs Kaupervudą, patogiai įsitaisiusį miegamajame su 
langais į Temzę, jis sustojo duryse: | 

— Sveikas, Frenkai! Matau, kad tu ne toks jau ligonis, jei 
gali žiūrėti pro langą į šį puikų gamtovaizdį. Aš manau, kad 
dabar pats gali plaukti į Niujorką, o man reikia pailsėti čia, kol 
atsigausiu po kelionės. Jau daug metų klaikiai trokštu paatosto- 
gauti. 

— Kelionė buvo sunki? — paklausė Kaupervudas. 

— Seniai beturėjau tokį malonumą. Buvo puiku. Jūra visai 
rami, o laivu plaukė grupė dainininkų, kurie man labai patiko. 
Tarp kitko, jie keliavo į Vieną; pusė jų buvo negrai. 

— Tu vis toks pat, senasis Džefai| — pasakė Kaupervudas.— 
Dievė, kaip gera vėl susitikti su tavim! Kaip dažnai aš prisimin- 
davau tave ir vis norėdavau, kad tu būtum čia, kad galėtum 
pasižiūrėti, kokie keistuoliai tie anglai! 

— Jie niekam tikęė — linksmai paklausė Džeimsas.— Bet da- 
bar tu turi viską man papasakoti. Ką tu padarei ir kodėl sėdi čia 
areštuotas? 

Ir Kaupervudas palengva smulkiai papasakojo viską, kas nu- 
tiko po to, kai jis grįžo iš Norvegijos, o taip pat, ką sakė sydy- 
tojas Veinas ir kiti specialistai. 

— Štai kodėl aš norėjau, kad tu atvažiuotum, Džefai— baig- 
damas tarė jis— Aš žinau — tu pasakysi man tiesą. Specialistai 
sako, kad aš sergu inkstų liga. Jie pareiškė, kad man beliko gy- 
venti metai arba daugiausia pusantrų metų, nors gydytojas Vei- 
nas tvirtina, kad ne visada specialistų išvados būna teisingos. 

— Tai tiesa! — karštai pritarė gydytojas Džeimsas. 

— Žinoma, gydytojo Veino žodžiai, — tęsė Kaupervudas,— gal 
ir be reikalo nuramino mane, nes netrukus po to aš buvau baliu- 
je pas lordą Steiną. Ten ir atsitiko tas nemalonus dalykas, kurį 
aš tau pasakojau. Staiga pajutau, kad man trūksta oro, ir mane 
turėjo išvesti iš kambario. Tada aš suabejojau gydytojo Veino 
diagnoze. Bet dabar, kai tu esi čia, aš tikiuos, kad pasakysi man 
visą tiesą ir nurodysi, kaip reikia elgtis. 

Džeimsas priėjo prie Kaupervudo ir padėjo abi rankas jam 
ant krūtinės. 

— Nagi, parodyk, kiek gali įkvėpti, — tarė jis, o kai Kauper- 
vudas pabandė, gydytojas tarė: — Taip, suprantu, nedidelis skil- 
vio išsiplėtimas. Reikės prirašyti kokių nors vaistų. 

— Ar neatrodo, kad aš sunkiai sergu, Džefai? 

— Neskubėk, Frenkai. Man reikia kai ką patikrinti. Bet štai 
ką galiu pasakyti — tave jau apžiūrėjo du gydytojai ir trys spe- 
Cialistai, ir tu sužinojai, kad nuo šios ligos galima numirti, bet 
galima ir ne. Tu žinai, koks didelis skirtumas yra tarp galimo 
ir negalimo, tarp tikro ir netikro, koks skirtumas tarp ligos ir 
sveikatos. Tačiau dabar, žiūrėdamas į tave ir atsižvelgdamas į 
bendrą tavo savijautą, aš manau, kad tu gali pragyventi dar 
daug mėnesių, o gal net ir daug metų. Bet man reikia laiko ap- 
žiūrėti tave ir pagalvoti, kaip geriau tave gydyti. Ryt iš ryto, 
anksti, vėl atvažiuosiu čia ir nuodugniai tave apžiūrėsiu. 

— Palauk valandėlę! — sušuko Kaupervudas.— Aš patvar- 
kiau taip, kad tu galėtum apsistoti čia, su manim, su mano glo- 
botine mis Fleming ir jos motina. 

— Labai malonu, Frenkai, kad tu kvieti mane, bet šiandien 
negaliu pasilikti. Prieš pradėdamas tave gydyti, turiu surasti 
Londone kai kuriuos vaistus. Bet aš grįšiu apie vienuoliktą ryto 

ir tada, jei nori, pasiliksiu pas tave bent jau iki to laiko, kol tu 
pasidarysi sveikesnis, jei ir ne protingesnis. O dabar — nė lašo 
šampano ar kokio kito gėrimo, bent jau artimiausiu laiku; val- 
gyti galima pienišką sriubą ir pasukas — kiek tik nori. 

Tuo momentu į kambarį įėjo Berenisė, ir Kaupervudas supa- 
žindino juos. Džeimsas pasisveikinęs atsisuko į Kaupervudą ir 
sušuko: 

— Kaip tu gali sirgti, turėdamas čia tokį vaistą nuo visų ne- 
galavimų! Taip ir žinok, kad rytoj aš būsiu čia su aušra. 

Paskui jis dalykiškai paaiškino Berenisei, kad iš ryto jam rei- 
kės karšto vandens, rankšluosčių ir medžio anglies iš degančio 
židinio, kurį buvo matęs gretimame kambary. 

— Tik pamanykite, aš turėjau plaukti tokį kelią iš Niujorko 
gydyti jo, kada. vaistas yra čia pat,— šypsodamasis pasakė jis 
jai. — Kokie juokingi tie žmonės. 

Šis protingas ir linksmas žmogus iš karto patiko Berenisei; 
ji pagalvojo, kad Frenkas visada sugeba patraukti prie savęs 
stiprius ir įdomius žmones. 

Taigi, dar kiek pasikalbėjęs su Kaupervudu, jis išvažiavo į 
Londoną, prieš tai dar pareiškęs jam, kad tokie gigantiški finan- 
siniai Žygiai irgi yra savotiška liga. 

— Tos visos problemos džiovina tavo smegenis, Frenkai,— 
rimtai pasakė jis.— Smegenys yra mąstymo, kūrimo ir valdymo 
organas, kuris gali sukelti ne mažesnį skausmą už bet kurią sun- 
kią ligą — rūpesčiai taip pat yra liga, ir man atrodo, kad tu ja 
sergi. Man svarbu, kad tu tuo patikėtum, o taip pat suprastum, 
kad tavo gyvenimas tau yra vertesnis už dešimtį metro sistemų. 
Jei tu ir toliau pirmučiausia rūpinsies tik savo darbu, tai kiek- 
vienas šundaktaris bus teisus, sakydamas, kad tu gali numirti. 
Todėl mano uždavinys toks: tu turi pamiršti savo metro sistemas 
ir kaip reikiant pailsėti. 

— Stengsiuos kaip įmanydamas, — pasakė Kaupervudas,— bet 
ne kiekvieną naštą taip lengva nusimesti, kaip tu galvoji. Šie 
reikalai liečia šimtus žmonių, kurie besąlygiškai pasitikėjo ma- 
nim, o taip pat milijonus londoniečių, niekad negalėjušių išva- 
žiuoti už savo kvartalo ribų. Įgyvendinus mano sumanymą, jie 
galės nuvažiuoti į bet kurį Londono rajoną už kokius du pensus 
ir pamatyti, koks iš tiesų yra jų miestas. 

— Ir vėl apie tą patį, Frenkai! O jei tu staiga numirsi, ką ta- 
da tavo londoniečiai darys? 


— Mano londoniečiai sėkmingai gyvuos, mirsiu aš, ar ne, tik 
prieš mirdamas norėčiau sutvarkyti jų metro! Taip, Džefai, bi- 
jau, kad aš iš tiesų labiau rūpinuosi savo reikalais, negu savim. 
Tikrai, mano sumanymas dabar taip išsiplėtė, kad jau nebepri- 
klauso nuo vieno žmogaus, net ir nuo manęs, nors aš dar daug 
ką galėčiau padaryti, jei tik man pakaktų laiko savo sumany- 
mams įgyvendinti. 

63 skyrius 
| Gydytojas Džeimsas daug galvojo apie Kaupervudo ligą ir 
neduodančią jam ramybės finansinių reikalų naštą. Nors Londo- 
no gydytojas ir galvojo, kad inkstų liga gali baigtis greitai ir 
tragiškai, bet Džeimsas žinojo atvejų, kada ta liga sergantieji 
išgyvendavo daug metų. Tačiau Kaupervudas sirgo sunkiau. Pir- 
miausia, jo skilvis buvo išsiplėtęs, o antra — kartais jam užei- 
davo aštrūs skausmai. Dėl šių priežasčių, o taip pat dėl to, kad 
jis nuolat buvo užsiėmęs savo reikalais, liga galėjo pasunkėti. 
Ir dar vienas rūpestis, kurį Džeimsas gerai žinojo, buvo įvairios 
jo praeities problemos: pirmoji žmona, sūnus, Eilina ir kiti da- 
lykai, laikas nuo laiko komentuojami laikraščiuose. 

Kaip padėti, kaip padėti žmogui, kurį Džeimsas taip brangi- 
no! Kas, neskaitant vaistų, galėtų atgaivinti jo jėgas, bent jau 
laikinai! Protas! Protas! Jei jis galėtų ne tik vaistais, bet ir sa- 
vo valia įteigti Kaupervudui, kad jį išgelbėti gali jo paties pro- 
tas! Džeimsas pajuto suradęs teisingą išeitį. Reikia, kad Kauper- 
vudas tiek atsigautų, jog galėtų poilsiaudamas pakeliauti po už- 
sienį. Bet ne vien tik tam, kad pasižiūrėtų naujų vietų, o ir dėl 
to, kad Anglijos ir Amerikos publika būtų nustebinta žinios, jog 
jis visai sveikas ir gali bet kur keliauti! Kad visi sakytų: „Ką 
jūs! Tas žmogus visai sveikas! Jis tiek atsigavo, kad gali keliauti 
ir linksmintis!" Visa tai tikriausiai atgaivins pairusius Kaupervu- 
do nervus ir įtikins jį, kad jis, jei ir ne visai sveikas, tai bent 
daug tvirtesnis. | 

Gal keista, bet gerajam gydytojui vis įtikimesnė ėmė rodytis 
mintis nusiųsti Kaupervudą į didžiuosius lošimo centrus — į Ri- 
vierą, Monte Karlą. Koks efektas bus, kai laikraščiai aprašys, 
kad jis yra ten, prie lošimo stalų, tarp didingų hercogų ir Azijos 
princų! Argi šis psichologinis bandymas nesustiprins Kaupervu- 
do, kaip finansininko, padėties? Tūkstantis prieš vieną, kad su- 
stiprins! 

Sekančią dieną, grįžęs į Prajers-Kouvą ir nuodugniai apžiū- 
rėjęs Kaupervudą, gydytojas pasakė savo patarimą. 

— Aš tikrai neabejoju, Frenkai,— pradėjo jis— kad tu maž- 
daug per tris savaites visiškai atsigausi ir galėsi pradėti smagią, 
neskubią kelionę. Aš prirašau tau tokį vaistą — laikinai mesti 
visus tuos reikalus ir išvažiuoti su manim į užsienį. 

— Į užsienį? — paklausė Kaupervudas, o jo balse suskambė- 
jo nuostaba. 

— Taip. Ir nori žinoti kodėl? Juk laikraščiai tikriausiai pa- 
rašys, kad tu gali keliauti. O šito tau ir reikia, tiesa? 

— Teisingai! — atsakė Kaupervudas.— Kur mes važiuosime? 


— Na, į Paryžių, paskui gal į Karlsbadą... Žinau, tai bjaurus 
kurortas, bet tau nepaprastai naudingas. 
— O Dieve, ir kur dar? 


— Ką gi, — pasakė Džeimsas, — tu gali pasirinkti Prahą, Buda- 
peštą, Vieną ir Rivierą, neišskiriant Monte Karlą. 

— Kąl — sušuko Kaupervudas.— Aš ir Monte Karlas! 

— Taip, tu ir Monte Karlas, ir su visomis tavo įsivaizduoja- 
momis ligomis. Tokiu metu pasirodęs Monte Karle, tu sukelsi 
sensaciją, kurios tikiesi. Juk tau nereikės nieko daug veikti — 
tu tik pasirodysi vienoj kurioj lošimo salėj ir praloši kelis tūks- 
tančius dolerių, kad greit pasklistų kalbos. Žmonės ims šnekėti, 
kad tu ten lankaisi ir visai nesijaudindamas švaistaisi pinigais. 

— Stok, pakanka! —- sušuko Kaupervudas.— Jei turėsiu jė- 
gų — važiuosiu, bet jeigu nieko doro iš to neišeis, aš paduosiu 
tave į teismą už pažado netesėjimą! 

— Sutinku,— atsakė Džeimsas. 

Tris savaites gydytojas Džeimsas, apsigyvenęs Prajers-Kou- 
ve, prižiūrėjo ir gydė Kaupervudą, ir pastarasis pasijuto daug 
geriau. Gydytojas Džeimsas, stebėjęs jį diena dienon, nutarė, kad 
pacientas pakankamai atsigavęs ir galima pradėti numatytą ke- 
lionę. 

Nors Berenisė džiaugėsi, kad Kaupervudas pasitaisė, tačiau 
kartu ir nerimastavo dėl būsimosios kelionės. Ji galvojo, kad 
gandai apie jo nepagydomą ligą gali suardyti visus ekonominius 
jo planus, bet, karštai mylėdama jį, negalėjo neįtikėti, drauge su 
gydytoju Džeimsu ir Kaupervudu, kad kelionė tikrai naudinga 
ir reikalinga. Kaupervudas įtikino ją, kad nėra ko nuogąstauti, 
nes jis jaučiasi geriau, o sumanymas iš tiesų idealus. 

Sekančios savaitės pabaigoje jie iškeliavo. Ir iš tiesų Londo- 
no spauda tuojau pat pranešė, kad Frenkas Kaupervudas, nepai- 
sant visų gandų apie sunkią jo ligą, matyt, tiek pasitaisė, jog 
leidžiasi į smagią kelionę po Europą. Kiek vėliau pasirodė 
straipsniai apie Kaupervudą iš Paryžiaus, Budapešto, Karlsbado, 
Vienos ir Monte Karlo, — pasakiškojo Monte Karlo. Pastarąjį pra- 
nešimą laikraščiai pabrėžė tokiais žodžiais: „,„Nepalaužiamasis 
Kaupervudas, dar taip neseniai sirgęs, savo pramogoms ir poil- 
siui pasirinko Monte Karlą!“ 

Tačiau, grįžęs į Londoną, jis išgirdo iš reporterių labai atvirų 
ir tiesioginių klausimų. Vienas reporteris paklausė: 

— Ar teisingi gandai, kad jūs, misteri Kaupervudai, sunkiai 
sirgote? 

— Matote, jaunuoli, — atsakė Kaupervudas,— aš taip sunkiai 
dirbau, kad man būtinai reikėjo pailsėti. Šioje kelionėje mane 
lydėjo mano bičiulis gydytojas. Su juo mes ir pasišvaistėme po 
kontinentą. 

Jis nuoširdžiai nusikvatojo, kai laikraščio ,„Vorld“ korespon- 
dentas paklausė, ar tiesa, kad jis užrašęs visą savo neįkainoja- 
mą meno kolekciją Niujorko Dailės muziejui. 

— Jei žmonės nori sužinoti, kas įrašyta mano testamente,— 
pasakė jis,— tai jiems teks palaukti, kol aš atsidursiu po velėna, 

tačiau tikiuos, kad jų gailestingumas yra ne mažesnis už jų smal- 
sumą... 

Skaitydami šiuos atsakymus plačioje vejoje Prajers-Kouve, 
Berenisė ir Džeimsas negalėjo susilaikyti nesišypsoję. Nors 
Džeimsas nė valandėlei nepamiršo savo darbo Niujorke, jis pasi- 
juto dar artimiau susidraugavęs su Kaupervudu, o taip pat su 
Berenise. Jie abu buvo neapsakomai dėkingi už tai, kad jis, at- 
rodo, padėjo Kaupervudui atgauti ankstesnę sveikatą ir jėgas. 
Taigi, kai gydytojui atėjo laikas išvykti, visi trys pajuto, kokie 
glaudūs jų draugystės ryšiai. 

— Man trūksta žodžių tau atsidėkoti, Džefai — pasakė Kau- 
pervudas, eidamas drauge su Berenise trapu į laivą, kuriuo gy- 
gytojas turėjo išplaukti.— Įsakyk, ką galiu dėl tavęs padaryti. 
Aš prašau tik vieno dalyko — kad mūsų draugystė ir toliau liktų 
tokia, kaip dabar. 

— Man nereikia jokio atlyginimo, Frenkai,— pertraukė Džeim- 
sas.— Geriausia man dovana — kad aš pažįstu tave jau taip se- 
niai. Kai galėsi, atvažiuok pas mane į Niujorką. Iki sekančio pa- 
simatymo! 

Paskui, keldamas savo lagaminą, pridūrė: 

— Ką gi, draugai, laivas nelaukia! 


Jis nusišypsojo, dar sykį paspaudė rankas ir dingo minioje, 
suplūdusioje į laivą. 

Dabar, kai gydytojas Džeimsas išvyko, Kaupervudas pamatė, 
kad per tą laiką, kol jo nebuvo, susikaupė daug visokių darbų. 
Ištisus mėnesius reikės energingai ir atidžiai dirbti, kol jie bus 
sutvarkyti; be to, reikėjo pasirūpinti visokiais asmeniniais reika- 
lais. Štai Eilina parašė laišką, kad darbai su rūmų priestatu, pri- 
žiūrint architektui Painui, einą sparčiai ir ji jaučianti, kad Kau- 
pervudas turi kuo greičiausiai sugrįžti į Niujorką ir peržiūrėti 
visą projektą — priimti jį arba atmesti, kol dar nevėlu. Ji abejo- 
janti, ar pakaks naujoje galerijoje vietos tiems paveikslams, ku- 
riuos jis neseniai nupirko. Ji gerbianti misterio Katberto, kaip 
meno žinovo, skonį, tačiau jaučianti, kad kai kuriais atžvilgiais 
Kaupervudas jokiu būdu nesutiktų su juo, jei būtų čia. 

Kaupervudas suprato, kad į tuos reikalus būtinai reikia at- 
kreipti dėmesį. Ir vis dėlto jautė, kad negali leisti sau kelionės 
į Niujorką. Per daug buvo neatidėliotinų politinių reikalų ir viso- 
kių praktinių rūpesčių dėl metro statybos, — visa tai reikalavo 
jo asmeninės priežiūros. Tiesa, lordas Steinas, dažnai lankęs Kau- 
pervudą, tvirtino, kad dabar visuotinės metro sistemos statybai 
nebus, atrodo, jokių kliūčių; jo dėmesio ir pastangų dėka suma- 
žėjo ankstyvesnieji nesutarimai tarp kompanijos akcininkų. Stei- 

nas su džiaugsmu lengvai atsiduso, kai sužinojo, kad Kaupervu- 
das pasveikęs. 

— Žinote, Kaupervudai,— pasakė Steinas tą rytą, kai tasai 
vėl pradėjo dirbti — jūs tarsi naujai gimęs. Kaip jums tai pasi- 
sekė? 

— Pasisekė ne man,— atsakė Kaupervudas,— o senam mano 
bičiuliui Džetui Džeimsui. Jis daug sykių gelbėdavo mane nuo 
visokių ligų, o ši kartą išgelbėjo ir nuo finansinės painiavos. 

— Visai teisingai, — pasakė Steinas.— Jūs tikrai meistriškai 
apmulkinote publiką.. 

— Tai nuostabi Džefo idėja. Jis ne tik išsivežė mane į tą ke- 
lionę, kad sugriautų visus įtarimus ir gandus, bet ir išgydė mane 
bekeliaujantį — pasakė Kaupervudas. 

Kitas dalykas, kurį jam reikėjo atlikti, — tai susitikti su Reks- 
tordu Linvudu, vienu iš trijų amerikiečių skulptorių, kuriuos bu- 
vo nurodęs Džemisonas. Su juo Kaupervudui reikėjo pasitarti dėl 
sumanytojo antkapio. Linvudą Kaupervudas pasirinko todėl, kad 
tas neseniai buvo gavęs premiją už skulptūrinio antkapio pro- 
jektą vienam neseniai mirusiam pietinės valstijos gubernatoriui. 
Skulptorius atvaizdavo ant vienos antkapio sienos namelį, ku- 
Iiame buvo gimęs velionis, o milžiniško, samanomis apaugusio 
ąžuolo papėdėje — žirgą, ant kurio gubernatorius jodinėdavo 
pilietinio karo mūšių metu. Kaupervudą sujaudino tokio užma- 
nymo patosas ir paprastumas. 

Vėliau, kai Linvudas jau sėdėjo prieš jį, kitapus masyvaus 
rašomojo stalo, Kaupervudui didelį įspūdį padarė jo klasiški vei- 
do bruožai, giliai slypinčios akys, aukšta kampuota figūra. Tas 
žmogus jam iš karto patiko. 

Kaupervudas paaiškino Linvudui norįs, kad mauzoliejus būtų 
artimas graikų-romėnų architektūros stiliui, bet ne grynai klasi- 
kinis. Jį reikėtų kaip nors paįvairinti originaliomis detalėmis. 
Mauzoliejus turįs būti didelis, nes jis mėgstąs erdvumą, ir pasta- 
tytas iš puošnaus tamsiai pilko granito. Viename gale turi būti 
siauras lango plyšys, paskui vieta dviems sarkofagams ir sun- 
kios dvivėrės bronzinės durys, vedančios į vidų. Linvudas pritarė 
tokiam pasiūlymui, ir net buvo juo patenkintas. Kaupervudui 
bekalbant, jis nupiešė kelis eskizus, kurie labai nudžiugino Kau- 
pervudą. Jie susitarė dėl kontrakto, ir Kaupervudas pasiūlė jam 
nedelsiant pradėti darbą. Rinkdamas savo piešinius ir dėdamas 
juos į portfelį, Linvudas staiga stabtelėjo ir pažvelgė į Kauper- 
vudą. 

— Žinote, misteri Kaupervudai,— pasakė jis išeidamas, — 
sprendžiant iš jūsų išvaizdos, aš neabejoju, kad šito pastato jums 
negreit prireiks. Bent jau aš nuoširdžiai jums to linkiu, 

— Labai dėkoju jums,— pasakė Kaupervudas.— Bet savo 
įspūdžiu nepasikliaukite. 

"Tuo metu Kaupervudas leido dienas, maloniai laukdamas va- 
karo, kada galės pagaliau grįžti į Prajers-Kouvą pas Berenisę. 
Pirmą kartą po daugelio metų jis pajuto paprastą tikrų namų 
smagumą — juose viešpatavo Berenisė, ir viskas, pradedant l0- 
šimu šaškėmis ir baigiant trumpu pasivaikščiojimu Temzės pa- 
krantėmis, atrodė taip nuostabu, taip malonu; jis norėjo, kad 
visa tai tęstųsi amžinai. Netgi senatvė neatrodytų tokia didelė 
kančia, jeigu viskas būtų taip, kaip dabar. 

Ir štai vieną dieną, maždaug penkiems mėnesiams praslinkus 
nuo to laiko, kai jis pradėjo dirbti, Kaupervudas sėdėjo savo 
kontoroje, rašydamas laišką Eilinai. Staiga užėjo toks baisus 
skausmas, kokio jis dar nė sykio nebuvo jautęs nuo pat savo 
ligos pradžios. Atrodė, lyg kažkas būtų įdūręs aštriu peiliu ties 
kairiuoju inkstu; iš ten skausmas nudiegė į pačią širdį. Jis ban- 
dė atsistoti, bet neįstengė. Kaip ir tada, Tregesole, jam pritrūko 
oro, ir pajudėti buvo neįmanoma. Bet po valandėlės skausmas 
sumažėjo, ir jis galėjo paskambinti Džemisonui. Jis ištiesė ran- 
ką į skambutį, bet paskui atitraukė ją atgal, pagalvojęs, kad čia 
bus vienas iš tų aštrių, bet nepavojingų skausmo priepuolių, apie 
kuriuos gydytojai buvo įspėję. Taip jis dar kurį laiką sėdėjo, 
nepaprastai prislėgtas minties, kad vis dėlto nepagijo, ir nusi- 
gandęs, kad vieną sykį šitaip viskas gali pasibaigti. O blogiau- 
sia — jis neturi su kuo pasidalinti ta mintim. Užtenka vieno žo- 
džio, ir vėl prasidės tokios kalbos, kokios buvo anksčiau. O Be- 
renisė! Steinas! Eilina! Laikraščiai! Ir vėl daug daug dienų 10- 
voje! 

Jis pagalvojo, kad dabar būtinai reikėtų grįžti į Niujorką. 
Ten jis bus greta gydytojo Džeimso, galės pamatyti Eiliną ir pa- 
sikalbėti su ja apie jos rūpesčius. Jeigu jam atėjo laikas Mirti, 
tai yra reikalų, kuriuos reikia sutvarkyti. O Berenisei jis pasa- 
kys, kad būtinai turi važiuoti — nutylėdamas, žinoma, pastarąjį 
priepuolį — ir paprašys ją taip pat grįžti į Niujorką. 

itaip nusprendęs, jis labai atsargiai pakilo nuo kėdės ir po 
kelių valandų jau buvo Prajers-Kouve apsimetęs, kad nieko 
blogo nenutiko. O po pietų Berenisė, tą dieną ypatingai smagiai 
nusiteikusi, paklausė jį, ar viskas gerai sekasi. 

— Ne, nelabai, — atsakė jis.— Gavau Eilinos laišką, kuriame 
ji skundžiasi darbais Niujorke — namų statyba ir kitais panašiais 
dalykais. Ji galvoja, kad ir dabar neužteks vietos paveikslams, 
kuriuos aš vėliau esu nupirkęs. Kai kurie specialistai pritaria 
jai, nors Painas yra kitos nuomonės. Jaučiu, kad būtinai reikia 
važiuoti ten ne tik dėl statybos; reikia peržiūrėti kai kuriuos 
ieškinius, pateiktus man dėl paskolų, kurias gavau paskutinį kar- 
tą ten būdamas. 

— Ar tu neabejoji, kad pakankamai sutvirtėjai tokiai kelio- 
nei? — paklausė Berenisė, su nerimu pažvelgusi į jį. 

— Nė kiek, — atsakė Kaupervudas.— Jaučiuosi net geriau, ne- 
gu prieš daugelį metų. Juk negaliu aš taip ilgai būti atirūkęs 
nuo Niujorko. 

— O kaip aš? — susirūpino Berenisė. 

— O tu važiuosi su manim ir apsistosi patogumo dėlei ,„Vol- 
dorfo“ viešbutyje. Žinoma, inkognito. 

Šie žodžiai nuvijo skausmingą išraišką nuo jos veido. 

— Skirtingais laivais, kaip visuomet? 

— Deja, taip bus geriausia, nors man sunku net ir galvoti 
apie tai. Tu gerai žinai, brangioji, kaip pavojinga mums rodytis 
drauge. 

— Taip, žinau. Aš suprantu, ką tu jauti. Jei reikia važiuoti — 
važiuok, o aš atplauksiu sekančiu laivu. Kada mes plaukiame? 

— Džemisonas sakė, kad sekantis laivas išplaukia trečiadienį. 
Tu susiruoši iki to laiko? 

— Jei reikėtų — susiruoščiau ir rytoj, — atsakė Berenisė, 

— Brangioji! Tu visada man pritari, visada padedi... neži- 
nau, kaip aš gyvenčiau be tavęs... 

Po šių žodžių Berenisė priėjo prie jo, apkabino jį ir sušnibž- 
dėjo: 

— Aš myliu tave, Frenkai. Todėl ir darau viską, kad tau pa- 
dėčiau. .. 

Atsidūręs laive, Kaupervudas pasijuto vienišas, neapsakomai 
vienišas. Jis tik dabar aiškiai suprato, kad nei jis pats, nei joks 
kitas Žmogus nežino nieko apie gyvenimą, apie jo kūrėją. Ir štai 
dabar, nežinia kodėl, jo laukia didelė permaina — jam greitai 
atsiskleis didi ir nuostabi paslaptis. 

Jis telegrafavo gydytojui Džeimsui, prašydamas pasitikti jį 
uoste, o Džeimsas tuojau atsakė jam: „Laukiu tavęs Niujorke. 
Ateisiu pasitikti. Tavasis Džefas iš Monte Karlo." Ši žinia pra- 
linksmino Kaupervudą, ir jis ramiai praleido naktį. Dar prieš 
guldamas, jis paėmė rašalą, popieriaus ir parašė tokią telegra- 
mą Berenisei, keliaujančiai „Karaliaus Hakano“ laivu ir prisiden- 
gusiai Ketrinos Trent vardu: „Tik diena, kai mes išsiskyrėme, 
bet man ji ilgesnė už tuziną metų. Labos nakties, mano gražiau- 
sioji; mintis, kad tu esi netoli, guodžia ir raminia mane.“ 

Nubudęs sekmadienio rytą, Kaupervudas pasijuto, kad jam 
žymiai blogiau, negu praėjusią naktį. Su tarno pagalba, apsiren- 
gęs, jis pajuto, kad visai neturi jėgų, todėl vėl atsigulė į lovą. 
Iš pradžių jo palydovai — Džemisonas, padėjėjas misteris Hartlis 
ir tarnas Frederiksonas — Visai nenusigando; jie manė, kad Kau- 
pervudas tik ilsisi: Bet pavakary Kaupervudas pasisakė vi- 
sai susirgęs ir paprašė Džemisoną, kad jis pašauktų laivo gydy- 
toją. Apžiūrėjęs jį, gydytojas Kemdenas pareiškė, kad Kauper- 

vudas serga labai sunkiai, turi šimtą penkis! laipsnius tempera- 
tūros, ir patarė pranešti jo asmeniniam gydytojui, kad tasai lauk- 
tų laivo su greitąja pagalba. 

Tatai išgirdęs, Džemisonas, niekieno neprašytas, telegrafavo 
Eilinai, kad jos vyras rimtai serga ir-iš laivo bus išgabentas su 
greitąja pagalba, ir pasiteiravo, ką ji siūlo toliau daryti. Eilina 
tuojau pat atsakė, kad misterio Kaupervudo rezidencijoje stato- 
mas meno galerijos priestatas, todėl namuose triukšmas ir ne- 
tvarka; ji galvojanti, kad jam geriausia būtų važiuoti į „„Voldor- 
to Astorijos“ viešbutį, kur jis bus daug geriau prižiūrimas ir kur 
jis neabejotinai jausis daug patogiau. 

Kai gydytojas Kemdenas suleido Kaupervudui morfijaus dozę 
ir jam kiek palengvėjo, Džemisonas perskaitė jam Eilinos tele- 
gramą. 

— Taip, šitaip bus geriau,— silpnu balsu ištarė Kaupervu- 
das.— Užsakykite kambarius. 

Mintis apie sužlugusius planus, o taip pat ir visos kitos min- 
tys neapsakomai prislėgė jį. Jo rūmai! Jo meno galerija! Jo su- 
manyta ligoninė! Mintis grįžti į Londoną ir metro reikalai! Jis 
staiga pajuto nebenorįs galvoti apie nieką, išskyrus Berenisę. 

Taip jis išgulėjo iki ryto, o kai laivas priartėjo prie uosto, 
Kaupervudą pabudino bildesys, triūkšmas, bėginėjimas, ir jis su- 
prato, kad kelionė pasibaigė. 

Tuo metu Džeimsas, paėmęs laivelį, priplaukė prie Kauper- 
vudo laivo, kol jis dar buvo žemutiniame uoste, pasitarė su gy- 
dytoju Kemdenu bei Džemisonu, ką toliau daryti, ir įėjo į Kau- 
pervudo kajutę. 

— Na, Frenkai, štai Džefas jau čia,— pareiškė jis.— Norėčiau 
tiksliai sužinoti, kaip tu jautiesi. Tikiu, kad visa tai praeis, kai 
tik aš duosiu tau tinkamus vaistus. Tik norėčiau, kad tu nesi- 
jaudintum. Palik visus rūpesčius man, savo bičiuliui iš Monte 
Karlo. 

— Aš žinau, Džefai,— tyliai tarė Kaupervudas,— kad viskas 
bus gerai, kai tu čia. 

Ir jis Karštai paspaudė gydytojui ranką. 

— Mes nutarėme nuvežti tave į ,„Voldorto“ viešbutį su grei- 
tąja pagalba,— tęsė Džeimsas.— Tu neprieštarausi, tiesa? Žinok, 
taip bus daug geriau. 

— (Gerai,— atsakė Kaupervudas. — Aš sutinku. Tik prašau ta- 
ve sutvarkyti viską taip, kad manęs nevargintų laikraštininkai, 
bent jau tol, kol aš įsikursiu viešbutyje. Aš abejoju, ar Džemi- 
sonas mokės apsieiti su jais. 

— Palik tai man, Frenkai. Aš sutvarkysiu viską. Svarbiausias 
dalykas tau — ilsėtis ir nieko nešnekėti, kol aš ateisiu. O dabar 
einu tvarkyti reikalų. 

Tuo tarpu į kajutę įėjo Džemisonas. 

— Eime, Džemisonai,— tarė gydytojas Džeimsas.— Mums pir- 
miausia reikia pasimatyti su kapitonu. 

Ir jie abu išėjo. 

Po trijų ketvirčių valandos greitosios pagalbos karieta, lau- 
kusi atokiau gatvėje, privažiavo price ketvirtojo išėjimo, kuris 
buvo toks tuščias, tarytum visi keleiviai jau būtų išėję iš laivo. 
Du sanitarai su brezentiniais neštuvais nusekė paskui Džemisoną 
į Kaupervudo kajutę ir išnešė Kaupervudą į laukiančią karietą. 
Durys užsidarė, vežėjas spustelėjo signalą, ir karieta nuvažiavo, 
o atokiau stovėję reporteriai nustebę klausinėjo vienas kitą: 

— Kaipgi čia dabarė Na ir apstatė mus! Kas buvo tas žmo- 
gus? 

Taip jiems ir nepavyko sužinoti, kas gi ten toks ar tokia taip 
smarkiai susirgo, kad net prireikė greitosios pagalbos; bet netru- 
kus vienas reporteris pareiškė turįs laive pažįstamą medicinos 
seserį ir grįžęs pranešė, kad greitąja pagalba nuvažiavo ne 
kas kitas, o įžymusis finansininkas Frenkas Aldžernonas Kauper- 
vudas. Bet reikėjo dar susekti, kokia liga jis susirgo ir kur jis 
nugabentas. Kai vienas iš reporterių pasiūlė pasikalbėti su mi- 
sis Kaupervud, tai net keli iš karto puolė prie artimiausio telefo- 
no pasiklausti Eilinos, ar tikrai jos vyras buvo išgabentas iš ,Im- 
peratorienės"“ laivo greitąja pagalba, o jei taip, tai kur jis da- 
bar? Ji atsakė, kad tai tiesa; jis serga ir būtų buvęs atvežtas 
tiesiai į Kaupervudų namus, jei pastarieji šiuo metu nebūtų 
perstatinėjami, norint padaryti daugiau vietos papildomai pa- 
veikslų ir skulptūrų kolekcijai, kuri vėliau taps Niujorko miesto 
nuosavybe. Be to, Kaupervudas pats norėjo, kad jis būtų nu- 
vežtas į ,„Voldorfo Astorijos“ viešbutį, nes ten jis sveiks ramiai 
savuose jo namuose. 

Ir štai jau tą pačią dieną pirmą valandą visi miesto laikraš- 
čiai mirgėjo pranešimais apie Kaupervudo atvykimą, jo ligą ir 
apie tai, kur jis dabar yra. Tačiau, gydytojo Džeimso dėka, pas 
jį nebuvo įleidžiami jokie Žmonės, kurie neturėjo paties gydy- 
tojo raštelio; jį saugojo trys slaugės. 

O Kaupervudas, pagalvojęs, kad Berenisę gali labai išgąs- 
dinti šios Žinios apie jo ligą, paprašė gydytoją Džeimsą nusiųsti 
jai į laivą tokią telegramą: „Pranešimai apie mano ligą smarkiai 
perdėti. Viską daryk, kaip susitarėme. Mane prižiūri gydytojas 
Džeimsas. Jis pasakys tau, ką daryti. Tave mylintis Frenkas.“ 

Nepaisydama tokios nelinksmos žinios, Berenisė guodėsi tuo, 
kad jis vis dėlto dar galėjo atsiųsti tokią raminančią telegramą. 
Bet nė minutei jos neapleido mintis, kokia iš tiesų yra jo liga. 
Berenisė jautė, kad jos vieta, nežiūrint kuo viskas baigsis, bu- 
vo šalia jo. 

Tačiau po pietų, eidama per laivo saloną, Berenisė pamatė 
skelbimų lentoj žinią, kuri ją labai nugąsdino: „Frenkas Kauper- 
vudas, įžymusis Amerikos finansininkas ir Londono transporto 

magnatas, staigiai susirgo ,Imperatorienės“ laive ir, vos atplau- 
kęs į Niujorką, buvo nugabentas į „„Voldorfo Astorijos“ vieš- 
butį.“ 

Šie šalti žodžiai, parašyti juodu ant balto, pritrenkė ir nuliū- 
dino ją, nors ir gera buvo sužinoti, kad jis ne namuose, o vieš- 
butyje. Ten jai užsakyti kambariai, taigi ji bus arti jo. Tačiau 
ji gali susidurti ten su Eilina, o tai pridarytų nemalonumų ne 
tik jai, bet ir Kaupervudui. O vis dėlto jis prašo, kad ji atva- 
žiuotų į tą viešbutį, kaip ir buvo sutarta: matyt, jis jau yra ką 
nors sugalvojęs. Bet kokia pavojinga dabar jos padėtis, kaip ji 
skiriasi nuo ramaus gyvenimo Prajers-Kouve; ji klausė save, ar 
jai pakaks drąsos ir ištvermės viską pakelti. Tačiau, nepaisy- 
dama būsimųjų sunkumų bei pavojų, nepaisydama visų pasek- 
mių, ji žinojo, kad turi būti šalia jo, nes ji reikalinga jam ir turi 
jam padėti. 

Taigi, kai tik išaušo rytas ir laivas įplaukė į uostą, o Bere- 
nisės bagažas perėjo per muitinę, ji tuojau nuvyko į viešbutį 
ir ramiausiai užsiregistravo Ketrinos Trent vardu. Bet likusi vie- 
na savo kambariuose, ji vėl ėmė galvoti, kokios sudėtingos vi- 
sos aplinkybės. Ką daryti? Juk Eilina jau gali būti pas jį. Tačiau 
jos mintis pertraukė telefono skambutis — gydytojas Džeimsas 
pasakė, kad Kaupervudas norėtų pamatyti ją, kad jo aparta- 
mentų numeris 1020. Ji labai nuoširdžiai padėkojo jam ir pasa- 
kė tuojau pat ateinanti. Gydytojas Džeimsas pridūrė, kad Kau- 
pervudui šiuo metu labiausiai reikia poilsio ir ramybės, nors 
jam ir negresia didelis pavojus, todėl jis davęs nurodymą kelias 
dienas nieko neleisti pas Kaupervudą, išskyrus ją. 

Ji atėjo į jo apartamentus ir tuojau buvo nuvesta prie lovos, 
kur jis gulėjo, apkamšytas pagalvėmis, išbalęs ir kažkoks išsi- 
blaškęs; pamątęs ją, jis visas nušvito. Ji pasilenkė ir pabučiavo 
J]. 

— Brangusis! Kokia nelaimė. Aš bijojau, kad kelionė gali 
būti tau per sunki. Ir manęs nebuvo su tavim! Bet gydytojas 
Džeimsas tvirtina, kad čia nieko rimto. Juk tu atsigavai po pir- 
mojo priepuolio, ir aš tikiu, kad atsigausi taip pat po šito, jei 
rūpestingai gydysies. Ak, jei galėčiau visą laiką būti šalia tavęs! 
Aš manau, kad tikrai išgydyčiau tave! 

— Bevi, brangioji, — pasakė Kaupervudas,— jau vien tik Žiū- 
rėdamas į tave, aš jaučiuosi geriau. Aš sutvarkysiu taip, kad tu 
galėtum būti prie manęs.. Žinoma, dabar laikraščiai daug rašo 
apie mane, ir kuo mažiau visa tai palies tave, tuo bus geriau 
man. Bet aš paaiškinau viską Džefui, kuris supranta mus ir už- 
jaučia. Ir dar daugiau — jis tau pranešinės, kada galima pas ma- 
ne ateiti. Tu žinai, kad yra žmogus, su kuriuo tu jokiu būdu ne- 
tūrėium susitikti. Bet jei nuolat palaikysi ryšį su gydytoju 
Džeimsu, tai manau, kad išsisuksime kaip nors, kol aš pasveik- 
siu. Aš, tiesą sakant, ir neabejoju tuo. 

— Brangusis, tu esi toks apdairus, ir tu žinai, kad aš mielai 
būsiu šalia tavęs, nieko nepaisydama. Aš laikysiuos kuo atsar- 
giausiai ir kuo apdairiausiai. Aš myliu tave, ir visą laiką už ta- 
ve melsiuosi. 

Jinai vėl pasilenkė ir dar sykį pabučiavo jį. 


67 skyrius 


Staigi ir sunki Kaupervudo liga, apie kurią pirmiausia pra- 
nešė savo skaitytojams vietiniai Niujorko laikraščiai, greit išau- 
go į tarptautinę sensaciją. Mat, ši žinia palietė tūkstančių akci- 
ninkų interesus, nekalbant jau apie bankus ir bankininkus. Jau 
sekančią dieną po jo susirgimo svarbiausių Anglijos, Prancūzi- 
jos ir kitų Europos šalių laikraščių reporteriai per ,,„Junaitid 
Pres“ ir „„Asošieitid Pres“ agentūras teiravosi Džemisoną ir gy- 
dytoją Džeimsą, o taip pat įžymius Jungtinių Valstijų finansinin- 
kus, kokios gali būti Kaupervudo mirties pasekmės. 

Kai kurie akcininkai buvo tiek nusigandę ir kupini tokių blo- 
gų. Nnujautimų, kad dauguma Londono metro direktorių turėjo 
viešai pareikšti savo nuomones dėl to, kokią įtaką iš tiesų gali 
turėti Kaupervudo liga. Pavyzdžiui, misteris Liksas, tuometinis 
Rajoninio ruožo direktorius, artimas Kaupervudui Žmogus, esą, 
šitaip pareiškęs: 

— Jau seniai viskas buvo paruošta tam atvejui, jei misteris 
Kaupervudas dėl kokių nors priežasčių turėtų pasitraukti. Tarp 
vieningos metro sistemos direktorių, — pridūręs misteris Liksas,— 
viešpatauja puikiausia santarvė. Dėl tolesnės šios didelės siste- 
mos veiklos galiu pasakyti, kad joje nėra nė ženklo sąmyšio ar 
netvarkos. 

O tūlas Viljamas Edmundsas, Londono metro tiesimo bendro- 
vės direktorius, pareiškė: 

— Darbas vyksta labai tvarkingai. Viskas suorganizuota taip 
gerai, kad misterio Kaupervudo liga ar laikinas pasitraukimas 
neturi jokios reikšmės. | 

Lordas Steinas šitaip paaiškino: 

— Metro yra puikiausiai tvarkomas. Tokią tvarką įvedė pats 
misteris Kaupervudas nuo pradžios, ir dabar, kai jam būtinai te- 
ko pasitraukti, jokios rimtos žalos visai sistemai negali būti. Mis- 
teris Kaupervudas yra perdaug didis organizatorius, kad būtų 
parėmęs visą didžiulę organizaciją vienu žmogum. Žinoma, visi 
mes tikimės, kad jis greit pasveiks ir sugrįš, ir visi jo laukiame. 

Nors gydytojas Džeimsas stengėsi, kad Kaupervudas nesuži- 
notų, ką rašo spauda, bet atsirado žmonių, kurių jis negalėjo ne- 
įleisti pas Kaupervudą. Tai buvo jo duktė Liliana ir sūnus Fren- 
kas — jų abiejų Kaupervudas buvo nematęs daug metų. Pasikal- 
bėjęs su jais, jis suprato, kad jo liga sukėlė daug triukšmo, ir 
negalima pasakyti, kad tai jam nebūtų buvę malonu. 

Paskui pasirodė Eilina; ji neapsakomai susijaudino, nes tuo 
laiku jis labai blogai atrodė ir blogai jautėsi. Gydytojas Džeim- 
sas paprašė, kad ji dabar jokiu būdu nekalbėtų apie reikalus, 
net pačius būtiniausius. Ji sutiko ir pasistengė, kad pirmasis jos 
vizitas būtų kuo trumpiausias. | 

Kai Eilina išėjo, Kaupervudas nenoromis susimąstė apie įvai- 
rius visuomeninius ir finansinius reikalus, kurie, staigiai jam su- 
sirgus, virto problemomis ir kuriuos, jei tik įmanoma, jis turi 
išspręsti. Pirmiausia, kol jis serga, reikia paskirti savo pavaduo- 
toją. Žinoma, visų pirma jis pagalvojo apie Steiną, tačiau nutarė, 
kad Steinas nebus tinkamas žmogus — per daug jis turi įvairiau- 
sių neatidėliotinų užsiėmimų. Bet štai — Horacijus Olbertsonas, 
Sent Luiso Elektros transporto sistemos prezidentas, sprendžiant 
iš ankstyvesnių finansinių santykių, atrodė Kaupervudui vienas 
iš gabiausių tramvajų tvarkymo atstovų Amerikoje. Jis jautė, 
kad Olbertsonu tokią valandą galima pasikliauti. Todėl, ilgai ne- 
laukdamas, jis liepė Džemisonui nuvažiuoti į Sent Luisą pas mis- 
terį Olbertsoną, viską jam išdėstyti ir pasakyti, kad jam bus 
atlyginta pagal nuopelnus. 

Tačiau misteris Olbertsonas atsisakė. Jis pareiškė, kad jam 
tatai didelė garbė, tačiau jo paties darbai nuolat didėja ir jis 
negali net pagalvoti apie išvykimą iš Amerikos. Kaupervudas 
nusiminė, tačiau jis suprato ir pateisino Olbertsoną. Kurį laiką 
Kaupervudas nerimavo ir lengviau atsikvėpė, tik gavęs telegra- 
mą nuo Steino ir kitų Londono metro direktorių — jie rašė tą 
dieną laikinai paskyrę į Kaupervudo vietą gerai jam pažįstamą 
serą Hemfrį Bebsą, kuris vadovausiąs visai sistemai. Be šios bu- 
vo dar daugiau telegramų iš jo bendradarbių Londone, o taip 
pat ir iš Elversono Džonsono — jie rašė liūdį dėl jo ligos ir linkį 
kuo greičiausiai pagyti bei grįžti į Londoną. 

Tačiau, nepaisant gražių žodžių, Kaupervudas visą laiką ne- 
rimavo dėl to, kokia sudėtinga ir nieko gero nežadanti yra da- 
bar jo padėtis. Štai Berenisė, jo numylėtoji, tiek daug rizikuoja, 
kad tik galėtų slaptai užbėgti pas jį nakties metu arba anksti ry- 
tą, Džeimsui padedant. Ir Eilina... kaip ji nesupranta gyvenimo, 
kokia kupina niekuo neišaiškinamo ekscentriškumo ir kaprizų! 
Ji taip pat laikas nuo laiko aplanko jį neįtardama, kad ir Bere- 
nisė čia, viešbutyje. Jis žinojo, kad būtinai turi gyventi, tačiau, 
nors ir kaip stengėsi, vis vien jautė žemę slystant iš po kojų. 
Jis tai jautė taip aiškiai, kad vieną dieną, kai nieko daugiau 
kambaryje nebuvo, ėmė kalbėti apie tai su Džeimsu. 

— Džefai, aš guliu jau beveik mėnuo, bet nejaučiu, kad 
sveikčiau. 

— Klausyk, Frenkai,— greit atsiliepė Džeimsas,— tu neteisus. 
Tu gali pasveikti, tik reikia pasistengti. Kiti yra sirgę sunkiau 
už tave ir išgijo. 

— Žinau, — pasakė Kaupervudas savo bičiuliui — ir supran- 
tu, kad tu nori mane padrąsinti, bet aš vis vien jaučiu, kad ne- 

bepasveiksiu, ir todėl norėčiau, kad tu paskambintum Eilinai ir 
paprašytum ją ateiti pas mane pasikalbėti apie mūsų turto rei- 
kalus. Aš viską jau apgalvojau ir manau, kad ilgiau laukti nė- 
Ia ko. 

— Kaip nori, Frenkai, — pasakė Džeimsas.— Bet aš nenorė- 
čiau, kad tu įsikaltum į galvą, jog nebepasveiksi. Žinok, tai ne- 
gerai. O aš galvoju visai priešingai. Padaryk man malonumą — 
pasistenk taip negalvoti. 

— Pasistengsiu, Džefai, bet pakviesk Eiliną, gerai? 

— Būtinai, Frenkai, tik prisimink, kad ilgai kalbėti negalima! 

Ir Džejmsas, nuėjęs į savo kambarį, paskambino Eilinai ir pa- 
prašė, kad ji ateitų pas savo vyrą. 

— Gal malonėsite ateiti šiandien, jeigu galite, maždaug tre- 
čią valandą? — paklausė jis. 

Ji valandėlę patylėjo, o paskui atsakė: 

— Žinoma, būtinai, gydytojau Džeimsai. 

Ji atėjo beveik sutartu laiku labai nusiminusi, susijaudinusi 
ir nustebusi. 

Pamatęs Eiliną, Kaupervudas iš karto pajuto apatiją, kokią ir 
anksčiau pajusdavo, susitikęs su ja — ne tiek fizinę, kiek dva- 
sinę apatiją. Kaip labai trūko jai to vidinio grakštumo, kurį tu- 
rėjo Berenisė. Bet vis dėlto ji — jo Žmona, ir jis jautė, kad turi 
deramai pasirūpinti ja, atsidėkodamas už gerumą ir meilę, patir- 
tą iš jos tada, kai šie jausmai buvo jam labiausiai reikalingi. 
Prisiminęs tai, jis sušvelnėjo ir paėmė pasisveikinimui ištiestą 
jos ranką. 

— Kaip jautiesi, Frenkai? — paklausė ji. 

— Matai, Eilina, aš guliu jau visą mėnesį ir jaučiu, kad vis 
labiau silpstu, nors gydytojas galvoja, kad man geriau. Aš pra- 
šiau pakviesti tave, nes yra daug dalykų, apie kuriuos norėčiau 
pakalbėti. Ar tu turi pasakyti man ką nors dėl perstatomo mūsų 
namo? 

— Taip, turiu, — neryžtingai pasakė ji.— Bet ar tau neatrodo, 
kad tie reikalai, kokie jie bebūtų, gali palaukti, kol tu pasveiksi? 

— Suprask, Eilina, man neatrodo, kad aš pasveiksiu. Todėl 
ir norėjau pamatyti tave dabar, šiandien,— švelniai tarė Kauper- 
vudas. 

Eilina nutylėjo, nežinodama, ką sakyti. 

— Žinai, Eilina,— tęsė jis,— didžioji dalis mano turto atiten- 
ka tau, nors savo testamente aš įrašiau ir kitus asmenis — savo 
sūnų ir dukterį. Bet visa atsakomybė už turtą tenka tau. Tai dide- 
lė suma pinigų, ir aš Noriu žinoti, kaip tu manai: ar įstengsi 
tiksliai įvykdyti mano nurodymus, kurie įrašyti testamente? 

— O taip, Frenkai, aš padarysiu viską, kaip tu sakai. 

Jis slapčia atsiduso ir tęsė: 

— Nors mano testamentu viskas pavesta kontroliuoti tau, ta- 
čiau aš turiu būtinai įspėti tave, kad niekuo negalima pasitikė- 
ti. Vos tik aš numirsiu, atsiras daug žmonių, kurie kreipsis į ta- 

ve su vienokiais ar kitokiais pasiūlymais, prašys duoti pinigų 
vienokiam ar kitokiam reikalui, vienokiai ar kitokiai įstaigai. 
Aš pasistengiau apsidrausti nuo to, nurodydamas savo valios vyk- 
dytojams, kad bet kuris sumanymas gali būti įgyvendinamas, tik 
tau sutikus. Tu pati turėsi spręsti, ar verta priimti pasiūlymą, ar 
ne. Tu žinai, gydytojas Džeimsas yra vienas iš mano valios vyk- 
dytojų, ir jo nuomone labiausiai galima pasikliauti. Jis ne tik 
puikus specialistas medikas, bet geros širdies ir doras žmogus. 
Aš sakiau jam, kad tau gali prireikti patarimo, o jis ištikimai 
pažadėjo patarti kaip įmanydamas geriau. Ir pasakysiu tau, kad 
jis yra toks doras žmogus, kad, išgirdęs, jog palieku jam tam tik- 
rIą sumą pinigų už paslaugas, atsisakė jų, nors ir pažadėjo likti 
tavo patarėju. Taigi, kai pajusi, kad tau sunku ką nors nuspręsti, 
pirmiausia kreipkis į jį ir išklausyk jo nuomonę. 

— Gerai, Frenkai, aš padarysiu lygiai taip, kaip tu sakai. Jei 
tu pasitiki juo, pasitikėsiu ir aš. 

— Žinoma,— tęsė jis — mano testamente yra specialūs punk- 
tai, kuriuos reikės išpildyti, kai bus išdalintas palikimas. Vienas 
iš jų — kad mano meno galerija būtų baigta ir tinkamai saugo- 
ma. Aš noriu, kad namas pasiliktų toks, koks yra dabar — jis tu- 
Ii tapti muziejum, prieinamu visiems. O kadangi aš palieku daug 
pinigų jo išlaikymui, tai tavo pareiga bus prižiūrėti, kad jame 
visada būtų kuo geriausia tvarka. Iš tiesų, Eilina, aš nežinau, ar 
tu gerai supranti, kaip aš vertinu šiuos namus. Juose Man gimė 
daug praktinių sumanymų, kuriems buvo skirtas mano gyve- 
nimas. Statydamas šį namą ir pirkdamas jam įvairius daiktus, 
aš stengiausi papuošti savo ir tavo gyvenimą tuo grožiu, kuris 
nieko bendro neturi nei su miesto triukšmu, nei su finansine 
veikla. 

Klausydamasi Kaupervudo, Eilina turbūt pirmą sykį taip 0e- 
rai suprato, kaip visa tai jam svarbu, ir dar sykį prižadėjo pada- 
ryti taip, kaip jis liepė. 

— Yra dar vienas dalykas, — kalbėjo jis, — tai ligoninė. Tu ži- 
nai, kad seniai svajoju pastatyti ligoninę. Jai visai nereikalingas 
brangus sklypas. Savo testamente aš siūlau statyti ją patogioje 
vietoje, Bronkso rajone. Ši ligoninė bus skirta neturtingiesiems, 
o ne tiems, kurie turi pinigų ir gali gydytis kitur. Į ją turės būti 
priimami visi, neatsižvelgiant į rasę, tikėjimą ar odos spalvą. 

Jis valandėlei nutilo, o ji sėdėjo irgi tylėdama. 

— Ir dar, Eilina. Anksčiau aš nieko .tau nesakiau, nes nežino- 
jau, kaip tu į tai pažiūrėsi. Aš statausi mauzoliejų Grinvudo 
kapinėse; jis jau beveik baigiamas. Tai gražus graikiško sti- 
liaus kūrinys. Jame bus du bronziniai sarkofagai — vienas man, 
o kitas tau, jei tu panorėsi būti ten palaidota. 

Šie žodžiai ją ne juokais sujaudino, nes jis kalbėjo apie be- 
siartinančią mirtį taip pat praktiškai, kaip ir apie verslo rei- 
kalus. 

— Tas mauzoliejus bus Grinvude? — paklausė ji. 


— Taip, — atsakė Kaupervudas iškilmingai. 

— Ir jis greit bus baigtas? 

— Nedaug beliko, ir jei aš greit mirsiu, mane jau galima 
bus ten laidoti. 

— Iš tiesų, Frenkai, tu esi keisčiausias iš visų Žmonių! Min- 
tis statyti mauzoliejų sau... ir Man... kai visai nežinai, ar mir- 
tis. .. 

— Bet šis kapas, Eilina, išstovės tūkstantį metų,— pasakė jis, 
kiek pakėlęs balsą.— Juk visi mes vieną gražią dieną mirsim, ir 
tu galėtumei ilsėtis ten šalia manęs, žinoma, jeigu nori. 

Ji tylėjo. 

— Tai ir viskas, — baigė jis.— Jeigu jau toks mauzoliejus pa- 
statytas, tai manau, kad jis turi būti mums abiem. Tačiau jei tu 
nenori ten būti... 

Bet čia Eilina pertraukė jį. 

— Ak, Frenkai, nekalbėkime dabar apie tai. Jeigu nori, kad 
aš būčiau ten — aš būsiu. Tu tai Žinai. 

Jos balsą užgniaužė vos vos sulaikoma rauda. 

Tuo tarpu įėjo Džeimsas ir pasakė, kad Kaupervudui kenks- 
sninga ilgiau kalbėtis; ji galės ateiti kitą dieną, iš anksto paskam- 
binusi telefonu. Ji pakilo nuo kėdės greta jo lovos, paėmė jo 
ranką ir pasakė: 

— Aš vėl ateisiu rytoj, Frenkai, tik trumpai valandėlei, o jei 
reikės ką Nors padaryti, tegu gydytojas Džeimsas man paskambi- 
na. Bet tu turi pasveikti, Frenkai. Tu turi tikėti, kad pasveiksi. 
"Tiek yra darbų, kuriuos tu nori nuveikti. Pasistenk. .. 

— Gerai, gerai, brangioji, stengsiuos kaip įmanydamas, — pa- 
sakė jis, pamojęs ranka, ir pridūrė: — Iki rytojaus. 

Ji apsisuko ir išėjo į koridorių. Eidama liftų link ir liūdnai 
mąstydama apie įvykusį pokalbį, Eilina pamatė moterį, išeinan- 
čią iš vieno lifto. Ji pažvelgė įdėmiau ir, didžiai nustebusi atpa- 
žino Berenisę. Kelias sekundes jos abi stovėjo nustėrusios, o 
paskui Berenisė perėjo koridorių, atidarė duris ir nulipo laiptais 
žemyn į apatinį aukštą. Eilina, vis dar neatsigavusi, apsisuko, ta- 
rytum ketindama grįžti atgal į Kaupervudo kambarius, bet pas- 
kui vėl greit nuėjo prie liftų. Ir vėl, žengusi kelis žingsnius, ji 
sustojo lyg suakmenėjusi. Berenisė! Vadinasi, ji čia, Niujorke, ir 
tikriausiai Kaupervudo pakviesta. Žinoma, jis ją pasikvietė! O 
jis, Mat, dabar apsimeta, kad miršta. Nejaugi nebus ribų šito 
žmogaus veidmainysteiį Tik pamanykite, jis kviečia ją ateiti ry- 
toj! Ir kalba apie mauzoliejų, kur ji gulės greta jo! Greta jo! Ne, 
jai užtenka! Ji niekad daugiau nebeateis pas jį, nors jis ir 
kviestų ją tūkstantį kartų per dieną! Ji įsakys tarnams neatsi- 
liepti į jos Vyro ar jo sėbro gydytojo Džeimso, ar kokio kito jų 
įgalioto žmogaus skambučius! 

Kai Eilina įžengė į liftą, jos sieloje siautė baisi audra, šniokš- 
damos ritosi pykčio bangos. Ji papasakos laikraštininkams apie 

šį niekšą — kaip jis įžeidinėja ir žemina žmoną, kuri tiek dėl jo 
padarė! Ji dar atsilygins jam! 

Išėjusi iš viešbučio, ji puolė į taksi ir tučtuojau liepė šofe- 
riui vežti — vežti bet kur, o pati sau ėmė skaičiuoti, lyg be- 
galinio rožančiaus karolėlius, visas nelaimes, kurias ji, jei tik 
įstengs, galės suversti ant Kaupervudo. Eilina važiavo į priekį, o 
jos pykčio gija driekėsi atgal, į Berenisę. 

Tuo tarpu Berenisė, grįžusi į savo kambarį, sustingo kėdė- 
je,— ji taip persigando dėl Kaupervudo ir dėl savęs, kad nieko 
neįstengė galvoti. Juk Eilina galėjo grįžti į jo apartamentus, ir 
kaip baisiai visa tai pakenktų jam šiuo momentu! Jis gali net 
numirti! Kaip baisu, kad ji niekuo negali jam padėti! Pagaliau ji 
nusprendė nueiti pas gydytoją Džeimsą ir pasitarti su juo, kaip. 
išvengti piktų, negailestingų Eilinos žygių. Bet ją sulaikė baimė 
vėl susitikti Eiliną. Gal ji yra koridoriuje, o gal Džeimso kamba- 
ryje! Pagaliau, kai laukti ilgiau pasidarė nebepakenčiama, jai 
atėjo gera mintis. Ji nuėjo prie telefono ir paskambino Džeimsui; 
jos laimei, atsiliepė jis pats. 

— Daktare, — pradėjo ji užsikirsdama,— čia Berenisė. Būki- 
te toks geras, ateikite į mano kambarį tuojau pat. Atsitiko bai- 
sus dalykas, ir aš taip susinervinusi ir susijaudinusi, kad būtinai 
turiu pasikalbėti su jumis! 

— Gerai, Berenise. Aš tuojau ateinu,— atsakė jis. 

Paskui drebančiu balsu ji pridūrė: 

— Jei pamatysite koridoriuje misis Kaupervud, prašau, neat- 
eikite kartu su ja. 

Jos balsas nutrūko, ir Džeimsas, nujausdamas pavojų, greit 
pakabino ragelį, pagriebė medicinišką savo lagaminėlį, nuėjo tie- 
siai į jos kambarius ir pasibeldė į duris. Berenisė sušnibždėjo 
pro uždarytas duris: 

— Daktare, jūs vienas? 

Kai jis pasakė, kad tikrai yra vienas, ji atidarė duris ir įlei- 
do jį. 

— Kas atsitiko, Berenise? Ką visa tai reišika? — paklausė jis 
aštriai, atidžiai žvelgdamas į išbalusį jos veidą.— Ko jūs taip nu- 
sigandusi? 

— Ak, daktare, pati nežinau.— Ji stačiai drebėjo iš'baimės.— 
Tai dėl misis Kaupervud. Įeidama čia, pamačiau ją koridoriuje, 
o ji pamatė mane. Ji buvo taip įširdusi, kad aš bijau dėl Frenko. 
Nežinote, ar ji nebuvo pas jį, kai aš nuėjau? Man pasirodė, kad 
ji ketina grįžti pas jį. 

— Negrįžo, ne,— pasakė Džeimsas.— Aš ką tik iš ten. Vis- 
kas gerai, Frenkui nieko neatsitiko. Štai, — pasakė jis, imdamas 
kelias mažas baltas piliules iš savo lagaminėlio ir duodamas jai 

vieną, — nurykite ir patylėkite valandėlę. Piliulė nuramins jūsų 
nervus, ir jūs galėsite man viską papasakoti.— Jis nuėjo prie so- 
fos ir pamojo jai atsisėsti greta. Pamažu ji šiek tiek aprimo.— 
Paklausykite, Berenise,— pasakė jis, — aš žinau, kad jūsų padėtis 
čia nelengva. Aš jaučiau visa tai nuo to laiko, kai jūs čia atva- 
žiavote, bet kodėl jūs dabar taip susijaudinote? Ar manote, kad 
misis Kaupervud gali jus pačią užpulti? 

— Ak, ne, aš nesijaudinu dėl savęs,— atsakė ji daug ra- 
miau.— Labiausiai sielvartauju dėl Frenko. Šiuo metu jis taip 
serga, jis toks silpnas ir bejėgis, kad aš bijau, jog ji gali prišne- 
kėti ar pridaryti tokių dalykų, kurie jį baisiai įskaudins ir at- 
ims jam norą gyventi. O jis taip atlaidžiai ir palankiai žiūrėjo 
į ją. Ir štai dabar, kai jam reikalinga meilė, o ne neapykanta, po 
viso to, ką jis dėl jos yra padaręs, ji sumaniusi nežinia ką... 
įskaudinti taip žiauriai, kad jį gali ištikti smūgis. Jis ne sykį pa- 
sakojo man, kad ji, užsidegusi pavydu, visai praranda pusiau- 
svyrą. 

— Taip, žinau — pasakė Džeimsas.— Jis yra didis žmogus, 
bet vedė ne tokią moterį, ir, tiesą sakant, aš visą laiką bijojau 
šito susitikimo. Man atrodė negerai, kad jūs gyvenate tame pa- 
čiame viešbutyje. Tačiau meilė yra didi jėga, ir aš pamačiau, dar 
būdamas Anglijoje, kaip karštai jūs mylite vienas kitą. Aš taip 
pat, kaip ir daugelis Žmonių, žinojau, kad jis nėra patenkintas 
savo gyvenimu su misis Kaupervud. Sakykite, jūs ką nors kal- 
bėjote su ja? 

— Ak, ne,— atsakė Berenisė— Aš pamačiau ją, vos tik iš- 
atpažinusi mane. Man pasirodė, kad ji, jei tik įmanytų, galėtų 
padaryti kažką baisaus. Be to, aš bijojau, kad ji apsisukusi nesu- 
grįžtų pas jį. | 

Gydytojas Džeimsas patarė Berenisei būti savo kambariuose 
tol, kol audra aprims, ir laukti iš jo žinios. Be to, jis jai pasakė, 
kad ji nė žodžiu neprasitartų Kaupervudui apie tai, kai vėl jį 
pamatys. Jis perdaug sunkiai serga, kad galėtų pakelti tokius 
dalykus, Džeimsas labai kantriai išaiškino Berenisei, kad prisiims 
visą Misis Kaupervud pyktį ant savo galvos. Jis jai paskambins 
ir, jei pavyks, pasistengs sužinoti, ką ji ketina daryti, ką mano 
pareikšti viešai. Paskui jis nuėjo į savo kambarį, norėdamas vis- 
ką gerai apgalvoti. 

Tačiau Eilinai paskambinti jis nespėjo — pasirodžiusi viena 
slaugė paprašė jį nueiti pas mMisterį Kaupervudą; jis atrodo kaž- 
ko sunerimęs. Nuėjęs gydytojas rado Kaupervudą besivartantį 
lovoje, tarytum jam būtų buvę nepatogu gulėti. Kai Džeimsas 
paklausė, kaip baigėsi susitikimas su Eilina, Kaupervudas atsakė 
nuvargusiu balsu: 

— O, aš manau, kad viskas gerai. Bent jau pakalbėjau apie 
pačius svarbiausius dalykus. Tačiau aš, Džefai, jaučiuosi labai 
nuvargęs ir išsisėmęs po tokio ilgo pokalbio. 

— Na aš taip ir maniau. Kitą kartą nekalbėk taip ilgai. O 
dabar turi išgerti vaistų. Jie padės tau nurimti ir atsigauti. — Jis | 
padavė Kaupervudui išgerti miltelių su vandeniu ir pridūrė: — 
Na. dabar viskas gerai. Aš užsuksiu pas tave vėliau. 

Grįžęs į savo kambarį, jis paskambino Eilinai, kuri tuo metu 
jau buvo. grįžusi. Išgirdusi iš kambarinės Džeimso pavardę, ji 
tuojau priėjo prie teletono. Džeimsas kuo mandagiausiu balsu pa- 
reiškė norįs sužinoti, kaip pavyko jos susitikimas su vyru, o taip 
pat paklausė, ar jai nereikalinga jo pagalba. 

Eilinos balsas buvo kupinas nesuvaldomo pykčio. 

— Taip, gydytojau Džeimsai, jūs labai padėsite man, jei 
malonėsite daugiau nebeskambinti, nes aš ką tik sužinojau, kas 
visą laiką — Londone ir čia — vyko tarp mano vadinamojo vy- 
ro ir mis Fleming. Aš žinau, kad ji gyveno su juo ten ir dabar 
gyvena čia, jūsų akivaizdoje, o jūs, matyt, viską pateisinate ir 
dar padedate. Ir dar norite sužinoti, ar gerai pavyko pasikalbėti 
su juo! O toji moteris slapstosi tame pačiame viešbutyje! Tai 
pats šlykščiausias dalykas, kokį aš kada esu girdėjusi, ir neabe- 
joju, kad visuomenei bus labai smagu visa tai sužinoti! Ir ji su- 
žinos, galite būti ramus! — Paskui, vos atgaudama kvapą iš 
pykčio, ji pridūrė: — Ir dar gydytojas! Toks žmogus turėtų žiū- 
rėti padorumo... 

O Džeimsas, jausdamas visą jos įsiutimą, pasistengė pertrauk- 
ti ją ir ryžtingai, bet ramiai pareiškė: 

— Misis Kaupervud, aš prašyčiau šitaip manęs nekaltinti. 
Mano pareiga yra gydyti, o ne smerkti tą padėtį, kuri susidarė 
ne mano -dėka. Ir jūs neturite teisės spręsti, kodėl aš elgiuosi 
taip, o ne kitaip, nes per mažai mane pažįstate. Patikėsite ar 
ne, bet jūsų vyras sunkiai serga, labai sunkiai. Ir jeigu jūs pada- 
rysite tokią baisią klaidą — paskelbsite ką nors spaudai, tai sau 
pakenksite tūkstantį kartų daugiau, negu jam ar kam kitam, su 
kuo jis surištas. Jis turi ne tik galingų draugų, bet ir gerbėjų, 
ir žinokite, jie didžiai pasipiktins jūsų elgesiu ir jo neapleis. Jei- 
gu jis mirs, o šitaip gali atsitikti. .. tai spręskite pati, kaip bus 
vertinamas toks jūsų sumanytas viešas užsipuolimas. 

Šie aštrūs žodžiai priminė Eilinai jos pačios ne taip jau senus 
neprotingus poelgius ir ji pasakė jam lygesniu balsu: 

— Aš nenoriu svarstyti tokių asmeninių dalykų su jumis ar 
kuo nors kitu, gydytojau Džeimsai, todėl prašyčiau neskambinti 
man daugiau dėl jokių reikalų, liečiančių misterį Kaupervudą, 
kad ir kas beatsitiktų. Turite jūs tą mis Fleming, tegu prižiūri ir 
guodžia mano vyrą. Tegu jinai juo rūpinasi, o man prašau ne- 
skambinti. Man įkyrėjo šie nelemti santykiai. Toks mano pasku- 
tinis žodis, gydytojau Džeimsai. 

Telefonas spragtelėjo — ji pakabino ragelį. Kai Džeimsas ėjo 
nuo telefono, jo lūpose pasirodė lengvutė šypsena. Per ilgus sa- 
vo darbo metus jam ne sykį tekdavo susidurti su isteriškomis 
moterimis, todėl jis žinojo, kad jos pyktis gerokai atslūgo nuo 

to laiko, kai ji pamatė Berenisę. Juk jis žinojo, kad panašios 
istorijos ne naujiena Eilinai. Jis beveik neabejojo, kad jos tušty- 
bė neleis sukelti viešą skandalą. Ji anksčiau to niekad nepadarė, 
ir Džeimsas jautė, kad ateityje irgi nepadarys. Šitaip nusirami- 
nęs, jis nuėjo pas Berenisę, kuri, vis dar susijaudinusi, nekant- 
riai laukė, ką jis pasakys. 

Vis tebesišypsodamas jis pasakė jai neabejojąs, kad Eilina 
tik niršta, bet skandalo nekels. Nors ji grasino ir jam, ir Kau- 
pervudui, ir Berenisei, tačiau, pasikalbėjęs su ja, jis pajuto, kad 
jos pyktis atvėso ir daugiau jokių smarkių išsišokimų neturėtų 
būti. Jis taip pat pasakė, kad, Eilinai kategoriškai atsisakius ma- 
tytis su vyru, jis turi pakviesti Berenisę juo pasirūpinti: jie abu 
pabandys išgelbėti jį. Ji galėtų sėdėti prie jo vakarinę pamai- 
ną — nuo keturių iki dvylikos. 

— Ak, kaip nuostabu! — sušuko Berenisė.— Kokia aš būsiu 
laiminga, jei galėsiu padaryti viską, kas įmanoma, kad tik jam 
padėčiau,— viską, ką tik sugebėsiu! Ak, daktare, jis turi gyven- 
ti! Jis turi pasveikti, kad galėtų nuveikti viską, ką yra suplana- 
vęs. Ir mes turime jam padėti. 

— Aš labai dėkingas jums už tai. Aš žinau, kad jis labai jus 
myli, — pasakė Džeimsas, — ir jam, be abejo, bus geriau, kai jūs 
jį slaugysite. 

— Ak, daktare, už tai aš turiu būti dėkinga jums! — sušu- 
ko ji, paimdama jį už abiejų rankų. 

Kaupervudas bandė išaiškinti Eilinai, kokią reikšmę turi tur- 
tas, atiteksiąs jai po jo mirties, ir tas praktines problemas, su 
kuriomis jai, jo turto saugotojai, teks susidurti, tačiau jis nepa- 
juto nuoširdaus jos dėmesio visiems tiems dalykams. Jam liko 
įspūdis, kad visos jo pastangos buvo tuščios. Jis žinojo, kad 
ji nesupranta, kaip svarbu visa tai ir jam, ir jai pačiai. Juk ji 
visai nesugeba įžvelgti žmonių charakterių bei ketinimų, ir todėl 
niekas negali garantuoti, kad po jo mirties bus išpildyti norai, 
įrašyti testamente. Ir šioji mintis, užuot sužadinusi norą gyventi, 
rimtai prislėgė jį. Taip prislėgė, kad jis pajuto ne tik nuovargį, 
bet gerokai nusiminė ir iš tiesų suabejojo, ar verta gyventi. 

Kaip keista, kad jie išgyveno drauge daugiau kaip trisdešimt 
metų ir visą laiką pykosi! Iš pradžių, kai jis buvo dvidešimt sep- 
tynerių metų, o ji septyniolikos, jis karštai ją mylėjo; vėliau jam 
paaiškėjo, kad ji jo nesupranta, kad po jos grožiu ir fiziniu pa- 
trauklumu slypi abejingumas jo finansiniams reikalams ir jo pro- 
tui; tuo metu ji buvo įsitikinusi, jog jis yra jos neatimama nuo- 
savybė ir negali net žvilgterėti į ką nors kitą, išskyrus ją. Ir štai, 
po šitiek metų, po visų audrų, kurios kildavo dėl mažiausios jo 
neištikimybės, jis vis dėlto kartu, ir ji vis taip pat nevertina jo 

gabumų, kurie pelengva, tačiau užtikrintai padėjo jam sukaupti 
tokį didelį turtą. 

Bet pagaliau jis rado moterį, kurios dvasinės ypatybės padarė 
jo gyvenimą tikrai prasmingą. Jis surado Berenisę, o jinai rado 
jį. Jiedu padėjo vienas kitam suprasti pačius save. Jos nuostabi 
meilė glūdėjo jos balse, jos akyse, jos žodžiuose, jos prisilieti- 
me. Kai ji kartas nuo karto pasilenkdavo prie jo, jis girdėjo: 

— Brangusis! Mylimasis! Mūsų meilė yra ne tik šiai dienai, 
ji yra visiems laikams. Kur tu bebūtum, mano meilė gyvens ta- 
vyje, o tavoji — manyje. Mes nieko nepamiršime. Brangusis, il- 
sėkis ir būk laimingas. 

Šitaip jam besvajojant, įėjo Berenisė, apsivilkusi baltais me- 
dicinos sesers rūbais. Jis suvirpėjo, išgirdęs tokį pažįstamą balsą, 
pasveikinusį jį, ir sužiuro į ją, tarytum netikėdamas savo aki- 
mis. Tie rūbai taip gerai ryškino jos nepaprastą grožį. Jis sun- 
kiai kilstelėjo galvą ir sušuko, nors buvo visai silpnas: 

— Tu! Afrodite! Jūros deivė! Kokia baltutėlė! 

Ji pasilenkė ir jį pabučiavo. 

— Deivė! — šnibždėjo jis.— Auksaplaukė! Mėlynakė! — Pas- 
kui, suspaudęs jos ranką, jis prisitraukė ją arčiau— Štai dabar 
tu su manim. Aš regiu, kaip tu mojai man Salonikuose prie mė- 
lynosios Egėjaus jūros! 

— Frenkai! Frenkai! Jei tik aš galėčiau būti tavo deivė vi- 
sada, amžinai! 

Ji suprato, kad jis ima kliedėti, ir bandė jį nuraminti. 

— Toji šypsena, — tęsė Kaupervudas.— Dar nusišypsok man. 
Ji kaip saulės šviesa. Paimk mane už rankų. Afrodite, jūros pa- 
gimdyta! 

Berenisė atsisėdo ant lovos krašto ir ėmė tylutėliai verkti. 

— Afrodite, niekad nepalik manęs! Tu man taip reikalinga! 

Ir jis prisiglaudė prie jos. 

Tuo tarpų į kambarį įėjo Džeimsas ir, pamatęs, kas dedasi 
su Kaupervudu žengė tiesiai prie jo. Paskui jis įdėmiai pažvelgė 
į Berenisę ir tarė: 

— Didžiuokitės, mano mieloji! Jus myli toks milžinas. Bet 
dabar palikite mus kelioms minutėms. Man reikia jį atgaivinti. 
Jis ir neketina mirti. 

Jai išėjus, gydytojas davė ligoniui stiprinančių vaistų. Po ke- 
lių minučių Kaupervudas liovėsi kliedėjęs ir paklausė: 

— Kur Berenisė? 

— Jį netrukus ateis, Frenkai. Tau dabar labiausiai reikia po- 
ilsio ir ramybės, — pasakė Džeimsas. 

Bet Berenisė išgirdo, kad jis ją šaukia, įėjo, atsisėdo ant ma- 
žos kėdelės šalia lovos ir ėmė laukti. Po valandėlės jis atmerkė 
akis ir prabilo. 

— Žinai, Berenise,— pasakė jis paprastai, tarytum jie būtų 
aptarinėję reikalus,— labai svarbu išlaikyti rūmus tokius, kokie 
jie yra, kad juose būtų mano meno kolekcija. 

— Taip, žinau, Frenkai,— švelniai, su užuojauta atsakė Be- 
renisė.— Tu visada juos taip mylėjai. 

— Taip, visada mylėjau. Štai, tiesiai nuo Penktosios aveniu 
asialtu, vos peržengęs slenkstį, per kelias sekundes atsiduri pal- 
mių sode, vaikštai tarp gėlių ir kitokių augalų, sėdi tarp jų, gir- 
di, kaip teška vanduo, srovelės čiurlena į nedidelį baseiną — at- 
rodo, girdi tikrą vandens muziką, lyg būtum prie upelio žalio 
miško pavėsyje. .. | 

— Žinau, brangusis, — šnibždėjo Berenisė— Bet dabar tu turi 
ilsėtis. Aš būsiu šalia tavęs net tada, kai tu miegosi. Dabar aš 
budžiu prie tavęs. 

Sėdėdama šalia jo tą vakarą, o taip pat per daug kitų vaka- 
rų, Berenisė negalėjo atsistebėti, kad jis ir toliau taip labai do- 
misi reikalais, kurių pats nebegali daugiau tvarkyti. Vieną die- 
ną jis kalbėjo apie meno galeriją, kitą dieną — apie metro, o 
paskui — apie ligoninę. 

: Nors Berenisė, o taip pat gydytojas Džeimsas nieko nenujau- 
tė, Kaupervudui gyventi tebuvo likusios kelios dienos. Ir vis dėl- 
to tomis valandomis, kai ji sėdėdavo šalia, jis atrodė linksmes- 
nis, nors, pakalbėjęs keletą minučių, nuvargdavo ir užmigdavo. 

— Tegu jis,miega kaip galima daugiau, — patarė Džeimsas.— 
Miegodamas jis atgauna jėgas. 

Šie žodžiai prislėgė Berenisę. Taip prislėgė, kad ji pasitei- 
Iavo, ar negalima būtų dar ką nors padaryti. 

— Ne,— atsakė Džeimsas.— Miegas jam geriausias vaistas, 
jis gal ištvers. Aš bandau pačius geriausius vaistus, ir mums be- 
lieka tik laukti. Jis gali pagerėti. 

Tačiau Kaupervudas nepagerėjo. Priešingai, dvi paras prieš 
mirtį jis taip pablogėjo, kad Džeimsas iškvietė jo sūnų Frenką 
A. Kaupervudą ir dukterį Lilianą, kuri dabar vadinosi misis 
Templton. 

Atvykę jie pamatė, kad nėra Eilinos, ir paklausė, kurgi misis 
Kaupervud. Džeimsas paaiškino jiems, kad ji dėl asmeninių sa- 
vo sumetimų atsisakė pas jį lankytis. 

Tačiau sūnus ir duktė, nors ir žinodami, kad Eilina ir Kau- 
pervudas nesutaria, nujautė, kad kažkas yra negerai, jeigu jau 
ji atsisako aplankyti jį tokią lemtingą valandą, todėl jautė pa- 
reigą pranešti jai, kaip blogai jis jaučiasi. Jie nuskubėjo prie 
telefono ir paskambino jai. Ir kaip didžiai jie nustebo sužinoję, 
kad Eilina visiškai nenori nieko girdėti nei apie jį, nei apie juos. 
Ji pareiškė, kad viskuo gali rūpintis gydytojas Džeimsas ir mis 
Fleming, nes jis norėjo, kad jie tvarkytų jo reikalus, neatsižvelg- 
damas į jos pageidavimus. Ir griežtai atsisakė ateiti. 

Kaupervudo vaikai buvo pritrenkti, nes jiems atrodė, kad 
Eilina elgiasi labai žiauriai, tačiau nebuvo ką daugiau daryti, 
tik grįžti ir laukti, kol baigsis krizė. Gydytojas Džeimsas, Bere- 
nisė, Džemisonas — visi stovėjo, apimti baimės, žinodami, kad 
niekuo negali jam padėti. Jie laukė ilgas valandas, klausydamie- 

si sunkaus, tolydžio nutrūksiančio alsavimo. Staiga, praslinkus 
visai parai, jis smarkiai krūptelėjo, tarytum norėdamas nusimes- 
ti nepakeliamą naštą, paskui pasikėlė ant alkūnės, lyg ketinda- 
mas apsidairyti, staigiai atsilošė atgal ir nutilo. 

Mirtis! Mirtis! Štai ji žvelgia į juos — neišvengiama ir rūstil 

— Frenkai! — suriko Berenisė, visa sustingusi, žvelgdama į 
jį išplėstomis akimis. Ji pripuolė prie jo, krito ant kelių, sugrie- 
bė drėgnas jo rankas ir prispaudė jas sau prie veido.— Ak, Fren- 
kai, mano brangusis, ne, ne! — pravirko ji, o paskui palengva 
nuslydo ant grindų, netekdama sąmonės. 


70 skyrius 


Kaupervudo mirtis sukėlė didžiausią sąmyšį — staiga iškilo 
daugybė įvairiausių problemų, kurias reikėjo išspręsti — vienas 
greičiau, kitas vėliau. Valandėlę visi stovėjo kaip stabo ištikti. 
Gydytojas buvo pats šalčiausias iš visų ir geriausiai žinojo, ką 
daryti. Pirmiausia, drauge su Džemisonu. jie nunešė Berenisę į 
Džeimso kambarį ir paguldė ant sofos. Po to jis paragino Džemi- 
soną tuojau paskambinti misis Kaupervud ir paklausti, kokie bus 
nurodymai dėl laidotuvių. 

Džemisonas paskambino, tačiau Eilina reagavo į viską keis- 
tai ir grėsmingai — atrodė, kad šis įvykis pavirs didžiausiu skan- 
dalu, kuris nuskambės per visą šalį. 

— Kam jūs klausinėjate mane? — pasakė ji.— Kodėl neklau- 
sinėjate gydytojo Džeimso ir mis Fleming? Juk jie gerai žinojo 
visus jo reikalus ir čia, ir prieš atvažiuojant į Niujorką. 

— Bet, misis Kaupervud,— nustebęs pasakė Džemisonas.— 
Jis juk jūsų vyras. Nejaugi jūs norite pasakyti, kad nepagei- 
daujate, jog jis būtų atvežtas į namus. 

Į šį klausimą ji atsakė aštriu, kapotu balsu: 

— Misteris Kaupervudas, o taip pat jo gydytojas ir meilužė 
mane ignoravo ir visą laiką man melavo. Tegu jie patvarko, kad 
jo kūnas būtų nugabentas į šarvojimo salę ir iš ten laidojamas. 

— Bet, misis Kaupervud,— susijaudinęs nenusileido Džemiso- 
nas,— tai negirdėtas dalykas! Visi laikraščiai rašys apie tai. O 
jūs tikriausiai nenorėsite, kad pasklistų visokie gandai apie to- 
kį didį žmogų, koks buvo jūsų vyras. 

Tuo tarpu Džeimsas, klausęsis šio pritrenkiančio pokalbio, pa- 
ėmė ragelį iš Džemisono rankų. 

— Misis Kaupervud, čia kalba Džeimsas, — šaltai pasakė jis.— 
Jūs žinote, kad misteris Kaupervudas grįžęs čionai pasikvietė 
mane kaip gydytoją. Misteris Kaupervudas man ne giminė, ir aš 
gydžiau ji, kaip būčiau gydęs kiekvieną kitą pacientą, taip pat 
ir jus. Bet jeigu jūs atkakliai laikysitės tokio požiūrio į žmogų, 
kuris yra jūsų vyras ir kurio turtą jūs paveldite, tai galite ne- 
abejoti, kad nebus išvengta didžiausio skandalo. Ir tasai skanda- 

las atsilieps jums visą gyvenimą. Jūs turėtumėte suprasti, kaip 
tai svarbu. 

Jis nutilo valandėlei, o ji irgi tylėjo. 

— Aš neprašau kokios nors malonės sau, misis Kaupervud,— 
tęsė jis.— Tai tik jūsų pačios naudai. Žinoma, jo kūnas gali būti 
nugabentas į bet kokią laidojimo kontorą ir palaidotas bet kur, 
jei jūs taip norite. Bet ar tikrai norite? Jūs žinote, kad aš arba 
bet kas iš laidotuvių kontoros gali pasakyti laikraštininkams, kas 
atsitiko su jo kūnu. Todėl dar kartą — paskutinį kartą, jūsų pa- 
čios labui, prašau jus viską apgalvoti, nes, priešingu atveju, aš 
pasistengsiu, kad viskas būtų paskelbta rytojaus laikraščiuose. 

Džeimsas nutilo, tikėdamasis žmoniškesnio atsakymo. Tačiau 
telefone trekštelėjo, ir jis suprato, kad ji pakabino ragelį. Tada 
jis atsisuko į Džemisoną ir tarė: 

— Toji moteris šiuo metu ne visai sveika. Mes tiesiog turime 
paimti viską į savo rankas ir veikti už ją. Tarnai taip mylėjo 
misterį Kaupervudą, kad visai nebus sunku susitarti su jais ir 
be jos žinios nugabenti kūną į namus, kur jis gulės tol, iki bus 
garbingai palaidotas savo kape. Tatai mes galime ir turime pa- 
daryti. Mes tiesiog negalime leisti, kad įvyktų tokia gėda. 

Jis paėmė skrybėlę ir išėjo, prieš tai dar užsukęs pas Bere- 
nisę, kuri jau buvo atsigavusi, ir paprašęs, kad ji eitų į savo 
kambarį ir lauktų iš jo žinių. 

— Nenusiminkite, Berenise. Patikėkite, viskas bus sutvarkyta 
kaip galima geriau ir ramiau. Aš jums prižadu. 

Ir jis šiltai paspaudė jai ranką. 

Dabar reikėjo pergabenti Kaupervudo kūną į laidotuvių kon- 
torą, esančią netoli viešbučio. Paskui jis ketino pasiteirauti Dže- 
misoną, kuris Kaupervudo tarnų sukalbamesnis ir sumanesnis. 
Reikės, kad bent keli iš jų padėtų. Jis tvirtai nutarė suardyti 
Eilinos ketinimus. Jam tikriausiai teks peržengti savo teisių ribas, 
bet kitos išeities nebuvo. Jis jau seniai suprato, kodėl ji nesugy- 
veno su Kaupervudu. Jis pats matė, kaip karštai ji mylėjo sa- 
vo vyrą, tačiau taip pavyduliavo dėl kiekvieno jo žingsnio, kad 
jos laimės svajonės pavirto nepakeliama kančia. 

Atsitiko taip, kad šį sunkų momentą Džemisoną pakvietė prie 
telefono tūlas Bakneris Karas, vyresnysis Kaupervudo namų rū- 
mininkas, tarnavęs pas Kaupervudą dar nuo Čikagos laikų. Jis 
pareiškė skambinąs Džemisonui ne tik norėdamas pasidalinti su 
juo savo skausmu ir nusiminimu dėl Kaupervudo mirties, bet ir 
todėl, kad nugirdęs telefono pasikalbėjimą ir jam pasirodę, jog 
misis Kaupervud primeta savo vyrui neteisingus kaltinimus ir, 
baisiausia, neleidžia atvežti jo į jo paties namus. Jis mielai su- 
tinkąs kaip nors padėti, kad tik būtų išvengta tokios gėdos. 

Grįžęs į viešbutį, Džeimsas rado Džemisoną drauge su Karu 
ir tuojau nupasakojo jiems savo sumanytą planą. Jis pasakė lie- 
pęs laidotuvininkams paruošti kūną laidojimui, parūpinti tinka- 
mą karstą ir laukti tolesnių nurodymų. Dabar dar reikėjo nutar- 

ti, kada kūnas gali būti nugabentas į namus. Ar tarnai bus pasi- 
rengę paslapčia ir tyliai priimti kūną, ar apsiims nugabenti jį į 
paruoštą kambarį kuo atsargiausiai, kad misis Kaupervud nieko 
apie tai nežinotų, bent jau iki kito ryto? Ar Bakneris Karas ne- 
abejojo, kad toks sumanymas pasiseks? Karas atsakė, kad, su- 
grįžęs dabar į Kaupervudų namus, po kelių valandų galėtų vėl 
čia ateiti ir tiksliai pasakyti, ar gydytojo Džeimso planas įvykdo- 
mas. Paskui jis išėjo, o po dviejų valandų paskambino telefonu 
ir pasakė, kad geriausias laikas bus tarp vienuoliktos ir pir- 
mos valandos nakties; visi tarnai pasiruošę padėti, o namuose 
bus tamsu ir tylu. 

Taigi, kaip ir buvo sutarta, jie pervežė Kaupervudo kūną 
karste pirmą valandą nakties, o Karas tuo tarpu tyliai budėjo 
tuščioje gatvėje. Ištikimieji Kaupervudo tarnai paruošė vieną 
didelį kambarį antrame aukšte turtingai papuoštam karstui pa- 
statyti. Nešant karstą, vienas iš tarnų stovėjo prie Eilinos durų, 
klausydamasis, ar nepasigirs bent mažiausias krepštelėjimas. 

Šitokia buvo Frenko Aldžernono Kaupervudo laidotuvių pro- 
cesija į jo namus — nakties tyloje be jokių iškilmių — ir vėl jis 
atsidūrė po vienu stogu su Eilina. 


71 skyrius 


Jokie negeri nujautimai ar sapnai neapreiškė Eilinai, kas nu- 
tiko naktį, iki ją pažadino ankstyva ryto šviesa. Paprastai ji 
mėgdavo dar kurį laiką pagulėti lovoje, bet šį kartą ji išgirdo 
keistą garsą — tarytum koks sunkus daiktas būtų nukritęs ant 
balkono grindų antrame aukšte. Ji išsigando, kad nebūtų sudu- 
žusi neseniai pirkta graikiška marmurinė statula, kuri buvo pa- 
statyta antrame aukšte laikinai, todėl atsikėlė ir nulipo laiptais 
į balkoną. Akylai dairydamasi, ji praėjo pro plačias dvivėrės 
didžiosios svetainės duris ir žengė toliau prie naujosios statulos. 
Statula stovėjo sveika. 

Tada ji apsisuko ir nuėjo atgal, tačiau, vėl priėjusi svetainę 
krūptelėjo — didelė pailga juoda dėžė, apdengta gausiomis juo- 
domis drapiruotėmis, stovėjo pačiame didžiulio kambario vidury. 
Šaltis nupurtė ją nuo galvos iki kojų; ji negalėjo žengti nė 
žingsnio. Apsisuko, lyg norėdama pabėgti, bet vėl grįžo ir susto- 
jo tarpdury pritrenkta, plačiai atvėrusi akis. Karstas! O Dieve! 
Kaupervudas! Jos vyras! Šaltas ir negyvas! Jis atėjo pas ją, nors 
ji buvo atsisakiusi eiti pas jį, kol jis gyveno! 

Kupina atgailos, drebančiais žingsniais ji priėjo artyn pasi- 
žiūrėti į jo šaltą, mirties sukaustytą kūną. Kokia aukšta kakta! 
Kokia nepaprasta, graži galva! Lygūs, rusvi plaukai, net tokia- 
me amžiuje nepražilę! Kokie įspūdingi veido bruožai, taip ge- 
rai jai pažįstami! Ir visa jo išvaizda byloja apie jėgą, išmintį, 
genialumą, ir tai jau seniai visi buvo pripažinę! Ir ji atsisakė 

eiti pas jį! Ji stovėjo sustingusi, apimta gailesčio — dėl jo ir dėl 
savo klaidų. Kiek kartų jų gyvenimą užklupdavo audros, kurios 
atrodė nepakeliamos. Ir štai pagaliau jis namuose! Namuose! 

Bet staiga ją apėmė pyktis — kaip keista, nesuprantama, kad 
jis atsidūrė čia prieš jos valią. Kas atgabeno jį ir kaip? Kurią 
valandą? Juk vakar vakare ji buvo įsakiusi tarnams užsklęsti 
visas duris. O jis vis dėlto čia! Žinoma, tai jo, o ne jos bičiuliai 
ir tarnai susimokė padaryti jam tokią paslaugą. Be abejo, dabar 
visi tikisi, kad ji pakeis savo nuomonę ir Kaupervudas bus pa- 
laidotas su visomis įprastinėmis laidotuvių ceremonijomis, kaip 
ir dera tokiam įžymiam žmogui. Kitaip tariant, jis liks nugalė- 
tojas. Visiems atrodys, kad ji apsigalvojo ir atleido jo nežabo- 
tus savanaudiškus žygius. Ne, šito jie nesulauks! Kiek ji gali 
kentėti įžeidimus ir pasityčiojimus! Užtenka! Ir vis dėlto; nepai- 
sant jos valios, jis juk čia. Jai tebežiūrint į jį, pasigirdo žings- 
niai. Eilina atsisuko ir pamatė rūmininką Karą su laišku ranko- 
je. Jis pasakė: 

— Madam, šį laišką ką tik dabar paštininkas atnešė jums. 

Eilina mostelėjo ranka, ir jam beliko išeiti, tačiau po valan- 
dėlės ji sušuko: 

— Duokite čia! 

Ji atplėšė voką ir perskaitė: 


Eilina, aš mirštu. Kai tu gausi šį laišką, manęs jau nebebus. Aš žinau visas 
savo nuodėmes, žinau, kuo tu mane kaltini, ir aš kaltinu tik save vieną. Bet 
aš negaliu pamiršti tos Eilinos, kuri padėjo man, kai aš sėdėjau Filadelfijos 
kalėjime. Aš apgailestauju viską, bet nuo to nei man, nei tau nebus geriau. 
Ir vis dėlto jaučiu, kad savo širdies gelmėse tu atleisi man, kai aš jau būsiu 
miręs. Man didelė paguoda, kad tu lieki aprūpinta. Tu žinai, aš viską sutvarkiau. 
Lik sveika, Eilina! Niekad daugiau tavo Frenkas nepadarys tau nieko blogo, 
niekad! 


Perskaičius šiuos žodžius, Eilina priėjo prie karsto, paėmė 
Kaupervudo rankas ir pabučiavo jas. Paskui, dar pasižiūrėjusi 
į jį, apsisuko ir greit išėjo iš kambario. 

Po kelių valandų Karui, į kurį per Džemisoną ir kitus krei- 
pėsi daug žmonių, teko eiti pas Eiliną pasitarti su ja dėl laido- 
tuvių. Buvo tiek daug norinčių dalyvauti, kad pagaliau Karas 
buvo priverstas surašyti pavardžių sąrašą, kuris buvo toks ilgas, 
jog Eilina pasakė: - 

— Ak, tegu visi ateina! Blogiau dėl to nebus! Tegu Džemiso- 
nas ir mMisterio Kaupervudo sūnus su dukra sutvarko viską taip, 
kaip jiems patinka. Aš būsiu savo kambaryje, nes blogai jau- 
čiuosi ir niekuo negalėsiu padėti. 

— Bet, misis Kaupervud, negi jūs nenorėsite pakviesti dva- 
sininko paskutinėms apeigoms? — paklausė Karas. 

Apie tai buvo užsiminęs Džeimsas, o Karui, religingam žmo- 
gui, patiko tokia mintis. 

— O, taip, tegu kas nors ateina. Nuo to blogiau nebus,— pa- 
sakė Eilina, prisiminusi savo tėvus, kurie buvo nepaprastai reli- 
gingi. — Bet žmonių nereikia daugiau kaip penkiasdešimt. .. 

Tada Karas bematant susisiekė su Džemisonu ir Kaupervudo 
sūnum bei dukra ir pasakė, kad jie tvarkytų laidotuves taip, 
kaip jiems atrodys geriau. Išgirdęs tokias naujienas, Džeimsas 
lengviau atsiduso ir pasirūpino painformuoti apie laidotuves dau- 
gybę Kaupervudo gerbėjų. 


72 skyrius 


Tą. pačią dieną ir kitą rytą į Kaupervudo namus atsilankė 
daug jo draugų, ir tie, kurių pavardės buvo Baknerio Karo sąra- 
še, pateko į vidų prie kūno, iškilmingai pašarvoto erdvios sve- 
tainės vidury antrame aukšte. Kitiems buvo patarta ateiti į lai- 
dotuves kitą dieną antrą valandą į Grinvudo kapines Bruklino 
rajone. 

Kaupervudo sūnus ir duktė aplankė Eiliną, ir buvo nutarta, 
kad jie visi važiuos pirmojoje gedulo karietoje. Visi Niujorko 
laikraščiai šaukte šaukė apie ankstyvą kaip įprasta sakyti Kau- 
pervudo mirtį, vos šešioms savaitėms praslinkus nuo grįžimo į 
Niujorką. Laikraščiai rašė, kad laidotuvėse dalyvaus tik patys 
artimiausi šeimos bičiuliai, tačiau Kaupervudas turėjo tiek daug 
draugų, kad šie perspėjimai nesutrukdė daugybei žmonių ateiti 
į kapines. 

Sekančią dieną pačiam vidurdieny prieš Kaupervudų namus 
pradėjo rikiuotis laidotuvių procesija. Būriai žmonių susirinko 
gretimose gatvėse pasižiūrėti. Paskui katafalką karietoje važia- 
vo Eilina, Kaupervudo sūnus Frenkas ir jo duktė Liliana Templ- 
ton. Toliau viena paskui kitą važiavo kitos karietos. Jos važiavo 
plačia gatve po apsiniaukusiu dangumi ir dingo už Grinvudo 
kapinių vartų. Žvyruotas kelias kopė į nuolaidų šlaitą. Kelią su- 
po didžiuliai medžiai, už kurių matėsi eilės įvairių įvairiausių 
antkapių ir paminklų. Jie pavažiavo aukštyn ketvirtį mylios, o 
paskui pasuko į dešinę, ir dar už kelių šimtų žingsnių, tarp dvie- 
jų didžiulių medžių, pasirodė antkapinis pastatas — iškilmingas 
ir didingas mauzoliejus. 

Jis stovėjo vienišas, pilkas, rūstus, šiaurietiška graikų šven- 
tyklos kopija, o aplink jį per trisdešimt pėdų nebuvo nė vieno 
kapo. Keturios grakščios kolonos, primenančios jonėnų kolonas, 
rėmė lygų trikampį frontoną, sudarydamos portiką; frontone 
nebuvo jokių papuošimų nei religinių simbolių. Viršum durų 
masyviomis stačiakampėmis raidėmis buvo iškaltas įrašas: FREN- 
KAS ALDŽERNONAS KAUPERVUDAS. Trys granitinės pakopos 
buvo nukrautos gėlėmis, o masyvios dvivėrės bronzinės durys 
tvyrojo plačiai atvertos įžymiajam įnamiui. Kiekvienas, pamatęs 
šį reginį pirmą kartą, turėjo pajusti, kad čia stovi tikras meno 

kūrinys, puikių proporcijų ir iš puikios medžiagos, savo papras- 
ta didybe dominuojantis visoje aplinkoje. 

Kai Eilinos karieta privažiavo visai arti prie mauzoliejaus, 
ją dar sykį ir dar giliau paveikė jos vyro sugebėjimas visiems 
padaryti įspūdį. Tačiau pagalvojusi ji užmerkė akis, nebenorė- 
dama matyti mauzoliejaus ir stengdamasi atgaivinti tą paskutinį 
įspūdį, kai jis stovėjo prieš ją kupinas gyvybės ir taip pasiti- 
kintis savimi. Jos karieta palaukė, kol katafalkas privažiavo prie 
mauzoliejaus durų ir sunkus bronzinis karstas buvo išneštas ir 
pastatytas tarp gėlių, prieš dvasininko katedrą. Tada visi važia- 
vusieji išlipo iš karietų ir susirinko po didele uždanga priešais 
mauzoliejų, kur buvo sustatyti suolai ir kėdės. 

Vienoje. karietoje greta Džeimso tyliai sėdėjo Berenisė, žiū- 
rTėdama į mauzoliejų, kuris visiems laikams paslėps jos mylimąjį. 
Verkti ji negali ir neverks. Kokia prasmė prieštarauti likimui, 
kuris jau atėmė iš jos tai, kas buvo brangiausia pasaulyje? Ši- 
taip galvojo Berenisė, savo širdyje visą laiką kartodama ir kar- 
todama vieną žodį: ,Kentėk! Kentėk! Kentėk!" 

Kai visi bičiuliai ir giminės susėdo, anglikonų dvasininkas 
Heivardas Krenšas išėjo į priekį, atsistojo katedroje ir, visiems 
nutilus, prabilo iškilmingai ir aiškiai: 


Aš esmi prisikėlimas ir gyvenimas, sako Viešpats. Tas, kurs tiki mane, 
"gyvens, nors ir būtų miręs. Ir tasai, kurs gyvena ir tiki mane, niekados ne- 
mirs. 

Aš žinau, kad manasis išganytojas gyvena ir gyvens ligi paskutiniosios 
dienos žemėje. Nors kūnas sunyks, aš vis tiek regėsiu Dievą. Aš regėsiu jį pats, 
mano akys jį regės, ir aš nebūsiu atstumtas. 

Mes nieko neatsinešame į šį pasaulį ir nieko negalime išsinešti. Dievas da- 
vė — Dievas atėmė. Tegu bus pagarbintas Viešpaties vardas! 

Štai tu leidai man gyventi nuo gimimo iki mirties, bet mano amžius nieko 
nereiškia prieš tave; ir tikrai kiekvieno žmogaus gyvenimas yra tuštybė. 

Nes visi žmogaus darbai yra tuštybė ir tuštybė jo rūpesčiai; jis krauna 
turtus, bet nežino, kas jais naudosis. 

Bet aš vieną teturiu viltį, Viešpatie, ir toji viltis tavyje. 

Kai tu bausmėmis plaki žmogų už nuodėmes, tu leidi, kad jo grožis sunyk- 
tų kaip drabužis, kandies suėstas, ir dulkė yra kiekvienas žmogus. 

Viešpatie, tu buvai mūsų priebėga nuo amžių amžių. 

Kai dar nebuvo kalnų, kai dar nebuvo sutverta žemė ir visas pasaulis, tu 
buvai amžinasis Dievas ir būsi per amžius. 

Tu paverti žmogų į dulkę ir vėlei sakai: „Gyvenkite jūs, žmonių vaikai.“ 

Tūkstantis metų tau yra tik viena diena, ir tu sergsti žmonių vaikus tam- 
sybėje. 

Tu išblaškai juos, ir jie tarytum užmiega; sunyksta jie kaip nuvytus žolė. 

Ryto metą kaip žolė jie žaliuoja ir auga; bet vakare nukirsti jie sudžiūsta 
ir suvysta. 

Ir nykstame mes tavo nemalonėje, ir bijome tavo nuožmios rūstybės. 

Tu atleidi mūsų nuodėmes prieš tave, ir mūsų slaptos nuodėmės yra tavo 
akivaizdoje. j 

Kai tu užsirūstini, galas mūsų gyvenimui; baigiasi mūsų metai, ir musų 
dienos yra suskaičiuotos. | i 

Mūsų amžius —tai dvi dešimtys metų po tris kartus ir dar viena dešimtis; 
o jeigu tvirtas yra žmogus — tai dvi dešimtys po keturis kartus, tačiau JO Spė- 
kas pakanda rūpesčiai bei sielvartai, ir greit viskas praeina, ir mes mirštame. 

O, išmokyk mus suskaičiuoti savo dienas, idant savo širdis galėtume išmo- 
kyti išminties. 

Tegu bus pagarbintas Dievas Tėvas, Dievas Sūnus ir Dievas Šventoji Dva- 
sia. 

Kaip buvo pradžioje, taip bus visados ir per amžių amžius, amen! 


Dvasininkas atsiklaupė melstis, o nešėjai, pakėlę karstą, įne- 
šė į mauzoliejų ir įdėjo į sarkofagą. Eilina atsisakė eiti į vidų, 
todėl ir visi kiti pasiliko lauke. .Netrukus, kai dvasininkas išėjo 
iš mauzoliejaus, sunkios bronzinės durys užsidarė, ir Frenko Al- 
džernono Kaupervudo laidotuvių apeigos buvo baigtos. 

Dvasininkas priėjo prie Eilinos pasakyti jai keletą paguodos 
žodžių; draugai ir giminės ėmė skirstytis, ir tuojau prie kapo 
nieko nebeliko. Tačiau Džeimsas su Berenise pastovėjo dar kurį 
laiką didelio beržo šešėlyje, o paskui palengva nuėjo žemyn vin- 
giuotu takeliu, nes Berenisė nenorėjo išeiti drauge su kitais. Pa- 
ėjusi kokį šimtą žingsnių, Berenisė atsisuko pasižiūrėti į savo 
mylimojo paskutinio poilsio vietą — mauzoliejus stovėjo aukš- 
tas ir išdidus savo nežinomybėje, su neišskaitoma pavarde iš to- 
lo. Jis buvo aukštas ir išdidus, tačiau toks mažytis po milžiniš- 
komis guobomis, gaubiančiomis jį savo šakomis. 

-Berenisė buvo taip prislėgta Kaupervudo ligos ir mirties, kad 
nutarė, jog jai bus geriausia persikelti į savo namus Park-ave- 
niu, kurie buvo uždaryti nuo jos išvykimo į Angliją. Dabar, kai 
ateitis tokia neaiški, šie namai bus jai bent laikinas prieglobstis 
nuo smalsių vietinės spaudos reporterių. Gydytojas Džeimsas pri- 
tarė jos sprendimui: jis manė, kad ir jam bus patogiau nemeluo- 
jant sakyti, kad jis nežino, kur ji yra išvykusi. Ši gudrybė, labai 
pravertė. Jis visiems atsakinėjo žinąs apie ją ne daugiau, už pa- 
čius laikraštininkus, ir tie paliko jį ramybėje. 

Tačiau laikas nuo laiko spaudoje ėmė rodytis užuominos ne 
tik apie jos dingimą, bet ir spėliojimai, kur ji galėtų būti. Gal 
grįžo į Londoną? Londono laikraščiai bandė išaiškinti, ar ji ne- 
grįžo į Prajers-Kouvą, kur anksčiau buvo gyvenusi, tačiau nie- 
ko tikslaus nesužinojo, nors ir surado ten jos motiną, kuri pareiš- 
kė nieko nežinanti apie savo dukters planus ir jiems reikią lauk- 
ti, kol ji pati apie save painformuos. Mat, Berenisė telegrama 
buvo įspėjusi motiną, kad toji nieko nešnekėtų, iki Berenisė 
vėl parašys. 

Berenisė buvo patenkinta, kad jai pavyko pergudrauti repor- 
terius, tačiau ji jautėsi labai vieniša savo namuose ir beveik vi- 
sus vakarus skaitė. Kartą ją nepaprastai pritrenkė speciali apy- 
braiža viename sekmadieniniame Niujorko laikraštyje. Ten buvo 
daug prirašyta apie ją pačią ir jos santykius su Kaupervudu. 
Nors ji buvo vadinama jo globotine, tačiau visu straipsnio tonu 

buvo pabrėžiama, kad ji, savo grožio dėka, pasinaudojo proga 
gerai apsirūpinti ir smagiai pagyventi. Straipsnis ją didžiai įskau- 
dino ir užgavo. Juk ji žinojo save — tiek anksčiau, tiek ir dabar 
ji plačiau ir giliau padėtų pajusti tą grožį. Ji jautė, kad panašūs 
straipsniai ar net straipsnio nuorašai gali pasirodyti kituose laik- 
raščiuose — tiek Amerikoje, tiek užsienyje. Matyt, ją norima pa- 
versti romantine ir dramatine asmenybe. 

Ką daryti? Kur apsigyventi, kad spauda liautųsi domėjusis? 

„Sunerimusi ir sumišusi ji vaikščiojo po savo namų biblioteką, 
kurios lentynose buvo pilna seniai bejudintų knygų. Išėmusi pir- 
mą pasitaikiusią knygą, ji atvertė ją ir visai atsitiktinai perskai- 
tė tokias eilutes: 


Dievas gyvena many ir būtybėj gyvoj kiekvienoj, 
Mes jo nematom, bet jo sukurtoji gamta — amžina, 
Protą jis mums dovanojo ir pojūčių penketą, 
Kūną sutvėrė jis mums iš gamtos. 

Kai Dievas prisiima kūną ar vėl jį apleidžia, 
Pasirodo jis mums ir vėl dingsta. 

Pasiima protą mūsų, jausmus 

Drauge su savim,— tarsi nuneša vėjas 

Gėlynų kvapus. 

Jis leidžia save nugirsti dusim ir akim pamatyti, 
Paliest, paragaut ir užuosti. Jis glūdi taipogi 

Ir prote žmogaus: jis ir džiaugias, ir kenčia 

Dėl to, ką jausmu mes pajuntiam. 

Gyvena jisai mūsų kūne ir žino, 

Ko norime mes arba ką mes ketinam daryti. 
Neišmanėliai neregi jo niekada, tačiau protingieji 
Mato jį išminties akimi. 


Jogai, suradę dvasios ramybę, lavindami dvasines savo ga- 
lias, regi Dievą savo sąmonėje. O tie, kuriems trūksta ramybės 
ir įžvalgumo, jo nesuras, nors ir labai stengtųsi. ! 

Šios mintys buvo tokios įdomios, kad ji pasižiūrėjo į viršelį, 
norėdama sužinoti knygos pavadinimą. Pasirodo, tai buvo ,„„Bha- 
gavadgita", ir ji prisiminė, kaip įdomiai pasakojo tūlas lordas 
Severensas apie jogus vieną sykį per pietus lordo Steino namuo- 
se Londone. Vaizdingas Severenso pasakojimas apie jo gyveni- 
mą Indijoje padarė jai didelį įspūdį; Severensas ilgoką laiką gy- 
veno atsiskyręs nuo visų netoli Bombėjaus, mokydamasis pas 
guru. Ji prisiminė, kaip ją sujaudino jo papasakoti įspūdžiai ir 
kaip ji panoro kada nors nuvykti į Indiją ir taip pat pasimokyti 
pas guru. Ir dabar, kai jai grėsė izoliavimas nuo visuomenės, ji 
pajuto dar didesnį norą rasti kur nors priebėgą. Iš tiesų šitokiu 
būdu galima būtų išspręsti visus dabartinius sudėtingus reikalus. 


I Ištrauka iš senovės indų epo „Mahabharatos“. Viena jo poema vadinasi 
„Bhagavadgita“.. 

Indija! Kodėl gi neė Juo daugiau ji galvojo apie tai, juo 1a- 
biau jai patiko šis sumanymas. 

Iš kitos knygos apie Indiją, kurią Berenisė susirado savo len- 
tynose, ji sužinojo, kad ten yra daug mokytojų — svami ir guru, 
aiškinančių gyvenimo ir dievybės paslaptis, kad jie gyvena kal- 
nų bei miškų ašramuose — nuošaliose vietose. Ir visi, kuriuos 
kankina nerimas dėl gyvenimo prasmės ir jo paslapčių, eina pas 
juos savo skausmo, nepasisekimo ar nusivylimo valandą, eina 
pas juos sužinoti apie savo sieloje slypinčias dvasines jėgas, ku- 
rias pažinus, galima nusikratyti visų nelaimių. Ar toks didžiųjų 
sielos ramybę, kuri nušviestų tamsias jos vienatvės valandas ir 
išsklaidytų šešėlį, kuris gresia ją praryti? 

Ji keliaus į Indiją! Nutarta — ji uždarys namus Prajers-Kou- 
ve, pasiims motiną, jei toji panorės keliauti, ir išplauks iš Lon- 
dono į Bombėjų. 

Kitą rytą ji paskambino Džeimsui, paklausė jo nuomonės ir 
labai nustebo, kad jis, išklausęs jos, pasakė, jog šitoks sumany- 
mas labai puikus. Džeimsas pats jau senokai svajojo apie pana- 
šias keliones, tik jis neturėjo tiek laiko, kiek Berenisė. Jis pa- 
sakė, kad pakeisti vietą ir pagyventi ten būsią labai naudinga. 
Jam pačiam pasitaikę pacientų, kurių nervai ir protas buvę ge- 
Iokai pakrikę dėl visokių visuomeninių bei asmeninių negandų, 
ir juos Džeimsas pasiuntęs pas' vieną indų svami, gyvenantį Niu- 
jorke. Po kurio laiko jų sveikata visiškai pasitaisiusi. Matyt, pa- 
sakė jis, nervingo žmogaus mintys apie savąjį „aš“ ištirpdavo 
mintyse apie didesnius dalykus ir žmogus, pamiršęs tą savąjį 
„aš“, pasveikdavo. 

Jo pritarimas taip padrąsino Berenisę, jog ji tuojau pat pa- 
sirūpino, kad namai Park-aveniu nebūtų apleisti jai išvykus, ir 
išplaukė į Londoną. 

Po Frenko Aldžernono Kaupervudo mirties publiką labiausiai 
domino vienas dalykas — jo turtas. Kiek pinigų jis paliko, kas 
juos paveldės, kiek atiteks kiekvienam? Kol testamentas nebuvo 
viešai patvirtintas, sklido visokios paskalos ir gandai, kad Eili- 
nai teko visai menkas kąsnis, kad du Kaupervudo vaikai gavo 
didžiąją dalį turto, kad įvairūs jo palankumą nusipelnę asme- 
nys iš Londono bus gausiai apdovanoti. 

Nepraėjus nė savaitei po vyro mirties, Eilina atleido jo juris- 
tą ir ton vieton vieninteliu savo juridiniu įgaliotiniu paskyrė tū- 
lą Čarlzą Dėjų. 

Kaupervudo testamente, kuris buvo pateiktas Kuko apygar- 
dos Aukščiausiajam teismui, penkioms savaitėms praėjus po jo 
mirties, buvo įrašytos įvairios sumos. Po du tūkstančius turėjo 

gauti kiekvienas tarnas, penkiasdešimt tūkstančių buvo skiriama 
Albertui Džemisonui ir šimtas tūkstančių — Frenko A. Kaupervu- 
do vardo observatorijai, kurią velionis prieš dešimtį metų buvo 
padovanojęs Čikagos universitetui. Dešimties įrašytų asmenų ir 
organizacijų tarpe buvo du jo vaikai, ir visų šių palikimų suma 
siekė maždaug pusę milijono dolerių. 

Eilinai buvo skiriamos pajamos iš likusio turto. Po jos mir- 
ties jo meno galerija ir paveikslų bei skulptūrų kolekcija trijų 
milijonų dolerių vertės turėjo pereiti Niujorko miesto nuosavy- 
bėn, kad visi piliečiai galėtų džiaugtis ja ir lavinti savo skonį. 
Kaupervudas paliko septynis šimtus penkiasdešimt tūkstančių 
dolerių galerijos priežiūrai. Be to, jis nurodė, kad Bronkso ra- 
jone būtų nupirktas žemės sklypas ir jame pastatyta ligoninė, 
kurios statyba neturi viršyti aštuonių šimtų tūkstančių dolerių. 
Visą kitą jo turtą — dalis gautų iš jo pajamų buvo skirta ligoni- 
nei išlaikyti — turėjo tvarkyti jo paskirti valios vykdytojai: Ei- 
lina, daktaras Džeimsas ir Albertas Džemisonas. Ligoninė turėjo 
būti pavadinta Frenko A. Kaupervudo vardu, ir į ją turėjo būti 
priimami bet kokie pacientai, neatsižvelgiant į rasę, odos spalvą 
ar tikėjimą. Jeigu kas negalėtų užsimokėti už gydymą, tas tu- 
rTėjo būti gydomas veltui. 

Kaupervudui mirus, Eilina ėmė karštai domėtis paskutinių vy- 
Iro norų ir sumanymų įgyvendinimu. Pirmiausia ji susirūpino li- 
gonine. Laikraštininkams ji plačiai papasakojo apie savo planus, 
o taip pat apie numatomus statyti namus sveikstantiems, kuriuo- 
se nesijaustų ligoninės atmosferos. Vieno tokio interviu pabai- 
goje ji pareiškė: 

— Visą savo energiją paskirsiu tam, kad būtų įvykdyti mano 
vyro planai. Ligoninės statyba bus svarbiausias mano gyvenimo 
tikslas. 

Tik vieną dalyką Kaupervudas blogai apskaičiavo — tai įvai- 
Iiausių Amerikos teismų darbą: kaip tie teismai sergsti įstaty- 
mus ir griauna juos, kaip ilgai sugeba Amerikos juristai delsti 
bylų sprendimą bet kuriame teisme. 

Pirmąjį smūgį jo kapitalui sudavė Jungtinių Valstijų Aukš- 
Čiausiasis teismas, pripažindamas negaliojančia Kaupervudo Čika- 
gos Suvienytąją transporto bendrovę, kuri buvo garantavusi pus- 
penkto milijono dolerių investiciją po Jungtinės transporto bend- 
rovės obligacijomis. Dabar turėjo praeiti ne vieneri metai vilki- 
nimo, kad teismas nustatytų ne tik obligacijų vertę, bet ir kam 
jos priklauso. Tatai buvo per sunku Eilinai, ir ji tuoj pat atsisa- 
kė valios vykdytojos pareigų, suversdama visą rūpestį Džemiso- 
nui. Praėjo beveik -dveji metai, ir beveik nieko nebuvo pada- 
ryta. O kai prasidėjo 1907-jų metų panika, Džemisonas perdavė 
visas ginčijamas obligacijas bendrovės reorganizavimo komite- 
tui, nepranešęs apie tai nei teismui, nei Eilinai, nei jos patikė- 
tiniui. 

— Išparduoti jų negalima, nes jos neturi jokios vertės, — pa- 
aiškino Džemisonas.— O reorganizavimo komitetas tikisi paruoš- 
ti tokį planą, kuris padėtų išgelbėti Suvienytąją transporto bend- 
IOVę. 

Gi reorganizavimo komitetas deponavo jas Vidurio Vakarų 
Kredito bendrovei, kuri buvo suinteresuota sujungti visus Čika- 
gos tramvajus į vieną bendrovę. 

— Įdomu, kiek Džemisonas iš to pasipelnė? — klausinėjo pub- 
lika. 

Per dvejus metus, skirtus ištirti Kaupervudo testamento vyk- 
dymo aplinkybėms Čikagos teismuose, Niujorke taip pat nebuvo 
tvarkomi jokie jo palikimo reikalai. Savitarpinė gyvybės draudi- 
mo bendrovė turėjo įkaitinį raštą dviem šimtams dvidešimt pen- 
kiems tūkstančiams dolerių dėl priestato statybos prie Penkto- 
sios aveniu namo, pagal kurį dar susidarė septyniolika tūkstan- 
čių procentų, todėl bendrovė pradėjo bylą. Tada jų juristai, Ei- 
linai ir jos įgaliotiniams nieko nežinant, susitarė su Džemisonų 
bei Frenko Kaupervudo sūnumi ir pardavė iš varžytynių visą 
priestatą su jame esamais paveikslais. Gautų pinigų vos pakako 
patenkinti draudimo bendrovės pretenzijoms, Niujorko miesto sa- 
vivaldybės sąskaitoms už vandenį ir už valstybinius mokesčius, 
kurių susidarė apie trisdešimt tūkstančių. Tada Eilina ir jos ju- 
ristai kreipėsi į Čikagos Testamentų tvirtinimo teismą, prašyda- 
mi pašalinti Džemisoną iš valios vykdytojo pareigų. 

Eilina šitaip informavo teisėją Severingą: 

— Nuo pat savo vyro mirties aš girdžiu tik kalbas, o jokių 
pinigų nėra. Misteris Džemisonas labai meiliai kalbėjo apie pi- 
nigus, ir žadėjo aukso kalnus, bet aš negavau iš jo nė cento. 
Kai aš tiesiai pareikalavau pinigų, jis atsakė, kad jų nėra. Aš ne- 
bepasitikiu juo ir net įtariu jį. 

Paskui ji papasakojo teismui, kaip jis perdavė reorganizavi- 
mo komitetui keturių milijonų penkių šimtų tūkstančių obligaci- 
jas be jos žinios, kaip jis suorganizavo, paveikslų galerijos vVaI- 
žytynes, ją parduodant tiktai už du šimtus septyniasdešimt sep- 
tynis tūkstančius dolerių, nors jos tikroji vertė — keturi šimtai 
tūkstančių, kaip jis pareikalavo iš jos pusantro tūkstančio dole- 
rių komisinių, nors jam, kaip valios vykdytojui, jau buvo apmo- 
kėta, ir kaip jis atsisakė parodyti jos advokatui viso turto kny- 
gas, 

— Kai misteris Džemisonas pasiūlė man parduoti mano na- 
mus ir meno kolekciją, — baigdama pasakė ji, —ir sumokėti jam 
šešis procentus už paslaugas, tai aš pareiškiau, kad atsisakau tai 
padaryti. Tada jis pagrasino paleisiąs viską vėjais, jei aš nesu- 
tiksiu. 

Bylos svarstymas buvo atidėtas trims savaitėms. 

— Štai kas atsitinka, kai moteris kišasi į tokius reikalus, ku- 
rių ji nesupranta,— pastebėjo Frenko A. Kaupervudo sūnus. 

Kol Eilina stengėsi atstatyti Džemisoną iš valios vykdytojo 
pareigų per Čikagos Testamentų tvirtinimo teismą, pats Džemi- 
sonas, veltui gaišęs trejus metus Niujorke, pradėjo rūpintis pa- 
pildomais dokumentais, patvirtinančiais tas teises. O kadangi Ei- 
lina jau buvo padavusi į teismą svarstyti klausimą, ar tinka jis 
toms pareigoms, tai teisėjas Monehenas atidėjo jo bylą penkio- 
likai dienų, norėdamas surinkti žinias ir įsitikinti, ar galima jam 
išduoti tokius dokumentus, ar ne. O Čikagoje Džemisonas, atsa- 
kinėdamas teisėjui Severingui į Eilinos pareikštus kaltinimus, at- 
kakliai tvirtino nepadaręs nieko blogo ir nepasisavinęs neteisė- 
tai nė cento. Priešingai, jis kaip tik labai stengęsis išsaugoti 
turtą. 

Teisėjas Severingas, atsisakęs atimti iš Džemisono teises, vis 
dėlto pasakė: 

— Žinoma, jei valios vykdytojas gavo atitinkamą atlyginimą 
ir dar reikalauja iš našlės pinigų, pamiršęs, jog jis turėjo atlikti 
savo pareigą, tai teisės iš jo reikėtų atimti. Bet aš abejoju, ar ga- 
liu atimti iš jo teises vien už tai. 

Tada Eilina ėmė galvoti apie bylos perdavimą Aukščiausia- 
jam teismui. 

Tuo tarpų Londono Metro bendrovė kreipėsi į Apeliacinį 
Jungtinių Valstijų teismą Niujorke, reikalaudama jai priklausan- 
čių aštuonių šimtų tūkstančių dolerių. Jie neabejojo, kad tokią 
sumą galima išspausti, nors žinovai teigė, jog trys milijonai do- 
lerių išskrido į orą besibylinėjant. Teismas paskyrė tūlą Viljamą 
H. Kaningemą vykdytoju šioje byloje, ir šis vykdytojas, neatsi- 
žvelgęs į tai, kad Eilina sirgo plaučių uždegimu, uždėjo areštą 
namams Penktojoje aveniu, o dar po trijų dienų suruošė tris die- 
nas trukusias varžytynes, kurių metu buvo pardavinėjami pa- 
veikslai, kilimai ir gobelenai, kad galima būtų patenkinti Londo- 
no Metro bendrovės reikalavimus. Ištisas paras prižiūrėtojai sau- 
gojo namus, kad nedingtų koks nors daiktas, skirtas parduoti 
iš varžytynių. Jie landžiojo po visus kambarius, vertė viską aukš- 
tyn kojomis, nepaisydami jokių nuosavybės ir namų neliečiamu- 
mo teisių. 

Čarlzas Dėjus, vienas iš Eilinos advokatų, tuojau apskundė 
teismo nuosprendį ir pareiškė, kad šitoks nuosprendis yra pats 
ryškiausias teismo savivaliavimo pavyzdys Amerikos istorijoje, 
kad tai tikras suokalbis, neteisėtas įsįbrovimas į namus, kad šiuo 
priverstiniu namų ir paveikslų pardavimu sugriaunamas Kauper- 
vudo ketinimas ir troškimas paversti rūmus viešu muziejumi. 

Kai Eilinos Niujorko advokatai bandė nuimti nuo Kauper- 
vudo namų laikinąjį areštą, jos advokatai Čikagoje stengėsi, kad 
būtų paskirtas viso Kaupervudo turto tvarkytojas. 

Kadangi įkaitinis raštas už parduotą meno galerijos priestatą, 
atitekęs Savitarpinei gyvybės draudimo bendrovei, nebuvo iš- 

tojui Kaningemui ir Londono Metro bendrovei, o šie atsisakė 
išpirkti raštą. 

Ir dar — kol reorganizavimo komitetas, kurį sudarė Čikagos 
kapitalistai, drauge su Brentono Digso banko atstovais sudarinė. 
jo reorganizavimo planus, trijų pagalbinių bendrovių obligacijų 
savininkai pareikalavo, kad iš to komiteto būtų atimta teisė įš- 
pirkinėti vertybinius popierius. Eilinos advokatai pareiškė, kad 
Kaupervudo turto reikalus turi teisę spręsti tik Kuko apygardos 
teismas, gi Apeliacinis teismas tokios teisės neturi. Minėto Ape- 
liacinio įeiamo teisėjas sutiko su tuo, pridūręs, kad šis teismas 
liausis kišęsis, kai tik Džemisonui pavyks tapti Kaupervudo tur- 
to Niujorke tvarkytoju. 

Penkiems mėnesiams praslinkus nuo tos dienos, kai Eilina 
kreipėsi į Apeliacinį Jungtinių Valstijų teismą, šis teismas nu- 
sprendė, dviems balsams laimėjus prieš vieną, kad laikinasis vyk- 
dytojas Viljamas H. Kaningemas paskiriamas nuolatiniu vyk- 
dytoju. Vienas teisėjas, nesutikęs su tokiu sprendimu, pareiš- 
kė, kad Federalinis teismas negali kištis į testamentų tvirtinimą, 
nes tai esąs valstijos reikalas. Gi kiti du teisėjai teigė, jog vyk- 
dytojo keisti negalima tam tikrą laiką, nurodytą Apeliacinio teis- 
mo, todėl, kad kreditoriai galėtų prašyti Testamentų tvirtinimo 
teismą paskirti tokį administratorių, kuriam galima būtų pati- 
kėti visą turtą. Tuo pat metu buvo panaikintas nuosprendis, drau- 
džiantis Džemisonui reikalauti savo valios vykdytojo teisių pa- 
tvirtinimo. 


LDT ALL, 


sprendžiai. Visa tai užgriuvo nieko neišmanančią juridiniuose 
reikaluose našlę, kuri išleido didžiąją dalį vyro jai paliktų pini- 
gų supainiotoms savo teisėms apginti. Eilinos sveikata pairo, ji 
nuolat gulėjo lovoje, ir pinigų jai beliko visiškai nedaug. 

Tada Eilinos advokatai drauge su Džemisono advokatais, o 
taip pat Londono Metro bendrovei atstovaujančiais juristais su- 
Iašė susitarimą, pagal kurį ji turėjo gauti jai priklausančius aš- 
tuonis šimtus tūkstančių dolerių, jei atsisakys savo teisių į liku- 
sį turtą. Jie kreipėsi į Čikagos Testamento tvirtinimo teismą, pra- 
šydami patvirtinti šį neoficialų dokumentą. 

Palikimo mokesčių nustatymo valdininkas įvertino Kaupervu- 
do turtą dabar, ketveriems metams praėjus po jo mirties, 
11.467.370,65 dolerių. Paskui prasidėjo kita byla, vedama teisė- 
jo Robertso, kad turtas būtų pervertintas iš naujo. Misteris Dė- 
jus Eilinos vardu pareiškė, kad, teisėjui Severingui patvirtinus 
susitarimą, nebeliks nieko kito, kaip tik parduoti likusį turtą. 
Dėjus pareiškė, kad turtas yra įvertintas per didele suma, nes 
paveikslų kolekcija neverta keturių milijonų, o antrojo aukšto 
baldai nekainuoją daugiau kaip tūkstantį dolerių. 

Tada Džemisonas kreipėsi į teisėją Henrį Niujorke, norėda- 
mas gauti valios vykdytojo teises patvirtinančius dokumentus. 
Maždaug tuo pačiu metu Eilina pralošė savo bylą prieš Džemi- 

soną, o teisėjas Severingas patvirtino sutartį tarp jos ir Džemi- 
sono, pagal kurią ji, išmokėjus skolas, turėjo gauti aštuonis 
šimtus tūkstančių dolerių ir taip pat našlei priklausantį trečdalį 
viso turto. Po tokio susitarimo Eilina perdavė vykdytojui Ka- 
ningemui namus, meno galeriją, paveikslus, arklides ir viša kita 
pardavimui iš varžytynių. O Džemisonas, praslinkus daugiau 
kaip ketveriems metams nuo to laiko, kai buvo pradėtas tvirtinti 
Kaupervudo testamentas, galų gale tapo jo turto Šns Niuj tvaI- 
kytoju. Jis turėjo atšaukti pasiruošimus varžytynėms Niujorke, 
tačiau neatšaukė. Galerijoje buvo trys šimtai paveikslų, pusantro 
milijono dolerių vertės, jų tarpe Rembrandto, Hobemas, Tenir- 
so, Reisdalio, Holbeino, Franso Halso, Ruhenso, Van Deiko, Rei- 
noldso ir Ternerio kūriniai. 

Negana to —tuo metu Čikagoje Džemisono advokatai Tes- 
4amentų tvirtinimo teisme pareiškė teisėjui Severingui, jog išgel- 
bėti turtą nuo bankroto galima tik vieninteliu būdu — perduoti 
Jungtinės transporto bendrovės keturių milijonų, keturių šimtų 
devyniasdešimt keturių tūkstančių vertės obligacijas reorganiza- 
vimo komitetui, kad tasai įsteigtų naują bendrovę. Eilinos advo- 
katai teigė, kad varžytynės Niujorke buvo sumanytos slapčia ir 
teismo nesankcionuotos. Atsakydamas į tai, teisėjas Severingas 
pareiškė, kad jis neturi teisės daryti šiuo klausimu kokių nors 
sprendimų, kol abi pusės nesusitars. Taigi svarstymas buvo ati- 
dėtas neribotam laikui, kad abiejų pusių advokatai galėtų susi- 
tarti. 

Vėl atidėliojimai! Atidėliojimai! Atidėliojimai! 

Bendrovės! Bendrovės! Bendrovės! 

Nuosprendžiai! Nuosprendžiai! Nuosprendžiai! 

Teismai! Teismai! Teismai! 

Pagaliau po penkerių metų iš varžytynių buvo parduota vis- 
kas, kas priklausė Frenkui Kaupervudui, ir už viską, įskaitant 
nekilnojamąjį turtą, buvo gauta trys milijonai šeši šimtai dešimt 
tūkstančių šimtas penkiasdešimt dolerių! 

Penkerius metus klaidžiojo Eilina bekraštėse įstatymų džiung- 
lėse tarp advokatų, bendrovių, teismų, teisėjų, kol pagaliau pa- 
tyrė skaudų dalyką — ką ji bedarytų, ko besigriebtų, viskas vel- 
tui. Juk iš esmės visus tuos sunkius metus ji pragyveno viena, 
be jokio tikro draugo, visi jos teisėti reikalavimai vienas po kito 
buvo teismo atmetami, ir pagaliau ji suprato, kad išdidžios sva- 
jonės apie Kaupervudo namus nuėjo vėjais. Jai, kaip našlei, liko 
tik trečdalis turto ir aštuoni šimtai tūkstančių „dolerių, kuriuos 
ji gavo, išmokėjusi skolas ir perdavusi vykdytojui Kaningemui 
namą, meno galeriją, paveikslus ir visa kita. Įstatymai, bendro- 
vės, teismų vykdytojai persekiojo ją it vilkai, kol jai galų gale 


232 


teko apleisti savo pačios namus, kad juos galima būtų parduoti 
iš varžytynių svetimiems žmonėms. 

Nespėjo dar Eilina persikelti į naują butą Medison aveniu, 
o po namus jau ėmė šmirinėti varžytynių agentai, klijuodami 
ant visų daiktų ženklelius pagal savo katalogų numerius. Atva- 
žiavo vežimai išvežti paveikslų — iš viso jų tris šimtus — į Lais- 
vojo meno galeriją Dvidešimt trečiojoje gatvėje. Prisirinko ko- 
lekcionierių — jie slankiojo po jos namus, nustatinėdami daik- 
tams kainas. Eilina, ligota ir prislėgta, turėjo išklausyti vykdy- 
tojo Kaningemo paaiškinimą, kad jo pareiga — sudaryti namų 
bei galerijos inventorizaciją ir pateikti raštą teismui. 

Paskui laikraščiuose pasirodė skelbimai, kad kitą trečiadienį 
prasidės ir tris dienas truks .baldų, bronzos, skulptūrų, lubų ir 
durų papuošimų, įvairiausių kitokių meno kūrinių, o taip pat 
didelės bibliotekos varžytynės. Adresas — Penktoji aveniu, 864 
numeris. Aukcionierius — D. L. Dounehius. 


Susijaudinusi klaidžiojo Eilina po sujauktus namus, rankioda- 
ma nuosavus daiktus, kuriuos keli pasilikę ištikimi jai tarnai tu- 
rėjo nugabenti į naują butą. 

Smalsios publikos susidomėjimas Kaupervudo daiktais augo 
diena iš dienos; atsirado tiek daug norinčių dalyvauti varžyty- 
nėse, kad jų rengėjai pritrūko bilietų. Bilietas tiek daiktams ap- 
žiūrėti, tiek dalyvauti varžytynėse kainavo vieną dolerį, bet 
smalsuoliams tai nebuvo kliūtis. 

Varžytynių dieną Laisvojo meno galerijos salės buvo prisi- 
grūdusios žmonių. Pasiūlius kokį nors šedevrą, salėje nuaidėda- 
vo aplodismentai. O Kaupervudo namai atrodė dar liūdniau. Ka- 
taloguose buvo įrašyta daugiau kaip tūkstantis trys šimtai įvai- 
Tių pardavimui skirtų daiktų. Pagaliau atėjus varžytynių dienai 
ir per visas varžytynes, automobiliai, taksi ir karietos tvenkte 
užtvenkė Penktąją aveniu ir Šešiasdešimt aštuntąją gatvę. Susi- 
rinko miljonieriai kolekcionuotojai, garsūs menininkai, aukštuo- 
menės moterys, — tos, kurių automobiliai niekad anksčiau nesu- 
stodavo prie šių durų. Visi jie skubėjo į vidų nusitverti kokį 
nors dailų daiktą, priklausiusį Eilinai ir Frenkui Kaupervudui. 

Štai auksinė jo lova, kadaise priklausiusi Belgijos karaliui, 
buvo pirkta už aštuoniasdešimt tūkstančių dolerių; rausvo mar- 
muro vonia Eilinai kainavo penkiasdešimt tūkstančių; pasakiški 
šilkiniai kilimai iš Ardebilio mečetės; daiktai iš bronzos; raudo- 
nos afrikietiškos vazos; paauksuotos Liudviko keturioliktojo sti- 
liaus sofos; kandeliabrai iš krištolo, su ametisto ir topazo laše- 
liais, irgi Liudviko keturioliktojo laikų; nuostabus porcelianas, 
stiklas, sidabras ir smulkesni daiktai — kamėjos, žiedai, segtu- 
kai, karoliai, brangakmeniai, statulėlės. 


Iš vienos salės į kita jie sekė aukcionierių, kurio balsas 
griausmingai aidėjo dideliuose kambariuose. Štai vienas nupirko 
Rodeno ,„Kupidoną ir Psichę“ už penkiasdešimt vieną tūkstantį. 

O kitas siūlė už Botičelio paveikslą tūkstantį šešis šimtus, bet ne- 
teko jo, kažkokiam balsui pakėlus kainą iki tūkstančio septynių 
šimtų. Kažkokia stambi, įspūdinga moteris purpuriniais drabu- 
žiais, beveik visą laiką prastovėjusi prie aukcionieriaus, kažko- 
dėl siūlydavo už viską tris šimtus devyniasdešimt dolerių — nie- 
kad daugiau, niekad mažiau. Kai minia, skubėdama paskui auk- 
cionierių, susibruko į žiemos sodą pasižiūrėti Rodeno skulptūros, 
jisai garsiai paprašė nesišlieti prie palmių. 

Kol vyko varžytynės, Penktąja aveniu keletą kartų lėtai pra- 
važiavo dvivietė karieta, kurioje sėdėjo viena moteris. Ji žiūrėjo 
į automobilius ir karietas, privažiuojančias prie Kaupervudo rū- 
mų, stebėdama vyrus ir moteris, kopiančius laiptais į vidų. Jai 
buvo labai sunku, kad šitaip baigėsi jos kova, kad šitaip reikia 
atsisveikinti su išdidžiais savo troškimais. Prieš dvidešimt trejus 
metus ji buvo viena iš gražiausių ir žaviausių moterų Ameriko- 
je. Joje dar ir dabar buvo išlikę kažkas iš anų laikų veržlumo 
ir atkaklumo. Ji buvo nugalėta, bet kol kas dar ne visai sužlug- 
dyta. Tačiau misis Frenk Aldžernon Kaupervud nėjo į varžyty- 
nes. Ji matė, kaip pirkėjai neša iš namų pačius brangiausius jos 
daiktus. Ji net nugirdo aukcionieriaus balsą: ,,Kas daugiau? Kas 
daugiau? Kas daugiau?“ Ir staiga, pajutusi, kad negali daugiau 
to pakęsti, ji liepė vežėjui sukti atgal į butą Medison aveniu. 

Po pusvalandžio ji stovėjo viena miegamajame. Ji jautė, kad 
jai reikia tylos. Nė ženklo nebeliko šiandien iš to, kas buvo. 
Viskas dingo kaip saphas. Dabar ji liks viena. Kaupervudas ne- 
begrįš, nors ji ir labai norėtų. 

O dar po metų ji vėl staigiai susirgo plaučių uždegimu ir ap- 
leido šį pasaulį. Prieš mirdama, ji nusiuntė laiškelį gydytojui 
Džeimsui: 

Prašau jus, būkite toks geras, pasirūpinkite, kad aš būčiau palaidota greta 
savo vyro, kaip jis to norėjo. 


Meldžiu atleisti man, kad kadaise buvau jums tokia nemandagi. Tai vis 
per tuos sielvartus, kurių aš neįstengiau pakelti. 


Ir Džeimsas, susimąstęs apie tai, kokie keisti yra likimo įgei- 
džiai, sulankstydamas laišką, tarė pats sau: 
— Taip, Eilina, aš viską padarysiu. 

Kaupervudo turtas išnyko, Eilina numirė, o Berenisė per tą 
laiką tvirtai nusprendė, kad reikia susirasti sau vietą visuome- 
nėje ir gyvenime. Ji jautė, kad savo protu ir širdimi galės galu- 
tinai atsisakyti merkantilistinių vakarietiškų pažiūrų, pagal ku- 
Iias vienintelis gėris yra pinigai ir prabanga. Pirmoji mintis, kad 
Ieikia keisti savo įsitikinimus, iškilo jai kovojant su sielvartu 
po Kaupervudo mirties, kuri vos nepalaužė jos. Tada, visai atsi- 

tiktinai, ar bent jau jai atrodė, kad atsitiktinai, ji užtiko nedidelį 
„Bhagavadgitos“ tomelį, kuriame, atrodė, buvo sukaupta ir trum- 
pai išdėstyta tūkstantmetė religinė Azijos mintis. 


Kas Atmaną pažins, 

Tasai laimę atras, 

Ras išmintį gryną: 

Tiesos džiaugsmus. 

Didi bus linksmybė 

Po griežtų pastangų: 
Pirmiau saviaukla sunki, 
Paskui, ak, kokia palaima, 
Ir sielvartui galas! 


Kas stengias ieškoti 
Visiškos laisvės? 

Iš tūkstančių galbū! 
Tik vienui vienas. 
Paskui kiekgi iš tų, 
Kurie rado tą laisvę, 
Supras mano būtybės 
Tikrąją esmę? 

Galbūt tik vienas. 


Kartodama mintyse šias dieviškas giesmes, ji klausė save, ar 
galėtų būti ta, kuri surastų tiesą ir visa ko esmę? Tokių dalykų 
verta siekti, ir ji nutarė juos surasti. 

Prieš išvažiuodama į Indiją, Berenisė nuplaukė į Angliją pas 
motiną susitarti dėl kelionės. Kai ji atvažiavo į Prajers-Kouvą, 
po kelių valandų ją aplankė lordas Steinas. Jis labai nustebo, 
netgi buvo pritrenktas, kai Berenisė pasakė ketinanti važiuoti 
į Indiją ir rimtai studijuoti indų filosofiją. Jis buvo girdėjęs pa- 
sakojant apie Indiją daugelį anglų, keliavusių ten valstybiniais 
bei kitokiais reikalais, ir, prisiminęs visa tai, pagalvojo, kad Indi- 
ja tikrai netinkama vieta tokiai jaunai ir gražiai moteriai. 

Dabar jau Steinas gerai suprato, kad Berenisė buvo Kauper- 
vudui daugiau negu globotinė, kad jos motinos praeitį dengė 
kažkoks šešėlis; bet jis vis dar tebebuvo įsimylėjęs ją ir jautė, 
kad, nors ir su neaiškia jos padėtim visuomenėje, jis galėtų būti 
visais atžvilgiais laimingesnis, jei ji būtų šalia jo ir jis galėtų tu- 
Tėti tokių liberalių ir protingų pažiūrų bičiulę. Iš tiesų jis būtų 
laimingas, galėdamas vesti tokio nuostabaus ir nepaprasto būdo 
moterį. 

O kai Berenisė paaiškino jam, kokios mintys susiklostė jos 
galvoje per tas kelias savaites po Kaupervudo mirties ir kaip ji 
įsitikino turinti rasti protinę ir dvasinę ramybę ten, toli nuo 
vakarų pasaulio su jo grubiu merkantilizmu, Steinas nutarė pa- 
slėpti savo jausmus iki to laiko, kol ji pati išsiaiškins dabar ją 


235 


užvaldžiusias mintis ir troškimus. Todėl apie savo jausmus jis 
nekalbėjo, tik pasakė turįs vilties, kad ji išklausys jo bičiulio 
lordo Severenso gerų patarimų. Juk ji žinanti, kad Severensas 
gerai išmano viską apie Indiją ir su mielu noru padės jai. Bere- 
nisė atsakė, kad ji mielai priims patarimą ar pagalbą iš lordo 
Severenso, nors buvo pasiryžusi pati surasti tai, ko jai reikėjo. 
Ir ji pasakė: 

— Kažkas traukia mane ten lyg magnetas, ir jaučiu, kad nie- 
kas šito mano noro nepakeis. 

— Kitais žodžiais tariant, Berenise, jūs tikite likimu, — pasakė 
Steinas.— Ką gi, aš taip pat tikiu, žinoma, iki tam tikro laipsnio, 
bet jumyse yra tiek jėgos ir tikėjimo, kad jūsų troškimai turės 
išsipildyti. Aš tik manau, kad kreipsitės į mane, kai jums reikės 
kokios paslaugos. Tikiuosi, kad jūs man retkarčiais rašysite ir 
pranešite, kaip jums sekasi. 

Ir ji prižadėjo. 

Paskui lordas Steinas ėmėsi rūpintis visais reikalais dėl Bere- 
nisės ir jos motinos kelionės į Indiją ir gavo kelis rekomenda- 
cinius laiškus iš lordo Severenso. Berenisė ruošėsi tiesiai į Bom- 
bėjų; jis pasirūpino pasais, bilietais ir išlydėjo jas. 

Bombėjaus grožis padarė didelį įspūdį Berenisei ir jos moti- 
nai. Laivas įplaukė į miestą plačia įlanka, pilna kalnuotų salų. 
Kairėje stūksojo didingi pastatai, toli į dešinę driekėsi palmė- 
mis apaugęs krantas, tolumoje pakildamas iki Vakarinių Gatų 
viršūnių. 

Bombėjuje, įteikusios viešbučio „„Medžestik“ administracijai 
rekomendacinį lordo Severenso laišką, jos buvo puikiausiai pri- 
imtos ir mieliausiai aptarnaujamos per visą laiką, kol ten gyve- 
no. Joms ten taip labai patiko, kad jos nutarė pagyventi kelias 
savaites ir apžiūrėti miestą, tokį nepanašų į kitus Vakarų mies- 
tus. Jos čia patyrė gausybę įvairiausių įspūdžių. Mieste buvo 
platūs prospektai, kuriuose galėjai pamatyti jaučiais pakinkytus 
vežimus su prekėmis, triukšmingas turgavietės su gausybe įvai- 
Iių daiktų, knibždančias visokiausių rasių bei religijų Žžmonė- 
mis — dauguma buvo prastai apsirengę ir basi, visokių spalvų — 
nuo šviesiai rudos iki juodos: afganai, sikchai, tibetiečiai, sene- 
galiečiai, Bagdado žydai, japonai, kinai ir daugelis kitų. Ak, kiek 
čia vargšų, nusikamavusių žmonių — liesais kūnais, įdubusiomis 
krūtinėmis! Daugelis jų bėgiojo su rikšų vežimėliais pro nuosta- 
bius namus, gausiai išpuoštas šventoves ir pro universitetą, gat- 
vėmis, kurios buvo apsodintos vaisiais apkibusiomis kokosinėmis, 
finikinėmis ir kitokių rūšių palmėmis, o taip pat eukaliptais. Žo- 
džiu, atsižiūrėjusios naujų tropinių reginių ir žmonių, Berenisė 
su motina išvažiavo traukiniu į Nagpurą, miestą, esantį į rytus 
nuo Bombėjaus, pakeliui į Kalkutą. 

Jos važiavo ten patartos lordo Severenso; jis nurodė joms sų- 
sirasti guru Borodandadžą, kurį Severensas vadino Materijos 
griovėju ir Energijos valdytoju. Jis gyveno ties Nagpuru, kur 
kartkartėmis priiminėjo atvykėlius senoviniame mediniame na- 
me. 
Vos tik joms spėjus įsikurti, Berenisė, nekantraudama suras- 
ti guru ir prisiminusi lordo Severenso nurodymus, išėjo iš namų. 
Ji žengė svarbiausiu plentu, kertančiu Nagpurą iš šiaurės į pie- 
tus, ir ėjo tol, kol pamatė seną, apgriuvusį pastatą, panašų į ap- 
leistą malūną. Tada ji pasuko dešinėn ir, nuėjusi dar pusę my- 
lios pagal tuščią medvilnės lauką, pasiekė didžiulių juodmedžių 
ir tikmedžių giraitę, suaugusią taip tankiai, kad pro jų šakas 
neprasiskverbė saulės karštis. Prisiminusi Severenso pasakojimą, 
ji suprato, kad čia turi gyventi guru. Ji neryžtingai sustojo ir 
apsidairė — akmenuotas, siauras takelis vingiavo į giraitę. Ji nu- 
ėjo takeliu ir vidury giraitės pamatė didelį keturkampį apgriu- 
vusį pastatą, kuriame, kaip ji vėliau sužinojo, kadaise buvo įsi- 
kūrusi valstybinė įstaiga, kuri prižiūrėjo aplinkinius miškus, o 
taip pat šią giraitę. Sienose žiojėjo neužtaisyti plyšiai, pro ku- 
Iiuos buvo matyti apleisti kambariai. Vėliau ji sužinojo, kad ap- 
griuvęs namas buvo perduotas guru Borodandadžai, kad jis ga- 
lėtų mokyti kitus apmąstymų meno ir parodyti, kaip jogų moks- 
las padeda Žmogui valdyti visą vidinę savo energiją. 

Ji nedrąsiai ėjo artyn namo aukštų, šakotų medžių pavėsy- 
je — tyla ir ramybė viešpatavo šioje nuošalioje vietoje, toji ra- 
mybė kurios ji neturėjo svetimame, jos paliktame pasaulyje. Ji 
priėjo prie vieno pastato vidiniame kieme ir pamatė tamsią, ne- 
stovėjo dar vienas pastatas. Ji pasakė: 

— Eikite čionai. Mokytojas jūsų laukia. 

Berenisė nusekė paskui tą moterį pro apgriuvusios sienos 
angą. Aplink rąstus, kurie, atrodo, atstojo čia suolus, mėtėsi 
puodų šukės. Paskui indė atidarė dideles, sunkias duris, ir, Be- 
renisė, nusiavusi batelius, peržengė slenkstį. 

Tamsus, liesaveidis, aukštas žmogus sėdėjo kaip jogas vidu- 
ry kambario ant didelės baltos skraistės. Jo rankos buvo suner- 
tos tarp kelių, tarytum jis būtų meldęsis. Jis nepajudėjo, nepa- 
sakė nė žodžio, tik pakėlė į ją gilias, beveik juodas akis, verian- 
čias ir tyrinėjančias. Paskui jis prabilo: 

— Kur tu buvai? — paklausė jis.— Jau keturi mėnesiai pra- 
ėjo nuo tavo vyro mirties, ir aš seniai tavęs laukiu. 

Nustebinta tokio klausimo ir visos jo laikysenos, Berenisė 
žengė kelis žingsnius atgal, lyg būtų buvusi apimta baimės. 

— Nebijok,— pasakė guru.— Nėra vietos baimei bramanų ti- 
kėjime, kurio tiesą tu nori pažinti. Ateik, dukra, ir sėskis. 

Jis parodė ranka kampą baltos skraistės, ant kurios pats 
sėdėjo. Kai ji atsisėdo, jis pradėjo kalbėti. 

— Tu atėjai ilgą kelią, kad surastumei tai, kas suteiks tau 
ramybę. Tu ieškai savojo Samadi — susijungimo su Dievu. Ar tai 
ne tiesa? 

— O, taip, mokytojau,— atsakė Berenisė didžiai nustebusi ir 
kupina pagarbos.— Tai tiesa. 

— Ir tu jauti, kad daug kentėjai dėl pasaulio blogybių, — tęsė 
jis.— Dabar tu pasiruošusi keisti savo gyvenimą. 

— Taip, taip, mokytojau, taip. Aš pasiruošusi jį keisti, nes aš 
jaučių, kad turbūt pati dariau bloga tam pasauliui. 

— Ir dabar tu nori išpirkti savo kaltę, jeigu tai galima? 

— O, taip, o, taip! — tyliai pasakė ji. 

— Ar tu pasiruošusi paskirti tam keletą metų, ar tai tik lai- 
kinas įgeidis? 

— Aš pasiruošusi daug metų mokytis, kaip išpirkti blogybes, 
kurias esu padariusi. Aš noriu žinoti. Aš jaučių, kad turiu ži- 
noti. 

Jos balse skambėjo nerimas. 

— Bet tu žinai, kad tai reikalauja kantrybės, darbo, susitvar- 
dymo. Tu tapsi galinga, kai pasiduosi Bramos mokslui. 

— O, aš padarysiu visa, kas reikalinga, — pasakė Berenisė.— 
Dėl to aš čia ir atėjau. Aš žinau, kad turiu išmokti susikaupti ir 
mąstyti, kad tapčiau pakankamai išmintinga ir galėčiau išpirkti 
savo kaltę ir gal priversčiau atgailauti kitus. 

— Tik tas, kuris mąsto, gali pažinti tiesą, — pasakė guru, ati- 
džiai tebežiūrėdamas į Berenisę, o paskui pridūrė: — Taip, aš 
imuosi tave Mokyti. Tavo nuoširdumas atveria tau kelią į mano 
mokinių tarpą. Rytoj tu gali ateiti pasimokyti, kaip valdyti sa- 
vo kvėpavimą. Mes kalbėsime apie gilųjį kvėpavimą, vidutinį kvė- 
pavimą, tobuląjį jogų kvėpavimą, kvėpavimą per nosį. Valdyti 
kvėpavimą — tai tas pat, kaip valdyti gyvybę kūne. Tai pirmasis 
žingsnis. Tai pagrindas, ant kurio tu susikursi naują pasaulį. Per 
jį tu pasieksi visko išsižadėjimą. Tu išsivaduosi nuo kančių, ku- 
rias sukelia troškimai. 

— Mokytojau, aš daug ką atiduočiau už dvasios ramybę, — 
pasakė Berenisė. 

Guru patylėjo valandėlę, o paskui iškilmingai pradėjo: 

— Žmogus, kuris atsisako gyventi prabangiuose namuose, 
dėvėti prabangius drabužius, valgyti prašmatnų maistą ir išeina 
į dykumą, toks Žmogus dar nėra visko išsižadėjęs. Jo vienin- 
telė nuosavybė, jo paties kūnas, gali tapti jam viskuo, ir toles- 
nis jo gyvenimas gali tapti paprasčiausia kova už savo paties 
kūną. Iš tiesų gi išsižadėjimas neturi nieko bendra su mūsų ktū- 
nu. Viskas yra sieloje. ogus gali sėdėti soste ir būti visko 
išsižadėjęs; kitas gali vaikščioti skuduruose ir likti nieko nNeiš- 
sižadėjęs. Tačiau, kai Žmogus yra apdovanotas dvasiniu įžvalgu- 
mu ir apšviestas Atmano supratimu, visos jo abejonės išsisklai- 
do. Jis nedreba, darydamas tai, kas jam nemalonu, ir nesiveržia 
daryti tai, kas malonu. Nė viena žmogiška būtybė negali gyven- 

ti, visai nieko neveikdama, bet tas, kurs atiduoda savo darbo 
vaisius, yra tikrai visko išsižadėjęs. 

— Ak, mokytojau, jei tik aš galėčiau įgyti bent dalelę tos 
išminties! — pasakė Berenisė. 

— Visa išmintis, mano dukra,— tęsė jis— yra dvasios dova- 
na; ir tik tiems, kurie turi kilnią sielą, išmintis atsiskleidžia kaip 
lotoso žiedas. Iš savo vakarietiškųjų mokytojų tu sužinosi, kas 
yra menas ir mokslas, bet tavo rytietiškieji mokytojai atskleis 
tau užslėptos išminties paslaptį. Tu nesi apsišvietusi, jei esi vien 
tik gerai išmokyta. Iš tiesų apsišvietusi tu būsi tik tada, kai su- 
žinosi tiesą. Vidinė tiesa ima negyvus faktus ir paverčia juos 
gyvais; ji įkvepia širdį panaudoti savo žinojimą kitų labui. Die- 
'vą galima regėti tik širdimi, o ne protu. Daryk gera dėl gero. Ir 
tik tada tu pasieksi tikrą išsižadėjimą. 

— Aš visomis jėgomis stengsiuos išmokti visas kvėpavimo 
rūšis, Mokytojau, — pasakė Berenisė.— Aš šiek tiek žinau apie 
jogų mokymą ir suprantu, kad tai yra praregėjimo pagrindas. Aš 
žinau, kad kvėpavimas — tai gyvybė. 

— Nebūtinai, — pasakė guru.— Jei nori pamatyti, aš tau pa- 
rodysiu, kad gyvybė yra ir ten, kur nėra kvėpavimo. 

Jis paėmė mažą veidrodėlį, padavė jai ir pasakė: 

— Kai aš liausiuos kvėpavęs, laikyk šį veidrodį prieš mano 
nosį ir burną ir pamatysi, kad jis neaprasos. 

Jis užmerkė akis, ir jo kūnas ėmė palaipsniui darytis vis tie- 
sesnis, vis labiau panašus į statulą. Atrodė, kad jis visiškai su- 
stingo. Berenisė laukė, žiūrėdama į jį ir laikydama delną ties 
jo šnervėmis. Po kelių minučių ji pajuto, kad kvėpavimas ma- 
žėja. Paskui, didžiausiam jos nustebimui, jis visai liovėsi. Neliko 
nė ženklo ritmiško kvėpavimo. Ji laukė. Paskui palaikė veidrodį 
kelias sekundes prie jo nosies ir burnos. Drėgmės nebuvo nė 
ženklo. Taip, kvėpavimas liovėsi, ir guru pasidarė panašus į sta- 
tulą, iškaltą iš akmens. Tada ji nervingai žvilgtelėjo į laikrodį. 
Dešimt ilgų minučių praėjo, kol ji pajuto, kad jis pradeda kvė- 
puoti, kol galų gale kvėpavimas pasidarė visai normalus. Guru 
atrodė labai nuvargęs; jis atmerkė akis, pažvelgė į ją ir šypte- 
lėjo. 

— Koks nuostabus dalykas! — sušuko ji. 

— Aš galiu nekvėpuoti kelias valandas,— pasakė guru— O 
kai kurie jogai nekvėpuoja kelis mėnesius. Yra buvę atvejų, kai 
jogai, uždaryti beoriuose rūsiuose, likdavo visiškai sveiki. Be. 
to,— tęsė jis, — panašus dalykas yra sulaikyti širdies plakimą. Aš 
galiu jį visiškai sustabdyti, nes ryšys tarp kraujo ir kvėpavimo 
yra labai glaudus; turbūt tu tai žinai. Bet tai aš parodysiu tau 
kitą dieną. Tu sužinosi, kad kvėpavimu pasireiškia aukštesnė jė- 
ga, slypinti mūsų gyvybiniuose organuose, bet ji yra nematoma. 
Kai ji apleidžia kūną, pavaldus jai kvėpavimas liaujasi, ir ateina 
mirtis. Tačiau mokant valdyti kvėpavimą, galima apvaldyti ir šią 
nematomą jėgą. Bet turiu pasakyti tau, kad tai jau yra Radža- 


239 


jogos mokslas, apie kurį tu sužinosi vėliau, kai pasimokysi Ha- 
tajogos. O dabar tu gali eiti, nes atrodai nuvargusi, ir ateik ry- 
toj tokiu laiku, kada galėsi pradėti mokytis. 

Berenisė suprato, kad jos pokalbis su tuo nepaprastu žmogu- 
mi šiai dienai baigtas. Nenoromis eidama iš jo namų, ji jautė, 
kad palieka didžiulį neišsemtų žinių šaltinį. Grįždama tuo pačiu 
užžėlusiu takeliu, kuriuo buvo atėjusi, Berenisė paspartino žings- 
nius, nes žinojo, kad naktys Indijoje ateina staigiai, kad čia nėra 
ilgų saulėlydžio vakarų, kaip Europoje ar Amerikoje. 

Kai ji priėjo Nagpurą, ją staiga sužavėjo šventojo Ramteko 
kalno grožis, jo spindinčios baltos šventyklos, iškilusios viršum 
viso šio krašto. Ji sustojo susimąsčiusi, sužavėta nepaprasto Ie- 
ginio, klausydamasi monotoniškos mantramų giesmės, lėtai sro- 
venančios skaidriame ore. Ji žinojo, kad tai gieda Ramteko šven- 
tikai, kurie susirenka pavakariais giedoti šventųjų savo himnų. 
Pradžioje jų balsai skambėjo kaip tykus, švelnus murmėjimas, 
o jai besiartinant giesmės garsai pasidarė panašūs į ritmingus 
būgno dūžius. Ir tada jai pasirodė, kad jos širdis ėmė plakti 
nauju ritmu, vienu ritmu su šia didžiule Dievo ieškančia, sielą iš- 
aukštinusia žeme, ir ji suprato, kad čia tikrai suras savo pačios 
sielą. 

Ketverius metus Berenisė mokėsi įvairių jogų mokslo tiesų, 
Oo pirmiausia, jogų laikysenos — sėdėti visai tiesiai ir nejudant, 
nes šitaip sėdėdamas ir apmąstydamas žmogus nejaučia savo 
kūno. Mat, Dhiana — apmąstymas — jogų teigimu, yra išsižadė- 
jimas. Kai žmogus sėdi tiesiai, sukeltasis Kundalini (sudarąs tri- 
kampio formą nugaros srityje) išsitiesina ir kyla per Susumną 
aukštyn nugara į septynis nervinius mazgus arba sąmonės cent- 
rus ir baigiasi Sahasrara, aukščiausiu tūkstančialapiu smegenų 
lotoso žiedu. Kai pasiekiama ši aukščiausia sąmonės būklė, tai 
žmogus, kaip moko jogai, pasiekia Samadi — viršsąmoningumą. 
Ar pasiekia Kundalini galia šį aukščiausią tašką, ar ne, bet žmo- 
gaus suvokimas smarkiai išauga. 

Berenisė mokėsi Pranajanos — gyvybinių savo kūno jėgų ap- 
valdymo, Pratjaharos — savistabos, Dharanos — susikaupimo, 
Dhianos — apmąstymo. Ji dažnai dalindavosi savo pastabomis su 
kitais mokiniais, besimokančiais drauge su ja— vienu anglu, 
jaunu ir labai išsilavinusiu indu, o taip pat dviem indėm. Per 
tą laiką ji išnagrinėjo jogų Hata, Radža, Karma, Džnanai ir Bhak- 
ti mokslą. Ji sužinojo, kad Brama yra esmė, aukščiausioji die- 
vybė. Ji niekad negali būti apibrėžta ir išreikšta. Upanišadose 
pasakyta, kad Brama yra egzistavimas, žinojimas, palaima, bet 
tai nėra savybės. Negalima pasakyti, kad Brama egzistuoja. Bra- 

ma yra pats egzistavimas, Brama nėra protas ar laimė, bet abso- 
liutus žinojimas, absoliutus džiaugsmas. 

— Begalybė negali būti išskirstyta į dalis ir apribota. Visa 
visata yra kupina manęs, ta begaline dalimi manęs, kuri negali 
būti niekuo išreikšta. Nors aš nesu jokiame tvarinyje, visi tvari- 
niai egzistuoja manyje. Tai nereiškia, kad jie egzistuoja manyje 
fiziškai. Tai mano dieviškoji paslaptis. Tu turi pasistengti supras- 
ti jos prigimtį. Mano esybė palaiko visus tvarinius ir gimdo 
juos, nors fizinio ryšio su jais neturi. Bet jei Žmogus garbina 
mane ir mąsto apie mane, negalvodamas apie nieką daugiau, jei 
paskiria man kiekvieną akimirką, aš duosiu jam viską, ko jam 
reikia, ir apsaugosiu tai, ką jis turi. Net tie, kurie garbina kitas 
dievybes ir atsiduoda joms visa širdimi, iš tiesų garbina mane, 
tik eina prie manęs klaidingu keliu. Aš esu vienintelis Dievas, 
kuriam reikia aukoti. Ir vis dėlto tokie žmonės turi grįžti gy- 
venti į žemę, nes jie nepripažįsta tikrosios mano esmės. Tie, ku- 
Iie aukoja įvairioms dievybėms, tie ir eis pas tas dievybes. Kas 
garbina protėvius, tas eis pas juos. Kas garbina gamtos jėgas ir 
dvasias, tas ir eis pas jas. Taigi ir mano garbintojai taip pat at- 
eis pas mane. 

O vieną dieną guru jai pasakė: 

— Oras, kuriuo mes kvėpuojame, kiekvienu savo dvelktelėji- 
mu bylos: „Tai dievybė!" Ir visa visata su miriadais saulių ir mė- 
nulių, su visais, kas kalba, vienu balsu šauks: „Tai dievybė!“ 

Ir Berenisė prisiminė nuostabų Emilijos Brontės, kadaise la- 
bai mėgiamos savo poetės, eilėraštį „Paskutinės eilutės“: 


Manoji siela kupina drąsos, 

Pasaulio audrose ji nevaitoja. 

Ją, nupliekstą dangaus skaidrios šviesos, 
Tikėjimas nuo negandų užstoja. 


O Viešpatie, krūtinėj mano tu esi, 
Galingas, visagalis Dieve! 

Tavim gyvena tvariniai visi 
Gyva tavo jėga many, 0 tėve. 


Tuštybė — tūkstančiai religijų, 
Kuriom mes siekiame tiesos. 

Jos — kaip žolė suvytusi, 

Jos — kaip puta, skalaujama bangos. 


Tvirta nemirtingumo tavojo uola 
Per amžius lieka nepajudinta. 

Ir mano abejonių nebėra, 
Galybės tavo aš užgrūdinta. 


Tavosios meilės didelė jėga 
Užpildo metų eilę begalinę, 

O tavo visagalinti ranka 
Sugriauna viską vėl ir vėlei atgaivina. 


Išnyksta žmonės ir pasaulių spiečiai, 
Užgęsia saulės ir žvaigždžių sistemos, 
Tavęs tik vieno permainos neliečia, 
Savy visas gyvybes saugai tu tik vienas. 


Nėra mirties tenai, kur tu esi, 

Gyvi valia tava atomai amžiais bus, 
Pasaulį persmelkia tavo būtis šviesi, 
Kieno dalis esi, tas niekad nepražus. 


O kitą sykį guru paklausė: 

— Kur yra tasai, kurs nesi tu? Tu esi visatos siela. Jei kas 
nors prieis prie tavo durų, eik pasitikti, nes ten esi tu. Juk visi 
yra vienas. Nesąmonė yra manyti, kad žmonės yra atskiros bū- 
tybės. Tu neapkenti. Tu myli. Tu bijai. Visa tai fantazija, neiš- 
manymas ir klaida. 

— Kiekviena mintis ir žodis, kuris silpnina žmogų, yra vie- 
nintelė blogybė. 

— Jei saulės gęsta, mėnuliai virsta dulkėmis, dingsta pasau- 
lių sistemos — kas tau? Stovėk kaip uola, nes tu nepalaužiama. 

Apie nemirtingumą: 

— Energijos dalelė, kuri prieš kelis mėnesius buvo saulėje, 
dabar gali būti žmoguje. 

— Nieko nėra nauja. Tie patys reiškiniai keičia vienas kitą, 
tarytum besisukantis ratas. Visos permainos visatoje — tai atsi- 
radimas ir išnykimas. Viena sistema po kitos atsiranda iš tobulų 
iormų, vystosi, auga ir vėl nyksta, tampa tuo, kuo buvusios. Kas 
gi dingsta? Forma. Tam tikra prasme net ir kūnas yra nemirtin- 
gas. Tam tikra prasme kūnai ir formos yra amžini. Kaip? Įsivaiz- 
duok — imame keturis kauliukus ir metame juos. Įsivaizduok — 
jie nukrenta tokia tvarka: 5—6—3—4. Mes imame kauliukus ir 
vėl metame juos. Ateis toks laikas, kai jie vėl iškris taip pat, 
ir gausis toks pat derinys. 

— Taigi atomai, sudarantieji visatą, kaip tie lošimo kauliu- 
kai iškrenta ir sudaro vis naujus ir naujus derinius. Bet turi at- 
eiti laikas, kai vėl gaunasi tas pats derinys, ir tu vėl būsi čia, 
ir visi daiktai atrodys taip pat, ir kalbama bus apie tuos pačius 
dalykus, net ir, pavyzdžiui, šis ąsotis stovės čia. Nesuskaičiuoja- 
mą daugybę kartų taip buvo, ir nesuskaičiuojamą daugybę kar- 
tų vėl pasikartos. 

— Mes niekada negimstame ir niekada nemirštame. Kiekvie- 
nas atomas yra gyvas, jis turi savo nepriklausomą gyvenimą. Tie 
atomai galiausiai susijungia į grupes, o tos grupės savo ruožtu 
sudaro sudėtingesnės prigimties kūnus, kurie jau padeda susi- 
kurti aukštesnėms sąmonės formoms. Kai fizinį kūną ištinka mir- 

tis, ląstelės išsiskirsto, išsisklaido ir prasideda tai, ką mes vadi- 
name irimu. Jėga, laikanti ląsteles drauge, dingsta, ir jos vėl 
gali keliauti savais keliais, vėl kurti naujus derinius. Mirtis — 
tai tik vienas iš gyvybės pasireiškimų, ir vienos materialinės 
tormos sunykimas — tai tik preliudija naujam kūriniui. 

Ir apie atvirkštinį vystymąsi: 

— Sėkla tampa augalu; smiltelė gi niekad augalu netampa. 
Tėvas duoda gyvybę vaikui. O molio gabalas niekad vaiku ne- 
pavirs. Klausimas, iš kur atsiranda vystymasis. Kas yra sėkla. 
Ji — tas pat, kas ir medis. Visos būsimojo medžio galimybės yra 
sėkloje; visos būsimojo žmogaus galimybės yra kūdikyje; visos 
bet kurios gyvybės galimybės yra gemale. Kas tai yra? Mes su- 
randame, kad kiekviena evoliucija turi savyje užuomazgą. Kur 
nėra užuomazgos, negali būti evoliucijos. Ir čia vėl mums į pa- 
galbą ateina modernusis mokslas. Matematika mus moko, kad 
visatoje esantis energijos kiekis nekinta. Negalima išimti iš ma- 
terijos vieną atomą ar dalį jėgos. Evoliucija neatsiranda iš nie- 
ko. Iš kurgi ji tada? Iš užuomazgos. Vaikas yra vyro užuomaz- 
ga, O vyras yra išsivystęs vaikas; sėkla yra medžio užuomazga, 
o medis — išsivysčiusi sėkla. Visos gyvenimo galimybės yra 
užuomazgoje. Klausimas aiškėja. Papildysime jį gyvybės pratęsi- 
mo idėja. Gyvybė yra viena — nuo paprasčiausios protoplazmos 
iki tobuliausio Žmogaus. Sėkloje slypi būsimoji forma jau tada, 
kai tos formos dar nėra. 

Vieną dieną Berenisė paklausė: 

— O kas yra gailestingumasį? 

Guru atsakė: 

— Nesididžiuok nė truputėlį, kai padedi vargšui. Būk dėkin- 
ga, kad turi galimybę duoti kitiems. Tuo pasireiškia tavo tikė- 
jimas. Tai kam gi didžiuotis? Argi ne tu esi visata? Džiaukis, 
kad vargšas yra šalia ir tu, duodama jam ką nors, padedi pati 
sau. Palaimintas ne tas, kuris gauna, o tas, kurs duoda. 

Paskui ji paklausė apie grožį. Tiek daug žmonių garbina gro- 
Žį, visose jo formose ir tampa grožio vergai. 

Ir guru atsakė: | 

— Net pačiuose žemiausiuose potraukiuose yra dieviškosios 
meilės dalelė. Sanskrito kalboje vienas iš Dievo vardų yra Ha- 
Iis — tai reiškia, kad jis traukia visus daiktus į save. Jis yra vie- 
nintelis potraukis, vertas žmogiškųjų širdžių. Iš tiesų, kas gali 
patraukti širdį? Tik jis. Kai matai, kad žmogų traukia dailus vei- 
das, ar pagalvoji, kad iš tiesų jį traukia tik sauja atitinkamai iš- 
dėstytų materialinių molekuliųę Anaiptol! Už šių materijos da- 
delių turi slypėti ir slypi dieviškoji meilė. Neišmanėlis to neži- 
no, tačiau jį sąmoningai ar nesąmoningai traukia tai, ir vien tik 
tai. Taigi net patys žemiausi potraukiai gimsta iš paties Dievo. 
„Nė viena moteris, o numylėtoji, nemylėjo savo vyro dėl jo 
paties; Atmanas, Dievas, buvo jame, ir dėl to vyras yra myli- 
mas.“ Dievas yra galingas magnetas, ir mes visi esame lyg gele- 

žies grūdeliai; visi mes stengiamės jį pasiekti — pamatyti Bra- 
mos veidą, atsispindintį įvairiose formose ir pavidaluose. Mes 
manome, kad garbiname grožį, bet iš tiesų garbiname Bramą, 
švytintį pro tą grožį. Visa ko gilumoje — esmė. 

Ir dar: 

— Radžajogas žino, kad kūnas tarnauja tam, jog siela įgytų 
patirtį, o visi sielos patirties rezultatai rodo, kad ji yra atskirta 
nuo kūno. Žmogaus siela turi suprasti ir įsisąmoninti, kad ji nuo 
amžių yra dvasia, o ne materija; kad jos sąjunga su materija 
yra tik laikina. Radžajogas mokosi atsižadėjimo per visų sun- 
kiausią atsižadėjimą, nes jis turi pirmiausia suprasti, kad visa 
matomoji gamta yra tik iliuzija. Jis turi suprasti, kad visoks jė- 
gos pasireiškimas gamtoje kyla ne iš pačios gamtos, o iš dvasios. 
Jis turi iš pat pradžių žinoti, kad visas žinojimas ir visa patir- 
tis yra sieloje, o ne kūne, todėl jis privalo iš karto su gilaus įsi- 
tikinimo jėga išsilaisvinti iš visų kūno varžtų. 

— Bet iš visų atsižadėjimų pats natūraliausias yra tas, kurio 
moko Bhaktijogas. Jame nėra žiaurumo, nieko nereikia plėšti 
nuo savęs, nieko, su kuo reikėtų atsiskirti jėga. Bhakti atsižadė- 
jimas yra lengvas, švelnus, jis ateina pats savaime. Žmogus my- 
li savo miestą, paskui ima mylėti savo kraštą, ir didelė meilė 
savo mažam miestui ištirpsta lengvai, paprastai. Ir toliau — žmo- 
gus išmoksta mylėti visą pasaulį, o jo meilė savo kraštui, jo 
karštas fanatiškas patriotizmas taip pat išnyksta, nepažeisdamas 
žmogaus, be jokios prievartos. Nekultūringas žmogus mėgsta ten- 
kinti savo kūno pomėgius, o kai tampa kultūringas, tada pamėgs- 
ta intelektualinius džiaugsmus, o kūno potraukių belieka vis ma- 
žiau ir Mažiau. 

— Norint pasiekti atsižadėjimą, kurio reikalauja Bhakti, ne- 
Ieikia nieko žudyti savyje, nes jis ateina natūraliai, tarytum silp- 
nesnė šviesa blėstų didelėje šviesoje tol, kol galiausiai visai iš- 
nyksta. Taip ir kūno bei proto pojūčių malonumai užtemsta ir 
nyksta Dievo meilės šviesoje. Toji Dievo meilė plečiasi ir įgauna 
formą vadinamą Parabhakti — aukščiausiu pasišventimu. Formos 
dingsta, ritualai prapuola, knygos netenka prasmės, stabai, šven- 
tovės, bažnyčios, religijos ir sektos, šalys ir tautybės, visi tie 
smulkūs apribojimai ir varžtai atkrinta savaime tam, kuris pažįs- 
ta šią Dievo meilę. Nelieka nieko, kas varžytų jį ar ribotų jo 
laisvę. Laivui staiga priplaukus prie magnetinės uolos, visos ge- 
ležinės jo dalys pritraukiamos išjuda iš savo vietų, o medinės da- 
lys, likusios palaidos, laisvai plūduriuoja vandenyje. Taip ir Die- 
vo malonė nuima nuo mūsų sielos visus varžtus, ir siela tampa 
laisva. Taigi šiame atsižadėjime, artimame pasišventimui, nėra 
žiaurumo, nėra kovos, nėra nei tramdymo, nei prievartavimo. 
Bhakti nereikalauja prievartauti nė vieno jausmo; reikia tik 
stengtis sužadinti juos ir nukreipti. Dievop. 

— Atsisakyk šio pamėkliško iliuzijų pasaulio ir, visame ka- 
me matydama Dievą, rasi tikrąją laimę. Turėk, ką turi, bet viską 

sudievink. Neprisirišk prie daiktų. Visame kame mylėk Dievą. 
Šitaip gyvendama, tu rasi kelią, kuris atitinka ir krikščionišką 
priesaką: „Ieškokite pirmiausia Viešpaties karalystės." 

— Dievas gyvena kiekvienos būtybės širdyje. Jis suka jas 
vis aplink ir aplink savo Majos rate. Tik Dievuje ieškoki tikrojo 
prieglobsčio. Tik per jo malonę tu rasi didžiausią ramybę, ir ta- 
vęs nepalies jokios permainos. 

— Kai pasibaigs vienas laiko ciklas — Kalpa, visata subyrės 
ir pereis į potencialinę būklę — į sėklos stadiją — ir lauks naujo 
sukūrimo. Veiklos fazę Šri-Krišna vadina „„Bramos diena“, 0 po- 
tencialinę fazę „„Bramos naktimi“. Būtybės, gyvenančios pasau- 
lyje, gimsta ir vėl miršta, besikeičiant kosminei dienai ir nakčiai. 
Tačiau nereikia galvoti, kad toks išnykimas yra „grįžimas prie 
Dievo“. Būtybė tiesiog grįžta prie Bramos jėgos, kuri buvo ją 
pasiuntusi, ir pasilieka ten neįsikūnijusi tol, kol ateina laikas jai 
vėl įsikūnyti. 

— Induizmas pripažįsta tikėjimą į daugelį dievybės įsikūni- 
jimų, įskaitant Krišną, Budą bei Jėzų, ir numato, kad gali būti 
dar daugiau tokių įsikūnijimų. 


Aš grįžtu kas amžius iš naujo 
Sukurti, kas šventa, 
Nusidėjėlių nuodėmes trempti, 
Teisybę įkurti. 


Paskui atėjo diena, kai guru pasakė Berenisei paskutiniuosius 
savo žodžius, nes jis žinojo, kad jai atėjo laikas iškeliauti. 

— Štai aš išmokiau tave išminties, kuri yra didžiausia paslap- 
tis, — tarė guru.— Apgalvok viską gerai. O tada elkis taip, kaip 
tau atrodys geriausia. Brama moko: „Tas, kuris neklysta ir žino, 
kad aš esu tikriausia esmė, žino viską, ką galima žinoti. Todėl 
jis garbina mane visa širdimi.“ Tai švenčių švenčiausia tiesa iš 
visų tiesų, kurių aš tave mokiau. Tas, kurs ją suprato, tikrai yra 
išmintingas. Jo gyvenimo tikslas yra pasiektas. 


79 skyrius 


Kitais metais Berenisė su motina apkeliavo didelę dalį Indi- 
jos, nes jos stengėsi pamatyti kuo daugiau šio nepaprasto krašto 
ir kuo geriau jį pažinti. Nors visus ketverius metus Berenisė rim- 
tai studijavo indų filosofiją, vis dėlto spėjo pamatyti ir tai, kaip 
ten gyvena žmonės; ji suprato, kad paprasta liaudis apgauta, 
kad jos dalia labai sunki, ir panoro, prieš grįždama namo, kuo 
daugiau apie tą liaudį sužinoti. 

Todėl Berenisė su motina pabuvojo Džaipure, Kanpure, Peša- 
vare, Lahore, Ravalpindyje, Amritsare, Nepale, Delyje, Kalku- 
toje, Madrase ir net pasiekė pietinę Tibeto sieną. Juo daugiau 
jos keliavo, juo labiau Berenisę jaudino sunki dvasinė ir socCiali- 

nė dalia milijonų žmonių, gyvenančių šioje stebinančioje ir ne- 
paprastoje šalyje. Berenisė buvo pritrenkta — kaipgi atsitiko, kad 
šalyje, sukūrusioje tokią kilnią ir išmintingą religinę filosofiją, 
atsirado ir tebeviešpatauja niekinga ir žiauri socialinės priespau- 
dos sistema, kur saujelė išrinktųjų gyvena kaip karaliai, o mili- 
jonai negali užsidirbti net duonos kąsnio! Šio aštraus kontrasto, 
griaunančio visas iliuzijas, Berenisė negalėjo suprasti. 

Ji matė gatves ir kelius, kurių pakraščiuose tankiai, petys į 
petį, lyg kokia baisi gyvatvorė, ant žemės sėdėjo purvini, apdris- 
kę, pusnuogiai žmonės nevilties kupinomis akimis; kai kurie pra- 
šė išmaldos savo mokytojams — šventiesiems piligrimams. Bere- 
nisė matė tokių vietų, kur gyventojai buvo nusiritę iki pačios 
dvasinio ir fizinio skurdo kraštutinybės. Viename kaime beveik 
visi Žmonės susirgo Maru ir, niekam negelbstint, turėjo išmirti. 
Daugelyje kaimų mažose lūšnelėse gyveno iki trisdešimties žmo- 
nių, o tokiomis sąlygomis neišvengiamos yra ligos ir badas. Ta- 
čiau, jei lūšnose kas iškirsdavo langus ar bent plyšius, tai žmo- 
nės vėl tuoj pat aklai juos užtaisydavo. 

Pati didžiausia socialinė blogybė Berenisei atrodė klaikus pa- 
protys ištekinti nesubrendusias mergaites, beveik dar vaikus. 
Todėl daugelis tų nelaimingųjų buvo taip prislėgtos fiziškai ir 
dvasiškai, kad apie kokią nors kūno ar dvasios sveikatą nebuvo 
ką ir bekalbėti, o ankstyva mirtis joms buvo greičiau išsilaisvi- 
nimas, negu nelaimė, 

Matydama tragišką „neliestinųjų“ padėtį, Berenisė pasidomė- 
jo, kaipgi jie atsirado. Ji išgirdo, kad, kai šviesiaodžiai dabarti- 
nių indų protėviai pirmą sykį pasirodė Indijoje, joje gyveno dra- 
vidai, tamsesnės odos ir grubesnių veido bruožų žmonės, kurie 
buvo pastatę didingas šventyklas pietuose. Todėl atėjūnės tau- 
tos šventikai pareikalavo, kad atvykėlių kraujas nesimaišytų su 
čiabuvių krauju. Jie paskelbė, kad dravidai — nešvari gentis, 
„neliestinieji". Taip rasinė neapykanta pagrindė „neliestinųjų“ 
kastą. 

Berenisė sužinojo, kad Gandis buvo pasakęs: 

„Indijos „neliestinųjų“ sąvoka, nepaisant visų pastangų ją iš- 
laikyti, sparčiai nyksta. Šis paprotys žemina indus. Juk su „ne- 
liestinaisiais" elgiamasi blogiau, kaip su gyvuliais. Vien jų šešė- 
lis esą įžeidžiąs Dievo vardą. Aš smerkiu „neliestinųjų“ žemini- 
mą taip pat ryžtingai, kaip ir angliškus mūsų šalies engimo me- 
todus, o gal net ir ryžtingiau. „Neliestinųjų“ egzistavimas, man 
atrodo, dar labiau nepakenčiamas, negu britų viešpatavimas. Jei- 
gu induizmas stengiasi išlaikyti „neliestinųjų“ kastas, reiškia, 
induizmo nebėra, reiškia, jisai miręs.“ 

Bet Berenisė ne sykį matė jaunas motinas iš „neliestinųjų“ 
kastos su mažyčiais sunykusiais vaikučiais ant rankų — jos vi- 
sada laikydavosi atokiau, susimąsčiusiu ir liūdnu žvilgsniu ste- 
bėdamos, kaip ji kalbasi su kokiu nors indų pamokslininku. Ir 
ji negalėjo nepastebėti, kad kai kurios iš jų buvo gražaus protin- 

go veido. Viena kita galėjo būti panaši į eilinę jos tautietę — 
taip atrodytų ir dailios, mokytos amerikietės merginos, jei jos 
būtų priverstos gyventi taip nešvariai, būtų apleistos, izoliuotos 
nuo viso aplinkinio pasaulio, kaip jų seserys indės. Ji taip pat 
girdėjo, kad penki milijonai „neliestinųjų“ išsigelbėjo nuo pra- 
keikimo, priimdami krikščionybę. 

Be to, Berenisė matė tiek apgailėtinų, leisgyvių vaikų, šliau- 
žiojančių aplink; jie buvo apleisti, nusilpę nuo bado ir ligų taip, 
kad jau niekas negalėjo grąžinti jiems sveikatos. Berenisės širdis 
plyšo iš gailesčio, ir čia ji prisiminė guru pamokymus, kad Die- 
vas, Brama, yra viso ko esmė, palaima. Jei taip, tai kurgi jis? 
Ši mintis įkyriai persekiojo Berenisę, ir ji pajuto, kad nebegali 
daugiau ištverti. Tada jai atėjo kita mintis: reikia kovoti su šio- 
mis nelaimėmis, nugalėti jas. Argi ne visur esantis Dievas valdo 
jos mintis, liepdamas jai padėti, pagelbėti, stengtis tol, kol že- 
miškajame gyvenime gėris pakeis blogį? Berenisė troško to visa 
širdimi. 

Pagaliau atėjo laikas, kai Berenisė su motina, pritrenktos ir 

prislėgtos nepabaigiamų skurdo reginių, nusprendė keliauti at- 
gal, namo, į Ameriką, kur turės laiko ramiai apgalvoti tai, ką 
buvo mačiusios ir kuo galima būtų prisidėti prie šitokio masinio 
skurdo panaikinimo. 
Ir štai vieną giedrią, šiltą spalio dieną jos atplaukė į Niujor- 
ką tiesiai iš Lisabonos laivu „„Holivel“ ir Hudsono upe pasikėlė 
iki prieplaukos Dvidešimt trečiojoje gatvėje. Laivui lėtai plau- 
kiant pakrante, pro pažįstamus Niujorko mūrus, Berenisė galvo- 
jo, koks didžiulis kontrastas tarp šio krašto ir Indijos. Čia švarios 
gatvės, daugiaaukščiai puikūs namai, galybė, turtas, visokiausia 
prabanga, sotūs, gerai apsirengę žmonės, o ten... Berenisė jau- 
tė, kad ji pasikeitė, bet kuo — kol kas to ir pati dar nesuprato. 
Ji buvo mačiusi badą — siaubingą reginį, ir negalėjo jo užmiršti. 
Negalėjo ji užmiršti, kaip šmėkliškai atrodė kai kurie veidai, 
ypač vaikiškieji. Kuo galima pagelbėti ir aplamai ar galima? 

Ir štai ji savo šalyje, gimtojoje žemėje, kurią ji myli labiau 
už viską pasaulyje. Berenisės širdis suplakė smarkiau, kai ji 
pamatė pačius paprasčiausius vaizdus — nesuskaičiuojamą gau- 
sybę reklamų, milžiniškomis įvairiaspalvėmis raidėmis garsinan- 
čių neįkainojamas vertybes tų prekių, kurios dažnai buvo visai 
bevertės; būrius rėksmingų vaikėzų, pardavinėjančių laikraščius, 
eiles kurtinančiai tūtuojančių taksi, lengvųjų automobilių bei 
sunkvežimių ir pasipūtusį, keliaujantį vidutinio rango amerikietį, 
kuriam iš tiesų vargu ar yra ko pūstis. 

Parodžiusios muitinei savo bagažą, Berenisė su motina nu- 
sprendė apsistoti viešbutyje „Placa“ bent kelioms savaitėms ir, 
atsisėdusios į taksi, su džiaugsmu pagalvojo, kad štai pagaliau 
jos grįžo namo! Vos tik jos įsikūrė viešbutyje, Berenisė tuojau 
paskambino gydytojui Džeimsui. Ji nekantravo greičiau pasikal- 
bėti su juo apie Kaupervudą, apie save, apie Indiją, ir ne tik 

apie praeitį, bet taip pat ir apie ateitį. Jie susitiko Džeimso ka- 
binete, jo namuose Vakarinėje Aštuonioliktojoje - gatvėje. Bere- 
nisė buvo sujaudinta, kad jis priėmė ją šiltai ir draugiškai, la- 
bai susidomėjęs išklausė jos pasakojimą apie tai, kur ji kelia- 
vo ir ką matė. 

Gydytojas Džeimsas suprato, kad Berenisę domina Kaupervu- 
do turto likimas. Nors jam ir nemalonu buvo prisiminti, kaip ne- 
vykusiai viskas susiklostė, jis vis dėlto jautė pareigą smulkiai 
papasakoti, kas įvyko, jai išvažiavus. Pirmiausia jis pasakė, kad 
prieš keletą mėnesių mirė Eilina. Berenisė suvirpėjo — ji visą 
laiką tikėjosi, kad būtent Eilina įvykdys Kaupervudo valią, su- 
tvarkydama turtą taip, kaip jis norėjo. Ji tuojau pat prisiminė, 
kad Kaupervudas taip labai troško įsteigti ligoninę. 

— O kaip ligoninė, kurią jis norėjo pastatyti Bronkso rajo- 
ne? — skubiai paklausė ji. 

— Ak, iš to nieko neišėjo, — atsakė Džeimsas.— Per daug 
maitvanagių užpuolė po Frenko mirties jo turtą, prisidengę įvai- 
kiniai, reikalavimai atsisakyti teisių ipotekoms išpirkti; net by- 
los dėl vykdytojų teisėtumo. Puspenkto milijono dolerių vertės 
obligacijų buvo paskelbta bevertėmis. Teko išmokėti procentus 
už ipotekas, padengti įvairiausias teismų išlaidas, augo kalnai 
sąskaitų, ir galų gale iš viso turto beliko vos dešimtadalis. 

— O paveikslų galerija? — susirūpino Berenisė. | 

— Nieko neliko, viskas buvo parduota iš varžytynių. Ir rū 
mai taip pat parduoti — už nesumokėtus mokesčius ir kitiems 
ieškiniams padengti. Eilinai teko išsikraustyti iš ten ir išsinuo- 
moti butą. Paskui ji susirgo plaučių uždegimu ir numirė. Žino- 
ma, visi tie rūpesčiai ir nesėkmės tik pagreitino jos mirtį. 

— Kaip baisu! — sušuko Berenisė— Kaip skaudu būtų Fren- 
kui, jei jis viską žinotų! .. Kaip sunkiai visa buvo pasiekta. 

— Taip, sunkiai, — pasakė Džeimsas,— bet niekas netikėjo jo 
dorais ketinimais. Juk net ir po Eilinos mirties laikraščiai vis dar 
vadino Kaupervudą neaiškios reputacijos žmogum, vos ne kri- 
minaliniu nusikaltėliu. Jie šaukė, kad visi jo milijonai išblėso 
kaip dūmai! Vienas straipsnis taip ir vadinosi: „Ko visa tai ver- 
ta?" Ten buvo rašoma, kad Kaupervudas buvo baisus nevykėlis. 
Taip, netrūko, piktų pastabų — ir vis todėl, kad po Frenko mir- 
ties, įstatymų saugotojams taikininkaujant, iš jo turto beveik nie- 
ko nebeliko. 

— O, daktare, Džeimsai, kaip baisų, kad visi gražūs Frenko 
sumanymai taip sužlugo. 

— Taip, neliko nieko, tik kapas ir prisiminimai. 

Berenisė papasakojo Džeimsui apie filosofinius savo ieškoji- 
mus ir apie joje įvykusią vidinę permainą. Daug kas, anksčiau 
atrodę jai taip svarbu, dabar neteko bet kokios prasmės. Kaip 
ji kadaise jaudinosi, bijodama, kad santykiai su Kaupervudu ga- 
li pakenkti jos padėčiai visuomenėje. O dabar ją kur kas dau- 

giau jaudino tragiška indų tautos padėtis. Ir Berenisė nupasako- 
jo Džeimsui, ką matė Indijoje; neturtą, badą, neraštingumą, tam- 
sybę. Ji pasakė, kad visa tai žymia dalimi sukelia tamsumas, 
seni religiniai ir socialiniai prietarai. Reikia tik pamanyti — kraš- 
tas neturi supratimo apie socialinį, techninį ir mokslinį progresą. 
Džeimsas .atidžiai klausėsi, retkarčiais pratardamas: ,„Baisu!“, 
„Negirdėta!“ Kai Berenisė nutilo, jis tarė: 

— Aišku, Berenise, visa, ką jūs pasakojate apie Indiją, yra 
teisinga. Tik bijau, kad Amerikos ir Anglijos visuomeninė san- 
tvarka taip pat nėra be priekaištų. Juk ir čia, mūsų šalyje, nemaža 
socialinių negerovių ir blogybių. Jei jūs kada Nors panorėsite 
pasivaikščioti su manim po Niujorką, aš parodysiu jums dide- 
lius rajonus, kur žmonės gyvena nė kiek ne geriau už jūsų 
vargšus indus, ir kur apleisti vaikai negali normaliai išsivystyti 
fiziškai bei dvasiškai. Jie gimę skurdui ir beveik visi skurde 
miršta, o metus, skiriančius jų gimimą nuo mirties, negalima pa- 
vadinti gyvenimu pilna to žodžio prasme. Mūsų pramonės mies- 
tuose yra rajonų, kur Žmogaus gyvenimo sąlygos tokios pat ne- 
pakeliamos, kaip ir daugelyje kitų pasaulio šalių. 

Berenisė paprašė Džeimsą parodyti jai tuos Niujorko rajonus, 
apie kuriuos kalbėjo, nes per visą gyvenimą ji maža buvo apie 
tai girdėjusi bei mačiusi ką nors panašaus. Šis prisipažinimas ne- 
nustebino Džeimso — jis žinojo, kad Berenisės gyvenimo kelias 
nebuvo vargingas. 

Dar kiek pasikalbėjusi, Berenisė grįžo į savo viešbutį, bet vi- 
są kelią ji nepamiršo Džeimso pasakojimo, kaip dulkėmis virto 
Kaupervudo turtas. Kaip liūdna, kad visi jo planai sužlugo! Nie- 
ko nebeliko, nieko! Ji galvojo apie jo meilę jai, apie tai, kaip 
jam buvo reikalinga jos parama ir supratimas, o taip pat apie 
savo meilę Kaupervudui. Ji prisiminė pati paskatinusi jį važiuo- 
ti į Londoną ir statyti ten metro. Ir štai rytoj ji aplankys jo ka- 
pą — tą paskutinį pėdsaką, likusį iš visų jo turtų, kurie kadaise 
atrodė jai tokie puikūs ir reikalingi, o dabar, po to, ką ji pama- 
tė Indijoje, prarado jos akyse bet kokią vertę. 

Rytojaus diena buvo labai panaši į Kaupervudo laidotuvių 
dieną. Toks pat pilkas dangus kybojo žemai virš galvos, ir mau- 
zoliejus iš tolo pasirodė Berenisei it vienišas akmeninis pirštas, 
mauzoliejaus žvyruotu takeliu ir staiga po įrašu FRENKAS AL- 
DŽERNONAS KAUPERVUDAS pamatė kitą: EILINA BATLER 
KAUPERVUD. Štai pagaliau Eilina vėl yra šalia to, dėl kurio 
tiek daug buvo kentėjusi ir kuriam atidavė viską, ką turėjo, ne- 
gaudama jokio atpildo. Ir ji, Berenisė, lyg ir buvo laimėjusi to- 
je kovoje, bet tik laikinai — ji taip pat kentėjo ir taip pat ne- 
gavo jokio atpildo. 

Šitaip susimąsčiusi Berenisė žiūrėjo į paskutinę Kaupervudo 
poilsio vietą, ir jai pasirodė, kad ji vėl girdi skambiabalsį dvasi- 
ninką, kalbėjusį laidotuvių metu: 

„Tu išblaškai juos, ir jie tarytum užmiega; sunyksta jie kaip 
nuvytus žolė. Ryto metą kaip žolė jie žaliuoja ir auga; bet vaka- 
Ie nukirsti jie sudžiūsta ir suvysta.“ 

Bet dabar Berenisė, jau nebegalėjo galvoti apie mirtį taip, 
kaip galvojo, prieš keliaudama į Indiją. Ten į mirtį žiūrima tik 
kaip į gyvenimo tąsą, ir vienos materialinės formos suirimas ten 
reiškia, kad užgims nauja forma. „Mes niekad negimstame ir 
niekad nemirštame.“ Taip sako jie. 

Dėdama gėles į bronzinę urną ant mauzoliejaus laiptų, ji gal- 
vojo, kad bent dabar Kaupervudas turėtų žinoti, jei nežinojo, 
būdamas gyvas, kad, nuolat ieškodamas grožio ir garbindamas 
jį bet kokiame pavidale, o ypač moteryje, jis teieškojo dievybės, 
slypinčios už visų tų formų — Bramos veido, švytinčio už jų. 
Kaip gera būtų buvę, jei ji būtų galėjusi pasidalinti šiomis min- 
timis su juo tada, kai jie buvo drauge. O paskui ji prisiminė 
žodžius: 

Paskendęs Bramoje, 

Jis nugali pasaulį. 

Net čia, pasaulyje gyvendamas, 
Brama yra vienas, 

Nesikeičiąs, nepaliestas blogio; 
Kur mūsų prieglobstis, jei ne jame? 


Ką būtent guru kalbėjo apie gailestingumą? „Būk dėkinga, 
kad turi galimybę duoti kitiems. Džiaukis, kad, padėdama varg- 
šui, tu gali padėti pati sau. Argi ne tu esi visata? Jei Žmogus 
beldžiasi į tavo duris, pasitik jį, nes tai esi tu pats.“ 

"O dabar ji ėmė klausinėti pati save, kokią vietą gailestingu- 
mas užėmė jos gyvenime? Ką ji padarė, kad padėtų kitiems? Ką 
ji padarė, kad pateisintų savo teisę gyventi? Iš tiesų Kaupervu- 
das ne tik sugalvojo įsteigti ligoninę neturtingiesiems, bet ir pa- 
darė viską, ką įstengė, kad ji būtų įsteigta, tik jo planai sužlu- 
go. O ji... ar ji troško kada nors padėti vargšams? Ne, to ji ne- 
prisimena. Ji suprato, kad visas jos gyvenimas — išskyrus kelis 
pastaruosius metus — buvo ieškojimas malonumų, siekimas tvir- 
tos padėties. Bet dabar ji žinojo, kad žmogus turi gyventi ne tik 
sau, jis turi gyventi taip, kad padėtų daugeliui, nes daugelio 
vargai yra daug svarbesni už tuštybę ir gerbūvį tos mažumos 
žmonių, kurių tarpe buvo ir ji pati. Bet kuo ji gali padėti? 

Šitaip bemąstydama, ji vėl staiga prisiminė Kaupervudo li- 
goninę. Kodėl gi ji pati negalėtų jos įsteigti? Juk jis paliko jai 
didelį turtą, puikų namą, pilną vertingų meno kūrinių, už ku- 
riuos ji galėtų gauti nemažą sumą pinigų, ir drauge su tais, ku- 
riuos ji jau turi, galėtų bent pradėti statybą. Gal jai pasiseks pri- 
kalbinti ir kitus, kad jai padėtų. Gydytojas Džeimsas tikriausiai 
padės. | 

Kokia puiki mintis! 

PRIEDAS 


Paskutinį skyrių Teodoras Dreizeris parašė savo mirties išva- 
karėse — 1945 metų gruodžio 28-ąją. Tačiau liko jo pastabos se- 
kančiam skyriui ir visų trilogijos romanų — „Finansininko“, „Ti- 
tano“ ir „Stoiko“ pabaigai. Dreizerio žmona nurodo, jog šią pa- 
baigą rašytojas buvo sumanęs monologo forma — kad skaityto- 
jui nebeliktų jokių abejonių dėl to, ką Dreizeris galvoja apie gy- 
venimą, galybę ir silpnumą, turtą ir neturtą, gėrį ir blogį. 

Tolimesnieji puslapiai yra parašyti Dreizerio žmonos iš jo pa- 
liktų užrašų. 

Važiuodama karieta iš Grinvudo kapinių, Berenisė mąstė, ko- 
kiu būdu galima būtų įrengti ligoninę; ji suprato, kad tas užda- 
vinys nelengvas, kad iškils daugybė praktinių ir techninių sun- 
kumų, kad reikės pasitelkti žmones pasiturinčius, linkusius į lab- 
darybę, o taip pat gerai išmanančius ir prityrusius specialistus, 
kurie sugebėtų viską teisingai organizuoti ir tvarkyti. Ji nutarė 
parduoti namą Park-aveniu, su visu apstatymu — už jį bus gali- 
ma gauti mažiausia keturis šimtus tūkstančių dolerių. Ji pridėtų 
prie tos sumos pusę savo turto, ir to gal pakaks pradžiai. Gydy- 
tojas Džeimsas, aišku, pats tinkamiausias žmogus vyriausiojo gy- 
dytojo ir direktoriaus pareigoms, tik ar sugebės jinai jį suinte- 
resuoti? Berenisė, visą laiką tik ir galvodama apie ligoninės įstei- 
gimą, vieną dieną vėl susitiko su gydytoju Džeimsu — jis pa- 
kvietė ją nuvažiuoti drauge į Ist-Saidą pasižiūrėti pačių baisiau- 
sių Niujorko lūšnų. 

Berenisei, kuri niekad anksčiau nebuvo mačiusi vargingų, ap- 
leistų ir nuskurusių Niujorko kvartalų, šis apsilankymas Ist-Sai- 
do gatvėse buvo skaudus atradimas. Motina visuomet rūpestin- 
gai saugojo ją nuo žiaurios tikrovės — ligi pat lemtingojo vaka- 
ro, kai vieno didžiausių Niujorko viešbučių restorane Berenisė 
viešai sužinojo tiesą apie savo motiną, Heti Star iš Luisvilio, ir 
kai ji pirmą kartą su siaubu pajuto, ką reiškia būti visuomenės 
atstumtai! 

Bet dabar visa tai paliko toli. Berenisė įsitikino, kad jos pa- 
žiūros visiškai pasikeitė. Buvusieji savanaudiški troškimai dabar 
atrodė jai didžiausia tuštybe. Kelionė po Indiją sužadino troški- 
mą pasinerti giliau į gyvenimą, pasižiūrėti, kas gi iš tiesų yra 
tos gyvenimo jėgos, apie kurias ji anksčiau nieko neišmanė. Da- 
bar ji jau nebesistengė užimti tvirtą vietą aukštuomenėje — jo- 
je vis augo troškimas duoti kokią nors naudą žmonėms. 

Ir štai ji su gydytoju Džeimsu pateko į lūšnas, kurios jam jau 
buvo žinomos, tačiau Berenisė buvo taip pritrenkta dvokimo ir 

nešvaros, kad jai pasidarė silpna. Ji pamatė, kad lūšnose nėra 
lovų. Tiesiai ant grindų buvo dedami maišai, kurie dieną buvo 
suverčiami kur nors į kampą. Dviejose ankštose kamarėlėse gy- 
veno šeši suaugusieji ir septyni vaikai. Langų nebuvo, tik sieno- 
je žiojėjo skylės, pro kurias sklido smarvė. Aišku, kad čia vei- 
sėsi ir Žiurkės! 

Kai jie vėl išėjo į gatvę, į gryną orą, Berenisė pasakė Džeim- 
sui būtinai norinti čia įsteigti ligoninę, apie kurią galvojo Kau- 
pervudas, kad bent kuo nors galima būtų padėti nelaimingiems 
apleistiems vaikams, tokiems, kokius jie čia pamatė! Ji mielai 
skirs tam reikalui pusę savo turto. 

Gydytojas Džeimsas buvo sujaudintas — tik dabar jis supra- 
to, kaip labai pasikeitė Berenisė per tuos metus, kuriuos ji pra- 
leido toli nuo Amerikos. O Berenisė, pajutusi, kad jis pritaria 
jos ketinimams, paklausė, ar nepadėtų jis jai surinkti reikalin- 
gus tam tikslui pinigus ir ar nesutiktų vadovauti ligoninei ir už- 
imti vyriausiojo gydytojo postą. Džeimsas seniai žinojo, kad 
Bronkso rajone ligoninė būtinai reikalinga, o, be to, vadovauti 
tokiai ligoninei buvo jo slapta svajonė, todėl jis pasakė, kad toks 
pasiūlymas jam yra didelė garbė. 

Po šešerių metų ligoninė buvo pastatyta, ir jai vadovauti ėmė 
gydytojas Džeimsas. Berenisė baigė medicinos seserų kursus ir 
didžiai nustebo, pirmą sykį pajutusi savyje gilų motinišką in- 
stinktą. Pasirodė, kad ji labai myli vaikus, ir todėl vaikų sky- 
rius buvo paskirtas jai prižiūrėti. Kartais net ir Džeimsas stebė- 
davosi, kad ji taip energingai, taip švelniai globoja apleistus 
mažylius. Vaikai taip pat prisirišdavo prie jos. 

Į vaikų skyrių pateko du akli vaikai. Abu jie buvo neregiai 
iš prigimties. Liaunutei, baltaplaukei mergytei Patricijai buvo 
penkeri metai. Vieniša motina sunkiai dirbo ir negalėjo rūpintis 
vaikų; mergaitė ilgas valandas viena tūnodavo kamputyje, ma- 
žoje supamoje kėdelėje ir, aišku, buvo labai menkai išsivysčiusi. 
Gi motina irgi jautėsi lyg ir kalta, kad jos vaikas luošas. Nety- 
čia suradusi šią vienišą smiltelę bekraštėje žmonių jūroje, Be- 
renisė karštai ją pamilo ir visomis jėgomis stengėsi jai kaip nors 
padėti; ji išmokė Patriciją įvairių dalykų — pavyzdžiui, važinė- 
tis nuo kalnelio vaikų aikštelėje. Koks džiaugsmas buvo aklai 
mergytei šis paprastas žaidimas! Mergytė be galo vis šliaužė ir 
šliaužė nuo kalnelio, ir niekad jai nenusibosdavo. Jos veidelis 
visą laiką švytėjo laime — pagaliau šį tą ji išmoko daryti pati! 

Skyriuje buvo dar vienas penkerių metų berniukas, vardu 
Deividas — taip pat aklas iš prigimties. Jis buvo laimingesnis — 
jo motina buvo protinga moteris, labai jį mylėjo, rūpinosi juo, 
todėl jis buvo išsivystęs geriau, negu Patricija. Berenisė išmokė 
jį kopti į medį; jis atsisėsdavo aukštai ant šakos, pakreipdavo 
saulėn liesą, išraiškingą veidelį, kaip visada daro akli vaikai, 
linguodavo galvą ir dainuodavo „Sutemas“. Kartą, eidamas pro 
didžiulį langą, už kurio buvo vaikų aikštelė, Džeimsas pamatė 

tarp mažylių Berenisę. Jos veidas spindėjo laime. Pro šalį ėjo 
vyresnioji. sesuo mis Sleiter, ir gydytojas pasidalino su ja savo 
mintimis. Taip, Berenisė prašoko visus lūkesčius, — ji iš tiesų nu- 
sipelnė didžiausio pagyrimo. Tą vakarą, kai Berenisė jau ruo- 
šėsi namo, mis Sleiter ir gydytojas Džeimsas, pasakė jai, kad ji 
puikiai dirba su vaikais, kad ligoninėje ją visi myli ir vertina. 
Berenisė šypsodamasi padėkojo jiems ir pasakė, kad yra laimin- 
ga, galėdama bent kuo palengvinti nelaimingųjų vaikų dalią. 

Ir vis dėlto, grįždama į kuklų savo butą, Berenisė nenoromis 
mąstė, kokia ji menkutė didžiuliame pasaulyje. Ką reiškia žmo- 
giškojo gerumo dulkelė begalinėje neturto ir nevilties jūroje! 
Ji prisiminė nelaimingus alkanus vaikus Indijoje, jų iškankin- 
tus veidus! Ir koks žiaurus, koks abejingas ir šaltas jų skau- 
džiam likimui visas pasaulis! 

„Ir kas gi yra tasai pasaulis — klausė ji pati save.— Ne- 
jaugi milijonai mažyčių būtybių gimsta tik kančioms ir pažemini- 
mui, kad vėl numirtų iš skurdo, šalčio ir bado?" Tiesa, ji bent 
šį tą daro, lengvindama nors tų nedaugelio vaikų kančias, tų, 
kuriems pasisekė pakliūti į jos ligoninę. Na, o kaipgi tūkstančiai 
ir tūkstančiai kitų, kurių pas save nepaimsi? Kaipgi jie? Visos 
jos pastangos — tai tik lašas jūroje. Vienas tik lašas! 

Mintimis Berenisė peržvelgė praeitį. Ji pagalvojo apie Kau- 
pervudą ir apie tą vaidmenį, kurį ji suvaidino jo gyvenime. Kaip 
atkakliai, kaip įnirtingai jis kovojo ilgus metus — ir dėl ko? 
Dėl turto, valdžios, prabangos, įtakos, padėties visuomenėje? Kas 
gi liko iš visų tų sumanymų ir siekimų, kurie nedavė Frenkui 
Kaupervudui ramybės ir stūmė jį pirmyn? Kaip toli ji dabar 
nuo viso to, nors praėjo visai nedaug laiko! Kaip staigiai atsi- 
skleidė negailestinga gyvenimo tiesa jai, kuri visą laiką gyve- 
no be rūpesčių ir nerimo, nes buvo patenkinta ir aprūpinta, ir 
gal nebūtų praregėjusi, jei atsitiktinumas nebūtų atvedęs jos į 
tolimąją Indiją, kur kiekviename žingsnyje iškildavo prieš ją 
jaudinantys socialiniai kontrastai — tokie kontrastai, nuo kurių 
niekur nepabėgsi. | 

Ten išaušo Berenisei dvasinio atgimimo aušra, jai atsivėrė 
akys, ir ji pamatė tai, ko anksčiau nebuvo mačiusi. Dabar ji turi 
eiti toliau, turi augti ir stengtis iš tiesų suprasti, kas gi yra gy- 
venimas ir kokia jo esmė. 

